
I 
Persoana lui lisus Hristos 


A 
Învățătura patristică despre prezenţa 
şi lucrarea Cuvântului lui Dumnezeu în creaţie 
şi în Vechiul Testament 


1. Prezenţa şi lucrarea Cuvântului lui Dumnezeu 
în creaţie 


Logosul sau Cuvântul lui Dumnezeu a fost în lume de 
la începutul ei pe de o parte prin raţiunile lucrurilor, care 
sunt chipuri create şi susţinute de raţiunile Lui eterne, pe 
de alta, prin persoanele umane care în raționalitatea lor vie 
sunt chipurile ipostasului Lui Însuşi, create cu scopul ca să 
gândească raţiunile lucrurilor împreună cu Rațiunea divină 
personală într-un dialog cu Ea. 

Raţiunile divine sunt nu numai sensuri ale bogăției in- 
finit de adânci a Logosului dumnezeiesc, ci şi raze de viaţă 
divină şi de putere ce iradiază din oceanul de viaţă şi de 
putere ipostaziat în Fiul şi Cuvântul lui Dumnezeu, ca şi în 
Tatăl şi în Duhul Sfânt. Lucrurile, create ca chipuri raţionale 
ale acestor raze ce iradiază în ele, sunt şi ele de aceea 
unităţi de putere şi de viaţă. Ultimul lor substrat este ener- 
gia care are în ea un sens sau o complexitate de sensuri și 
include tendinţele unor indefinite interferări producătoare 
ale atâtor unităţi legate între ele. Lucrurile sunt chipurile 
create ale raţiunilor divine plasticizate, chipuri pline de pu- 
tere şi purtate de tendinţa unor nenumărate referiri între 
ele. În starea lor plasticizată se reflectă sensul, puterea şi 
viaţa raţiunilor divine în unitatea lor din Logosul divin. 

Dar pe când lucrurile ca plasticizări ale chipurilor raţiu- 
nilor divine sunt create prin cuvintele poruncitoare ale Lo- 
gosului divin, Care dă acestor chipuri plasticizate caracte- 

* rul unor unităţi raţionale gândite, proprii obiectelor, persoa- 
na umană implicând în ea toate persoanele umane e che- 
mată la existenţă ca un partener creat al Cuvântului lui 
Dumnezeu cel personal, ca un chip al Lui Însuşi, pentru a 
gândi şi ea, în calitate de subiect, raţiunile obiective ale lu- 
crurilor împreună cu Cuvântul dumnezeiesc, subiectul gân- 
ditor originar al lor. Persoanele umane sunt puse astfel într-o 
relaţie dialogică specială cu persoana Cuvântului şi cu per- 
soanele semenilor. Fiecare om e un cuvânt gânditor şi în 
dialog cu Cuvântul personal dumnezeiesc şi cu celelalte cu- 
vinte personale umane; fiecare soarbe putere din Cuvântul 
dumnezeiesc, dar şi din puterea lucrurilor, adună raţiunile 
lor în gândirea sa şi puterea lor în viaţa sa şi le comunică 
altora şi primeşte de la ei comunicarea lor şi prin aceasta 
adânceşte legătura sa cu Logosul divin şi înţelegerea ori- 
ginii şi sensului lor. Creând lucrurile ca chipuri raţionale ale 
raţiunilor Sale pentru persoanele create ca chipuri ale per- 
soanei Sale aflate într-o referire faţă de Tatăl şi de Duhul 
Sfânt, Cuvântul le-a adresat pe acestea oamenilor ca nişte 
cuvinte raţionale plasticizate. Ceea ce este plasticizarea fa- 
ţă de raţiunile Logosului, sau faţă de chipurile acestor rațiuni, 
aceea este trupul omului faţă de subiectul uman creat ca 

* chip al Persoanei Logosului. Subiectul uman este invitat la 
o viaţă spiritual-materială conştientă în comuniune cu Lo- 
gosul, e invitat să adune în sine toate raţiunile create plasti- 
cizate, pentru ca în felul acesta să aibă un conţinut de 
gândire şi de viaţă comun cu Logosul dumnezeiesc. 

Persoanele umane au fost chemate de Logosul divin la 
comuniunea cu Sine prin lumea lucrurilor create. Sfântul 
Maxim Mărturisitorul zice în privinţa aceasta: 'Ascunzân- 
du-Se pe Sine în mod tainic în raţiuni, Cuvântul Se oferă 
spre înţelegere, în mod proporţional, prin fiecare din lucru- 





Ed 

rile văzute, ca prin nişte litere, întreg şi deplin în toate şi 
întreg și nemicşorat, Cel nediferenţiat şi mereu acelaşi în 
cele diferenţiate, Cel simplu şi necompus în cele compuse, 
Cel fără început în cele supuse începutului, Cel nevăzut în 
cele văzute, Cel nepipăit în cele pipăite... ca din toate aces- 
tea să ne adune treptat la Sine pe noi, cei ce urmăm Lui, 
unificându-ne prin Duhul, şi să ne ridice la înţelegerea Lui 
simplă şi eliberată de alipirea la ele, concentrându-ne pen- 
tru EI în unirea cu EI atâta cât S-a diferențiat pe Sine prin 
coborârea cea pentru noi'l. 

Numai ca persoană Logosul poate fi înţeles ca Unul, ca 
nevăzut, ca Cel ce ni Se face cunoscut întreg prin orice 
rațiune plasticizată sau prin orice cuvânt al Său şi prin 
toate la un loc, întrucât nici una nu poate să stea de sine; 
şi numai întrucât noi suntem subiecte înţelegătoare, ni Se 
poate descoperi prin fiecare din aceste chipuri ale raţiuni- 
lor Sale şi, prin toate la un loc, pe Sine întreg, ca persoană. 
Raţionalitatea lucrurilor implică o persoană creatoare care 
le-a gândit şi continuă să le gândească. Mai mult, orice ra- 
ţionalitate este o raționalitate interpersonală. În cazul lumii 
există o primă persoană care le gândeşte şi le creează şi 
altele cărora le sunt adresate spre împreună-gândire. lar 
gândirea lor de către noi înseamnă că noi, ca subiecte gân- 
ditoare, suntem după chipul Cuvântului, Care le-a gândit şi 
le-a creat pentru un dialog cu noi. Subiectul uman e raţiu- 
nea personală gânditoare, creată într-o corespondenţă cu 
lucrurile gândite de Logosul dumnezeiesc dinainte de a le 
crea. Logosul nu creează numai nişte obiecte gândite, ci şi 
niște subiecte aduse la existenţă după chipul Său ca su- 
biect care să le gândească într-un dialog cu El. Punerea 
noastră în acest raport coincide cu aducerea noastră la 
existenţă. Deci se poate spune că însăși această aducere a 
noastră la existenţă coincide cu un răspuns al nostru la 


1. Sfântul Maxim Mărturisitorul, Ambigua, P.O. 91, col. 1285, 

chemarea Lui, chiar dacă la început nu ne dăm seama de 
aceasta, sau chiar dacă nu ne dăm seama niciodată. Noi ne 
mişcăm spre existenţă în baza unei chemări a noastre la 
existenţă din partea Cuvântului. Venind la existenţă, venim 
spre Cuvântul, singurul existent cu adevărat, atraşi de EI 
din nimic, dar venim nu ca niște obiecte, ci ca nişte subiec- 
te, pentru care atragerea la existenţă este în acelaşi timp o 
chemare la un dialog etern cu El. Cuvântul işi dă prin 
aceasta un alter-ego creat, sau o mulţime de alter-ego-uri. 
El dă consistenţă unui subiect, care e un fel de proiecţie 
gândită şi creată a Sa. 

Dacă noi putem cunoaşte şi gândi lucrurile, este pentru 
că ele sunt chipuri create plasticizate ale raţiunilor unei 
Raţiuni personale supreme. Dacă le putem exprima prin 
cuvinte, este pentru că sunt cuvinte plasticizate ale Cuvân- 
tului adresate nouă, la nivelul nostru. Noi gândim raţional 
şi vorbim, pentru că suntem parteneri ai Persoanei care 
este Ea Însăşi Cuvântul personal şi a pus în faţa noastră 
gândirea Sa, sau chipul creat al gândirii Sale plasticizate, 
la nivelul raţiunii şi al putinţei noastre create de exprimare, 
cu o putere creatoare pe care noi nu o avem. Noi ne simţim 
mânaţi să adunăm raţiunile lucrurilor în noi şi să le ex- 
primăm pentru că prin ele ne realizăm, pentru că ele ne 
sunt adresate ca mijloace ale dialogului nostru cu Cuvântul 
lui Dumnezeu și de creştere a noastră în comuniune cu El. 
Este imposibil de conceput ca această raționalitate ex- 
ptimabilă a realităţii să nu aibă un Subiect care a gândit-o 
şi a exprimat-o creând-o şi care continuă să o gândească şi 
să o exprime într-o flexionare continuu nouă, pentru su- 
biectele create după chipul Lui. Este imposibil de conceput 
că ele n-au fost exprimate ca gânduri raţionale plasticizate 
pentru alte persoane create în acest scop. El a dat expresie 
plasticizată gândurilor Sale la nivelul nostru, ca subiecte 
create de El după chipul Lui. EI le-a creat pentru noi ca noi 
să realizăm un acord cu EI şi între noi, gândindu-le şi ex- 

primându-e, împreună cu El şi într-o împreună-gândire a 
noastră, un acord care înseamnă şi o iubire. După con- 
cepţia noastră, fără originea lumii într-o Persoană supremă, 
fără înţelegerea ei în scopul acestui dialog şi acord al nos- 
tru cu ea, toată raționalitatea creaţiei ar fi neînţeleasă, ar fi 
o frântură de raționalitate fără rost, o raționalitate ce s-ar 
mișca în întuneric. 

Acest dialog şi acest acord sunt într-o dezvoltare con- 
tinuă. Noi înţelegem tot mai deplin lucrurile şi scopul ur- 
mărit de Persoana divină prin ele; iar Persoana supremă 
descoperă tot mai mult înțelesurile ascunse în ele şi le fle- 
xionează combinându-le în noi legături şi împrejurări, în 
colaborare cu noi înşine, prin providenţă. Aceste împreju- 
rări şi combinări constituie tot atâtea revendicări sporite 
adresate înţelegerii şi comportării noastre faţă de Persoana 
supremă şi întreolaltă, tot atâtea prilejuri pentru manifes- 
tarea iubirii noastre faţă de Ea şi între noi, corespunzătoa- 
re noilor manifestări ale iubirii Sale faţă de noi. 

Acest dialog şi acest acord mereu sporite nu sunt me- 
nite să fie un dialog şi un acord pur intelectual, ci un dia- 
log şi un acord de tot mai deplină iubire, dat fiind că su- 
biectele umane primesc prin lucruri de la Creatorul şi Pro- 
niatorul lor nu numai sensuri, ci şi bunuri vitale, materiale 
şi spirituale, iar prin prelucrarea lucrurilor şi prin compor- 
tarea lor faţă de Dumnezeu şi faţă de semeni în diferite 
împrejurări primesc de la semenii lor şi de la Dumnezeu şi 
oferă la rândul lor nu numai descifrări de noi sensuri ale 
lucrurilor, ci acomodarea acelora la trebuinţele lor. Așa se 
înaintează în comuniunea de iubire cu Dumnezeu şi cu 
semenii. Lucrurile nu pot fi folosite şi înţelese decât prelu- 
crate şi descifrate într-o colaborare comună, impusă de 
împrejurări, din care nu lipseşte lucrarea diriguitoare, gân- 
ditoare și cuvântătoare a Cuvântului dumnezeiesc. Aceasta 
constituie istoria lumii. Toţi colaborează astfel la adaptarea 
lucrurilor şi a împrejurărilor la trebuinţele lor superioare şi 

la descifrarea tot mai adâncă și mai nuanţată a sensurilor 
lor, la îmbogățirea limbajului şi prin aceasta la propria lor 
îmbogăţire spirituală. Ei vorbesc despre lucruri şi despre 
împrejurări, despre nevoile lor de ele, despre ajutorul pe 
care şi-l cer şi şi-l dau, pentru că au nevoie să şi le dea şi 
să le primească unii de la alţii, fizic şi spiritual, într-o comu- 
niune de iubire mereu crescândă, într-o creştere spirituală 
a tuturor. Întreg acest dialog e practic şi intelectual în ace- 
laşi timp, promovator de iubire între ei şi deschizător al 
sensurilor lucrurilor şi al existenţei lor ca daruri ale Persoa- 
nei supreme. În toate descifrează nişte legi drepte de viaţă 
ca nişte legi ale lui Dumnezeu, cu care se conformează. 

Astfel, într-un fel Cuvântul dumnezeiesc comunică prin 
creaţie şi prin dezvoltarea ei, condusă de providenţă, înţe- 
lesuri şi norme sau cuvinte mereu noi, dar în alt fel Se co- 
munică pe Sine Însuși cu atenţia Sa iubitoare, pentru con- 
ducerea fiinţelor umane spre o tot mai adâncă și nuanţată 
cunoaștere a Sa şi spre o tot mai sporită conformare şi 
comuniune cu Sine. 

Dar prin orgoliu oamenii au căzut de la vederea Per- 
soanei creatoare şi proniatoare prin lucruri. Ei n-au mai voit 
să le considere ca chipuri ale raţiunilor Persoanei gândi- 
toare supreme şi drept cuvinte ale iubirii Ei. Au început să 
le considere raţiuni în ele însele, socotind că astfel le pot 
înţelege şi le pot manevra până la capăt într-un mod deplin 
autonom, devenind ca Dumnezeu. Prin aceasta au ieşit din 
relaţia vie cu Cuvântul ca persoană, prin toate lucrurile și 
împrejurările - chipuri ale raţiunilor şi cuvinte ale Lui. Omul 
s-a aflat singur în faţa unei lumi de obiecte, închisă pentru 
el într-o "'raţionalitate' fără rost, sau cu un rost limitat numai 
la viaţa exclusiv pământească, fără o prelungire în eterni- 
tate; s-a aflat în afara relaţiei cu Persoana supremă, Care dă 
sens raţiunilor lucrurilor şi sens şi viaţă persoanelor umane 
create de Ea, și o noutate continuă; s-a văzut în faţa unei 
lumi supuse unor procese de repetiţie uniformă a facerii şi 

desfacerii continue a unităţilor sale, ceea ce pentru persoa- 
nele umane individuale înseamnă moarte. Rațiunea răma- 
să în fiinţa umană şi raționalitatea rămasă în lucruri, nemai- 
având în ele transparenţa Logosului dumnezeiesc, omul n-a 
mai avut în ele un ajutor împotriva pornirilor iraționale şi a 
patimilor născute din ele. Obiectiv însă Logosul dumne- 
zeiesc personal continuă să-Și manifeste prezenţa prin ra- 
ţiunea omului şi prin raţiunile lucrurilor. De aceea o seamă 
din filosofii antichităţii au ajuns la ideea unui unic dum- 
nezeu, iar stoicii, şi la ideea prezenţei lui în lume prin “ra- 
ţiunile seminale' şi la o morală serioasă bazată pe rațiune. 
Biserica din Răsărit îi va cinsti pe aceștia mai târziu ca pe 
nişte profeţi din afară şi-i va picta pe pereţii exteriori ai unor 
mănăstiri şi biserici. Şi mulţi dintre păgâni împlineau prin fire 
legea lui Dumnezeu, întrucât o aveau înscrisă în inimile lor 
(Rom. 2, 14) ca lege naturală, mergând pe linia realizării ade- 
văratei lor umanităţi. 

Dar cei mai mulţi dintre oameni, netrăgând din exis- 
tenţa raţiunii lor şi a raţiunilor din lume deducţia logică a 
unei persoane care le gândeşte ca cea dintâi şi le-a creat, 
au căzut în tot felul de închipuiri deşarte şi de patimi de 
ocară, atrăgându-şi o osândă cu atât mai mare, cu cât nu 
se putea justifica cu lipsa unor semne ale prezenţei lui 
Dumnezeu în ei şi în lume. Sfântul Apostol Pavel a putut 
spune cu drept cuvânt: "lar mânia lui Dumnezeu se desco- 
peră din cer peste toată păgânătatea și peste toată nele- 
giuirea oamenilor care ţin adevărul în robia nedreptăţii. 
Fiindcă ceea ce se poate şti despre Dumnezeu, vădit este 
în inimile lor şi Dumnezeu este Cel ce le-a vădit. Într-adevăr 
cele nevăzute ale lui Dumnezeu, veşnica Lui putere şi Dum- 
nezeire, se văd prin cugetare de la începutul lumii în făp- 
turile Lui, ca să fie ei fără cuvânt de apărare. De vreme ce, 
cunoscând pe Dumnezeu, nu L-au slăvit ca pe Dumnezeu, 
nici nu s-au închinat Lui, ci s-au rătăcit în închipuirile lor, şi 
inima lor cea neînţelegătoare s-a întunecat... De aceea 

Dumnezeu i-a dat pe ei necurăţiei, după pofta inimilor lor' 
(Rom. 1, 18-24). Continuarea obiectivă a prezenţei Cuvân- 
tului dumnezeiesc în lume, dar şi întunericul care cuprin- 
sese subiectiv inimile fiinţelor umane sunt afirmate şi de 
Sfântul Evanghelist loan în cuvintele: "Şi lumina luminează 
întru întuneric, şi întunericul nu a cuprins-o' (In 1,5). 

Dar chiar obiectiv legătura Logosului, ca persoană, cu 
raţiunea umană și cu raţiunile lucrurilor nu a mai rămas tot 
aşa de strânsă ca la început, datorită faptului că raţiunea 
umană a slăbit legătura sa cu Logosul personal suprem. 
Această slăbire a legăturii Logosului şi a puterii Lui cu 
raţiunile lucrurilor şi ale trupului omenesc a dus la o slăbire 
a unităţii compuse a acestor raţiuni şi deci la coruptibili- 
tatea lucrurilor şi a trupurilor şi la descompunerea acesto- 
ra (Rom. 8, 21-24). 


2. 'Hristologia transcendentală' 


Prezenţa aceasta a Logosului divin în lume chiar în gra- 
dul slăbit de după cădere ar putea forma o bază mai largă 
a ceea ce numeşte teologul catolic Karl Rahner o “hristolo- 
gie transcendentală', adică o trebuinţă după Hristos în- 
scrisă în constituţia spirituală a omului. Elementele în care 
vede el această "'hristologie transcendentală' pot fi socotite 
ca forma specială a prezenţei Logosului în spiritul uman şi 
ca atare ele pot fi încadrate în prezenţa generală a Lui în 
lume, care a fost schiţată în cele spuse de noi mai înainte. 
Vom enumera aceste elemente care fac parte din raţiunea 
însăşi ca chip al Logosului. Menţionăm mai întâi că Rahner 
însuşi vede împlinindu-se această 'hristologie transcenden- 
tală' sau a aşteptării, în corespondenţa dintre persoana și 
opera lui Hristos cel istoric şi o “teologie a conştiinţei', 
adică o 'hristologie ontică', înscrisă în existenţă, o 'hristo- 
logie ontologică', în care hristologia testată istoric şi pro- 

povăduită se acordă cu raționalitatea, sau cu trebuinţa de 
sens a fiinţei umane. 

a) Primul element al acestei 'hristologii transcenden- 
tale' a Logosului îl vede Rahner în nevoia omului de iubirea 
absolută. Ea răspunde poruncii lui Hristos de a vedea în 
aproapele pe El Însuşi (Matei 25). Potrivit acestei porunci, 
'o iubire absolută, care se îndreaptă radical şi fără rezervă 
spre un om, afirmă implicit prin credinţă şi prin iubire pe 
Hristos. Şi acest lucru e adevărat. Căci omul simplu, finit 
şi lipsit de fermitate, nu poate justifica într-un sens deplin 
numai prin sine şi pentru sine iubirea absolută ce i se 
oferă, în care o persoană se angajează pe sine însăşi și are 
curajul să se dăruiască total altuia; pentru sine însuşi ce- 
lălalt ar putea fi iubit numai cu rezervă, cu o iubire în care 
cel ce iubeşte se rezervă pentru sine însuși, sau are cura- 
jul să se dăruiască în mod absolut unei realităţi poate goale 
de sens... lubirea însă vrea o unitate a iubirii de Dum- 
nezeu şi de aproapele, în care iubirea de aproapele este în 
acelaşi timp iubire de Dumnezeu şi de-abia prin aceasta e 
absolută. Prin aceasta ea caută însă pe Dumnezeu-Omul, 
adică pe Acela care poate fi iubit ca om cu absolutul iubirii 
lui Dumnezeu". 

b) Al doilea element al acestei hristologii virtuale în om, 
îl vede Rahner în înţelegerea morţii într-un sens pe care-l 
vede împlinit în moartea lui lisus. "Moartea este o faptă în 
care se împlineşte toată viaţa, în care omul ca fiinţă liberă 
dispune de sine ca întreg, dar aşa că această dispunere 
este acceptarea unei dispuneri absolute de fiinţa sa în 
neputinţa sa radicală, care apare suportată şi e suportată în 
moarte. Dar dacă această acceptare liberă, deschisă nepu- 
tinței radicale, prin care fiinţa ce dispune de sine acceptă 
să se dispună de ea, nu înseamnă acceptarea unei absur- 
dităţi, care în acest caz ar putea fi refuzată "pe drept" prin- 
tr-un protest, această acceptare implică în om - care nu 

afirmă idei şi norme abstracte, ci realitatea ca temei al 
existenţei sale istorice - aşteptarea sau afirmarea, prin pre- 
simţire, a morţii în care e împăcată dialectica faptei şi a 
suferinţei neputincioase în moarte'. Această împăcare e 
realizată în Hristos, iar prin EI, şi pentru noi. 

c) Al treilea element e speranţa în viitor. Omul speră, 
plănuieşte, dar în acelaşi timp este expus neprevăzutului 
viitor. “inaintarea sa în viitor este o străduinţă continuă de 
a micşora înstrăinările sale interioare şi distanţa între ceea 
ce este şi ceea ce vrea şi trebuie să fie. Trebuie să ne 
mulțumim deci sau numai cu concilierea (individuală sau 
colectivă) cu un ţel veşnic depărtat, totdeauna asimptotic 
urmărit, care se mişcă numai la distanţă, sau acest ţel ab- 
solut e un ţel cu putinţă de atins, fără ca, o dată atins, să 
suprime finitul şi să-l facă să dispară în absolutul lui Dum- 
nezeu. Omul care speră în mod real trebuie să spere că 
acestor întrebări trebuie să li se răspundă în înţelesul al 
doilea al alternativei, prin realitatea istorică”. Hristos dă 
acest răspuns pozitiv amintitei speranţe a omului2. 

Sfinţii Părinţi au formulat această aşteptare inconştien- 
tă şi această împlinire a omului în Hristos în mod mai sim- 
plu, declarând că acesta a fost făcut pentru Hristos, sau că 
chipul dumnezeiesc al omului se desăvârşeşte în Hristos, 


3. Prezenţa şi lucrarea Cuvântului lui Dumnezeu 
în Vechiul Testament 


Pentru a nu lăsa pe oameni în această aşteptare ne- 
realizată, Cuvântul lui Dumnezeu Şi-a făcut prin Revelația 
Vechiului Testament mai simţite prezenţa şi acţiunea Lui 
personale în relaţie cu oamenii, pregătindu-i totodată prin 


2. K. Rahner, 'Grundlinien einer systhematischen Christologie', în 
vol. Karl Rahner, Wilhelm Thissing, Christologie systematisch und 
exegetisch dargestelit, Herder, 1972, p. 62-63. 

ea pentru viitoarea Lui prezenţă personală deplin clară şi 
apropiată în lisus Hristos - Cuvântul şi Fiul lui Dumnezeu, 
Cel întrupat. Astfel, prezenţa Cuvântului dumnezeiesc prin 
raţiunile sau cuvintele lucrurilor, şi cea prin cuvintele şi 
faptele directe ale Vechiului Testament şi venirea Lui în 
trup se înşiră pe o linie progresivă, fiecare din cele ante- 
rioare pregătind-o pe cea ulterioară și fiecare din cele ulte- 
rioare făcând mai vădite pe cele anterioare. 
Dumnezeu-Cuvântul Şi-a făcut prezenţa şi acţiunea mai 
clare şi mai eficiente în Vechiul Testament prin cuvinte 
directe şoptite în inimile proorocilor și prin fapte care se 
distingeau în chip mai vădit ca fapte ale Sale decât eveni- 
mentele și împrejurările naturale, care puteau fi interpre- 
tate ca înfăptuindu-se fără un Dumnezeu personal. Patriar- 
hii şi proorocii trăiesc, în cuvintele ce li se comunică și în 
faptele săvârşite cu ei şi cu poporul Israel, prezenţa directă 
a persoanei Cuvântului, deşi aceasta încă nu intra ca per- 
soană în comunitatea persoanelor umane. Ei stau faţă în 
faţă cu Persoana care le adresează cuvintele și le anunţă 
faptele Sale. Intră într-o relaţie directă cu El ca persoană, 
dar încă nu ca persoană întrupată, coborâtă ontologic în 
rândul oamenilor. Persoana Cuvântului rămâne încă dea- 
supra oamenilor, deşi Îşi face puternic simțită calitatea de 
persoană şi interesul pe care-l are pentru persoanele uma- 
ne şi relaţia Sa cu ele. De aceea cuvintele Lui sunt puter- 
nice și au căldura comunicării personale şi forţa de a opri 
pe oameni de la cele contrare voii Lui şi de a-i sprijini în 
împlinirea voii Lui, forţă care susţine în același timp rațiu- 
nea lor, fiind ea însăşi raţională. Sfântul Maxim Mărturisi- 
torul găseşte între prezenţa Logosului, prin lucrurile şi prin 
raţiunea umană, şi prezenţa Lui în Vechiul Testament o 
identitate de fond3. Cuvintele şi faptele personale mai cla- 


5. Ambigua, PG. 91, col. 1280-1281; 1289; 1305-1521; 1129; 
1149-1151 etc, 


2 - Dogmatica - vol. II 

re din Vechiul Testament nu contrazic pe cele din natură 
(sau prin revelaţia naturală), ci le pun şi pe acestea în lu- 
mină ca fiind cuvinte şi fapte ale Sale, şi împlinesc ceea ce 
ar fi trebuit să se împlinească prin acelea: un progres spre 
comuniunea tot mai adâncă cu Dumnezeu. Astfel, Psalmis- 
tul vede mai clar, în lumina vorbirii şi acţiunii mai directe a 
Cuvântului lui Dumnezeu în Vechiul Testament, însăși rân- 
duiala din natură ca fiind cuvinte şi fapte ale lui Dumnezeu: 
"Cerurile spun mărirea lui Dumnezeu şi facerea mâinilor Lui 
Îi vesteşte tăria. Ziua spune zilei cuvânt (despre Dum- 
nezeu) şi noaptea vestește nopţii ştiinţa. Nu sunt graiuri, 
nici cuvinte, ale căror glasuri să nu se audă... În soare a 
pus locaşul Său" (Ps. 18, 1-5). 

Despre prezenţa şi lucrarea Cuvântului în Vechiul Tes- 
tament ca pregătire a venirii Sale în trup, Sfântul Maxim 
Mărturisitorul spune că 'înainte de venirea văzută şi în trup, 
Cuvântul lui Dumnezeu venea în mod spiritual la patriarhi 
şi prooroci, preînchipuind tainele venirii Lui'4; sau: '"Cu- 
vintele legii şi ale proorocilor, fiind înainte-mergătoarele 
venirii Lui în trup, călăuzeau sufletele la Hristos"5. 

Nu numai prin cuvinte Își face Cuvântul mai sesizabilă 
prezenţa în Vechiul Testament, ci şi prin fapte, prin tipuri 
rânduite de EI şi printr-o putere, în care se simţea ceva din 
harul care va iradia deplin din El după Întrupare şi Înviere. 
“Harul Noului Testament era ascuns tainic în litera Vechiu- 
lui", spune tot Sfântul Maxim. Sau: '"Voind Dumnezeu să 
trimită celor de pe pământ harul virtuţii dumnezeieşti (al 
puterii producătoare de virtute) din cer, pentru mila Sa cea 
către noi, a pregătit simbolic cortul sfânt şi toate cele din 
el, care este o răsfrângere, un chip şi o imitare a înţelepciu- 
nii'6. Desigur, cortul Vechiului Testament nu era simbol nu- 


4. Capete gnostice, II, 28, în Filoc. rom. II, p. 177. 

5. Op. cit., Il, 29, loc. cit. 

6. Op. cit., |, 88, 89, în trad. cit., p. 160, 161. Sfântul Maxim urmea- 
ză aici Sfântului Grigorie de Nyssa (Viaţa lui Moise, P.G. 44, col. 381 A). 

mai în sensul intelectual al cuvântului, ci în sensul de reci- 
pient a ceva din puterea cortului de Sus, sau a Cuvântului 
dumnezeiesc personal, Care va aduce prin Întrupare toată 
puterea Sa în trupul omenesc, adevăratul Lui cort, şi deci 
în relaţia directă cu oamenii. Sfântul Maxim consideră că 
orice mijloc prin care se face comunicată prezenţa spiri- 
tuală a lui Dumnezeu şi se face simțită puterea Lui e un 
simbol al Lui. Dar simbolul poate deveni tot mai transpa- 
rent mijloc de comunicare a unei puteri tot mai mari a Lui. 
Există astfel o suită de simboluri. Chiar Cuvântul lui Dum- 
nezeu cel întrupat poate deveni tot mai transparent şi 
poate manifesta în mod tot mai simţit puterea Lui, cores- 
punzător cu starea duhovnicească a celor ce se alipesc Lui 
prin credinţă şi prin viaţă. «Precum cuvintele legii şi ale 
proorocilor, fiind înainte-mergătoarele venirii Lui în trup, 
călăuzeau sufletele la Hristos, la fel şi Cuvântul lui Dum- 
nezeu cel întrupat, ridicat întru slavă, S-a făcut înainte-mer- 
gătorul venirii Sale duhovniceşti, călăuzind sufletele prin 
propriile Sale cuvinte spre primirea luminoasei Sale veniri 
duhovniceşti. Această venire o înfăptuieşte El pururea, pre- 
schimbând prin virtuţi pe cei vrednici din trup în duh. Dar 
o va înfăptui şi la sfârşitul veacului, descoperind în chip 
vădit cele ce erau mai înainte ascunse tuturor'7. Cu cât 
prezenţa Sa ca persoană e mai clar sesizată, cu atât iradia- 
ză din Persoana Sa o lumină spirituală mai vădită. 

Astfel, "legea era umbra, iar proorocii (ansamblul proo- 
rocilor), preinchipuirea bunurilor dumnezeieşti şi duhovni- 
ceşti din Evanghelie'8. În umbra anticipată e proiectată 
însă nu numai forma nedeplin desluşită a originalului, ci şi 
ceva din puterea lui. Căci numai o rază proiectată din ori- 
ginal dă forma umbrei. În acest sens, "mana dată lui Israel 
în pustie este Cuvântul lui Dumnezeu, Care hărăzeşte toată 
plăcerea duhovnicească celor ce-L mănâncă şi se deose- 


7. Op. cit., Il, 29, în trad. cit., p. 177-178. 
8. Op. cit., |, 93, în trad. cit., p. 162. 

beşte de orice gust care răspunde poftelor celor ce-L mă- 
nâncă'?. 

Despre rezumarea şi întregirea prezenţei şi lucrării Cu- 
vântului înainte de întrupare atât în natură cât şi în Vechiul 
Testament, în Hristos cel întrupat, prezenţă care astfel nu 
e suprimată prin venirea Cuvântului în trup, ci făcută lumi- 
noasă, tot Sfântul Maxim spune: “Taina întrupării Cuvântu- 
lui cuprinde în sine înţelesul tuturor ghiciturilor şi tipurilor 
Scripturii şi ştiinţa tuturor făpturilor văzute și cugetate'10. 

Datorită, acestui fapt, nu numai Revelația culminează în 
Logosul întrupat şi înviat, fapt ce se va descoperi deplin în 
viaţa viitoare, ci cosmosul întreg îşi va face vădită şi lumi- 
noasă concentrarea şi bogăţia lui de sensuri în Persoana lui 
Hristos, sau a Logosului întrupat. Cheia de boltă a creaţiei 
nu este o lege impersonală generală, nu este o substanţă, 
ci Persoana plină de sens, plină de toate sensurile, a Logo- 
sului. Totul culminează într-o persoană, anume în Persoana 
de la Care şi provine. De la această Persoană vin toate, în 
Ea sunt ţinute toate, în Ea se vor arăta cuprinse şi luminate 
toate. Pantocratorul, deci susținătorul şi împlinitorul nu 
numai al Bisericii, ci al tuturor, e Persoană: e Logosul per- 
sonal întrupat. Lumea a fost creată pentru om, iar acesta, 
pentru Hristos, în Care se realizează deplin. "Firea omului a 
fost constituită de la început pentru Omul cel nou (Hristos). 
I s-a dat minte şi dorinţă pentru Acela. Am luat rațiune pen- 
tru EI, ca să cunoaştem pe Hristos, iar dorinţă, ca să aler- 
găm spre El. Am primit memorie ca să-L purtăm pe El, pen- 
tru că EI era şi arhetipul celor creaţi'll. 

În Hristos se deschide nesfârşitul dragostei şi al liber- 
tăţii în Dumnezeu. Natura însăşi depăşeşte starea ei de na- 
tură supusă necesităţii; în om şi în mod deplin în Hristos ea 
depăşeşte repetiţia, intrând în noutatea continuă a libertăţii 


9. Op. cit., |, 100, în trad. cit., p. 164. 
10. Op. cit., |, 66, în trad. cit., p. 148. 
11. Nicolae Cabasila, Despre viața în Hristos, P.G. 150, col. 680 A. 





PERSOANA LUI IISUS HRISTOS 21 


în iubire. Omul a fost creat spre Hristos, 'ca spre un drep- 
tar (canon) şi normă..., ca să-L poată primi pe Dumnezeu'12. 

Încă din primele timpuri ale Bisericii, Sfântul Irineu spu- 
nea: 'Tristos cel istoric a fost prototipul pe care la avut 
Dumnezeu în minte, când a creat pe primul om. Hristos era 
omul deplin şi desăvârşit, Care avea să Se arate pe pă- 
mânt, iar Făcătorul a văzut de mai înainte şi a creat pe 
Adam potrivit cu acest prototip viitor. Prin urmare Adam a 
fost creat după modelul Cuvântului, Care avea să asume în 
timp, ca Hristos, firea omenească şi să Se arate om desă- 
vârşit pe pământ'15. "Este cunoscută învăţătura lui Irineu 
despre Adam ca "prunc" şi despre dezvoltarea "pruncului' 
până la lHristos. După acest Părinte, Cuvântul S-a făcut om 
la sfârşitul dezvoltării omului în "cuvânt" (în rațiune), "ca o 
coroană şi ca un scop final al neamului omenesc'14%. 

Părinţii pun prin aceasta în relief legătura dintre antropo- 
logie şi hristologie, sau împlinirea omului şi a cosmosului 
în Hristos, ca fiind Persoana supremă în relaţie cu celelalte 
Persoane treimice. 


B 
Chipul evanghelic şi istoricitatea lui Iisus Hristos 
ca Dumnezeu şi om 


1. Chipul evanghelic şi istoricitatea lui lisus Hristos 


lisus Hristos a avut până azi şi are în continuare o mare 
influenţă în viaţa creaţiei. Această influenţă se datoreşte 
unei lucrări reale a lui Hristos, sau e produsul unei exa- 
gerări subiective care s-a perpetuat în istoria creştinismu- 
lui? Mai întâi se poate spune un lucru: această influență 


12. Ibidem, col. 560 D. 
13. P. Nellas, “H 5ikoiwoq 700 &voponov Ev Xptorâ, p. 69. 
14. Ibidem. 

nu e produsul treptat al unei fantezii ce s-a dezvoltat cu 
timpul, ci s-a simţit încă de la martorii imediaţi ai Invierii 
Lui. Mărturia despre Invierea Lui nu s-a cristalizat treptat. 
Formele acestei mărturii se pot urmări până la un timp 
care nu e despărţit mult de moartea Lui!5. Din comuniunea 
de credinţă în care autorii Evangheliilor se află cu Domnul 
înviat, ei descriu Persoana Lui într-o formă în oarecare mă- 
sură liberă. Tot ceea ce se spune în Noul Testament despre 
Hristos e imprimat de eficienţa Lui asupra autorilor, efi- 
cienţă deosebită de a oricărei personalităţi care a fost nu- 
mai om. Ei nu mărturisesc despre învierea şi despre Per- 
soana lui lisus Hristos numai ca despre două lucruri care-şi 
corespund, ci vorbesc despre ele ca unii ce stau în momen- 
tul în care scriu sub eficienţa Lui. Învierea lui Hristos e cer- 
tificată de eficienţa Lui obiectivă care începe îndată după 
aceea asupra ucenicilor şi se prelungeşte asupra lor şi 
asupra ucenicilor acestor ucenici, ca să continue ca o efi- 
cienţă în tot cursul istoriei creştinismului. Hristos nu a în- 
viat fără să Se fi făcut cunoscut în oarecare mod în chip 
real ca atare şi fără să fi întemeiat obiectiv convingerea lor 
că EI persistă în legătură cu cei ce cred Lui până la sfârşitul 
veacurilor. "Toată tradiţia despre Hristos a răsărit din cre- 
dinţa în Învierea lui lisus şi s-a concentrat în relaţia de 
eu-Tu cu Răstignitul Care e viu şi acum'!6. lar mărturia 
despre Învierea lui Hristos nu a putut fi produsul unei de- 
ducţii logice din viaţa Lui, sau produsul vreunei fantezii 
subiective, stimulată de legătura sentimentală cu EI a celor 
ce au trăit în preajma Lui. Credinţa în Dumnezeu sau legă- 
tura sentimentală cu Magistrul care a murit n-a dus nici- 
odată prin ea însăşi la credinţa în învierea Acestuia, înviere 
care să fie baza pentru învierea tuturor. Neputinţa judecății 


15. Wilhelm Bruening, 'Wer ist Jesus Christus. Entwurf einer Chris- 
tologie', în Johannes Hăttenbigel: Gott, Mensch, Universum, Styria, 
1974, p. 581. 

16. Ibidem, p. 584. 

naturale de a admite o astfel de înviere, nesilită de un fapt 
care să o impună împotriva ei, a făcut-o să nu deducă din 
credinţa în Dumnezeu putinţa învierii ca o bază pentru 
învierea tuturor oamenilor. Neputinţa judecății naturale de 
a admite Învierea lui Hristos, dacă aceasta nu s-ar fi pro- 
dus ca un fapt de necontestat, ar fi dus, dimpotrivă, la în- 
doiala în dumnezeirea Lui, sau din credinţa în dumnezeirea 
Lui n-ar fi dedus Învierea Lui. lar această neputinţă a ju- 
decăţii ar fi oprit şi lucrarea fanteziei ucenicilor în acest 
sens, cu toată ataşarea sentimentală la El. Caracterul Per- 
soanei lui lisus, oricât de excepţional a fost, nu i-a convins 
pe ucenici a priori că El trebuie să învie. O dovedește 
aceasta fuga lor în timpul judecății şi Patimilor Lui şi 
îndoiala manifestată de ei de câte ori Hristos le-o prezicea, 
chiar când, pe de altă parte, mărturiseau dumnezeirea Lui 
(Mt. 16, 16). 

Pe de altă parte, Persoana însăși a lui Hristos Îşi des- 
chide toate dimensiunile Ei de-abia în urma Învierii. Chiar 
dacă L-ar fi socotit pe Hristos, în mod neîntrerupt şi neclin- 
tit Dumnezeu întrupat, dacă EI n-ar fi înviat, adică dacă 
ucenicii n-ar fi avut experienţa Învierii şi a eficienţei Lui 
reale după Înviere, dumnezeirea Lui ar fi rămas pentru ei o 
realitate în mare parte închisă, ascunsă, neluminată. Nu- 
mai cu ochii acestei credinţe, întemeiată pe comuniunea 
cu El după Înviere, au putut înţelege ucenicii pe Hristos în 
toată plinătatea reală a Persoanei Lui. Experienţa Învierii lui 
Hristos, întemeiată pe comuniunea cu El după Înviere, e 
baza "istorică' ce a dat ucenicilor posibilitatea să recunoas- 
că “istoricitatea' Lui ca Dumnezeu-Om şi să o descrie ca 
atare. O teorie teologică despre lisus care face abstracţie 
de această experienţă "istorică" a Învierii lui Hristos va nega 
dumnezeirea Persoanei Lui, chiar în cazul că va admite 
istoricitatea Lui. Desigur însă că această istoricitate va fi 
nedeplină, pentru că va lipsi din ea Învierea Lui, ca unul 
din evenimentele fundamentale ale "istoriei' Lui. Ea va eli- 

mina din viaţa lui Hristos tot ce depăşeşte posibilităţile 
unui om obişnuit. 

La rândul ei, Învierea de care ucenicii dau mărturie nu 
e învierea unui om oarecare, ci tocmai a lui Hristos Care li 
S-a impus lor ca o persoană cu o putere, cu o viaţă, cu o 
învăţătură care depăşeşte orice putere, orice viaţă, orice în- 
văţătură, aflată în limitele unei existenţe umane. E învierea 
unei persoane care li s-a dat ea însăși ca fiind Fiul lui Dum- 
nezeu, fără a manifesta nici o mândrie pentru aceasta - căci 
era un fapt real - şi care a prezis învierea sa. Făcând 
abstracţie de faptul că Învierea lui Hristos n-ar fi putut fi un 
eveniment petrecut cu un om obișnuit, experienţa Învierii 
însăşi a deschis ucenicilor accesul deplin la adevăratul 
Hristos "istoric', sau ne asigură despre existenţa istorică" a 
lui Hristos ca Dumnezeu-Om. 

De aceea experienţa ucenicilor privitoare la Hristos 
primeşte abia prin experienţa Învierii Lui deplinătatea ei ca 
experienţă despre Hristos cel “istoric”, lângă Care au petre- 
cut mai mulţi ani, dar pe Care nu L-au înţeles deplin înainte 
de Înviere. “Accentuarea Domnului înălţat nu e deci o înde- 
părtare de la viaţa lui lisus trăită de EI ca om. Dimpotrivă, 
Domnul înălţat numai în acel caz nu e o fantomă, când EI 
nu e altul decât lisus din intervalul de timp dintre nașterea 
şi moartea Lui'17. De aceea Apostolii se dau pe ei nu numai 
ca martorii Învierii lui Hristos, ci ca martorii Acelui Hristos 
lângă Care ei au stat tot timpul de la începutul activităţii Lui 
(Fapte 1, 21). Astfel, lisus văzut în Noul Testament cu ochii 
celor ce au fost martorii Învierii Lui și părtași la o comuni- 
une cu Domnul înviat şi înălţat, nu e alt lisus decât cel is- 
toric, văzut în urma Învierii în plinătatea luminii Lui. 

Cei care au voit să elimine tot ce depăşeşte omenescul 
exclusiv în Hristos n-au fost în stare să reconstituie chipul 
sigur al unui Hristos istoric în sensul pur omenesc al cuvân- 


17. Ibidem, p. 587. 

tului. N-au fost în stare să facă aceasta nu numai pentru 
faptul că nu s-au putut ajuta de alte izvoare, prin care con- 
form metodei lor ar fi trebuit să întemeieze refuzul a ceea 
ce socoteşte ea că trebuie eliminat, ca nefiind strict ome- 
nesc, din chipul lui lisus din Noul Testament, ci şi pentru 
faptul că ucenicii înşişi nu au fost în stare să prindă într-un 
contur strict omenesc Persoana Învăţătorului lor nici îna- 
inte de Înviere, căci și atunci le rămânea o fiinţă mereu din- 
colo de toate măsurile omeneşti, cu toată apropierea Lui 
suprem omenească de ei. Ei au avut lipsă de cheia Învierii 
chiar şi numai ca să poată completa, înţelege deplin şi for- 
mula clar acest caracter dumnezeiesc al Învăţătorului lor 
care le apărea încă înainte de Înviere ca depăşind ceea ce 
încăpea în măsurile strict omeneşti. 

Dar se pune întrebarea: trebuie respinsă mărturia mar- 
torilor Învierii, sau primită cu neîncredere, sau socotită in- 
suficientă, pentru motivul că e în acelaşi timp mărturia 
unor oameni care nu s-au închis cu încăpățânare experien- 
ţei Învierii, ci au acceptat-o, supunându-se sub forţa reali- 
tăţii, deci cu 'credinţa' în acest eveniment? 

"Istoricitatea' umană şi în acelaşi timp caracterul supra- 
uman al lui Hristos, manifestat în acest fel, se poate pune 
în multe feluri în relief pe baza Evangheliei. 

Mai întâi, din punct de vedere formal nu se vede în 
Evanghelii nici o tendinţă de construire a unui chip al lui 
Hristos, cu ajutorul fanteziei. Viaţa, cuvintele, faptele lui 
lisus sunt redate cu mijloacele cele mai simple cu putinţă, 
fără nici o ţâșnire de entuziasm voit. Există apoi o uimi- 
toare consonanţă de fond în descrierea chipului lui lisus 
din Evanghelii, deşi în unele detalii şi mijloace de exprima- 
re autorii lor manifestă destulă libertate. În aceasta, autorii 
Evangheliilor se dovedesc stăpâniţi de realitatea 'precisă', 
obiectivă a ceea ce descriu, nu stăpâni ai ei. Însuşi acest 
fapt îi opreşte de la orice tentativă de a schimba prin fan- 
tezie chipul lui Hristos dat lor de realitate. Apoi nici o fan- 
tezie n-ar fi fost în stare să construiască un chip atât de uni- 

tar, în acelaşi timp atât de neobişnuit şi totuși atât de uman 
al lui Hristos. 

Unii teologi mai noi încearcă să rezume în câteva tră- 
sături caracterul uman al lui Hristos şi în acelaşi timp supra- 
uman în umanitatea Lui, ca un chip care n-ar fi putut fi nici 
copiat după alte modele umane, nici construit prin fantezia 
care iese totdeauna din real, prin tendinţa ei de mitologi- 
zare. 

Unul din aceşti teologi scoate în relief faptul că viaţa lui 
lisus e trăită, iar moartea acceptată cu o conştiinţă şi cu o 
voinţă pură de a fi o viaţă şi o moarte pentru noi, oamenii. 
Dar această 'dedicare' deplină a vieţii şi a morţii Sale pen- 
tru noi 'se înfăptuieşte într-o dimensiune unde nu e vorba 
numai de contactul oamenilor întreolaltă, ci unde e clar că 
problema omului e în acelaşi timp problema comuniunii lui 
cu Dumnezeu. În această dimensiune îndreptarea vieţii lui 
lisus spre noi corespunde cu îndreptarea ei spre Dum- 
nezeu'l8. 

lisus e conştient că numai prin deschiderea accesului 
la Dumnezeu îi va mântui pe oameni. Dar acest acces la 
Dumnezeu nu e deschis printr-o moarte înţeleasă în sensul 
teoriei satisfacţiei de mai târziu. Aceasta coboară relaţia 
dintre Dumnezeu şi om la nivelul unei dreptăți măsurate 
cantitativ. Hristos ne deschide nouă calea accesului la 
Dumnezeu printr-o intrare a Sa într-o "comunicare" desăvâr- 
şită cu noi. În această comunicare, care e o comunicare a 
iubirii, "îndreptarea" vieţii şi a morţii Sale spre Dumnezeu și 
spre noi oamenii se întâlnesc1?. Hristos ni Se comunică în 
întregime prin viaţa şi moartea Sa nouă oamenilor, dar fă- 
când aceasta Se comunică în întregime voinţei lui Dum- 
nezeu. Dar lisus n-ar fi putut să ne dedice în întregime viaţa 
şi moartea Sa nouă oamenilor ca om simplu. "indreptarea 
lui lisus spre noi include un fapt care se petrece între Dum- 


18. Ibidem, p. 603. 
19. Ibidem, p. 606. 

nezeu şi El, şi acest fapt constă in aceea că Dumnezeu 
Însuşi e Cel ce ni-L comunică pe Hristos şi în El, pe Sine 
Însuşi'20. Acelaşi lucru l-a spus şi teologul catolic Thussing, 
completând o formulă a lui Bonhoeffer: "lisus este omul 
pentru alţii, pentru că e omul pentru Dumnezeu'2l. Origi- 
nalitatea lui lisus constă în a trăi viaţa şi a suporta moartea 
în mod unitar şi desăvârşit pentru Dumnezeu şi pentru oa- 
meni. Dar în această dublă direcţie se arată şi unitatea din- 
tre viaţa Lui dinainte de moarte şi Înviere şi eficienţa Lui de 
după Înviere. Toată existenţa lui lisus dinainte de moarte, 
în moarte şi după Înviere, stă sub semnul acestei comu- 
nicări a iubirii depline a lui Dumnezeu către noi, dar şi a 
iubirii noastre către Dumnezeu, pentru ca sub ploaia iubirii 
Sale ca Dumnezeu arătată către noi şi sub puterea iubirii 
Sale ca om către Dumnezeu să încolţească şi să se dez- 
volte şi în noi iubirea către Dumnezeu, ca semn al stării de 
mântuire începute în noi prin iubirea lui Dumnezeu. 

"lisus este astfel ţinta sau capătul final al tuturor dru- 
murilor lui Dumnezeu către lume'22. Dar în El se împlinește 
şi năzuinţa noastră profundă după comuniunea cu Dum- 
nezeu şi întreolaltă şi, prin aceasta, după viaţa eternă întru 
fericire, care nu poate fi decât o viaţă în iubirea desăvârşită. 

"Dar saltul în împlinirea acestei năzuinţe ('salt', pentru 
că nu se poate împlini în lumea aceasta şi cu mijloace pur 
omeneşti, n.n.) nu e posibil dacă nu se acceptă Învierea lui 
lisus, ca răspuns propriu al lui Dumnezeu la viaţa şi moar- 
tea lui lisus'25, dar şi ca putere spirituală a lui lisus ajunsă 
la Înviere ca la rezultatul ei culminant. În felul acesta Învie- 
rea încoronează viaţa şi moartea lui lisus pentru noi, adu- 
cându-ne rezultatul pentru care EI a trăit şi a murit. Dar 'În- 
vierea apare şi ca împlinirea nădejdii înscrise în inima oa- 


20. Ibidem, p. 608. 

21. În: K. Rahner-W. Thussing, op.cit., p. 130. 
22. W. Bruening, op. cit., p. 616. 

23. Ibidem. 

menilor'24%. Karl Rahner, un alt teolog romano-catolic, a 
spus că lisus împlinește așteptările presimţite şi gândite ale 
oamenilor după mântuire, sau nădejdea ca "dinamică fun- 
damentală înscrisă în inima lor'25. 

Explicarea vieţii, morţii şi Învierii lui Hristos, prin di- 
recţia spre Dumnezeu şi om a iubirii Lui desăvârşite, e pro- 
prie Sfinţilor Părinţi. Acest lucru am căutat să-l arătăm şi 
noi în Teologia dogmatică şi simbolică (Manual pentru In- 
stitutele teologice, vol. II, București, 1959), în capitolul 
despre "Aspectele răscumpărării'. Teologii catolici, depă- 
şind teoria satisfacţiei, văd azi mântuirea în Hristos înfăp- 
tuită prin aceste două direcţii, ca reieşind din chipul evan- 
ghelic al lui Hristos. Aceasta confirmă faptul că hristologia 
Sfinţilor Părinţi a fost singura care a menţinut chipul evan- 
ghelic integral al lui Hristos. Dar, urmând lor, noi am înfă- 
ţişat în acel capitol şi o altă direcţie în viaţa, în moartea și 
în Învierea lui Hristos, implicată în celelalte două: o direcţie 
a acţiunii Sale ca Dumnezeu asupra umanităţii Sale, care 
ridică această umanitate, nu fără contribuţia ei, la un nivel 
la care nu s-a mai aflat umanitatea nici unui alt om. 

Această acţiune începe cu Întruparea şi sfârşeşte cu În- 
vierea lui Hristos. Această acţiune face umanitatea Sa me- 
diu al faptelor minunate ale lui Hristos ca Dumnezeu și păr- 
taşă la ele. Datorită acestei acţiuni, Hristos este nu numai 
Dumnezeu, ci şi omul desăvârșit, sau deplin realizat prin 
puterea lui Dumnezeu, cum n-a fost şi cum nu va fi altul. 

Dar în această desăvârşire Hristos ca om rămâne totuși 
om autentic sau omul realizat în modul cel mai autentic. Şi 
numai realitatea însăși a putut da autorilor Noului Testa- 
ment capacitatea să descrie această umanitate atât de ve- 
ridică, atât de superior autentică a lui Hristos. Toate însu- 
şirile umanităţii lui Hristos se armonizează cu îndreptarea 
Lui prin viaţă şi moarte spre ceilalţi şi spre Dumnezeu, dar 


24. Ibidem, p. 619. 
25. La Bruening, op. cit., p. 628. 

şi cu faptul dumnezeirii Sale. Numai în smerenia şi purita- 
tea desăvârşită de intenţii şi de fapte ale lui lisus ca om se 
putea arăta măreţia dumnezeirii Lui. Numai în această sme- 
renie, puritate, blândeţe, la care nu putuse ajunge nici unul 
din noi, putea El anunţa cu fermitate dumnezeirea Sa, fără 
ca aceasta să apară ca o pretenţie trufaşă, sau ca închi- 
puire a unei persoane fără simţul realităţii. 

Dumnezeirea lui Hristos apare astfel ca o dimensiune 
supremă, cu neputinţă de atins numai prin puterile noastre 
omenești, care constă în cea mai iubitoare comunicativi- 
tate, putere de suportare, puritate. Fără să rezulte din uma- 
nitate, dumnezeirea realizează însă în acelaşi timp şi înco- 
ronează umanitatea Sa desăvârşit împlinită. Dar umanita- 
tea aceasta manifestă, în smerenia, în puritatea, în comuni- 
cativitatea ei iubitoare, o putere săvârşitoare de fapte, care 
întrece puterea umanităţii neunite cu Dumnezeu în modul 
acesta culminant. 

lisus S-a arătat astfel ca Dumnezeu minunat, întrucât 
S-a arătat ca fiinţa cea mai omenească. El a apărut, dintr-un 
punct de vedere, deplin încadrat în condiţiile vieţii umane, 
dar pe de altă parte, depăşind limitele acestei vieţi, săvâr- 
şind nu numai faptele cele mai umane, ci şi pe cele mai 
presus de lume. El a flămânzit, a însetat, a avut nevoie de 
somn, a suferit de dureri fizice, de neînţelegerea semenilor 
Săi întru umanitate. S-a smerit mai mult ca toţi, umblând 
cu vameşii, cu oprimaţii şi cu batjocoriţii societăţii, dar nu 
S-a lăsat abătut de la iubirea desăvârșită, nu a invidiat, nu 
a cârtit, deşi a mustrat pe cei nedrepţi, pe cei prefăcuţi, pe 
cei vicleni, pe cei silnici, dar fără să le închidă calea mân- 
tuirii, calea revenirii la adevărata umanitate; S-a rugat pen- 
tru toţi şi a săvârșit şi putea săvârşi oricând fapte de putere 
mai presus de ale naturii şi ale oamenilor. 

Cine ar fi putut inventa un astfel de om atât de auten- 
tic şi în acelaşi timp atât de minunat? Orice fantezie e ispi- 
tită să dezvolte chipul descris de ea fie într-o direcţie, fie în 
cea opusă, şi niciodată nu poate prezenta un om atât de 

pur, atât de total dăruit, atât de neatins de o umbră sau de 
alta din cele care slăbesc lumina deplină a umanităţii de- 
săvârşite. 

Chipul lui lisus este un chip istoric, prin faptul că se 
conciliază în autenticitatea Lui profundă cu umanitatea 
adevărată, dar şi prin faptul că n-ar fi putut fi construit de 
vreo fantezie în această adevărată desăvârşire a Lui. 

Prin învăţătura pe care a dat-o El nu a făcut decât să 
tălmăcească umanitatea Sa desăvârşită, datorită unirii ei 
ontologice și spirituale cu natura dumnezeiască şi prin for- 
ma ei cristalizată în porunci, în calitatea Sa de Dumnezeu, 
şi să ceară oamenilor să-l urmeze, făgăduindu-le în acest 
scop ajutorul Său în eforturile lor: 'Învăţaţi de la Mine, că 
sunt blând şi smerit cu inima" (Mt. 11, 29). Învățătura Lui e 
perfectă în toate preceptele ei, de la început; nimic nu 
poate fi eliminat din ea, nici adăugat. Aceasta pentru că El 
Însuşi, ca subiect ce Se tălmăceşte în ea, este desăvârşit. 
Dar în acelaşi timp ea e unicul drum care se dovedeşte 
obligatoriu de urmat pentru noi, unicul drum de desăvâr- 
şire, dar şi ca un drum posibil de urmat. Şi aceasta dove- 
deşte din nou istoricitatea lui lisus, odată cu unicitatea Lui. 
El Se dovedeşte şi prin aceasta ţinta umanităţii noastre, dar 
ţinta reală, nefantezistă, ţintă corespunzătoare realelor as- 
piraţii ale umanităţii. 

EI n-a venit să strice Legea, care e lege dumnezeiască 
şi în acelaşi timp legea firii noastre (Rom. 2, 14), ci să o îm- 
plinească (Mt. 5, 17), adică să ceară oamenilor să meargă 
mai sus spre ţinta împlinirii lor ca oameni, ţintă la care El 
Se află. Jugul acestor porunci este uşor, pentru că el cores- 
punde aspirațiilor umane celor mai autentice şi cine îl ia şi 
îl poartă găseşte odihna adevărată a sufletului, pentru că îl 
eliberează pe om de sfâșierile şi nemulţumirile care-l agită 
(Mt. 11, 29). Aşa se întâlneşte harul cu natura, dacă înţe- 
legem prin natură firea cea adevărat umană, deschisă dia- 
logului cu Dumnezeu şi urcând în El spre împlinirea ei. 

"Păzind legea harului, trăim legea lui Dumnezeu înscrisă în 
firea noastră", va spune Sfântul Maxim Mărturisitorul26. 


2. lisus Hristos ca Fiul lui Dumnezeu cel întrupat, 
ținta noastră finală 


Dar dacă Hristos Se revelează şi ca omul ajuns la îm- 
plinirea lui, întrucât e unit cu Dumnezeu, cum nu e şi cum 
nu va fi nici un om decât în parte prin unirea cu Hristos, El 
trebuie să fie şi calea şi ajutătorul nostru spre această ţintă. 
Precum e ţinta reală, aşa e şi calea reală. Propriu-zis El ne 
este cale întrucât ne este ţintă. În această calitate de ţintă 
El ne arată iubirea Lui desăvârşită față de noi. Dar tocmai 
prin aceasta ne este şi calea, întrucât tocmai prin ea ne 
ajută cu înţelegere să înaintăm spre ţinta realizată de EI. 
Întrucât nu am ajuns la capacitatea iubirii Lui, El ne e de- 
parte ca ţintă, dar întrucât prin iubirea Lui ne este în ma- 
ximă apropiere, El ne e calea accesibilă. 

Şi aceasta iarăşi arată istoricitatea şi supraistoricitatea 
lui Hristos. 

În Hristos ni s-a deschis calea spre ţinta deplinei uma- 
nizări şi EI e calea spre aceasta, căci e calea spre comu- 
niunea cu Dumnezeu ca o comunitate de persoane pe care 
nu le putem reduce la starea de obiecte, şi, prin aceasta, 
calea spre comuniunea deplină cu semenii noştri. Prin în- 
truparea Sa ca om Hristos ne-a făcut accesibilă comuniu- 
nea cu Sine ca Dumnezeu în formă umană culminantă, mai 
bine zis cu întreaga Sfântă Treime. Numai lisus Hristos 
ne-a dat puterea să ieşim deplin din egoismul păcatului, 
din închisoarea în limitele naturii ca sistem al proceselor 
de compunere și descompunere, sau al coruptibilităţii ce 
se încheie cu moartea. 

Dar în lisus-Omul, aflat la capătul final al umanului, uni- 
versul însuşi şi-a descoperit întregul lui sens şi destin, ca 


26. Sf. Maxim Mărturisitorul, Epist. II, c. loan Cubic., P. G. 91, 390 D. 

transparent al lui Dumnezeu. Hristos e "lumina lumii”, lu- 
mină care luminează lumea, lumina în care se luminează 
lumea. Fiecare din noi e într-un fel o lumină a lumii. Dar 
calitatea aceasta e şi o misiune, pe care nu o putem împlini 
prin noi înşine în mod deplin. Noi o vedem împlinită în 
Hristos şi, prin Hristos, participând şi noi la această îm- 
plinire; Hristos e împlinirea fiinţei reale a omului - coroană 
a creaţiei - pentru că în El omul e deplin unit cu Dumnezeu. 
Astfel Hristos e atât de "istoric", atât de neconstruit și din 
acest punct de vedere e chipul cel mai uman al omului, 
dar, în acelaşi timp, dincolo de nivelul la care poate ajunge 
fiinţa noastră prin puterile sale. De aceea Hristos, omul atât 
de real, e, în împlinirea Lui ca om, şi Dumnezeu. Mai pre- 
cis, Hristos e omul împlinit, pentru că e unit cu modelul 
omului, cu Logosul divin. Dar în lisus Hristos, ca Logosul 
întrupat şi înviat, şi în cei uniţi cu EI îşi va atinge şi lumea 
desăvârşirea sau scopul ei. Hristos e omul de vârf în care 
se împlineşte creaţia, întrucât este într-o comuniune de- 
plină cu Dumnezeu. "Referatul creaţiei... arată pe om ca 
coroană şi împlinire a creaţiei. În faptele celor cinci zile din- 
tâi cuvântul lui Dumnezeu se manifestă ca simplă porun- 
că... Omul este chemat în existenţă şi întronizat în creaţie 
printr-o misiune ce i se încredinţează. De-abia cu acest act 
creaţia este desăvârşită (Gen. 2, 1). Ea se prezintă ca o 
ordine organizată în trepte, care e orientată spre om şi îşi 
atinge împlinirea supremă în om. Numai omul este pus în 
relaţie cu Dumnezeu fără alte trepte intermediare'27. Prin 
om unește Dumnezeu lumea cu Sine. Prin natura Sa umană 
Hristos adună lumea în mod deplin în Sine. Ca om unit cu 
Dumnezeu în mod culminant, sau ca Dumnezeu acţionând 
prin om, Hristos vindecă bolnavi, porunceşte mării şi vân- 
tului, învie morţi şi învie EI Însuşi Ia viaţa eternă, arătând 
starea finală a lumii. E un alt sens în care Lui 1 s-a dat după 
Înviere "toată puterea în cer şi pe pământ" (Mt. 28, 18). 


27. W. Beinert, Christus und der Kosmos, p. 17. 

intrucât este încă înainte de inviere împlinirea omului real, 
EI duce prin Înviere pe acesta la capătul destinat lui. 

Dar dacă Logosul intrupat ca om arată în Sine lumea 
adunată şi transfigurată şi o va duce la această stare în toţi 
oamenii ce se vor uni cu Sine, El poate face aceasta pen- 
tru că a avut încă înainte de Întrupare o legătură specială 
cu lumea, legătură pusă în relief prin oameni. 

Sfântul Apostol Pavel identifică pe Hristos cel întrupat 
cu Fiul lui Dumnezeu întru Care au fost create și aşezate 
toate (Col. 1, 16-20). În lisus Hristos se vor readuna toate, 
pentru că în El au fost aşezate toate de ia inceput. Faptul 
readunării depline a tuturor în Hristos are o anticipare în 
faptul că toate au fost create şi aşezate în EI. 

Sfântul loan Evanghelistul identifică pe Fiul lui Dum- 
nezeu, care S-a întrupat, cu Cuvântul, iar pe Acesta Îl cu- 
noaște, ca şi Sfântul Pavel, ca pe Cel prin Care toate s-au 
făcut şi era încă înainte de Întrupare viaţa şi lumina oame- 
nilor, luminând în întuneric (In 1, 3-5, 14). Sfântul loan a 
luat ideea Logosului de la stoici şi de la Filon, dar identi- 
ficându-l pe acesta cu Fiul lui Dumnezeu, Căruia Sfântul 
Apostol Pavel Îi atribuie acelaşi rol de fundament al! tuturor 
încă de la creaţie, dând acestui Logos înţelesul de Persoa- 
nă, pe care îl are Fiul lui Dumnezeu la Sfântul Apostol Pavel. 

Sfinţii Părinţi au mers mai departe în învăţătura despre 
prezenţa Logosului în lume încă de la creaţie, adoptând de 
la stoici şi de la Filon şi ideea că Logosul era prezent în 
lume prin raţiunile lucrurilor. Dar identificarea continuă pe 
care ei o fac între Logos şi Fiul lui Dumnezeu ne îndreptă- 
ţeşte să vedem în aceste raţiuni totodată cuvintele Fiului lui 
Dumnezeu, ceea ce pune în relief prezența Logosului în 
lume încă înainte de întrupare, ca o prezenţă a Persoanei 
Lui în relaţie cu persoanele umane. 

De fapt la Sfinţii Părinţi raţiunea implică şi cuvântul; iar 
cuvântul e totdeauna cuvântul unei persoane către alta. 
Deci însăşi rațiunea e o funcţie a persoanei în relaţie cu alta. 

În acest sens, Rațiunea divină are caracter ipostatic, 
personal şi e îndreptată totdeauna spre alte ipostasuri, ca 


3 - Dogmatica - vol. Il 

şi raţiunea umană. Dar aceasta nu exclude ca raţiunea să 
aibă şi un sens de ousia (fiinţă) comună mai multor persoa- 
ne. Ea e viaţă și sens şi raportare interipostatică în acelaşi 
timp. "Cuvântul" Sfântului Evangheiist loan era "viaţă şi lu- 
mină”. Ca viaţă e şi putere. lar sensul nu e despărţit de via- 
ţă, nici viaţa de sens. Orice unitate reală e o unitate de via- 
ţă sau de putere, având în ea un sens şi o raportare la o 
altă unitate de viaţă şi de sens. Rațiunea ca ousia subzistă 
totdeauna în forma unor persoane în relaţie reciprocă. Sfin- 
ţii Părinţi menţin, prin acest înţeles, de Cuvânt, al Raţiunii, 
caracterul personal al prezenţei Logosului în creaţie, ur- 
mând calea Sfântului Pavel şi Sfântului loan. Prin aceasta 
raţiunile Logosului sunt cu totul deosebite de "ideile pla- 
tonic-filonice". "Acolo problema cosmologică centrală era în 
ce fel Dumnezeu, ca spirit absolut imaterial şi pur, a putut 
chema lumea impură în fiinţă. Aici, dimpotrivă, se porneşte 
de la problematica, hotărâtoare pentru gândirea biblică a 
Vechiului Testament, despre lucrarea lui Dumnezeu. Ce 
vrea Dumnezeu cu lumea?'28. El vrea să o mântuiască, să 
o ducă la o relaţie intimă cu Sine ca persoană, fapt care se 
împlinește în Hristos. O interpretare ulterioară a prezenţei 
Logosului în lume, prin raţiuni impersonale, ca temeiuri 
ontologice ale creaţiei, interpretare care s-a impus prin sco- 
lastică şi prin toată filosofia ultimelor secole şi care deper- 
sonalizează raţiunea (Kant, Hegel etc.), e pe cale de a fi azi 
depăşită chiar şi în teologia catolică2?. 

Logosul, ca Rațiunea personală, ca subiect al gândirii 
iubitoare, ipostaziază în Sine natura umană, având ca ur- 
mare o realizare personală umană culminantă. Căci dacă 
persoana umană e făcută 'după chipul' Lui, modelul im- 
plică în sine potenţial şi chipul Său, pe care-l realizează, în 
mod subzistent şi în grad culminant, prin asumarea naturii 
umane ca un chip desfăşurat în Sine Însuşi, ca chip unit ne- 
despărţit cu modelul. Chipul Său uman ca partener deo- 


28. Ibidem, p. 29. 
29. Ibidem, p. 66. 

sebit al dialogului cu Logosul, nu mai este în Hristos un ast- 
fel de partener deosebit, ci Logosul Însuşi este în dialog cu 
Tatăl, atât ca Fiu dumnezeiesc cât şi ca om, şi în dialog cu 
noi, atât ca om cât şi ca Fiu al lui Dumnezeu. Ca om în dia- 
logul cu Tatăl, Hristos înalţă responsabilitatea Sa umană la 
nivelul omenesc maxim, dar aceasta pentru că e ridicat ca 
om la acest nivel prin calitatea Sa simultană de Fiu al lui 
Dumnezeu, Care are conştiinţa că e nu numai Fiul lui Dum- 
nezeu, ci şi om. lar ca Dumnezeu în dialogul cu noi, e co- 
borât la nivelul iubirii şi intimităţii maxime cu noi, dar 
aceasta este tocmai datorită faptului că fiind la acest nivel 
omenesc culminant, El nu încetează să fie şi Dumnezeu. 
Ca Dumnezeu, Se face străveziu şi vădit în umanitatea Sa; 
ca om, pune o notă de apropiere maximă în calitatea Sa de 
Dumnezeu în raport cu noi şi de Fiu ascultător omenesc în 
raport cu Tatăl. Unul şi Acelaşi ne cheamă la răspundere 
maximă ca Dumnezeu şi manifestă o responsabilitate ma- 
ximă faţă de Tatăl, pentru noi. El ne porunceşte şi Se roagă 
împreună cu noi şi pentru noi. Ne cere ascultare şi ne roagă 
să-l primim iubirea şi să-l urmăm pilda de smerenie, de 
blândeţe şi de slujire. Prin amândouă e omul desăvârşit, 
dar e omul desăvârşit întrucât acelaşi e şi Dumnezeu. 


C 
Definirea dogmatică a Persoanei lui Iisus Hristos 


1. Întruparea ca unire a firii dumnezeieşti 
şi firii omeneşti în Ipostasul lui Dumnezeu-Cuvântul, 
sau în Persoana unică a lui lisus Hristos 


a. Formula dogmatică. Sinoadele ecumenice au prins 
într-o formulare concisă înfăţişarea evanghelică şi vie a 
Persoanei divino-umane a lui Hristos. 

Primul Sinod ecumenic de la Niceea şi al Il-lea de la 
Constantinopol, preluând mărturisirea de credinţă de la 


36 TEOLOGIA DOGMATICĂ ORTODOXĂ 


Botez a Bisericii din Ierusalim, au stabilit textul ei definitiv 
referitor la lisus Hristos, în forma Simbolului niceo-con- 
stantinopolitan care mărturiseşte despre El pe de o parte 
că e Fiul lui Dumnezeu, Unul-Născut, de o fiinţă cu Tatăl, 
născut înainte de veci; pe de alta, că S-a întrupat de la Du- 
hul Sfânt și din Maria Fecioară şi S-a făcut om. 

| Sinodul al IV-lea ecumenid dezvoltă această mărturisire 
despre Hristos, declarând că lisus Hristos este 'Unul şi 
Acelaşi Dumnezeu cu adevărat şi om cu adevărat, din su- 
flet raţional! şi trup, de o fiinţă cu Tatăl după dumnezeire şi 
de o fiinţă cu noi după omenitate; întru toate asemenea 
nouă afară de păcat; înainte de veci născut din Tatăl, după 
dumnezeire, iar în zilele de pe urmă din Fecioara Maria, 
Născătoare de Dumnezeu, după omenitate; cunoscut în două 
firi în chip neamestecat, neschimbat, neimpărţit, nedespăr- 
țit, deosebirea firilor nefiind desfiinţată nicidecum din cau- 
za unirii, ci păstrându-se mai degrabă însuşirea fiecărei firi 
şi concurgând într-o persoană şi într-un ipostas'. 

În esenţă se mărturiseşte deci că Fiul lui Dumnezeu, 
Cel dinainte de veci, S-a întrupat şi S-a făcut om din 
Fecioara Maria, Născătoarea de Dumnezeu, şi prin Întrupa- 
re s-a realizat uniunea ipostatică, sau unirea într-un ipostas 
a firii dumnezeieşti şi a celei omeneşti, adică o persoană în 
două firi, Persoana lui lisus Hristos. 

Dar e de remarcat că în definiţie se mărturiseşte cu in- 
sistenţă că lisus Hristos a existat ca Fiul lui Dumnezeu, deci 
ca ipostas sau ca persoană dumnezeiască, dinainte de În- 
trupare. Căci lisus Hristos, născut după omenitate din 
Fecioara Maria, e Unul şi Acelaşi cu Ipostasul dumnezeiesc 
născut din Tatăl dinainte de veci. Mărturisirea nu spune că 
lisus Hristos ca persoană S-a constituit de-abia prin naşte- 
rea din Fecioara Maria, prin întâlnirea firii dumnezeieşti, 
care înainte de aceea n-ar fi fost persoană, cu firea ome- 
nească. Acest lucru l-a pus în relief explicit țLeonţiu de Bi- 
zant] teologul epocii justiniene, între altele şi pentru a îm- 
prăştia îndoielile precalcedonienilor, care refuzau definiţia 

de la Calcedon din închipuirea că prin afirmaţia că 'cele 
două firi concurg într-o persoană şi într-un ipostas' nu se 
redă suficient unitatea lui lisus Hristos ca persoană. Leon- 
ţiu de Bizanţ s-a folosit, pentru exprimarea faptului că lisus 
Hristos e Același ca persoană cu Fiul lui Dumnezeu dinain- 
te de întrupare, de termenul !Enipostaziere] Ipostasul Cu- 
vântului dumnezeiesc nu S-a unit cu un alt ipostas ome- 
nesc, ci Şi-a format prin întrupare o fire omenească, asu- 
mată şi încadrată în Ipostasul Său cel veşnic, iar prin aceas- 
ta S-a făcut şi Ipostasul firii omeneşti. 

Prima concluzie ce rezultă de aici este că ia, Fiul lui 





în maximă apropiere de noi. 

Acum El nu mai rămâne ca persoană în alt plan decât 
persoanele umane; El nu Se mai mulţumeşte să-Şi facă 
simțită prezenţa şi eficienţa ca persoană susținătoare a per- 
soanei raţionale umane existente în mod deosebit de EI, ca 
chip al Său, şi a raţiunilor lucrurilor, ca chipuri deosebite 
ale raţiunilor Sale, cum făcea înainte de Întrupare şi într-un 
mod mai accentuat şi mai vădit în Revelația Vechiului Tes- 
tament. 

El nu mai poartă un dialog cu persoanele umane, ca un 
partener din alt plan; realitatea Sa de persoană nu mai ră- 
mâne un fapt misterios în alt plan, sesizat printr-o experien- 
ță excepţională numai de unele persoane umane, în baza 
unei Revelaţii speciale. Acum Persoana divină a Fiului lui 
Dumnezeu sau a Cuvântului intră în planul experienţei co- 
mune a celor care cred în El, ca o persoană din rândul per- 
soanelor umane, care însă în acelaşi timp le dă putinţa de 
a o sesiza ca Persoană dumnezeiască, Înainte de Întrupare, 
cele două firi erau "despărțite", zicelNicolae Cabasilă, “pen- 
tru că Dumnezeu era numai El şi firea omenească era 
numai ea'350. 


30. Nicolae Cabasila, Despre viața în Hristos, P.G. 150, col. 572 A. 

Acum ştim sigur că Dumnezeu-Cuvântul e Persoană, 
sau o existenţă asemănătoare existenţei noastre perso- 
nale, prin faptul că Se face şi Persoana firii omeneşti, fără 
să înceteze a fi Persoana firii “dumnezeieșşti. Prin aceasta 
' garantează valoarea maximă a persoanelor omeneşti şi 
; eternitatea lor. Dar aceasta arată în acelaşi timp că firea 


omenească a fost creată capabilă să primească pe. Dum- 


i nezeu-Cuvântul « ca ipostas. 


—pij b. Sensul Ipostasului şi al firii. E greu să înţelegem în ce 
constă în concret această capacitate. Calitatea omului de chip 
al lui Dumnezeu, sau de chip al Cuvântului lui Dumnezeu nu 
ne spune nici ea prea mult în concret. Pentru a ne lămuri în 
această privinţă, să vedem întâi ce este ipostasul. Ipostasul 
sau persoana este starea de sine a unei firi spirituale, sau și 
spirituale5l; e una din unităţile unei astfel de firi, în strânsă 
corelaţie cu celelalte unități, iar în cazul persoanei umane, în 
relație și cu Dumnezeu cel personal. ca atare persoana, care 


E SE e 


unitar al tuturor actelor şi relaţiilor sale mereu mol faţă de alte 
persoane umane, dar și al relației cu Dumnezeu cel personal. 

Persoana e un "cine" unitar, care este şi se ştie subiectul 
unei firi sau al unui fond complex de însuşiri din care poate 
scoate acte mereu noi şi în care suportă şi primeşte actele 
altor factori personali şi impersonali. "Cine”le unitar al per- 
soanei se conciliază cu complexitatea acestui fond de în- 
suşiri pe care-l manifestă în acte proprii şi în care primeşte 
actele străine. Privită ca unitate, complexitatea e persoană; 
privită ca complexitate de însuşiri, e natură. Dar această 
complexitate de însuşiri nu poate fi văzută stând de sine. Ea 
subzistă într-un "cine" unitar, sau ca un 'cine” unitar32. Dacă 


51. Leonţiu de Bizanţ, Adv. argumenta Severi, P.G. 86, 2, col. 1945: 
“Ipostasul nu arată simplu, nici direct deplinătatea (firii), ci starea de sine 
(70 ka9' Eav10);, numai în al doilea rând deplinătatea'. 

32. Ibidem: 'Însuşirile privite în raţiunea ipostasului fac pe fiecare 
ca un cine din multe (rw& ară rivov Ekaorov noteî); iar privite în raţiunea 

firea nu poate exista reai decât într-un sau ca un 'cineva', 
într-o sau ca o persoană, realitatea supremă trebuie să aibă 
şi ea caracter personal. Numai în ea se contemplă firea. Rea- 
litatea este astfel ipostatică, personală, sau subzistă în ea. 
Unitatea acestui 'cine', simultană cu complexitatea lui, o 
redă, în privinţa lui Hristos, Leonţiu de Bizanţ considerând pe 
de o parte ca ipostas al naturii umane pe acelaşi Dumnezeu- 
Cuvântul care e şi Ipostasul etern al firii Sale dumnezeieşti, 
pe de alta, numindu-L compus, ca unul ce întruneşte sau 
ipostaziază în sine cele două iri. E de menţionat că iposta- 
sul nu trebuie înţeles ca o bază deosebită de firi, ci ca un 
mod de existenţă concretă care, unificându-le, le penetrea- 
ză în toate ale lor prin caracterul ipostatic35. 

Nimic nu se opune însă, în principiu, ca un 'cine' unitar 
suprem să cuprindă în sine o complexitate şi mai mare, 
mai mare ca a subiectului uman. Nimic nu se opune ca să 
se realizeze un cine care să cuprindă nu numai complexi- 
tatea de însuşiri a firii umane, în care se cuprind persona- 
lizate toate elementele din cosmos, ci şi ale firii dumne- 
zeieşti, sau viceversa. Prin aceasta se realizează unitatea 
personală cea mai cuprinzătoare. Acesta este lisus Hristos, 
Cuvântul lui Dumnezeu cel întrupat. 


firii, nu fac să existe pe cineva, ci ceva din ceva'. Idem, Contra Nestor. 
et Eutych., P.G. 86, I, col. 1280 AB: 'Firea ne arată raţiunea a ceea ce 
este, iar ipostasul şi raţiunea, a ceea ce e de sine. Firea ne arată raţiunea 
speciei (iar specia nu există în sine, ci în indivizi, n.n.); iar ipostasul 
indică pe cineva. 

33. Leonţiu de Bizanţ, Adversus Nestorianos, libr. IV, P.G. 86, |, col. 
1716 D: "Căci Ipostasul Lui, Care se inţelege ca fiind şi Dumnezeu- 
Cuvântul după fire, are un al doilea început, nemaifiind cugetat ca sim- 
plu şi de o singură fire între Persoanele dumnezeieşti, ci compus şi de 
două firi şi închinat ca al lui Hristos, sau ca al Cuvântului întrupat ome- 
neşte'. lar Sfântul Maxim spune şi el că Ipostasul lui Hristos e 'compus', 
ceea ce nu-L împiedică să fie unul: 'Şi pentru noi, fiind simplu şi netru- 
pesc, S-a făcut din iconomie compus după ipostas şi întrupat” (Epist. 14, 
P.G. 91, col. 589 QC). 

Fiecare om e şi ipostas sau subiect, şi natură; e su- 
biect, ca natură subzistentă, ca centru subzistent al actelor 
şi reacţiilor sale, ca fond ce-şi actualizează potenţele lui; şi 
e natură, ca instrument sau fond pus in valoare de aspec- 
tul ei de subiect, sau de faptul că subzistă real ca ipostas. 
în fiecare om există şi ipostasul şi natura, sau şi calitatea 
de subiect şi cea de fond şi de instrument, fără ca iposta- 
sul să fie un adaos din afară, ci forma necesară a naturii 
indată ce ea există în mod real. În propoziţiile 'eu mă încăl- 
zesc', 'eu cuget' exprim atât calitatea mea de subiect care 
simte sau cugetă, cât şi calitatea mea de fond sau izvor de 
simţire sau cugetare. Una fără alta nu se poate, odată ce 
exist. Natura umană nu poate exista concret niciodată nu- 
mai ca natură, ca fond, ca 'obiect', fără să aibă și calitatea 
de subiect, şi nici subiectul, fără natură. 


c. Enipostazierea firii omeneşti în Ipostasul preexistent 
al Cuvântului. În lisus Hristos însă, natura umană a primit 
existenţa concretă nu ca un centru propriu, ci într-un cen- 
tru preexistent, în unitatea Ipostasului divin al Logosului, 

De o subzistență autonomă a naturii omeneşti în cadrul 
unităţii superioare și mai largi în care a luat existenţă, nu 
poate fi vorba. În acest caz s-ar afirma ca un ipostas deo- 
sebit. De o ţinere a ei în stare de pur obiect iarăşi nu poate 
fi vorba, căci natura umană nu poate exista real ca atare, 
adică nu există neipostaziată şi deci nepersonalizată, sau 
nesubiectivată, lipsită de caracterul de subiect. Pe lângă 
aceea, lisus Hristos n-ar fi, în acest caz, şi 'om deplin'. Mo- 
dalitatea de subiect, sau valența de subiect a naturii uma- 
ne, nu se mai realizează însă, în cazul lui lisus Hristos, ca 
o modalitate de sine, ca o subzistență autonomă, ci se îm- 
plineşte în întregul ipostatic divino-uman, din care face par- 
te, Însuşirile de spontaneitate și de înregistrare conştientă 
a actelor din afară, însuşiri ce se cuprind virtual în natura 
umană, nu se mai activează de ea în izolare, ci se activează 

de întregul divino-uman care o include și pe ea. Subiectul 
dumnezeiesc devine şi subiect omenesc3+. 

Aceasta înseamnă nu numai că natura umană şi-a găsit 
în Dumnezeu-Cuvântul subzistenţa ca umanitate generală, 
ci şi că a primit în Cuvântul şi împreună cu El modalitatea 
personală umană deosebită de alte persoane umane. Căci 
aşa cum Fiul lui Dumnezeu e o persoană deosebită de cele- 
lalte Persoane dumnezeiești în dumnezeirea Sa, tot aşa im- 
primă şi umanităţii asumate pe de o parte calitatea de Fiu 
al lui Dumnezeu, pe de alta, calitatea de ipostaziată sau 
personalizată deosebit de celelalte persoane umane. Nu- 
mai aşa Fiul lui Dumnezeu a valorificat prin Întrupar€ nu 
numai omul în general, ci oamenii ca persoane deosebite. 
Desigur natura umană fiind personalizată în Dumnezeu-Cu- 
vântul şi purtând în cazul lui Hristos întipărirea Ipostasului 
sau Persoanei lui Dumnezeu-Cuvântul, are o deschidere, o 
comprehensibilitate, cum nu au ceilalţi oameni. Aşa cum fi- 
rea dumnezeiască nu poate exista în concret decât în per- 
soane deosebite, aşa şi firea omenească asumată în Ipos- 
tasul Cuvântului primește caracterele personale deosebite 
de ale celorlalte persoane umane, formând în același timp 
o persoană unică cu Cuvântul. 

Prin faptul că aspectul de spontaneitate al firii omeneşti 
a lui lisus Hristos se activează prin aspectul ipostatic al 
Logosului, lui lisus Hristos nu l-a lipsit nimic ca să fie şi om 


34. Ibidem, libr. VI, P.G. 86, |, col. 1748: 'Căci asumând trupul în 
ipostasul propriu, l-a personalizat (Expooononoinoev). Căci nu sunt în 
firea Cuvântului raţiunile firii trupului. Dumnezeirea, pe lângă că își are 
impropriate în ipostas însuşirile dumnezeieşti, îşi însuşeşte într-un anu- 
mit mod şi însuşirile naturale ale trupului. Una din firi a îndumnezeit ca 
fire dumnezeiască, iar alta a fost îndumnezeită, fiind pasibilă de îndum- 
nezeire. Una a fost înălţată, una n-a fost. Şi una a dat ale Sale, iar alta 
a primit darurile naturale. Unitatea personală nu vatămă întru nimic 
deosebirea firilor'. Chiar faptul că una dă şi alta primeşte arată că cele 
două părți sunt personalizate ca o unică persoană, dar şi deosebite. 

deplin. Dar acest om deplin nu coincide cu calitatea Lui de 
Dumnezeu deplin. Natura omenească şi-a avut în Hristos 
toată actualizarea ipostatică sau personală pe care o are 
când există real ca subiect propriu în ceilalţi oameni, dar 
nu ca o actualizare autonomă, şi nici într-o confundare a 
firii umane ipostaziate sau personalizate cu firea dumne- 
zeiască. 

Deosebirea lui lisus ca om, de ceilalți oameni, stă în 
faptul că El ca om este nu un centru autonom de acte şi 
reacţii, ci centrul omenesc al acestora este în acelaşi timp 
şi centrul dumnezeiesc al lor şi al actelor Sale dumneze- 
ieşti. Toată natura omenească a Sa s-a centrat prin aceasta 
nu în afară de Dumnezeu, ci în Dumnezeu-Cuvântul. 

Între oameni a păşit un om care nu mai e centrat în el 
însuşi, ci în Dumnezeu, e identic ca persoană cu Dum- 
nezeu. Relaţiile celorlalţi oameni cu acest semen al lor nu 
sunt relaţii trăite în afară de Dumnezeu, ci relaţii cu Dum- 
nezeu Însuşi. Întrucât acest centru ipostatic are o putere de 
atracţie spre Dumnezeu şi de iradiere a binelui, care depă- 
şeşte toate centrele pur omeneşti, el este centrul nostru. În 
mijlocul creaţiei s-a plasat pentru eternitate un centru per- 
sonal omenesc, care e în acelaşi timp dumnezeiesc. 

lisus Hristos are calitatea unui astfel de om central prin 
faptul că acum potenţele naturii umane nu mai sunt acti- 
vate de un ipostas uman, ci de Ilpostasul dumnezeiesc, 
Care îmbrățișează cu iubirea Sa nesfârşită pe toţi şi toate, 
Ca atare, nu mai e pericol ca potenţele naturii umane să fie 
activate acum într-un mod individualist, contrar altor oa- 
meni, cum nu mai e pericol să fie activate contrar lui Dum- 
nezeu. Hristos activează ceea ce e propriu naturii umane la 
adăpostul oricărui pericol de activare a acestor posibilităţi 
prin hotărâri şi fapte defavorabile altor oameni şi contrare 
lui Dumnezeu. Întrucât această activare a naturii umane 
conforme cu voia lui Dumnezeu, Creatorul ei, şi în acord 
cu ceilalţi oameni, e cea mai proprie activare a firii umane, 

în lisus Hristos firea noastră întrupată şi-a regăsit adevărata 
ei activare. Natura în generalitatea ei este a tuturor și în ea 
sunt incluse tendinţele favorabile tuturor, tendinţele reci- 
proc convergente. Aceasta nu înseamnă, cum am spus, că 
Hristos nu o ipostaziază imprimându-i caractere personale 
deosebite de ale celorlalte persoane. Dar Hristos ca Ipostas 
divin actualizează tendinţele firii umane favorabile nouă 
prin faptul că, fiind în Ipostas divin, firea umană a Lui nu e 
periclitată să fie strâmtorată în manifestările ei de un ipos- 
tas uman autonom, care să o poată activa în sens indivi- 
dualist. 

d. Deplina actualizare a firii umane în Hristos. De aceea 
se poate spune că de-abia în Hristos natura umană e acti- 
vată în autenticitatea şi deplinătatea ei. Natura umană adu- 
ce şi în Hristos voinţa ei naturală. Dar modul în care e acti- 
vată voinţa aceasta e ales de Ipostasul divin, Care nu o 
activează niciodată contrar naturii umane, Sfântul Maxim 
Mărturisitorul spune: 'Nu este acelaşi lucru a voi şi a voi 
într-un anume fel'. Ultimul lucru îl aduce subiectul55. 

În Hristos voinţa şi tendinţele naturii umane nu sunt 
strâmtorate şi strâmbate de un subiect autonom purtat de 
porniri individualiste, ci de Ipostasul divin care le dă o 
actualizare favorabilă tuturor, dar și conformă cu voia lui 
Dumnezeu. lar Dumnezeu-Cuvântul cel întrupat, departe 
de a împiedica sau altera tendinţele voii şi potenţele firii 
umane, tocmai EI le-a putut actualiza în mod autentic, în 
conformarea lor cu voia Lui. lar pentru că EI a actualizat 
aceste tendinţe în modul deplin favorabil celorlalţi oameni, 
se poate spune că EI a personalizat în modul cel mai au- 
tentic natura umană, dacă persoana înseamnă o unitate 
care se referă întotdeauna în mod pozitiv la celelalte per- 
soane. 


35. Sf. Maxim Mărturisitorul, Disputatio cum Pyrrho, P.G. 91, col. 292 D. 

Sfântul Maxim Mărturisitorul zice: "Nimic din cele natu- 
rale, precum nici firea însăşi, nu se -opune Cauzatorului 
firii'36. Sau: "Dacă Hristos a avut voinţa naturală ca om, a 
voit totdeauna în esenţă acelea pe care ca Dumnezeu le-a 
pus în mod natural în fire când i-a dat existenţa prin crea- 
ţie. Căci n-a venit ca să altereze natura, pe care EI, ca Dum- 
nezeu şi Cuvântul, a făcut-o, ci ca să îndumnezeiască firea, 
pe care El a unit-o cu Sine în acelaşi şi unic Ipostas, îm- 
preună cu toate însuşirile ei naturale, afară de păcat; pe 
care a unit-o în chip voit cu bunăvoința Tatălui și cu conlu- 
crarea Duhului'37. El ne-a scăpat de alterarea firii, "pe care 
noi o arătam prin opoziţia voii noastre' faţă de Dumnezeu; 
ne-a scăpat "prin puterea întrupării', restabilind în Sine voia 
noastră cea naturală58. 

Dacă Hristos a actualizat în modul cel mai propriu na- 
turii voia ei naturală, El a personalizat-o în modul cel mai 
autentic, căci nu se poate actualiza o fire decât persona- 
lizând-o. lar dacă această actualizare autentică înseamnă o 
actualizare conformă voii lui Dumnezeu, rezultă că Ipos- 
tasul Cuvântului a personalizat în modul cel mai autentic 
firea umană asumată pentru că în El Însuşi, ca model al 
omului, se include virtual potenţa caracterului personal al 
omului; pe lângă aceea, dacă ipostasul e modul de subzis- 
tenţă concretă a firii, atunci Logosul divin e fundamentul 
ultim în care subzistă concret firea oricărui om ca ipostas. 

Dar nu numai voia noastră a restabilit-o Hristos în acti- 
varea ei, ci şi raţiunea noastră. Căci Cuvântul lui Dumnezeu 
este şi dreapta Raţiune personală supremă, după Care a 
fost creată raţiunea personală a fiecărui om, ca să gân- 
dească raţiunile lucrurilor ca chipuri ale raţiunilor Logosu- 
lui divin, împreună cu Rațiunea personală dumnezeiască, 


36. Opusc. theol. et polem., P.G. 91, col. 80. 
57. Op. cit., col. 77. 
58. Op. cit., col. 61. 

într-un dialog cu Ea. După legătura pe care o întreținea cu 
raţiunea umană înainte de Întrupare, o legătură slăbită prin 
păcat, Rațiunea personală divină Se face Ea însăşi iposta- 
sul sau subiectul raţiunii umane, aducând-o la deplina con- 
formitate cu raţiunea Sa divină. Firea umană în Hristos se 
supune cu voinţă, voinţei Lui divine, pentru că raţiunea ei 
e luminată de raţiunea divină a Lui, ca model şi izvor al ei, 
şi vede lucrurile, persoanele umane și relaţiile dintre ele în 
mod drept şi în toată profunzimea lor. 

Desigur Rațiunea divină ca persoană e mai mult decât 
suma de principii raţionale ale dreptei judecăţi; ea e şi 
viaţă, ca izvor supraraţional al rațiunii, ca adânc infinit de 
sensuri; iar raţiunea personală umană e şi ea viaţă plină de 
sens, un adânc asemănător de sensuri. Rațiunea umană 
personală își găseşte, în această ipostaziere a ei în Logos, 
împlinirea culminantă. Logosul este astfel împlinirea omu- 
lui ca persoană; natura umană îşi găseşte în Ipostasul divin 
împlinirea sa ipostatică. 

În felul acesta, firea umană se vede împlinită şi pe pla- 
nul raţiunii ontologice în Ipostasul raţiunii divine. Rațiunea 
şi voinţa umană asumate de Ipostasul Logosului, nestând 
într-un ipostas uman propriu care să poată individualiza 
folosirea raţiunii și voinţei în mod contrar altora, ci fiind 
ipostaziate în raţiunea şi voinţa personală divină, care sunt 
modelul adevărat al lor, sunt actualizate ca rațiune şi vo- 
inţă într-un mod favorabil tuturor firilor umane, având o 
mare putere de atragere a lor la unitate. 

Pe de altă parte, întrucât se împlinea în Ipostasul raţio- 
nal sau supraraţional divin, raţiunea umană a lui Hristos se 
deschidea orizontului infinit al realităţii divine şi al cunoaș- 
terii ei. Umanitatea lui Hristos e transparentă Dumnezeirii 
şi celorlalţi oameni, neavând un ipostas propriu ca un posi- 
bil zid opac în faţa realităţii lui Dumnezeu şi a celorlalţi oa- 
meni. Hristos e în gradul suprem omul pentru oameni, 

întrucât e omul pentru Dumnezeu sau umanitatea deschisă 
deplin lui Dumnezeu3?. 

Astfel în mijlocul nostru s-a plasat un centru personal 
omenesc prin faptul că Însuşi Cuvântul S-a făcut o persoa- 
nă în rând cu celelalte. Prin aceasta EI S-a făcut Omul resta- 
bilit în conformitate cu Dumnezeu, Care voieşte şi gân- 
deşte deplin raţional binele tuturor şi, de aceea, şi în con- 
formitate cu toate persoanele umane, în solidaritate cu ele, 
cu înţelegerea şi cu voinţa de a sluji unitatea lor. 

Dacă singură persoana este centrul de iradiere a vieţii 
şi căldurii spirituale unificatoare, centrul de iradiere al unei 
vieţi iubitoare şi al unei puteri unificatoare nesfârşite şi 
neştirbite de nici o umbră de egoism, nu poate fi decât o 
Persoană dumnezeiască intrată în relaţia nemijlocită cu noi 
oamenii, ca persoană omenească împlinită în mod culmi- 
nant. 


e. Realizarea maximală a unirii lui Dumnezeu şi a omu- 
lui în lisus Hristos. Omul credincios aspiră spre unitatea 


sau spre relaţia cu o persoană în care are unitatea cu toți. 
Dumnezeu vrea şi El să realizeze această unitate intimă a 


tuturor. În Hristos se realizează de fapt această unitate, în- 
tâlnindu-se şi împlinindu-se voinţa divină de unificare cu 
noi cu setea omenească de unire cu toţi în centrul divin 
unificator al tuturor. 


59. Teologul catolic Jacques Doyon zice: "Natura umană, ca deschi- 
dere spre infinit, este singura natură capabilă să primească în sine infini- 
tul în persoană. Dar capacitatea aceasta nu se poate realiza prin propri- 
ile forţe”. Şi citează din alt teolog catolic (Karl Rahner): “intruparea se 
prezintă ca fiind cazul suprem şi unic al capătului unic şi esenţial al 
realităţii umane. Dacă se înţelege ceea ce înseamnă puterea obedenţială 
umană (capacitatea potenţială) în raport cu unirea ipostatică, posibili- 
tatea naturii umane de a fi asumată de Persoana lui Dumnezeu-Cuvântul 
nu trebuie să fie considerată ca o potenţă particulară în rând cu alte po- 
sibilităţi ale ființei umane, ci ea e de fapt identică cu fiinţa umană" (Karl 
Rahner, Ecrits theologiques, vol. III, p. 87, vers. italiană, la Jacques 
Doyon, Cristologia per il nostro tempo, Bari, 1971, p. 353). 

ctre sea re 
! . 


Nicodim. ioritulj deosebeşte trei moduri ale unirii 
sau comuniunii: cel după fiinţă, propriu Persoanelor divine, 
cel după lucrare. (energie), propriu unirii lui Dumnezeu cu: 
oamenii înainte de Întrupare, şi cel după ipostas, propriu * 
naturii dumnezeiești şi omeneşti în Ipostasul lui Hristos40. 
Unirea deplină a lui Dumnezeu cu noi nu se poate realiza 
decât în modul din urmă. O unire prin fiinţă ar însemna 
prefacerea naturii umane în natură divină, ceea ce nu e po- 
sibil. Unirea prin energie (lucrare), ca cea între Dumnezeu 
şi oameni înainte de Hristos, € o unire prin. relaţie, care ţine 
pe Dumnezeu în afara umanităţii şi nu o fereşte pe aceas- 
ta de păcat, de înstrăinare. 

Unirea firilor după ipostas o face Fiul lui Dumnezeu ca 
persoană a firii omeneşti, fără a anula această fire. Dar 
aceasta nu înseamnă că prin această unire după ipostas nu 
se realizează şi o unire mai mult decât prin relaţie cu cei- 
lalţi oameni. Prin faptul că Se face om, Fiul lui Dumnezeu 
intră şi într-o unire după fiinţa omenească cu ceilalţi oa- 
meni; iar aceasta înseamnă o relaţie cu ei mai deplină 
decât înainte de Întrupare. În cadrul unei uniri după fiinţă, 
prin natura omenească, are loc o relaţie directă prin lucrare 
sau prin har. Adam cel nou aduce în cadrul umanităţii din 
care face parte după natura Sa omenească o altă eficienţă 
a Dumnezeirii Sale, care ii este proprie în mod personal. 

Unirea prin relaţie a lui Dumnezeu cu noi oamenii în 
Hristos e o relaţie prin comunitatea firii umane, dar şi prin- 
tr-o anumită comunicare între firea divină şi cea umană 
unite în EI. E o relaţie directă ce se stabileşte în felul aces- 
ta între Dumnezeu-Cuvântul și noi oamenii. 

Căci oamenii având între ei o unire prin comunitatea de 
fiinţă, aceasta întemeiază și. o directă sau maximă relaţie 
interpersonală, care nu se dispensează desigur de o con- 
tribuţie a voinţei. În această comunitate a firii cu noi a in- 


40. Despre paza celor cinci simţuri, Ed. $. N. Schoina, 1958, Volos, 
p. 207, la P. Nellas, op. cit., p. 68. 

trat şi Hristos şi prin aceasta într-o relaţie directă cu noi, 
care nu se dispensează de contribuţia voinţei noastre. Dar 
această relaţie interpersonală e o relaţie directă a Lui ca 
Dumnezeu cu noi, prin faptul că e susținută nu numai de 
comunitatea naturii umane între El şi noi oamenii, ci şi de 
o anumită comunicare sau comuniune reciprocă a firii Sale 
omeneşti cu cea dumnezeiască. 

lar această unitate în Hristos a celor două firi, tocmai 
pentru că e o unitate ipostatică sau personală, nu e o uni- 
tate prin necesitate a celor două firi, ci prin condescen- 
denţa liberă a lui Dumnezeu cel personal. Datorită acestui 
fapt Ipostasul cel unul al lui Hristos nu provine dintr-o unire 
a firilor luate în ele înseşi, ci din voinţa Ipostasului pre- 
existent al Cuvântului. 

De aceea Leonţiu de Bizanţ a introdus termenul 'eni- 
postaziere' pentru primirea firii omeneşti în Ipostasul pre- 
existent al lui Dumnezeu-Cuvântul. EI zice: 'Mă tem atât de 
mult să spun că Dumnezeu-Cuvântul are în definiţia firii 
Sale unirea cu a noastră, încât nu voi primi să spun nici că 
sufletul omenesc are în mod natural unirea cu trupul Lui, 
fără puterea dumnezeiască. Şi ce spun: despre sufletul 
omului, când nici amestecarea elementelor în acţiunea lor 
n-aş spune că se produce simplu numai prin fire, ci ele 
sunt aduse într-o ordine şi armonie prin cuvântul lui Dum- 
nezeu superior firii. Deci modul unirii, şi nu raţiunea naturii 
procură marea taină a evlaviei'4l. 

În puterea unificatoare a Cuvântului creator e toată pu- 
terea care uneşte creaturile și le conduce la tot mai multă 
unitate. 

Deci o persoană liberă, Persoana lui Dumnezeu-Cuvân- 
tul, explică unirea tuturor. El dă tuturor putinţa subzistării 


"într-o unitate, în unitatea Lui. Din aceasta se explică uni- 


tatea maximă realizată în Hristos, sau faptul că Dumnezeu- 


41. Leonţiu de Bizanţ, op. cit., P.G. 86, |, col. 1158. 

Cuvântul Se face ipostasul firii umane. E propriu Iposta- 
sului divin al Logosului să fie în special în mod liber iposta- 
sul naturii umane şi e propriu firii umane chemate la starea 
de ipostas să aibă ca ipestasul ei ultim Ipostasul Cuvân- 
tului, dat fiind că e creată după chipul Lui. 

Căci numai spiritul uman e fereastră sau uşă prin care 
pătrunde natura în planul infinităţii şi al libertăţii dumne- 
zeieşti. Numai prin om ca persoană poate cobori spirituai 
realitatea personală supremă în ordinea naturii create, ca 
s-o integreze deplin persoanei umane, şi prin ea, dumne- 
zeirii personale. De aceea toată creaţia văzută, unificată în 
Cuvântul întrupat, se concentrează de fapt în două naturi: 
în natura dumnezeiască şi în cea omenească a Lui. Acestea 
sunt cele două părţi ale Ipostasului întrupat, Care le cuprin- 
de pe toate celelalte şi le dă calificarea lor dumnezeiască 
şi omenească, nedespărţite şi neamestecate. Hristos le ve- 
de şi le face toate dumnezeieşte şi omenește în acelaşi 
timp, în mod unit dar neconfundat. lar părţile naturii uma- 
ne ţin organic împreună, aşa încât Ipostasul divin nu poate 
vedea, simţi, gândi şi lucra omeneşte numai printr-o parte 
a omenescului, despărţit de omenescul întreg. De aceea 
trebuie să se vorbească în Hristos de o natură omenească, 
deosebită de cea dumnezeiască, şi nu de o singură natură 
compusă divino-umană, cum vorbesc precalcedonienii, 
sau de mai multe părţi şi naturi ale Lui, cum deduc tot 
aceia că ar trebui să se vorbească dacă se ţine să se vor- 
bească de două naturi. Leonţiu de Bizanţ zice: "Căci părţi 
neconfundate ale lui Hristos sunt două: dumnezeirea şi 
omenitatea. lar sufletul şi trupul nu sunt părţi ale lui 
Hristos, ci părţi ale părţilor. Ele pot fi indicate pentru ară- 
tarea sensului deplin al firii omeneşti, dar e de prisos sub- 
împărţirea părţilor în firi'42. Nimic nu se poate trăi omeneş- 


42. Contra Nestor. et Eutych., P.G. 86, |, col. 1295 C. 

te numai printr-o parte a firii omenești, ci totul se trăiește 
prin întreaga natură omenească. 

Toate ipostasurile umane au pe Ipostasul Cuvântului ca 
ipostas ultim. Dar firea omenească a lui Hristos Îl are pe 
Dumnezeu-Cuvântul ca ipostas într-un mod atât de intim, 
că ea nu mai are un ipostas propriu, ca în ceilalţi oameni. 
Numai aşa aceştia pot avea şi ei în mod mai deplin pe 
Dumnezeu-Cuvântul ca ipostas ultim. În acelaşi timp ipos- 
tasurile lor se întăresc prin relaţie cu cel mai ferm ipostas 
al firii umane, căci acesta e cel care o deschide pe aceas- 
ta cel mai mult, iar prin ea, şi ipostasurile lor ca ferestre 
deschise spre Dumnezeu şi între ele. 

Aşa cum în om trupul e încadrat în orizontul şi liber- 
tatea spiritului uman, fără să fie anulat, ci împlinit în rostul 
lui, tot aşa în Hristos, firii omeneşti i se deschide orizontul 
infinit al vieţii divine şi posibilităţile libertăţii divine în ea, 
fără să fie anulată, ci împlinită în aspiraţia ei. Spre acest ori- 
zont aspiră orice fiinţă umană şi în oarecare măsură se şi 
împărtăşește din el prin relaţia cu Logosul neîntrupat. Dar 
în Hristos acest orizont se deschide naturii umane nu prin 
relaţie cu Logosul ca relaţie cu altă persoană, ci în unitatea 
Persoanei divino-umane, din care face şi firea omenească 
parte. lar acest orizont ni-l comunică Hristos şi nouă într-un 
mod mai direct, prin faptul că Logosul Se află cu noi acum 
în relaţie directă, în care ne aflăm fiecare cu semenii. 

Dacă natura umană e făcută pentru trăirea neconfun- 
dată a ei în nemărginire, în existenţa ca ipostas aparte ea 
îşi trăiește această tendinţă, dar nu o împlinește dintr-o 
dată, ci înaintează veşnic în ea. Dar în existenţa ei reală în 
Ipostasul Cuvântului trăieşte dintr-o dată toată deschiderea 
reală spre nemărginire, dar nu se confundă cu nemărgini- 
rea dumnezeiască. Ca om, Hristos ştie mereu că Se împăr- 
tăşeşte de infinitate, că Se odihnește în ea, dar știe în ace- 
laşi timp că nu ca om e sursa acestei infinităţi, ci ca Dum- 


nezeu, 

Astfel toate persoanele umane se întăresc în calitate de 
ipostasuri sau de persoane prin faptul că intră în relaţie cu 
Fiul lui Dumnezeu, devenit, ca ipostas al firii umane, în 
mod mai accentuat ipostasul lor ultim. Ele erau, înainte ca 
Logosul să le devină, prin asumarea firii umane în Ipostasul 
Lui, ipostasul lor ultim mai accentuat, în oarecare măsură 
fără un suport ipostatic apropiat. În Hristos primind pe Lo- 
gosul întrupat ca ipostas ultim mai apropiat, El le dă depli- 
na consistenţă şi deschidere ipostatică din puterea Lui de 
ipostas supraconsistent şi supraconştient al tuturor iposta- 
surilor umane. Umanitatea oamenilor nu era încă deplină 
înainte de întruparea Fiului lui Dumnezeu ca om, înainte de 
a fi devenit El ipostasul naturii umane, zice Nicolae Caba- 
sila45. "Naşterea Capului membrelor a fost naşterea celor 
fericiţi. În aceasta a stat constituirea membrelor (75 6voTA- 
vou 1ă utim), în nașterea Capului". 

Pe drept cuvânt s-a putut trage de aici concluzia: "Prin 
urmare, înainte de unirea ipostatică a firii dumnezeiești cu 
cea omenească, omul era şi înainte de cădere pre-hristic, 
ceea ce înseamnă că era nedesăvârşit, "prunc', mai înainte 
rânduit să ajungă 'la bărbatul desăvârşit, la măsura vârstei 
plinirii lui Hristos" (Ef. 4, 13). Cabasila spune că omul îna- 
inte de Hristos era lipsit de 'forma' omenească proprie, de 
"“forma' Fiului, de "forma hristică', de 'subzistenţa în Hris- 
tos" (ară Xpo10v bnooTiivou)45. 

f. Unitatea neconfundată a firilor în Hristos. S-a vorbit 
înainte despre concilierea complexităţii conţinutului Ipos- 
tasului şi a unităţii Lui desăvârşite; de asemenea, despre 
împlinirea firii şi persoanelor umane prin faptul că Logosul 
devine ipostasul direct al firii umane şi ipostasul ultim al 
persoanelor omeneşti. Ambele acestea își au corolarul în 


43. Ibidem, col. 604 A. 
44. Ibidem, col. 537 D. 
45. Ibidem, 533 D, ia Nellas, op. cit., p. 67. 

faptul că cele două firi sunt unite în EI în mod neîmpărţit, 
nedespărţit, neschimbat şi neamestecat. Dintre adverbele 
acestea, adverbul 'neîmpărţit' se referă direct la Persoana 
lui Hristos, dar în Ea vede firile. Adverbul vrea să spună că 
Ipostasul cel unul al lui Hristos, Acelaşi născut din Tatăl 
înainte de veci şi din Fecioara Maria, în timp, nu Se împarte 
din cauză că are două firi, ci rămâne neimpărţit, cu toate 
că firile rămase intacte nu se confundă şi nu se schimbă în 
definiţia lor, deci nici una nu încetează a rămâne în EI ca 
ceea ce este. Celelalte trei adverbe se referă în mod direct 
la firi, dar ele sunt valabile din cauza unităţii Persoanei. 
Firile sunt nedespărţite nu în sensul unei simple legături 
exterioare, ci în sensul unei interpenetrări pentru eterni- 
tate, datorită unităţii Ipostasului. Dar în acelaşi timp inter- 
penetrarea şi imprimarea uneia în alta nu le schimbă esen- 
ţa, nu le confundă. 

Unitatea neconfundată a firilor în lpostasul cel unul 
este aşa de desăvârşită, că ele nu pot fi despărțite, ba nici 
măcar distinse în realitate, ci numai prin cugetare. Dar 
aceasta nu înseamnă totuși încetarea lor de a exista în 
Hristos cel Unul, ci persistarea lor neschimbată. Distinge- 
rea lor numai prin cugetare înlătură nestorianismul biper- 
sonal în Hristos; persistarea lor înlătură monofizismul. Ast- 
fel distincţia lor numai prin cugetare implică şi nedespărţi- 
rea şi neschimbarea firilor. Ca atare distincţia lor numai 
prin cugetare implică îndumnezeirea firii omeneşti şi uma- 
nizarea Cuvântului. Leonţiu de Bizanţ zice: "Deci așa este şi 
cu despărţirea: nu e cugetată înainte de lucrurile în care ea 
se vede; dar nici unirea; ci când sunt lucrurile şi după uni- 
rea lor şi cum se cuvine (unirii). Adică omenitatea unită se 
desparte de Dumnezeire prin cugetare, şi nu în act. lar des- 
părţirea prin cugetare nefiind înainte de lucruri, nici înainte 
de unirea lor, se vede în ele pentru neschimbarea lor; şi ei 
nu-i urmează cele ce urmează despărțirii în fapt'46. 


46. Op. cit., P. G. 86, col. 1927 C. 

Neputinţa de a despărţi în mod real firile văzute în uni- 
tatea Persoanei lui Hristos a permis Bisericii să folosească 
în Sinodul V ecumenic şi expresia: Persoana lui Hristos e 
"din două firi', dar cu condiţia ca această expresie să nu fie 
înţeleasă ca anulând sau confundând cele două firi într-una 
singură. Aceasta ar oferi o bază pentru înţelegerea cu ve- 
chile Biserici orientale, cum s-a intenţionat şi în timpul Si- 
nodului V. ecumenic. Canonul 8 al Sinodului V ecumenic 
spune: 'Dacă cineva mărturisind că unirea s-a făcut 'din 
două firi' sau spunând 'o fire a lui Dumnezeu Cuvântul 
întrupat', nu înţelege acestea aşa cum au învăţat Părinţii, 
că, realizându-se unirea după ipostas din firea dumneze- 
iască şi omenească, S-a constituit un Hristos, ci din aceste 
cuvinte deduce că este o singură fire sau fiinţă a Dumne- 
zeirii şi a trupului lui Hristos, să fie anatema'47. Dar în 
canonul 7 Sinodul condamnă la fel pe cei ce, asemenea lui 
Nestorie, folosindu-se de expresia "in două firi' nu recunosc 
că 'din ele' s-a constituit prin unire un singur ipostas fără 
să se desființeze deosebirea lor şi nu le disting numai prin 
cugetare, ci în mod real ca două ipostasuri. Aceştia 'să fie 
anatema'48. 

Dar faptul că e unul Ipostasul celor două firi, iar ele nu 
se confundă, face ca Ipostasul divin să se cunoască şi prin 
firea omenească, iar aceasta are ca efect umanizarea Cu- 
vântului şi îndumnezeirea firii omeneşti. Neschimbarea firii 
omeneşti nu înseamnă decât neieşirea din 'definiţia' ei, nu 
menţinerea ei în nedesăvârşire şi neputinţa ei de a fi um- 
plută de viaţa dumnezeiască. Materia ochiului nu încetează 
de a fi materie prin faptui că e organ al vederii conştiente, 
prin faptul că prin ochi strălucesc înţelesuri, prin faptul că 
n-o mai simţim când vedem prin ea, prin faptul că ea e co- 
pleşită de spirit. 


47. Ed. Schwartz — J. Straub, Acta Conciliorum oecumenicorum, tom. 
IV, vol. |, 1971, p. 242. 
48. Ibidem. 

Ce înseamnă, pozitiv, umanizarea Ipostasului divin în- 
trupat şi îndumnezeirea firii omeneşti asumate? Ne-o spun 
toţi Părinţii orientali. Leonţiu de Bizanţ zice: "Ale Unuia şi 
Aceluiași sunt toate aceste fapte, deşi provin din firi dife- 
rite; ale Unuia, (numit) când Dumnezeu, când om. Căci a 
suportat toate câte a trebuit să suporte omul: a fost născut, 
a fost alăptat, a crescut şi ajungând la 30 de ani S-a bote- 
zat, iar după botez a început să facă semne și să înveţe pe 
iudei, iar la 35 de ani a fost răstignit şi a înviat a treia zi și 
S-a înălţat cu trupul la ceruri şi şade de-a dreapta Tatălui şi 
Acelaşi este Cel ce va veni la înviere să judece viii şi 
morţii*48 bis, 


g. Urmările unirii celor două firi în Hristos pentru noi. 
După Nicolae Cabasila, Dumnezeu-Cuvântul Își însuşeşte în 
Sfintele Taine simţurile noastre și le umple de lucrarea Lui, 
cum Şi-a însuşit şi le-a umplut pe ale trupului Său. Însu- 
şindu-le pe acestea, Se imprimă în toate funcţiile noastre 
psihosomatice. EI le înnoieşte, le preschimbă, le reface ca 
funcţii ale trupului Său propriu. "Căci dintre puteri, cele mai 
mari nu le lasă pe cele mai mici să rămână în ale lor... Şi 
fierul nu mai rămîne fier în întâlnirea cu focul; şi pământul 
şi apa îşi schimbă ale lor când vin cele ale focului. lar dacă 
în cazul puterilor din acelaşi plan, cele mai mari lucrează 
astfel asupra celor mai mici, ce trebuie să socotim despre 
a Sa putere infinită? E vădit deci că Hristos Se revarsă în 
noi, Se amestecă cu noi, iar în schimb ne preface în Sine 
ca pe-o mică picătură de apă într-un ocean infinit de mir'49. 

Nicolae Cabasila vorbeşte despre două feluri de vieţi, 
despre două feluri de simţiri în om, cele naturale şi cele 
duhovniceşti. Dintre cele naturale, fiecare funcţionează în 
mod deosebit de altul; de aceea și omul natural trăieşte 
viaţa în frânturi. Dar concentrându-se prin Taine, simţirile 


48 bis. De sectis |, P.QG. 86, 1, col. 1197 C. 
49. Despre viața în Hristos, P.G. 150, col. 593 C. 

se unesc în Hristos cu cele ale lui Hristos şi funcţionează în 
mod unit cu ale Lui. Funcţiile diferite ale omului îşi află în 
Hristos centrul lor real, se unifică, iar el află simplitatea şi 
unitatea, imprimate de chipul lui Hristos50,. 

lubirea faţă de o persoană unifică funcțiunile unui om, 
căci toate se imprimă de chipul ei. Cu atât mai mult iubirea 
faţă de Persoana atât de cuceritoare a lui Hristos. 'Faţă de 
noi, Hristos nu mai e numai un model, pe care trebuie să-l 
imităm, nici numai un mare legiuitor de care trebuie să 
ascultăm. EI nu e nici simpla cauză a dreptăţii noastre, ci e 
însăşi Viaţa şi Dreptatea în noi înşine'5!. Cu atât mai mult 
EI e viaţa dumnezeiască a trupului Său; în aceasta stă cau- 
za vieţii în noi. El nu compătimeşte cu noi, ci poartă EI în 
noi durerile noastre, cum le-a purtat pe ale trupului Său. 
"N-a voit numai să ne izbăvească de rele, nici n-a privit 
numai la durerea noastră ca la ceva înrudit, ci Şi-a însuşit 
şi a mutat de la noi la Sine durerile noastre”. 'Nici nu accep- 
tă să fie mijlocitor pentru scăparea noastră de greutăţi, ci 
ia totul asupra Sa şi moare moartea noastră"; şi "nu a com- 
pătimit numai cu nenorocirea noastră, ci a şi participat la 
necazurile noastre'52. 

Nefiind un ipostas simplu uman, ci ipostasul divin atot- 
cuprinzător şi iubitor al întregii umanităţi, lisus Hristos are 
în umanitatea Sa personală un mediu prin care trăieşte du- 
rerile întregii umanităţi şi toţi se pot împărtăşi prin umani- 
tatea Lui personală, de viaţa Lui dumnezeiască. 

Tot prin unirea ipostatică explică şi Leonţiu de Bizanţ 
faptul că trupul lui Hristos nu e numai plin de viaţa dum- 
nezeiască a Fiului lui Dumnezeu, ci şi de-viaţă-făcător. Fiind 
trupul Cuvântului de-viaţă-făcător, el nu-şi mai poate actua- 
liza potenţa corupţiei. "Noi credem că trupul Domnului e 
de-viaţă-făcător, pentru că a fost făcut viu de către Dum- 


50. După P. Nellas, op. cit., p. 148. 
- 51. Ibidem, col. 612 D-613 A. După Nellas, op. cit., p. 113. 
52. Citate din Despre viața în Hristos, P.G. 150, col. 675 B, C.D; 
515 B, la Nellas, op. cit., p. 107. 

nezeu-Cuvântul. Căci altfel nu ar fi de-viaţă-făcător. Dar 
acum n-a fost făcut viu prin lucrarea (energia) Cuvântului 
de-viaţă-făcător, ca în creaţia lui Adam, căci în acest caz 
omul ar avea şi acum în potenţă corupţia (Stricăciunea), ci 
prin sălăşluirea firii de-viaţă-făcătoare în firea noastră, 
adică prin unirea a două firi care arată un singur ipostas, ca 
să nu mai poată ajunge corupţia aflată în firea omenească 
în potenţă, la starea de lucrare'55. 

Leonţiu şi Părinţii explică transmiterea calităţilor firii 
îndumnezeite a lui Hristos către oameni prin comunitatea 
de natură. Trupul indumnezeit fiind primit în trupul celor- 
lalţi oameni, învie şi îndumnezeieşte și trupurile noastre. 

Teologia de azi explică faptul acesta mai mult prin re- 
laţia personală directă ce se realizează între Dumnezeu Cu- 
vântul devenit om şi ceilalți oameni care cred în El, deci se 
deschid Lui. Dar relaţia aceasta nu nesocoteşte comuniu- 
nea de natură, ci de-abia aceasta o face posibilă pe aceea. 
Trupul primit în trupul nostru e trupul lui Hristos ca al Uneia 
din Persoanele dumnezeieşti, dar trup în comunitate de 
natură cu al nostru. Fără această relaţie personală, fără 
iubirea între Fiul lui Dumnezeu cel întrupat şi oameni, care 
însuflețeşte această relaţie, simpla mâncare a trupului Lui 
nu i-ar îndumnezei. De aceea, un rol important în îndum- 
nezeirea celorlalţi oameni prin împărtăşirea de trupul Dom- 
nului prezent în Taine îl are Duhul Cuvântului, ca iubire a 
Tatălui faţă de Fiul şi faţă de noi, şi ca iubire a Fiului faţă 
de noi. "Căci dacă nu 1 s-a dat Lui Duhul cu măsură (In 3, 
34)..., ci prin egalitatea de fiinţă şi prin iubire faţă de EI, 
evident că pentru iubirea naturală a dat Tatăl Fiului celui de 
o fiinţă, Duhul Său de o fiinţă'5+. 

Cum am spus, omul avea chiar prin creaţie imprimată 
în el tendinţa de a se înălța prin iubirea de Dumnezeu, prin 
iubirea de iubirea nesecată, "până la punctul în care avea 


535. Adv. Nestorianos, libr. V, P.G. 86, 1, col. 1741 D. 
54. Ibidem, col. 1741 C. 

să primească ipostazierea Lui în Cuvântul, iar prin aceasta 
întregirea sa personală, înfierea și îndumnezeirea'55. 

În om ca fiinţă spirituală se deschide creaţiei drumul 
jeşirii din repetiţie, drumul libertăţii şi al noutăţii continue 
în dialog cu Cuvântul. Căci numai în omul căruia i se des- 
chide drumul dorit în intimitatea comuniunii cu Dumnezeu, 
deosebit de planul creaţiei, noutatea şi libertatea nu se 
mişcă în "noutatea' drumurilor infinite ale unui labirint în- 
chis în peştera imanenţei, ci în infinitatea reală de sensuri 
mereu noi şi de iubire suprafirească. 

Şi cum am văzut, prin toată iconomia dumnezeiască, 
începând cu creaţia şi sfârşind cu întruparea Fiului lui Dum- 
nezeu ca om şi cu deplina îndumnezeire a firii omeneşti, 
adică cu ipostazierea sau personalizarea firii omeneşti în 
EI, şi cu intrarea Lui directă în relaţie cu oamenii se urmă- 
reşte personalizarea lor deplină, care-şi va arăta rodul de- 
plin în viaţa viitoare. Personalizarea sau îndumnezeirea 
aceasta deplină are ca temelie umanizarea Fiului lui Dum- 
nezeu şi are ca urmare, pe de altă parte, îndumnezeirea 
noastră, care îşi are baza în îndumnezeirea firii omeneşti 
asumate de Hristos. 

Fiul lui Dumnezeu Se umanizează fără a înceta să fie 
Dumnezeu, ci devenind ipostasul firii omeneşti. Prin aceas- 
ta EI Îşi însuşeşte modurile noastre de gândire şi de sensi- 
bilitate, pentru a le transfigura, sau umaniza până la capăt, 
sau a le îndumnezei. 

Chiar în faptul că firea omenească în Hristos nu are un 
ipostas propriu, ci Îl are ca ipostas pe Dumnezeu-Cuvântul, 
ea nu are nici un plafon câtre Dumnezeu şi nu există nici 
un zid despărțitor între Hristos, ca Dumnezeu și om, şi cei- 
lalţi oameni. Hristos e omul deplin pentru Dumnezeu şi 
pentru oameni. El e în ambele aceste calităţi, ca Dumnezeu 
şi om, deplin umanizat şi deplin îndumnezeit: deplin uma- 


55. P. Nellas, op. cit, p. 139. 

nizat ca Dumnezeu şi deplin îndumnezeit ca om. lar în rela- 
ţia cu EI se pot umaniza şi îndumnezei toţi. În El vedem şi 
realizăm umanitatea deplin transparentă pentru Dumnezeu 
şi dumnezeirea deplin dăruită nouă. 


2. Implicaţiile unirii ipostatice sau consecinţele 
întrupării Cuvântului pentru mântuirea îndreptată întâi 
spre firea omenească a lui Hristos şi apoi spre noi 


Unitatea Persoanei lui Hristos în cele două firi are o 
serie de consecinţe sau de implicaţii în care nu numai că 
ea se pune şi mai mult în lumină, ci se şi arată mai explicit 
urmările mântuitoare ale întrupării Cuvântului îndreptate 
întâi spre firea omenească asumată, apoi spre noi, prin re- 
laţia intimă în care e pus omul cu Dumnezeu. 

Prin ele se arată opera de mântuire a lui Hristos, în as- 
„_pectul ei de bază, îndreptată spre firea Sa omenească, ca 
| ținând de însăși Persoana Sa. Hristos nu ne-ar mântui dacă 

S-ar manifesta ca pur dumnezeiesc prin însușirile şi actele 
|. firii dumnezeieşti faţă de noi, şi ca pur omenesc prin însu- 
| şiri şi acte ale firii Lui omeneşti. În amândouă cazurile El n- 
„ ar ridica firea Sa omenească la o colaborare pentru mântui- 
„rea ei şi a noastră. Mai mult, în amândouă cazurile, El ne- 
"ar rămâne inaccesibil ca Dumnezeu, deci unirea celor două 
Wfiri în Persoana Sa ar rămâne necunoscută şi ineficace. 

Unele dintre ele sunt mai mult implicaţii ale unirii celor 
două firi în Persoana Sa unică, ca de pildă chenoza ca bază 
a_întrupării, sau calitatea de Născătoare de Dumnezeu a 

| Sfintei Fecioare, căci stau la baza unirii ipostatice a lui 
Hristos. Altele, ca îndumnezeirea, sau chenoza prin Întru- 
| pare, sau lipsa de păcat, sunt mai mult consecinţe, întrucât 
| se actualizează de pe urma întrupării şi reprezintă pe Hris- 
tos în realizarea operei de mântuire în fundamentul ei. 
| 
| 
| 


a. Comunicarea însuşirilor. Întrucât Hristos, Dumnezeu- 
Cuvântul, este Ipostasul ambelor firi, şi întrucât în acest 
unic Ipostas subzistă real şi sunt activate însuşirile şi pu- 

terile ambelor firi, prin acest Ipostas se stabileşte o comu- 
nicare reală între însușirile şi lucrările acestor două iri. 
Datorită Ipostasului comun se menţine aşadar atât nemo- 
dificarea esenţială a celor două firi, cât şi comunicarea lor 
reală, prin care se evită separarea lor. Dacă nu s-ar face 
această comunicare, Ipostasul S-ar manifesta când ca pur 
dumnezeiesc, când ca pur omenesc. Prin cuvintele ome- 
neşti nu ar vorbi Dumnezeu-Cuvântul; în faptele şi pătimi- 
rile omeneşti nu s-ar manifesta nimic dumnezeiesc, iar în 
minunile lui Hristos umanitatea Lui nu ar avea decât rolul 
unui organ exterior şi pasiv. Oamenii nu s-ar întâlni cu 
Dumnezeu-Cuvântul Însuşi prin mijloacele omeneşti acce- 
sibile lor. Dialogul direct între Cuvântul lui Dumnezeu şi 
oameni nu s-ar fi realizat şi nu s-ar desfăşura în continuare. 
Dumnezeu nu S-ar fi umanizat, omul nu s-ar fi îndumnezeit. 
Dumnezeu n-ar fi coborât şi n-ar cobori în mod real la noi. 
Ordinea persoanelor din cele două planuri nu s-ar uni, ca 
să cuprindă totul. În transcendent ar rămâne ordinea Per- 
soanelor treimice, pe pământ ar rămâne ordinea persoane- 
lor umane. 

Toată comunicarea aceasta de însuşiri se realizează 
prin unitatea Persoanei, mai precis prin faptul că această 
Persoană e Dumnezeu-Cuvântul întrupat. Căci omul n-ar 
putea, din iniţiativa sa, să dispună de puterile firii dumne- 
zeieşti. Cele două firi n-ar putea să-și comunice puterile şi 
actele prin ele însele. Căci aceasta ar duce la panteism. lar 
în panteism nu sunt două firi. Varietatea reală şi unitatea în 
existență o susține Dumnezeu cel personal, Care, fiind 
transcendent prin fiinţă, poate să Se facă prin voinţă Per- 
soană a creaturii Sale, împăcând toate fără să le suprime 
sau să le confunde. 

Din Persoana lui Hristos, Care era a ambelor firi, iradia, 
prin lucrările săvârşite cu firea omenească, iubirea dumne- 
zeiască şi tot prin Ea îşi imprima firea omenească particu- 
laritatea ei în faptele săvârşite cu firea Lui dumnezeiască. 

şi însuşirile acestea ale lui trebuie să fie ale întregului Ipos- 
tas. Căci n-ar socoti cineva aceste însuşiri, care provin din 
cealaltă fire sau sunt în cealaltă fire, ca fiind ale altui ipos- 
tas. Aceste însuşiri ale trupului lui Dumnezeu fiind dum- 
nezeieşti, mărturisesc în mod necesar că ipostasul lor nu e 
fără firea dumnezeiască. lar fiindcă firea omenească nu e 
neipostatică, mărturisesc că acest Ipostas dumnezeiesc e 
şi ipostas al trupului, ale cărui însuşiri dumnezeiești se 
deosebesc de însușirile oamenilor de o fiinţă cu el'57. A se 
observa vorbirea lui Leonţiu despre însuşirile dumnezeieşti 
ale trupului nu prin fiinţă, ci prin faptul că e trupul Iposta- 
sului dumnezeiesc. 

În alt loc Leonţiu însă accentuează că prin comunicarea 
însușirilor nu se desființează firile. Aceasta, pentru că ori- 
câtă putere dumnezeiască ar primi firea omenească, tot 
fire omenească rămâne. Apoi dacă în realitatea unirii lor în 
Ipostasul cel unul, fiecare fire e văzută participând cu însu- 
şirile ei la însuşirile celeilalte firi, prin cugetare noi vedem 
că fiecare însuşire e conformă firii proprii şi deosebită de a 
celeilalte firi. "Noi, potrivit Scripturilor şi vederilor primite 
de la Părinţi, adeseori arătăm întregul prin parte și folosim 
numele părţilor pentru întreg, numind pe Dumnezeu-Cu- 
vântul Fiul Omului şi mărturisind că Domnul slavei a fost 
răstignit. Dar pentru aceasta nu desfiinţăm, prin comunica- 
rea însuşirilor, raţiunea proprie a fiecărei însuşiri în EL. Pe 
lângă aceasta, prin numele propriu noi facem cunoscut că, 
privind comunicarea însuşirilor în Ipostasul cel unul, ve- 
dem totodată însușirile la care (o fire) participă, ca proprii 
firii deosebite'58. 

O formulare mai clară a dat comunicării însuşirilor 
Sfântul Maxim Mărturisitorul. El recunoaşte, pe de o parte, 
că în [Hristos însușirile celor două firi se menţin până la un 


57. Adv. Nestor., libr. IV, PG. 86, 1, col. 1581 D, 15844. 
58. Contra Nestor. et Eutych., P.G. 86, 1, col. 1289. 

grad, încât cele omeneşti pot fi cunoscute ca omeneşti. Dar 
totdeauna ele se îmbibă de însuşirile celeilalte firi. Aceasta 
înseamnă o îndumnezeire a firii omeneşti până la un anu- 
mit grad încă în existenţa pământească. Îndumnezeirea ei 
va fi deplină după Înviere. Dar şi atunci prin cugetare se va 
cunoaşte ce e îndumnezeit și ce îndumnezeieşte, adică fi- 
rea omenească în deosebirea ei de cea dumnezeiască, deşi 
în realitate nu se poate despărţi şi nici chiar distinge una de 
alta. În mod paradoxal are loc pe de o parte un progres 
continuu în îndumnezeire, iar pe de alta o neieşire a firii 
omeneşti din definiţia ei, din specificul ei şi din faptul că ea 
are totdeauna nevoie să primească, pe când firea dum- 
nezeiască rămâne o rezervă mereu nesecată de viaţă şi de 
lumină. 

"Fiul lucrează ambele feluri, cele dumnezeieşti şi cele 
omeneşti; mai mult, le lucrează potrivit cu firea lor, cum 
s-a zis: pe cele dumnezeieşti, potrivit cu cea dumnezeias- 
că, pe cele omeneşti, potrivit cu cea omenească. Dar cu par- 
ticiparea (sau cu comuniunea) celeilalte, nu despărţit'59. 
Aceasta înseamnă că ambele sunt săvârşite de unul şi ace- 
laşi Ipostas şi că, dacă e numit Dumnezeu, 1 se atribuie 
cele omenești, iar dacă e numit om, 1 se atribuie cele dum- 
nezeieşti. Atribuirea aceasta are o bază reală, nu e simplu 
nominală. 

În alt loc Sfântul Maxim afirmă şi mai clar păstrarea în- 
suşirilor şi lucrărilor fiecărei firi, dar pe de altă parte, acti- 
varea lor prin participare sau comunicare reciprocă: "Căci 
deşi privind deosebirea părţilor Lui, atribuim după cuviinţă 
cele dumnezeiești Dumnezeirii şi cele omeneşti din El ome- 
nităţii, totuşi, din cauza unirii, cele proprii fiecărei firi le ata- 
şăm prin comunicare reciprocă celeilalte. De aceea, nu- 
mim pe Dumnezeu pătimitor împotriva păcatului (nu de pe 
urma păcatului, n.n.) şi trup "asumat şi devenit ceea ce e şi 


59. Opusc. theoi. et polem., P.G. 91, col. 117 B. 

cel ce L-a uns' şi îndrăznesc a spune, după dumnezeiescul 
Grigorie (Cuv. 42), 'impreună-Dumnezeu'; pentru că nu lu- 
cra nici cele dumnezeieşti numai ca Dumnezeu, căci le 
lucra prin trup însufleţit mintal şi unit cu EI după ipostas, şi 
nu prin Dumnezeirea dezvăluită, ca mai înainte; nici cele 
omeneşti numai ca om, fiindcă prin stăpânire era infinit în 
putere, nu supus necesităţii'60. Sau: 'Să păzim deci şi noi, 
potrivit explicării sfinţilor, raţiunea deosebirii nevătămată, 
păstrând firile şi însuşirile lor după fiinţă, şi după unire; în 
| acelaşi timp, modul iconomiei (întrupării) total nesfâşiat, 
| păstrând cea mai deplină îmbinare (ovuovtav) în chip 
| unitar'6l, 

| Sfântul Maxim merge până acolo că primeşte compene- 
j 


trarea celor două lucrări în toate, ca o singură lucrare 'tean- 
drică', conform lui Dionisie Areopagitul, fără a confunda 
lucrarea omenească în cea dumnezeiască şi invers: "Căci şi 
Chirii vorbeşte de îmbinarea (ovuevtav) şi unirea lucrărilor 
naturale. Voind acest prea vestit bărbat să arate că trupul a 
devenit Dumnezeu și lucrarea lui fiinţială, dumnezeiască, 
prin unirea cu Dumnezeu-Cuvântul după fire, şi că lucra 
cele mai presus de om, neieşind din ceea ce era după fire, 
precum şi Însuși Cuvântul prin asumarea trupului S-a făcut 
de bunăvoie om, lucrând cele omeneşti, deşi era după fire 
! Dumnezeu, - declară că nu vindeca şi învia numai prin po- 
| runca a toatefăcătoare, nefiind Dumnezeu dezvăluit, ci a 
| luat ca pe un împreună-lucrător spre acestea sfântul Lui 
| trup şi învia şi vindeca prin EI, prin atingerea şi glasul Lui. 
| Aceasta, ca să-l arate şi pe acesta putând să învie, pentru 
| faptul că s-a unit cu EI... şi ca să arate că lucrarea dumne- 
zeiască din minuni nu era numai a Lui, ci şi a sfântului Său 
[ trup, din cauza unirii. De aceea l-a luat împreună-lucrător în 
| cele dumnezeieşti, cum ia sufletul trupul său, spre împli- 
nirea celor proprii ale sale. Dar această lucrare unică şi în- 


| i 60. Ibidem, col. 120 A. 
61. Ibidem, col. 108. 

rudită, arătată prin amândouă, dovedeşte unirea lucrărilor 
celor după fire. Ea arată totodată prin sine deosebirea şi 
dualitatea lucrărilor, sau o lucrare teandrică'62, 

Expresiile Sfântului Maxim despre conlucrarea celor două 
firi prin Ipostasul cel unul, până la îndumnezeirea celei 
omeneşti, fără anularea ei, ci mai degrabă cu desăvârşirea 
ei, sunt folosite şi în definiţia Sinodului V ecumenic: "Şi pre- 
cum preasfântul şi neprihănitul Lui trup, însufleţit şi îndum- 
nezeit fiind, nu a fost desfiinţat, ci a rămas în definiţia şi în 
raţiunea Lui, aşa şi voinţa Lui omenească îndumnezeită nu 
a fost desfiinţată, ci mai degrabă s-a păstrat, cum zice Gri- 
gorie Teologul, căci fiecare chip lucrează cu participarea 
celuilait (în comunicare şi în comuniune cu el)'. 

În rezumat, comunicarea însuşirilor înseamnă nu nu- 
mai atribuirea nominală a însușirilor şi lucrărilor omeneşti 
lui Hristos ca Dumnezeu şi a celor dumnezeieşti lui Hristos 
ca om, prin faptul că EI e ca unul şi acelaşi subiectul amân- 
durora, ci imprimarea reală a însuşirilor şi lucrărilor ome- 
neşti de cele dumnezeieşti şi viceversa, prin EI ca subiect 
prin care se activează în mod unitar, fără să se confunde, 
atât unele cât şi celelalte. 

Comunicarea însuşirilor pune şi mai vădit în relief taina 
Întrupării, sau faptul minunat că Fiul lui Dumnezeu ca per- 
soană a firii dumnezeieşti uneşte cu Sine şi prin Sine firea 
Sa dumnezeiască cu firea Sa omenească. 

Fiul lui Dumnezeu copleşeşte cu puterile şi darurile firii 
Sale dumnezeieşti firea Sa omenească, dar nu ca s-o desfi- 
inţeze, ci ca s-o desăvârșească. "Deci potrivit mărturisirii - 
spune Sfântul Maxim Mărturisitorul - trupul Domnului este 
sfânt şi are puterea Sa împotriva a toată boala, dar era şi 
este sfânt, nu pentru că se cugetă simplu sfânt, aflându-se 
numai în raţiunea Lui, ci întrucât este templu al lui Dum- 
nezeu-Cuvântul, Care sfinţeşte trupul Său prin Duhul Sfânt'65, 


62. Ibidem, col. 102-104. 
63. Ibidem, col. 108 B. 

Fiul lui Dumnezeu însuşi. El scoate din această "golire" un 
argument pentru unirea celor două firi într-o persoană, sau 
pentru asumarea firii omeneşti în Însuşi ipostasul Său dum- 
nezeiesc. Căci dacă ar fi în Hristos două persoane, una 
dumnezeiască şi una omenească, Fiul lui Dumnezeu nu 
S-ar fi golit, rămânând în relaţie exterioară cu omul. Nici 
omul nu s-a putut goli, căci fiind asumată firea lui în Ipos- 
tasul lui Dumnezeu-Cuvântul, a fost mai degrabă cinstită 
prin aceasta. Numai Dumnezeu-Cuvântul S-a smerit prin În- 
trupare. Dar în acest caz trebuie să admitem că Dumnezeu- 
Cuvântul a devenit de fapt ipostasul firii omeneşti65. Desi- 
gur 'golirea' lui Dumnezeu-Cuvântul în firea omenească a 
atras-o şi pe aceasta într-o anumită smerenie, care n-ar fi 
avut loc fără asumarea ei în Ipostasul divin. Această sme- 
rire e însă deosebită de 'golirea' Fiului lui Dumnezeu. 
Ideea Sfântului Chiril, că golirea se referă la Fiul lui 
Dumnezeu, nu la umanitatea Lui, nu e contrazisă de ideea 
generală a Părinților că dumnezeirea n-a putut asuma păti- 
mirile noastre. Căci nu firea dumnezeiască a devenit prin 
aceasta pătimitoare, ci Persoana acestei firi, întrucât a 
devenit şi Persoana firii omeneşti. Pe de altă parte, puterea 
cu care Hristos a suportat pătimirile fără să treacă prin ele 
la păcat, o are prin faptul că e Fiul lui Dumnezeu, purtător 
al firii dumnezeieşti. Prin ea are puterea de a suporta păti- 
mirile omeneşti. Nepătimirea firii dumnezeieşti nu trebuie 
înţeleasă ca nepăsare şi ca neputinţă de participare prin 
Ipostasul ei la cele omeneşti. Chiar o astfel de neputinţă de 
participare ar fi o îngustare sau o pătimire. Toate acestea 
le spune Leonţiu de Bizanţ: 'Nimic din acestea n-ar putea 
primi Cuvântul lui Dumnezeu (din năzuinţele sufletului prin 
dorinţă şi iuţime spre Dumnezeu), fiind neschimbat şi ne- 
modificabil prin fire. Totuşi nu va refuza din pricina impa- 


65. Apologia celor 12 capitole către episcopii orientali, P.G. 76, col. 
29 urm. Răspuns la combaterea anat. 12 de către Andrei al Samosatei 
şi Teodoret (la anat. 11). 

sibilităţii firii să Se unească prin fiinţă cu firea omului, ca 
să nu se vadă că refuzul e o patimă adevărată şi Se teme 
să fie în acelea în care sufletele sârguitoare Îl au pe EI ca 
ajutor şi susţinător, întrucât n-au primit nici o vătămare de 
la trup, ci mai degrabă s-au îmbogăţit din Dumnezeu, 
având trupul împreună-lucrător spre virtute, şi nu adver- 
sar'65bis, Dumnezeu este ca persoană liber şi pentru par- 
ticipare, mai bine zis pentru întărirea celor ce pătimesc. Se 
poate spune deci că pătimirile ţin de firea omenească şi, în 
acelaşi timp, că Fiul lui Dumnezeu Şi le-a însuşit întrucât 
S-a făcut om, nu ca să cadă sub puterea lor, ci ca să le 
biruiască cu puterea Sa. Şi-a însuşit pătimirile în care Şi-a 
arătat libertatea și puterea de a birui slăbiciunea sucom- 
bării firii noastre sub ele. 

_Chenoza constă tocmai în împroprierea naturii noastre 
în toată suportarea ei curată a durerilor de către Dum- 
nezeu-Cuvântul. Fără aceasta Fiul lui Dumnezeu nu S-ar fi 
putut face om cu adevărat. 

„ Dar Sfântul Chirii scoate din chenoză şi un argument că 
Fiul lui Dumnezeu, asumând umanitatea noastră, a rămas 
totodată Fiul lui Dumnezeu, căci altfel, cum și de unde s-ar 
cunoaște că El Însuşi este cel ce lucrează cele smerite şi 
suferă prin umanitatea Sa? La fel, dacă n-ar fi rămas Fiul lui 
Dumnezeu, cum ar fi putut birui pătimirile suportate, sco- 
ţând afectele pătimitoare din firea noastră şi îndumne- 
zeind-o? Prin aceasta Sfântul Chiril respinge anticipat teori- 
ile chenotice protestante din sec. XIX, potrivit cărora Fiul 
lui Dumnezeu întrupându-Se a renunţat pentru vremea vie- 
ţii pământeşti la atotputernicia, atotprezenţa, cunoştinţa şi 
conştiinţa Sa dumnezeiască. "Dar cum a sărăcit? Prin aceea 
că fiind Dumnezeu cu firea Sa şi Fiul lui Dumnezeu și Tatăl, 
S-a făcut om şi S-a născut trupeşte din sămânţa lui Adam, 
îmbrăcând măsura cuvenită unui serv, adică ceea ce este 


65 bis. Contra Nestor. et Eutych., P.G. 86, 1, col. 1285 B. 

omenesc'. Dar El n-a încetat să fie şi Dumnezeu: "Căci Cel 
ce nu a socotit lucru vrednic de dispreţ a Se face ca noi, în 
ce chip ar renunţa la cele prin care s-ar putea cunoaște că 
S-a făcut pentru noi ca noi?'66. 
( Chenoza constă în faptul că Fiul lui Dumnezeu Şi-a în- 
| suşit, Şi-a făcut proprii (oixeooaro, i5.onowmoaro) firea ome- 
) nească şi slăbiciunile ei, neimprimate de păcat. Dar în ce 
i |_gonstă această împropriere e o taină. Ea exprimă raportul 
“de intimitate între lpostasul divin şi natura omenească. 
Dacă în lpostasul divin se actualizează firea omenească, 
sau dacă EI devine ipostasul compus al firii dumnezeiști şi 
omeneşti, unul și același subiect săvârşeşte şi suferă real 
toate cele omeneşti; dar e și nepătimitor. Acelaşi subiect 
sau ipostas trăieşte şi suferă în mod real cele ale trupului, 
dar şi săvârşeşte în mod real minuni prin trup şi îl face pe 
acesta de-viaţă-făcător. Deci Ipostasul cel unul umple de 
putere dumnezeiască trupul şi suferă cele ale trupului. Dar 
| le suferă cu putere şi le biruieşte din această cauză. Sfântul 
| Chiril insistă mai mult asupra îndumnezeirii trupului prin 
| Întrupare. Trupul nostru pe care noi îl trăim în mare mă- 
sură lipsit de o transparenţă, este pentru El făcător de via- 
ţă, fiind primitor de viaţă dumnezeiască. "Căci el nu este în 
chip simplu trupul vreunui om ca noi, ci este cu adevărat 
trupul propriu al Cuvântului dumnezeiesc care face toate, 
şi-l este propriu în același fel în care s-ar zice că ne este 
propriu trupul fiecăruia din noi'67. 

Sfântul Chiril se ocupă mai puţin cu chenoza în sens de 
asumare de către Fiul lui Dumnezeu a pătimirilor noastre şi 
mai mult de asumarea firii noastre şi a actelor ei în gene- 
ral. Despre asumarea pătimirilor noastre ca mijloc de vin- 
decare a lor am văzut că vorbește Leonţiu de Bizanţ. lar 
mai mult vorbeşte de aceasta Sfântul Maxim Mărturisitorul. 
După el, numai pentru că Fiul lui Dumnezeu a rămas ne- 


| 66. Răsp. la combat. anat. 12. 
| 67. Răsp. la combat. anat. 11. 

“schimbat cu dumnezeirea Lui în această unire, a putut 
săvârşi prin trup atâtea acte de putere şi l-a putut îndum- 
nezei; tot aşa numai rămânând Dumnezeu, în coborârea Sa 
la firea noastră, a putut vindeca rănile ei. De aceea Sfântul 
Maxim spune că Hristos a realizat mântuirea noastră prin 
amândouă: prin pătimiri (ca manifestări ale chenozei) şi 
prin minuni (ca semne ale puterii dumnezeieşti manifes- 
tate prin trup), rezultatul final fiind însă eliberarea de păcat, 
şi îndumnezeirea noastră. "Prin minuni Se arată rămânând! 
în chip neschimbat ceea ce era, iar prin pătimiri Se arată, 
păstrând în chip neschimbat ceea ce S-a făcut. Şi prin. 
amândouă, minuni şi pătimiri, ne-a dăruit desfiinţarea pă-. 
catului şi harul îndumnezeirii'68. mm 

Din asumarea firii noastre de către Fiul lui Dumnezeu, 
care e primul act al chenozei Lui (cum se vede din Epistola 
către Filipeni 2, 7-9), urmează o chenoză în continuare, 
urmează ascultarea ca om şi suportarea trebuinţelor ome- 
neşti (afectele de foame, de sete, de somn, frica de moar- 
te, durerea) şi suportarea morţii înseși. În toate acestea se 
arată acceptarea trăsăturii pătimiioare a firii noastre, afară 
de păcat. Acestea nu sunt o chenoză a firii omeneşti. Căci 
aceasta le avea prin ea însăşi. Ci a lui Dumnezeu-Cuvântul, 
Care acceptă să le suporte pe toate. 

Acceptarea lor a fost necesară iarăşi pentru vindecarea 
firii de ele. Rostul acesta al asumării pătimirilor îl exprimă 
Leonţiu de Bizanţ combătând pe aftartodocheţi, care afirmau 
că trupul lui Hristos a fost nestricăcios şi fără putinţa păti- 
mirii. El spune; “Trupul se cunoaşte pătimitor şi coruptibil. 
Faptul dintâi Îl face pe Cel mai presus de noi ca noi, iar al 
doilea nu-l lasă să rămână pe Cel cu noi ca noi decât până 
ce o cere timpul de vindecare şi până la ridicarea a ceea ce 
e al nostru la ceea ce e mai presus de noi, adică până la 
ridicare şi Înviere. Căci nu vom avea asemănarea cu Dum- 


68. Epist. 16, PG. 91, col. 577. 

nezeu de nu vom pătimi cu Cel ce a pătimit. Dar cum a pă- 
timit, dacă nu ca noi? Dar n-ar fi pătimit ca noi de n-ar fi 
rămas ca noi'6%. De fapt prin aceasta se afirmă paradoxul 
că prin pătimirile acceptate prin chenoză, Fiul lui Dum- 
nezeu comunică de fapt firii omeneşti o putere dumneze- 
iască, În felul acesta nu mai e o contrazicere între puterea 
ce o dă Fiul lui Dumnezeu trupului Său, făcându-l colabo- 
rator în săvârşirea de minuni, sau de-viaţă-făcător, şi pu- 
terea de suportare şi, prin aceasta, de biruire a pătimirilor. 
A suporta fără cârtire pătimirile e tot o putere. Aceste păti- 
miri sunt propriu-zis trebuinţele trupului care, când sunt sa- 
tisfăcute, pricinuiesc plăcere, şi când nu sunt satisfăcute, 
pricinuiesc durere. Omul s-a deprins însă atât de mult cu 
plăcerea satisfacerii trebuinţelor trupeşti, încât le satisface 
chiar peste măsura necesară, căutând plăcerea în ea în- 
săși. Iar de durere fuge, chiar cu preţul renunţării la valo- 
rile care menţin sănătatea spirituală a firii, acceptând o ade- 
vărată descompunere spirituală. În toate acestea se mani- 
festă o teribilă slăbire a firii noastre, care trece cu vederea 
viitorul durabil, de dragul clipei prezente. Trece cu vederea 
că satisfacerea de mai multe ori repetată a unor plăceri 
prezente va aduce un lanţ continuu de dureri viitoare. lisus 
a ţinut în frâu tendinţa spre plăcere, satisfăcând numai în 
cadrul strict necesar trebuinţele firii, iar când prin aceasta 
risca slăbirea puterilor spirituale ale firii şi trădarea valo- 
rilor spirituale, nici atât, acceptând şi suportând chiar dure- 
rea morţii. Căci prin aceasta întărea spiritul din firea ome- 
nească. Prin aceasta restaura tăria firii, adică starea cu ade- 
vărat conformă firii. 

În suportarea acestor pătimiri lisus Se dovedeşte 'omul 
tare', omul restabilit în tăria lui adevărată. De aceea, în pic- 
tura răsăriteană, Hristos cel răstignit nu e Hristos cel căzut 
în ultima stare de slăbiciune, căci în Răsărit crucea a fost 


69. Contra Nestor. et Eutych., P.G. 86, col. 1321 D. 

concepută ca prilej de întărire a firii, sau a spiritului în ea, 
nu ca simplă satisfacţie dată lui Dumnezeu pentru jignirea 
adusă Lui de oameni, satisfacţie arătată în acceptarea 
anulării de sine a omului, înţeleasă ca slăbiciune până la ul- 
tima limită. În Răsărit acceptarea morţii în faţa lui Dum- 
nezeu e înţeleasă totodată ca tărie. De aceea moartea su- 
portată de lisus e în acelaşi timp prilej de manifestare a 
puterii, prin care moartea e învinsă de Fiul lui Dumnezeu în 
trup şi cu colaborarea trupului întărit. Căci şi trupul poate 
fi tare în răbdarea pătimirilor, prin puterea dată lui de Fiul 
lui Dumnezeu din partea firii dumnezeieşti. Astfel între pu- 
terea dată firii omeneşti în săvârşirea de vindecări și între 
puterea de răbdare nu e o contrazicere. Exact prin puterea 
de răbdare a pătimirilor trupul se face interior apt pentru a 
fi instrument al vindecărilor şi al învierii sale ca ultimă 
treaptă pe această linie. Deci Cuvântul lui Dumnezeu, accep- 
tând această smerire a trupului, pe de altă parte, întăreşte 
trupul. 

Sfântul Grigorie de Nyssa spune: "lar coborârea spre o 
stare smerită e o bogăţie a puterii, nefiind împiedicată de 
cele contrare firii... Puterea dumnezeiască şi mai presus de 
toate nu o arată aşa de mult podoaba universului şi câr- 
muirea neîntreruptă a tuturor, cât coborârea la slăbiciunea 
firii noastre... S-a demonstrat că bunătatea, înţelepciunea, 
puterea, neputinţa de a se corupe, toate se arată în asuma- 
rea trupului nostru. Bunătatea se vede în faptul de a fi voit 
să ne mântuiască. Puterea, în a se fi făcut în asemănarea 
omului şi în chipul smerit al firii noastre şi în a se fi arătat 
că poate fi ţinut de moarte după asemănarea oamenilor'70. 

Aceasta arată că pătimirile nu erau o simplă caracteris- 
tică a firii, ci expresia chenozei Fiului lui Dumnezeu devenit 
om, Care suferă ca să mântuiască şi Care dă prin aceasta 
firii Sale puterea de a pătimi. Astfel se înţelege cum che- 


70. Cuvântarea catehetică cea mare, P.G. 45, col. 65 B. 

noza Fiului lui Dumnezeu, deşi e pătimire, are în acelaşi 
timp un efect îndumnezeitor asupra firii, dar nu fără cola- 
borarea ei. Tocmai în aceasta stă rostul chenozei: în a da 
putinţa participării directe a Fiului lui Dumnezeu la întărirea 
firii umane ca să o facă mediu activ al iubirii dumnezeieşti 
prin manifestarea de putere şi prin suportarea şi depăşirea 
pătimirilor. "Dumnezeu cel ce a făcut firea, după ce aceas- 
ta a slăbit sub povara păcatului, a vindecat-o din iubire 
pentru noi. Căci golindu-Se pentru noi şi luând chip de rob, 
a unit-o cu Sine după ipostas în chip neschimbat, făcân- 
du-Se întreg om ca noi, din noi, pentru noi, într-atâta încât 
li s-a părut celor necredincioşi că nu e Dumnezeu, ...ca să 
desfacă lucrurile diavolului (în noi) şi să redea firii raţiunile 
ei şi să restabilească puterea iubirii, opusul iubirii de sine, 
şi prin aceasta unirea ei cu EI şi a oamenilor între ei'7l. 

În suportarea pătimirilor se manifestă deci, la nivelul la 
care poate participa şi umanul la ea, puterea dumnezeias- 
că. lar în săvârşirea de minuni participă umanitatea Lui la 
aceeaşi putere dumnezeiască, fiind întărită adică de pu- 
terea Cuvântului dumnezeiesc. De aceea ele sunt aşa de 
legate că nu există una fără alta şi numai împreună reali- 
zează deplina eliberare (de păcat) şi îndumnezeire a firii 
omeneşti. Nu e liberă o fire care nu poate suporta și birui 
prin suportare pătimirile şi nu se poate desăvârși fără bi- 
ruirea dinăuntru, prin răbdare, a pătimirilor. În suportare 
omul se află deja deasupra pătimirilor. 

Astfel chenoza, după Sfântul Maxim, nu înseamnă o 
cădere de fapt a lui Dumnezeu din dumnezeirea Sa, ci o 
faptă a bunătăţii Sale şi un mod de manifestare a puterii 
Sale pentru a întări firea omenească din lăuntrul ei: "Căci 
chenoza lui Dumnezeu a fost taina voluntară a Lui din pri- 
cina bunătăţii față de oameni, nu o cădere din dumne- 
zeire', sau 'o micşorare a ei', a fost "coborârea de bunăvoie 


7]. Sf. Maxim Mărturisitorul, Epist. [[, către loan Cubic., P.G. 91, 297. 

prin trup'72. De aceea dumnezeirea a rămas neschimbată 
în timpul chenozei. Chiar actul persona! al lui Dumnezeu 
de coborâre din iubire este şi el un act de putere. Dar un 
act de putere adaptat măsurilor firii omeneşti, ca să poată 
fi asumată de Fiul lui Dumnezeu. 

De fapt atât pătimirea slăbiciuniior omeneşti, neumbri- 
tă de păcat, cât şi înzestrarea firii omeneşti cu putere dum- 
nezeiască pentru biruirea lor sunt manifestarea aceleiaşi 
iubiri dumnezeieşti coborâte la nivelul firii omeneşti. lar 
iubirea e putere, e cea mai autentică putere. Ea îşi mani- 
festă cu atât mai mult puterea ei cu cât Cel ce o are Se 
coboară mai jos fără să Se schimbe. Căci iubirea adevărată 
şi puternică nu se alterează coborându-se. 

Aparenţa aceasta de coborâre a puterii prin iubire as- 
cunde prezenţa puterii Lui pentru o judecată lumească in- 
ferioară. Aceasta socotește că e o contrazicere între putere 
aşa cum o înţelege ea şi smerenie. Dar oamenii duhovni- 
ceşti simt, în smerenia neumbrită, adevărata iubire. 

Chenoza Fiului lui Dumnezeu s-a datorat şi faptului 
că firea omenească nu L-ar fi putut suporta arătându-se în 
toată slava şi puterea Lui. Punând acest lucru în relief, 
Sfântul Maxim spune că - pe când între puterile sufletului și 
trupului nostru există o corespondenţă, noi putându-ne 
manifesta toate puterile sufletului prin trup - în lisus Hristos 
puterile dumnezeieşti sunt infinit prea mari, ca să se poată 
manifesta toate prin trupul Lui. Firea omenească, deşi se 
păstrează neschimbată şi neconfundată în firea dumneze- 
iască, e ca 'o picătură de apă în oceanul mirului dumne- 
zeiesc'. 'La noi, sufletul are puterile naturale ale trupului 
corespunzătoare lucrărilor (energiilor) sale, trupul fiind ca- 
pabil prin fire (de ele), prin faptul că vine deodată cu sufle- 
tul la existenţă. Dar Cuvântul lui Dumnezeu nu are, după 
nici o rațiune şi mod, puterile firii asumate de EI corespun- 


72. Epist. 19, către Pyrrhus, P.G. 91, col. 592 D. 

zătoare lucrărilor (energiilor) Sale după fire. Căci nu se mă- 
soară cu firea ceea ce e mai presus de fire. Nici nu este, în 
cele ce sunt prin fire, ceva capabil de ceea ce este mai pre- 
sus de fire'75. 

Prin acest plus infinit al puterilor dumnezeieşti, în ra- 
port cu puterea care se poate activa prin firea omenească 
a lui Hristos, nu înseamnă că Hristos ca subiect nu trăieşte 
cu toată intensitatea cele omeneşti și cele dumnezeieşti. 
Aceasta înseamnă numai o reţinere a lui Hristos de a ma- 
nifesta întreaga putere dumnezeiască prin trup pentru a 
nu-l anula pe acesta. 

Cele spuse de Sfântul Maxim arată din nou că mai întâi 
între impasibilitatea divină şi pătimirea Fiului lui Dumnezeu 
prin trup nu e o contrazicere. Din oceanul de putere dum- 
nezeiască, echivalentă cu impasibilitatea, se manifestă o 
rază de putere în pătimirea Fiului lui Dumnezeu ca om, 
care e şi o întărire a firii omeneşti de a suporta pătimirile. 

În al doilea rînd, în această manifestare cu măsură a 
unei raze din puterea dumnezeiască prin trupul omenesc şi 
în raporturile cu noi se arată din nou smerenia chenozei. 
Dar odată cu aceasta, și delicateţea ei. Tot cel ce cultivă în 
mod sincer aceste virtuţi îşi însuşeşte pilda Fiului lui Dum- 
nezeu, Care s-a coborât pe Sine până la chipul robului şi 
le-a arătat-o în Sine oamenilor prin fapte şi cuvânt, purtân- 
du-Se cu mare delicateţe faţă de ei. O spune aceasta Sfân- 
tul Maxim Mărturisitorul: "Pe Acesta imitându-L, binecuvân- 
tatul meu stăpân a dobândit şi el blândeţea şi smerenia. 
Blândeţea, ca, stingând mișcările pătimaşe ale mâniei și 
poftei, să devină plăcut şi iubit oamenilor. Căci blândeţea 
nu e altceva decât nemişcarea mâniei şi a poftei spre ceea 
ce e contrar firii; prin ea se face vădită voia lui Dumnezeu 
în cei ce au smerenia, ca tăind încremenirile trufiei să 


75. Sf. Maxim Mărturisitorul, Epist. 13, P.G. 91, col. 532 B. 

devină mulţumitori lui Dumnezeu și uşor accesibili oame- 
nilor'74. 

În felul acesta chenoza Fiului lui Dumnezeu are şi efec- 
tul de a desfiinţa din firea omenească dezordinile egoiste 
ale mâniei şi ale poftei, de a o deprinde cu smerenia, cu 
blândeţea şi cu delicateţea prin care se pot restabili armo- 
nia, respectul şi comunicativitatea între oameni. Prin sme- 
renia Lui, Cuvântul lui Dumnezeu Şi-a însuşit o delicată 
accesibilitate în raport cu ei, dar manifestând-o aceasta 
prin firea omenească, a sădit şi în ea această delicată acce- 
sibilitate, realizând o adevărată restabilire a ei, căci a înlă- 
turat violenţa şi grosolănia egoistă ce se manifestă în pofte 
exagerate care nu ştiu de alţii şi în dezlănţuiri de mânie şi 
în atitudini de orgoliu care îi tratează pe ceilalţi ca pe nişte 
obiecte. Dar această restabilire a omenescului adevărat, 
sau această dezvoltare a lui coincide şi cu acordul voii 
noastre cu voia lui Dumnezeu care iubeşte armonia între 
toţi. Această stare s-a realizat deplin în Hristos prin smere- 
nie. Şi din puterea Lui luăm şi noi putere în acest sens75. 


74. Idem, Epist. 13, către Petru Ilustrul, P.G. 91, col. 509-512. 

75. Karl Barth face asupra chenozei următoarele reflexiuni, pe care 
şi le însuşește şi Hans Urs von Balthasar, întrucât ea confirmă hristolo- 
gia Calcedonului, amândoi socotind că în coborârea Sa, Dumnezeu nu 
Se dezbracă de Dumnezeire, ci o confirmă: "Astfel, coborârea lui Dum- 
nezeu este înălțarea omului: coborârea lui Dumnezeu este onoarea Lui 
supremă, pentru că tocmai această coborâre confirmă şi demonstrează 
fiinţa Sa dumnezeiască; şi înălțarea omului, ca operă a harului dum- 
nezeiesc, constă tocmai în punerea în evidenţă a adevăratei Sale uma- 
nităţi. Totul se întemeiază pe faptul că Dumnezeu care lucrează astfel Se 
confirmă şi Se revelează ca Cel ce este concret dumnezeiește liber, 
adică, Cel ce iubeşte libertatea Sa' (Dogmatik, IV, 1, p. 139-142). "EI Se 
manifestă ca suveran, ca mai mare, mai bogat decât Îl cugetasem'. (Op. 
cit., p. 194-196, la H. U. v. Balthasar, Le Mystere Pascal, Ed. du Cerf, 
1972, p. 79). 

Filozoful francez Alain pune accentul pe spirit ca opus puterii, prin 
libertate: "Priviţi iarăşi copilul. Această slăbiciune a lui Dumnezeu. 
Această slăbiciune, care are nevoie de toţi, e Dumnezeu... Copilul nu 

Ca să legăm aceste virtuţi de manifestarea puterii dum- 
nezeieşti, menţionăm că această putere se arată în faptul 
că pătimirile şi afectele de mânie şi de poftă sunt ţinute de 
cel smerit şi blând, prin răbdare, mereu în frâul voinţei, în 
care se activează deplin persoana. Ele niciodată nu scapă 
de sub puterea voinţei. În felul acesta smerenia şi blân- 
deţea dacă nu sunt încă expresia unei depline consolidări 
în libertate, sunt în orice caz un drum statornic spre liber- 
tate. Hristos, personalizând deplin firea omenească, a scă- 
pat-o de sub imperiul pornirilor mâniei şi poftei care se ma- 
nifestă ca nişte porniri automate. EI a arătat prin aceasta că 
firea omenească poate scăpa de sub imperiul acestei nece- 
sităţi. El a coborât la cele omeneşti, dar a coborât prin 
voinţă şi le-a suportat prin voinţă, prin voința dumnezeias- 
că, dar şi prin voinţa omenească întărită de cea dumne- 
zeiască. Propriu-zis pătimirea care robește este o cădere 
din fire. Prin pătimirea curată acceptată cu voința, omul e 
restabilit în firea lui autentică, creată pentru libertate. "Exis- 
tă o frică conformă firii şi o frică contrară firii. Frica con- 
formă firii este o putere, prin care cineva se fereşte (din 
faţa pericolului); cea contrară firii este o ferire neraţională. 
Cea contrară firii, ca provenită din gânduri care ne trădea- 
ză, nu a admis-o Domnul; cea potrivită firii, ca una ce arată 
puterea de apărare aflată în firea celui ce există, a primit-o 
de bunăvoie pentru noi Cel Preabun. Căci în Domnul nu 
premerg cele naturale voinţei, ci, flămânzind cu adevărat şi 
însetând, n-a flămânzit şi n-a însetat în modul nostru, ci în 
cel mai presus de noi, adică de bunăvoie; având astfel cu 
adevărat şi teama, nu a avut teama ca noi, ci mai presus 
de noi. În general spunând, ceea ce e natural la Hristos 


plăteşte. E o altă putere aici. E puterea Celui ce dă tot, a Celui ce Se dă 
pe Sine Însuşi, a Celui ce renunţă ia orice putere faţă de alţii, fără să 
ceară nimic în schimb. EI obligă chiar prin aceasta mai mult ca orice 
cerere, ca orice silă'. (La H. U. v. Balthasar, op. cit., p. 611). 

avea unit cu raţiunea Sa modul mai presus de fire, ca să se 
adeverească şi firea raţiunii şi iconomia modului"76. 

Dar suportarea celor ale firii într-un mod mai presus de 
necesitatea firii este din nou o formă a colaborării sau a 
comunicării însuşirilor celor două iri. Şi ea se realizează 
numai în Persoană şi prin Persoană, ca formă de actua- 
lizare a voinţei celor două iri, ca subiect care supune 
voinţa părţii Sale inferioare, voinţei părţii celei superioare 
şi o imprimă pe prima de ultima, fără să o suprime pe cea 
inferioară. Restauraferioară. Restaurarea şi desăvane este o 
operă a Persoanei, a Celei mai înalte Persoane, Care S-a 
făcut subiectul ei. 


c. Fecioara Maria, Născătoare de Dumnezeu 


a) Cel ce Se naște din Fecioara ca om e Dumnezeu, 
Biserica a considerat totdeauna pe Fecioara Maria Născă- 
toare de Dumnezeu, căci în aceasta se implică mărturisirea 
că Cel ce S-a născut din ea nu e o persoană omenească 
deosebită de cea dumnezeiască, ci Însuşi Fiul lui Dum- 
nezeu S-a născut din ea, după firea Sa omenească. Nici- 
odată nu se naşte o fire, ci un ipostas, care în ordinea ome- 
nească este o persoană, dacă firea nu vine la subzistență 
reală decât ca persoană. Persoana care Se naşte din 
Fecioara Maria este identică cu Persoana Cuvântului dum- 
nezeiesc, Care prin Întrupare Se face şi persoana firii ome- 
neşti, 

Leonţiu de Bizanţ foloseşte un alt argument pentru uni- 
tatea Persoanei care Se naşte din Fecioara Maria, deci pen- 
tru faptul că această Persoană este Dumnezeu-Cuvântul: 
unicitatea Persoanei manifestată în toată multiplicitatea ac- 
telor Ei, în orice amănunt al manifestărilor Ei. '"Corespun- 
zător dominării părţii dumnezeieşti şi urmând cu evlavie 
Sfintei Scripturi, numim Dumnezeu pe întregul Hristos, mai 


76. Sf. Maxim Mărturisitorul, Disput. cum Pyrrho, PG. 91, col. 297-309. 

ales pentru că trăsătura cea mai proprie a lui Dumnezeu o 
observăm în EI întreg, şi nu numai într-o parte. Aceasta 
este nepătimirea. Pe lângă aceea toată fapta vrednică de 
Dumnezeu o cunoaştem în El întreg'77. 

Din Fecioara Maria Se naşte deci Fiul lui Dumnezeu 
însuşi, ca persoană a firii omeneşti. A respinge calitatea 
aceasta a Fecioarei Maria înseamnă a respinge întruparea 
Fiului lui Dumnezeu, a contesta că Fiul lui Dumnezeu în- 
suşi S-a făcut om, a nega că lisus Hristos este Însuşi Fiul lui 
Dumnezeu cel întrupat pentru un dialog etern cu noi, fă- 
cându-Se în acest scop şi persoană omenească. A nega că 
Fecioara Maria este Născătoare de Dumnezeu înseamnă a 
nega că Însuşi Fiul lui Dumnezeu S-a făcut Fiul ei, deci Fiul 
omului. De ce a pus lisus Hristos atâta accent pe numirea 
Sa de Fiul omului? Dacă era numai om, aceasta era de la 
sine înţeles. E] a insistat să Se numească Fiul omului, pen- 
tru a arăta că, deşi e Dumnezeu, S-a făcut cu adevărat Fiul 
omului El însuşi. Numai întrucât Însuşi Fiul lui Dumnezeu 
S-a făcut Fiul Fecioarei, El S-a făcut Fiul omului și Fratele 
oamenilor şi prin aceasta i-a făcut pe oameni fii ai lui Dum- 
nezeu, prin har. Numai aşa Însuși Fiul lui Dumnezeu S-a îm- 
părtăşit de pătimirile noastre şi de moartea noastră şi prin 
| aceasta le-a biruit. Numai aşa a îndumnezeit firea omenească. 
| De aceea Sfântul Chiril din Alexandria a unit lupta îm- 
potriva lui Nestorie pentru o unică persoană în Hristos cu 
| lupta pentru calitatea Fecioarei Maria de Născătoare de 
| Dumnezeu, precum acela întărea teoria lui despre cele 
| 
| 
| 
| 
| 


două persoane, cu negarea acestui atribut pe seama Sfintei 
Fecioare, recunoscându-i numai numele de Născătoare de 
om sau de Hristos78, 


77. Adv. Nestor., P. G. 86, 1, col. 1705. 

78. Într-una din cele 12 anatematisme ale sale împotriva lui Nes- 
torie, Sfântul Chiril spune: "Dacă cineva nu vrea să mărturisească că 
Emanuel este Dumnezeu adevărat şi că deci Sfânta Fecioară este Năs- 

Urmând Sfântului Chiril, Leonţiu de Bizanţ a luptat de 
asemenea împotriva nestorienilor pentru calltatea de Năs- 
cătoare de Dumnezeu a Fecioarei Maria”?. 

Dar încă înainte de Sfântul Chiril, Sfântul Grigorie de 
Nazianz spunea: 'Dacă cineva nu crede că Sfânta Maria 
este Născătoare de Dumnezeu, e despărţit de Dumnezeu'. 
După el, de aceasta depinde mântuirea noastră80,. 

Dacă Fiul lui Dumnezeu a dat la început existenţă omu- 
lui, adresându-i-Se ca unui alter-ego al subiectului Său, 
acum Se face EI însuşi un astfel de subiect; dar aceasta nu 
înseamnă că încetează de a fi EI însuşi şi subiectul creator. 
El vrea să treacă în dialogul cu oamenii de la poziţia de 
partener din afara ordinii lor, în ordinea lor. În scopul aces- 
ta El nu Se mai poate folosi de persoanele umane care se 
nasc unele din altele. EI işi produce Sieşi din Fecioara Ma- 
ria o natură omenească proprie, ca subiect uman. El însuși 
Se naşte ca om. Acesta e nu numai un act nou, ci şi un 
început cu totul nou, care se produce în istoria umanităţii. 
Acest început nou nu se putea produce din iniţiativa uma- 
nă, ci din cea dumnezeiască8l. 

Un alt subiect uman, născut pe cale obişnuită din băr- 
bat şi femeie, n-ar fi împlinit planul Fiului lui Dumnezeu de 
a Se face EI însuşi subiect uman în dialogul cu oamenii, 
fără a înceta să rămână în acelaşi timp Fiul lui Dumnezeu. 
O naştere, din autonomia umană, adică printr-o pereche 


cătoare de Dumnezeu, întrucât a născut în trup pe Cuvântul lui Dum- 
nezeu făcut trup (cum s-a scris "Cuvântul trup S-a făcut"), să fie anatema' 
(P.G. 77, col. 119). Aceste anatematisme au fost incluse în hotărârile 
Sinodului III ecumenic din Efes. 

79. Adv. Nestorianos, libr. IV, P.G., 86, 1, col. 1649-1722. 

80. Epist. 101 către Calcedoniu, contra lui Apolinarie. 

81. În aceasta vede Karl Barth semnificaţia naşterii Fiului lui Dum- 
nezeu, ca om, din Fecioară. "Die Jungfrauengeburt bezeichnet dies dass 
Gott am Anfang steht, wo wirkliche Offenbarung stattfindet. Gott und 
nicht die willkurliche Klugheit, Tăchtigkeit oder Frsmmigkeit eines Men- 
schen' (Dogmatik, | Band, II Halbband, Zollikon, 1938, p. 199-201). 


6 - Dogmatica - vol. Il 

umană, suficientă pentru a aduce la existenţă o altă per- 
soană umană din puterile imanente omenești, n-ar fi intro- 
dus în şirul persoanelor umane o persoană care să fie în 
acelaşi timp o persoană dumnezeiască. Naşterea Fiului lui 
Dumnezeu din Fecioară a ţinut seama de neputinţa ima- 
nenţei umane de a se mântui prin ea însăşi, de a sparge în 
sus orizontul închis al umanului supus repetiţiei şi morţii, 
de a încadra pe toţi cei ce se nasc din Hristos după har în 
şirul celor "născuţi" din Dumnezeu. 

Din acest punct de vedere naşterea lui Dumnezeu-Cu- 
vântul ca om este o naştere unică, neavând nimic din naş- 
terea celorlalţi oameni. 'Nici prima Lui naştere 'din Tatăl", 
nici a doua nu a avut ceva comun cu a altcuiva'82. Ea nu e 
o naştere din necesitatea firii, ci din bunăvoirea lui Dum- 
nezeu82 bis, Se naşte subiectul divin liber şi ca om, nu e 
născut un om din rânduiala naturii. De altfel, chiar persoa- 
na umană nu e numai născută ca un obiect, ci se şi naşte, 
sau se naşte propriu-zis ca subiect, având din prima clipă 
acest rol activ în formarea naturii sale, în formarea sa ca 
om. Propriu-zis subiectul uman îşi are explicaţia apariţiei ca 
suport al naturii sale umane, sau natura umană îşi are ex- 
plicarea apariţiei cu suportul ei în ea însăşi, în suportul sau 
în ipostasul mai adânc al Cuvântului dumnezeiesc, ca al 
cărui chip şi partener de dialog se constituie din prima cli- 
pă, la chemarea lui Dumnezeu-Cuvântul. Dar în Hristos, 
Cuvântul Însuşi Se face nemijlocit ipostasul naturii umane. 
În Hristos El Se cheamă pe Sine Însuşi în existenţă ca om. 
Ipostasul mai adânc al ipostasurilor umane se face de astă 
dată în mod nemijlocit ipostasul naturii Sale umane. În fe- 
lul acesta naşterea Fiului lui Dumnezeu ca om depăşeşte şi 
mai mult posibilităţile firii. Faptul acestei nașteri minunate 
nu e un fapt de natură, ci un fapt al copleșşirii naturii de 


82. Leonţiu de Bizanţ, Adv. Nestorianos, libr. IV, P.G. 86, 1, col. 
1669 B. 
82 bis. Ibidem, col. 1709. 

către Duhul dumnezeiesc, într-un mod cu mult mai deplin 
decât în naşterea celorlalţi oameni. De aceea în Evanghelii 
şi în Simbolurile de credinţă ale Bisericii primare se atri- 
buie un rol decisiv Duhului Sfânt în zămislirea şi naşterea 
Fiului lui Dumnezeu ca om. Omul se constituie în mod 
deplin încă de la începutul existenţei sale prin suflarea de 
viaţă a lui Dumnezeu, adică prin Duhul Sfânt. Cu atât mai 
mult Se constituie acum Cuvântul lui Dumnezeu ca om prin 
împreună-lucrarea Duhului Sfânt. Prin lucrarea Duhului 
Sfânt omul se constituie ca subiect, prin care se afirmă spi- 
ritul, ca un factor superior faţă de natură, deci nu ca obiect; 
prin lucrarea Duhului Sfânt omul e chemat la un dialog cu 
Logosul. În Hristos omul află împlinirea supremă în identi- 
tatea sa, ca subiect, cu Logosul, ca subiect divin, prin pre- 
zenţa Duhului Însuşi ca persoană. 

Sfinţii Părinţi observă că dacă la început Dumnezeu a 
putut lua EI Însuşi numai din Adam un alt subiect uman, de 
ce n-ar fi putut lua acum numai dintr-o femeie, EI însuşi, nu 
un subiect umân, ci numai o natură umană pentru Sine ca 
subiect? Dar dacă atunci a luat într-o clipă un subiect uman 
din Adam - căci omului îi trebuia de la început un partener 
de dialog -, acum Dumnezeu-Cuvântul parcurge întregul 
proces de formare a naturii Sale, de formare a Sa ca om, 
ca un nou partener de dialog al omului, pentru a parcurge 
de la început întregul drum al omului, cu excepţia iniţiativei 
umane a naşterii, care n-ar fi putut forma decât un alt su- 
biect uman din şirul imanent uman. Sfântul Maxim Mărtu- 
risitorul observă că prin acest mod nou de naştere, nu nu- 
mai Dumnezeu acceptă o temporalitate, care nu contrazice 
eternitatea Sa, ci şi natura umană e restabilită în starea sa 
originară, fiind copleşită de Duhul dumnezeiesc prin fortifi- 
carea spiritului uman. Căci Hristos ca om vine la existenţă 
asemenea lui Adam, printr-un act de creaţie dumnezeiască, 
deci nepătat de păcatul voluptăţii. Dar pe de altă parte, 

Hristos rămâne în continuitate şi cu succesorii lui Adam 
veniţi la existenţă prin naşterea naturală. 

8) Lucrarea Duhului Sfânt în naşterea Fiului lui Dum- 
nezeu ca om. Lucrarea Duhului Sfânt nu e în cazul lui 
Hristos numai o suflare de-viaţă-făcătoare ca la creaţia 
primului om, când prin aceasta omul, ca chip al Logosului 
şi ca partener al dialogului cu El, devine subiect printr-o în- 
tărire a lui în temeiul dumnezeiesc al existenţei, sau în Cu- 
vântul dumnezeiesc, fapt care la început a avut numai ca- 
racterul unui har, al unei legături intime cu Dumnezeu, în 
care stătea şi puterea de întărire personală a lui. De astă 
dată prin lucrarea Duhului Sfânt firea umană se ipostaziază 
în Însuşi Cuvântul lui Dumnezeu. În cazul urmaşilor lui 
Adam lucrarea Duhului Sfânt la naşterea şi în viaţa lor are 
ca efect numai înfiinţarea şi întărirea lor ca persoane pro- 
prii, ca parteneri ai dialogului cu Logosul. În cazul lui Hristos, 
Însuși Fiul lui Dumnezeu Se face subiectul firii umane prin 
lucrarea Duhului Sfânt. La constituirea lui Hristos, Duhul 
dumnezeiesc ca suflare de viaţă nu Se mai comunică nu- 
mai cu măsură, ci în întregime, şi nu mai întâlneşte în în- 
fiinţarea sufletului sau întregului om ca chip al lui Hristos o 
iniţiativă umană, care poartă în ea şi pata voluptăţii. Acum 
lucrează singur Duhul Sfânt şi în plinătatea lucrării Sale. De 
aceea plinătatea aceasta a Duhului lucrând din Cuvântul lui 
Dumnezeu Care Se face om, are un efect cu mult mai mare 
decât constituirea şi întărirea omului ca ipostas propriu. 

Suflarea Duhului nu mai are ca efect în cazul lui Hristos 
numai întemeierea unui dialog între om şi Cuvântul ca între 
două subiecte din planuri inegale, ci Hristos însuşi Se face 
un partener uman al dialogului cu Dumnezeu, rămânând în 
același timp şi partenerul divin al acestui dialog. Dacă în 
cazul celorlalţi oameni firea umană se constituie ea însăși 
ca ipostas propriu într-o legătură cu Ipostasul Cuvântului, 
în cazul lui Hristos firea umană primeşte ca temei ipostatic 
direct, sau ca mod al subzistenţei ei, pe Dumnezeu-Cuvân- 

tul. Ea nu este întărită numai într-o legătură cu Cuvântul 
dumnezeiesc ca şi cu un ipostas deosebit, ci e primită în 
unitatea ipostatică a Cuvântului dumnezeiesc. Dialogul 
omului cu Dumnezeu e preluat de Fiul lui Dumnezeu însuşi. 

Sfântul Maxim Mărturisitorul spune numai că dacă su- 
flul dumnezeiesc care produce sufletul în ceilalţi oameni 
nu-i dă acestuia puterea de a forma corpul din primul mo- 
ment în complexitatea sa virtuală fără sămânţa bărbatului, 
suflul incomparabil mai puternic care a produs sufletul 
uman al lui Hristos i-a dat acestuia puterea de a forma 
trupul fără sămânţa bărbatului, ba şi puterea de a imprima 
trupului o puritate totală, lipsind de la zămislirea lui pata 
voluptăţii35. Dar acest suflu cu mult mai puternic al Duhu- 
lui se datoreşte faptului că Însuşi Duhul ca persoană pro- 
duce această suflare, iar Duhul e sălăşluit în Ipostasul Cu- 
vântului. Prin aceasta Însuşi Cuvântul înfiinţează prin Duhul 
sufletul unit cu Sine drept ipostas al Său. De aceea însuşi 
Ipostasul Cuvântului Își formează împreună cu Duhul 
Sfânt, prin suflet, trupul. 

Dacă Leonţiu de Bizanţ atribuie Duhului însăși forma- 
rea trupului, aceasta nu înseamnă că formarea aceasta nu 
se face şi prin suflet. De fapt, aşa cum la început Duhul 
care Se purta deasupra apelor a dat formă plasticizată ra- 
ţiunilor Cuvântului sau chipurilor lor, aducând la existenţă 
lucrurile, nu fără voia şi împreuna-lucrare a Cuvântului, iar 
sufletul ca rațiune subiectivă legată de raţiunea obiectivă a 
trupului, e şi el pus în lucrarea sa de formare a trupului de 
către Duhul, tot aşa e de înţeles că Duhul prin lucrarea Sa 
mai deplină la constituirea lui Hristos ca om, efectuând şi 
unirea Ipostasului Cuvântului cu sufletul şi cu trupul, rea- 
lizează împreună cu Logosul existenţa şi încadrarea sufle- 
tului şi a trupului în Ipostasul Logosului, acordând şi sufle- 
tului un rol în formarea trupului. Duhul e ultimul factor care 

formează materia ca plasticizare a raţiunii, organizează în 
unităţi proprii, deci face aceasta şi cu corpul şi, într-o mă- 
sură deplină, cu corpul lui Hristos; şi tot Duhul sporeşte 
prezenţa spiritului în corp, deci şi prezenţa şi lucrarea Sa 
personală în trupul lui Hristos. De aceea El are un rol 
hotărâtor şi în învierea trupului lui Hristos şi în umplerea 
Lui deplină de Duhul. 

Leonţiu de Bizanţ zice: "Trupul îşi ia fiinţă (n ovoiwo1ş) 
din Duhul Sfânt, prin lucrarea Lui creatoare, iar din Născă- 
toarea de Dumnezeu a luat materia substanţei lui; iar Cu- 
vântul S-a sălăşluit în templul creat de Duhul Sfânt de la 
prima lui configurare, neașteptând desăvârşirea templului, 
ci de la primul început al negrăitei iconomii (întrupări), 
unindu-Se cu laboratorul firii, S-a îmbrăcat în zidirea Sa. 
Căci nu s-a format întâi trupul, ca să intre după aceea în el 
din afară, ci EI însuşi îmbrăcându-Se în el, imprimă în Sine 
chipul nostru'8%. Deci Duhul şi Cuvântul lucrează împreună 
de la început; Duhul nu creează un trup în sine, ci trupul la 
a cărui formare lucrează Duhul e trupul pe care ŞI-I for- 
mează totodată Cuvântul prin imprimarea Sa în el, ca fiind 
ipostas al lui. Duhul îi dă viaţa, Cuvântul îi dă specificul de 
trup al Său, îi dă identitatea personală, prin încadrarea lui 
în Sine însuși ca ipostas al lui. 

Am menţionat însă că Hristos rămâne și într-o continui- 
tate de natură cu succesorii lui Adam. De aceea nu-şi 
creează firea Sa omenească din nimic ca la începutul crea- 
ţiei, ci din Fecioara Maria. Hristos Îşi asumă astfel firea 
urmaşilor lui Adam pentru a o înnoi dinlăuntru. Prin aceas- 
ta, dă totodată o apreciere pozitivă modului lor de venire 
la existenţă prin naştere. EI nu înlătură această naștere a 
celorlalți oameni, ci, odată veniţi la existenţă, îi purifică de 
ceea ce s-a adăugat ca păcat la ea. 


84. Contra Nestor. et Eutych., P.G. 86, 1, col. 1343 A. 

lisus uneşte astfel, prin modul Său de venire la exis- 
tenţă ca om, modul venirii la existenţă prin creaţie cu mo- 
dul de venire la existenţă prin naştere. Într-un fel şi urmașii 
lui Adam uneau modul venirii la existenţă prin naştere cu 
modul venirii la existenţă prin creaţie. Căci toţi se năşteau 
în temeiul creaţiei protopărinţilor şi pe lângă aceia toţi 
primeau sufletul ca chip al Cuvântului prin suflarea de viață 
a lui Dumnezeu, adică prin comunicarea Duhului Sfânt. Iar 
odată cu sufletul primeau şi punerea lor în legătură cu 
Dumnezeu, în relaţie dialogică cu Dumnezeu-Cuvântul. 

De la Adam prin creaţie şi din suflarea deplină a Du- 
hului ca persoană, Hristos ia 'chipul lui Dumnezeu”, sau 
chipul Său; de la urmaşii lui Adam, prin naştere, ia afectele 
ireproşabile şi coruptibilitatea de pe urma păcatului, dar nu 
şi păcatul, pentru că naşterea Lui e unită mai strâns cu 
creaţia lui Adam și cu lucrarea Duhului Sfânt, iar Adam n-a 
adus prin această origine de la Dumnezeu păcatul. 

Această naştere deosebită a lui Hristos a fost explicată 
în paginile anterioare prin lucrarea deosebită ce am văzut 
că a avut-o Duhul în zămislirea şi naşterea Fiului ca om. 

Y) Maica Domnului naşte pe Fiul lui Dumnezeu ca om, 
în chip feciorelnic. Dar Duhul Sfânt, lucrând în felul acesta, 
sau contribuind ca persoană la realizarea actului prin care 
Fiul lui Dumnezeu Se face ipostas al firii omeneşti, lucrează 
şi asupra celei ce se face prin aceasta Maica Lui, aşa cum 
lucrează și Cuvântul însuși, Care Îşi formează firea ome- 
nească din ea tot ca persoană. Dar eficienţa Duhului asu- 
pra cuiva e în proporţie cu puritatea, sau cu disponibilita- 
tea celui asupra căruia Duhul lucrează. Căci puritatea în- 
seamnă disponibilitate nemicşorată pentru Dumnezeu, în- 
seamnă angajarea integrală în dialogul cu Dumnezeu, în 
rolul celui ce răspunde şi se dăruieşte. Maica Domnului se 
dăruieşte deplin Cuvântului, nu numai prin Cuvânt, ci prin 
punerea sa integrală la dispoziţia Lui. Duhul poate copleşi 
astfel în ea deplin legea naturală a naşterii. Cine se predă 
voluptăţii nu e pur, nu e disponibil în mod integral pentru 

Dumnezeu, pentru Cuvântul, nu e într-o stare de luciditate 
spirituală şi de responsabilitate în faţa lui Dumnezeu. În 
acesta puterea Duhului nu poate copleşi legea naturală a 
naşterii. Cuvântul lui Dumnezeu nu-Şi poate forma EI în- 
suși, în mod suveran, trupul Său; ci în acest caz trupul se 
formează prin legea naturii şi e imprimat de voluptatea de 
la începutul formării lui. Ipostasul Cuvântului nu-şi poate 
împropria deplin trupul ce se formează astfel și acesta nu-și 
găseşte împlinirea supremă sau personalizarea deplină în 
Ipostasul Cuvântului, ci rămîne în parte neliber, nedeplin 
personalizat, nedeplin disponibil pentru spirit. 

Cine nu face din partea sa totul pentru puritate, nu 
poate fi sfinţit de Duhul şi copleşit de El. Cine nu se 
dăruieşte integral lui Dumnezeu, într-o deplină eliberare de 
pasiuni, nu-L poate primi integral pe Dumnezeu ca per- 
soană pentru a-şi afla în EI personalizarea deplină. Leonţiu 
de Bizanţ observă că şi mamele altor prooroci au fost sfin- 
ţite de Duhul şi, prin aceasta, şi proorocii ce se aflau în 
pântecele lor (Ieremia, loan Botezătorul etc.). "Dar numai 
Născătoarea de Dumnezeu este în particular cea care a 
avut pe Duhul însuşi, umbrind-o şi sălășluit în ea, și L-a năs- 
cut pe Cel conceput ca ipostas al trupului luat din ea. Căci 
nu a născut pe cineva sfinţit, ci pe Sfântul care, născându-Se 
din ea, a şi sfinţit-o"'85. 

Coborând ca ipostas El însuşi în ea şi începând să-şi 
formeze trupul din ea, cu împreună-lucrarea Duhului Sfânt 
întreg ca persoană, trupul ei, ţinut de ea în puritatea fecio- 
riei până atunci, în puritatea totalei disponibilităţi pentru 
Dumnezeu, e curăţit şi de păcatul strămoșesc, pentru ca 
Ipostasul dumnezeiesc să nu ia trupul Său dintr-un trup 
care se afla încă sub acest păcat şi sub legea naturală a 
naşterii în voluptate. 


85. Adv. Nestorianos, P.G. 86, 1, col. 1720 D. 

lată de ce Maica Celui ce Şi-a format firea omenească 
din ea şi cea asupra căreia EI a putut lucra pentru iposta- 
zierea firii omeneşti ce se forma în ea, în Sine, ca în Dum- 
nezeu-Cuvântul, trebuia să fie fecioară înainte de zămislire, 
la zămislire şi la naştere. Calitatea Mariei de Născătoare de 
Dumnezeu şi fecioria ei ţin împreună. lar dacă s-a petrecut 
cu ea o astfel de minune, nu se putea ca ea să nu rămână 
şi după aceea total dăruită lui Dumnezeu, adică fecioară. 
Cea care L-a ţinut în braţe pe Fiul lui Dumnezeu ca om şi 
se împărtăşea de puritatea Lui, cum s-a împărtăşit de eli- 
berarea de păcatul strămoșesc în momentul sălășluirii Lui 
în ea, la zămislirea Lui ca om, nu se putea să nu rămână 
fecioară. 

Dacă Fecioara Maria a putut aduce prin puritatea ei o 
contribuţie la întruparea Fiului lui Dumnezeu ca om, la 
asumarea firii umane, în El ca ipostas al ei, aceasta se 
datorește faptului că ea singură a dus la împlinire o putere 
pe care Dumnezeu de la început "a sădit-o în om împotriva 
păcatului'86. Prin aceasta "ea a acoperit toată răutatea oa- 
menilor şi i-a arătat pe oameni vrednici de unirea cu Dum- 
nezeu şi pământul vrednic de petrecerea lui Dumnezeu pe 
el'87. Păcatul strămoşesc îl avea şi ea, dar în ea şi prin ea 
"omul... cu multă vigoare a arătat puterea sădită în el îm- 
potriva păcatului, ocolind, prin cuget treaz şi prin hotărâre 
dreaptă şi prin mărimea înţelepciunii, tot păcatul de la în- 
ceput până la sfârșit'88. *Prin frumuseţea ei a arătat lui 
Dumnezeu frumuseţea comună a firii'89 şi 'L-a mişcat spre 
iubirea oamenilor'920. Propriu-zis, ea s-a deschis deplin lui 
Dumnezeu şi prin aceasta era unită cu El, încă înainte ca El 


86. Sfântul Nicolae Cabasila, la P. Nellas, Maica lui Dumnezeu, (H 
Ssonhrop), Trei cuvântări despre Maica lui Dumnezeu, Atena, 1969, 
1974 (ed. 2), p. 62, 64, 66. 

87. Ibidem, p. 180. 

88. Ibidem, p. 102, 62. 

89. Ibidem, p. 124. 

90. Ibidem, p. 184. 

să desăvârșească unirea Lui cu ea prin formarea firii Sale 
din firea ei. "Pe Acela, pe Care mai târziu avea să-L îmbrace 
cu trup din trupul ei şi astfel să-L înfățişeze ochilor tuturor, 
L-a desemnat în ea prin faptele ei'9l. La "plinirea vremii”, de 
care vorbeşte Sfântul Apostol Pavel, a contribuit şi umani- 
tatea prin ea, făcându-se aptă pentru această inserare a lui 
Dumnezeu în rândul persoanelor umane, prin asumarea 
firii noastre în lpostasul Său, în vederea îndumnezeirii ei. 

Totuşi naşterea Lui din femeie la această "plinire a vremii" 
s-a făcut sub lege, ca pe cei de sub lege să-i răscumpere, 
ca să dobândim înfierea (cf. Gal. 4, 5-6). Adică Fiul lui 
Dumnezeu S-a făcut om nu numai prin creaţie, ci şi prin 
naștere, luând prin aceasta din firea noastră afectele și 
coruptibilitatea de pe urma păcatului, dar fără de păcat. 
Aceasta L-a pus sub legea acestor urmări, ca să le biruiască 
şi ca să scape astfel pe toţi fraţii Săi de sub lege, sau să-i 
facă din robii legii, fiii liberi ai lui Dumnezeu. În felul aces- 
ta a făcut din chenoza acceptării pătimirilor mijloc de eli- 
berare de ele, de indumnezeire şi de înfiere a noastră. 

În sensul acesta, respingând afirmaţia nestorienilor că 
Hristos a fost dus după 40 de zile de la naștere la templu 
pentru curățirea Lui, după lege, întrucât era simplu om, 
Leonţiu de Bizanţ declară că nu EI avea trebuinţă de împli- 
nirea acestei legi, ci fraţii Săi, pe care îi reprezenta. Căci El 
însuşi era adevărata curăţire a păcatului şi El a luat puterea 
legii. "Căci pentru neputinţa legii, care era slabă prin trup, 
Dumnezeu a trimis pe Fiul Său în asemănarea trupului pă- 
catului; şi nu numai a desfiinţat, ci a şi osândit păcatul în 
trupul Său. Având deci tăria curăţiei în trupul Său împletit 
cu Dumnezeu, Hristos împlineşte toate dreptăţile legii tru- 
peşte, ca să elibereze firea trupului de osânda legii și de 
blestem și să-l arate vrednic de vieţuirea duhovnicească pe 
care i-a dăruit-o'. Hristos împlinește legea şi scapă de ea, 

ca urmare dureroasă, supunându-Se ei prin chenoză, deci 
şi prin naştere într-un trup supus afectelor şi coruptibilităţii. 
Căci EI nu vrea să înlăture ceea ce vrea în esenţă legea, 
adică împlinirea voii lui Dumnezeu şi a rânduielii aşezate 
de Dumnezeu în fire, ca să scape în mod artificial şi neor- 
ganic de legea ca urmare dureroasă a acelei neimpliniri. Ci 
vrea să scape de acea urmare dureroasă reprezentată de 
lege, prin împlinirea a ceea ce vrea Dumnezeu prin ea. 
Numai prin această împlinire a legii se scapă în realitate de 
legea ca urmare dureroasă a neîmplinirii ei. Hristos, zice 
Leonţiu, n-a căutat să împlinească o lege pe care nu ar fi 
împlinit-o înainte şi pe care în asemenea caz nici n-ar fi 
putut-o împlini din pricina acelei slăbiciuni a trupului, care 
în această ipoteză L-ar fi făcut să o calce înainte. 

"Dacă împlineşte cele ale legii fără să aibă nevoie (căci 
drepţii n-au nevoie de pocăință), evident că face aceasta 
pentru a împlini toată dreptatea iconomiei Lui după trup, 
ca să arate prin însăşi împlinirea legii dumnezeirea Lui; 
odată ce firea trupească era lipsită de puterea spre împli- 
nirea ei, numai firea dumnezeiască putea să o împlinească 
pe aceasta deplin'92. Evident că nu e aici vorba de o împli- 
nire a legii în sensul unei satisfaceri externe aduse lui Dum- 
nezeu, ci de împlinirea voii lui Dumnezeu şi a cerinţelor firii 
omeneşti printr-o viaţă care readuce firea la starea ei ade- 
vărată prin unirea cu Dumnezeu. 

În felul acesta, între chenoza Fiului lui Dumnezeu şi în- 
truparea Lui sau calitatea Fecioarei Maria de Născătoare de 
Dumnezeu e o legătură internă, ca de altfel între toate im- 
plicaţiile Întrupării sau ale uniunii celor două firi într-un 
ipostas. Leonţiu de Bizanţ leagă strîns de nașterea Fiului lui 
Dumnezeu din Fecioara Maria, sau de calitatea ei de Născă- 
toare de Dumnezeu, chenoza Lui şi îndumnezeirea firii Sale 
omeneşti. Numai pentru că Cel ce S-a Născut din Fecioara 

a fost Dumnezeu, a primit El însuşi pătimirile omeneşti, 
biruindu-le, şi a putut învia. În privinţa Învierii el spune: cei- 
Ialți morți nu pot învia, pentru că în ei nu mai e nici o pu- 
tere după moarte. "Cum, dacă, după voi (nestorienilor), a 
fost mort în chip identic cu ceilalţi, a ridicat în trei zile tem- 
| plul Său?'. Iar în privinţa chenozei spune iarăşi: 'Noi spu- 
| nem că în unirea ipostatică a Cuvântului cu trupul, făcân- 
| du-se de la început în trupul Fecioarei, a fost totuşi bună- 
| voinţa Cuvântului de a-Şi face săracă în toată vieţuirea Lui 
| cu trupul mărirea Sa naturală (dumnezeiască), pentru ca nu 
| prin răpire sau pe nedrept să-Şi înalțe la dreptate prin vie- 
| țuire neprihănita omenitate unită cu El, după moartea tru- 
| pului'95. 
| 
i 





d. Lipsa de păcat a Mântuitorului. Păcatul e o închidere 
a omului faţă de Dumnezeu (ca sursă infinită de putere), o 
voinţă de a nu mai ţine seama de EI, de a uita de El; eo 
duşmănie faţă de EI. Dar păcatul e o închidere şi către se- 
meni. lar dacă persoana e un factor în relaţie, în deschide- 
| re, şi tot în aceasta stă, în cazul omului, omenia lui, păcatul 
înseamnă o slăbire a caracterului personal sau ipostatic al 
omului, o slăbire a umanităţii lui iubitoare. 

În lisus Hristos nu poate exista păcatul pentru că în EI 
| nu e un ipostas uman care să se poată închide faţă de 
| Dumnezeu cel personal. Firea Lui umană îşi are subzisten- 
| ţa reală, deci actualizarea concretă, în Ipostasul Cuvântu- 
| lui. De aceea, Cuvântul dumnezeiesc, ipostaziind în Sine 
| firea noastră, 'curăţind-o pe aceasta chiar prin asumare de 
toată întinăciunea, a îndumnezeit firea întreagă prin întru- 
| | pare'. El pune firea noastră prin însuşi acest fapt în depli- 
nătatea libertăţii de patimile păcătoase şi în actualitatea 
puterilor ei94. 
| Umanitatea lui Hristos e complet deschisă Tatălui şi Du- 
| hului Sfânt. Participă la comuniunea desăvârşită a Fiului cu 
| 
| 
| 


93. Ibidem, col. 1724. 
94. Sf. Maxim Mărturisitorul, Opusc. theol. et polem., PG. 91, 157. 

Tatăl şi cu Duhul. Ea nu poate manifesta o 'duşmănie" faţă 
de Dumnezeu, căci Ipostasul ei e Fiul lui Dumnezeu însuşi. 
Dar nu se poate închide nici semenilor, pentru că Ipostasul 
divin în care subzistă real nu are nici 'duşmănie' faţă de 
oameni, nici o voinţă de a se afirma impotriva lor, nici o 
teamă de strâmtorare din partea lor. Dumnezeu este prin 
excelenţă iubitor faţă de făpturile Sale. Una din implicaţiile 
uniunii ipostatice este că firea umană nesubzistând într-un 
ipostas uman propriu, nu se pune nici problema unei afir- 
mări a ei în competiţie cu celelalte ipostasuri umane. Prin 
ipostasul divin în care este cuprinsă, firea Lui omenească 
e deschisă tuturor semenilor Lui întru umanitate. 

lisus Hristos nu numai că n-a săvârşit păcate personale, 
sau acte contrare lui Dumnezeu şi semenilor, dar nu a venit 
în existenţă nici cu păcatul strămoșesc. El nu a fost ca om 
rezultatul unui act de voluptate, în care se manifestă starea 
de cădere a speciei umane sub necesitatea acestui mod de 
înmulţire, de care nu pot scăpa nici cei ce sunt curăţiţi de 
păcatul strămoşesc. EI a fost rezultatul propriei iniţiative, 
liberă de orice necesitate, manifestată printr-o astfel de vo- 
luptate. De aceea libertatea lui lisus de păcatul strămoșesc 
rezultă din faptul că El Se naşte ca om prin iniţiativa pe 
care o are ca fiind Cuvântul lui Dumnezeu, prin faptul că 
Cel ce Se naşte ca om din Fecioara Maria este Dumnezeu, 
sau prin faptul că ea este Născătoare de Dumnezeu. lar 
aceasta înseamnă că Se naşte pe cale supranaturală, fără 
iniţiativa vreunei perechi de oameni. Căci acestea ţin îm- 
preună. Dar se poate spune şi invers: din faptul că Hristos 
a fost fără păcat, rezultă că EI a fost Dumnezeu întrupat. 
Căci numai Dumnezeu este fără păcat în sensul radical, că 
nici nu poate păcătui. De aceea a fost de trebuinţă ca În- 
suşi Fiul lui Dumnezeu să Se întrupeze, pentru ca să se îm- 
părtăşească şi trupul Lui de lipsa Lui de păcat, sau de ne- 
putinţa păcătuirii Lui. Leonţiu de Bizanţ afirmă aceasta cu 
putere faţă de concepţia nestoriană că toţi cei ce se află 

sub stăpânirea lui Dumnezeu se pot elibera de păcat prin 
simpla împlinire a legii. Leonţiu de Bizanţ observă că în 
cazul acesta "toţi am fi nepăcătoșşi şi diavolul însuşi şi toţi 
am păzi legea, pentru că toţi ne aflăm sub stăpânirea lui 
Dumnezeu'. Dar în realitate "trupul aparținând păcatului, 
deci neputându-se prin fire îndreptăţi şi supune legii lui 
Dumnezeu, nu putea să se îndreptăţească şi să împlineas- 
că legea lui Dumnezeu decât prin împărtăşirea de firea ne- 
păcătoasă, care este numai cea dumnezeiască'95. 

S-ar spune că avem aici un pesimism antropologic, ase.- 
menea celui protestant. Dar pe când acolo omul e iertat 
fără să fie transformat, aici se crede în ridicarea reală a 
omenescului din păcat, prin împărtăşirea de nepăcătoşenia 
dumnezeiască. Avem aici o viziune fundamentală a Sfinţilor 
Părinţi, aplicată la tema nepăcătuirii, după care firea dum- 
nezeiască se uneşte cu cea omenească în Persoana lui 
Hristos, pentru ca cea omenească să participe la cea dum- 
nezeiască, şi cea dumnezeiască să ia asupra ei slăbiciunea 
omenească. 

Sub influenţa teologiei occidentale, noi ne-am deprins 
să nu mai vedem unirea celor două firi în toată eficienţa ei, 
ci numai ca o alăturare a lor sub egida unui ipostas, care 
fiind şi om şi Dumnezeu poate să ne reprezinte pe noi 
oamenii în faţa lui Dumnezeu şi să satisfacă onoarea jignită 
a lui Dumnezeu în locul nostru, sau să ispăşească pedeap- 
sa în locul nostru. Sub impresia tezei că între firi deosebite 
nu se poate realiza o unire, am socotit că nu trebuie să 
admitem nici o comunicare între ele. De fapt trebuie să 
evităm atât extremitatea unirii firilor până la confundarea 
lor, cât şi ţinerea lor în separaţia necomunicării. Ele comu- 
nică prin energiile lor (lucrare teandrică). 

Aşa se întâmplă şi cu faptele de putere săvârşite prin 
trup. De multe ori ceea ce oferă firea omenească este mai 


95. Adv. Nestor., libr. V, P.G. 86, col. 1737 C. 





PERSOANA LUI IISUS HRISTOS 95 


mult mediul care trebuie îndumnezeit; în acest caz, ceea 
ce aduce ea e o 'pătimire' a îndumnezeirii, care totuși e şi 
o acceptare. Alteori Ilpostasul cel unul acceptă, deşi e şi 
ipostasul firii dumnezeieşti, anumite pătimiri de la firea 
omenească. Deci firile comunică reciproc în multe sensuri, 
prin energiile lor. 

Leonţiu de Bizanţ, comparând învierea unor persoane 
omeneşti cu Învierea lui Hristos, spune că acelea au fost 
înviate prin lucrarea (energia) lui Dumnezeu ca persoană 
străină, pe când Hristos a înviat trupul Său prin propria Sa 
lucrare (lucrând EI însuşi = £vepyodvroc). Căci EI purta firea 
dumnezeiască ce era izvorul acestei energii. "Este evident 
că şi aceştia au înviat cu puterea lui Dumnezeu şi prin 
Duhul Sfânt care are stăpânirea asupra vieţii şi morţii, afară 
de Domnul singur, Care e prin fire Duhul de-viaţă-făcător. 
De fapt numai în El ca Dumnezeu era viaţa şi El moare şi 
învie, coboară în iad şi Se ridică. E deci evident că, prin fap- 
tul că S-a înviat pe Sine Însuşi, Domnul S-a înfăţişat pe Sine 
ca Fiul lui Dumnezeu, nemurind cu partea Sa dumneze- 
iască, căci era nemuritor, ci lucrând (Evepywv) dintr-o parte 
(a Lui) prin propria Sa lucrare (energie) dumnezeiască şi 
făcând vie partea Lui muritoare. Şi aceasta este mărimea 
covârşitoare a puterii lui Dumnezeu îndreptată spre noi, cei 
ce credem, prin lucrarea (rară rhv Evepyerav) stăpânirii tă- 
riei Lui, pe care a lucrat-o (îiv Evhpynoev) în Hristos, ridicân- 
du-L pe El din morţi. Pe aceasta a sădit-o şi în noi prin îm- 
părtăşirea de Sfântul Lui Trup şi va face vii şi trupurile 
noastre după moarte, prin Duhul Lui dumnezeiesc sălăşluit 
în noi'96. Sau: "Este evident că puterea Domnului fiind cea 
care ridică celelalte trupuri din moarte, cu atât mai mult a 
ridicat trupul Său propriu, cu care S-a unit după ipostas"27. 
Pe de altă parte, prin altă lucrare sau lucrări sau pătimiri ale 


96. Op. cit., col. 1728. 
97. Ibidem, col. 1725. 

Sale, "Dumnezeu însuşi şi nu altul sau prin altul S-a smerit 
pe Sine până la moarte'9%8. 

Este evident că în Hristos ca unică persoană, comuni- 
carea prin energii se deosebeşte de comunicarea de ener- 
gii între două persoane purtătoare de firi deosebite (între 
Dumnezeu şi om), sau a unei firi comune (între om şi om). 
E vorba de o comunicare reciprocă a energiilor a două firi 
deosebite unite într-o singură persoană. În orice lucrare pe 
care o săvârşeşte sau o suferă Persoana printr-o fire, se re- 
simte şi fondul celeilalte firi pe care o reprezintă, aşa cum 
chiar în ridicarea sau în durerea unui deget, participă, în- 
tr-un anumit grad, toată natura omului, suflet şi trup, fie- 
care aducând contribuţia sa corespunzătoare şi întregind 
mișcarea sau pătimirea celeilalte şi modelând-o, fără să-i 
desființeze raţiunea ei. Aici e vorba de comunicare prin 
energia firilor care conlocuiesc într-o unică persoană; e un 
fel de interpenetrare a lor, care are ca efect comunicarea 
puterilor de la una la alta. 

Astfel firea dumnezeiască în existenţa ei reală în Ipos- 
tasul lui Hristos comunică celei omenești nepătimirea. La 
rândul ei, firea omenească dă Ipostasului-purtător al dum- 
nezeirii Sale afectele sau pătimirile omeneşti. Dar firea 
dumnezeiască, în existenţa ei reală în Hristos, reprezintă 
prin nepăcătuirea ei un filtru în care se topeşte păcătoşenia 
în care s-ar putea activa acele afecte. Datorită faptului că 
firea omenească a lui Hristos primeşte de la cea dumneze- 
iască nepătimirea, afectele comunicate din ea lpostasului 
purtător de dumnezeire sunt ireproşabile. 

Sfântul Maxim Mărturisitorul a arătat cum slăbirea firii 
prin păcat a adus cu ea afectele care se activează aproape 
totdeauna asociate cu păcatul. Se pare că în oarecare grad 
aceste afecte au fost şi în starea primordială, dar ele în loc 
de a fi depăşite prin intensificarea lucrării Domnului în 


98. Ibidem. 

natura umană, s-au dezvoltat prin slăbirea lucrării Duhului 
şi a naturii umane. Pe de altă parte, voinţa naturii umane 
care se activează prin ipostasul propriu la omul obişnuit, ia 
în acesta forma unor decizii alese de liberul arbitru. lar în 
acest liber arbitru (yvwum) e dată posibilitatea activării pă- 
cătoase a afectelor, sau a nerezistenţei la pornirea lor de a 
se activa în forma păcătoasă. Sfântul Maxim socotește că 
în Hristos n-a existat un liber arbitru uman, pentru că nu a 
existat un subiect uman care să decidă în mod deosebit de 
Dumnezeu, ci numai voinţa naturală a firii care trecea în 
hotărâri concrete prin Ipostasul Cuvântului întrupat, şi care 
nu avea un liber arbitru ce ar fi putut alege păcatul. lar 
Ipostasui Cuvântului activa totdeauna voinţa conform cu 
firea, ceea ce era conform şi cu voia Sa divină. 

E necesar însă să precizăm că deși firea omenească 
asumată de Dumnezeu-Cuvântul avea în ea, în mişcare, nu- 
mai voinţa naturală, totuşi fiind firea slăbită în urma păca- 
tului strămoşesc şi deci suferind de afectele ireproşabile 
într-o formă mai accentuată ca în starea primordială - şi 
în aceasta se arată unitatea ei cu firea noastră a tuturor 
-, voinţa ei naturală stătea sub presiunea foamei, a setei, a 
fricii de moarte, ca a noastră. De aceea voinţa Lui ome- 
nească trebuia să lupte contra acestor afecte ca să rămână 
conformă voii dumnezeieşti. Desigur Dumnezeu-Cuvântul 
o întărea cu puterea ce iradia din firea Lui dumnezeiască, 
dar nu voia să o copleșească în aşa fel prin această putere, 
încât voia omenească să nu mai trebuiască să lupte. Firea 
dumnezeiască întărea prin lpostasul cel unul voia ome- 
nească pentru ca să vrea, nu întărea firea omenească în 
sensul de a o face nesimţitoare la afecte, sau nu le micşora 
pe acestea în mod direct. Cel care nu vrea, nu mai e om. 
Sau nu mai e un om tare. Nu mai e un partener demn al lui 
Dumnezeu, ci un obiect în mâna Lui. Lupta aceasta o 
poartă într-o oarecare măsură şi oamenii obişnuiţi. - 

Aşa trebuie să înţelegem că afectele sau pătimirile, in- 
clusiv coruptibilitatea, ca bold al afectelor şi ca rezultat al 

lor, au nu numai caracterul de urmări ale păcatelor, ci sunt 
şi instrumente împotriva păcatelor??. 

Ele sunt şi pedepse ale păcatului, dar nu ca aduse de 
Dumnezeu, ci mai degrabă ca urmări ale ieşirii omului din 
legătura cu Dumnezeu, Izvorul vieţii. Dar odată apărute 
Dumnezeu le dă şi caracterul de antidot al păcatelor. 'Nu i 
se potriveşte bunătăţii să se bucure de ceea ce înspăimân- 
tă şi de moarte", spune Nicolae Cabasila!00. Dimpotrivă, 
ţine de ea să schimbe răul în bine. "A inventat de la început 
rana şi durerea şi moartea împotriva păcatului'!9!. “pe 
aceea îndată după păcat Dumnezeu a îngăduit moartea şi 
durerea, nu ca să aducă judecată păcătosului, ci ca să 
ofere un leac celui bolnav'102. Moartea a venit 'ca să nu fie 
nemuritor păcatul'105. Comentând această învăţătură a lui 
Nicolae Cabasila, un teolog grec zice: "Îndată ce a apărut în 
creaţie moartea, Dumnezeu, ţinând în mâna Sa toată ini- 
ţiativa, a folosit-o cum a voit și prin întrebuinţarea ei dife- 
rită a schimbat radical firea ei'104. Sau: "lubitorul de oa- 
meni Dumnezeu, îngăduind moartea, o întoarce împotriva 
coruptibilităţii şi prin moartea naturală pune capăt corup- 
tibilităţii şi cauzei ei, păcatului"195, 

Dar uzul acesta pozitiv al afectelor, al coruptibilităţii şi 
al morţii e pus în ele, întrucât Dumnezeu a pus în firea 
noastră instinctul de apărare. Folosind în mod sănătos 
acest instinct şi văzând ruina veşnică pe care acestea i-o 


99. Doctrina aceasta despre lipsa de păcat a Mântuitorului am 
expus-o pe larg în cartea lisus Hristos-sau restaurarea omului, Sibiu, 
1944, p. 157-176. 

100. Despre viața în Hristos, P.G. 150, col. 513 C. 

101. Ibidem. 

102. Ibidem. 

103. Sfântul Grigorie Teologul, Cuv. 38 la Teofanie, P.Q. 36, 324. 
Metodiu de Olimp, Banchetul, 9, 2, P.Q. 18, 181 B: 'Ca nu cumva fiind 
omul nemuritor, trăind în el păcatul, să se riască pentru osânda veșnică'. 

104. P. Neilas, op. cit., p. 100. 

105. Ibidem. 

pregătesc, omul care crede se întoarce de la păcat, ca să ia 
acestora hrâna care le susține. Această luptă i-o cere însăşi 
legea sădită în firea lui şi cea dată pozitiv de Dumnezeu, 
care corespunde cu legea din fire, o întăreşte şi o dezvoltă. 
Dar omul nu poate împlini numai cu puterea sa această 
lege şi deci nu poate scăpa de sub puterea afectelor, păti- 
mirilor, coruptibilităţii şi morţii, pentru că nu poate scăpa 
nici de stăpânirea păcatului. Numai prin Hristos, Care a bi- 
ruit păcatul, legea e împlinită şi firea scapă de sub puterea 
afectelor, a stricăciunii şi a morţii. Numai prin Hristos nu 
mai stă omul sub puterea legii, care durează cât durează 
lupta neterminată împotriva păcatului. Omul nu poate îm- 
plini singur legea şi nu poate scăpa de ea şi de moarte, 
pentru că afectele trupului lui sunt legate de păcat. 'Om 
nenorocit ce sunt, cine mă va scăpa de trupul morţii aces- 
teia?' (Rom. 7, 24). În trupul Său Hristos a învins păcatul şi 
în împărtășirea de EI îl învingem şi noi, împreună cu legea 
şi cu moartea; aşa că, "fraţii mei, şi voi aţi murit faţă cu le- 
gea, prin trupul lui Hristos, spre a fi ai altuia, ai Celui ce a 
înviat din morţi, ca să aducem roade lui Dumnezeu. Căci 
pe când eram sub stăpânirea cărnii, patimile păcatelor, 
care erau prin lege, lucrau în mădularele noastre, ca să 
aducem roade morţii (Rom. 7, 4-5). 

Deci dacă afectele şi moartea şi-au schimbat în mod 
efectiv rostul, şi l-au schimbat numai în Hristos şi prin 
Hristos, Care n-a mai avut păcatul legat de ele. 

Dar fără suportarea lor, ele nu pot fi depăşite. Căci nu- 
mai prin suportarea lor fără a le lăsa să rodească păcatul, 
ele şi-au pierdut puterea. Într-un trup care n-ar avea tre- 
buinţe, sau care n-ar avea nici o sensibilitate la durere, nu 
s-ar încorda voinţa ca să le suporte fără păcat şi nu s-ar goli 
prin voinţă de puterea lor. Cine nu are trebuinţa de a 
mânca, nu va avea ocazia să învingă plăcerea sau lăcomia 
ce se iveşte în legătură cu ea; cine nu are sensibilitatea 
pentru durere, pentru frica morţii, nu are ocazia să le în- 

vingă printr-o încordare a voinţei. Prin faptul că în Hristos 
voinţa era ipostaziată în Dumnezeu-Cuvântul, aceasta avea 
din El puterea să ţină satisfacerea trebuinţelor Sale trupeşti 
nedezvoltată în plăcere, iar durerea produsă de lovituri, 
sau frica trezită de perspectiva morţii să le ţină în frâu, pen- 
tru a nu ajunge din pricina lor la acte de laşitate, de trădare 
a voii lui Dumnezeu şi a valorilor voite de EI. 

Secretul nepăcătuirii şi al neputinței de a păcătui stătea 
în Hristos în puterea ce o primea voinţa Lui omenească din 
Ipostasul Cuvântului, Care era subiectul ei; stătea de ase- 
menea în faptul că S-a născut fără de păcatul strămoşesc. 
De asemenea, în faptul că voinţa Lui nu se configura în li- 
berul arbitru al unei persoane omenești autonome, aflată 
singură sub presiunea pornirilor naturii umane şi dispu- 
nând numai de puterile ei slăbite de păcat. Dar faptul că 
putea să vrea mai ferm, n-o scutea de trebuinţa de a vrea 
cu adevărat, de a pune cu adevărat în aplicare puterea de 
a voi mai ferm. Pe de altă parte, Hristos prin chenoză nu 
dădea firii Sale omeneşti atâta putere încât să facă inutil 
efortul voinţei ei. Căci EI voia ca orice om să-şi poată ţine, 
ca şi El, afectele în frâul satisfacerii în limitele trebuinţelor 
stricte ale firii. El a dat prin urmare firii şi voinţei Sale 
umane, adeseori, numai atâta putere câtă avea să fie nece- 
sară şi celorlalţi oameni pentru a ţine aceste afecte în limi- 
tele trebuinţelor firii!06. În ceilalţi oameni s-a creat obiş- 
nuinţa de a luneca din prilejul satisfacerii trebuinţelor firii 
dincolo de stricta satisfacere a acestora, de a trece în pă- 


106. Sf. Maxim Mărturisitorul spune că în agonia din Ghetsimani, 
lisus Şi-a lăsat firea omenească "privată de lucrarea Lui, ca să-i arate 
slăbiciunea şi să-i adeverească realitatea. Altă dată o acoperă, ca să afli 
că nu era om simplu' (Opuscula theol. et polemica, P. G. 91, col. 164). 
Dar nici atunci n-a fost firea omenească cu totul lipsită de o putere a Cu- 
vântului ca ipostas al ei. Căci ea nu s-ar fi gândit niciodată să se opună 
lui Dumnezeu, Care voia ca ea să accepte moartea spre a o birui. Sf. 
Maxim vrea să spună că Cuvântul i-a dat numai atâta tărie, câtă îi lăsa ei 
latitudinea să lupte pentru a se menţine în acord cu voia lui Dumnezeu. 

cat. Aceste obişnuinţe nu erau în lristos. Cei ce-L au pe El 
în ei, Îl au cu lipsa Lui de păcat, putând copleşi cu ajutorul 
Lui aceste obișnuinţe. Totuși aceste obişnuinţe îi fac să nu 
învingă totdeauna alunecarea lor în păcat din prilejul satis- 
facerii acestor trebuinţe. Dar ar putea-o face dacă s-ar fo- 
losi de voinţa lor cum s-a folosit Hristos. Căci lor li se comu- 
nică aceeaşi voinţă a lui Hristos enipostaziată în Dum- 
nezeu-Cuvântul. Şi ținând afectele lor în aceeaşi strictă sa- 
tisfacere în marginile trebuinţelor naturale, le golesc şi ei 
de putere şi-şi pregătesc şi ei învierea la o viaţă lipsită de 
pătimiri şi de coruptibilitate, ca şi Hristos. 

Dar dacă nu reuşesc totdeauna să evite păcatul, în unirea 
cu trupul lui Hristos cel înviat şi atotcurat vor avea totuşi parte 
de înviere cu EI la viaţa liberă de pătimire şi de stricăciune. 
Cei ce cred în Hristos pot învinge şi ei lunecarea spre păcat în 
satisfacerea trebuinţelor firii pentru că rădăcina păcatului în 
firea lor e desfiinţată şi în ei prin prezenţa în ei a trupului lui 
Hristos, lipsit de păcat. În fond aceeaşi voinţă a lui Hristos 
este şi în ei, unită cu voinţa lor, pentru a învinge obişnuinţele 
rămase în firea lor. 

Aceste afecie, sau pătimiri, împreună cu coruptibilita- 
tea şi cu moartea de pe urma păcatului sunt blestemul cu 
care S-a identificat Hristos, luându-l asupra Sa, ca să ne răs- 
cumpere din blestemul legii (Gal. 3, 13)107. 

Prin acestea, El a cunoscut în propriul Său trup urmă- 
rile păcatului, dar în același timp, desfăcând împletirea din- 
tre ele şi păcat, a golit atât puterea lor cât şi a păcatului, 
căci acestea se alimentează în mod reciproc. Puterea păca- 
tului a desfiinţat-o însă şi în semenii Săi şi prin aceasta a 


107. E de menţionat că coruptibilitatea trupului Domnului n-a tre- 
cut niciodată în act, fiind oprită de Duhul Sfânt. Leonţiu de Bizanţ spune: 
“Faptul că a murit e al nostru și leac al mortalităţii noastre. Faptul că nu 
s-a corupt, s-a datorat puterii Cuvântului, Care a împiedicat experiența 
ei, neingăduind trupului să se corupă' (Contra Nestor. et Eutych., P.G. 
86, 1, col. 1348). 

micşorat şi puterea afectelor în ei. Dar nu din afară, ci fă- 
când să iradieze puterea pentru aceasta din lăuntrul Său, 
întrucât a desfiinţat în Sine împletirea dintre afecte și pă- 
cat. Căci dându-Se pe Sine spre împărtășire celorlalţi, ca 
unul ce a biruit afectele ca roadă şi sursă a păcatului, le-a 
dat şi lor puterea să facă aceasta, desfăcând în viaţa lor 
pământească legătura necondiționată între pătimiri şi pă- 
cate, şi suportând pe primele fără păcat, ca să le desfiin- 
ţeze puterea ambelor. 

Prin faptul că împărtăşindu-ne de trupul Lui preacurat, 
care a ţinut în frâu afectele de pe urma păcatului, fără să 
le lase să lunece în păcat, le biruim nu numai pe ele, ci şi pă- 
catul, se poate spune că lisus a suportat aceste pătimiri şi 
moartea, pentru păcatul nostru, ca să ne izbăvească de el. 

Dar legătura dintre aceste pătimiri și păcatul nostru 
este şi mai strânsă şi de aceea moartea Lui pentru păcatul 
nostru are un înţeles şi mai adânc. Durerile suportate de EI 
sunt nu numai dureri de pe urma păcatului nostru, ci şi 
dureri pentru păcatul nostru. În baza solidarităţii depline cu 
noi, prin faptul că e Ipostasul dumnezeiesc al firii umane și 
ca atare cu totul deosebit de orice ipostas capabil să se 
închidă faţă de alţii, Hristos S-a făcut centrul uman, care nu 
mai e supus nici unei tendinţe de a se strânge în sine prin 
liberul arbitru, ci e cu totul deschis celorlalţi, dându-le şi lor 
această putere, prin împărtăşirea lor de firea Sa. lar aceas- 
tă biruinţă asupra păcatului a obținut-o prin efortul de a 
suporta pătimirile fără să lunece spre cruţarea Sa egoistă. 
EI a realizat astfel şi prin suferinţă o unire cu noi, pe care ră- 
mâne să o acceptăm din partea noastră şi noi, însuşindu-ne 
biruinţa Lui asupra păcatului despărțirii. 

El a suferit păcatul nostru şi l-a învins ca şi când ar fi 
fost al Lui. El a asumat în felul acesta păcatul nostru şi a 
suferit din cauza lui, fără să-l fi săvârşit EI însuşi; E1 a sufe- 
rit chiar mai mult decât noi, pentru că avea în iubirea de- 
săvârşită sau în lipsa de orice egoism o sensibilitate cu 

mult mai adâncă faţă de răul reprezentat de păcat. EI sufe- 
rea de aceea de păcatul tuturor, în vreme ce un om simplu 
chiar când ajunge să sufere de păcat suferă mai mult pen- 
tru păcatul său şi mai puţin de al celor apropiaţi, sau de al 
celorlalți oameni. 

S-ar putea remarca în legătură cu aceasta un fapt para- 
doxal: pe de o parte El era deschis tuturor, dar ei nu erau 
deschişi Lui şi aceasta Îl făcea să sufere, cum nu suferă ei 
de închiderea celorlalţi. Dar vedea în acelaşi timp cum nici 
firea asumată de El din firea lor nu putea ajunge la trans- 
parenţa deplină şi la puterea de a-i elibera de orice închi- 
dere, până nu trece prin moartea formei actuale a trupului. 
Până atunci umanitatea nu se putea realiza nici în El în 
deplinătatea transparenţei pentru alţii, deci a deplinei puteri 
pentru câştigarea celorlalţi la comuniunea cu EI şi între ei. 

Astfel păcatul lor, ca închidere învârtoşată a lor faţă de 
EI, apăsa asupra Lui, sau era trăit de EI cu o extremă sen- 
sibilitate. Pe de altă parte, în deschiderea Lui spre Dum- 
nezeu dorea să-i aibă pe toţi deschişi împreună cu Sine 
spre Dumnezeu. Dar nu erau. lar aceasta şi din pricină că 
trupul lor, supus îngroşării de pe urma păcatului, nu era 
deplin transparent pentru Dumnezeu şi în raporturile dintre 
ei. Aceasta Îl făcea din nou să sufere de păcatul tuturor, 
pentru că din pricina trupului sau pornirilor lui spre plăceri 
egoiste rămâneau anevoie de sensibilizat pentru iubirea 
Lui. Închiderea lor spre Dumnezeu era greu de învins şi din 
această cauză nici Dumnezeu nu putea fi făcut transparent 
oamenilor. Astfel Hristos rămânea cu firea Lui umană pe de 
o parte într-o solitudine, pe de alta într-un fel de solidaritate 
în suferinţă cu toţi cei păcătoşi pentru păcatul universal. El 
trebuia să lupte pentru desfiinţarea păcatului universal ca 
pentru o cauză proprie, pentru a anula cauza suferinţei 
Sale. Pentru că Îşi făcuse din suferinţa lor din pricina păca- 
tului o suferinţă proprie. Suferinţa Sa din pricina păcatului 
tuturor, dată în suportarea afectelor, pătimirilor şi morţii 

era în mod paradoxal în acelaşi timp o suferinţă pentru 
izbăvirea lor de păcat, pentru că era o suferinţă curată. Şi 
numai o suferinţă curată pentru păcat, neamestecată cu 
păcatul propriu, poate desfiinţa păcatul, a cărui povară o 
suporta şi El din solidaritatea cu ei şi din neputinţa de a 
realiza deplin comuniunea cu ei printr-o transparenţă totală 
a trupului. 

Suferinţa aceasta a Lui pentru păcatul lor trebuia să 
meargă de aceea până la moartea trupului Său pământesc, 
ca să ajungă la învierea lui şi la transparenţa lui deplină 
pentru ei. Dar suferinţa aceasta mai mare ca a tuturor pen- 
tru păcatul lor, Îl făcea, pe de altă parte, capabil să meargă 
de bunăvoie până la moarte pentru depăşirea deplină a 
păcatului universal. Şi iarăşi pe de altă parte moartea 
aceasta ca trecere spre înviere era necesară şi pentru a-şi 
face trupul deplin transparent pentru Dumnezeu şi prin 
aceasta pe Dumnezeu însuşi şi umanitatea Sa deplin trans- 
parentă oamenilor în mod direct şi ca urmare şi a lor 
printr-o imitare spirituală a morţii Lui de către cei ce cred 
în EI. Deci trebuia să aibă o direcţie atât către Dumnezeu, 
cât şi către oameni. 

În sensul acesta, Sfântul Chirii din Alexandria a stăruit 
în opera sa Închinare în Duh şi Adevăr asupra faptului că 
la Dumnezeu nu se poate intra decât în starea de jertfă cu- 
rată şi nici un om nu putea face aceasta prin sine, deoare- 
ce era păcătos. Numai Hristos ca om fără de păcat a putut 
intra ca jertfă curată la Tatăl şi numai în El putem intra şi 
noi. Dacă păcatul este egoism, egoismul orgoliului spiritual 
sau al plăcerii trupeşti, opusul păcatului este jertfa desă- 
vârşit curată. În jertfa desăvârşit curată pe care Hristos a 
putut să o aducă, prin lipsa de păcat, pentru oameni, se ve- 
de că Hristos a fost prin lipsa de păcat şi prin această jertfă 
cu desăvârşire 'omul pentru oameni”. Aceasta arată că fără 
lipsa de păcat, şi fără suferinţa pentru păcatul nostru, ca 
pricină a netransparenţei și mortalităţii trupești, şi fără 

voinţa de a învinge aceste urmări ale păcatului, Hristos nu 
ne putea mântui. Prin lipsa de păcat Hristos era ca om 
deplin transparent pentru Dumnezeu şi pentru oameni prin 
slujirea deplină adusă lui Dumnezeu şi prin practicarea 
unei depline responsabilităţi în faţa lui Dumnezeu pentru 
oameni. Dar nu era transparent şi cu trupul Lui. Şi aceasta 
Îl făcea să sufere şi pe El pentru păcatul celorlalţi şi să 
depăşească această stare prin moarte pentru Dumnezeu și 
pentru oameni. 


e. Lui Hristos 1 se cuvine o singură închinare, ca lui 
Dumnezeu. Lui Hristos 1 se cuvine o singură închinare, ca 
lui Dumnezeu, pentru că închinarea se adresează Persoa- 
nei, iar Persoana lui Hristos e una: Fiul lui Dumnezeu cel 
întrupat. Închinarea e parte dintr-un dialog, iar dialog nu e 
decât între persoană şi persoană. Dialog nu poate avea loc 
între persoană şi natură, fie ea chiar natura unei persoane 
şi chiar a Persoanei lui lisus Hristos. Dar Persoana în lisus 
Hristos e Fiul lui Dumnezeu cel întrupat. Lui 1 s-a închinat 
ca lui Dumnezeu şi Apostolul Toma: "Domnul meu şi Dum- 
nezeul meu' (In 20, 28). lisus Hristos S-a arătat chiar și în 
smerenia Sa ca "Dumnezeu prin fire iubitor de oameni, fă- 
cându-Se prin naşterea Sa din femeie, cu voia, accesibil 
nouă. De aceea ii aducem Lui şi ca întrupat o singură 
închinare, împreună cu Tatăl şi cu Duhul'108. 

Dacă l-am da lui Hristos două feluri de închinări, L-am 
împărţi în două persoane. Dar cum L-am împărţi? Pe unde 
am trage linia de demarcaţie între ele? Am văzut mai îna- 
inte, dintr-un text al lui Leonţiu de Bizanţ, că Persoana cea 
unică a lui Hristos Se vede şi în cel mai mic amănunt al 
manifestării Ei. Dacă am vrea să-L împărţim în două persoa- 
ne, neputând găsi o linie de demarcaţie între ele, ar urma 
să vedem prin intermediul persoanei omeneşti pe Cea 
dumnezeiască şi aceasta ar însemna că Hristos nu ne-a ridi- 


108. Sf. Maxim Mărturisitorul, Epist. 15, P.G. 91, col. 524. 

cat la relaţia directă cu Dumnezeu, ci am rămas la relaţia 
indirectă cu Dumnezeu printr-un om, ca prin proorocii din 
Vechiul Testament. Propriu-zis în acest caz, ca persoană 
aflată în rândul persoanelor umane, lui Hristos nu 1 s-ar mai 
cuveni decât cinstirea cuvenită unui om sfânt. Închinarea 
acordată Fiului lui Dumnezeu nu s-ar mai îndrepta spre per- 
soana concretă a lui Hristos. 

Leonţiu de Bizanţ aduce şi un alt temei pentru o sin- 
gură închinare dată lui Hristos ca lui Dumnezeu. Hristos cel 
unul este închinat întreg ca Dumnezeu, prin faptul că, Ipos- 
tasul cel unul din EI fiind dumnezeiesc, în El este ipostazia- 
tă şi deci îndumnezeită şi natura omenească. Dacă s-ar 
acorda închinare ca lui Dumnezeu numai unei jumătăţi a 
lui Hristos, s-ar tăia Ipostasul cel unul, care e întreg şi Dum- 
nezeu nu numai întreg om, în două, sau s-ar nega toată pre- 
lungirea Lui în natura umană îndumnezeită. Deci s-ar recu- 
noaşte numai o jumătate de Dumnezeu. Dar această jumă- 
tate n-ar mai fi Dumnezeu adevărat. Leonţiu spune nesto- 
rienilor: "Dacă numai în parte este Hristosul vostru Fiul lui 
Dumnezeu şi în parte este Dumnezeu şi nu întreg, atunci El 
este o jumătate de Dumnezeu. Dar pentru noi Hristos cel 
unul este închinat întreg ca Dumnezeu. Căci una din părţile 
din EI, Cel-întreg-unul, e desăvârşit dumnezeiască după 
fiinţă, iar cealaltă parte e îndumnezeită, fiind unită cu El 
prin participare după fiinţă. lar dacă voi, pentru faptul că 
Hristos are numai o parte dumnezeiască după fire, dedu- 
ceţi că e jumătate de Dumnezeu, de fapt nu-L cunoaşteţi 
nici întreg, nici în parte dumnezeiesc prin fire; astfel, e evi- 
dent că nici nu e peste tot Dumnezeu, ci-L cunoaşteţi ca 
fiind om simplu, ca noi'109, 

Precum se vede, Sfinţii Părinţi scot în relief, în toate im- 
plicaţiile uniunii ipostatice, unitatea Persoanei. Nimic nu 
rămâne în Hristos în afara unităţii Persoanei, fără marca şi 


109. Adv. Nestorianos, libr. Ul, P.G. 86, 1, col. 1609. 

prezenţa Persoanei. Hristos este Insuşi Dumnezeu prezent 
în planul accesibil nouă. De aceea S-a întrupat Fiul lui 
Dumnezeu, ca să Se facă EI însuşi prezent, într-o relaţie 
directă, sau într-un dialog direct cu noi. Prezenţa aceasta 
directă a lui Dumnezeu ca persoană nu poate fi acoperită 
de prezenţa omului. 

Prezenţa Lui directă ca Dumnezeu e prea covârșitoare 
ca să nu poată fi trăită tot timpul. lar trăirea aceasta de 
către credincioşi ia forma închinării. A-L privi în mod para- 
lei sau în anumite momente ca om, ar însemna să nu mai 
fie trăită în tot timpul prezenţa Lui covârșitoare ca Dum- 
nezeu, ci să se detaşeze din El persoana unui simplu om, 
care să se privească în întregime ca un simplu om, dându- 
i-se consideraţia ce se dă oricărui alt om. Dar Hristos nu-i 
pe jumătate un om simplu și nu poate fi văzut vreodată 
vreo jumătate a Lui ca un om simplu. 

Totuşi în închinarea ce l-o dăm lui Dumnezeu, nu fa- 
cem abstracţie de faptul că e şi om. 

Hristos nu e un ipostas dublu, ci acelaşi ipostas are o 
calitate dublă: de Dumnezeu și de om. Fiind același şi 
Dumnezeu adevărat şi om adevărat, Hristos însuşi ca om 
nu Se închină nici o clipă Sieşi, pentru că în acest caz S-ar 
dedubla ca ipostas. Chiar în stare de oboseală, de ignorare 
a zilei celei de a doua veniri a Sa, de rugăciune către Tatăl, 
de împlinitor al poruncilor pe care le dă în același timp şi 
altora, El are totodată conştiinţa că e Fiul lui Dumnezeu. În 
cea mai accentuată chenoză, El Se ştie ca Dumnezeu în 
stare de coborâre. 

Acestui subiect unic nu i-ar putea corespunde nici din 
partea noastră o alăturare mai mult sau mai puţin conco- 
mitentă de două feluri de închinări, ci un singur fel de în- 
chinare, care fiind pătrunsă de conştiinţa că Hristos e întreg 
Dumnezeu, simte totodată pe acest Dumnezeu apropiat, ca 
unul ce S-a făcut om şi e accesibil oamenilor. Închinarea 
adusă lui Hristos ca Dumnezeu nu-L trăieşte pe EI ca pe un 

Dumnezeu depărtat şi de neînchipuit, ci ca pe un Dum- 
nezeu care a venit aproape de noi şi ne rămâne aşa în vecii 
vecilor. Acest Dumnezeu ne înţelege, ni S-a făcut familiar, 
putem avea faţă de EI o îndrăzneală întemeiată pe iubirea 
Lui arătată în faptul că S-a făcut om şi a intrat în relaţie cu 
noi ca un om dintre noi. Dar îndrăzneala aceasta nu merge 
până acolo ca să-L socotească om simplu. În cazul acesta 
n-am avea în El dovada iubirii extraordinare a lui Dum- 
nezeu faţă de noi şi nici iubirea noastră n-ar avea căldura 
căreia nu vrem să-i punem nici o limită. Adresându-ne lui 
lisus Îi spunem: "lisuse, preadulce, lisuse, căldura cea iu- 
bită, încălzeşte-mă!"; dar nu uităm să-l spunem totodată: 
'lisuse, preaputernice, Iisuse, preaslăvite'; sau Îi spunem: 
'lisuse, preadulce', tocmai pentru că ştim că lisus cel prea- 
puternic S-a coborât din iubire până la noi şi e în stare să 
fie atât de dulce cum nu e nici un om. 

Pe Hristos Îl ştim ca având stăpânirea peste toate, dar 
ca un Miel înjunghiat pentru noi. El e Stăpânul nostru, dar 
un Stăpân care ne înduioşează prin faptul că S-a făcut şi 
rămâne Miel înjunghiat, fără să înceteze a fi stăpân. "Celui 
ce şade pe tron, fie binecuvântarea şi cinstea şi mărirea și 
puterea în vecii vecilor" (Apoc. 5, 13). E Domnul, întrucât e 
Mielu! Care ridică păcatele lumii; e Mielul care ridică de fapt 
păcatele lumii, întrucât e Domnul atotputernic, dar atot- 
puternic în iubirea Lui. Ne obligă în conştiinţă, ne stoarce 
închinarea benevolă cea mai adâncă şi totală, întrucât e 
Slujitorul nostru cel mai total, cel mai exemplar şi cu efica- 
citatea cea mai deplină. "Cine vrea să fie între voi mai mare, 
să fie slujitorul vostru". El e cel mai mare şi de aceea e 
Slujitorul cel mai deplin, Slujitorul de model (Mt. 20, 27-28). 

De aceea, Îi aducem închinarea cea mai totală, însoţită 
de iubirea cea mai adâncă. Fiul lui Dumnezeu cel întrupat 
ne-a descoperit taina domniei slujitoare şi, odată cu aceas- 
ta, paradoxala îmbinare între închinarea cea mai adincă şi 
iubirea cea mai caldă. Între domnia adevărată şi slujire nu-i 

o contradicţie, ci ele constituie un paradox aparent. Numai 
păcatul mândriei le-a despărţit pe acestea două, a creat o 
contradicţie între ele. Căci păcatul le desface pe toate în 
ordinea spirituală şi în cea sensibilă, creând o falsă ordine, 
o ordine forţată. Numai păcatul mândriei ne-a despărţit ini- 
ma de Dumnezeu şi dacă 1 ne închinăm, o facem mai mult 
de frică. Hristos a restabilit adevărata închinare faţă de 
Dumnezeu şi faţă de EI însuşi, revelându-ne pe Dumnezeu 
cel iubitor. Lui Hristos Îi aducem o închinare ca lui Dum- 
nezeu cu atât mai plină de iubire, cu cât El e Dumnezeu 
Care S-a făcut om şi S-a adus jertfă pentru noi. Îi aducem 
o închinare cu atât mai spontană, cu cât S-a făcut Fiul 
Omului şi prin aceasta ne-a făcut fraţi ai Săi şi fii ai Tatălui 
ceresc preabun. Până nu S-a făcut om şi n-a primit moartea 
pe cruce pentru noi, Cuvântul lui Dumnezeu însuşi nu era 
cunoscut şi preamărit de toată creaţia, cum a devenit 
cunoscut şi preamărit după aceea. 

Biserica Îl includea pe lisus Hristos în doxologiile sale 
împreună cu Tată! şi cu Duhul Sfânt încă din perioada apos- 
tolică. De atunci Îi acorda apelativul de Domn, corespun- 
zător lui lahve din Vechiul Testament (2 Cor. 13, 13; Gal. 
1, 3; 2 Pt. 3, 18 etc.). În închinarea adusă lui Hristos ca lui 
Dumnezeu e implicată egalitatea Lui şi unitatea Lui cu Tatăl 
şi cu Duhul Sfânt. De aceea în toate doxologiile Bisericii El 
este împreună mărit cu Tatăl şi cu Duhul. În imnul de după 
a doua ectenie de la Liturghie, Îi spunem lui Hristos: "Unul 
fiind din Sfânta Treime, împreună mărit cu Tatăl şi cu Du- 
hul Sfânt'. 

Aceasta înseamnă că prin faptul că S-a făcut om nu s-a 
introdus nici o ştirbire în egalitatea şi deofiinţimea Fiului cu 
Tatăl şi cu Duhul Sfânt. Deşi e şi om, lisus Hristos Îşi păs- 
trează poziţia Lui cea din veci în Sfânta Treime. Deşi a 
devenit şi om, El rămâne în unitatea de fiinţă cea din veci cu 
Tatăl şi cu Duhul Sfânt și are și în această calitate slava pe 
care a avut-o şi înainte de a fi lumea (In 17, 5). E o slavă 


110 TEOLOGIA DOGMATICĂ ORTODOXĂ 


care se răsfrânge asupra tuturor oamenilor uniţi cu Hristos (2 
Tes. 2, 14). El e Pantocratorul în trupul omenesc. În ochii Lui 
omeneşti luminoşi 'ca para focului" (Apoc. 19, 12), stră- 
luceşte infinitatea Tatălui şi a Duhului Sfânt. Şi tot prin ochii 
Lui ni se arată nouă iubirea Sa dumnezeiască nesfârșită. Noi 
suntem "chemaţi să dobândim slava Domnului nostru' (2 
Tes. 2, 14). Recunoscând că Hristos primeşte și ca om slava 
egală cu a lui Dumnezeu, ne mărturisim credinţa că şi noi ne 
vom împărtăşi în El de această slavă. El e puntea între Tatăl, 
cu Care e de o fiinţă după Dumnezeire, și noi, cu care e de 
o fiinţă după omenitate. Toate darurile lui Dumnezeu le 
avem în veci prin EI şi în EI. În EI sunt ascunse toate como- 
rile rezervate nouă în eternitate. 

Devenind om, Cuvântul lui Dumnezeu nu a înmulţit 
Ipostasurile Treimii, nici nu a rupt unitatea Sa de ființă cu 
Tatăl şi cu Duhul Sfânt. Leonţiu de Bizanţ spune: "Cuvântul 
fiind întreg o persoană şi un ipostas (căci numărul întreit e 
alcătuit din ipostasuri, nu din firi), Cel ce mai înainte era 
fără trup S-a întrupat şi este Hristos care este în comunitate 
de fiinţă şi Unul după fire cu Tatăl cel Bun şi cu Duhul cel 
Sfânt, unit cu Ei după fiinţă; şi nu aducem nici o înmulţire, 
nici o împuţinare Ipostasurilor în Sfânta Treime, dacă Cu- 
vântul era un ipostas înainte de trup şi după Întrupare. Căci 
nu se arată să fi fost EI lipsit de ipostas înainte de Întrupare, 
în Sfânta Scriptură. Ci l-a păstrat pe care la avut şi după adao- 
sul firii pe care n-o avea... EI este (și după aceea) Unul îm- 
preună cu Celelalte două persoane, după posedarea comună 
a uneia din firile din EI, dar nu după amândouă firile. Faptul 
că nu are comunitate cu altul după toate ale Lui, nu înseamnă 
că nu are comunitate cu acela'! 10. 

Hristos rămâne şi după Întrupare un Ipostas din Cele 
trei ale Sfintei Treimi, în comunitate de fiinţă cu Ele, deşi 

intră în comunitate de fiinţă şi cu noi, ca om. Nici lpostasul 
Lui n-a fost alterat, nici firea Lui dumnezeiască, prin Întru- 
pare. De aceea, deşi acest Ipostas a asumat şi firea ome- 
nească, El e slăvit ca Ipostas dumnezeiesc împreună cu 
Tatăl şi cu Duhul Sfânt şi e ca atare în relaţie interpersonală 
cu Tatăl şi cu Duhul Sfânt. Prin faptul că aceeaşi Persoană 
a lui Hristos e în comunitate de fiinţă dumnezeiască cu 
Tatăl și cu Duhul Sfânt, dar şi în comunitate de fiinţă ome- 
nească cu noi, El actualizează comunitatea de fiinţă cu noi 
în aceeaşi iubire culminantă care e realizată în unitatea de 
fiinţă dumnezeiască cu Tatăl şi cu Duhul Sfânt. Fiind onto- 
logic tot aşa de unit cu noi după firea omenească, precum 
e cu Tatăl şi cu Duhul după firea dumnezeiască, EI e şi în 
iubire tot aşa de unit cu noi, cum e cu Tatăl şi cu Duhul 
Sfânt, deşi faţă de Tatăl are și iubirea ascultătoare ca om, 
iar faţă de noi, şi iubirea ca lucrare de înălţare a naturii 
noastre. 





II 


Iisus Hristos 
privit în lucrarea Lui mântuitoare 


A 
Legătura între Persoana lui Iisus Hristos 
şi lucrarea Lui mântuitoare 


Legătura între Persoana lui lisus Hristos și lucrarea Lui 
mântuitoare se arată încă în faptul că în implicaţiile uniunii 
celor două naturi în Persoana Lui unică se arată lucrarea 
Lui mântuitoare asupra firii Sale omeneşti. Astfel, se poate 
spune că aceste implicaţii constituie conţinutul intern al ac- 
telor Sale mântuitoare. Actele Lui mântuitoare sunt o con- 
cretizare şi o manifestare mai vădită a acestor implicaţii. 

În ordinea simplă a vieţii omeneşti sunt fapte care, in- 
diferent de care om au fost săvârşite, au prin ele însele re- 
percusiuni importante asupra celorlalţi oameni. Un om a 
întemeiat un stat, o instituţie; a formulat o doctrină, a rea- 
lizat o operă de artă; acestea continuă să influenţeze prin 
ele însele viaţa altor oameni. 

Mântuirea însă nu o dobândim prin asemenea fapte să- 
vârşite de indiferent care om, care a pus baza vreunei insti- 
tuţii sau a realizat o operă având un efect prelungit într-un 
mod sau altul. lisus Hristos mântuieşte EI însuşi ca Persoa- 
nă de neinlocuit, întrucât calitatea Sa de persoană dumne- 
zeiască devenită accesibilă ca om este unicul izvor de pu- 
tere care ne eliberează de păcat şi de urmările lui, între 
care cea mai gravă este moartea. Mântuirea nu o putem 
dobândi decât în Dumnezeu, sau ca o înveşnicire a relaţiei 
personale cu EI, relaţie prin care ni se comunică şi primim 
în mod liber darurile şi puterile vieţii adevărate şi inepui- 
zabile. 

De aceea dogmatica creștină nu-i un sistem de idei cu 
caracter de precepte riguroase, în faţa cărora omul se află 
singur cu puterile sale. Aceste sisteme nu pot exprima mai 
mult decât poate gândi omul limitat şi nu-i pot da omului o 
putere mai presus de sine pentru a depăşi starea insufi- 
cienţei sale. 

Dogmatica creştină infăţişează lucrarea mântuitoare şi 
dăruitoare de viaţă veşnică a Persoanei dumnezeiești a lui 
Hristos devenit om, cum şi relaţia noastră liberă cu ea, 
datorită căreia putem primi această viaţă fără de sfârşit. De 
această Persoană şi de relaţia cu Ea depinde mântuirea, 
sau scăparea omului din insuficienţa şi mortalitatea sa. 
Creştinismul nu ne lasă în cadrul puterilor noastre umane, 
limitate, şi nici nu ne vorbește de închipuite puteri imper- 
sonale, de care tot noi am dispune prin oarecare tehnici, ci 
de Persoana reală, mai presus de toate a lui Dumnezeu cel 
întrupat, ca izvor a toată viaţa, al vieţii desăvârşite şi eter- 
ne, dar Care totuşi ne-a făcut dovada existenţei şi intere- 
sului Ei faţă de noi prin legătura în care a intrat cu noi în 
Istorie, ca să rămână în această legătură în vecii vecilor. De 
aceea în creştinism nu se poate vorbi propriu-zis de o 'în- 
vățătură mântuitoare" şi nu ne mântuim printr-o lege, nici 
măcar prin legea Vechiului Testament, ci prin Persoana lui 
lisus Hristos. El este sfârşitul legii (Rom. 10, 4). De aceea 
EI este şi se numeşte "Mântuitorul". Nici un alt întemeietor 
de religie nu e şi nu se numeşte mântuitor, ci legiuitorul 
sau învățătorul acelei religii. 

Fără îndoială, Persoana lui Hristos e Mântuitorul întru- 
cât e Fiul lui Dumnezeu. Căci numai în Dumnezeu e pu- 
terea mântuirii şi viaţa de veci. Şi numai întrucât e Fiul lui 
Dumnezeu se explică iubirea Lui faţă de oameni. Numai 
întrucât El lucrează asupra noastră din comuniunea iubi- 
toare cu Tatăl şi cu Duhul Sfânt, ne aduce mântuirea în 
care este activă întreaga Sfântă Treime, cu iubirea Ei. lar 
oamenii sunt mântuiţi nu ca nişte obiecte, ci prin accep- 

tarea liberă a comuniunii cu Hristos şi, în Hristos, cu întrea- 
ga Sfântă Treime. Astfel, toată mântuirea are marca unor 
relaţii personale între Hristos şi, prin EI, între Sfânta Treime 
şi oameni. Creştinismul este personalist; el înseamnă mân- 
tuirea persoanei umane prin Persoana supremă. EI crede în 
valoarea netrecătoare a persoanei. 

Dar Persoana lui Hristos ne mântuieşte printr-o lucrare 
de transformare a noastră, prin săvârşirea anumitor fapte 
transformatoare, sau făcându-şi eficientă iubirea Sa prin 
astfel de fapte. Deci numai Hristos ca persoană de neiînlo- 
cuit ne poate mântui, dar numai El ne poate mântui pentru 
că numai El poate săvârşi faptele mântuitoare care se cer 
în acest scop. Între Persoana Lui şi faptele Lui mântuitoare 
este o legătură indisolubilă. Ultimele sunt concluzia primei. 
Desigur aceasta nu-L supune pe lisus unei necesităţi natu- 
rale înscrise în Persoana Lui. Dar Persoana Lui implică an- 
gajarea liberă a lui Dumnezeu cel iubitor în lucrarea mân- 
tuirii noastre. Binevoind să Se facă om pentru a ne mântui, 
a binevoit implicit să meargă până la capăt în realizarea 
mântuirii noastre; a binevoit să meargă până la capăt în a 
face din umanitatea asumată un mediu de putere mântui- 
toare asupra noastră. 

Faptele Lui au în plus însemnătatea că prin ele Persoa- 
na dumnezeiască supremă Şi-a demonstrat cel mai mult, 
prin istoricitatea lor, existenţa Ei reală şi faptul intrării Ei ca 
om în relaţie cu noi, în istorie; a demonstrat că a devenit şi 
mai concret "istoric", suferind din partea unor factori ai isto- 
riei şi biruind pornirea unora din ei împotriva Sa şi voinţa 
lor de a ţine totul în orizontul ei închis. 

În faptele mântuitoare este prezentă Persoana lui Hristos 
şi ele nu pot fi ale altcuiva. lar Ea este prezentă în aceste 
fapte pentru că nu poate rămâne fără să Se activeze în 
aceste fapte, fără să Se realizeze Ea însăşi prin ele, ca om. 
Dacă în planul existenţei omeneşti trecătoare, numai rela- 
ţia cu o altă persoană ne poate prilejui o anumită căldură 

a vieţii, un anumit sens şi temei ca să trăim, viaţa netrecă- 
toare şi sensul şi temeiul deplin al ei nu ne pot veni decât 
din Persoana dumnezeiască intrată în relaţia directă cu noi, 
prin faptul că S-a făcut persoană omenească. 

Persoana semenului înseamnă pentru mine mai mult 
decât toate faptele ei, dar ea nu lucrează și nu-și dovedește 
forţa ei iradiantă decât prin manifestările ei. Hristos-Omul, 
întrucât e şi Dumnezeu, e incomparabil mai mult decât 
orice persoană, mai mult decât toate faptele Lui. Dar aces- 
te fapte sunt manifestările care fac vădită Persoana lui 
Hristos şi iubirea Ei. Mai mult chiar, în cazul lui Hristos, Per- 
soana Lui e totul, cum nu e persoana nici unui om. Dar aşa 
cum persoana omenească e mai mult decât faptele ei, pen- 
tru că nu e statică, pentru că nu se epuizează în faptele să- 
vârşite, ci se arată chiar prin faptele ei ca un izvor de iubire 
şi de viaţă care e mai mult decât ele, aşa și Persoana lui 
Hristos ca Dumnezeu şi om e totul, pentru că nu e statică, 
pentru că nu Şi-a epuizat realitatea Ei în actele Sale mân- 
tuitoare din cursul vieţii pământești; ci prin acele acte ne-a 
arătat că va fi neîncetat activă în duhul acelor acte, va fi 
prezentă mereu în valabilitatea actelor Sale. Căci acele 
acte sunt expresia culminantă a iubirii Sale şi ele au rea- 
lizat în EI o stare de permanentă iradiere a iubirii Sale. Ca 
atare ele sunt mereu actuale în raport cu noi, mai bine zis, 
Persoana lui Hristos însăși Îşi manifestă prin ele neîncetat 
iubirea Sa culminantă, sau Se manifestă ca un izvor de 
iubire nesfârşit și inepuizabil. "Hristos cel răstignit şi înviat, 
nu moartea și Învierea ca teme teologice, constituie centrul 
teologiei Apostolului Pavel.'!11. Faptele săvârşite de o per- 
soană se înscriu în ea cu urmările lor. Şi raporturile cu alte 
persoane se resimt de stările înscrise în ea de faptele ei, 
transmiţându-le lor aceste stări. 


111. Justin Popovici, O anthropos kai o theanthropos, Atena, 1968, 
p. 115; la P. Nellas, op. cit., p. 26. 








116 TEOLOGIA DOGMATICĂ ORTODOXĂ 


B 
Cele trei direcţii ale lucrării mântuitoare a lui lisus 
Hristos şi cele trei slujiri mântuitoare ale Lui 


Lucrarea mântuitoare a lui Hristos se îndreaptă spre 
firea Sa omenească, pe care o umple de dumnezeirea Lui 
şi o eliberează de afectele, pătimirile şi moaitea de pe 
urma păcatului strămoşesc. Se îndreaptă, apoi, chiar prin 
ele spre noi toţi, pentru ca prin participarea la Dumnezei- 
rea manifestată în puterea pe care ne-o transmite prin firea 
Lui umană să ne elibereze şi pe noi în viaţa aceasta de pă- 
cat, iar în cea viitoare, de afecte, de coruptibilitate şi de 
moarte. Dar tot prin acestea, se îndreaptă şi spre Dum- 
nezeu, pentru a-L slăvi prin împăcarea noastră cu EI (Ef. 2, 
16; 1, 20), prin eliberarea noastră de relele amintite şi prin 
îmbrăcarea noastră în strălucirea dumnezeiască. Deci deşi 
direcţiile lucrării sunt trei, lucrarea însăşi nu se împarte. 
Lucrarea de restabilire şi de îndumnezeire a firii proprii 
este în acelaşi timp lucrare de slăvire a lui Dumnezeu; căci 
în natura omenească astfel restabilită și îndumnezeită se 
arată slava lui Dumnezeu şi natura însăşi slăveşte pe Dum- 
nezeu. Slava lui Dumnezeu se face vădită de asemenea în 
eliberarea oamenilor de păcat. Căci ei încetează să mai fie 
duşmanii lui Dumnezeu, odată ce Hristos i-a împăcat cu 
Dumnezeu prin trupul Său, adică prin puterile dumneze- 
ieşti extinse în ei prin trupul Său; ei pot 'slăvi acum pe 
Dumnezeu în trupul lor şi în duhul lor, ca unele ce sunt ale 
lui Dumnezeu' (1 Cor. 6, 20). 

lar direcţia spre oameni a lucrării Sale mântuitoare nu 
e decât o prelungire a lucrării mântuitoare asupra firii Sale 
omeneşti. Chiar în lucrarea asupra firii Sale e implicată in- 
tenţia prelungirii ei asupra celorlalți oameni şi a slăvirii lui 
Dumnezeu prin eliberarea lor de păcat şi prin umplerea lor 
de viaţa dumnezeiască din Sine. Lucrarea lui Hristos e un 
tot unitar, dar direcţiile sau intenţiile sunt trei. Şi numai 

prin împlinirea acestor trei intenţii se împlineşte scopul ei 
mântuitor. 

Lucrarea mântuitoare a lui Hristos poate fi privită din 
aceste trei laturi ale ei. Dar întrucât ele nu sunt despărțite, 
privirea uneia sau alteia dintre ele nu poate face abstracţie 
de celelalte. Lucrarea mântuitoare a lui Hristos mai poate 
fi privită însă şi în alte trei aspecte principale ale ei. Ea se 
împlinește prin propria jertfă a trupului Său, prin învăţătura 
şi pilda de slujire dată oamenilor, şi prin puterea pe care o 
exercită asupra naturii prin minuni, asupra morţii prin În- 
viere şi asupra oamenilor prin poruncile și prin puterea ce 
le-o dă în vederea mântuirii. Întrucât exercită aceste trei fe- 
luri de activităţi, ca laturi ale lucrării Sale mântuitoare, lisus 
Hristos a fost considerat de la începutul Bisericii ca Arhie- 
reu (Evr. 9, 11), ca Învățător-Profet şi ca Stăpânitor, sau 
Domn, sau Împărat (Apoc. 12, 10; 11, 15; Mt. 28, 18 etc.). 

Aceste trei calităţi sunt atât slujiri cât şi demnități ale 
Lui. lar ele sunt de asemenea nedespărţite. EI învaţă slu- 
jind, Se jertfeşte biruind urmările păcatului, stăpânește ca 
un Miel înjunghiat (Apoc., cap. 5). Ele nu pot fi despărțite 
în mod real, căci în fiecare sunt implicate şi celelalte două. 
Totuşi în fiecare din cele trei feluri de activităţi iese în relief 
mai mult una sau alta din cele trei slujiri, celelalte două 
fiind mai mult implicate în ea. 

Pe de altă parte aceste trei forme de slujire se combină 
cu cele trei direcţii ale lucrării mântuitoare a lui Hristos. 
Slujirea arhierească e îndreptată atât spre propriul trup, cât 
şi spre Dumnezeu şi spre oameni; faptele pilduitoare şi 
viaţa de model sunt îndreptate atât spre oameni ca învă- 
ţătură concretizată, cât şi spre Dumnezeu şi spre propria 
natură umană. Chiar învăţătura pe care o dă, deşi e îndrep- 
tată în mod principal spre oameni, e şi împlinirea unei 
ascultări aduse Tatălui şi o punere în relief a voii Tatălui şi 
a slavei Lui, fiind o lăudare a lui Dumnezeu, o slujire a Lui. 
În sfârşit prin puterea exercitată asupra naturii, asupra 

morţii şi asupra oamenilor, Hristos slăvește totodată pu- 
terea lui Dumnezeu cel în Treime, care este proprie şi Lui, 
dar arată şi puterea pe care a dat-o trupului Său. 

În toată lucrarea Sa Hristos manifestă întreita Sa relaţie 
cu natura Sa omenească, cu Tatăl şi cu oamenii şi prin 
toată lucrarea manifestă întreita Sa slujire de Învăţător- 
Prooroc, de Arhiereu şi de Împărat. 

Ca Fiul lui Dumnezeu Care S-a întrupat pentru ridicarea 
noastră la dialogul sau la comuniunea directă cu Sine, El 
nu poate să nu Se afle şi să nu Se manifeste şi ca om în re- 
laţia de ascultare cu Tatăl, să nu umple firea Sa umană de 
Dumnezeirea Sa şi să nu realizeze şi promoveze activ rela- 
ţia Sa cu oamenii. Aceste direcţii ale lucrării Sale mântui- 
toare nu sunt decât iradierile fireşti, deci binevoitoare, ale 
Persoanei Sale, unită la planul cel mai înalt prin natura 
dumnezeiască dar şi prin cea omenească îndumnezeită cu 
Tatăl şi prin natura omenească îndumnezeită cu oamenii. 
Şi numai prin lucrarea Sa îndreptată în aceste trei direcţii 
poate înfăptui în întregime opera Sa mântuitoare. 

Pe de altă parte, numai prin cele trei activităţi şi calităţi 
- de Învățător, de Arhiereu și de Împărat - putea să mântu- 
iască şi să desăvârşească pe oameni. Şi numai prin toate 
trei la un loc, exercitate într-un mod pur şi eminent, cum 
nu le pot exercita oamenii obișnuiți. Căci oamenii trebuie 
să fie luminaţi ca să meargă și cu voia lor pe calea care-i 
duce la Dumnezeu: trebuie să depăşească duşmănia dintre 
ei şi Dumnezeu printr-o renunțare la orgoliul lor şi la plăce- 
rile egoiste, adică prin trăirea activă a unei stări de jertfire 
pe care n-o puteau avea decât din legătura directă cu o 
Persoană care a fost în stare să aducă o jertfă pură, capa- 
bilă, prin intensitatea ei, să sfărâme urmările păcatului; în 
sfârşit, trebuie să fie susținuți cu o putere mai presus de 
cea simplă, omenească, pe calea unei vieţi de jertfă ce li 
s-a făcut cunoscută prin învăţătura atotadevărată și atotlu- 
minoasă. 

Cele trei direcţii ale lucrării mântuitoare şi cele trei for- 
me de slujire pentru efectuarea ei decurg în chip firesc din 
Persoana Fiului lui Dumnezeu care S-a întrupat, asumând 
rolul de Mântuitor al lumii. 

Pentru orice ordine a înfățișării lor se pot invoca mo- 
tive. Dar aceasta înseamnă că pentru nici una nu se pot in- 
voca motive decisive. Există însă o ordine temporală şi 
reală a actelor mântuitoare ale lui Hristos, chiar dacă toate 
aparţin într-un grad mai mult sau mai puţin accentuat tutu- 
ror celor trei direcţii ale lucrării Sale mântuitoare şi tuturor 
celor trei forme de slujire a Lui închinată mântuirii. 

Ne vom conduce, de aceea, în alegerea ordinii de înfăţi- 
şare a celor trei slujiri mântuitoare ale lui Hristos, după 
practica tradiţională, prezentând întâi slujirea Sa de Învăţă- 
tor-Profet, apoi pe cea de Arhiereu şi, în sfârşit, pe cea de 
Împărat, rămânând să arătăm în fiecare şi implicarea celor- 
lalte două şi în acelaşi timp să ţinem seama de ordinea cro- 
nologică şi reală a actelor mântuitoare din cadrul fiecărei 
slujiri! 12, 


1. lisus Hristos ca Învăţător-Prooroc 


a. lisus, adevărul şi proorocia în Persoană. lisus Hristos 
este Învățătorul şi Proorocul suprem prin Însăşi Persoana 
Sa. lisus [Hristos nu e un învăţător ca oricare alt om, ba nici 
chiar ca oricare alt întemeietor de religie. În acelaşi timp El 
depăşeşte orice prooroc dinainte de EI, înscriindu-Se pe un 
alt plan. Întrucât El este unic, învăţătura Lui este şi ea 
unică. Unică nu din acelaşi plan cu alte învățături unice. EI 


112. Așa am expus în lucrarea noastră lisus Hristos sau restaurarea 
omului (Sibiu, 1943) opera de mântuire a lui lisus Hristos. În: Teologia 
Dogmatică și Simbolică, manual pentru Institutele teologice, Bucureşti, 
1958, am expus "Aspectele răscumpărării" în mod despărţit de “intreita 
Slujire a Mântuitorului" pentru că, în baza unui plan pe care nu l-am 
întocmit eu, tema despre 'slujiri' a fost tratată de altcineva. 

este identificat cu învăţătura Sa. Şi învăţătura Lui nu poate 
izvori decât din EI. El e Profet într-un sens unic şi suprem. 
Calitatea Sa de prooroc ţine de Persoana Sa, spre deose- 
bire de sensul de prooroc din Vechiul Testament, unde 
această calitate e legată accidental de o persoană sau de 
alta. lisus Hristos e Învățătorul și Proorocul prin Sine, nu 
printr-un dar venit din altă parte. Este Învățătorul prin exce- 
lenţă (In 15, 13) şi Proorocul prin excelenţă. El însuși a 
spus despre Sine: 'Eu sunt Lumina lumii' (In 8, 12), sau: 
"Eu sunt adevărul" (In 14, 6). 

El e Învățătorul în sensul suprem prin Însăși Persoana 
Sa, pentru că din Însăşi Persoana Sa decurge învăţătura Sa, 
care arată drumul adevărat al omului spre eternitatea desă- 
vârşită a existenţei. EI e ca atare 'Învăţătorul" şi "învăţătura" 
în persoană, dacă este 'Lumina' în persoană. El e Cel ce 
propovăduieşte şi "Cel ce Se propovăduieşte" pe Sine. În El 
Se identifică Subiectul învăţăturii cu 'obiectul' ei. 

EI e chiar prin aceasta Proorocul eminent, pentru că în- 
văţătura Lui arată adevăratul drum de desăvârşire al uma- 
nităţii. lar în aceasta EI nu face decât să Se tălmăcească pe 
Sine însuşi, fiind şi drumul spre desăvârşire şi desăvârşirea 
însăşi. Orice progres a făcut omenirea în direcţia adevăra- 
tei ei desăvârşiri spirituale, a adevăratei actualizări a uma- 
nului, l-a făcut pe drumul şi spre ţinta indicată de EI. Învă- 
ţătura Lui e cu adevărat profetică, pentru că şi Persoana Lui 
este profetică, arătând în Sine omul la capătul său eshato- 
logic. El e 'Proorocul' şi “proorocia' ultimă în persoană. EI 
nu prezintă o altă ţintă a drumului omenirii spre desăvâr- 
şire decât pe Sine. El e modelul ultim al omenirii şi în unire 
cu EI îşi află ea desăvârşirea. El este prin Dumnezeirea Sa, 
dar şi prin umanitatea Sa îndumnezeită, "lungimea şi lărgi- 
mea' infinită, în care vor înainta cei ce cred în EI, în vecii 
vecilorI 15, 


115. Sf. Maxim Mărturisitorul, Ambigua, P.G. 91, col. 1145 D. 

in învăţătura pe care o dă El Se tălmăcește pe Sine 
însuși, ca ţinta finală şi desăvârşită a omenirii. El nu dă o 
învăţătură imaginată de minte, care dintr-un punct de ve- 
dere e mai bună decât cel ce o dă, dar din alt punct de ve- 
dere nu redă tot misterul fiinţei umane şi ţinta ultimă reală 
la care a ajuns ea în EI şi poate ajunge oricine se uneşte cu 
EI. El nu descrie prin imaginaţie tabloul înălțător a ceea ce 
ar putea să fie omul dar nu reuşeşte să fie, ci ceea ce a 
ajuns cu adevărat omul în EI. EI îl arată pe om în starea de- 
săvârşită de după înviere, care poate deveni şi starea reală 
a tuturor celor ce cred în EI. lar pentru că EI este de fapt 
prin viaţa Sa şi prin învierea Sa ceea ce e chemată să de- 
vină de fapt omenirea întreagă, învăţătura Lui este și rea- 
listă și profetică, acoperindu-se cu ceea ce este EI ca om în 
care s-a realizat cu adevărat umanitatea şi se va realiza 
după înviere. În învăţătura Lui se vede ca prin oglindă viaţa 
Lui dinainte şi de după Înviere, deci şi omul așa cum e 
chemat să fie. Prin aceasta e Prooroc nu numai prin cuvân- 
tul Lui, ci prin existenţa Lui dinainte de Înviere şi prin cea 
de după Înviere. În Hristos cel înviat avem continuu chipul 
real a ceea ce vom fi şi noi. Persoana Sa însăși e toată o 
proorocie realizată despre om, aşa cum e chemat să devi- 
nă în actualizarea celor mai bune şi mai proprii potenţe ale 
Lui, dar numai în unire cu Dumnezeu. 

Dar El este şi Învățătorul prin Persoana Lui însăşi, pen- 
tru că noi nu medităm la învăţătura pe care a dat-o ca la o 
învăţătură detaşată de EI, pe care ne silim s-o împlinim sin- 
guri. În cazul acesta ea ar fi o altă "lege". Noi învăţăm pri- 
vind la Persoana Lui şi putem păşi pe urmele Lui stând în 
legătură cu El. 'Învăţaţi de la Mine că sunt blând şi smerit 
cu inima şi veţi afla odihnă sufletelor voastre" (Mt. 11, 29). 
De fapt numai primind putere de la Persoana lui lisus, cei 
ce cred în EI nu se străduiesc fără rezultat, ci pot deveni şi 
ei blânzi şi smeriţi şi prin aceasta dobândesc odihna de 
patimile care-i chinuie şi-i frământă fără rost. 





a vs o ri 

El e 'invăţătorul' şi 'Proorocul' culminant prin Insăşi 
Persoana Lui, pentru că nu e numai om, ci şi Dumnezeu și 
ca atare are în El şi iradiază din El nu numai învăţătura 
adevărată despre Dumnezeu, ci şi despre omul adevărat, 
aşa cum este el realizat în Hristos şi cum trebuie să ajungă 
şi ceilalţi. 

În sensul acesta învăţătura Lui este revelaţia culminan- 
tă despre Dumnezeu şi despre om, întrucât El însuşi este 
ca persoană această revelaţie. În EI se încheie toată reve- 
laţia şi proorocia. El e suprema proorocie împlinită. Este 
revelaţia culminantă şi proorocia culminantă, pentru că cu- 
prinde tot conţinutul despre Dumnezeu şi despre om, acce- 
sibilă acestuia în viaţa pământească, pentru că-l comunică 
direct Cel ce e Dumnezeu însuşi şi omul deplin realizat. 

Proorocii din Vechiul Testament comunicau un adevăr 
parţial despre Dumnezeu şi despre om, pentru că primind 
adevărul despre Dumnezeu îl primeau de la Dumnezeu ca 
de la altcineva şi nu-l puteau avea întreg în ei înşişi; iar 
omul pe care-l cunoşteau ei, din ei înşişi, nu era omul de- 
plin realizat în Dumnezeu. De aceea ei nici nu puteau înfă- 
ţişa relaţia culminantă între om şi Dumnezeu şi întregul re- 
zultat al lucrării lui Dumnezeu asupra omului. Pe de altă 
parte, nefiind identificaţi cu adevărul pe care-l comunicau, 
nu-l comunicau cu toată puterea de transformare a altora, 
nu convingeau despre el prin lucrarea culminantă a lui 
Dumnezeu în ei înşişi. 

Adevărul se impune cu toată puterea când se comunică 
el însuşi în mod direct. Cu altă putere se impune Dum- 
nezeu însuşi ca adevăr, în actul Său de autocomunicare. Se 
simte în orice cuvânt al Său. totalitatea adevărului viu, iden- 
tic cu Persoana Sa. Adevărul integral se arată în Hristos ca 
persoană vie, făcându-Se EI însuşi ipostas al spiritului 
uman. Datorită acestui fapt spiritul uman îl sesizează în 
deplinătatea lui. Pe lângă aceea, asumând EI însuşi modul 
de comunicare uman, Se comunică în modul cel mai direct 

și mai accesibil oamenilor; el (adevărul) prezintă pe Dum- 
nezeu în maxima apropiere, pentru că între gradele prezen- 
ţei, cel al dialogului direct reprezintă prezenţa celor aflaţi în 
modul cel mai direct, in maxima apropiere a partenerilor. 
Dumnezeu e prezent în Hristos în această prezenţă maximă 
a partenerului în dialogul direct ca om. Aceasta e cea mai 
accesibilă și mai deplină apropiere a lui Dumnezeu. Dum- 
nezeu e disponibil în Hristos oricărui om în virtualitatea 
acestei maxime apropieri, ca partener în formă umană într-un 
dialog direct veşnic, putând conduce pe om în cunoaşterea 
infinită a Sa ca Dumnezeu. 


b. Împlinirea Revelaţiei şi a Proorociei în Hristos. Pre- 
zentându-Se pe Sine ca Dumnezeu devenit om şi ca om 
care e în acelaşi timp în maximă apropiere de oameni, 
Hristos anunţă Împărăţia lui Dumnezeu pe cale să înceapă 
şi să se dezvolte în măsura în care oamenii cred în El şi 
intră şi înaintează în comuniune cu El. împărăţia lui Dum- 
nezeu este, din momentul apariţiei lui Hristos, "în mijlocul" 
oamenilor. Predicându-Se pe Sine, o predică pe ea şi pre- 
dica Lui e revelaţia prezenţei acestei Împărăţii, fiind predi- 
ca prin care Se revelează Persoana Sa. Pe de altă parte, 
Împărăţia aceasta va începe în deplinătatea ei o dată cu în- 
vierea Sa. Deci EI e şi din acest punct de vedere Proorocul 
revelaţiei depline şi al Împărăției realizate a lui Dumnezeu 
şi a umanităţii deplin îndumnezeite, din cadrul ei. Această 
împărăție, ca şi Persoana lui Hristos, nu e o noutate rela- 
tivă, care va putea fi urmată de altele, ci noutatea ultimă şi 
absolută, în care e dată plenitudinea şi infinitatea vieţii. 

Predica lui lisus este şi chemarea adresată oamenilor, 
ca să primească această Împărăţie ca unica şansă a vieţii 
lor adevărate, veşnice şi depline. "În această unică şi totuşi 
pentru noi exemplară relaţie a Sa cu Dumnezeu, lisus cel 
dinainte de Paşti trăieşte în Persoana Sa sosirea Împărăției 
lui Dumnezeu şi astfel cunoaşte sosirea aceasta indisolubil 
legată cu propovăduirea Sa proprie. Cu aceasta nu se 

neagă că, prin moartea şi învierea Sa, atât impărăţia cât şi 
propovăduirea Sa obţin o ultimă radicalitate în ele însele şi 
pentru noi'114. 

Sfântul Chiril din Alexandria spune că Hristos, prin ceea 
ce aduce în Sine însuşi, a descoperit în Ilpostasul Său ti- 
purile legii. El a mutat în Ipostasul Său tipurile la adevăr! 15. 
Proorocii şi drepţii Vechiului Testament, nefiind ei înşişi 
adevărul în persoană, adică Hristos, reprezentau pe Hristos 
ca tipuri, sau Îl înfățișau în tipuri, pentru că-L vedeau în de- 
părtarea viitorului, pe baza comunicărilor primite de la 
Dumnezeu, sau a unei vederi nedeslușite a Cuvântului în 
existenţa Lui imposibil de descris cu toată claritatea. De 
aceea numai în Hristos se luminează legea sau ţinta spre 
care arată ea in mod neclar. Chiar lisus a spus că legea 
arăta spre EI: 'Căci dacă aţi fi crezut lui Moise, M-aţi crede 
şi pe Mine. Căci el despre Mine a scris" (In 5, 46). "Hristos 
a fost rânduit, spune acelaşi părinte, Apostol şi Arhiereu 
(Evr. 3, 1) şi ne-a eliberat de legea umbrită şi ne-a trecut la 
vorbirea clară (eic ebpoviav) a învăţăturii evanghelice"! 15. 

Desigur Hristos a venit sau a fost trimis ca "Apostolul" 
Său propriu, precum S-a făcut şi '"Proorocul' Său propriu, 
căci numai întrucât S-a făcut om rămânând şi Dumnezeu, 
adică întrucât S-a umilit pe Sine, luând modul uman de a 
Se comunica, a putut deveni accesibil ca Dumnezeu şi a 
putut intra cu oamenii în acest dialog direct. Așa cum Pa- 
triarhul Iacob descojeşte nuielele, aşa Hristos descojeşte 
înțelesurile legii. El 'descojeşte legea de umbra ei şi înlă- 
tură acoperământul de pe scrierile proorocilor, arătând 'ra- 
ţiunea' din ele albită şi plină de farmecul duhovnicesc'1 17, 


114. Karl Rahner, 'Grundlinien einer systematischen Christologie', 
în vol. Karl Rahner, Wilhelm Thussing, Christologie, systematisch- 
exegetisch, Herder, 1972, p. 32. 

115. Glaphyra, P.G. 69, col.89. 

116. ibidem, col. 88. 

117. Ibidem, col. 241. 

Făcând aceasta Hristos înlătură (îndepărtează) umbra 
care era aşezată în lege asupra Lui, ieșind din planul indi- 
rect în care se afla în timpul Vechiului Testament, în planul 
dialogului direct. 

Dacă Moise n-a putut urca tot poporul în muntele cu- 
noştinţei infinite şi directe a lui Dumnezeu, Hristos poate 
face aceasta. Pe Sinai, spune tot Sfântul Chiril din Alexan- 
dria, nu s-a putut urca poporul. "Era imposibil ca prin că- 
lăuzirea lui Moise, să se apropie de Dumnezeu. Nu se putea 
apropia prin tipuri şi prin umbră”. Căci acestea se inter- 
calau între popor şi Dumnezeu. Dar când Dumnezeu a in- 
trat în dialog direct cu oamenii, înlăturând tipurile interme- 
diare, ei s-au aflat dintr-odată în faţa lui Dumnezeu. "Legea 
tindea spre frumuseţea adevărului'... “lar adevărul este 
Hristos, prin Care am dobândit intrarea şi am ajuns aproa- 
pe de Tatăl, urcându-ne ca la un munte, la cunoştinţa ade- 
vărului"! 18. "Sfârşitul legii şi al proorocilor este Hristos' 
(Rom. 10, 4). Legea arăta spre taina lui Hristos, dar în ea 
nu era Hristos descoperit. “Iar prin munte se înţelege în 
acestea, cunoștința mai presus de fire şi mai presus de 
toate a tainei lui Hristos". "Deci Moise îi aduce lângă mun- 
te, dar nu-i urcă în el. Cum am spus adineaori, desăvârşirea 
şi înălţimea în înţelepciune şi cunoştinţă o câştigăm prin 
Hristos, nu prin Moise. Ultimul e slujitor şi pedagog, primul, 
ca Domnul tuturor, S-a arătat ca dătătorul cunoștinței desă- 
vârşite'119. Cunoştinţa aceasta e împreunată cu schimba- 
rea noastră spre slavă. 'Şi nimenea n-a rămas care să nu 
audă şi să nu cunoască slava Mântuitorului"120, Căci în EI 
Dumnezeu însuși a intrat în relaţie directă cu noi; Dum- 
nezeu, Care e foc şi arde păcatele noastrel121. 


118. Ibidem, col. 509. 
119. Ibidem, col. 509. 
120. Ibidem, col. 508 AB. 
121. Ibidem. 

Desigur, Cuvântul lui Dumnezeu, ca Dumnezeu, chiar 
venit în Hristos în dialog direct cu noi, nu e văzut în mod 
descoperit. Trupul lui Hristos, cuvintele Lui omenești, ră- 
mân încă 'tipuri', "simboluri" ale dumnezeirii Lui. Dar acum 
tipul nu e despărţit de Dumnezeu, ci Dumnezeu S-a făcut 
El însuşi 'tipul Său', "simbolul Său'122. Trebuie înaintat în 
intimitatea cu EI însuşi pentru a pătrunde prin EI ca tip la 
dumnezeirea Lui infinită, nu pe o cale în afară de EI. Cine 
este lângă El simte prin cuvintele Lui omenești, prin privirile 
Lui şi prin toată înfăţişarea, comportarea şi faptele Lui, dum- 
nezeirea nevăzută a subiectului Său. "lată Domnul vine cu 
tărie şi braţul Lui cu stăpânire va paşte turma Lui şi cu braţul 
Lui va aduna mieii' (Is. 40, 10). 


c. Puterea Duhului Sfânt în învăţătura lui Hristos. În 
cuvintele şi faptele oricărui om se sesizează nu numai con- 
ţinutul definit al unor înţelesuri, ci şi subiectul lor indefini- 
bil, din care ele pornesc. Acesta e 'duhul' specific al su- 
biectului, care învăluie şi e prezent în toate cuvintele lui. 
Aşa şi pe Hristos Îl experiem ca subiect dumnezeiesc prin 
Duhul Său cel Sfânt, Care ni Se comunică prin toate cuvin- 
tele şi actele şi înfăţişările Sale. Acest Duh ne uneşte cu 
subiectul tainic şi indefinibil al lui Hristos prin toate cuvin- 
tele şi actele Lui. De aceea cuvintele Lui au în ele duh şi 
viaţă. "Cuvintele pe care vi le-am vorbit sunt duh și viaţă" 
(In 6, 63). Sau: 'Tu ai cuvintele vieţii veşnice" (In 6, 68). 
Ele ne unesc prin Duhul Lui, cu El însuşi. "Adevăratul mijlo- 
citor este firistos, cu Care ne-am unit prin relaţie, dacă e 
adevărat că S-a coborât în cele ale noastre şi S-a făcut om, 
ca să ne facă pe noi părtași ai firii Sale dumnezeiești, uniţi 
cu Dumnezeu prin împărtăşirea și harul Sfântului Duh'125. 
Hristos este "adevărul" ca persoană, pentru că orice reali- 
tate spirituală care configurează pe cea materială, prin care 


122. Ibidem. 
125. Sf. Maxim Mărturisitorul, Ambigua, P.G. 91, col. 1165 D. 

se manifestă, subzistă numai în persoană, şi nu în afară de 
ea. Deci realitatea spirituală supremă, de care depinde 
orice altă realitate, nu subzistă decât în persoana sau în tri- 
nitatea personală supremă. Tot ce e adevărat îşi are obâr- 
şia în actul creator al lui Dumnezeu cel personal, se men- 
ţine şi se desăvârşeşte în viaţă sau în adevăr, prin partici- 
parea la viaţa dumnezeiască personală, sau la 'adevărul' 
prin excelenţă. În Hristos s-a umplut de viaţa dumneze- 
iască sau de adevăr şi natura omenească asumată de El şi, 
prin împărtăşirea de ea, se va umple de viaţă şi de adevăr 
orice om care crede. 

Hristos e prin aceasta, adică prin faptul că e Însăși 
Persoana supremă din care iradiază toată puterea şi viaţa, 
un adevăr dinamic, în sensul că în calitate de Dumnezeu dă 
putere umanităţii Sale să se umple de EI ca Dumnezeu, sau 
de viaţa Lui, şi în sensul că această umanitate e stimulată 
să crească în adevărul ei, prin efluviile ce iradiază din Dum- 
nezeu şi răspund trebuinţelor ei celor mai naturale. Aceasta 
datorită faptului că în El e obârşia ei. Acest adevăr ca viaţă 
se comunică prin umanitatea lui Hristos şi celorlalţi oa- 
meni, iar aceştia sunt stimulaţi şi ei să crească în El, să se 
facă asemenea Lui. 

Calitatea dinamică a "adevărului" nu înseamnă că esen- 
ţa lui supremă se produce continuu. EI este din veci şi până 
în veci în aceeaşi esenţă. Dar El promovează pe om, ca 
"chip" al Lui, în eternitate, configurându-l din infinitatea Lui 
tot mai mult după El ca model. Înaintarea în adevăr este 
înaintarea spre o tot mai adâncă imprimare a omului de 
umanitatea lui Hristos ca model al lui, care are puterea de 
a-l conduce pe el într-o desăvârşire infinită, pentru că uma- 
nitatea Lui însăși e imprimată şi umplută de Dumnezeirea 
Lui. Dar aceasta se realizează prin Duhul. Sfântul Chiril a 
stăruit îndelung asupra acestui proces de configurare ne- 
sfârşită a noastră după modelul lui Hristos, prin Duhul Sfânt. 

Căci puterea care însoţeşte chiar cuvântul lui Hristos, în 
care e prezent Hristos însuşi, e Duhul. Cuvântul lui Dum- 

nezeu e lumina, dar din el iradiază Duhul (EAAâunev 5E 16 
mvedua) 124, 

Adevărul mântuitor s-a realizat întâi în umanitatea lui 
Hristos, deja prin implicaţiile uniunii ipostatice, făcând-o pe 
aceasta deplin după modelul ei dumnezeiesc. Învățătura 
lui Hristos e una din formele prin care se comunică şi celor- 
lalți oameni Persoana lui Hristos prin natura Sa umană, în 
vederea mântuirii lor. 

În felul acesta cuvintele şi faptele lui Hristos sunt nece- 
sare pentru a cunoaște Persoana Lui ca Dumnezeu şi ca 
om deplin realizat. Căci Persoana nu se poate cunoaşte alt- 
fel şi nu se poate actualiza în efectele ei asupra altora şi 
nici chiar în ea însăşi, în latura ei omenească, decât prin 
cuvinte şi fapte. 

Căci, cum am văzut, prin cuvintele Persoanei iradiază, 
sau luminează Duhul Persoanei. lar "prin Duhul, (Hristos, 
n.n.) luminează pe tot omul" (2 Cor. 4, 6). Fiul are pe Duhul 
ca pe o rază a firii Sale; EI extinde "strălucirea Duhului'125. 
Duhul e mintea lui Hristos. "Căci fiind mintea lui Hristos, 
spune ucenicilor toate din Hristos, nu cele ale Sale, aflate 
într-o voinţă şi lucrare a Sa'126. Deci Duhul ca o astfel de 
strălucire întinsă din Fiul, e în acelaşi timp "lucrare (sau 
energie) fiinţială ipostaziată'!27. Aşa cum Fiul este Cuvân- 
tul ipostatic, din Care izvorăsc toate cuvintele, fără ca 
aceasta să priveze pe Tatăl şi pe Duhul de calitatea de sur- 
să a cuvintelor, la fel Duhul este energia ipostaziată află- 
toare în Fiul, din Care izvorăsc toate energiile sau lucrările. 
Prin energiile aduse în noi de Duhul lui Hristos, de Care 
sunt pline cuvintele Lui, noi suntem făcuţi tot mai mult 
după chipul lui Hristos. “Primind în noi chipul Cuvântului, 
adică pe Duhul Sfânt şi de-viaţă-făcător, Care Se sălășiu- 


124. Sfântul Chiril al Alexandriei, op. cit., col. 497, 
125. idem, Thesaurus, P.G. 75, col. 589 C, 

126. Ibidem. 

127. Ibidem, col. 584. 

ieşte astfel în noi, suntem reconfiquraţi (&vapuoppobuevo) 
conform Cuvântului cel viu al lui Dumnezeu, urcând iarăşi 
la nestricăciune şi înnoindu-ne pentru viaţa de veci'128. 

Desigur, Duhul Sfânt ni se dă mai deplin din trupul în- 
viat al lui Hristos, deci prin Taine, în care Persoana lui 
Hristos suflă mai deplin prin Duhul lucrarea dumnezeiască, 
decât numai prin cuvinte. 

Dar cuvintele sunt şi ele neapărat necesare pentru ex- 
plicarea lucrării care ne vine din Hristos. În general cuvin- 
tele şi faptele sunt mijloacele prin care ne punem totdeau- 
na în legătură cu persoana cuiva, deci şi cu Persoana lui 
Hristos. lar Hristos aceasta şi urmăreşte. În cazul altor per- 
soane e mai greu să te pui în legătură cu ele prin cuvintele 
rostite şi prin faptele săvârşite de ele în trecut, căci ele nu 
mai sunt prezente unde se reamintesc cuvintele şi faptele 
lor, sau uneori nu se mai recunosc în starea în care au fost 
când au rostit cuvintele şi au săvârşit faptele acelea, întru- 
cât au crescut la alte înţelegeri. Hristos însă este prezent 
unde sunt reamintite cu credinţă în EI cuvintele şi faptele 
Lui, căci ele Îl redau pe El rămas Acelaşi şi în momentul 
când se reamintesc, sau ele reprezintă etape prin care a 
trecut ca om şi prin care trebuie să treacă oricine vrea să 
ajungă la nivelul la care a ajuns umanitatea Lui; etape pe 
care El nu are motiv să le retracteze şi pe care El le retră- 
ieşte cu cei ce se află în una sau alta din ele, ca singurul 
drum prin care pot ajunge şi ei acolo unde Se află El ca om. 


d. lisus Hristos, Învățător etem ca nesfârșit Cuvânt ipo- 
static. Cuvintele lui lisus, exprimându-L pe El însuşi, sunt o 
iradiere directă a Persoanei Sale ca sursă a lor și o autotăl- 
măcire a Ei înseşi. Aceasta înseamnă că E] însuși ca per- 
soană este Cuvântul ca ipostas dumnezeiesc, devenit şi 
ipostas omenesc. Chiar persoana omenească este un Cu- 
vânt ipostatic, pentru că e întreagă atenţie şi tendinţă de 


128. Ibidem, col. 580. 

autocomunicare, pentru că e întreagă chemare şi răspuns 
la o legătură neîncetată în iubire. Ca atare, ea este un cu- 
vânt ipostatic cuvântător la nesfârşit. Dar dacă persoana 
omenească este cuvânt ipostatic, Persoana dumnezeiască 
ce Se întrupează este Cuvântul ipostatic divin şi uman în 
gradul suprem. Ea Îşi comunică neîncetat iubirea Sa supre- 
mă şi cere răspunsul neincetat al unei iubiri corespunză- 
toare din partea omului. Din Hristos iradiază cuvântul cel 
mai revendicator, El este trăit cu cea mai ascuţită respon- 
sabilitate, cu cea mai adâncă obligaţie de a-l răspunde po- 
zitiv, cu cuvântul şi cu fapta. Hristos trezeşte în noi această 
responsabilitate nu numai prin cuvintele Sale, ci şi prin Per- 
soana Sa, atât ca Dumnezeu cât şi ca om: ca Dumnezeu, 
poruncindu-ne ce avem să facem ca să ne realizăm ca oa- 
meni după chipul Său, iar ca om arătându-ne modelul rea- 
lizat al omului. Toate cuvintele Lui au acoperire deplină în 
Persoana Lui. 

Persoana umană este cuvânt ipostatic (subzistent) şi 
deci cuvântător, pentru că există prin dependenţă de Cu- 
vântul ipostatic suprem, trebuind să răspundă şi să se con- 
formeze Acestuia. Orice cuvânt porneşte din ea ca un cu- 
vânt de răspuns, din necesitatea de a răspunde, expri- 
mând-o pe ea ca fiind cuvânt ipostatic responsabil, deci le- 
gat de Cuvântul ipostatic suprem, Care-i vorbeşte cerându-i 
să răspundă. Persoana omenească există în această cali- 
tate de cuvânt responsabil, pentru că îi vorbeşte Dum- 
nezeu, pentru că îi cere Dumnezeu să răspundă, deci să se 
conformeze Lui. În acest sens Dumnezeu, Cuvântul iposta- 
tic suprem, este creatorul şi susținătorul persoanei umane, 
care e cuvânt răspunzător. În aceasta se concentrează cali- 
tatea omului de 'chip' al Cuvântului dumnezeiesc. Omul e 
chemat de Cuvântul dumnezeiesc la existenţă şi e susţinut 
în existenţă, pentru că e chemat în fiecare clipă să înain- 
teze într-o existenţă asemenea Lui prin răspunsul dat po- 
runcii Aceluia de a se conforma Lui. În măsura în care 

omul răspunde mai puţin pozitiv, existenţa lui slăbeșşte, iar 
în iad devine mai mult o umbră a existenţei. 

Prin toate lucrurile şi împrejurările ne vorbeşte Cuvân- 
tul dumnezeiesc, cerându-ne răspunsul. Concomitent ne 
vorbeşte, adresându-ni-Se în mod intim şi tainic prin con- 
ştiinţă. Dar în lisus Hristos ne vorbeşte întrupat ca om, prin 
cuvintele Sale directe ca Dumnezeu în forma umană, 
accentuând responsabilitatea în noi prin modelul de om 
pus de El în faţa noastră. Cuvintele Lui ating concomitent, 
într-o formă cu mult mai intensă, conştiinţa noastră și lu- 
minează acestei conştiinţe cuvintele ce ni le adresează prin 
lucruri şi prin situaţiile mereu noi. Tot într-o vorbire adre- 
sată conștiinței El face actuale în faţa acesteia, şi pentru 
noi personal, cuvintele ce le-a rostit odinioară. Prin toate 
lucrurile şi prin conştiinţă vine Cuvântul neîncetat la noi, 
dar în modul cel mai clar vine prin cuvintele din Scriptură 
ce ni le adresează continuu în calitatea Lui de Cuvântul 
dumnezeiesc întrupat. El Şi-a însuşit cuvintele omeneşti 
pentru a ni Se adresa în modul cel mai desluşit, El însuşi, 
Cuvântul ipostatic, pentru a actualiza în noi continuu obli- 
gaţia de a răspunde, şi făcând să răsune continuu în con- 
ştiinţa noastră, odată cu chemarea Lui ca Dumnezeu, şi 
chemarea Lui ca om realizat, deci ca om aşa cum trebuie 
să fim. lar întrucât El a fost un asemenea om în relaţie cu 
semenii Săi, El ne cere să ne realizăm ca oameni în relaţia 
cu semenii noștri din fiecare moment. Prin aceasta EI dă o 
intensitate deosebită apelurilor ce le fac semenii noştri la 
responsabilitatea noastră faţă de ei. În felul acesta Hristos 
ne vorbeşte și prin toate cuvintele semenilor noştri, care 
ne cheamă la ajutorarea lor şi la o viaţă de seriozitate res- 
ponsabilă. Prin toate acestea Hristos ne leagă direct de 
Sine şi ne comunică puterea şi iubirea Sa, cerându-ne însă 
şi iubirea noastră. Prin toate ne ajută astfel să creştem spi- 
ritual, după chipul Său. 

Sfântul Maxim Mărturisitorul consideră întreg universul 
realităţilor consistente ca o cuvântare întrupată a Logosului 
dumnezeiesc, deci a lui Hristos; iar Sfânta Scriptură o con- 
sideră drept un univers vorbit care exprimă şi interpretează 
în cuvinte propriu-zise universul încorporat al raţiunilor Lo- 
gosului și scopul lui, care se înfăptuieşte în relaţie cu Dum- 
nezeu. Amândouă exprimă gândirea şi voinţa lui Dumnezeu, 
Care a creat şi conduce creaţiunea spre unirea strânsă cu 
EI şi, prin aceasta, spre îndumnezeire. Dar în cel mai direct 
mod şi deci mai cu putere - în gradul prezenţei celei mai 
intense care este cel al dialogului faţă către faţă - a vorbit şi 
vorbeşte Dumnezeu în Hristos, ca fiind Cuvântul întrupat129. 

Am precizat că întrucât Hristos ne vorbeşte nu numai 
ca Dumnezeu, ci și ca om realizat, El ne comunică nu nu- 
mai cuvântul lui Dumnezeu către noi, ci şi răspunsul Lui ca 
model de om către Dumnezeu. În mod special acest răs- 
puns al Său ca om către Dumnezeu ni-l comunică Hristos, 
întrucât Se roagă pentru noi şi ne învaţă şi pe noi să ne 
rugăm. Prin aceasta întăreşte, de asemenea, cuvântul nos- 
tru de răspuns către Dumnezeu. Propriu-zis toată învăţătura 
ce ne-o dă are ca scop să ne facă să răspundem la che- 
marea lui Dumnezeu. Astfel, chiar prin învăţătura Sa, El nu 
ne foloseşte numai nouă, ci şi slăveşte pe Dumnezeu. Sau 
ne foloseşte nouă întrucât ne face să slăvim pe Dumnezeu. 
Direcţia către Dumnezeu e implicată și în învăţătura Sa 
adresată nouă. E! a slăvit pe Dumnezeu, pentru că le-a dat 
lor cuvintele pe care Tatăl 1 le-a dat (In 17, 8, 14) şi pentru 
că a făcut cunoscut oamenilor numele Tatălui şi a făcut ca 
şi ei să păzească cuvintele Lui (In 17, 6). 

Dar Cuvântul lui Dumnezeu cel întrupat ni Se comunică 
nu numai prin cuvinte propriu-zis, ci şi prin fapte de iubire, 
de jertfă şi de putere, care sunt şi ele cuvinte. 


129. Ambigua, P.Q. 91, col. 1129, 1280-1281, 1289, 1305-1321. 

Cine vedea pe Hristos, sau cine Îl vede prin credinţă, 
vede peste tot Persoana Lui ca fiind Cuvânt ipostatic izvorâ- 
tor de cuvinte şi de fapte, amândouă însoţite de o supremă 
putere şi lumină. Aşa Îşi exercită eficacitatea Lui deplină. 
Astăzi această eficacitate deplină a lui Hristos asupra noas- 
tră se exercită prin Taine, în care cuvintele Lui rostite odi- 
nioară pun în evidenţă pe Hristos însuşi ca persoană în 
lucrarea Lui prezentă. Aceasta, întrucât, invocându-L prin 
credinţă şi prin rugăciune, El vine şi işi manifestă actele 
Sale de putere, sau puterea arătată în actele Sale de odi- 
nioară, în favorul şi în folosul celor ce-L invocă cu credinţă, 
împărtăşind harul Duhului Sfânt prin mijlocirea unor ges- 
turi şi materii ce sunt sfinţite prin rugăciune. 


2. lisus Hristos, Arhiereul şi Jertfa supremă 


a. Cele trei direcţii ale slujirii arhiereşti a lui Hristos. 
Dacă în slujirea de Învăţător-Prooroc lisus Hristos e îndrep- 
tat în mod direct spre noi, dar implică în ea voinţa de a ne 
lega de Tatăl întrucât prin împlinirea acestei învățături noi 
împlinim voia Tatălui, deci cuprinde în ea şi o direcţie în- 
dreptată spre Dumnezeu, slujirea de Arhiereu prin care Se 
aduce ca jertfă pe Sine însuşi e îndreptată în mod direct 
spre Tatăl. Totuşi implică în ea şi o direcţie îndreptată spre 
oameni, întrucât vrea să încadreze şi pe oameni în ea, deci 
cuprinde în ea şi o direcţie îndreptată spre aceştia. Iar 
întrucât în acest scop Hristos aduce ca jertfă firea umană 
asumată de El, slujirea aceasta are şi o direcţie şi un efect 
îndreptat spre aceasta. Aceste trei direcţii sunt atât de im- 
plicate una în cealaltă, încât e cu neputinţă să fie separate; 
ba chiar nici măcar nu se poate cugeta una fără alta. În 
Sfânta Scriptură şi în gândirea Sfinţilor Părinţi sunt afirmate 
toate aceste trei direcţii, în slujirea arhierească a lui Hris- 
tos. În Epistola către Evrei se spune: 'Într-adevăr, orice ar- 
hiereu, fiind luat dintre oameni, este pus pentru oameni, 

spre cele ce sunt ale lui Dumnezeu, ca să aducă daruri şi 
jertfă pentru păcate" (Evr. 5, 1). 

Orice înlăturare a vreuneia din aceste direcţii în slujirea 
Lui arhierească, sărăceşte înţelesul şi eficacitatea lucrării 
mântuitoare a lui Hristos. Teologia apuseană - catolică şi 
protestantă - eliminând efectul slujirii arhiereşti a lui Hris- 
tos asupra firii omeneşti a Lui şi socotind-o numai ca o 
lucrare de satisfacere a onoarei lui Dumnezeu în numele 
oamenilor care L-au jignit cu păcatul lor, sau numai ca o 
ispăşire a vinei lor, a eliminat toată preocuparea de resta- 
bilire a firii omeneşti prin jertfă, întâi în Hristos şi prin 
aceasta şi în cei ce cred în EI, adică tot efortul ascetic, 
sfinţitor şi îndumnezeitor al jertfei şi în general al mântuirii, 
reducând-o pe aceasta la o simplă operaţie juridică, exte- 
rioară firii omeneşti. 

Sfinţii Părinţi au accentuat atât de mult efectul jertfei 
îndreptat spre restaurarea, sfinţirea şi îndumnezeirea firii 
omeneşti în Hristos şi prin ea în toţi cei ce cred în EI, încât 
uneori câte un teolog ortodox s-a simțit ispitit să vadă în 
jertfă mai puţin o slujire îndreptată spre Dumnezeu, spre 
Slăvirea Lui, accentuând mai mult pe cea îndreptată spre 
restaurarea firii omeneşti în Hristos și, prin ea, în ceilalţi 
oameni. Aceasta s-a făcut din opoziţie faţă de teologia cato- 
lică, care afirma că păcatul n-a slăbit şi n-a strâmbat firea 
omenească, ci L-a jignit numai pe Dumnezeu, deci jertfa nu 
are ce să îndrepteze în firea noastră, ci doar să înlăture su- 
părarea lui Dumnezeu cel jignit, ca firea să fie iarăşi admisă 
în relaţie cu EI şi împodobită cu etajul darurilor supranatu- 
rale; sau, din opoziţie faţă de teologia protestantă, care re- 
cunoaşte că prin păcat nu numai că Dumnezeu a fost jig- 
nit, ci şi firea noastră e alterată atât de total încât nu mai 
poate fi vindecată, ci ajunge să se obţină, prin ispășirea 
vinei în faţa Lui, promisiunea restaurării ei în viaţa viitoare. 
Din opoziţie faţă de aceste teorii s-a afirmat din partea câte 
unui teolog ortodox că nu se poate admite că Dumnezeu 

are vreo supărare pe om din pricina păcatului şi că deci 
pretinde vreo jertfă pentru iertarea lui; de aceea jertfa nu 
ar avea alt rost decât să refacă firea omenească în Hristos 
şi să câştige dragostea oamenilor pentru EI şi pentru Dum- 
nezeu; Chiar aceasta constituie o refacere a firii lor, din 
pricina îmbolnăvirii ei în urma separării de Dumnezeu şi a 
duşmăniei faţă de E1150. 

Din tendinţa de a înţelege starea de păcat a omului 
aproape numai ca o duşmănie faţă de Dumnezeu, nu și ca 
o supărare a lui Dumnezeu față de acesta, unii teologi 
bazându-se pe locul din epistolele: 2 Cor. 5, 18 şi Rom. 5, 
1, deduc că Sfântul Apostol Pavel "nicăieri nu spune că 
Dumnezeu Se împacă cu omul, ci totdeauna că Dumnezeu 
împacă pe om cu Sine'. Dar împotriva acestei concluzii s-a 
invocat textul din Epistola către Romani 10, 3, unde se 
spune că omul se luptă să-şi întărească 'dreptatea lui', iar 
acesta e un lucru de care Se scârbeşte Dumnezeu. "Căci 
toată dreptatea omului este mai murdară decât orice ură, 
potrivit Scripturii (Is. 64, 6), care o numește răutate'151. 
Nicolae Cabasila mai zice: 'Hristos S-a făcut dreptate de la 
Dumnezeu şi răscumpărare; şi desfiinţează duşmănia în 
trupul Său şi împacă pe Dumnezeu cu noi'152. Totuşi, pe 
drept Cuvânt, un teolog grec zice: "Dar Dumnezeu nu urăş- 
te pe copilul Lui nici când acesta se află în stare de păcat, 
ci e scârbit numai de starea de păcat a omului, în care se 
îmbracă şi se urâţeşte din pricina aceasta'!55. Din starea 
aceasta de duşmănie, neplăcută lui Dumnezeu, omul nu 
poate ieşi decât prin jertfă: o jertfă pe care n-o poate aduce 
el, ci numai Hristos. 


130. J. Romanides, Ilponaropikâv &u&prnuo, Atena, 1957, p. 88. 

131. Nicolae Cabasila, 'H Osoujrop, ed. P. Nellas, op. cit., Atena, ed. 
2, p. 180. i 

132. Despre viața în Hristos, P.G. 150, col. 488 B. 

133. P. Nellas, op. cit., p. 106. 

Deci înţelegerea cea mai cuprinzătoare a jertfei lui 
Hristos este aceea care vede atât direcţia ei îndreptată spre 
Dumnezeu, cât şi direcţia ei îndreptată spre firea omeneas- 
că asumată de Hristos şi, prin ea, spre ceilalți oameni. 
Această concepţie cuprinzătoare este proprie Sfinţilor Pă- 
rinţi, fiind în acord şi cu cea a Sfintei Scripturi. 

Dar faptul că, prin jertfa adusă Tatălui, Hristos restau- 
rează şi îndumnezeieşte şi firea omenească, dă şi direcţiei 
ei îndreptate spre Dumnezeu un alt sens decât acela al 
unei simple satisfacţii a onoarei Lui jignite. Dumnezeu nu 
putea iubi starea de păcat a oamenilor, care e o stare de 
duşmănie a acestora faţă de EI. Hristos ca om, îndreptând 
prin jertfă starea de duşmănie a firii omeneşti faţă de Dum- 
nezeu, câştigă chiar prin aceasta iubirea lui Dumnezeu 
pentru această natură. Sau viceversa: manifestând prin 
jertfă voinţa de a se dărui cu totul lui Dumnezeu, natura 
omenească se reface chiar prin aceasta din starea sa bol- 
navă. Sunt două aspecte nedespărţite ale jertfei. Un părinte 
se bucură de copilul care se reîntoarce la respectul faţă de 
el, nu pentru că îşi vede prin aceasta onoarea restabilită, ci 
pentru că prin acest respect ce i-l acordă copilul din nou 
vede restabilite resorturile morale şi chiar ontologice în 
fiinţa copilului. 

Într-un cuvânt, jertfa serveşte restabilirii comuniunii 
între Dumnezeu şi om. Comuniunea restabilită înseamnă 
însă atât firea omenească restabilită din egoismul ei, cât şi 
iubirea lui Dumnezeu manifestându-se neîmpiedicată în 
voinţa ei de a împodobi pe om cu darurile ei, neîmpiedi- 
cată de egoismul duşmănos al omului. Jertfa omului e ne- 
cesară pentru restabilirea comuniunii, atât pentru Dum- 
nezeu cât şi pentru omul însuşi. 

Sfânta Scriptură şi Sfinţii Părinţi văd prezente în slujirea 
arhierească şi în jertfa lui Hristos toate cele trei direcţii, în 
intercondiţionarea reciprocă ce le dă sensul amintit. 

in ce priveşte direcţia către Dumnezeu, am văzut ce 
spune Epistola către Evrei (5, 1, 7). Jertfa lui Hristos împli- 
neşte jertfele din Vechiul Testament, care erau toate în- 
dreptate spre Dumnezeu, desigur în folosul poporului: "El a 
intrat o singură dată în Sfânta Sfintelor, nu cu sânge de ţapi 
şi de viței, ci cu însuşi sângele Său, şi a dobândit o veşnică 
răscumpărare" (Evr. 9, 12). 

Dar prin jertfa aceasta adusă lui Dumnezeu, Hristos în 
acelaşi timp Se desăvârşeşte ca om. lar prin aceasta sfin- 
ţeşte, sau desăvârşeşte şi pe ceilalţi. Aceasta se întâmpla şi 
cu jertfele din Vechiul Testament. 'Făcându-Se desăvârşit, 
S-a făcut tuturor pricină de mântuire veşnică' (Evr. 5, 9). 
"Căci dacă sângele ţapilor şi al taurilor şi cenuşa junincii, 
stropind pe cei spurcaţi, îi sfinţeşte spre curăţia trupului, cu 
atât mai mult sângele lui Hristos care, prin Duhul cel veş- 
nic, S-a adus lui Dumnezeu pe Sine jertfă fără de prihană, 
va curăţi cugetul vostru de faptele cele moarte, ca să slujiţi 
Dumnezeului celui viu' (Evr. 9, 13-14). 'Şi întru această 
voinţă suntem sfinţiţi, prin jertfa trupului lui Hristos, odată 
pentru totdeauna... Căci printr-o singură jertfă adusă, i-a 
adus la veşnică desăvârşire pe cei ce se sfinţesc' (Evr. 10, 
10, 14). 

Dar prin cele spuse n-am arătat decât realitatea şi nece- 
sitatea a două direcţii cuprinse în jertfa lui Hristos: cea spre 
Dumnezeu ca opusă înstrăinării omului de EI şi cea în folo- 
sul oamenilor, pentru a-i atrage în această mişcare spre 
Dumnezeu. Am mai menţionat că amândouă sunt destina- 
te să restabilească comuniunea între Dumnezeu şi oameni. 
Dar încă n-am spus în ce constă conţinutul interior al jert- 
fei ca direcţie spre Dumnezeu şi semnificaţia ei pentru 
umanitatea asumată de Hristos şi motivaţia ei prin legătura 
deosebit de intimă cu oamenii. 

Conţinutul morţii lui Hristos ca jertfă îndreptată spre 
Dumnezeu şi cu mare efect pentru umanitatea Sa este o 
totală predare a lui Hristos, ca om, Tatălui. lar motivaţia 

suferinţei implicate în ea din cauza legăturii Lui cu oamenii 
înstrăinaţi de Dumnezeu este adânca şi totala compătimire 
a Lui pentru oameni. Compătimirea aceasta dusă până la 
moartea pentru ei, ca predare totală Tatălui, ca să-i facă şi 
pe ei să se predea Tatălui, este ea însăşi o forţă eficientă 
asupra lor, dar şi asupra umanităţii Sale. Compătimirea 
aceasta e o mare suferință pentru păcatele lor, dar totuși 
singură nu-i poate elibera de păcat. Trebuie să le infuzeze 
şi lor pornirea de a muri şi ei egoismului lor, luând putere 
din moartea Lui în faţa Tatălui. Compătimirea Şi-o mani- 
festă lisus și pe cruce: 'lartă-le lor că nu ştiu ce fac“. ÎI 
doare nesimţirea şi nenorocirea lor, dar aceasta Îi dă şi pu- 
tere să moară pentru a-i scoate din această stare. În Ghetsi- 
mani Îi e frică de moarte, dar compătimirea pentru oa- 
meni Îi dă putere să învingă frica, deşi pe de altă parte şi 
ea Îi produce suferinţă. Psihologia lui lisus a fost prea sim- 
plificată, prea dezumanizată în teologia scolastică, fiind re- 
dusă la un act de satisfacţie juridică singulară. Hristos însă 
rămâne permanent în stare de jertfă în sensul dublu al 
predării ca om Tatălui şi al compătimirii pentru oameni. 
Dar dacă noi ne mântuim întrucât ne însuşim starea de 
jertfă şi viaţa nouă la care a ajuns prin ea trupul lui Hristos, 
acest trup jertfit şi înviat capătă o importanţă centrală per- 
manentă în mântuirea noastră, înţeleasă ca fiind curăţire 
de păcate şi ca ieşire din păcat, sau din dușmănia față de 
Dumnezeu, şi ca participare la viaţa dumnezeiască. Dar 
trupul Lui are această importanţă centrală permanentă, în- 
trucât e trupul lui Dumnezeu-Cuvântul. Numai aşa se um- 
ple de toată viaţa dumnezeiască; numai aşa trupul Lui este 
|! inelul incandescent prin care ni se transmite tuturor focul 
i! dumnezeiesc care a înlăturat în El moartea şi din EI se în- 
tinde şi în noi, pentru a ne lumina, curăţi şi indumnezei şi 
pentru a topi puterea morţii din noi. Din aceasta se vede că 
trupul lui Hristos are această importanţă centrală perma- 
nentă, întrucât n-a fost jertfit de altcineva, adică fără voia 

Lui, ci prin însuşi subiectul Lui, adică din însăşi pornirea 
Lui, Cel care avea în Sine Dumnezeirea purtată de Ipos- 
tasul Cuvântului. Hristos este astfel nu numai Învățătorul şi 
învăţătura ipostaziată prin Sine, ci şi Arhiereul şi Jertfa prin 
Sine. Primul lucru nu ar fi fost dacă nu ar fi fost şi al doilea; 
sau viceversa. Arhiereul e una cu Jertfa. Sau Jertfa e una 
cu Arhiereul. De aceea este Jertfa culminantă și Arhiereul 
culminant. Dar tot de aceea este şi Învățătorul şi învăţătura 
culminantă. 

Astfel importanța centrală permanentă a trupului lui 
Hristos depinde de identificarea Lui ca Arhiereu cu calita- 
tea Sa de jertfă. De arhierie e legată deci poziţia de auto- 
jertfire. Aşa cum Cuvântul întrupat e Cuvântul în Persoană 
sau vorbitor aşa este EI şi Jertfa în Persoană, Jertfa care Se 
jertfeşte, "Jertfa vie', cum se spune într-un tropar biseri- 
cesc. Calitatea simultană de Arhiereu şi de jertfă nu sunt 
asociate accidental cu Persoana Sa, ci sunt expresia Per- 
soanei Sale înseşi ca Fiu al lui Dumnezeu întrupat pentru 
noi. Dacă omul e făcut în general să fie jertfă vie adusă de 
el însuşi lui Dumnezeu, Ipostasul întrupat al Cuvântului 
realizează prin excelenţă această calitate, fiind jertfa su- 
premă şi Arhiereu suprem prin excelenţă. Primind să Se 
facă om, Fiul lui Dumnezeu a primit să Se facă Arhiereul 
suprem al nostru şi jertfa supremă pentru noi, adică a pri- 
mit să ofere trupul Său întru totul lui Dumnezeu şi prin aceas- 
ta să-l învie pentru a-l dărui ca un aluat al învierii nouă oa- 
menilor prin unirea noastră cu El. El nu e Arhiereu în cali- 
tate de Dumnezeu. Căci Arhiereul slujeşte lui Dumnezeu. 
Dar nu e Arhiereul suprem decât pentru că e şi Dumnezeu, 
pentru că poate fi astfel Mijlocitorul deplin eficient între 
oameni şi Dumnezeu, pentru că face pe Dumnezeu prici- 
nuitor al învierii din moartea cea acceptată ca jertfă. Iar 
putinţa dăruirii Sale depline ca om lui Dumnezeu e impli- 
cată în calitatea Sa de Fiu al lui Dumnezeu, Care Se află 
din veci într-o ascultare filială faţă de Tatăl. 

Sfântul Chirii din Alexandria zice: 'Trebuie să stim 
că nici despre Fiul însuşi, Cuvântul lui Dumnezeu Tatăl, nu 
s-ar spune că slujeşte ca preot (ieparevew) şi că ar fi în 
starea liturgică, dacă nu s-ar înţelege că S-a făcut ca noi și, 
precum a fost numit Prooroc şi Apostol pentru omenitatea 
Sa, aşa a fost numit şi Preot. Căci cele ale slujitorului se 
cuvin chipului slujitorului. Iar aceasta este golirea (cheno- 
za). Căci Cel ce Se afla în chipul şi egalitatea Tatălui, Căruia 
Îi stau înainte şi Serafimii de sus, Căruia îi liturghisesc (Îi 
aduc slujba sfântă) mii şi mii de îngeri, când S-a golit pe 
Sine se spune că S-a şi arătat liturghistor al celor sfinte şi 
al Cortului adevărat. Atunci S-a şi sfinţit cu noi Cel ce este 
mai presus de toată zidirea. "Căci Cel ce sfințește și cei ce 
se sfinţesc, dintr-unul sunt toţi. Pentru care pricină nu Se 
ruşinează să-i numească pe ei fraţi, zicând: “Vesti-voi nu- 
mele Tatălui, fraţilor Mei' (Evr. 2, 11, 12; Ps. 21, 24). Deci 
Cel ce sfinţeşte ca Dumnezeu, când S-a făcut om şi S-a 
sălăşiuit între noi şi a fost frate după omenitate cu noi, 
atunci se spune şi că S-a sfinţit. Deci trebuinţa de a fi Preot 
şi de a fi sfinţit ţine de coborârea în trup'154. 

A se remarca strânsa corelaţie între lucrarea sfinţitoare 
a lui Dumnezeu şi lucrarea preoțească prin care se obţine 
lucrarea sfinţitoare a lui Dumnezeu. E corelaţia între dărui- 
rea de sine a făpturii şi sfinţirea obţinută de la Dumnezeu. 
În fond calitatea de preot a omului nu-i decât ultima con- 
cluzie a calităţii lui de fiinţă responsabilă. Precum prin cali- 
tatea de fiinţă responsabilă răspunde lui Dumnezeu care îi 
oferă iubirea Sa, aşa prin calitatea de preot Se dăruieşte lui 
Dumnezeu răspunzând la aceeaşi chemare a Lui, Care vo- 
iește ca, prin dăruirea Sa, să-L umple de darurile Sale. Dar 
dacă iubirea sfinţeşte pe cel care se dăruieşte, însăşi dă- 
ruirea de sine a omului împlineşte o condiţie a sfințirii lui, 
sau e o premiză a ei. 


154. Glaphyra, P.G. 69, col. 100 B. 

in aceasta sunt implicate două lucruri: a respinge preo- 
ţia înseamnă a respinge umilirea şi slujirea în faţa lui Dum- 
nezeu; sfinţirea de care Se împărtășește Hristos se referă la 
firea Lui omenească. Aceasta e purificarea de păcat şi um- 
plerea de viață dumnezeiască ce se împărtășește trupului 
lui Hristos de către EI însuşi ca Dumnezeu, pentru ca prin 
mijlocirea Lui să fie sfinţiţi toţi cei ce cred. Dar această sfin- 
ţire a trupului înseamnă sau pregătirea Jertfitorului pentru 
a Se jertfi lui Dumnezeu, sau e un efect al actului de jertfă. 
Aceasta implică direcţia jertfei spre Dumnezeu şi spre În- 
suşi Cel ce Se jertfeşte. 

b. Arhieria şi jertfa lui Hristos, ca mijloc de restabilire a 
comuniunii între Dumnezeu și oameni. Toate cele trei di- 
recţii ale jertfei lui Hristos și prin aceasta eficienţa ei ca 
sfințire şi eliberare a firii noastre de păcat şi de moarte, ni 
le înfăţişează Sfântul Chiril din Alexandria spunând: "Deci 
când S-a făcut Hristos Arhiereu şi prin El am fost aduși în 
chip spiritual întru miros de bună mireasmă lui Dumnezeu 
şi Tatăl, atunci ne-am învrednicit în chip bogat de bună- 
voinţa Lui şi am dobândit şi făgăduinţa sigură că moartea 
nu mai are putere asupra noastră. S-au destrămat și cele 
ale mâniei şi au fost desfiinţate urmările blestemului vechi. 
Căci am fost binecuvântaţi în Hristos'155, 

În opera Închinare în Duh şi Adevăr, Sfântul Chiril dez- 
voltă ideea că noi nu putem intra la Tatăl decât ca jertfă cu- 
rată. Dar noi înşine nu ne putem transpune în această stare 
de jertfă curată. De aceea a acceptat Hristos starea de jert- 
fă curată, pentru ca intrând la Tatăl în această stare să ne 
introducă şi pe noi adunaţi în Sine, sălăşluit EI însuși în noi. 

Aici ideea de jertfă arată în ea în mod străveziu pe cea 
de comuniune. Intrarea lui Hristos ca om la Tatăl, condiţio- 
nată de starea de jertfă curată care poate fi înţeleasă şi ca 
o deschidere a omului pentru intrarea Tatălui, este resta- 


135. Op. cit, col. 73 A. 

pilirea comuniunii între Hristos ca om şi Dumnezeu. Dar 
starea Lui de jertfă a realizat-o pentru noi, ca o concluzie şi 
întărire a comuniunii Lui cu noi, sau ca o bază a comuniu- 
nii noastre cu El. Căci EI intră la Tatăl ca jertfă curată, sau 
restabileşte comuniunea Sa cu EI, pentru a ne introduce şi 
pe noi în comuniunea cu Tatăl. Dar prin aceasta intrăm în 
comuniune şi cu Hristos ca Dumnezeu, pentru că intrăm în 
comuniune cu Tatăl Lui, Care devine astfel Tatăl nostru. 
Jertfa e necesară pentru comuniune. Jertfa e animată de 
tendinţa după comuniune; e renunțare la sine, de dragul 
celuilalt; e uitare de sine din iubire faţă de celălalt. Astfel 
comuniunea e rezultatul jertfei. Oarecum însăşi chenoza 
Fiului lui Dumnezeu, prin asumarea firii noastre şi prin 
acceptarea morţii, e o iniţiativă a Lui spre restabilirea co- 
muniunii Sale, ca Dumnezeu, cu noi, dar şi spre restabili- 
rea comuniunii Sale ca om cu Tatăl şi prin aceasta și a 
noastră cu Tatăl, în E]. Dar din cele spuse rezultă că și Tatăl 
avea o lipsă de jertfa noastră pentru restabilirea comuniu- 
nii între noi şi El. Nu de o jertfă pentru satisfacerea onoarei 
Lui, ci pentru a ne deschide comuniunii cu EI, renunțând la 
noi înşine şi văzându-L pe EI în toată mărirea Lui. De aceea 
L-a dat pe Fiul Său spre jertfă, pentru că noi nu eram în stare 
să aducem această jertfă. L-a trimis pe EI în trup, pentru a 
aduce această jertfă necesară comuniunii, dar nu pentru a 
rezolva exclusiv un conflict între Sine ca Dumnezeu şi noi, ci 
pentru a face din jertfa Fiului Său puterea și stimulentul jert- 
fei noastre. De aceea Se face Hristos Arhiereu şi Jertfă pen- 
tru noi. El este astfel înfăptuitorul comuniunii noastre cu 
Dumnezeu şi între noi înşine. 

Eficacitatea mântuitoare a lui Hristos ca Arhiereu o 
vede și Leonţiu de Bizanţ în faptul că EI e nu numai om, ci 
şi Dumnezeu. Ca om aduce trupul Său jertfă, dar ca Dum- 
nezeu îl aşază de-a dreapta Tatălui. Prin aceasta trupul jert- 
fit e preamărit şi poate iradia din El puterea îndumnezei- 
toare peste toţi. Aici ne întâlnim cu un nou paradox. Trupul 

lui Hristos e jertfă în veci, infuzându-ne şi nouă duhul de 
jertfă, dar în acelaşi timp e locul în care e sălășluită toată 
slava și puterea dumnezeiască destinată nouă. E trupul în 
actualitatea permanentă a stării de jertfă, dar şi de acţiune 
îndumnezeitoare, sau dincolo de contradicţia aparentă din- 
tre aceste stări. Numai aşa ne dă şi nouă puterea de jertfă, 
dar chiar prin aceasta, o putere adevărată. 

Adresându-se nestorienilor, care împărțeau pe Hristos 
în două persoane, Leonţiu zice: 'Voi, cei ce nu recunoaşteţi 
pe Apostolul şi Arhiereul credinţei noastre, cum vă porun- 
ceşte Pavel (Evr. 3, 1), spuneţi pe ce preot îl ştiţi vreodată 
de aceeași fiinţă cu Cel căruia îi slujeşte ca preot? Sau 
pe ce apostol nu-l ştiţi supus Celui ce l-a trimis ca apos- 
tol?... Noi spunem că acelaşi Hristos pe care-L cunoaștem 
Făcătorul tuturor este şi făptură... Căci știm că acelaşi 
Hristos este şi Dumnezeu, şi Preot, şi Jertfă. Deci din faptul 
că se numește preot, nu-L socotiți numai închinător şi litur- 
ghisitor al lui Dumnezeu, după înţelesul în care e cunoscut 
orice preot. Ci auziţi pe același apostol spunând iarăşi 
despre acelaşi Preot: "Având un astfel de Arhiereu, Care a 
șezut de-a dreapta tronului măririi, în cele cerești' (Evr. 1, 
3). Priviţi ceea ce nu recunoaşteţi cu noi: nu este propriu 
preotului să fie împreună-şezător pe tron cu Cel căruia 1 se 
slujeşte şi împreună-cinstit şi slăvit, ci cuiva de fiinţă şi de 
putere egală cu Dumnezeu cel slăvit. Deci nu şade numai 
ca preot împreună cu Dumnezeu în ceruri Cel ce S-a făcut 
Preotul lui Dumnezeu pe pământ şi Şi-a făcut trupul Său 
Jertfă sfinţită (iepovpynoag) şi l-a introdus la Dumnezeu, ci 
ca Cel ce este Acelaşi şi Dumnezeu adevărat"!56, 

Mai întâi observăm că în faptul că Hristos e sfinţit ca 
preot de Dumnezeu prin Duhul Sfânt, se arată nu numai 
iniţiativa Fiului în a Se aduce jertfă lui Dumnezeu pentru 
oameni (deci în cele trei direcţii), ci şi iniţiativa lui Dum- 


136. Adv. Nest., libr. V, PG. 86, 1, col. 1729. 

nezeu-Tatăl. Iniţiativa Fiului e mai degrabă un răspuns al 
Lui la iniţiativa Tatălui, simultan cu ea, constituind împreu- 
nă-implinirea, “sfatul cel veşnic' al Tatălui și al Fiului, în 
Duhul Sfânt. În baza acestei iniţiative, Tatăl trimite pe Fiul 
Său în lume pentru a Se aduce jertfă ca om. 'Că aşa a iubit 
Dumnezeu lumea, încât pe Unul-Născut Fiul Său L-a dat, ca 
oricine crede în Dânsul să nu piară, ci să aibă viaţă de veci' 
(in 5, 16). Aceasta dă oricărei preoţii umane un temei în 
iniţiativa lui Dumnezeu. Acesta e sensul sfințirii preotului. 

Desigur, iniţiativa aceasta a lui Dumnezeu se întâlnește 
cu o aspirație a omului de a jertfi şi de a se jertfi, sau de a 
se dărui lui Dumnezeu. Sfinţirea nu este o operă a lui Dum- 
nezeu îndreptată spre un obiect pasiv, ci răspunde unei as- 
piraţii a subiectului uman. În acest sens am vorbit de o co- 
relaţie între preoţie şi lucrarea sfinţitoare a lui Dumnezeu. 
Desigur această aspirație din partea omului nu se poate ac- 
tualiza fără să-i vină în întâmpinare o iniţiativă dumnezeias- 
că. La noi, oamenii, datorită păcatului, nici iniţiativa divină 
nu poate actualiza deplin aspiraţia umană, neputând-o face 
din pricina păcatului o deplină disponibilitate pentru Dum- 
nezeu. Dumnezeu nu face pe cineva preot ca pe un obiect 
sau împotriva voinţei lui. 

În cazul lui Hristos iniţiativa lui Dumnezeu-Tatăl se în- 
tâlneşte cu răspunsul simultan şi total al Fiului înainte de 
Întrupare, iar după Întrupare cu răspunsul Său ca om, desă- 
vârşind într-o deplină disponibilitate aspiraţia umană spre 
preoţie. În cazul lui Hristos, la iniţiativa Tatălui şi la iniţiati- 
va Fiului, ca răspuns, de a Se întrupa şi de a Se face Arhie- 
reu deplin, se adaugă asocierea firii Sale umane, care face 
răspunsul Fiului să fie şi un răspuns uman ce vine în întâm- 
pinarea iniţiativei Tatălui. 

În Vechiul Testament, unde comuniunea deplină între 
Dumnezeu şi oameni nu se putea încă realiza, se pune mai 
puţin accent pe răspunsul voluntar din partea făpturii uma- 
ne. Acolo jertfa se aducea din poruncă şi e semnificativ că 

acolo se vorbeşte mult de o sfințire a animalelor înainte de 
a fi jertfite. Tot aşa de semnificativ e că nu se vorbeşte de 
un răspuns al celor ce aveau să fie preoţi, ci numai de o 
iniţiativă a lui Dumnezeu, Care consacră pe toţi urmaşii lui 
Aaron ca preoţi. 

În cazul lui Hristos o iniţiativă a Fiului lui Dumnezeu 
spre a Se aduce jertfă ca om, care se conjugă ca răspuns 
cu iniţiativa sfinţitoare a Tatălui, face ca Hristos Fiul lui 
Dumnezeu cel întrupat să ipostazieze sau să personalizeze 
umanitatea asumată de la însăşi nașterea Sa ca om, având 
în EI imprimată pornirea spre jertfă, pentru ca şi Hristos- 
omul să fie sfinţit, de la însăşi naşterea Sa, ca jertfă; astfel 
chiar de la începutul existenţei Sale ca om, iniţiativa sfinţi- 
toare a Tatălui se întâlnea cu pornirea Lui ca om de a Se 
aduce jertfă. 

În acest sens, sfinţirea menită să pregătească pentru 
jertfă şi sfinţirea jertfei sau a celui jertfit apar ca iniţiativă a 
lui Dumnezeu şi ca răspuns al omului pentru primirea şi 
intrarea acestuia în comuniune cu Dumnezeu. Hristos este 
sfinţit şi Se sfințește pentru a Se aduce jertfă de când Se 
face om. Căci de atunci realizează ca om începutul comu- 
niunii cu Dumnezeu. Dar e sfinţit şi ca jertfă adusă, căci 
prin ea a intrat ca om în deplina comuniune cu Tatăl. "Cel 
ce fiind în chipul şi în starea lui Dumnezeu... când S-a golit 
pe Sine, se spune că S-a şi arătat liturghisitor al celor sfinte 
şi al Cortului adevărat. Atunci S-a sfinţit împreună cu noi'137. 
Simultaneitatea voinţei Lui de a Se jertfi, o dată cu iniţiati- 
va Tatălui, se arată dinainte de Întrupare şi de la începutul 
Întrupării. în Epistola către Evrei, care, conform Ps. 39, 9- 
11, prezintă pe Fiul ca Preot, se spune: "Drept aceea 
intrând în lume zice: 'Jertfă şi prinos pentru păcat n-ai voit, 
dar Mi-ai întocmit trup. Arderi de tot şi jertfe pentru păcat 
nu Ţi-au plăcut. Atunci am zis: lată, vin (în sulul cărţii este 
scris pentru Mine) ca să fac, Dumnezeule, voia Ta' (Evr. 


137. Sfântul Chiril al Alexandriei, op. cit., col. 100. 

10, 5-7). Sfinţirea Celui ce vrea să Se jertfească şi a jertfei 
Lui o dată aduse nu are un înţeles demn de Dumnezeu 
decât înţeleasă ca manifestare a voinţei de comuniune din 
partea Tatălui şi ca acceptare din partea lui Hristos-omul, 
sau ca început de realizare a comuniunii şi ca realizare a 
ei. Altfel, ea rămâne atașarea unei calităţi "fizice" la Cel sfin- 
țit şi la jertfa Lui. 

Înţeleasă în acest unic mod posibil, moartea lui Hristos 
nu mai apare ca aducerea unei satisfacţii substitutive pen- 
tru onoarea jignită a lui Dumnezeu în numele oamenilor, 
sau ca ispăşirea unei pedepse substitutive, în locul lor, din 
același motiv. 

Teologia apuseană, catolică şi protestantă, n-a cunos- 
cut altă modalitate a scoaterii omului din păcat decât su- 
portarea pedepsei pentru el, sau amnistia în baza unei sa- 
tisfacţii oferite lui Dumnezeu. Sfânta Scriptură şi Sfinţii Pă- 
rinți văd soluţia dincolo de această alternativă exterioară: 
într-o mişcare a lui Dumnezeu spre comuniune care se im- 
primă şi omului. În celelalte două cazuri, Dumnezeu ră- 
mâne exterior, pedepsind, sau pune pe om, din exterior, în 
mișcare de satisfacere. În spiritul acestei teologii, chiar şi un 
Hans Urs von Balthasar, care de altfel își însușeşte mult din 
duhul Părinților răsăriteni, spune, citând cu aprobare un alt 
teolog catolic: “Dumnezeu nu poate iubi răul moral, ci nu- 
mai uri... Nu există nici o iubire autentică fără mânie; căci 
mânia este reversul iubirii. Dumnezeu n-ar putea iubi cu 
adevărat binele dacă n-ar uri şi n-ar respinge răul... lată de 
ce Dumnezeu nu iartă păcatul fără ispăşire. O simplă am- 
nistie ar echivala cu ignorarea răului, ignorare care ia prea 
uşor păcatul şi-i recunoaşte chiar o existenţă de drept'138. 

Deşi în aparenţă mânia lui Dumnezeu e considerată aici 
ca îndreptându-se împotriva păcatului, și nu asupra omu- 
lui, în realitate, prin faptul că scoaterea omului din păcat e 


138. E. Riggenbach, Das Geheimnis des Hreuzes Christi, Stuttgart 
und Basel, p.16, la H. v. Balthasar, Le Mystere Pascal, p.135. 

văzută ca impunând numaidecât pedepsirea lui, mânia se 
îndreaptă și asupra omului păcătos. Distincția între omul 
păcătos şi păcat se face numai acolo unde iertarea nu vine 
în urma ispăşirii sau satisfacerii, ci Dumnezeu ia iniţiativa 
comuniunii cu omul pentru a provoca şi în om răspunsul 
prin comuniune. Când răspunsul se produce, are loc ierta- 
rea. Căci răspunsul are şi sensul unei căinţe. 

Desigur, omul îşi însuşeşte pornirea spre comuniune, 
iniţiată de Dumnezeu, prin renunţarea la starea de păcat, 
ca stare de egoism. lar renunţarea aceasta e un efort greu 
şi deci dureros pentru el. Dureroasă este însă şi persistarea 
lui în păcat, date fiind toate urmările pe care păcatul le im- 
plică. Dar din moment ce omul face din urmările dureroase 
ale păcatului mijloace de depăşire a lui, ele încetează să 
mai însemne o suportare a lor ca pedepse. De fapt, urmă- 
rile păcatului cu caracter de pedeapsă sunt pornirile ego- 
iste, durerile și moartea. Acceptarea pornirilor egoiste pro- 
duce durerile cu finalul lor, care e moartea. Dar satisface- 
rea lor inseamnă totodată săvârşirea păcatului în conti- 
nuare. Durerea şi moartea venite de pe urma lor în acest 
caz, înseamnă nu numai o urmare a păcatului, ci şi o pe- 
deapsă a lui. Durerea ca efort încordat de renunțare la por- 
niri egoiste, deși mai păstrează caracterul de urmare a pă- 
catului, nu mai are şi caracterul de pedeapsă a lui, ci de 
mijloc de eliberare de păcat şi ca atare de realizare a comu- 
niunii, care va aduce şi învierea la viaţa veșnică. 

Astfel Dumnezeu acceptă pe om nu pentru că acesta 
suportă o pedeapsă pentru păcatul lui, ci pentru că face 
efortul de a nu mai păcătui, pentru că a luat durerilor pe 
care le suportă caracterul de pedeapsă pentru păcat, făcân- 
du-le simple urmări ale păcatului şi mijloace de luptă împo- 
triva lui și de intrare în comuniunea oferită de Dumnezeu. 
Desigur aceasta e tot o slăvire a lui Dumnezeu, o slăvire 
chiar mai reală decât cea oferită prin suportarea durerii şi 

a morţii ca pedeapsă pentru păcat sau ca satisfacere adusă 
onoarei jignite a lui Dumnezeu. 

Dar aceasta numai Hristos o poate face Cel dintâi şi 
numai în El o putem face şi noi. În Hristos durerea şi moar- 
tea şi-au schimbat pentru prima dată în mod deplin rostul 
de pedeapsă pentru păcat, deşi pe de altă parte EI le-a asu- 
mat ca urmări ale păcatului, sau ca 'blestem' venit asupra 
întregii omeniri de pe urma păcatului. Aceste urmări aveau 
chiar prin ele nu numai caracterul de blestem, ci şi de mij- 
loace de limitare şi de depăşire a păcatului, prin scârbirea 
omului de păcat din cauza lor şi prin folosirea lor pentru o 
limitare a păcatului prin ele şi prin folosirea lor ca mijloace 
de ieşire din păcat!59. Dar numai în Hristos ele s-au curăţit 
de fapt deplin de caracterul lor de pedepse pentru păcat, 
căci numai în EI au încetat să mai fie amestecate cu păca- 
tul. De aceea numai în El moartea a fost învinsă, pentru că 
numai în EI ea a devenit jertfă sfântă sau mijloc de sfințire 
a firii umane şi numai în El durerile au devenit şi ele mij- 
loace de biruire deplină a lor şi a morţii, pentru că şi ele au 
devenit mijloace de sfințire a firii şi de "leac" al ei. 

Dar acest lucru se va face mai evident în cele urmă- 
toare. 


c. Moartea lui Hristos ca jertfă sfinţită şi sfinţitoare şi ca 
mijloc de biruire a morţii. Hristos învinge în Sine moartea, 
pentru că în El comuniunea omului cu Dumnezeu este rea- 
lizată în mod culminant prin moarte, iar aceasta înseamnă 
că şi sfinţirea Aceasta o putem vedea pornind de la con- 
cepţia Sfântului Grigorie de Nyssa despre moarte şi despre 
înviere. După el, moartea ca despărţire a sufletului de trup 
apare ca o urmare a despărțirii compusului uman de Dum- 
nezeu, Care e forţa de coeziune între suflet şi trup, cum e 
forţa de coeziune între toate. Prin revenirea omului la Dum- 


139. A se vedea în acest sens concepţia lui Nicolae Cabasila, la P. 
Nellas, op. cit., p. 98 urm. 

nezeu Acesta face iarăşi legătura dintre suflet şi trup, după 
ce acestea s-au despărţit, sau după ce legătura dintre ele s-a 
slăbit. Dar aceasta s-a putut întâmpla prima dată în mod 
deplin în Hristos, în Care Ipostasul cel unul ţine pe veci în 
Sine atât sufletul şi trupul, cât şi Dumnezeirea şi omenirea. 
Dacă Hristos a acceptat moartea în Sine, a acceptat-o nu- 
mai din iconomie, pentru ca să dea ocazie puterii Sale 
dumnezeieşti să se manifeste în aşa fel, încât să reunească 
sufletul şi trupul chiar despărțite prin moarte. Căci aceasta 
era situaţia la care ajungea firea noastră de pe urma păca- 
tului. EI a voit să învingă moartea suportând-o, nu evitând-o, 
ca să Se dăruiască şi EI şi fiecare total lui Dumnezeu, şi ast- 
fel comuniunea deplină cu Dumnezeu să fie şi rezultatul 
unui efort al omului de renunțare totală la sine, de venire 
în întâmpinarea voinţei de comuniune a lui Dumnezeu. 

În acest scop, unind în Ipostasul Său natura omeneas- 
că cu cea dumnezeiască, a pus de la început baza învierii. 
EI S-a unit ca principiu unificator şi cu sufletul şi cu trupul. 
Prin aceasta S-a unit şi cu mişcarea sufletului, care vrea să 
rămână unit cu trupul şi să lucreze la unificarea lui cât mai 
deplină, întărind această mișcare a sufletului prin lucrarea 
Lui dumnezeiască, dar şi cu mișcarea trupului, care, ca ur- 
mare a păcatului, tinde să se desfacă de suflet şi să se des- 
compună. Dar pentru a învinge deplin această mişcare a 
trupului, o lasă să meargă până la capăt, adică până la 
moarte, însă nu şi până la descompunere, sau stricăciune: 
“Spunem că Dumnezeu S-a introdus în fiecare din cele 
două mişcări ale firii noastre, din care prin una sufletul tin- 
de spre trup şi prin cealaltă trupul se separă de suflet. Im- 
primându-Se în fiecare din acestea două, adică în partea 
sensibilă şi înţelegătoare a compusului uman, prin puterea 
negrăită a Sa şi prin unirea cu ele, sau cu sufletul şi cu 
trupul, va rândui celor o dată unite, adică sufletului şi trupu- 
lui, să rămână în veci în unire. Căci firea noastră mişcân- 
du-se prin propria-i legitate naturală şi în Hristos spre des- 

părţirea trupului şi a sufletului, El a unit iarăşi cele despăr- 
ţite ca printr-un cheag, prin puterea dumnezeiască, articu- 
lând la un loc ceea ce era rupt spre o unire de nedesfăcut. 
Aceasta este învierea'140, 

Unirea aceasta deplină a umanităţii lui Hristos cu dum- 
nezeirea şi, în ea însăşi, a sufletului și a trupului, e produsă 
pe de o parte de asumarea ei în Ipostasul Cuvântului lui 
Dumnezeu, iar pe de alta, de totala renunțare a Sa la Sine 
ca om, care-și are ca ultimul punct moartea. Hristos accep- 
tă ca om moartea din încrederea totală în Dumnezeu, că El 
Îl va învia prin unirea deplină cu EI, pe care o va realiza re- 
nunțând total la Sine, la întemeirea în Sine însuşi. Dar 
aceasta o poate face pentru că EI are firea omenească în 
Ipostasul Său divin, Care este de nedespărţit de Ipostasul 
Tatălui. Prin aceasta va face arătată în Sine slava lui Dum- 
nezeu. Unirea aceasta e în acelaşi timp o comuniune ma- 
ximă a Sa ca om cu Dumnezeu-Tatăl, în baza faptului că El 
ca persoană e totodată Ipostasul dumnezeiesc al Cuvân- 
tului şi ca atare a avut puterea să rămână în unirea totală 
cu Tatăl şi cu Duhul Sfânt şi să sfinţească umanitatea Sa 
atât prin renunțare la orice întemeiere a ei în ea însăşi, cât 
şi prin comuniunea ei maximă cu Dumnezeu, în El, ca ipos- 
tas divin. În acest context purificarea Sa prealabilă de orice 
egoism, şi suportarea durerilor şi ostenelilor care sunt le- 
gate de această renunțare, capătă şi ele rostul unei sfinţiri 
prealabile, al unei 'mortificări' spirituale pentru Dumnezeu 
sau pentru comuniunea cu El, rostul unei pregătiri pentru 
culminarea lor în moartea pe cruce. 

Moartea astfel acceptată, fiind urmată de Înviere, este 
totodată o definitivare în această stare de renunțare la 
Sine, de sfințire şi de comuniune cu Tatăl. Aşa se concili- 
ază în credinţa Bisericii starea de Jertfă şi de Arhiereu per- 
manent şi de înviere a lui Hristos, de victorie eternă asupra 


140. Sfântul Grigorie de Nyssa, Cuvântarea catehetică cea mare, 
P.G. 45, col.52. 

morții, de şedere a Lui de-a dreapta Tatălui, după ce a in- 
trat cu singele Său în Sfânta Sfintelor cea din ceruri. Numai 
aflându-Se în calitate de Jertfă curată la Tatăl, sau la viaţa 
eternă ne poate imprima şi nouă starea de jertfă curată din 
puterea jertfei şi ne poate introduce și pe noi la Tatăl Lui. 
"El a intrat o singură dată în Sfânta Sfintelor, nu cu sânge 
de ţapi şi de viței, ci cu însuşi sângele Său, şi a dobândit o 
veşnică răscumpărare' (Evr. 9, 12). Dacă a intrat la Dum- 
nezeu cel veşnic, adică în planul existenţei netrecătoare cu 
sângele Său, înseamnă că S-a înveşnicit acolo cu sângele 
Său preacurat, datorită jertfei prin care S-a curăţit. EI e în 
stare de jertfă. Dar, în acelaşi timp, e în starea în care a tre- 
cut dincolo de orice moarte, şi în care se topeşte orice 
moarte a noastră, a celor ce 'murim după asemănarea 
morţii Lui”. 

Între moarte şi Înviere este astfel o continuitate. In- 
trând cu jertfa Sa în Sfânta Sfintelor de sus, rămâne acolo 
în veci, făcându-ne şi nouă parte de slava Lui (Evr. 1, 3; 10, 
12). Moartea trece în înviere şi pe de o parte rămâne în ea, 
pe de alta e depăşită în veci pentru Hristos ca om şi pentru 
noi, întrucât, unindu-ne cu EI, murim spiritual omului vechi 
al păcatului, împreună cu EI. Când, murind ţie, te uneşti 
prin iubire cu Cel ce a murit Lui, pentru Tată! şi pentru toţi, 
rămânând în veci viu la Tatăl, rămâi şi tu în veci în El. 'În El 
este toată desăvârşirea prin sfințire în Duh. Prin El am; fost 
chemaţi la Tatăl şi vom urca la cetatea de sus împreună cu 
E/'141; vom intra în comuniunea cu Tatăl, în care a intrat EI 
pentru noi prin jertfă. Acest fapt se petrece totdeauna până 
la sfărșitul lumii. "Adevărul este Hristos, prin Care am avut 
intrarea şi am ajuns lângă Tatăl, ridicându-ne ca pe un munte 
la cunoștința despre EI'142. 

Ideea că prin moarte Hristos întemeiază comuniuriea 
omului cu Dumnezeu, şi prin aceasta învinge pe veci moar- 


141. Sfântul Chiril a! Alexandriel, Giaphyra, II, P.G. 69, col. 542, 
142. Ibidem, col. 509. 

tea, a exprimat-o Sfântul Chirii din Alexandria în nenumă- 
rate forme. lată una: "Domnul nostru lisus Hristos, legând 
ciurda demonilor necuraţi şi vărsând sângele Său pentru 
noi şi oprind astfel moartea şi stricăciunea, ne face ai Săi 
proprii, ca unii ce nu mai trăim viaţa noastră, ci pe a Lui'. 
Însăşi moartea Lui a fost un act de biruinţă a morţii şi deci 
de depășire a necomuniunii omului cu Tatăl şi cu semenii 
săi. Căci a fost pentru Tatăl și pentru noi. Prin aceasta ne-a 
implicat pe noi în ea. "Dacă n-ar fi murit pentru noi, nu ne-am 
fi mântuit; şi dacă n-ar fi fost între morţi, n-ar fi scuturat 
stăpânirea crudă a morţii'!45. Poate că o prefigurare a aces- 
tui mod de mântuire în Hristos e convingerea omului că 
murind pentru altul se uneşte cu acela pentru veci. 

Noi nu trebuie să murim ca Hristos în mod real, pen- 
tru că aceasta ar însemna că moartea noastră nu s-a desfi- 
inţat în moartea Lui. Dar noi totuşi murim la sfârşitul vieţii, 
însă nu de o moarte ca pedeapsă, căci rostul acesta al 
morţii s-a desfiinţat în Hristos pentru cei ce se unesc cu El. 
Noi murim unindu-ne cu Hristos într-o 'asemănare a morţii 
Lui" (Rom. 6, 5). Noi murim omului vechi, adică păcatului, 
rămânând să suportăm ca şi Hristos durerile care ne con- 
duc la moarte, neamestecate cu păcatul, deci nu ca pe- 
depse pentru păcat, ci ca mijloace de depăşire a morţii şi 
ca dureri ale efortului de renunțare la egoismul nostru plă- 
cut şi păcătos, 'Făcându-ne cu EI o singură tulpină întru ase- 
mănarea morţii Lui, vom fi părtaşi şi învierii Lui, dându-ne 
seama că omul nostru cel vechi a fost împreună răstignit 
cu EI, ca să nimicească trupul păcatului, așa încât să nu 
mai fim robi păcatului" (Rom. 6, 5-6). Trebuie să ne sfinţim 
noi înşine din puterea trupului sfinţit al lui Hristos, Care 
şade de-a dreapta măririi şi de Care ne împărtăşim, luptând 
împotriva patimilor noastre celor păcătoase şi suportând 
afectele sau pătimirile ca urmări ale păcatului, fără de pă- 


143. Op. cit, col. 437. 

cat şi 'infăţişând trupurile noastre ca pe o jertfă vie, sfântă, 
bineplăcută Domnului şi ca o slujire duhovnicească a noas- 
tră', asemenea trupului lui Hristos (Rom. 12, 1). Aceasta 
este preoţia şi jertfa noastră din puterea şi după asemăna- 
rea preoţiei şi jertfei lui Hristos. 

Nu lumea are să o aducă omul în primul rând lui Dum- 
nezeu ca jertfă, în calitatea lui de preot, ci pe sine însuşi. 
În sensul acesta leagă sfântul Petru "preoţia împărătească” 
a celor ce cred în Hristos, de datoria lor de a vesti în fiinţa 
lor 'virtuţile Celui ce i-a chemat pe ei din întuneric la lumi- 
na Lui luminată" şi 'de a se înfrâna de la poftele trupești 
care se oştesc împotriva sufletului" (1 Pt. 2, 9-11). Numai 
devenind şi noi jertfe sfinte intrăm la Tatăl, adică în comu- 
niunea cu EI. Dar numai în Hristos putem noi intra în 
această comuniune cu Tatăl. În aceasta se arată extinderea 
jertfei sfinţite a lui Hristos în noi, pentru a ne face şi pe noi, 
nu fără colaborarea noastră, jertfe sfinţite şi, întrucât Hristos 
ca jertfă e totodată şi preot, preoţi în strânsă unire cu EI. 

Sfântul Grigorie de Nyssa spune că unirea definitivă a 
sufletului şi a trupului, sau Învierea realizată de Hristos 
pentru natura Sa umană, s-a extins la toţi. Cauza acestei 
extinderi stă, desigur, în faptul că Hristos, ca ipostas dum- 
nezeiesc al naturii Sale umane, e în relaţie nemijlocită cu 
noi, că EI, oferindu-ne natura Sa umană spre împărtăşire, 
intră EI însuşi în relaţia cea mai intimă cu noi ca ipostasul 
fundamental al nostru. De aceea în reunirea sufletului şi 
trupului naturii Sale umane prin Înviere se cuprinde virtual 
şi reunirea viitoare a sufletului cu trupul oricărui om care a 
murit crezând în EI, sau aflându-se în relaţie nemijlocită cu 
EI. "În compusul uman asumat de El, sufletul întorcându-se 
iarăşi în trup, după desfacerea compusului, trece ca de la 
un capăt, la toată firea omenească, unirea celor desfăcute 
prin puterea Lui. Şi aceasta este taina iconomiei lui Dum- 
nezeu cu privire la noi, a învierii din morţi, că nu împiedică 
trupul să se desfacă prin moarte de suflet şi împlinirea 

necesară a legii firii, dar le readuce iarăşi una la alta prin 
înviere, ca să se aşeze la mijloc între amândouă, între 
moarte şi viaţă, statornicind în EI firea divizată prin moarte, 
dar făcându-Se El însuşi începutul unirii celor divizate'!44. 
EI lasă să se producă în natura umană ţinută în interiorul 
Lui despărţirea sufletului de trup, sau moartea, dar readuce 
în ea din puterea Lui însuşi viaţa eternă, pentru ca toţi cei 
ce mor, uniţi cu El, sau aflându-se oarecum în interiorul 
Lui, să învie la fel cu EI. Biruinţa asupra morţii ca restituire 
şi definitivare a unităţii şi vieţii omului e o biruinţă a Per- 
soanei. Persoana e rânduită în urma păcatului nu numai să 
sufere moartea, ci are şi putinţa să se folosească, prin pu- 
terea lui Dumnezeu, de moarte spre întărirea relaţiei cu 
alte persoane. 

Persoana dumnezeiască şi omenească a lui Hristos Se 
foloseşte de moarte pentru desăvârşirea relaţiei cu Dum- 
nezeu şi cu oamenii. Dar restabilind prin aceasta comuni- 
unea desăvârşită, Ea biruieşte în Sine moartea suferită pen- 
tru celelalte persoane. Moartea fără speranţa învierii vine 
din păcatul izolării, şi moartea fără înviere e una cu scu- 
fundarea definitivă în solitudine. 

Când Hans Urs von Balthasar consideră moartea lui 
lisus ca o scufundare în abisul abandonării de către toţi, 
inclusiv din partea Tatălui, el porneşte de la concepţia cato- 
lică şi protestantă a morţii Lui ca pedeapsă pe care trebuie 
să o suporte sau satisfacă până la capăt, ca orice om pă- 
cătos. Aşa interpretează el un imn al imnografului bizantin 
Roman Melodul, crezând că poate găsi o acoperire în gândi- 
rea răsăriteană pentru această concepţie. În acest imn, Fiul 
îi spune Maicii Sale de sub cruce: "Am coborât până acolo 
unde nefiinţa şi-aruncă umbrele, am privit în abis şi am stri- 
gat: Părinte, unde eşti? Dar n-am auzit decât vijelia veşnică 
pe care nimenea nu o cârmuiește... Şi când Mi-am ridicat 


144. Op. cit., col. 52. 

ochii de la abisul nemărginit spre ochiul dumnezeiesc, Mă 
fixa o orbită goală şi fără fund". Şi Hans Urs von Balthasar 
continuă: "S-a considerat adeseori această viziune ca punc- 
tul de plecare al teologiei moderne a "morţii lui Dumnezeu'; 
ceea ce ne interesează mai mult în ea este că vidul şi 
părăsirea pe care ea le exprimă nu sunt decât moartea nor- 
mală a unui om, produsă în lume'145. 

Trebuie făcute însă nişte distincţii: un om de rând, mai 
ales când nu crede, nu vede în moarte pe Dumnezeu şi 
totuşi el nu suferă atât de greu de singurătatea în care se 
află, pentru că s-a obişnuit să nu se aştepte la altceva şi 
prin aceasta conştiinţa lui s-a tocit. lar dacă nu s-a tocit şi 
totuşi obişnuinţa l-a făcut să nu mai poată crede, e dispe- 
rat. lisus suferă de această singurătate pentru că nu are o 
conştiinţă tocită, dar EI ştie de Dumnezeu şi nu Se clatină 
deloc în această siguranţă. În conştiinţa singuratică strigă: 
“Dumnezeul Meu, Dumnezeul Meu, de ce M-ai părăsit?'; dar 
EI nu cade în disperare. O dovadă e strigătul final: "Părinte, 
în mâinile Tale Îmi incredinţez sufletul Meu. 

Hristos speră totuşi că va fi scăpat, ba chiar ştie aceas- 
ta. Căci prin întuneric fulgeră privirea Sa ca Dumnezeu, 
care readuce în frâu suferinţa de a fi părăsit. 

În sensul acesta, Sfântul Chiril al Alexandriei consideră 
moartea Domnului ca un fel de somn de scurtă durată, 
ceea ce face ca şi moartea celor ce se unesc cu El să fie tot 
un fel de somn. Vorbind de mandragorele din Cartea Fa- 
cerii, 30, 14, Sfântul Chirii spune că ele “arată ca prin ghi- 
citură taina lui Hristos, Care adoarme în oarecare mod pen- 
tru noi... lar unde moartea e acceptată ca somn, acolo tre- 
buie să se aştepte și revenirea la viaţă... Fiindcă deci 
Hristos ne-a arătat, Cel dintâi între oameni, moartea ca 
somn (căci era Viaţa după fire), S-a făcut firii omului ca o 
uşă şi cale spre folosirea morţii înseşi spre biruirea ei. De 


145. Op. cit., p. 49. 

aceea şi dumnezeiescul Pavel numeşte totdeauna pe cei 
morţi, adormiţi' (1 Cor, 11, 30; 1 Tes. 4, 13)146. Conside- 
rând că mântuirea noastră se realizează prin suferirea aces- 
tei 'pedepse' până la capăt, ca satisfacere juridică a onoa- 
rei lui Dumnezeu, teologia catolică a formulat teoria că Bi- 
serica s-a întemeiat deplin sub cruce. 

Dar Biserica nu se întemeiază juridic, ci decurge onto- 
logic din trupul lui Hristos, care, deși e sfinţit pe cruce, nu 
e încă umplut de toată puterea dumnezeiască decât prin 
Înviere şi Înălţare. Biserica se actualizează prin toate aces- 
te acte, deşi e dată virtual odată cu întruparea. Biserica, 
considerată ca realizată numai sub cruce, după achitarea 
întregii satisfacţii, e o Biserică înţeleasă exclusiv ca socie- 
tate pământească a celor care au aplanat conflictul lor cu 
Dumnezeu, prin Hristos. Dar Biserica e comunitate eshato- 
logică, sau pârga ei, extinsă din trupul înviat al lui Hristos. 
Teoria că totul s-a rezolvat prin achitarea preţului pentru 
păcat pe cruce, şi nu prin îndumnezeirea trupului ca sursă 
a îndumnezeirii noastre, consideră Învierea numai ca o re- 
compensă dată lui Hristos pentru acceptarea crucii, nu ca 
punctul care încheie întreaga lucrare a mântuirii şi îndum- 
nezeirii trupului, ca bază a mântuirii şi îndumnezeirii oame- 
nilor. 

Constatăm însă că unii teologi catolici depăşesc astăzi 
soteriologia catolică prea 'strâmtă' din trecut. Pe baza unei 
insistente analize a textelor biblice, teologul catolic Thiis- 
Sing declară: "Soteriologia (catolică, n.n.) suferă, după pă- 
rerea mea, de o îngustare, care fixează privirea la eveni- 
mentul trecut al crucii de pe Golgota. O asemenea îngus- 
tare nu se află în Noul Testament, cu tot accentul pus acolo 
pe cruce (a se vedea teologia intensivă a crucii, proprie 
Sfântului Apostol Pavel). Instructiv este locul din Rom. 8, 
54: Acela prin care Dumnezeu lucrează mântuind și îndrep- 


146. Giaphyra, IV, P.G. 69, col. 220 B. 

tând este lisus cel răstignit şi înviat în identitatea Sa; dar în 
această declaraţie importantă, accentul e pus foarte vădit 
mai tare pe starea de înviere şi pe viaţa lui lisus "la dreap- 
ta lui Dumnezeu', decât pe moartea pe cruce'147. Acest 
teolog atrage atenţia lui Karl Rahner - care vedea în învierea 
lui [Hristos numai 'rămânerea valabilă a Persoanei lui 
Hristos şi a cauzei Sale', prin aprobarea din partea Tatălui 
a actului mântuitor înfăptuit pe cruce!48 — că învierea lui 
Hristos înseamnă şi “o transformare” a lui Hristos: "transfor- 
marea' lui Hristos este o noţiune contrară simplei "păstrări 
a chipului lui lisus, pe care ucenicii l-au dobândit în timpul 
vieţii Lui pământești'149. Acest lisus transformat are un rol 
decisiv în opera de mântuire după Înviere. “invierea în- 
seamnă o transformare a lucrării prepascale într-o lucrare 
reală prezentă a lui lisus cel viu asupra comunităţii şi a 
lumii". Aceasta înseamnă că lumea nu se alege numai cu o 
iertare exterioară pe baza unei satisfacţii juridice aduse de 
Hristos pe cruce, ci e supusă şi ea unei transformări prin 
lucrarea prezentă a lui Hristos care Se află plin de viaţa 
dumnezeiască la dreapta Tatălui. 

in general, acest teolog găseşte că înseși hristologia şi 
soteriologia lui Rahner, care se consideră el însuşi şi con- 
tează ca teologul care vrea să facă accesibilă hristologia 
veche pentru omul de azi, rămân închise în hristologia şi 
soteriologia scolastică, faţă de care hristologia şi soteriolo- 
gia Noului Testament sunt mult mai largi şi mai profunde. 
El socotește că trebuie să aducă concepţiei lui Rahner 
două critici: "Prima se referă la insuficienta înţelegere a so- 
teriologiei neotestamentare, care lucrează cu categoriile 
jertfei; şi a doua se referă la o orientare soteriologică, care 


147. W. Thussing, 'Neutestamentliche Zugangswege zu einer trans- 
zedental-dialogischen Christologie', în vol. Karl Rahner - Wilhelm 
Thussing, Christologie systematisch-exegetisch, Herder, 1972, p.130. 

148. Karl Rahner, Grundlinien einer Christologie, op.cit., p.37. 

149. Ibidem, p. 128. 

nu s-a eliberat încă suficient de îngustimea soteriologiei bi- 
sericești clasice (ingustime care poate fi depășită chiar de 
soteriologia Noului Testament)'150, 

În ce priveşte categoria jertfei în Noul Testament - care 
nu e identică cu cea cultic-sacrificială sau cu cele cultic- 
sacrificiale iudaice şi păgâne -, teologul amintit socoteşte 
că soteriologia 'clasică' catolică nu lucrează suficient cu 
dimensiunea "pentru noi' a Noului Testament şi e imprima- 
tă mai mult de ideea de "ispăşire' decât de cea de '"impă- 
care', ca restabilire a comuniunii (2 Cor. 5, 18, urm.). 

Soteriologia Noului Testament, singura care poate fi 
baza unei soteriologii accesibile omului de azi, este tocmai 
aceea care vede în mântuire o restabilire a comuniunii cu 
Dumnezeu prin lucrarea prezentă a lui Hristos, Care, fiind 
om, e în acelaşi timp la dreapta Tatălui. "Tocmai credinţa 
neotestamentară în lisus cel viu de acum și în lucrarea Sa 
este premiza pentru o soteriologie ce poate fi susținută azi. 
Sângele lui lisus este mântuitor, după Epistola către Evrei a 
lui Pavel, după Evanghelia lui loan şi prima epistolă a lui 
loan, nu ca fiind cel ce a fost vărsat atunci pe Golgota, cum 
a fost atât de răstălmăcit în soteriologia "clasică", ci pentru 
că e mântuitoare comuniunea cu lisus cel viu de acum, 
desigur întrucât este Cel răstignit şi înviat în identitatea Lui. 
Evanghelia lui loan şi Epistola către Evrei arată comuniu- 
nea cu lisus ca mântuitoare, întrucât după concepţia evan- 
ghelică lisus poartă încă mereu rănile morţii Sale şi, după 
Epistola către Evrei, în persistenţa definitivă a predării Sale 
“teocentrice' prin Cruce, e îndreptat spre Tatăl; după mo- 
delul de prezentare al evreilor, El duce sângele Său 'trans- 
figurat', care arată în "Sfânta Sfintelor" din cer persistenţa 
predării Sale, în faţa Tatălui și intervine pentru noi". "Comu- 
niunea cu lisus, Care primeşte moartea şi Care prin ea e 
primit întru slavă, este hotărâtoare'!5!, 


150. Thussing, loc. cit. 
151. Ibidem, p. 131. 





USUS HRISTOS ÎN LUCRAREA LUI MÂNTUITOARE 159 


Ceea ce spune acest teolog coincide cu învăţătura 
despre mântuire, expusă în acest capitol pe baza Sfinţilor 
Părinţi, despre jertfa întemeietoare de comuniune şi 
despre desăvârşirea comuniunii prin iubire. Acest exeget 
catolic recunoaşte acum că Sfinţii Părinţi au fost cei mai 
fideli interpreţi ai Noului Testament. 

Desigur, în învăţătura Părinților nu se nesocoteşte nici 
sângele lui Hristos vărsat pe cruce, pentru că de el ne îm- 
părtăşim în Sfânta Euharistie şi el reprezintă concret starea 
de jertfă a lui Hristos care Se permanentizează, ca şi cu- 
răţia la care Şi-a dus Hristos trupul Său prin suportarea pa- 
timilor neamestecate cu păcatul. Nu se poate aproba nici 
lunecarea într-un spiritualism care nesocoteşte trupul în 
relaţiile dintre persoane, iar în cazul de faţă, dintre Persoa- 
na lui Hristos şi persoanele umane. 


3. lisus Hristos ca Împărat 


lisus Hristos n-a exercitat şi nu exercită numai slujirea 
de Învăţător-Prooroc şi de Arhiereu-Jertfă, ci şi pe cea de 
Împărat. El nu a învăţat şi nu a proorocit numai Împărăţia 
cerurilor, ca fiind comuniunea unei uniri desăvârşite cu 
Dumnezeu, prin însăşi Persoana Lui, şi nu a adus jertfă lui 
Dumnezeu-Tatăl numai trupul Său sfinţit, inițiind această 
comuniune în Persoana Sa și atrăgând în ea şi pe ceilalţi 
oameni care cred, prin participarea lor la jertfa Sa, condu- 
cându-i cu putere spre participarea desăvârşită la acea Îm- 
părăţie. Demnitatea aceasta nu e numai cea pe care o are 
El ca Dumnezeu de la crearea lumii şi pe care a exercitat-o 
şi în timpul vieţii Sale în trup, ci e demnitatea împărătească 
pe care a primit-o şi ca om. Domnul însuşi recunoaşte în 
faţa lui Pilat că e Împărat (In 18, 36; Mt. 27, 11; Mc. 15,2; 
Le. 23, 3). Propriu-zis, ea nu e despărțită de slujirea de 
Învățător şi de cea de Arhiereu. Jugul Lui era un jug uşor. 
Puterea Lui s-a exercitat şi în suportarea durerii și în înfrân- 
gerea duhurilor rele care-L ispiteau prin afectele de plăcere 

şi durere. Ea s-a exercitat chiar şi în primirea morţii!52, şi 
de aceea e un fel de continuitate între Jertfă şi Înviere. 
Dacă a putut săvârşi acte de putere asupra naturii şi bolilor 
prin trup, aceasta se datoreşte şi curăţiei trupului Său. Teo- 
logia raţionalistă protestantă necunoscând această zonă 
spirituală declară minunile lui Hristos închipuiri mitologice. 
Puterea Lui se manifestă deci şi prin actele de Învățător şi 
de Arhiereu. Chiar moartea, deși este un act al Arhieriei 
Sale, prin modul cum a suportat-o şi a învins-o ţine şi de 
puterea Lui împărătească. În special despre puterea mani- 
festată în învăţătura Sa se spune în Evanghelie: "Căci învăţa 
ca unul care are putere, şi nu ca învățătorii lor' (Mt. 7, 29). 
De aici se vede că lisus a avut şi ca om puterea împără- 
tească înainte de Înviere. 

Puterea Lui s-a manifestat înainte de Înviere nu numai 
ca o putere simțită în suflete de cei ce s-au apropiat de El 
şi în poruncile ce le dădea referitor la întemeirea Bisericii 
şi la viaţa ce trebuie să o ducă cei ce vor crede în EI, ci şi 
ca o putere asupra naturii prin fapte de vindecare a unor 
bolnavi şi de înviere a unor morţi. Când 'ceartă' vântul şi 
marea şi acestea se potolesc, oamenii miraţi exclamă: 
"Cine este Acesta, că şi vântul, şi marea Îl ascultă?" (Mt. 8, 
27). Sfinţii Părinţi au explicat această ascultare, ca și spai- 
ma de care au fost cuprinse stihiile la moartea Domnului, 
prin referinţa lor faţă de Stăpânul creator şi susţinător al 
lor. Se poate vedea în aceste fenomene extraordinare le- 
gătura între Cuvântul creator şi cuvintele Lui, sau ecourile 
lor create, întruchipate în lucruri. Ele îşi urmează cursul lor 
câtă vreme Cuvântul creator şi susţinător Îşi menţine aces- 
te "cuvinte" sau 'raţiuni' ale Sale referitoare la ele, ca te- 
meiuri ale desfăşurării naturale a ecourilor lor plasticizate. 
Dar când Cuvântul susţinător, devenit și om, Care stă într-o 


__ 152. Sfântul Chiril al Alexandriei, Glaphyra, P. G. 69, col. 585 B: 
"imbrăcămintea cuvenită lui Aaron şi înfățișarea lui de arhiereu pre- 
închipuiau frumuseţea demnităţii împărăteşti şi a preoţiei lui Hristos”. 

legătură specială şi cu chipurile plasticizate ale raţiunilor 
lor divine - şi ale Lui, Se află în suferinţă, ele se resimt şi 
se înspăimântă. Cuvântul lui Dumnezeu vorbeşte atunci oa- 
menilor şi altfel, făcând cunoscută şi în acest mod depen- 
denţa ţesăturii raţionale a lucrurilor de El, ca Rațiunea per- 
sonală supremă, devenită şi rațiune personală umană a lor. 

În orice caz puterea exercitată asupra sufletelor nu era 
numai o putere a măririi Sale dumnezeiești, ci şi o putere 
a iubirii care se concilia cu chenoza Lui. El o exercita în 
acelaşi timp prin adevărul propovăduit şi prin jertfa prin 
care de asemenea se manifesta iubirea Lui, care le vestea 
Împărăţia lui Dumnezeu ca împărăţia iubirii. De aceea EI 
câştiga inimile prin bucuria lor de a se angaja pe drumul 
iubirii, sub conducerea și puterea dată de El. Recunoscând 
în faţa lui Pilat că e împărat, lisus declară că împărăţia Lui 
nu e din lumea aceasta, adică asemenea împărăţiilor din 
lumea aceasta. lar precizând şi mai mult aceasta, zice: 'Fu 
spre aceasta M-am născut şi am venit în lume, ca să măr- 
turisesc adevărul. Oricine purcede din adevăr, ascultă gla- 
sul Meu" (In 18, 37). 

Dar la puterea împărătească deplină e ridicat Hristos 
prin învierea Lui, ca ea să se manifeste şi în înălţarea, în 
şederea de-a dreapta Tatălui, în conducerea operei de 
mântuire, în venirea întru slavă şi la judecata de obşte. 
După Înviere lisus spune: "Datu-Mi-s-a toată puterea în cer 
şi pe pământ" (Mt. 28, 18). lar Sfântul Apostol Pavel spune: 
"Pentru aceea şi Dumnezeu L-a preainălţat şi I-a dăruit Lui 
nume care este peste tot numele" (Filip. 2,9). Dar şi slava 
la care e ridicat nu o ţine numai pentru EI, ci o răspândește 
peste noi, căci pentru noi a primit-o. Puterea ce o dă celor- 
lalţi constă în primul rând în a învinge păcatul, aşa cum şi 
puterea Lui pe pământ a constat în primul rând în a ţine în 
frâu afectele ireproşabile, ca să nu devină păcate, fapt pe 
care l-a făcut şi prin primirea morţii. "Dar când Cel ce părea 
că a luat ca om necurăţia, terminând preainţelept rânduita 


i! - Doginatica - vol. Il 

iconomie pentru noi, a urcat la sfârşit la Tatăl (prin jertfă, 
n.n.) şi a ajuns în sânul Lui (la deplina comuniune ca om 
cu EI, n.n.), atunci a lepădat şi părerea că a fost ca noi în 
moarte şi necurăţie. Atunci a fost preamărit ca Dumnezeu, 
a fost preamărit Domnul de toţi, ca Sfântul sfinţilor, ca unul 
ce umple de strălucire toată creaţia, dând duhurilor oame- 
nilor să poată lupta împotriva a tot ce-i poate întina'155, 

Dar să vorbim pe rând despre actele prin care lisus 
manifestă şi dobândeşte ca om puterea Lui împărătească 
deplină. 


Învierea lui Hristos 


a. Realitatea învierii lui Hristos. Mult timp critica teo- 
logiei liberale a contestat învierea lui lisus Hristos, soco- 
tind-o produsul nălucirilor unora dintre ucenicii Lui, sau ale 
unora dintre femeile din cercul apropiat Lui. Astăzi aproape 
toţi teologii protestanți acceptă învierea lui Hristos, chiar 
dacă se îndoiesc de unele locuri care vorbesc despre ea în 
Noul Testament şi chiar dacă înţeleg în mod deosebit 
raportul lui Hristos cel înviat cu planul istoric şi importanţa 
Învierii Lui pentru mântuire. 

Un teolog protestant contemporan, B. Klappert, a adu- 
nat aceste declaraţii într-un volum speciall5%, în care pu- 
blică aceste texte și rezumă, în introducere, în acord cu 
opiniile acestor teologi cu privire la realitatea Învierii, rezul- 
tatele admise în această privinţă, în următoarele concluzii 
pe care le redăm cu unele completări ale noastre: 

a) Realitatea aparițiilor lui Hristos cel înviat. Aparițiile 
lui firistos cel înviat au fost experiate în mod real de un şir 
de membri ai primei comunităţi creștine. Tradițiile despre 


153. Sfântul Chiril al Alexandriei, Glaphyra, II, P.G. 69, col.476. 
154. Volumul e publicat de Berthold Klappert sub titlul: Diskussion 
um Kreuz und Auferstehung, Wuppertal, 1971. 

aceste apariţii sunt bine fondate istoric şi nu se pot expli- 
ca printr-o formulare ulterioară de legendă 55. 

Chiar dacă fixarea în scris a acestor mărturii datează de 
mai târziu, ele provin de la începutul comunităţii, căci nu- 
mai pe baza mărturiilor unor martori de la începuturile ei 
se putea întemeia ea. N-a putut exista întâi comunitatea 
creştină care, apoi, după un timp anumit, să fi produs "mi- 
tul' despre învierea lui Hristos. 

Klappert se bazează, în primul rând, pe indicaţia dată 
de Apostolul Pavel, în 1 Cor. 15, 3-12, despre un mare nu- 
măr de martori ai acestor apariţii, indicație pe care a pri- 
mit-o, după cum spune, cu siguranţă chiar de la unii din 
martorii acestei apariţii, când s-a întors de la Damasc la 
Ierusalim, la trei ani după convertirea sa pe drumul spre 
Damasc. Klappert consideră despre convertirea lui Pavel 
că a avut loc cam în al treilea an după învierea lui Hristos, 
deci mărturiile despre apariţiile Lui le-a primit la cinci-șase 
ani după ce ele au avut loc. Dar e sigur că despre aseme- 
nea apariţii a aflat el încă de la comunitatea din Damasc, 
sau chiăâr înainte de aceea, de la comunitatea din lerusa- 
lim, căci altfel nu s-ar fi putut întemeia nici una, nici alta. 
El trebuie să fi auzit despre ele chiar de la credincioşii din 
Ierusalim înainte de a pleca spre Damasc, chiar dacă atunci 
nu le credea. Căci numai mărturisirea insistentă a unor 
martori ai apariţiilor lui Hristos putea fi temeiul pentru înte- 
meierea acestei comunităţi şi-l putea face să plece spre 
Damasc. Dar convertirea lui Pavel trebuie să fi avut loc cu 
mult mai curând: la câteva săptămâni sau luni după Cinci- 
zecime. 

Explicarea psihologică (psihogenă) a apariţiilor lui 
Hristos cel înviat, în cadrul apocalipticei iudaice ce se for- 
mase începând din timpul Macabeilor, nu are temei, dat 
fiind că acea apocaliptică vorbea numai de o înviere a tu- 


155. Ibidem, p. 10. 

turor morţilor la sfârşitul lumii, nu de a unuia singur în ca- 
drul lumii actuale. 

Acceptarea unei reacţii psihologice în lanţ, cu presupu- 
nerea că ucenicii erau oameni cu dispoziţii vizionare (“ipo- 
teza viziunii subiective") este şi ea neîntemeiată, pentru 
motivul că diferitele apariţii nu se succed aşa de repede. 
Cel puţin a lui lacob (1 Cor. 15, 7) şi a lui Pavel au loc la 
destulă distanţă de timp. 

Pe lângă aceea, propovăduirea Învierii lui Hristos n-ar fi 
putut avea loc în Ierusalim fără presupunerea mormântului 
gol. ludeii n-au putut infirma această predică referindu-se 
la existenţa trupului în mormânt, ci au recurs la versiunea 
că trupul a fost furat. 

În sfârşit trebuie ţinut seama de faptul că martorii 
apariţiilor lui Hristos au fost atât de convinşi că ele sunt 
apariţii ale lui Hristos cel înviat şi au putut inspira atâta 
încredere în cei cărora le-au comunicat, că au fost în stare 
să dea nu numai o declaraţie rece, la o întrebare oarecare 
(putând şi renunţa la ea, dacă interesele vieţii le-o cereau), 
ci au considerat ca o datorie a lor mărturisirea permanentă 
a acestui fapt, din proprie iniţiativă, socotind-o o cauză atât 
de pasionantă a înseşi existenţei lor, încât au fost în stare 
să moară aproape toţi de moarte de martiri din cauza aces- 
tei mărturii. 

'Viziunile subiective' nu dau o asemenea siguranță 
celor ce le au. Ei au experiat o realitate dincolo de planul 
obiectiv şi subiectiv, însă mai obiectivă decât orice obiec- 
tivitate, din care se împărtăşea subiectivitatea lorl55bis. 

6) Corporalitatea lui Hristos cel înviat. Aproape toţi 
teologii protestanți actuali recunosc că Hristos a înviat cu 
trupul, împotriva lui H. Grass care, pe baza faptului că Sfân- 
tul Pavel nu aminteşte de mormântul gol şi vorbeşte de un 


155 bis. Reflexiuni preţioase în această privință aduce Olivier 
Ciement, în 'Le Christ, terre des vivants', Spiritualite orientale, nr. 17, 
Abbaye de Beliefontaine, 19786. 

trup spiritual (Rom. 8, 11; 1 Cor. 15, 35, urm.; 2 Cor. 5,1, 
urm.; Filip. 3, 20, urm.), afirmă că trupul material a rămas în 
mormânt, Hristos având după Înviere un trup cu totul nou, 
nematerial. Klappert, de acord cu Wilckens155 şi Rengstorf157, 
observă însă că Pavel vorbeşte numai de o 'prefacere', pe 
care o suferă trupul pământesc prin Înviere. Căci trupul 
înviat nu e simplu readus la viaţă cum credeau evreii din 
acel timp, ci "transformat". Învierea, după Pavel, nu este 
nici o simplă readucere în viaţă a trupului vechi, şi nici o 
creare a unui trup nou din nimic, ci o radicală prefacere a 
trupului muritor, printr-o lucrare creatoare săvârşită asupra 
trupului vechi. Nu vedem la Pavel nici o gândire evoluţio- 
nistă, care ar vedea între trupul mort şi cel înviat o conti- 
nuitate naturală, sau - în trupul înviat - punctul final al unei 
evoluţii naturale a trupului mort. Nu este nici o gândire 
gnostic-dualistă, care ar contesta orice legătură între cor- 
poralitatea veche şi cea nouă!58, "Aşteptăm ca Mântuitor 
pe lisus Hristos, Care va preface chipul trupului nostru 
după chipul trupului slavei Lui' (Filip. 3, 20-21). 

Mai e de menţionat că dacă ucenicii n-ar fi recunoscut 
o corporalitate în Cel ce li Se arăta, şi anume corporalitatea 
Lui anterioară morţii, n-ar fi avut convingerea şi n-ar fi putut 
vorbi despre 'învierea' lui Hristos. 

Dar teologii amintiţi, care vorbesc de 'prefacerea' tru- 
pului Domnului prin înviere, se feresc de precizarea că 
această 'prefacere' e o 'pnevmatizare' a lui. De această 
“pnevmatizare” vorbeşte Sfântul Apostol Pavel în 2 Cor. 5, 
16 şi 3, 18. Ea e un efect al lucrării celei mai intensive a 


156. W. Wilkens, 'Ursprung der Uberlieferung der Erscheinungen 
des Auferstandenen. Zur traditionsgeschichtlichen Analyse von Il Kor. 15, 
1-11”, în vol.: Dogma und Denkstrukturen, hrsg. von W. Joest und W. 
Pannenberg (Schlink-Festschrift), Gâttingen, 1963, p. 74, nota 48, la B. 
Klappert, op. cit., p. 14, nota 16. 

157. Die Auferstehung Jesu. Form, Art und Sinn der urchristlichen 
Osterbotschaft, Witten, 1960, p.88, la Klappert, op.cit., p.15, nota 20. 

158. B. Klappert, op.cit., p.14-15. 

Duhului Sfânt în trupul lui Hristos, care-i dă o transparenţă, 
îl face să iradieze lumină, sau slavă. Iradierea aceasta e în 
acelaşi timp un mod al celei mai intense comuniuni în care 
persoana se impune în mod covârşitor prin trup, făcându-l 
pe acesta transparent. În cântările din “Duminica Tomii" ale 
Bisericii Ortodoxe se spune că coasta lui lisus pipăită de 
Toma era de foc şi numai condescendenţa lui Hristos l-a 
apărat pe Toma să nu se ardă. Acest foc poate fi conside- 
rat şi ca o căldură intensă a iubirii dumnezeiești, care se 
comunica acum neimpiedicat prin trupul înviat. lar această 
lucrare a Duhului e în acelaşi timp o sfințire, care nu are 
loc acolo unde n-a fost un efort de purificare de plăcerile 
care îngroașă trupul, unde n-a fost o renunțare la egoism; 
dar în Hristos, ea a fost dusă până la acceptarea morţii.. 
"Trupul Celui înviat este un trup pnevmatic' (oâua nvevuari- 
x6v — 1 Cor. 15, 44), spune Sfântul Apostol Pavel, care pe- 
netrează şi preschimbă modalitatea existenţei lui separate. 
Deci nu poate fi sesizat după condiţiile acestei existenţe. 

Eroarea fundamentală din contrazicerile între "liberalii" 
şi “fundamentaliştii' protestanți a fost de a fi discutat de- 
spre probleme materiale, ştiinţifice ale Învierii. Prin ea se 
ajunsese la opoziţia banală între obiectiv şi subiectiv, câtă 
vreme trupul Celui înviat este real fără a fi obiectivat, pen- 
tru că este materia penetrată de Duh. Singură credinţa, de- 
parte de a fi subiectivă, este facultatea trezită în noi de Du- 
hul, care ne face să pătrundem în această ordine "pnevma- 
tizată'159, Căci, în Ortodoxie, credinţa are şi virtuţi de "cu- 
noaşștere', cum nu are la protestanți. 

b. Legătura lui Hristos cel înviat cu planul istoriei. În ce 
priveşte raportul trupului înviat al lui Hristos cu planul rea- 
lităţii istorice, Klappert, în acord cu marea majoritate a teo- 
logilor protestanți, socoteşte că Învierea şi caracterul trupu- 

159. Pr. St. Charalambidis, 'La resurrection. Donees scripturaires et 
interpretation', în Contacts, nr.78-79, p.102. 

lui înviat al lui Hristos nu pot fi cunoscute cu mijloacele 
cercetării istorice, ci numai prin credinţă. Ei pornesc în 
această privinţă de la noţiunea anticipată pe care şi-o face 
omul de azi despre ceea ce e istoric posibil (Vorverstândnis 
des [listorisch M6glichen). 

După Ernst Troeltsch160, la baza metodei critic-istorice 
stau trei axiome: a) în cercetarea critic-istorică se admite 
numai ceea ce e verosimil; b) există o corelaţie între toate 
fenomenele istorice (influenţe reciproce, legătură de cauză 
şi efect); c) se sprijină pe analogie, adică pe un caracter 
imanent uniform a tot ce se întâmplă. 

Pe baza acestora, Troeltsch spune: "Observarea analogi- 
ilor între fenomene de același fel ale trecutului ne dă posi- 
bilitatea să atribuim unui fapt verosimilitatea'. Dimpotrivă, 
când e afirmat vreun fapt fără analogie cu nici un altul i se 
neagă verosimilitatea. Din acest punct de vedere Învierea 
fiind un fapt fără analogie în toate faptele istorice, lipseşte 
orice posibilitate a verificării ei prin mijloace istorice. 

Învierea lui Hristos ca un act unic şi creator al lui Dum- 
nezeu, al intervenţiei Lui în lumea noastră, lume a morţii 
fără întoarcere, depăşind imanenţa existenţei pământeşti 
sau cauzalitatea ei care nu duce niciodată la biruirea mor- 
ţii, nu poate fi înţeleasă cu metodele cu care se cunosc fe- 
nomenele istorice, care în cazul persoanelor umane, legate 
de trupul coruptibil, se încheie totdeauna cu moartea defi- 
nitivă a lor, ca persoane individuale. E ceea ce spuneau 
Sfinţii Părinţi, că stricăciunea creaţiei nu se putea învinge 
din ea însăşi: numai Hristos, ca Dumnezeu întrupat, a pu- 
tut-o învinge. 

Dar aci se iveşte întrebarea: ceea ce nu se explică din 
cauzalitatea istorică şi nu are analogie în fenomenele pro- 
venite din ea, şi ca atare nu se explică din ea, nu poate 


160. Uber bhistorische und dogmatische Methode, 1898, la 
Klappert, op.cit., p.17. 

avea totuşi o anumită legătură sau atingere cu istoria? Este 
un asemenea fapt o pură invenţie mitologică? 

Klappert, în acord cu exegetul v. Campenhausen şi 
chiar cu Grass, admite că învierea lui Hristos are, totuşi, o 
atingere cu istoria. Grass zice: "invierea, deşi e un eveni- 
ment meta-istoric, ce depăşeşte istoria obişnuită, are şi o 
latură ce se deschide spre istorie. Un anumit cerc de per- 
soane participă la el, e atins de el; un cerc care la rândul 
său are legătură cu anumite locuri, timpuri şi împrejurări... 
Această latură întoarsă spre istorie a unui fapt al revelaţiei, 
trebuie cercetată pentru a o cunoaşte, dacă e sigură şi 
demnă de crezut'161. far v. Campenhausen arată că, deși 
evenimentul Învierii însuşi nu este accesibil mijloacelor 
cercetării critice, cercetarea istorică e în stare să ajungă 
până la apariţiile pascale şi la mormântul gol!62. 

Totuşi teologii amintiţi socotesc că aceste apariţii fiind 
supuse, din partea celor ce le-au propovăduit, unei inter- 
pretări din cele multe posibile, formează propriu-zis obiec- 
tul credinţei. 

Noi credem însă că se poate merge mai departe în re- 
cunoașterea caracterului istoric al Învierii. Dacă persoanele 
cărora le-a apărut Hristos cel înviat sunt persoane istorice, 
prin ele s-a putut verifica după toate regulile metodei isto- 
rice, dacă nu modul Învierii lui Hristos şi caracterele trupu- 
lui Lui înviat, în orice caz faptul Învierii. EL nu are verosi- 
militatea în analogia cu alte fenomene istorice, dar încolo 
răspunde dorințelor metodelor de verificare a unui fapt is- 
toric. Ţinând seama că verosimilitatea e o 'pre-misă', sau o 
'pre-judecată', cu care vine cercetătorul înainte de orice cer- 
cetare, el nu are dreptul să refuze, pe baza acestei aprio- 





161. H. Grass, Ostergeschen und Osterberichte, p.12 urm., la 
Klappert, op.cit., p.18-19. 

162. H. v. Campenhausen, Der Ablauf der Ostererreignisse und das 
leere Grab, Heidelberg, 1961, p.7, la Klappert, op.cit., p.19. 

rităţi 'subiective', un fapt care, prin cercetare, se dovedeș- 
te real. 

W. Pannenberg a avut, de aceea, dreptate să meargă 
mai departe şi să afirme că faptul Învierii nu este accesibil 
numai credinţei, ci "oricui care are ochi să vadă'. După el, 
este un fapt istoric care poate fi stabilit de orice istoric pro- 
fan, dacă nu se apropie de el cu prejudecata necredin- 
ței!65. Faţă de cei ce opun faptelor un coeficient mai mult 
sau mai puţin subiectiv, Pannenberg opune unui astfel de 
coeficient faptele. Evenimentele istorice au, dincolo de 
orice semnificaţie polivalentă, limbajul "faptelor istorice'164. 

W. Pannenberg îşi întemeiază poziţia sa în această 
chestiune pe o altă concepţie despre istorie, în care acordă 
serioasă atenţie contingenţei ei, nederivând evenimentele 
dintr-o cauzalitate naturală rigidă, ci accentuând unicitatea 
lor, împotriva afirmării uniformităţii esenţiale a tuturor 
celor ce se întâmplă în ea155. 

Prin aceasta Pannenberg dă un temei obiectiv faptului 
că principiul verosimilităţii sau al analogiei este întâmpinat 
în cazul Învierii Domnului de o faptă care nu ţine seama de 
ele. Temeiul acesta nu poate fi decât deschiderea istoriei 
unei ordini mai presus de cauzalitatea strict imanentă, în- 
chisă într-o repetiţie riguroasă a fenomenelor de acelaşi fel. 
Nimeni nu poate dovedi că istoria nu are o astfel de deschi- 
dere. Nu numai că forţe evidente unice şi inexplicabile din 
planul strict istoric dovedesc contingenţa ei, dar nici de- 
spre planul istoric în generalitatea faptelor lui obişnuite, nu 
se poate aduce o dovadă incontestabilă că la producerea 
faptelor ei nu iau parte şi factori mai presus de cei imanenţi 
umani. Cine poate arăta, de altfel, unde este graniţa uma- 


163. W. Pannenberg, "'Dogmatische Thesen zur Lehre von der Offen- 
barung', la Klappert, în: Offenbarung als Geschichte, hrsg. Pannenberg, 
Gâttingen, 1961, op.cit., p.98. 

164. La Klappert, op.cit, p. 22. 

165. Ibidem. 

nului? Nu e umanul deschis unui domeniu suprauman, ale 
cărui inspiraţii şi forţe îl influenţează, îl ajută sau îl împie- 
dică? Fără îndoială. 

Cu toată această deschidere a istoriei spre un domeniu 
superior, ea nu e scoasă din ordinea ei coruptibilă, sau a 
morţii definitive a persoanelor individuale. Numai invierea 
lui Hristos a scos o persoană istorică din acest plan, des- 
chizând perspectiva eliberării viitoare a istoriei în întregime 
din acest plan. În acest sens, Învierea e singurul eveniment 
care dovedeşte nu numai că istoria se face cu colaborarea 
unor puteri mai presus de puterile umane strict 'imanente', 
ci şi că istoria în generalitatea ei e destinată să fie ridicată 
într-un plan superior ei, în planul vieţii incoruptibile şi fără 
[| de moarte, în planul pnevmatizat, unde domnesc nu pro- 
| cesele uniforme ale naturii, ci libertatea spiritului uman, 
ţ 
li 





i prin care Duhul Sfânt pnevmatizează şi face transparent şi 

| trupul. Din acest punct de vedere Învierea lui Hristos are o 

ji adâncă legătură cu istoria şi ea trebuie să arate istoriei 

| această importanţă a ei pentru istorie, sau începutul efici- 

i enţei ei ca forţă de pnevmatizare, de îndreptare a istoriei 
“spre planul supraistoric deschis de ea, mai bine zis spre 
planul spiritualităţii care o transcende. 

Învierea lui Hristos este astfel nu numai verificabilă, ca 
| un fapt impenetrabil în conţinutul lui mai presus de conţi- 
| nuturile faptelor istorice, ci ea ne deschide un conţinut de 
| existenţă din alt plan, cu cea mai mare eficienţă asupra is- 
toriei. Ea are o mare şi continuă cauzalitate pnevmatică 
asupra istoriei. Datorită ei, istoria nu se mişcă numai în pla- 
nul mărginit, am spune static, care nu ne-ar duce la nimic 
esenţial nou, ci ne pune în legătură cu un conţinut în care 
se comunică continuu istoriei conţinuturi noi. Învierea stă 
în legătură cu istoria nu numai prin cauzalitatea supraisto- 
rică, pe care a adus-o asupra istoriei, ci şi prin rolul ce l-a 
avut şi-l are în introducerea unui nou mod de viaţă în isto- 
rie. Hristos a înviat pentru că a biruit prin viaţa Lui slăbiciu- 





IISUS HRISTOS ÎN LUCRAREA LUI MÂNTUITOARE 171 


nea firii umane cu afectele ei, mergând în manifestarea 
acestei tării spirituale până la acceptarea morţii pentru alţii. 
Fără să intre deplin ca un efect şi ca o cauză în istorie, 
Hristos a intrat într-o legătură anumită cu istoria, aducând 
anumite efecte în istorie şi având rolul unei cauzalităţi asu- 
pra ei, pentru a-i deschide accesul la depăşirea modului de 
existenţă într-o simplă repetiţie imanentă care nu o duce 
nicăieri, care nu o scoate de sub stăpânirea morţii. 

În acest sens trebuie luat în considerare nu numai fap- 
tul că cercetarea istorică ajunge până la unele persoane 
cărora li S-a arătat Hristos cel înviat şi până la mormântul 
gol, şi faptul că pe de o parte Învierea are în ea posibilita- 
tea să se facă sesizată de persoane istorice, iar pe de alta, 
că persoanele istorice sunt în principiu capabile de a fi 
martore, deci de a sesiza realitatea faptului superior al în- 
vierii lui Hristos, ci şi faptul că conţinutul ei înalţă şi îmbo- 
găţeşte modul vieţii istorice. 

Dar cu aceasta trecem la scopul propriu-zis al Învierii, 
care constă în eficienţa ei asupra umanităţii istorice. 


c. lradierea pnevmatică şi eficienţa transformatoare a 
învierii lui Hristos în lume. Protestantismul a redus foarte 
mult conţinutul eficienţei lui Hristos cel înviat asupra isto- 
riei. Teologii protestanți contemporani vorbesc de Înviere 
numai ca de un fel de dovadă că Dumnezeu a acceptat su- 
portarea ispăşirii de către Hristos în locul nostru, iar cei 
care merg mai departe consideră Învierea ca o punere în 
aplicare a iertării obţinute de Hristos pe cruce, în sensul că 
Dumnezeu le dă oamenilor credinţa şi prin ea siguranţa că 
sunt iertaţi. Pentru Karl Barth Învierea ca 'sculare' a lui 
Hristos din morţi prin Dumnezeu este sentinţa Tatălui prin 
care Dumnezeu 'dă Celui răstignit dreptate şi pune împă- 
carea în aplicare'166. "invierea lui lisus Hristos este marea 
sentinţă a Tatălui, executarea şi proclamarea hotărârii lui 


166. La Klappert, op.cit., p. 25. 

Dumnezeu asupra evenimentului Crucii. Ea este aprobarea 
Lui'167, 

Teologia catolică nu e nici ea prea departe de această 
concepţie, căci şi după ea mântuirea ni se dăruieşte pentru 
jertfa lui Hristos, nu prin trupul jertfit, înviat şi îndumnezeit 
al lui Hristos. De aceea, Hans Urs von Balthasar zice: "Prin 
actul Său (de înviere a lui Hristos), Dumnezeu (Creatorul şi 
Tatăl) furnizează în acelaşi timp justificarea supremă a ade- 
vărului Cuvântului Său şi adevărul vieţii Fiului Său ascul- 
tător'168, 

În strânsă legătură cu aceasta stă şi concepţia teologiei 
occidentale că învierea lui Hristos nu e şi un act de putere 
al lui Hristos Însuşi, ci numai al Tatălui, asupra lui Hristos 
cel mort. Se ştie că în concepţia răsăriteană Crucea lui 
Hristos este ea însăşi biruitoare, căci Hristos murind, sufle- 
tul Lui s-a dus plin de dumnezeire în iad, unde n-a putut fi 
ţinut, ci l-a biruit, ridicând apoi şi trupul Său, care nici el nu 
era lipsit de dumnezeire şi nici lăsat să intre în stricăciune. 
Toată imnografia Bisericii Răsăritene de la sărbătorile Crucii 
şi de la Paşti afirmă aceasta. După teologia occidentală, 
dimpotrivă, Hristos a suferit în moarte slăbiciunea omului 
până la extrema limită, pentru ca după aceea Învierea să-l 
vină ca un dar din afară, de la Dumnezeu-Tatăl. Teologul 
catolic Hans Urs von Balthasar vorbeşte, ca şi Karl Barth, 
numai de o  'ridicare' a lui Hristos din moarte ca act al 
Tatălui. 

Aceasta e o concluzie firească a înţelegerii mântuirii ca 
realizându-se prin satisfacția adusă de Hristos Tatălui, sau 
ca ispășire suportată de EI în mod juridic drept echivalent 
pentru jignirea onoarei divine. Hristos cunoaște moartea ca 
o epuizare totală a existenţei Sale umane, oarecum despăr- 
ţită de Ipostasul divin, neavând în EI nici o putere ca să în- 


167. Karl Barth, Kirchi. Dogmatik, IV, 1, p. 340, la Klappert, op.cit., 
p. 29. 
168. Op. cit., p. 198. 

vie. A trebuit ca să-L ridice Tatăl din acest abis al nefiinţei, 
odată satisfăcut pentru acceptarea din partea lui Hristos a 
acestei aneantizări, opusă jignirii aduse Lui de către oa- 
meni, prin neascultarea şi orgoliul lor de a fi prin ei înşişi. 
V. Balthasar declară: "Deci Tatălui Îi este atribuită în mod 
universal iniţitiva învierii Fiului. EI este cel ce acţionează şi 
acţionează exact aşa cum o face cu omul, adică în calitate 
de Creator, desăvârşind acţiunea Sa creatoare prin învierea 
morţilor. Afirmarea că Tatăl a înviat pe lisus Hristos revine 
frecvent în Noul Testament'169. Şi v. Balthasar menţio- 
nează mai multe locuri din Noul Testament în acest sens. 

De fapt există un număr de astfel de locuri (Fapte 3, 
15; 2, 24, 32; 5, 30; 13, 37; 17, 31; 1 Tes. 1, 10; l Cor. 6, 
14; 15, 45; Rom. 4, 24; 8, 11; 10, 9; 2 Cor. 4, 14; Gal. 1, 
1; Col. 2, 12). Dar Noul Testament nu-L prezintă pe Hristos 
numai ca obiect al Învierii (5v &vtornoev) în locurile men- 
ţionate, ci în aceleaşi, sau în şi mai multe locuri, Îl prezintă 
ca subiect al actului Învierii (Mt. 16, 21; 17, 23; 20, 19: Mc. 
9, 31; Lc. 18, 33; 24, 34; In 2, 22; 17, 3; l Cor. 15, 4, 12, 
16-17; 2 Cor. 5, 15; 1 Tes. 4, 14; 2 Tim. 2, 8). Creștinii 
ortodocşi se salută până azi la Paşti şi până la Înălţare cu 
expresia 'Hristos a înviat!', iar Biserica Ortodoxă cântă şi 
preamăreşte pe Hristos ca subiect al Învierii şi al actului de 
biruire a morţii: "Hristos a înviat din morţi, cu moartea pe 
moarte călcând şi celor din morminte viaţă dăruindu-le'. 

Atribuirea alternativă a actului Învierii când Tatălui, 
când Fiului arată o împreună-lucrare a Lor, care include şi 
o intensă împreună-lucrare a Duhului Sfânt. 

Tatăl, de la Care Duhul purcede, dar Care este şi în Fiul, 
pnevmatizând trupul Domnului, îl pnevmatizează prin Du- 
hul. Dar unde e Duhul activ, Hristos nu poate fi un obiect, 
ci e şi EI în activitate. În acest act comun de pnevmatizare 
supremă a trupului, se realizează suprema comuniune 


169. Op. cit., p. 178. 

între Tatăl și Fiul în Duhul Sfânt. Numai datorită acestei de- 
pline pnevmatizări, din trupul Fiului va iradia în lume Du- 
hul, Care de la Tatăl purcede şi, prin Hristos ca om, va fi 
trimis în lume, Căci nu e pasiv Hristos în această iradiere a 
Duhului din trupul Lui. 

Sfântul Chiril din Alexandria uneşte pe Tatăl şi pe Fiul 
în actul Învierii zicând: "Căci fiind puterea lui Dumnezeu şi 
Tatăl, Fiul Şi-a făcut EI Însuşi viu trupul Său'170. Sau: "Hristos 
S-a sculat prin slava Tatălui" (Rom. 6, 4)171. 

Hans Urs von Balthasar, deşi vorbeşte, silit de textele 
din Noul Testament, şi de un rol al Duhului în învierea lui 
Hristos, referă acest rol la întâlnirea Lui cu Hristos, după ce 
Acesta Se înalţă la ceruri, lăsând să se înţeleagă că înălţa- 
rea lui Hristos și trimiterea Duhului Sfânt urmează imediat 
după Învierea Lui!72. 

Dacă Hristos n-a suportat ca un obiect Învierea, ci a fost 
împreună-subiect al ei împreună cu Tatăl, urmează că El 
însuşi a biruit sau a participat la biruirea morţii, exercitând 
puterea Sa de Împărat în acest act, şi anume nu numai ca 
Dumnezeu, ci şi ca om. De altfel, numai recunoscând 
aceasta menţinem uniunea ipostatică în toată realitatea ei, 
cu implicaţiile ce rezultă din ea asupra naturii umane. 

Potrivit învăţăturii Sfinţilor Părinţi, Hristos a îndumne- 
zeit trupul încă în cursul vieţii pământeşti, umplându-l de 
putere şi prin eforturile Lui de a Se menţine curat. În tim- 
pul morţii trupul nu s-a putut goli de această îindumnezeire. 
E o învăţătură a Bisericii că dumnezeirea nu s-a despărţit 
nici în timpul morţii, nici de sufletul Lui, nici de trupul Lui. 
Învierea lui Hristos nu a fost deci numai rezultatul unui de- 
cret al Tatălui, ci a fost pregătită şi de această unire a uma- 





170. Glaphyra, P.G. 69, col. 365 B. 
171. ibidem, col. 441 A. 
172. Op.cit., p. 205 ş.u. 

nității Lui cu dumnezeirea, prin Ipostasul Lui dumnezeiesc 
care purta şi natura omenească! 75, 

Ca atare, trupul înviat al lui Hristos nu e numai un gaj 
dat nouă de Tatăl, că şi noi vom învia, ci este şi un izvor de 
viaţă dumnezeiască pentru noi în viața pământească, un 
izvor de putere şi de curăţie. E un izvor de putere, de pnev- 
matizare, pentru a ne menţine şi a spori şi noi în curăţie şi 
în pnevmatizarea care duce la înviere. De această pnevma- 
tizare ţine progresul într-o transparenţă care, fiind o conti- 
nuă personalizare şi întărire a persoanei noastre, e în ace- 
laşi timp o întărire a comuniunii între noi şi Dumnezeu şi 
între noi. 

incă de la apariţiile Sale, Hristos iradiază din trupul Lui 
această putere şi slavă, sau Se face cunoscut într-o aseme- 
nea transparenţă luminoasă, care de cele mai multe ori 
covârşeşte trupul şi numai când voieşte îl face vizibil, dar 
şi atunci, străluminat de puterea impunătoare a Sa ca per- 
soană. Despre efectul acestui trup înviat al lui Hristos asu- 
pra noastră vorbesc toţi Sfinţii Părinţi şi cântările Bisericii 
Ortodoxe. "A înviat Hristos, să ne curățim simţirile', se spu- 
ne într-o cântare bisericească. Sfântul Chirii din Alexandria 
zice: "Căci a înviat Hristos, călcând moartea, ca şi pe noi să 
ne izbăvească de stricăciune şi, oprind tânguirea din prici- 
na ei, să ne încredinţeze să strigăm plini de bucurie: "Ai în- 
tors plânsul meu în bucurie, ai rupt sacul meu şi m-ai îm- 
brăcat în veselie" (Ps. 29, 12)'174%. 

Că Hristos n-a fost înviat ca un obiect dintr-o moarte 
care L-ar fi redus la totală neputinţă, o arată Sfinţii Părinţi 
şi din faptul că EI Şi-a manifestat puterea încă mai înainte 


173. Leonţiu de Bizanţ zice: “Întrucât trupul Lui era de o fiinţă cu 
trupurile celorlalţi oameni, cum a murit, aşa putea să se și corupă. lar 
faptul că nu s-a corupt nu arată schimbarea firii, ci puterea activă a 
voinţei dumnezeieşti, precum şi mersul pe mare nu e o indicație a firii 
trupului, ci un semn al Dumnezeirii" (Contra Nestor. et Eutych., P.G. 86, 
1, col. 1341 D). 

174. Glaphyra, in Levit., P.G. 69, col.544 A. 

de învierea cu trupul, în sfărâmarea porţilor iadului şi în 
eliberarea de acolo a celor ce au nădăjduit mai înainte de 
venirea Lui. EI învinge iadul cu sufletul Său omenesc, dar 
unit cu dumnezeirea. Din această cauză El este primul su- 
flet care nu poate fi reţinut în iad, ci scapă de el, şi prin ira- 
dierea puterii Lui dumnezeieşti eliberează din iad şi sufle- 
tele celor ce au crezut mai înainte în făgăduinţele despre 
venirea Lui, ale celor ce au contemplat în Logosul vestit în 
Vechiul Testament intenţia venirii Lui în trup. Leonţiu de 
Bizanţ zice: "Deci, am zis că sufletul, nu pentru firea lui 
(căci pe aceasta o avea asemenea cu toate celelalte su- 
flete), ci pentru dumnezeirea Cuvântului cu care a coborât 
şi la iad, a putut nu numai să nu fie ţinut de iad, ci a şi dez- 
legat legăturile celor ce erau ţinuţi acolo, care au crezut în 
EI'175. Persoana Cuvântului, intrată prin suflet într-o relaţie 
nemijlocită cu acele suflete, le-a menţinut în această rela- 
ţie, deci în raiul pe care l-a întemeiat prin aceasta pentru 
ele şi pentru toţi cei ce vor răposa în El. 

Despre domnia obţinută de Hristos și peste sufletele 
credincioase din iad, spune Sfântul Chiril din Alexandria: 
“Pentru aceasta a murit şi a înviat Hristos, pentru ca să stă- 
pânească şi peste morţi'!76. Dar în aceste cuvinte sunt 
implicate anumite nuanţe. Hristos este întrucâtva încă la în- 
ceputul Învierii şi, prin aceasta, al puterii Sale împărătești, 
în momentul când intră în iad. El e încă mort cu trupul, 'dar 
înviat cu Duhul“, sau prin Duhul (1 Pt. 3, 18). 

Despre un fel de început al învierii sufletelor încă din 
iad vorbesc şi cântările din Sâmbăta mare la Vecernie: 
“Astăzi iadul strigă spunând: Mai bine mi-ar fi fost de n-aş fi 
primit pe Cei ce S-a Născut din Maria; că viind asupra mea 
mi-a surpat puterea; porţile cele de aramă le-a sfărâmat. 
Sufletele pe care le ţineam întru mine mai dinainte, Dum- 
nezeu fiind, le-a înviat'. Sau: 'Astăzi iadul strigă suspinând: 





175. Contra Nestor. et Eutych., P.G. 86, 2, col. 1541 C. 
176. Glaphyra, P.G. 69, col. 95. 

zdrobitu-s-a stăpânirea mea, Păstorul S-a răstignit şi pe 
Adam l-a înviat'. 

Dar Hristos eliberează sufletele de acolo, pentru că din 
sufletul Lui iradiază puterea Duhului de pe urma jertfirii tru- 
pului Său, a predării lui totale lui Dumnezeu. Puterea Lui 
manifestată acolo nu e dezlegată de jertfa Lui, deci nici de 
trupul Lui, deşi nu coboară acolo ca să sufere chinurile fără 
speranţă ale iadului pentru acele suflete, căci în acest caz 
nu le-ar putea mântui. Dar în suferinţa Lui pe cruce a fost 
implicată şi suferinţa pentru ele. lar suferinţa pe cruce fiind 
şi o compătimire pentru oameni - această compătimire ră- 
mânând până la sfârşitul lumii —, Hristos a putut avea o su- 
ferinţă compătimitoare pentru acele suflete și în iad. Dar 
această suferință compătimitoare e în același timp putere 
mântuitoare. Mila Îl însoţeşte oriunde şi oricând. De aceea 
s-o cerem tot timpul. Dar având-o proprie și ca om, ea nu 
poate fi lipsită şi de o notă de suferinţă. 

Pe de altă parte, nu trebuie să socotim nici cuvântul 
(din epistola 1 Pt. 3, 18): 'ca să vestească duhurilor din în- 
chisoare' cu totul nepotrivit, căci le-a vestit eliberarea lor și 
viitoarea înviere cu trupul şi în general le-a dus marea veste 
a mântuirii realizate de El. Deci a împlinit acolo și un fel de 
funcţie învăţătorească-profetică, aşa cum s-a spus mai | 
înainte, cele trei slujiri nefiind niciodată despărțite. | 

Hans Urs von Balthasar declară că în această concepţie | 
răsăriteană despre Învierea care începe încă în iad, repre- | 
zentată şi în icoana Învierii din Răsărit, are loc "o anticipare 
care situează evenimentul Paştilor Sâmbătă și o transfor- 
mare a triumfului obiectiv şi pasiv într-un triumf subiectiv 
şi activ al lui Hristos'177. De fapt nu e o mutare a Învierii | 
Sâmbătă, ci o considerare a începerii ei Sâmbătă, în actul | 
de biruire a iadului, care ţinea sufletele pentru eternitate | 
despărțite de trup. | 


177. Op. cit., p. 174. 

Acest act de biruinţă e de fapt o manifestare activă a lui 
Hristos. Hristos nu e în iad în starea pur pasivă, din care 
va fi ridicat numai de Tatăl, Duminică. Propriu-zis, Hristos 
biruieşte întâi cu sufletul iadul, pentru că Duhul Sfânt, unit 
cu lpostasul Său dumnezeiesc, produce întâi îndumnezei- 
rea sau pnevmatizarea deplină a sufletului, după ce acesta 
a suportat până la capăt moartea pentru Dumnezeu şi pen- 
tru oameni, intrând în comuniune desăvârșită cu Dum- 
nezeu şi făcând loc Duhului Sfânt în Sine în mod deplin. 
Din sufletul astfel umplut de Duhul Sfânt iradiază şi în 
sufletul celor ce au nădăjduit în EI, din iad, puterea care le 
scapă de stăpânirea iadului. 

Din sufletul lui Hristos îndumnezeit deplin, sau pnev- 
matizat, va iradia apoi puterea care va învia sau va pnev- 
matiza şi trupul din mormânt. De aceea Învierea începe în 
iad. Acest lucru e spus în mod implicit în epistola 1 Pt. 4, 6. 

Von Balthasar mai observă că, 'în vreme ce icoanele 
occidentale ale Paştilor arată pe Hristos înviind totdeauna 
singur, Răsăritul ne face să vedem latura soteriologică şi 
socială a operei de răscumpărare'1 78, 

De fapt cele două moduri de reprezentare iconografică 
a Învierii sunt solidare cu cele două concepții despre mân- 
tuirea în Hristos. in teologia occidentală Hristos, neavând 
nici o putere în El Însuşi care să se arate în Înviere, e ridi- 
cat din neputinţa extremă a morţii de către Tatăl, Acesta 
având apoi să atribuie celor ce cred o graţie creată, acor- 
dată lui Hristos pentru fapta Lui meritorie, dar de care EI nu 
are nevoie. În teologia ortodoxă, Hristos iradiază din El 
Însuşi, sau din sufletul şi din trupul Lui, energia necreată, 
începând această iradiere încă în iad, şi penetrându-i prin 
ea pe cei ce au nădăjduit în venirea Lui dinainte de venirea 
Lui, de fapt, în trup. Prin jertfa Lui a intrat, îndată ce ea 
s-a săvârșit pe Golgota, nu numai în comuniune deplină cu 


178. Ibidem. 

Tatăl, ci şi cu oamenii, deocamdată cu sufletele celor fără 
trupuri, înainte de a-Şi învia trupul. 

Hans Urs von Balthasar recunoaște şi el o anumită pu- 
tere pe care o transmitea Hristos cel înviat prin apariţiile 
Sale. El rezumă această putere în următoarele: 

a) Toate relatările celor cărora le-a apărut Hristos cel în- 
viat vorbesc despre apariţiile Lui ca de niște întâmpinări ale 
Lui. Nu ei provoacă întâlnirea, ca în viziunile subiective, ci 
EI o provoacă. "EI este Cel ce ia iniţiativa întâlnirii de care 
beneficiază martorii. Fie că e un cuvânt, sau un semn, un 
salut, sau o binecuvântare, o adresare, o invocare, un me- 
saj, o învăţătură, o mângâiere, fie o trimitere, sau întemeie- 
rea unei comuniuni, ea e totdeauna un dar gratuit'!79, Sim- 
ţurile oamenilor participă ca la orice întâlnire, dar nu pe 
experienţa lor se pune accentul, ci pe Cel cu Care se întâl- 
nesc; iar Acesta e Însuşi Hristos cel viu. Aceasta o spune 
expresia "S-a arătat' (608n), folosită în locurile decisive 
(1 Cor. 15, 5-8, de 4 ori; Fapte 13, 31; Lc. 24, 34, pentru 
întâlnirea cu Petru; iar pentru apariţia în faţa lui Pavel: 
Fapte 9, 3-17). Cuvântul acesta spune mai mult ca o vi- 
ziune. Uneori Cel ce Se arată stăruie pentru a Se impune 
celor ce nu-L recunosc (Lc. 24, 16; In 20, 15; 21, 4). De 
aceea se poate vorbi de 'întâiniri' reale. Iniţiativa aparţine 
Celui ce Se arată, Care ţine să-Şi facă cunoscută identitatea 
cu lisus cunoscut de ei inainte de moarte. Cuvântul Celui 
ce Se arată are un mare rol în întâlniri. Prin cuvânt vrea să-i 
convingă că EI este cel cunoscut de ei înainte de Cruce; El 
spune cuvinte familiare, prin care arată ucenicilor că sunt 
cunoscuţi de EI. 

8) Cel ce Se arată subjugă, converteşte, angajează pe 
cei cărora li Se arată. Aceasta arată iniţiativa şi fapta obiec- 
tivă superioară a Celui ce Se arată. Ucenicii au conștiința 
nu numai că sunt cunoscuţi, ci străpunşi în inimă. El are 


179. H. Schlier, La resurrection de Jesus Christ, Paris, 1969, p. 45, 
la Hans Urs von Balthasar, op. cit., p.213. 

interes să le reînnoiască credinţa în EI, ba chiar să le dea o 
credinţă superioară. Şi numai El o poate face impunân- 
du-Se ca Dumnezeul cel înviat. 

7) Această acţiune care convinge şi convertește inimile 
obţine de la ucenici recunoașterea definitivă a dumnezeirii 
Celui înviat. În lumina ei se legitimează revendicarea Lui 
dinainte de Înviere de a fi recunoscut ca Dumnezeu. Acum 
se face simțită în mod clar puterea Lui ca Dumnezeu. În 
întâlnirile cu El după Înviere, 1 se aduce pentru prima dată, 
neîndoielnic, închinare ca lui Dumnezeu (Mt. 28, 9 şi 17; 
in. 20, 16). Numai de acum se luminează pentru ucenici 
deplin viaţa şi învățătura anterioară a lui lisus, ba chiar şi 
referirea la El a întregului Testament Vechi. Totul devine 
coerent acum în concepţia lor despre Vechiul Testament; 
totul se leagă de lisus şi se referă la El. Toate predicile lor 
se vor referi de acum înainte la Vechiul Testament ca cel ce 
a condus spre E1180. 

5) Aceste întâlniri pun început misiunii lor. Hristos îi tri- 
mite acum cu o putere căreia ei nu-i pot răspunde cu in- 
diferenţă. "Precum M-a trimis pe Mine Tatăl şi Eu vă trimit 
pe voi' (In 20, 21; Lc. 24, 47-49; Fapte 1, 8; Mt. 28, 18- 
20). E o trimitere în toată lumea, pentru că Hristos care îi 
trimite are putere peste toţi. Arătările lui Hristos se produc 
chiar în vederea trimiterii lorl8l. 

Dar Sfânta Scriptură şi Sfinţii Părinţi afirmă că Hristos 
cel înviat iradiază din EI celor ce-L văd cu mult mai mult 
decât o siguranţă că El e Dumnezeu, şi o trimitere, cum 
spune von Balthasar. lradiază din El lumina şi puterea Du- 
hului, umplându-i şi pe ei de acest Duh. Convingerea că El 
e Dumnezeu, o primesc prin Duhul comunicat lor, Care, 
după ce a pnevmatizat trupul Lui, îi umple şi pe ei de pu- 
tere. lar puterea aceasta continuă să se comunice şi după 
Înălţare şi ea va spiritualiza treptat şi trupurile noastre, 


180. Hans Urs von Balthasar, op. cit., p.213, 221. 
181. Ibidem. 

ducându-le spre înviere, prin iradierea din EI în noi (Rom. 
8, 9-11). 'Nu a ars rugul înconjurat de flacără, ci mai de- 
grabă ne luminează Hristos prin Duhul Sfânt şi este în noi 
prin EI'182. Participând la sfântul Lui trup ne facem şi noi 
'sfinţi"!85, Căci din acest trup sfinţenia iradiază ca o lucrare 
a Duhului. 'Hristos ne izbăveşte prin lucrarea Duhului de 
patimile ascunse în lăuntrul minţii' 184. 

Prin urmare, puterea din trupul înviat al Domnului con- 
tinuă să li se comunice atât ucenicilor cât şi tuturor celor 
ce cred în EI şi după înălţarea lui Hristos la cer. Li se comu- 
nică la început prin coborârea Duhului Sfânt şi apoi în Tai- 
nele Bisericii. "EI v-a făcut vii împreună cu Sine', spune 
Sfântul Apostol Pavel (Col. 2, 13). "Hristos este viaţa voas- 
tră' (Col. 3, 4). "Să umblaţi întru El, înrădăcinaţi şi zidiţi 
fiind într-Însul... lar întru El locuieşte trupește toată plină- 
tatea Dumnezeirii' (Col. 2,6,7,9). 

Aceasta nu înseamnă că ni se dă tot ce este în Hristos 
de la început şi că nu există şi un efort al nostru pentru a 
asimila tot mai mult din ceea ce este în Hristos, adică din 
umanitatea Lui. "lar noi, toţi, cu faţa descoperită răsfrân- 
gând ca o oglindă mărirea Domnului, ne prefacem în aceeași 
asemănare din slavă în slavă, precum este de la Domnul, 
Care este Duhul" (2 Cor. 3, 18). În Hristos cel înviat este 
viaţa dumnezeiască pentru că în El e şi moartea omului 
luat în EI însuşi şi amândouă acestea sunt active şi în noi. 
"Noi totdeauna purtăm în trup moartea lui Hristos, ca şi 
viaţa Lui să se arate în trupurile noastre" (2 Cor. 4, 10). Din 
puterea morţii, dar şi a Învierii Lui murim păcatului şi viem 
lui Dumnezeu. "lar dacă Hristos locuieşte în voi, trupul vostru 
este mort pentru păcat... Şi dacă Duhul Celui ce a înviat pe 
Hristos din morţi, (deci şi Duhul lui Hristos, n.n.), locuieşte 
în voi,... vii va face şi trupurile voastre" (Rom. 8, 10-11). 


182. Sfântul Chiril al Alexandriei, Glaphyra, P.G. 69, col. 416. 
183. Ibidem, col. 549 B. 
184. Ibidem, col. 560 D. 

Locuri ca acestea se pot înmulţi încă foarte mult. Conţinu- 
tul lor a fost făcut explicit în multe feluri de Sfinţii Părinţi. 
Acest conţinut se poate rezuma în următoarele: Trupul lui 
Hristos cel înviat este un trup ridicat la deplina transpa- 
renţă duhovnicească şi în această calitate s-a umplut de 
sfințenie, de îndumnezeire, aflându-se așa în faţa Tatălui. 
Dar această sfinţenie, transparenţă şi îindumnezeire ni se 
comunică şi nouă prin împărtăşire de trupul Său și deci 
Învierea lui Hristos înseamnă nu numai o comuniune a Lui 
cu Tatăl, ci şi intrarea Lui în deplină comuniune cu noi, co- 
muniune la început pentru noi virtuală, dar având să de- 
vină comuniune actualizată, prin sălăşluirea lui Hristos prin 
Duhul Său în fiinţa noastră. 

Hristos şi trupul Său jertfit, iar prin aceasta sfinţit, 
pnevmatizat şi transparent pururea în faţa Tatălui, e ca un 
miros de bună mireasmă înaintea Lui, arătând prin aceas- 
ta deplina predare a Sa, ca om, Tatălui, deplina comuniune 
cu Tatăl în Duhul Sfânt. Acesta e sensul spiritual al expre- 
siei "jertfă întru miros de bună mireasmă', atât de des fo- 
losită de Sfântul Chiril din Alexandria. 

Starea Lui de jertfă binemirositoare în faţa Tatălui e 
starea de completă predare Tatălui, ca opusă oricărei posi- 
bilităţi de afirmare de Sine a Sa ca om. E o stare destinată 
să fie izvorul unei stări asemănătoare în ceilalţi oameni. De 
aceea, Hristos trebuie să Se afle permanent în această 
stare. Nicolae Cabasila zice: 'Hristos S-a gândit să păstreze 
pe trup mărturia jertfei Sale şi să poarte pe el pururea 
urmele rănilor Sale dobândite în clipa răstignirii, vrând să 
arate prin aceasta că şi la venirea a doua oară în lumina 
orbitoare va fi pentru robii Săi același răstignit şi împuns, 
rănile acestea ţinând loc de podoabe împărătești'185. Aceste 
răni nu sunt numai niște amintiri, ci au o actualitate per- 
manentă în Hristos. Dar ele sunt şi puterea Lui care iradi- 





185. Despre viața în Hristos, trad. rom. de Teodor Bodogae, Sibiu, 
1946, p.138. 

ază în noi. El e într-o continuă predare a Sa Tatălui, ca izvor 
de moarte jertfelnică pentru orice om faţă de păcat, ca 
izvor din care fiecare se împărtăşeşte de buna mireasmă a 
jertfei Lui spre a o înfăţişa Tatălui, ca opusă relei miresme 
a păcatului, a afirmării unei independenţe în plăcere şi 
mândrie. "Nu e nici o îndoială că păcatul este în noi o stare 
tristă şi rău mirositoare. Viaţa tristă şi rău mirositoare se 
transformă însă prin Hristos într-o bucurie. Prin credinţă, 
Hristos transmite omului buna mireasmă. Noi ne oferim 
prin Hristos lui Dumnezeu, căci El este cel ce curăţeşte prin 
jertfa Sa pe păcătoşi şi spală spiritual pe cei ce se află în 
necurăţie. Prin Hristos ne oferim şi noi, prin El avem cura- 
jul, noi, cei necuraţi, să ne apropiem. Dar noi ne apropiem 
prin credinţă şi ne oferim Tatălui ca bună mireasmă numai 
dacă încetăm să existăm pentru noi, dacă avem în noi 
numai pe Hristos ca bună mireasmă spirituală'186. Dar 
această stare de jertfă reală în care Se află EI, e şi o stare 
de compătimire reală cu noi, care ne pătrunde şi pe noi. 
Cum se vede, sfințenia ca transparenţă pnevmatică sau 
ca bună mireasmă, deci ca predare a lui Hristos ca om în 
faţa Tatălui, ne face părtaşi şi pe noi la ea, deci şi la dra- 
gostea Tatălui faţă de noi, realizând comuniunea noastră 
cu El. Aşa cum s-au urcat preoţii şi fruntaşii lui Israel cu 
Moise şi Aaron pe munte, aşa ne ridicăm şi noi la Tatăl, cu 
Hristos şi ajungem aproape de El, curăţindu-ne în sângele 
Lui, Care "Şi-a dat trupul întru miros de bună mireasmă'187, 
Căci prin Hristos "avem aducerea noastră la Tatăl şi am 
ajuns aproape de EI'188. Am câștigat această intimitate cu 
Tatăl, pentru că am intrat într-o familiaritate cu Hristos, Fiul 
Lui. "Tatăl şi Dumnezeu îi învredniceşte de privire şi îi cu- 
noaşte numai pe cei ce au o familiaritate duhovnicească cu 
Fiul şi care s-au recunoscut prin Duhul în EI şi s-au îmbo- 


186. Sf. Chiril, Închinare în Duh şi Adevăr, XV, P.G. 68, col. 973. 
187. Idem, Glaphyra, P.G. 69, col. 517 C. 
188. Ibidem, col. 507 C. 

găţit prin EI'189. Ne învredniceşte pentru predarea lui Hris- 
tos, dar şi pentru compătimirea Fiului Său faţă de noi, stare 
în care rămâne El permanent. "Familiaritatea duhovniceas- 
că" cu Fiul înseamnă o unire cu Hristos prin Duhul, Care e 
o transparenţă a Lui pentru noi ca să ne facă şi pe noi 
transparenţi Lui, penetrându-ne în Euharistie de trupul Lui. 

Pe măsură ce devenim şi noi transparenţi lui Hristos, El 
nu mai e o realitate obiectivă pentru noi, nici una subiec- 
tivă, ci EI şi noi ne aflăm într-o unitate reală, dincolo de 
obiectivitate şi subiectivitate. EI e în noi şi noi în EI, fără să 
ne confundăm. În relaţia cu Hristos am depășit subiectivi- 
tatea, ne aflăm în Hristos ca în realitatea cea mai obiectivă, 
dar şi cea mai subiectivă. Această transparenţă trupească 
înseamnă şi o transparenţă sufletească, şi prin amândouă 
se realizează transparenţa lui Hristos ca persoană, care în- 
seamnă o mare sensibilitate şi iubire a Lui. Aceasta ne face 
şi pe noi sensibili faţă de El şi delicaţi între noi. 

Prin Înviere, prin faptul că trupul Lui transparent, iradi- 
ant de iubire, ne penetrează, Însuşi El ne-a devenit propriu 
împreună cu sufletul şi cu dumnezeirea din El. lar noi, în- 
duhovnicindu-ne, am devenit proprii lui Hristos, întrucât 
ne-am deschis Lui prin credinţă. "Hristos Se sălăşluiește 
deplin (rEAeog) în noi prin împărtăşirea Duhului şi nu S-a 
împărţit, cum spune Pavel' (1 Cor. 1, 13)1%0. "Punându-Şi 
sângele pentru noi, a desfiinţat moartea şi a nimicit strică- 
ciunea; şi aşa ne face ai Săi, ca unii ce nu mai trăim viaţa 
noastră, ci mai degrabă viaţa Lui'19l. La iubirea Lui, răs- 
pundem cu iubirea noastră, prin care renunțăm la noi, cum 
| a renunţat EI la Sine. 

i Cei ce sunt în această intimitate cu Fiul primesc prin 
| Duhul o lărgime în viaţa şi cunoştinţa lor, din lărgimea vieţii 
Fiului ca om, înaintând spre statura spirituală a lui Hristos: 





189. Ibidem, col. 332 D. 
190. Ibidem, col. 425 A. 
191. Ibidem, col. 437 B. 

"Hristos ni Se dă nouă mort, înviat şi înălţat la cer, lărgind 
prin Duhul în chip spiritual inimile celor ce-L primesc'!92. 
Viaţa lui Hristos a devenit viaţa noastră. Incoruptibilitatea 
trupului Său înviat lucrează în noi în vederea învierii noas- 
tre. Orizontul nostru s-a lărgit prin Hristos cel înviat, a de- 
păşit orizontul fenomenelor fizice şi psihice care se repetă 
în fond, sfârşind în moarte. Legea ne închidea orizontul, 
lăsându-ne. în afara comuniunii cu Dumnezeu în Hristos. 
"Căci ne lărgim şi noi prin credinţă (prin încredere) și iubire, 
dar numai înrădăcinându-ne în Hristos. Pentru că legea era 
strâmtă şi mintea închinându-se la idoli era îngustă'195. Cu 
Hristos, care a urcat prin Jertfă și Înviere, urcăm şi noi la 
vârfurile cunoașterii lui Dumnezeu și ale vieţii dumne- 
zeieşti prin curăţire de patimile egoiste. Acum privim cu 
faţa descoperită, prin transparenţa trupului lui Hristos, sla- 
va neplafonată și veșnică la care s-a ridicat omul în EI. Prin 
aceasta ea se oglindește şi în noi (2 Cor. 3, 18)!94. 

Dacă Fiul Îi înfăţişează Tatălui buna mireasmă a omului 
predat cu totul Lui, şi odată cu EI şi pe noi, nouă Fiul ne co- 
munică nu numai puterea acestei bune miresme a predării 
şi deci a renunţării la orice egoism, ci şi buna mireasmă a 
cunoaşterii de Dumnezeu la care a ajuns prin aceasta omul 
în Hristos, sau buna mireasmă a cunoașterii celei mai 
înalte de Dumnezeu prin umanitatea lui Hristos. "Căci prin 
Sfinţii Apostoli, Domnul nostru lisus Hristos ni S-a arătat ca 
miros de bună mireasmă a cunoaşterii lui Dumnezeu și 
Tatăl'195, 

Slava ce o avem este una cu iradierea acestei bune 
miresme, dar este totodată iradierea Persoanei unice divi- 
no-umane, pentru Care trupul nu-i o barieră. Căci deşi tru- 
pul e prilejul trăirii comuniunii cu Persoana lui Hristos, ui- 


192. Ibidem, col. 242 A. 
1953. Ibidem, col. 240. 
194. Ibidem, col. 233 D. 
195. Ibidem, col. 172. 

tăm de trupul Lui, cum uităm şi de al nostru, cum spune 
Sfântul Apostol Pavel (2 Cor. 5, 16; 12, 2). Desigur, toate 
acestea sunt în mare măsură o virtualitate pentru aproape 
toţi credincioşii; dar, o virtualitate reală, din care luăm pu- 
terea spre învierea noastră pentru viaţa viitoare. “Căci cele 
în Hristos sunt făptură nouă şi ne-am înnoit în El spre 
| sfinţenie şi nestricăciune şi viaţă'196, 

li Hristos cel înviat este începutul creaţiei celei noi, pen- 
tru că ne cuprinde în starea jertfită şi înviată a trupului Său 
în mod actual pe toţi care credem nu numai prin comuni- 
tatea de natură ce o are cu noi, ci şi prin cuprinderea noas- 
tră personală în EI şi prin petrecerea Lui în noi. 

E de prisos să mai spunem că aceasta înseamnă şi o 
cuprindere a noastră în memoria Lui (virtual îi cuprinde și 
pe cei ce nu cred în El). El prezintă în Sine Tatălui pe toţi 
cei ce cred în El, deci sunt alipiţi de EI. Ei sunt văzuţi în El 
de Tatăl, dar îi are înscrişi şi în memoria Lui veşnică. Şi 
Tatăl îi vede înscrişi în memoria Lui. Totodată vede impri- 
mat și pe [Hristos în ei, în starea Lui de jertfă şi de înviere. 

În faţa lui Hristos îi vede pe toţi cei care cred în EI, căci 
pe faţa Lui se reflectă gândul lui Hristos la fiecare, și în faţa 
fiecărui credincios vede imprimat pe Hristos. Îl vede pe 
Hristos progresând în transformarea fiecărui credincios 
după chipul Lui până îl va aduce la starea Sa de înviere. În 
aceasta constă comuniunea progresivă a Tatălui cu toţi cei 
ce cred în Fiul Său. Astfel unindu-ne cu Sine, Hristos ne 
uneşte cu Tatăl. "A devenit departe, cu noi, pentru noi, pen- 
tru ca şi noi să ne facem împreună cu EI şi în El aproape 
de Tatăl... Căci făcându-ne părtaşi la EI prin Duhul, ne unim 
cu Dumnezeu şi Tatăl, prin EI'197. 

Prin trupul înviat al lui Hristos iradiază neîmpiedicată 
puterea Celui ce a făcut acest trup nestricăcios, conducând 








196. ibidem, col. 172 B, 
197. Ibidem, col. 517 A. 

pe toţi cei ce se vor împărtăşi de El la înviere şi la nestri- 
căciune, ba conducând întreaga creaţie la incoruptibilitate 
şi la transparenţă, adică la maxima transfigurare şi comu- 
nicabilitate între persoane prin Duhul şi la o totală perso- 
nalizare a cosmosului, în Hristos şi în oameni; pentru că 
există o continuitate ontologică între materia trupului şi 
materia cosmosului. "Căci, după naşterea din trup, este 
frate acestora provenind din Adam, protopărintele în acest 
veac prezent; dar o dată ce, prin Înviere, trupul Său mort 
Şi l-a făcut duhovnicesc şi ni-l oferă nouă spre mâncare, să- 
deşte şi în noi prin el puterea vivificării spre învierea după 
moarte; prin aceasta ne-a devenit cauză a unei astfel de firi 
duhovniceşti în veacul viitor şi a unei stări nemuritoare şi 
incoruptibile a trupurilor noastre stricăcioase de acum... 
Căci pentru noi, pe care ne va învia în trupuri duhovniceşti, 
va restabili întru nestricăciune şi corpurile din jurul nostru, 
corespunzătoare celor ce locuiesc, umblă, viețuiesc şi pe- 
trec întru ele, pentru că şi creaţia însăşi se va elibera de ro- 
bia stricăciunii, spre slava libertăţii fiilor lui Dumnezeu, 
Care S-a făcut om şi frate şi părinte al nostru şi spune: lată 
Eu şi copiii pe care Mi i-a dat Dumnezeu'198. 

Starea aceea va însemna o biruinţă a persoanelor şi a 
libertăţii lor asupra naturii care robeşte, o biruinţă a comu- 
niunii lor, din comuniunea cu Persoana divină, sau supre- 
mă, devenită şi Persoana umană eliberată, prin suportarea 
morţii de bunăvoie, de stăpânirea morţii, care e suprema 
tiranie a naturii învârtoşate, supremul duşman al persoanei 
sau al comuniunii interpersonale. Tot ce ne e dat acum ca 
natură se va personaliza, va sluji eternei comuniuni per- 
sonale. Slava împărătească a Persoanei supreme devenită 
şi Persoana umană, va deveni slavă a tuturor celor ce se 
vor deschide Persoanei supreme şi centrale. 


198. Leonţiu de Bizanţ, Adv. Nest., libr. V, P.G. 86, 1, col. 1744 D- 
1745 A. 

Prin toate se va vedea Persoana supremă, prin toate se 
vor vedea persoanele între ele. Nu se va mai vedea o na- 
tură care face greu de sesizat persoana. Vom vedea "faţă 
către faţă' pe Dumnezeu, dar ne vom vedea "faţă către faţă" 
și între noi, neacoperiţi nici de natura manifestată în tre- 
buinţe materiale, în slăbiciuni trupești, în boli, supusă mor- 
ţii, nici de natura devenită exclusivistă prin tot felul de pa- 
siuni. În veacul de acum, împărtăşindu-ne de Hristos, ves- 
tim moartea Lui, care rămâne şi în forma ei trupească în 
existenţa noastră, pentru a ne ajuta să o umplem şi să o 
transformăm spre folos prin moartea noastră faţă de ego- 
ism. "Dar când va veni în slava Tatălui, nu vom mai oferi 
mărturisirea cuvenită despre patima Lui, ci Îl vom cunoaşte 
în chip curat ca Dumnezeu 'faţă către faţă"... Căci atunci 
nu-L vom mai cunoaşte din cele ce sunt ale omului, ci Îl 
vom cunoaşte din cele ce sunt ale lui Dumnezeu adevărat, 
fiind trecută iconomia prin care a devenit şi trup. Căci vor 
înceta, cum se cuvine, raţiunile întrupării şi va intra o cu- 
noștinţă mai mare şi ne va veni de la EI o strălucire şi o ve- 
dere şi o înţelegere a mântuirii celei întru slavă'199, 

Trupul nu va înceta, dar el va fi transparent, încât vom 
vedea prin el nemijlocit pe Dumnezeu întru slavă, fiind 
totul înduhovnicit, toţi şi toate vor aparţine tuturor, dincoio 
de împărţirea în subiectiv şi obiectiv, dincolo de lanţurile 
naturii, de lupta pasionată pentru a stăpâni natura şi pe cei- 
lalţi văzuţi ca obiecte exterioare, de lupta fiecăruia pentru 
a se apăra de ceilalţi. Singură Învierea ne deschide perspec- 
tiva scăpării de fatalitatea naturii care duce la moarte, des- 
chide un plan demn de noi şi de năzuinţele noastre; iar 
odată cu aceasta, perspectiva unei tot mai adânci sensibi- 
lităţi şi delicateţi. Numai Învierea ne va scăpa de lupta gre- 
şită pentru a ne asigura o existenţă efemeră, cu preţul pro- 





199. Sfântul Chiril al Alexandriei, Glaphyra, P.G. 69, col. 429. 

fitării de alţii, cu preţul unor imaginare experienţe de împli- 
nire prin plăceri, prin orgolioase şi găunoase realizări. 

Numai perspectiva Învierii ne dă puterea să ducem ade- 
vărata luptă cerută de ea: lupta împotriva pasiunilor, lupta 
pentru sensibilizare, pentru transparenţă, pentru comuniu- 
ne, pentru asemănarea cu Hristos, puterea Celui care a în- 
viat susținându-ne pe această cale. 


Înălţarea la cer şi şederea de-a dreapta Tatălui 


După Epistola către Evrei, lisus Hristos Se înfăţişează cu 
jertfa Sa în faţa Tatălui şi apoi Se aşază de-a dreapta Lui, dar 
jertfa Lui are o veşnică putere să curăţească pe cei ce cred 
(Evr. 1, 3; 9, 17-24; 10, 12). Apocalipsa exprimă acest para- 
dox al valabilităţii permanente a jertfei Sale şi al măririi Sale, 
prin chipul mielului junghiat care împărăţeşte (Apoc. 5, 12). 

Dintr-un punct de vedere, Hristos a intrat cu sângele 
Său la Tatăl prin moartea Sa şi jertfa aceasta şi-a arătat în- 
ceputul puterii ei prin Înviere. Tatăl o primeşte cu mirosul 
ei de bună mireasmă de când se aduce, şi în esenţa ei spi- 
rituală se permanentizează din momentul primirii ei, ară- 
tată în învierea lui Hristos, în care se arată şi puterea mân- 
tuitoare de care S-a umplut Hristos, din acel moment aflat 
în comuniune deplină cu Tatăl ca om. Dar pentru noi, oame- 
nii, şi pentru iconomia mântuirii Fiul rămâne după Înviere 
cu trupul Său, încă nu total pnevmatizat, deci într-un plan 
mai aproape de noi, din care ni se putea face vizibil când 
voia, O cerea aceasta trebuinţa ca ucenicii să se convingă 
despre învierea Lui şi să primească trimiterea la propovă- 
duire în vederea întemeierii Bisericii. 

Diferiţi teologi catolici şi protestanți opinează că Învie- 
rea şi Înălţarea coincid, căci apariţiile pot fi ale lui Hristos 
cel înălţat după Înviere. Numai Luca a pus, după aceşti teo- 
logi, o distanţă între Înviere şi Înălţare200. Dar e de între- 


200. H. Urs von Balthasar, op. cit., p. 242-243. 

bat: de ce apariţiile încetează după un număr de 40 de 
zile? De ce nu continuă cel puţin cât trăiesc Apostolii? Nu 
vedem alt răspuns decât în faptul că, în timpul apariţiilor, 
Hristos era cu trupul într-un mod mai puţin pnevmatizat. 
Unii socotesc că nu trebuie vorbit deloc despre o înălţare 
la cer, cum nu trebuie vorbit nici de o coborâre la iad, pen- 
tru a se lua putinţa de a se învinui creştinismul de viziunea 
mitologică a unei lumi în trei etape, cum face Bultmann201. 
Dar lumea aceasta, iadul şi cerul nu sunt trei etaje spaţiale, 
ci trei moduri diferite de existenţă. 

Socotim că motivul mai profund pentru care amintiţii 
teologi identifică Învierea cu Înălţarea este că pentru ei 
Hristos ne mântuieşte deplin prin satisfacția adusă lui Dum- 
nezeu, sau prin ispăşirea suportată de la Dumnezeu prin 
moartea pe cruce, iar dovada că Dumnezeu S-a declarat 
împăcat prin aceasta se arată în unicul act al învierii lui 
Hristos, nu într-o serie de acte săvârşite de Hristos, prin 
care lucrează în moduri şi de la niveluri deosebite direct la 
sfinţirea şi îindumnezeirea noastră. 

Potrivit Noului Testament, Hristos ridică umanitatea Sa 
la deplinătatea puterii prin care lucrează asupra noastră, 
prin cele patru momente succesive: coborârea la iad, Învie- 
rea cu trupul, Înălţarea la cer şi şederea de-a dreapta Tată- 
lui. Înălţarea la cer şi şederea de-a dreapta Tatălui repre- 
zintă deplina pnevmatizare şi îndumnezeire a trupului Său 
omenesc, deplina umplere a lui de infinitatea dumneze- 
iască, deplina ridicare a lui la starea de mediu transparent 
neiîmpiedicat al iubirii infinite a lui Dumnezeu în lucrarea ei 
îndreptată spre noi. Fără îndoială aceasta nu înseamnă şi 
topirea trupului lui Hristos în infinitatea dumnezeiască. 

Răstimpul dintre Înviere şi Înălţare a avut, pe lângă ros- 
turile amintite, şi pe acela de a asigura pe ucenici prin acte 
sensibile (Hristos mănâncă cu ei) că a înviat, şi prin cu- 





201. Joseph Ratzinger, "'Himmelfahrt Christi”, în: Herders Theolo- 
gisches Taschenlexikon, Band 3, 1972, p. 290-292, 

vinte, că va fi cu ei până la sfârşitul timpului, deci despre 
comuniunea Lui cu ei și cu Biserica Sa. 

înălţarea nu scoate pe lisus din comuniunea cu cei ce 
vor crede în EI, ci duce, dimpotrivă, această comuniune la 
deplinătatea unei interiorităţi reciproce cu aceștia, datorită 
pnevmatizării culminante la care ajunge trupul Lui prin 
Înălţare202, 

incă din faza dintre Înviere şi Înălţare trupul lui lisus 
intra şi ieşea prin uşile încuiate şi "Se afla împreună cu uce- 
nicii Săi totdeauna” nu venind, ci "mai degrabă arătându-se 
când voia'205. Prin Înălţare Îşi trece trupul în planul unei 
pnevmatizări aşa de desăvârşite - fără să înceteze de a-l 
avea - încât nu Se mai arată vizibil, ci Se sălăşluiește invi- 
zibil în cei ce cred în El. Faptul că înainte de înălţare este 
cu ucenicii Săi oriunde, iar după Înălţare Se sălășluiește în 
oricare din cei ce cred în EI, cu infinitatea dumnezeiască, 
aşezată intim în EI, nu înseamnă o ubicuitate spaţială a tru- 
pului Său. Starea de pnevmatizare este altceva decât ubi- 
cuitatea spațială. Este o prezenţă de adâncime şi de înălţi- 
me spirituală, care se poate face sensibilă în diferite grade 
de intensitate, după gradul puterii de sesizare spirituală 


202. Această pnevmatizare Îl face pe Hristos și după omenitate 
"Duh', cum zice Odo Casel, deși el atribuie acest efect numai morţii şi 
învierii lui tiristos. Desigur, această stare de Duh nu înseamnă o lepă- 
dare a trupului. "Domnul a devenit prin patimă Duh; de aceea trebuie să 
trăim şi noi împreună cu El patima în chip mistic ... Hristos este Duh prin 
unirea ipostatică cu Logosul divin, Care e Duh; dar această unire îşi pro- 
duce efectul deplin (wirkt sich aus) într-o ridicare şi a naturii, care prin 
Înviere s-a îndeplinit şi s-a vădit deplin. Căci Domnul a venit mai întâi în 
umilinţa trupului păcatului. Pe acesta trebuia să-l ţintuiască pe cruce, ca 
în el să omoare păcatul şi, cu acesta, moartea. În acelaşi moment, însă, 
în care păcatul a fost nimicit pe cruce, robul lisus, Fiul omului cel umilit, 
a apărut în măreţia Domnului şi a Fiului Omului. Întregul Dumnezeu-Om 
e acum Duh' (Das christiiche Kultmysterium, ed. 2, Regensburg, 1935, 
p.34, 37 ş.u.). 

203. Sfântul Grigorie Palama, Cuv. 22, Ia Înălțarea Domnului, P.G. 
151, col. 296 C. 

sau de credinţă al celui ce I se deschide Lui şi prin aceas- 
ta Îl "vede" şi Îl simte în sine. 

Această prezenţă este simțită de cei ce cred ca o pre- 
zenţă personală a Lui dincolo de orice mijlocire corporală 
vizibilă. Mai mult chiar, cei ce simt prezenţa lui Hristos nu 
o simt numai în ei înşişi, ci şi în alţii şi uneori şi în jurul lor, 
sau pretutindeni, dar nu ca un trup uriaş, extins spaţial, ci 
ca trupul personal dar invizibil al lui Hristos, așa cum l-a 
avut în viaţa Sa pământească, în proporţiile umane obiş- 
nuite, dar totuşi deplin transparent. Alţii, care n-au progre- 
sat la acest grad de simţire a prezenţei personale a lui lisus, 
simt efectele prezenţei Lui; simt această prezenţă ca o pu- 
tere care-i îndeamnă şi le ajută la gânduri şi fapte curate, 
bune, ca producând în ei o stare de pace, de bucurie, o 
simţire a legăturii lor cu infinitatea iubirii personale a Lui ce 
iradiază de dincolo de ei. Această stare de pnevmatizare 
culminantă a trupului lui lisus nu constă numai în putinţa 
de a se sălășlui şi de a se face simţit ca trup purtat de Per- 
soana lui Hristos, plin de putere ajutătoare spre bine în toţi 
cei ce cred, ci şi în suprema intimitate cu Tatăl. lisus Se 
află acum şi cu trupul unde Se află cu dumnezeirea, pe tro- 
nul dumnezeiesc, pe treapta supremei autorități, pentru 
faptul că e plin şi în trup în mod desăvârşit de infinitatea 
vieţii şi iubirii dumnezeieşti. Fiul lui Dumnezeu nu mai tră- 
ieşte o chenoză, o golire de slavă în umanitatea Sa, ci şi 
umanitatea Sa e plină de slava dumnezeiască. Dumnezei- 
rea a copleşit cu totul trupul Său, mai bine zis transpare şi 
iradiază neimpiedicat prin el, fără să-l desființeze. Dum- 
nezeu este om, omul este Dumnezeu, fără să înceteze de 
a fi şi om şi Dumnezeu; omul este Dumnezeu fără să înce- 
teze să fie om, Dumnezeu este om fără să înceteze să fie 
Dumnezeu. În Hristos omul este Dumnezeu care susţine 
universul şi-l conduce spre îndumnezeirea în care Se află 
EI. "Domnul S-a suit la cer și, folosindu-Se de un nor ca de 
un car de lumină, S-a urcat în slavă și a intrat în Sfânta 

Sfintelor cea nefăcută de mână şi S-a aşezat de-a dreapta 
măririi, în ceruri, făcând frământătura noastră împreună-şe- 
zătoare şi impreună-Dumnezeu (6469povov kai 5u4,6920v)'204, 
Şederea 'de-a dreapta Tatălui" a Fiului cel întrupat arată că 
Tatăl Îi dă Acestuia chiar primul loc în conducerea lumii 
spre îindumnezeire, în lucrarea de aducere a ei la unirea cu 
Dumnezeu, la umplerea ei de infinitatea dumnezeiască, 
într-o relaţie de iubire netrecătoare cu Dumnezeu. Expresia 
"Ia dreapta măririi” sau "la dreapta lui Dumnezeu" din Epis- 
tola către Evrei (1, 3; 10, 12) este explicată în sensul 
amintit de Sfântul Apostol Pavel în 1 Cor. 15, 25-27: "Căci 
EI trebuie să împărăţească până ce va pune pe toţi vrăj- 
maşii Săi sub picioarele Sale, iar vrăjmaşul cel din urmă va 
fi moartea. Căci toate le-a supus sub picioarele Lui. Dar 
când zice Scriptura că toate I-au fost supuse Lui, învederat 
este că afară de Cel care l-a supus Lui toate”. Ţinta ultimă 
a lucrării lui Hristos este să învingă moartea universală, 
adică să ridice creaţia din starea de slăbiciune extremă pe 
care o produce despărţirea ei de Izvorul vieţii, Care este 
Dumnezeu, înseamnă întărirea spiritului nostru din Duhul 
dumnezeiesc ce iradiază din EI, în aşa măsură încât să în- 
vingă supremaţia automatismului unei naturi învârtoşate 
care duce la moarte. lar aceasta se face prin ridicarea oa- 
menilor în comuniunea desăvârşită cu Dumnezeu cel per- 
sonal, şi infinit în puterea Lui spirituală. 

Dumnezeu vrea ca lumea să fie adusă la Sine printr-un 
om, prin trupul omenesc devenit mediu deplin transparent 
al infinitei Sale puteri de viață şi de iubire; vrea s-o aducă 
prin Fiul Său preaiubit, pe Care în acest scop L-a făcut om, 
pentru ca, prin El, iubirea Sa infinită faţă de EI să o reverse 
spre toţi oamenii şi spre lumea cu care sunt solidari prin 
creaţie. Prin aceasta atrage la Sine pe cei care văd în cin- 
stea supremă acordată lui Hristos ca om, spre ce cinste 


204. Sfântul Grigorie Palama, Cuv. 21, la Înălțare, P.G. 151, col. 280 D. 

sunt chemaţi și ei să urce. lar omul Hristos nu Se foloseşte 
în lucrarea de conducere a noastră spre îndumnezeire 
decât de metodele Sale, metode de întărire a spiritului îm- 
potriva a ceea ce e opus libertăţii lui: biruirea patimilor din 
oameni şi a morţii din ei, prin întărirea lor înşişi şi prin con- 
lucrarea lor, după chipul în care le-a biruit în Sine. Deci EI 
continuă să-Şi exercite lucrarea Sa împărătească, îmbinată 
cu cea de Arhiereu şi de jertfă, să-Şi exercite puterea Sa ca 
un Miel înjunghiat. Sunt metode de convingere, nu de silă; 
metode de câştigare a oamenilor prin iubirea Sa din care 
nu lipseşte împreuna-pătimire a Sa cu ei. Prin aceasta EI Se 
adresează libertăţii lor şi vrea să întărească libertatea lor în 
efortul de a lucra prin ei înşişi la învingerea robiei lor. EI îi 
ajută să învingă răutatea dintre ei prin răbdare, prin blân- 
deţe, prin delicateţe, pe care li le comunică din El Însuşi. 

Aci este sensul rămânerii Sale într-o stare de jertfă per- 
manentă şi al comunicării acestei stări şi nouă, prin împăr- 
tăşirea de trupul Său jertfit şi de sângele Său vărsat. El con- 
duce ca un om, dar ca un om umplut de puterea şi slava 
dumnezeiască infinită, care nu sunt însă o putere şi o slavă 
ce se exercită în silirea oamenilor, într-o trufie faţă de ei, 
ci într-o iubire şi o blândeţe care vrea să le dovedească ne- 
încetat că-i consideră fraţii Săi întru umanitate şi vrea să-i 
ridice la aceeași putere şi slavă a libertăţii şi a iubirii la care 
Se află El. Ridicat la slava și la autoritatea de Dumnezeu, 
Omul-Hristos rămâne totuși om şi încă cel mai adevărat şi 
omul-model la care trebuie să ajungem cei ce credem în El. 
Crezând în împreuna-Lui-pătimire cu noi, care este în ace- 
laşi timp puterea Lui ce pătrunde fiinţa noastră şi o înalţă, 
credincioşii Îi cer în acelaşi timp neincetat "mila" Lui, acor- 
dându-l şi toată slava: "Doamne miluieşte'. În această ex- 
presie este şi recunoaşterea Lui ca Stăpân al nostru, dar şi 
recunoaşterea că acest Stăpân e nesfârşit de milos şi de 
iubitor şi deci de apropiat de noi. 

Când metoda aceasta își va fi încheiat opera, atunci şi 
lisus ca om Își va fi încetat slujirea împărătească, trecând 
toate sub împărăţia Tatălui (1 Cor. 15, 28), sau Îşi va fi în- 
cetat această putere împărătească ca demnitate exclusivă 
a Lui, întrucât şi toţi cei ce credem vom fi ajuns împreună- 
împărați cu El, împreună-împăraţi peste patimile înrobi- 
toare, deci la o slavă a libertăţii desăvârşite în relaţia iubi- 
toare cu tiristos. 

Dar dacă în pnevmatizarea culminantă a trupului Dom- 
nului e implicată nu numai starea de desăvârşită îndumne- 
zeire şi intimitate deplină a Fiului ca om cu Tatăl, ci şi ca- 
pacitatea Lui de a Se sălășlui în noi cu toată puterea iubi- 
toare şi cu toată viața infinită a dumnezeirii, şederea de-a 
dreapta Tatălui se conciliază cu sălășluirea Lui în noi. Ea e 
o sălăşluire comună a lui Hristos şi a Tatălui în noi. El a 
devenit un mediu deplin transparent al dumnezeirii Lui şi 
al Tatălui pentru noi, pentru că a devenit, şi ca om, deplin 
transparent şi deschis Tatălui. 

Sălăşluirea deplină are loc numai în inimile celor ce iu- 
besc pe Dumnezeu, după ce s-au curăţat de egoismul pa- 
siunilor, prin împlinirea poruncilor Lui, deci s-au deschis şi 
s-au făcut transparenţi Duhului Sfânt din Hristos și orizon- 
tului pnevmatic infinit în care Se află Hristos. Numai în felul 
acesta ei devin 'cer' al lui Dumnezeu, sau depășesc despăr- 
țirea între subiectul uman îngroșat şi devenit aproape 
obiect şi cel divin şi ridică toată existenţa în această stare 
de unitate în Duh. 'Dacă Mă iubeşte cineva, păzi-va Cu- 
vântul Meu şi Tatăl Meu Îl va iubi pe el şi vom veni la el şi 
Ne vom face locaş" (In 14, 23). De sălăşluirea aceasta şi de 
condiţionarea ei prin iubirea noastră, depinde atât de ex- 
clusiv înălţarea noastră, că fără ele putem participa la Învie- 
rea Domnului, dar nu şi la Înălţarea Lui, nu şi la unirea cu 
El pentru veci205. Cei ce nu vor avea parte de Înălţare, 
nu-L. vor avea în ei, ci numai vor ști de EI. 


205. ldem, Cuv. 22; Ibidem, coi. 296 C. 

Astfel, Inăiţarea lui Hristos cu trupul la cer și şederea 
Lui de-a dreapta Tatălui înseamnă ridicarea Lui ca om la 
treapta de supremă eficacitate asupra celor ce cred. În 
aceasta stă puterea şi siava supremă la care S-a urcat 
Hristos prin Înălţarea la cer. 

“Trupul domnesc", ridicat nu numai la cer, ci "la cerul 
cerului", "mai presus de toată autoritatea şi stăpânirea şi de 
tot numele şi demnitatea", care e numit de Isaia "muntele 
lui Dumnezeu şi casa lui Dumnezeu aşezată pe vârful tutu- 
ror munţiior'295, sălăşluieşte în acelaşi timp în intimitatea 
cea mai profundă a celor ce cred şi se face vădit în intimi- 
tatea celor ce s-au curăţit de patimi, ca "loc" prin care şi din 
care izvorăşte toată puterea de sfințire şi de îndumnezeire 
a noastră. Această paradoxală coincidenţă între tronul dum- 
nezeiesc şi intimitatea noastră se datoreşte faptului că 
însuşi trupul omenesc al Domnului şade pe tronul dum- 
nezeiesc. 

Occidentul creştin s-a depărtat de această înţelegere a 
Înălţării Domnului cu trupul la suprema putere şi slavă, ca 
la suprema eficacitate a Lui, prin sălăşiuirea Lui concomi- 
tentă în noi. Pentru el Hristos a devenit, prin Înălţare, un 
Stăpân, un Domn exterior, care iartă în baza puterii de a 
ierta obţinută prin jertfa Lui, asigurându-ne o fericire în 
viaţa viitoare. Catolicismul a putut astfel să-l dea lui Hristos 
în Biserică un locţiitor, iar protestantismul a lăsat pe fiecare 
ins cu "libertatea lui în afară de lucrarea lui Hristos în oa- 
meni, care e o falsă libertate, odată ce e o libertate neeli- 
berată de trufie şi de patimi. Numai o libertate în Hristos şi 
după chipul libertăţii lui Hristos, ca eliberare de patimi şi 
de trufie, însemnând unirea cu Acelaşi Hristos şi având 
chipul lui tristos imprimat în toți cei ce cred în EI, se con- 
ciliază cu unitatea tuturor în credinţă şi în înţelegere, aflân- 





206. Idem, Cuv. 21, col. 276. 

du-se toţi în ambianța aceleiaşi iubiri a lui Dumnezeu, câre 
hrăneşte şi iubirea lor faţă de EI şi pe cea între ei. Pentru 
creștinismul de la început, aşa cum a fost menţinut în 
Ortodoxie, Înălţarea trupului Domnului la cer e înălţarea 
noastră însăşi, înălţarea din patimile noastre, în unitatea cu 
EI, înălţarea începută pentru noi prin înălţarea Domnului, 
dar având să se continue până la desăvârşirea ei. 'De aceea 
ne bucurăm, prăznuind Învierea şi inălţarea şi așezarea (în 
locul suprem) a firii noastre şi începutul învierii şi al înăl- 
ţării tuturor celor ce cred". Căci "de Învierea şi de Înălţarea 
Mântuitorului nostru ne împărtăşim şi ne vom împărtăşi 
toţi'207. Fără îndoială, intimitatea noastră, sau a Bisericii, în 
care Se află sălăşiuit Hristos după Înălţare, nu este ea 
însăşi “tronul” unde Se află Tatăl cu Fiul. Tatăl cu Fiul sunt 
totdeauna deasupra intimităţii noastre, pentru ca să poată 
veni în ea de acolo. Tatăl cu Fiul 'vin' prin Duhul Sfânt în 
intimitatea noastră, sau vin într-o măsură tot mai mare, sau 
pot să nu vină; nu inima noastră este ultimul loc de unde 
izvorăşte prezenţa Tatălui şi a Fiului. Tronul dumnezeiesc e 
suprema treaptă a existenţei, treapta de supremă transcen- 
denţă, sau izvorul şi fundamentul ultim şi nesfârșit unde 
toate îşi au începutul şi cauza. Dar acolo e şi starea de su- 
premă pnevmatizare a trupului Fiului, care coincide cu 
comuniunea deplină a Tatălui şi a Fiului şi a Sfântului Duh. 

Pe de altă parte 'venirea' lui Hristos şi a Tatălui de pe 
tronul Lor în intimitatea noastră, nu-i o mutare a Lor de la 
un loc la altul, ci numai pătrunderea Lor, sau a supremului 
fundament şi izvor al existenţei, în noi, sau punerea noas- 
tră în legătură nemijlocită cu acest fundament viu sau izvor 
fără sfârşit al existenţei, fără ca acest fundament viu şi nes- 
fârşit al existenţei să înceteze de a rămâne deosebit de noi. 


207. Ibidem, col. 277 D. 

Creştinismul răsăritean, punând atâta accent pe pre- 
zenţa lui Hristos și a Tatălui în fiinţa intimă a credincioşilor 
prin Duhul Sfânt, afirmă o eficienţă nemăsurată a Lor, sau 
a Sfintei Treimi, în credincioşi încă din viaţa aceasta, dacă 
aceștia se străduiesc pentru curățirea lor de păcatele şi de 
patimile care îi închid în ei înşişi. Prin aceasta credincioşii 
sunt ţinuţi în unitate şi conduşi pe calea sfinţeniei, după 
asemănarea sfinţeniei trupului lui Hristos, a cărui stare de 
pnevmatizare culminantă e o stare de iradiere a Duhului 
Sfânt, aflat în deplinătatea Lui în acest trup desăvârşit 
transparent. 

Rezultatul acestei lucrări a lui Hristos în inimi, prin 
Duhul Sfânt, este Biserica; sau ea rodeşște ca Biserică. Nu 
se poate despărţi între ea şi Biserică. 





PARTEA A PATRA 


OPERA DE MÂNTUIRE 
_A LUI HRISTOS 
ÎN DESFĂŞURARE 





Il 


Biserica, trupul tainic al Domnului 
în Duhul Sfânt 


A 
Pogorârea Duhului Sfânt şi începutul Bisericii 


Prin Întruparea, viaţa de ascultare, Răstignirea, Învierea 
şi Înălţarea Fiului lui Dumnezeu ca om, s-a pus, în pârga 
firii noastre asumate de El, temelia mântuirii noastre. Dar 
mântuirea noastră propriu-zis se înfăptuieşte de-abia prin 
sălăşluirea în noi a lui Hristos cu trupul purtat de EI, înviat 
şi înălţat şi deplin pnevmatizat, sau umplut de Duhul Sfânt 
şi devenit prin aceasta desăvârşit transparent. Sălăşluirea 
aceasta produce Biserica. Biserica este astfel finalizarea ac- 
ţiunii mântuitoare, începută prin Întrupare. Biserica este 
actul cinci al acestei opere de mântuire, dacă Întruparea, 
Răstignirea, Învierea şi Înălțarea sunt primele patru acte. În 
acest act, toţi cei ce cred primesc pe Cuvântul ca Ipostas 
fundamental, prin trupul Său extins în noi. Prin aceasta se 
sădeşte şi în ei sfinţirea şi începutul învierii, aflate în trupul 
lui Hristos, sfințire şi început de înviere care sunt dezvol- 
tate prin colaborarea lor cu Hristos. 

După teoria creştinismului apusean, după care mântui- 
rea constă în rezolvarea juridică exterioară a diferendului 
dintre Dumnezeu şi oameni, Biserica nu mai are un rol ab- 
solut necesar. În mod consecvent, protestanții au slăbit ca- 
racterul văzut al Bisericii. Catolicismul, nerupând în mod 
tranşant cu viaţa creștină dinainte de scolastică, a păstrat 
Biserica, dar i-a dat mai mult un caracter instituţional decât 
sfinţitor şi îndumnezeitor, un rost asemănător cu al celor- 
lalte instituţii lumești. 

Dar Hristos ne mântuieşte întrucât Se sălășiuieşte în 
noi prin Duhul Sfânt. Prin aceasta iradiază în noi din trupul 
Său pnevmatizat puterea mântuitoare şi îndumnezeitoare a 
noastră. 

Coborârea Sfântului Duh e cea care dă existenţă reală 
Bisericii, punând începutul sălăşluirii trupului îndumnezeit 
al lui Hristos în celelalte ființe umane şi, cu aceasta, în- 
ceputul Bisericii. 

Pogorârea Sfântului Duh este astfel actul de trecere de 
la lucrarea mântuitoare a lui Hristos în umanitatea Sa per- 
sonală la extinderea acestei lucrări în celelalte fiinţe uma- 
ne. Prin Întrupare, Răstignire, Înviere şi Înălţare, Hristos pu- 
ne temelia Bisericii în trupul Său. Prin acestea Biserica ia 
fiinţă virtual. Dar Fiul lui Dumnezeu nu S-a făcut om pentru 
Sine, ci pentru ca din trupul Său să extindă mântuirea ca 
viață dumnezeiască în noi. Această viață dumnezeiască, 
extinsă din trupul Său în credincioși, e Biserica. Această 
viaţă iradiază din trupul Său ridicat la deplina stare de 
pnevmatizare prin înălţarea şi aşezarea Lui de-a dreapta Ta- 
tălui, în suprema intimitate a infinităţii vieţii şi iubirii lui 
Dumnezeu îndreptată spre oameni. 

Biserica, aflată virtual în trupul lui Hristos, ia astfel fiin- 
ţă actual prin iradierea Duhului Sfânt din trupul Său în cele- 
lalte fiinţe umane, fapt care începe la Rusalii, când Duhul 
Sfânt coboară peste Apostoli, făcându-i primele mădulare 
ale Bisericii, primii credincioşi în care se extinde puterea 
trupului pnevmatizat al lui Hristos!. Fără Biserică opera de 
mântuire a lui Hristos nu s-ar putea realiza. 


]. 1. Karmiris şovăie în privinţa actului prin care se întemeiază 
Biserica: aci declară, în spiritul teologiei catolice, că Biserica a fost înte- 
meiată juridic pe Cruce (după teologia catolică pe Cruce s-a făcut totul 
pentru satisfacerea onoarei divine şi deci pentru realizarea împăcării 
între Dumnezeu şi oameni), aci declară, în spiritul Sfinţilor Părinţi, că 
întemeierea Bisericii nu trebuie plasată într-un singur act, ci în Întrupare. 
in dispoziţiile organizatorice, în Cina cea de taină, în Răstignire, Înviere 

Se obişnuieşte să se vorbească de trimiterea Duhului 
Sfânt ca de un act prin care Duhul Sfânt ia locul lucrării lui 
Hristos. În acest fel de a vorbi, Biserica e considerată ca 
opera Duhului Sfânt, Care a preluat lucrarea lui Hristos. De 
fapt, Duhul Sfânt trebuie socotit totdeauna ca Duhul lui 
Hristos, deci nu trebuie văzut în nici un fel despărţit de 
Hristos. E falsă imaginea unui Hristos în cer şi a Duhului 
Sfânt în Biserică, pentru că nu ia în serios unitatea Persoa- 
nelor treimice. Aceasta duce sau la raţionalism sau la sen- 
timentalism, sau la amândouă ca atitudini paralele, ducând 
fie la instituirea unui locţiitor al lui Hristos, ca în catolicism, 
fie la afirmarea unui individualism, inspirat de capriciile 
sentimentale, considerate ca impulsuri ale Duhului Sfânt şi 
neţinute în frâu de prezenţa unui Hristos care ne înfăţişea- 
ză o umanitate de model bine conturată şi ne oferă prin 
Duhul Sfânt puterea de a ne dezvolta după chipul ei. 

Prin Duhul Sfânt pătrunde în inimi Însuşi Hristos, dar 
aceasta întrucât trupul Lui s-a pnevmatizat în mod culmi- 
nant prin Duhul care a penetrat şi copleşit cu totul trupul 
lui Hristos. Sfântul Ioan Gură de Aur spune: 'Precum Hris- 


şi Înălţare (H 5p955o5og Exkinoioloyia, Atena, 1973, p. 98, nota 3 şi 
toată expunerea de la pag.74-102). lar importanţa pogorârii Sfântului 
Duh o vede când în vivificarea ((wonoinoiwq) Bisericii existente de mai 
înainte, în mod imobil, când în întemeierea de fapt a Bisericii, zicând: 
“Prin pogorârea şi lucrarea Sfântului Duh s-a produs și întemeierea 
Bisericii" (op. cit., p.96). În prima părere urmează exemplul teologului 
catolic Meschler, care vede rolul Sfântului Duh în punerea în mişcare 
a organismului Bisericii, constituit de mai înainte (Die Gabe des heiligen 
Pfingstfestes, Freiburg, 1930, p.103, la Karmiris, op. cit., p.99). 

Dar ce poate fi o Biserică nemișcată, sau lipsită de viaţă? Afirmația 
lui Karmiris implică ideea justă despre rolul de-viaţă-făcător al Sfântului 
Duh, dar aceasta trebuie îmbinată cu ideea că prin pogorârea Sfântului 
Duh însâși Biserica ia fiinţă reală, completându-se tot ce s-a făcut mai 
înainte pentru punerea fundamentului ei de către [ristos. Sfântul loan 
Gură de Aur zice: "Căci trebuia să se junghie Mielul şi să dispară păcatul 
şi să se producă mormântul şi Învierea, ca apoi să vină Duhul" (Sf. loan 
Gură de Aur, in Sanctam Pentecostem, lHom. i, 4, P.OG. 50, 658-659). 

tos a spus despre Sine: "lată, Eu cu voi sunt până la sfâr- 
şitul zileior', şi de aceea putem serba Epifania (Crăciunul) 
pururea, aşa şi despre Duhul a spus: 'Va fi cu voi în veac' 
şi de aceea putem serba şi Cincizecimea pururea'2. Ba pu- 
tem prăznui chiar în fiecare zi atât Învierea cât şi Cincize- 
cimea, pentru că în fiecare zi e atât Duhul Sfânt cât şi Dom- 
nul înviat cu noi. "Fiindcă deci putem vesti pururea moar- 
tea Domnului, putem prăznui pururea Paştele... Dar să ve- 
dem care e motivul prăznuirii de azi şi pentru ce o facem? 
Fiindcă Duhul a venit la noi şi precum Unul-Născut Fiul lui 
Dumnezeu este cu oamenii credincioși, aşa şi Duhul lui 
Dumnezeu'5. 

Prezenţa Duhului în noi este atât de legată de a Fiului 
şi a Tatălui, că 'dacă n-ar fi Duhul, n-am putea numi pe 
lisus Domn". Dar fără Duhul 'n-am putea chema nici pe 
Dumnezeu, Tată", deci n-am putea rosti rugăciunea Tatăl 
nostrut. 

Un alt fapt care arată unirea indisolubilă între prezenţa 
şi lucrarea Duhului şi a Fiului în noi este că lucrarea Du- 
hului constă în a ne face tot mai mult după chipul Fiuiui, 
adică fii adoptivi ai Tatălui. Dar aceasta înseamnă că Însuşi 
Fiul Îşi imprimă tot mai adânc Persoana Sa ca model activ 
şi eficient în noi şi, împreună cu aceasta, sentimentul Său 
filial faţă de Tatăl, primindu-ne în aceeaşi intimitate cu Ta- 
tăl şi aşezându-ne în aceeaşi relaţie intimă cu infinitatea 
iubirii Tatălui, în care a intrat EI ca om. Dar Fiul, făcînd aceas- 
ta în noi prin Duhul, nu poate rămâne pasiv, sau absent în 
această lucrare a Duhului asupra noastră. Sfântul Chiril din 
Alexandria spune: "Deci, fiindcă Fiul Se sălășluiește în noi 
prin Duhul Său, spunem că suntem chemaţi la filiaţia du- 
hovnicească'5. Cu alte cuvinte, dacă n-am deveni duhov- 


2. In Sanctam Pentecostem, Hom. |, P.G. 50, col. 454. 
3. Ibidem. 

4. Ibidem, col.458. 

5. De Sancta Trinitate, Ul, P.G. 75, col. 853 D. 

niceşti, n-am putea deveni nici fii ai Tatălui; dar nici vice- 
versa. Tot Sfântul Chiril mai spune: "Hristos ne-a trimis 
nouă din cer pe Mângâietorul, prin Care şi in Care este cu 
noi şi petrece in noi'6. Sau, dacă Fiul săvârşeşte lucrurile 
mari în Duhul, "S-a făcut strălucitor în Duhul și slava de a 
putea face toate o are în Duhul'7. Cu alte cuvinte, Duhul lu- 
crează din Hristos în noi întrucât trupul lui Hristos a devenit 
strălucitor prin transparenţa Lui, prin faptul că iradiază din 
EI lumina puterii şi iubirii nesfârşite a lui Dumnezeu; sau 
Duhui ni-L face pe Hristos mai evident ca Dumnezeu, ca 
Domn, având această evidenţă nu întrucât Îl sesizăm pe 
Hristos fără trupul Lui, ci prin însuşi trupul Lui devenit 
deplin transparent. 

Sfântul Grigorie Palama exprimă acestea declarând că 
Fiul trebuie să Se înalțe ca om la Tatăl, pentru ca să trimită 
pe Duhul chiar de ia sânul Tatălui de unde purcede, afir- 
maţie întemeiată pe cuvântul din Evanghelia lui loan: "Când 
va veni Mângâietorul, pe Care-L voi trimite vouă de la Tatăl, 
Duhul adevărului care de la Tatăl purcede, Acela va mărtu- 
risi despre Mine“ (în 15, 26)8. Declaraţia Sfântului Grigorie 
Palama trebuie înţeleasă în sensul că numai când Hristos, 
înălțându-se la Tatăl ca om, Se umple în trupul Său de Du- 
hul Sfânt, ca şi Tatăl, sau ca şi El Însuşi ca Dumnezeu, din 
trupul Său desăvârşit pnevmatizat poate iradia plinătatea 
Duhului, întrucât trupul Lui însuşi nu mai poate apărea în 
mod vizibil, dar pătrunde prin Duhul în inimile celor ce 
cred în El. Acelaşi lucru îl spune şi Sfântul loan Gură de 
Aur: "Căci firea noastră s-a urcat înainte cu zece zile pe tro- 
nul împărătesc şi Duhul Sfânt a coborât azi la firea noastră. 
A urcat Domnul pârga noastră şi a coborât Duhul Sfânt... 
Voind să arate că a împăcat pe Tatăl cu firea noastră, l-a 
trimis îndată darurile împăcării. Noi am trimis credinţa (în 


6. Ibidem, VIl, col.1093. 
7. Ibidem, col.1 116. 
8. Cuv. 24 la Cincizecime, P.G. 151, col. 308 C. 


DR 20 





206 TEOLOGIA DOGMATICĂ ORTODOXĂ 


Persoana lui Hristos ca om, n.n.), şi am primit darurile, l-am 
trimis ascultarea şi am primit dreptatea'?. 

Adică am intrat prin Fiul ca om în intimitatea iubirii infi- 
nite a lui Dumnezeu şi această infinitate a iubirii dumne- 
zeieşti iradiază asupra noastră şi în noi prin Persoana Du- 
hului, dar fără ca Fiul şi simţirea Lui filială faţă de Tatăl să 
rămână departe de noi. Darurile trimise nu sunt exterioare 
trupului Domnului, ci vin din plinătatea la care S-a ridicat 
prin moarte şi Înviere. Duhul ne vine ca purtător al infinită- 
ţii iubirii Tatălui faţă de Fiul Său, căci această infinitate ne 
îmbrățișează prin Fiul şi pe noi şi ni se comunică şi nouă 
prin transparenţa Fiului. În transparenţa Fiului se arată nu 
numai nouă dumnezeirea Tatălui şi iubirea Lui, ci se arată 
şi Tatălui persoanele omenești care cred în Hristos şi se 
deschid Tatălui, în EI. 

Fără îndoială, Duhul Sfânt care face prezenţa lui Hristos 
în noi mai eficientă prin lucrarea Lui mai simțită iese pe 
primu! plan pentru simţirea noastră, dar iese pe primul 
plan ca să ne facă mai simțită prezenţa lui Hristos. Când 
lumina soarelui, străbătând prin nori, iese pe primul plan, 
nu iese numai pentru sine, ci ca să ne facă mai clare lucru- 
rile văzute. Pe lângă aceea, la baza lucrării Duhului mai 
Simţite de noi stă mai departe Hristos. Duhul vine în noi 
prin transparenţa trupului lui Hristos. Prin această trans- 
parenţă a intrat în comunicare cu noi infinitatea activă a 
iubirii lui Hristos. "EI dintr-al Meu va lua' (In. 16, 14), a spus 
Hristos; va lua nu dintr-un Hristos rămas departe şi pasiv, 
nu dintr-un depozit impersonal adunat de Hristos, ci din 
Hristos care continuă să fie activ, împreună activ cu Duhul 
Sfânt, aducându-ne puterile dumnezeiești prin trupul trans- 
parent al lui Hristos, întrucât aceste puteri nu mai sunt îm- 
piedicate să ni se comunice, printr-un trup nedeplin trans- 
parent, ca cel dinainte de Înviere. 


9. In Sanctam Pentecostem, Howm. 1, P.G. 50, col. 456. 

Duhul Sfânt iese pe primul plan al lucrării pentru sensi- 
bilizarea noastră şi întrucât în trupul lui Hristos deplin pnev- 
matizat Duhul Sfânt Se află ca persoană plină de iniţiativă 
iubitoare, aşa cum Se află în Hristos ca Dumnezeu din veş- 
nicie. Dar prin această iniţiativă a Sa ca persoană ne face 
mai evident şi pe Hristos ca persoană, deci plin de iniţiativă 
şi de putere. Astfel, Duhul ce ni Se comunică din Hristos ca 
persoană face în acelaşi timp deplin evident pe Hristos ca 
persoană, şi ne face comunicabilă cu mult mai accentuat 
puterea lui Hristos Însuşi. Acum Duhul Sfânt ne pătrunde 
cu prezenţa Lui integrală, datorită faptului că trupul ome- 
nesc al Domnului, inel din umanitatea noastră, s-a făcut de- 
plin transparent pentru infinitatea dumnezeiască îndrepta- 
tă spre noi. 

Tocmai prin aceasta ni Se poate revela acum şi Duhul 
ca ipostas, deci într-un mod deosebit de accentuat şi de 
sensibil în înţelesul spiritual al cuvântului, așa cum 1 se po- 
triveşte Lui; într-un mod cum nu Se putea arăta înainte de 
Hristos și nici chiar înainte de moartea, învierea şi înălţarea 
lui Hristos cu trupul. Căci Duhul nu poate penetra deplin 
decât printr-un trup şi acela devenit deplin pnevmatizat sau 
transparent. Dar aceasta înseamnă că Hristos Însuşi Îl arată 
acum pe Duhul ca ipostas, cum înainte de Înviere Duhul 
din planul mai adânc conlucra cu Hristos ca să-L arate pe 
Fiul mai clar ca ipostas divin prin Întrupare şi prin faptele 
săvârşite de El, inclusiv prin suportarea morţii și mai ales 
prin Înviere. Se poate spune că, pe măsură ce Hristos Îşi fă- 
cea tot mai clar lpostasul Său, Se făcea tot mai clar şi Du- 
hul ca ipostas. 

Lucrul acesta îl spune tot Sfântul Grigorie Palama: 'Fap- 
tele minunate săvârşite prin trupul Domnului, care-L arătau 
pe Hristos ca fiind Fiul Unul-Născut al lui Dumnezeu, într-un 
ipostas propriu, unit cu noi în zilele de pe urmă, au luat 
sfârşit. Încep acum să se săvârşească cele care-L arată pe 
Duhul Sfânt într-un ipostas propriu, ca să cunoaştem şi să 

aprofundăm prin meditaţie marea şi vrednica de închinare 
taină a Sfintei Treimi, Căci lucra și mai înainte Sfântul Duh, 
Pentru că EI grăia prin prooroci şi vestea de mai înainte 
cele viitoare. A lucrat şi prin ucenici pe urmă, alungând de- 
moni și vindecând boli. Dar S-a arătat şi acum în ipostasul 
propriu tuturor prin limbi de foc. Şi aşezându-Se ca un Stă- 
pân peste ucenicii lui Hristos şi oarecum întronizat în ei, i-a 
făcut organele puterii Sale proprii'10. 

Sfântul Chiril din Alexandria zice şi el: "Moi nu posedăm 
numai harul, ci pe Duhul Însuşi, Care rămâne în noi'll. 

Paul Evdokimov zice: 'În timpul lucrării pământeşti â lui 
Hristos relaţia între oameni şi Duhul Sfânt nu se efectua 
decât prin şi în Hristos. Dimpotrivă, după Cincizecime, re- 
laţia cu Hristos nu se efectuează decât prin şi în Duhul 
Sfânt'12. Dar tot el zice iarăşi: "Alături de domnia lui Hristos 
se instaurează domnia Duhului'15, 

Duhul Sfânt vine ca ipostas, pentru că în plenitudinea 
de ipostas S-a aşezat în trupul înălţat al Domnului. Duhul 
ca ipostas S-a putut arăta nouă numai în trupul lui Hristos 
devenit deplin transparent pentru adâncimile infinite şi de- 
plin intensive ale lui Dumnezeu în lucrarea lor faţă de noi. 
Numai în calitate de ipostas El face simțită cu toată puterea 
prezenţa lucrării Sale dumnezeiești. Transparenţa nedepli- 
nă a Duhului în trupul lui Hristos înainte de Înviere se dato- 
ra faptului că trupul lui Hristos se afla şi el nedeplin trans- 
parent în condiţiile existenţei Lui terestre. Transparenţa de- 
plină a Duhului prin trupul Domnului după Înălţare, şi cu 
aceasta simţirea intensității prezenţei Lui ipostatice, se da- 
toreşte deplinei pnevmatizări a trupului Domnului, care face 
şi pe Hristos mai simţit ca ipostas, mai simţit în intensitatea 
lucrării Lui. De aceea transparenţa deplină a Duhului e în 


10. Cuv. 24 la Cincizecime, P.G. 151, col. 312 C. 

11. P.G. 78, col. 757 A. 

12. “Esprit Saint dans la tradition or.hodoxe, Paris, Cerf, 1969, p.90. 
13. Ibidem, p.91. 

acelaşi timp o transparenţă spirituală şi o intensitate mult 
sporită a prezenţei lui Hristos. 

Nu trebuie să socotim că Duhul Sfânt şi Hristos trec 
succesiv din planul prim în cel de al doilea, sau în rolul de 
mediu al celuilalt. În timpul vieţii pământeşti a lui Hristos, 
Duhul nu era deplin revelat ca Dumnezeu, cu intensitatea 
accentuată a lucrării Lui, şi de aceea nici Hristos nu Se re- 
vela deplin ca ipostas dumnezeiesc. După Înălţare, prin 
arătarea deplină a Duhului, este cunoscut în mod sporit şi 
Hristos ca Dumnezeu; sau Hristos Se revelează deplin ca 
ipostas dumnezeiesc prin faptul că prin El Se revelează, 
sau Se poate revela Duhul Însuşi ca ipostas. Nici Sfântul 
Grigorie Palama şi nici un alt Părinte bisericesc nu spun că 
prin revelarea Duhului ca ipostas Hristos a trecut pe un 
plan mai depărtat, sau mai puţin simţit. 

Duhul Sfânt S-a arătat la Cincizecime, la începutul ira- 
dierii Lui ca ipostas din omenitatea lui Hristos, într-un mod 
oarecum mai sensibil, pe de o parte ca să convingă pe 
Apostoli şi pe cei care nu făceau parte din Biserică de acest 
început al iradierii Lui; pe de alta, pentru că Hristos nu ira- 
diase încă decât nedeplin în oameni ca ipostas dumneze- 
iesc. Din acest punct de vedere se poate spune că prin co- 
borârea Duhului Sfânt ia ființă concretă Biserica, întrucât 
acum Hristos coboară pentru prima dată în inimi. 

Dar Duhul rămâne pururea în această iradiere. Expresia 
"Duhul Sfânt rămâne în Biserică' nu se opune acestei ira- 
dieri continue. Expresia e adevărată numai în sensul că 
Domnul Însuși, aflându-Se ca om pe tronul dumnezeiesc 
împreună cu Tatăl, Se află totodată în inimile celor ce cred 
şi în comuniunea dintre ei, adică în Biserică, şi deci Duhul 
Sfânt iradiind din Hristos, iradiază din Biserică, în care 
Hristos e sălășluit. Dar dat fiind că Hristos e şi pe tronul 
dumnezeiesc şi vine şi de acolo continuu în cei ce primesc 
credinţa sau o au şi şi-o dezvoltă prin fapte, şi vine mai 
bogat în cei ce sporesc în credinţă, Duhul vine totuşi și de 


14 - Dogmatica - vol. Îl 

dincolo de Biserică, sau de intimitatea comuniunii credin- 
cioşilor. De aceea Biserica pe de o parte Îl are continuu, 
deși pe de altă parte Îl cere continuu. Îl cere întrucât Îl are, 
căci Duhul îi dă putere să-L ceară prin rugăciune ca să vină 
şi mai mult (Rom. 8, 26). 

Biserica ia fiinţă astfel şi se menţine în Hristos prin 
Duhul Sfânt, Care Se pogoară la Rusalii şi rămâne în ea, dar 
şi vine continuu în ea, cerut prin rugăciune şi prin ferire de 
păcate, aşa cum şi Hristos care e în ea rămâne şi sporeşte 
în ea, sau ea sporeşte în EI, tot prin rugăciune şi prin ferirea 
de păcate. Ca Cel ce rămâne, Duhul Sfânt totuşi nu e sta- 
tic, precum nici Hristos nu e static ca Cel ce rămâne. Nu se 
poate spune că numai în venirea Lor se arată mişcarea Lor 
şi ridicarea Bisericii mai deplin în Ei. Unde sunt Duhul Sfânt 
şi Hristos, nu e lipsă de viaţă. Ei îndeamnă mereu inimile 
ca să-l ceară să vină şi mai mult. Cei îmbrăţișaţi nu sunt sta- 
tici în îmbrăţişarea lor, ci chiar în ea este impulsul de a se 
îmbrăţişa şi mai strâns. Numai acolo unde cineva nu-și mai 
trăieşte credinţa, rămânerea Duhului şi a lui Hristos are un 
caracter static. Dar în acest caz rămânerea e mai mult o vir- 
tualitate, decât un fapt viu şi actual. 

Duhul și Hristos, Care rămân în Biserică şi în credin- 
cioşi, nu sunt statici şi pentru motivul că nu sunt puteri im- 
personale, ci persoane. Iar persoanele sunt mereu în miş- 
care, mereu vor să se comunice şi mai mult. Persoanele 
dumnezeieşti vin de la început prin voia Lor şi rămân şi în 
acelaşi timp vin, sau rămân ca să vină într-un mai mare 
grad, ca să menţină comuniunea vie şi să sporească această 
comuniune, pentru care trebuie să se pregătească şi să se 
deschidă şi cei la care vin şi să ceară sau să voiască o tot 
mai mult sporită venire a Lor. Chiar prima venire a Duhului, 
“pogorârea' Lui prin excelenţă, are loc peste Apostolii care 
"stăruiau în rugăciune” (Fapte 1, 14), desigur tot pe baza 
unei posesiuni parţiale a Duhului dat lor de Hristos după 
Înviere, ca o iradiere din trupul Lui în esenţă pnevmatizat 

prin Inviere (In 20, 22-23), pe baza posesiunii parţiale a 
Duhului care, rămânând în ei, îi îndemna să-L ceară şi mai 
mult. Biserica este astfel legată atât de esenţial de pogorâ- 
rea iniţială, dar şi de pogorârea continuă a Duhului ca ipos- 
tas în fiinţele umane, că "fără Duhul n-ar fi luat fiinţă Bise- 
rica; iar dacă există Biserică, e semn că e prezent (în ea) 
Duhul'!4. Iar prin prezenţa Duhului ca ipostas, înţelegem, 
cum am spus, o prezenţă deosebit de intensă a Lui, cu tot 
conţinutul dumnezeirii care ţine de EI ca ipostas. lar odată 
cu această prezenţă deosebit de intensă, de vădită şi de 
bogată a Duhului, e prezent şi Hristos tot așa de vădit, de 
intens şi de bogat, adică ipostatic. 

Duhul S-a coborât dând fiinţă Bisericii şi rămâne în ea, 
menţinând-o, pentru că firea noastră a fost înălţată pe tro- 
nul dumnezeiesc, sau total penetrată şi făcută transparentă 
de Ipostasul Logosului. Ca atare Biserica s-a umplut de Du- 
hul ca ipostas, în urma morţii suportate și a Învierii, prin 
care s-a făcut şi ea însăşi deosebit de penetrantă în fiinţa 
noastră. 

Duhul ipostatic Se pogoară în chip de limbi de foc îm- 
părţite peste toţi Apostolii, arătând voinţa lui Hristos de a 
extinde puterea dumnezeiască şi sfinţenia firii Sale ome- 
nești peste toată creaţia umană "ca să împace cu Sine prin 
Duhul toată lumea împărţită'l5. 

Firea omenească asumată de Hristos nu e a unui ipos- 
tas uman care se poate închide şi folosi în mod individua- 
list, ci a lui Dumnezeu-Cuvântul, Ipostasul din care derivă 
şi spre care tind să se întoarcă raţiunile întregii creaţii. De 
aceea, "toată firea noastră era în Ipostasul lui Hristos'15, 


14. Sfântul loan Gură de Aur, In Sanctam Pentecostem, Hom. |, PG. 
50, col. 450. Vezi şi Sfântul Irineu: 'Ubi Spiritus Sanctus, ibi Ecclesia et 
omnis gratia, et ubi Ecciesia, ibi Spiritus Sanctus” (Adv. haereses, Il, 24, 
1, P.G. 7, col. 966). i 

15. In Sanctam Pentecostem, Hom. Il, P.G. 50, col. 467. 

16. Sfântul loan Damaschin, Exp. cred. ort., Il, 2, P.G. 94, col. 1008. 

ceea ce înseamnă că, într-un anumit sens, Hristos e iposta- 
sul central, fundamental al tuturor fiinţelor umane. Ca ata- 
re şi Ipostasul Duhului unit cu EI şi în firea Lui omenească 
Se poate extinde în toată umanitatea. Firea omenească a 
lui Tristos a devenit cu atât mai capabilă să cuprindă toată 
creaţia după Înviere şi Înălţare, cu cât în această stare 
pnevmatizată ea s-a deschis infinităţii dumnezeieşti care 
vrea să se reverse cu iubirea ei peste noi toţi şi în noi toţi 
şi să ne adune într-o unitate cu Sine şi întreolaltă. Cel ce se 
deschide infinităţii dumnezeieşti în Hristos, participând ia 
această infinitate, nu poate să nu tindă a se uni cu toţi cei- 
lalţi în această iubire de care se umple. 

Dar pogorârea Duhului în chip de limbi de foc arată nu 
numai voinţa lui Hristos de a cuprinde în Biserică, adică în 
iubirea Lui, toată lumea, unficată în această iubire, ci şi 
voinţa ca în această unitate să se menţină identitatea fiecă- 
rei persoane. Hristos şi Duhul nu desfiinţează varietatea 
creaţiei. 'Şi s-a produs un lucru nou şi uimitor: precum 
atunci (la turnul Babei) limbile au împărţit lumea, aşa acum 
limbile au unit-o şi au adus la armonie (într-o simfonie) cele 
dezbinate'!7. Logosul din care au derivat raţiunile tuturor 
oamenilor a voit să le împace acum nu numai în Sine ca 
Raţiune unitară, ci şi în Duhul ca iubire şi putere dumneze- 
iască. Fiindcă rod al Duhului este iubirea (Gal. 5, 22), "Iar 
iubirea e rădăcina și izvorul și maica tuturor bunătăţilor'!8. 
De aceea limbile au chipul focului, pentru că focul arde tot 
ce e rău, tot ce dezbină!9; pentru că focul susţine entuzias- 
mul iubirii de Dumnezeu şi de oameni, entuziasmul ridică- 
rii în infinitatea iubirii lui Dumnezeu și a răspândirii acestei 
iubiri spre toţi oamenii, pentru ca toţi să se adune în ea. 

Prin cele dinainte s-a arătat că opera de mântuire al 
cărei fundament a fost pus în natura omenească a lui Hris- 


17. Sf. loan Gură de Aur, In Sanctam Pentecostem, Hom. Il; col. 467. 
18. Ibidem, col. 468. 
19. Ibidem, col. 467. 

tos este dusă la îndeplinire în forma Bisericii, care este uni- 
rea noastră cu Dumnezeu şi între noi. Numai în armonia 
dintre fiinţele umane în Dumnezeu se arată că ele au pără- 
sit egoismul ca chip general al păcatului, sau al mărginirii 
în ele însele ca monade înguste. De aceea starea de mân- 
tuire echivalează cu apartenenţa bisericească, sau cu con- 
centrarea celor mântuiţi în Biserică, cu participarea comu- 
nă la trupul lui Hristos, ridicat mai presus de orice preocu- 
pare de Sine prin starea de jertfă permanentizată în EI. În 
baza Ipostasului Său divin şi a stării Sale de jertfă, Hristos 
vrea şi poate să-i adune pe toţi, extinzându-Se în ei prin 
Duhul Sfânt, Care le imprimă aceeaşi dispoziţie de jertfă 
din trupul lui Hristos. 

Astfel faptul că Duhul apare în chip de limbi de foc 
peste toţi Apostolii arată că Duhul nu Se află cu adevărat 
decât în comuniunea Bisericii, sau unde este Biserica. 

Dar Duhul Sfânt nu S-a coborât numai în chip de limbi 
de foc, ci şi însoţit de "un vuiet, ca de vijelie, care a umplut 
toată casa unde şedeau Apostolii * (Fapte 2, 2), "impreună 
cu femeile, cu Maria, mama lui lisus, şi cu fraţii Lui" (Fapte 
1, 14). Prin aceasta se indică puterea de care au fost umpluţi 
primii membri ai Bisericii. Se năştea acum o realitate nouă 
în lume. Şi dacă orice realitate nouă se naşte dintr-o putere 
nouă pe care o poartă în ea, Biserica se năștea dintr-o pu- 
tere nouă din cer, din puterea infinită a iubirii dumneze- 
ieşti, pe care o va purta cu ea, sau din care va sorbi fără să 
o epuizeze şi o va comunica lumii în toate timpurile, mereu 
împrospătată. Biserica se năştea ca o realitate nu dintr-o 
putere mărginită din lume şi cu o putere trecătoare din lu- 
me, ci dintr-o putere din cer, pe care o va purta în ea, co- 
municând-o lumii. Se înfiinţa o comunitate umană care 
avea ca fundament şi ca purtător al ei pe Fiul lui Dumnezeu 
cel întrupat, prin Care se comunică lumii iubirea nesfârşită 
a lui Dumnezeu; lua fiinţă o realitate a unei comuniuni care 
nu-şi va epuiza puterile, pentru că le va sorbi mereu din 

infinitatea lui Dumnezeu prin trupul omenesc al Ipostasului 
divin. Era o realitate sau o comuniune care reprezenta "'ce- 
rul pe pământ", pe Cuvântul întrupat, sălăşluit în ea cu pu- 
terea Lui continuu îndumnezeietoare şi unificatoare. 


B 
Constituţia teandrică a Bisericii20 


1. Hristos şi umanitatea unită cu EI şi în E1 


a. Biserica, trupul tainic al lui Hristos. Hristos, capul ei. 
Biserica e unirea a tot ce există, sau e destinată să cuprin- 
dă tot ce există: Dumnezeu şi creaţie. Ea e împlinirea pla- 
nului etern al lui Dumnezeu: atotunitatea. În ea e eternul şi 
temporalul, ultimul - destinat să fie copleşit de eternitate; 
necreatul şi creatul, ultimul - destinat să fie copleşit de ne- 
creat, să se îndumnezeiască; spiritualul de toate categoriile 
şi materia, ultima - destinată spiritualizării; cerul şi pămân- 
tul penetrat de cer; nespaţialul şi spaţialul; eu şi tu, eu şi 
noi, noi şi voi, uniţi în “Tu” divin, sau în relaţie dialogică di- 
rectă cu El. Biserica este un eu uman comunitar în Hristos 
ca Tu, dar în același timp eu-l ei este Hristos. Biserica este 
eu-l rugăciunii tuturor fiinţelor conștiente: pământeni, în- 
geri şi sfinţi, rugăciunea având în felul acesta un mare rol 
unificator. În Biserică, în mine şi pentru mine, se roagă toţi, 
şi eu mă rog în toţi şi pentru toţi. În Biserică toate sunt uni- 
te, dar neconfundate în această unitate. Biserica e trupul 
lui Hristos şi ca atare e unită cu EI şi distinctă de El. Bise- 
rica e imanentul care are în ea transcendentul, comuni- 
tatea treimică de Persoane plină de o nesfârşită iubire faţă 


20. 1. Karmiris foloseşte termenul: 'Natura teandrică a Bisericii" 
(op.cit., p.1035). Noi am ezitat să folosim termenul natură teandrică, pen- 
tru a nu lăsa impresia că în Biserică Dumnezeirea şi umanitatea s-au unit 
într-o natură în sens monofizit. 

de lume, întreţinând în aceasta o continuă mişcare de auto- 
transcendere prin iubire. Biserica este Hristos extins cu tru- 
pul Lui îndumnezeit în umanitate, sau umanitatea aceasta 
unită cu Hristos şi având imprimat în ea pe Hristos cu tru- 
pul Lui îndumnezeit. Dacă Fiul lui Dumnezeu n-ar fi luat 
trup şi nu l-ar fi indumnezeit prin Înviere şi Înălţare, ar fi lip- 
sit inelul de legătură între Dumnezeu şi creaţie, precum ar 
fi lipsit iubirea lui Dumnezeu care să se reverse în noi şi să 
ne atragă la unirea cu El în iubire. 

Biserica are prin aceasta o constituţie teandrică. Conţi- 
nutul ei constă din Hristos cel unit după firea dumneze- 
iască cu Tatăl şi cu Duhul, iar după firea omenească cu noi. 
Cuprinzându-se în lpostasul întrupat al lui Hristos, Biserica 
poate fi numită Hristos, înțelegând pe Hristos cel extins în 
umanitate. Ea e "Hristos Însuşi, Cel ce este dinainte de veci 
în sânul Tatălui şi la plinirea vremii S-a făcut om şi este şi 
vieţuiește pururea cu noi şi lucrează şi mântuieşte şi Se 
extinde peste veacuri'Z1, 

Cei doi factori, Hristos şi umanitatea, sunt atât de uniţi 
în Biserică, încât în Biserică nu poate fi văzut unul fără altul 
şi nu se poate vorbi despre unul fără de celălalt. Despre 
Hristos se spune că e cap al Bisericii, iar despre Biserică, 
că e trup al lui Hristos. Hristos are în Biserică poziţia de 
cap, de temelie, de izvor de viaţă infinită. Orice vorbire de- 
spre unul implică pe celălalt şi invers. Dacă totuşi vorbim 
când de unul când de altul, o facem pentru a pune în lumi- 
nă poziţia specială pe care o are fiecare în această unitate. 
Poziţia specială a lui Hristos în Biserică constă în mod prin- 


21. 1. Karmiris, op. cit., p. 10. G. Florovski: “În acest sens se poate 
spune că Biserica este Hristos" (Die Kirche: ihr Wesen und ihre Aufgabe 
în "Die Kirchen im Gottes Heilsplan', ed. Consiliului Ecumenic, Zurich, 
1948, p. 53). A. Nygren: 'Der Leib Christi ist Christus selbst. Die Kirche 
ist Christus, wie er nach seiner Auferstehung bei uns gegenwârtig und 
uns hier auf Erden begegnet' (Corpus Christi, En bok om HKyrkan, Lund, 
1943, p.20), la 1. Karmiris, op. cit., p.10, nota 2. 

cipal în calitatea Lui de cap, de factor care uneşte pe cre- 
dincioşi în Sine ca pe un trup, şi în calitate de model şi de 
izvor de putere după care se orientează şi de care se umple 
şi se imprimă ei, făcându-se după chipul Lui. 

Pe când Duhul Sfânt nu a asumat firea umană ca pe un 
chip al Său, deci nici nu poate fi cugetat ca un model al 
omului, Hristos, asumând firea umană ca pe un chip al 
Său, e cugetat ca un model al omului. Dar omul nu poate 
deveni în mod actual un chip deplin al lui Hristos fără 
lucrarea Duhului Sfânt, sau fără ajutorul Duhului. 

Hristos a devenit capul Bisericii prin faptul că Ipostasul 
divin Şi-a asumat chipul uman, pârga firii noastre, luând ca 
om 0 poziţie centrală între oameni. Dar această poziţie de- 
vine eficientă numai întrucât ne poate comunica, prin Du- 
hul, în formă omenească, puterea dumnezeiască şi ne 
poate face să ne imprimăm de El ca de modelul adevărat 
al omului, de omul îndumnezeit. Însă S-a făcut cap al Bise- 
ricii şi prin faptul că a ridicat această pârgă la starea de jerti- 
fă, superioară oricărei preocupări egoiste de sine, şi la sta- 
rea de Înviere, purtând prin aceasta cele două stări impri- 
mate în mod îmbinat în trupul Său, ca să ne comunice şi 
nouă puterea de a ni le însuşi, sau de a ne ridica umani- 
tatea noastră la ele. lar aceasta înseamnă a ridica umani- 
tatea noastră în unirea cu infinitatea lui Dumnezeu cel per- 
sonal, căci numai prin jertfă, predându-ne lui Dumnezeu, 
dărâmăm zidurile care ne închid în mărginirea noastră şi 
intrăm în comuniune deplină cu Dumnezeu şi cu semenii. 

Sfântul Apostol Pavel a numit în mod direct pe Hristos 
cap al Bisericii, 'Hristos este capul trupului Bisericii' (Col. 
1, 18 şi 24). "Toate le-a supus sub picioarele Lui şi pe El 
L-a dat peste toate cap Bisericii, care este trupul Lui, pli- 
nirea Celui ce plineşte toate în toţi" (Ef. 1, 22-23). Sau: 'Să 
sporim în toate în El, Care este capul Bisericii, în Hristos, 
din Care tot trupul bine alcătuit şi bine încheiat şi hrănit 
prin toate legăturile îşi săvârşeşte, prin lucrarea potrivită 

fiecărui mădular, creşterea ca trup" (Ef. 4, 15-16). Sau: 'Băr- 
batul este cap femeii precum şi Hristos este cap Bisericii, 
trupul Său, al căruia este mântuitor' (Ef. 5, 23). În Epistola 
către Coloseni (Col. 2, 18-19), Sfântul Apostol Pavel în- 
deamnă pe creştini să nu se lase amăgiţi de cei ce-i atrag 
spre puteri inferioare, înrobitoare, "în loc să ţină cu putere 
la capul de la care tot trupul hrănit şi bine întocmit îşi face 
creşterea de la Dumnezeu", la capul de la care primesc pu- 
terea creşterii în libertate şi iubire. În alte locuri tot Sfântul 
Pavel, fără să numească pe Hristos în mod direct 'cap' al 
Bisericii, spune aceasta indirect prin faptul că numeşte 
Biserica "trup al lui Hristos" (Rom. 12, 4-8; 1 Cor. 6, 15-16; 
10, 17; 12, 12-27; Ef. 1, 22-25; 4, 15-16; 5, 23; Col. 2, 18- 
19). Numind pe Hristos "cap al Bisericii', Sfântul Apostol 
Pavel precizează că prin aceasta trupul e plinit, hrănit în 
creşterea şi în armonizarea lui, mântuit de Hristos. Hristos 
e capul trupului în sensul că “în acest trup se trăieşte viaţa 
cea nouă după Hristos în Duhul Sfânt şi în El se procură 
harul, mântuirea şi viaţa dumnezeiască a capului, tuturor 
mădularelor trupului”22. În "capul Hristos" se deschide ori- 
zontul infinităţii lui Dumnezeu şi, prin EI, trupul Bisericii pri- 
meşte putere de viaţă și de iubire unificatoare din această 
infinitate. "Ca urmare, Biserica e înţeleasă de ortodocşi ca 
viaţă nouă în Hristos şi în Duhul Sfânt, ca unitate a vieţii ha- 
rismatice, întrucât ea este organismul viu, unitar, întreg, 
trupul lui Hristos, din al cărui cap curge viața duhovniceas- 
că cea nouă în toate mădularele trupului prin lucrarea 
Duhului Sfânt'25. 'Hristos, în calitate de cap, și Biserica for- 
mează astfel o unitate duhovnicească, un organism unitar 
viu şi divin-omenesc'24. Prin aceasta Hristos e "Mântuitorul" 
Bisericii, sau al umanităţii adunate în El. 


22, |. Karmiris, op. cit., p. 129. 
23. Ibidem. 
24. Ibidem, p. 153-134. 

In aceleaşi locuri amintite, Sfântul Apostol Pavel ni-L 
arată pe Hristos drept cap al Bisericii, prin faptul că prin EI 
Biserica se structurează ca un întreg armonios (ovupiBaţo- 
uevov), în care fiecare mădular împlineşte lucrarea cores- 
punzătoare lui (Ef. 4, 15-16; Col. 2, 18-19; Ef. 2, 21). 

Legătura sau relaţia aceasta nemijlocită a fiecărui cre- 
dincios cu Hristos, dar numai în cadrul corpului cel unic al 
Lui, îi uneşte pe ei şi întreolaltă. Pe de altă parte, legătura 
aceasta nemijlocită cu Hristos, Dumnezeu devenit om, îi 
face pe ei biruitori peste toate puterile şi pornirile care i-ar 
trage în jos şi i-ar ţine închişi în egoismul lor şi în orizontul 
imanent al morţii şi al coruptibilităţii. Faptul acesta le înles- 
neşte, la rândul lui, unitatea întreolaltă în ambianța infinită şi 
liberă a Duhului sau a comuniunii iubitoare a Sfintei Treimi. 


b. Fundamentul Bisericii - Fiul lui Dumnezeu cel întru- 
pat. Sfinţii Părinţi au dezvoltat învăţătura că Hristos este 
capul Bisericii, văzând-o întemeiată pe faptul că prin întru- 
pare El a asumat pârga firii noastre; apoi, pe faptul că a 
acceptat starea de jertfă şi a biruit moartea, putându-ne 
comunica şi nouă din starea Sa de jertfă puterea de a birui 
egoismul din noi şi a ne împărtăşi virtual de învierea Lui, 
eliberându-ne încă de acum de mărginirea egoismului şi a 
legilor coruptibilităţii şi prin punerea în legătură cu viaţa in- 
finită şi liberă aflătoare în trupul lui Hristos. 

incă prin Întrupare, Hristos, luând "'pârga umanităţii”"25 
a "asumat trupul Bisericii'26, "întrucât în firea omenească 
asumată de EI a fost cuprinsă şi recapitulată toată omeni- 
rea'27. "Toată omenirea era în Hristos, întrucât era om... 
Pentru că făcându-Se om, avea în EI toată firea, ca s-o în- 
drepteze întreagă, preschimbând-o în chipul ei străvechi'28. 


25. Sf. Chiril al Alexandriei, Comentariu la Ev. lui loan, XVI, 6-7, 
P.G. 74, 422. 

26. Sfântul loan Gură de Aur, Omil. dinainte de exil, 2, P.G. 52, col. 429. 

27. |. Karmiris, op.cit., p.137. 

28. Sfântul loan Gură de Aur, La 1 Cor., Omil.8,4 şi 24,2, P.G. 61, col.72. 

Sau "toată firea noastră era în Ipostasul lui Hristos'29. Prin 
aceasta participa la viaţa Lui dumnezeiască infinită. 

Prin întruparea Fiului lui Dumnezeu ca om se constituie 
ipostasul, care va deveni lpostas fundamental al întregii 
umanităţi, al întregii creaţii, aduse la starea de 'zidire nouă', 
care se înnoieşte continuu din viaţa infinită şi neveştejită a 
Cuvântului întrupat. "in Hristos, ca prunc născut fără de 
păcat, s-a făcut începutul zidirii celei noi'30. 

Dar Sfinţii Părinţi nu-L văd pe Hristos cap al Bisericii în 
mod separat prin Întrupare, sau prin Răstignire, sau prin 
Înviere, ci prin toate acestea legate între ele. Prin Întrupare 
Hristos a pus numai prima temelie a Bisericii, luând "pârga 
firii noastre". Trupul asumat de El devine temelia deplină a 
Bisericii, întrucât el e trecut prin moarte şi înviere. Numai 
astfel trupul Lui e izvorul de unde curge în noi puterea 
morţii pentru păcate şi a învierii; numai aşa, trupul Lui de- 
venit deplin pnevmatizat şi transparent pentru infinita viaţă 
dumnezeiască se face mediul prin care primim această via- 
ţă şi noi. Dând importanţă fiecăruia dintre aceste fapte prin 
care Hristos devine capul, temelia şi izvorul de viaţă al Bi- 
sericii, de câte ori declară în concret pe Hristos cap al Bi- 
sericii, Părinţii bisericeşti înţeleg pe Hristos cel trecut cu 
trupul Lui prin toate aceste momente şi ridicat la această 
stare de pnevmatizare şi transparenţă deplină pentru viaţa 
dumnezeiască. 

Ca să fie cap al Bisericii, Hristos trebuie să aibă ceva 
comun cu cei ce constituie trupul Lui. Dar în acelaşi timp 
trebuie să aibă poziţia specială de cap, adică să aibă şi 
ceva deosebit de toţi cei ce constituie trupul Lui. Acest 
ceva deosebit e dumnezeirea Lui. Hristos e prin aceasta un 
cap care vede incomparabil mai departe decât vede orice 
om prin capul sau prin mintea lui, şi poate comunica Bise- 


29. Sfântul loan Damaschin, Exp. cred. ort., Ul, 6, P.G. 94, 1009. 
30. Sfântui Chiril al Alexandriei, Glaphyra, P.G. 69, col. 303. 

ricii Sale o lumină şi o viaţă incomparabil mai mari decât o 
poate comunica trupului său capul obişnuit al omului. 
Hristos în calitate de cap e deschis luminii și vieţii infinite 
şi pe acestea le comunică Bisericii Sale. Prin calitatea Sa de 
Dumnezeu, dar şi prin calitatea trupului Său înviat, Hristos 
e capul prin excelenţă al întregii creaţii, fiind ridicat mai 
presus de tot ce e omenesc şi creat, neavând mai presus 
de Sine un alt cap. Dar EI este în mod special capul uma- 
nităţii adunate în EI, pentru că S-a făcut şi om şi a şi înviat 
ca om. 

Ca să Se fi putut face cap al umanităţii, devenind om și 
punându-Se în legătură organică cu ea, spre a-i putea co- 
munica fără greutate viața dumnezeiască infinită, Fiul lui 
Dumnezeu trebuie să aibă ceva în Sine, care-L face apt 
pentru aceasta. Dar și umanitatea trebuie să aibă ceva în 
sine care o face aptă ca Fiul lui Dumnezeu să Se facă om 
şi să devină prin aceasta capul ei care-i comunică lumina şi 
viaţa infinită dumnezeiască. | 

Cuvântul lui Dumnezeu trebuie să aibă ceva în Sine 
care-L face propriu ca să deschidă umanităţii în Sine ori- 
zonturile infinite ale vieţii dumnezeieşti, iar umanul trebuie 
să aibă ceva în sine ca să poată cunoaște în Cuvântul lui 
Dumnezeu aceste orizonturi şi să se poată împărtăși de 
ele5!. Fiul lui Dumnezeu trebuie să fie apt să comunice lu- 
mina și viaţa infinită dumnezeiască umanităţii în forme 
omeneşti, deci să-Şi facă proprie umanitatea noastră, fără 
ca s-o desființeze în Sine şi fără ca aceasta să rămână în- 
chisă faţă de lumina și de viaţa dumnezeiască infinită. 
Această adecvare a lui Dumnezeu-Cuvântul cu umanitatea 
şi a umanităţii cu Dumnezeu-Cuvântul a stat mai întâi la te- 


31. Sfântul Chiril al Alexandriei spune: 'Hristos, fiind lumina prin 
fire, nu are nevoie de lumină, ci sădește în noi, care suntem creaţi şi în 
afară de dumnezeire, lumina proprie" (închinare în Duh şi Adevăr, cartea 
IX, P.G. 68, col. 644 D). 





| s 

melia unirii celor două firi în Persoana lui Dumnezeu-Cu- 
vântul. 

E aici ceva analog cu adecvaţia care există între capul 
trupului omenesc şi acest trup, şi viceversa. Corpul ome- 
nesc are în sine o raționalitate unitară corespunzătoare ra- 
ţiunii aşezate în capul lui. Dar raţiunea capului imprimă, 
sau modelează conform ei, raționalitatea corpului. Apoi 
capul dă trupului întreg o orientare, o lumină ce se proiec- 
tează în jurul lui şi mult mai departe. Întreg trupul se poate 
mișca astfel în lumina în care se mişcă şi capul. 

Între Ipostasul Cuvântului lui Dumnezeu şi trupul asu- 
mat de EI şi între Hristos cel întrupat şi corpul umanităţii, 
între capul Hristos şi trupul Bisericii e o diferenţă infinit mai 
mare, dar există totuşi și o adecvaţie, şi datorită ei Fiul lui 
Dumnezeu Se poate încadra în umanitate, dar prin aceasta 
El încadrează umanitatea în Sine şi îi deschide orizonturile 
infinite de lumină şi de viaţă ale Dumnezeirii, dând uma- 
nităţii putinţa de a se mişca în aceste orizonturi şi de a trăi 
din ele. 

Asumând umanitatea ca chip al Său, Logosul dumne- 
zeiesc o face tot mai deplin asemenea Sieşi, iar apoi deve- 
nind capul Bisericii, aceasta se imprimă în fiecare mădular 
al ei ca model al Lui, făcând calitatea acestuia de chip să 
devină tot mai mult asemenea Lui. Dar o face aceasta în 
măsura în care fiecare din ele se sileşte să devină mai ase- 
menea Cuvântului întrupat. "Căci cunoştinţa Lui se măsoa- 
ră fiecăruia potrivit cu înţelegerea lui cu privire la Cuvântul 
întrupat. E mică în cei mici şi mare în cei mari. Căci spun 
proorocii: "E mare şi înfricoșător peste toţi cei din jurul Lui' 
(Ps. 88, 8), adică peste cei ajunşi aproape de EI prin ascu- 
ţimea înţelegerii. Dar şi Pavel suportă durerile facerii "până 
ce va lua Hristos chip în ei' (Gal. 4, 19), adică până când 
trăsăturile mai presus de fire ale dumnezeirii Lui se vor 
imprima în mintea lor pe încetul... În trei perioade se îm- 
parte întreg veacul: în cea trecută, cea prezentă şi cea 

viitoare. În a treia va fi sfârşitul'32. lar sfârşitul acela va fi 
fără sfârşit, căci în cursul lui va fi cunoscută de oameni în 
mod nemicşorat şi trăită însăși infinitatea dumnezeiască 
fără sfârşit. 

Sfântul Chiril din Alexandria spune că "Hristos zidește 
Biserica din pietre inteligibile'55, potrivit cuvântului Sfân- 
tului Apostol Pavel: "Întru El suntem zidiţi spre locaş al lui 
Dumnezeu în Duh' (Ef. 2, 22). Aceste pietre inteligibile fiind 
fiinţele umane înzestrate cu minte, iar minţile fiind la fel ca 
mintea omenească a lui Hristos şi putându-se deschide 
spre infinitul dumnezeiesc, acest infinit le vine prin mintea 
lui Hristos care, fiind purtată de Ipostasul vieţii şi luminii 
dumnezeieşti infinite, poate transmite de fapt prin sine 
minţilor omeneşti şi ființelor omeneşti întregi această infini- 
tate de viaţă şi de lumină. De aceea Sfântul Chiril din Ale- 
xandria socotește că slava Bisericii este nesfârşit mai mare 
decât a templului vechi, nu numai pentru că acela era zidit 
din pietre materiale, ci şi pentru că Dumnezeu Îşi trimitea 
în el slava Sa din exterior, nu prin mintea Sa omenească în 
comunicare cu cele omeneşti. Biserica e clădită din oa- 
meni, iar în clădirea sau în comunitatea alcătuită din ei in- 
tră Însuşi Fiul lui Dumnezeu prin faptul că S-a făcut om, dar 
intră totuşi ca "piatra cea din capul unghiului', ca piatra de 
boltă susținătoare a întregului edificiu al comunităţii uma- 
ne în EI, ca piatra de boltă inseparabilă de comunitatea 
umană a Bisericii şi în acelaşi timp făcând transparent 
acesteia şi comunicabil tot cerul infinităţii dumnezeiești. 
"Căci Biserica se odihneşte în Hristos şi El ne poartă pe noi, 
nelăsând neamul sfânt şi cinstit să cadă sub muncile mai 
presus de putere" ale patimilor34%. Biserica trăieşte în slava 
nemijlocită a lui Dumnezeu cel întrupat, o vede şi o iradia- 


32. ldem, Glaphyra, P.G. 69, col.141 AB. 
33. Ibidem, col. 325 A. 
34. Idem, Închinare in Duh şi Adevăr, cartea X, P.G. 68, col. 712, 

ză din ea. "Biserica din neamuri a văzut slava Fiului şi în EI 
pe Tatăl'55, 

Hristos e Pantocratorul Bisericii într-un sens special de 
cum este Pantocratorul creaţiei. Hristos menţine Biserica în 
Sine ca pe un trup unitar, ca pe o unitate, dar nu ca pe o 
unitate impersonală, întrucât stă într-un dialog nemijlocit 
cu fiecare mădular al ei şi ţinând prin aceasta pe fiecare în 
legătură cu celelalte. Astfel stând într-un dialog cu Biserica 
întreagă, înţeleasă ca un partener simfonic în acest dialog, 
Hristos locuieşte astfel în mod viu în această casă a Sa, dar 
în această casă e zidit fiecare credincios mai departe ca o 
piatră inteligibilă personală, și în felul acesta Hristos armo- 
nizează continuu zidirea şi o ţine mereu vie. 

Umanitatea însăşi e creată în parte ca un corp, în parte, 
pentru a se realiza deplin în calitate de corp. Ea e un corp 
dialogic încă înainte de a fi adunată în Hristos, dar un corp 
dialogic cu mult mai simfonic după ce este adunată în 
Hristos. Căci fără un cap, care pe de o parte să fie un cap 
din rândul membrilor ei, pe de alta un cap superior ei, capul 
absolut, omenirea nu poate actualiza deplin calitatea de 
corp, căci mădularele din care e constituit, fiind egale, nu 
acceptă ușor unitatea sub un cap dintre ele, pentru că nici 
unul din ele nu le deschide un orizont mai presus de ele şi 
nu le ridică în acest orizont şi nu le pune în legătură cu pu- 
terile de viaţă infinită. 

Întrunite sub Capul-Hristos, capetele sau persoanele 
umane nu-şi pierd această calitate a lor pentru natura uma- 
nă câtă este personalizată în ele, căci din capul său din Per- 
soana divino-umană care e Hristos primesc lumina şi pu- 
terea de a fi capete sau persoane deplin realizate, care par- 
ticipă la lumina capului suprem și îşi asumă răspunderea 
conducerii fiinţei proprii potrivit luminii primite. Ele sunt 
chemate să fie în modul acesta capete egale cu Hristos prin 


35. ldem, Glaphyra, col. 296 A. 

har, sau împreună-Hristoşi, bucurându-se de deplină liber- 
tate în relaţia de iubire cu EI, fără ca să spargă unitatea din- 
tre ele şi găsindu-şi în acelaşi timp în Hristos armonia unui 
corp al Lui, deplin realizat. Căci toate Îl recunosc pe El ca 
unica sursă a luminii mai presus de ele, în care se pot 
înălța. 

În pictura bizantină există o icoană, în care persoanele 
celor ajunşi în fericirea raiului sunt înfăţişate ca aflându-se 
împreună în sânul lui Avraam. Capul lui Avraam, care e mai 
sus decât toate persoanele şi sub care sunt adunate, nu le 
anulează calitatea lor de capete distincte. Avraam e cap al 
celor ce cred, pentru că el e primul care a cunoscut pe 
Dumnezeu cel personal şi a crezut în EI şi în făgăduinţa 
mântuirii viitoare în Hristos. El e primul care a văzut mai 
sus şi mai departe, a văzut măcar de departe orizonturile 
infinite în Hristos. În sensul acesta şi alţi oameni pot fi ca- 
pete ale altora prin vederea lor mai înaltă şi prin iubirea 
mai mare de Dumnezeu şi oameni. Dar toţi sunt numai ti- 
puri ale adevăratului cap, ale capului suprem, care este 
Hristos. Căci El vede mai sus decât toţi, FI vede și are în El 
Însuşi infinitatea dumnezeiască şi El ne conduce până la 
Împărăţia cerului (Evr. 2, 10). “În lumina Lui vom vedea 
lumină”. 

Având pe Hristos cap şi fiind constituită astfel în Bise- 
rică, umanitatea are prin aceasta transcendenţa ultimă în 
legătură intimă cu sine, ca ipostas viu şi iubitor al ei; ea se 
poate transcende pe sine, ajutată de acest ipostas funda- 
mental şi totuşi coborât în rândul ipostasurilor umane; ea 
se află prin EI într-o nesfârşită transcendere. 

Biserica trăieşte dintr-o altă viaţă decât cea a omenirii 
naturale, deşi aceasta nu e desfiinţată, ci imprimată de Du- 
hul trupului îndumnezeit al lui Hristos, mai bine zis des- 
chisă infinităţii dumnezeieşti din acest trup şi părtaşă la ea. 
"Căci Biserica este mutată la altă viaţă şi prin ea ne înţele- 
gem pe noi înşine, care prin credinţa cea întru Hristos am 

dobândit prin Duhul unirea cu Dumnezeu. Când auzi de Bi- 
serică să ştii că se vorbeşte de mulţimea sfântă a celor ce 
cred, care murind vieţii lumești şi trupeşti, sunt pe cale 
spre sporirea vieţuirii în Hristos, şi că este un mod de creş- 
tere la cele mai bune şi superioare'36. 

Slava de care e plină Biserica coincide cu dobândirea 
deplină a calităţii de fii ai lui Dumnezeu din partea membri- 
lor ei, calitate care înseamnă cea mai intimă comuniune cu 
Tatăl. Ea constă nu numai în vederea, ci şi în împărtăşirea 
de slava de Fiu pe care o are Cuvântul lui Dumnezeu cel 
întrupat şi capul Bisericii ca om. Căci EI aflându-Se în legă- 
tură organică cu trupul, slava Lui se răspândeşte asupra 
întregului trup. Dar starea de fii e obţinută printr-o trans- 
cendere peste viaţa naturală şi mărginită, în lumina vieţii 
infinite a lui Dumnezeu, în intimitatea relaţiei filiale cu EI. 
lar în această stare se înaintează continuu şi odată cu 
aceasta se înaintează încă în cursul vieţii pământeşti spre 
înviere și incoruptibilitate. 

c. Biserica, imprimată de jertfa lui Hristos. Relaţia cu 
Tatăl. Dar de aici se vede că intruparea singură încă nu-L 
face pe lristos capul deplin al omenirii ce se mântuieşte şi 
pe baza ei încă nu o duce până la slava ei deplină. Căci 
umanitatea asumată de EI prin întrupare încă nu are toate 
însuşirile prin care EI ne poate fi cap adevărat şi prin care 
Se poate sălăşlui în noi, umplându-ne de lumina Sa şi de 
puterea Lui de conducere spre viaţa incoruptibilă şi veş- 
nică în Dumnezeu și de introducere în ea. 

Prin întrupare Cuvântul lui Dumnezeu a săvârșit numai 
actul de reaşezare a Lui în poziţia de cap al omenirii în ve- 
derea mântuirii. Mai trebuie să contribuie şi natura ome- 
nească asumată la străbaterea unui drum şi la împlinirea 
unor acte prin care Cuvântul cel întrupat urmează să o facă 
deplin capabilă pentru acest rol al Său, de cap, ca om în 


36. Ibidem, col. 225. 

raport cu umanitatea. Mântuirea noastră se va înfăptui nu- 
mai întrucât vom face în mod liber, sub conducerea Capu- 
lui-Hristos, un drum asemănător aceluia pe care l-a făcut 
pârga noastră în El pentru a ajunge la starea deplinei în- 
dumnezeiri. Numai aşa s-a putut bucura natura asumată de 
EI de toată transcenderea peste ea însăşi în Dumnezeu, pe 
care i-o putea oferi Ipostasul dumnezeiesc în care a fost 
asumată, şi numai făcând şi noi aşa, din puterea concen- 
trată în ea, datorită şi efortului ei, putem să fim înălţaţi în 
mod real spre participarea la ceea ce ne poate procura Ca- 
pul-Hristos: infinitatea vieţii dumnezeieşti şi libertatea în ea. 

Efortul naturii umane în Hristos face posibil efortul nos- 
tru în Biserică şi este exemplar pentru acesta. E acelaşi 
efort spre libertate în viaţa infinită a relaţiei libere cu Dum- 
nezeu, din robia stricăciunii aduse de patimi. Şi numai prin 
aceasta Hristos Îşi poate actualiza toată eficienţa Lui de 
cap al Bisericii, de cap al nostru care ne conduce spre viaţa 
de relaţie liberă în iubire cu Dumnezeu cel infinit. 

Natura umană în Hristos trebuia să învingă prin ascul- 
tarea desăvârșită şi iubitoare de voia Lui dumnezeiască 
una cu voia Tatălui, sau prin conformarea cu ea şi prin su- 
portarea morţii pe cruce, afectele înrobitoare intrate în fi- 
rea noastră prin păcat ca tot atâtea slăbiciuni, şi moartea 
ca ultima consecinţă a lor, deschizându-se astfel vederii 
neiîmpiedicate a orizontului infinit al Dumnezeirii şi parti- 
cipării la el şi vieţii în el, stare care este obţinută prin 
Înviere. "Căci a murit Emanuel, lărgindu-ne nouă intrarea în 
Sfânta Sfintelor şi deschizându-ne uşile Bisericii din ceruri, 
nouă, celor ce credem în EI'37. 

Hristos ţine umanitatea Sa deplin deschisă infinităţii lui 
Dumnezeu prin starea ei de jertfă şi ne comunică şi nouă 
această stare în Biserică dacă ne deschidem şi noi orizon- 
turilor în care a fost ridicată umanitatea Sa. Sfântul Chirii 


37. Ibidem, col. 545 D. 

din Alexandria a insistat mult asupra acestui fapt, spunând 
că numai însuşindu-ne starea de jertfă a lui Hristos putem 
intra şi noi la Tatăl, 

Căci numai în starea de bună mireasmă a acestei jertfe 
suntem bineplăcuţi lui Dumnezeu, adică numai renunțând 
la noi putem realiza relaţia de iubire nesfârşită cu Dum- 
nezeu cel nesfârșit în iubire. "Hristos este ardere de tot, adi- 
că întreg şi nu în parte, oferindu-Se spre miros de bună mi- 
reasmă lui Dumnezeu şi Tatăl. Prin aceasta este cu adevă- 
rat Sfântul Sfinţilor. Dar ne-am sfinţit şi noi în EI'58. După 
Sfântul Apostol Pavel suntem şi noi "bună mireasmă a lui 
Hristos, lui Dumnezeu' (2 Cor. 2, 15)59. "Iar locul cel mai 
cuvenit al dumnezeieştilor jertfe este Biserica lui Dum- 
nezeu, căci în ea se săvârşeşte în chip necesar taina lui 
Hristos'40, În ea ne curăţim de păcate, împărtăşindu-ne de 
jertfa lui Hristos4l, adică în ea ieşim din robia patimilor 
care ne îngustează şi ne câştigăm libertatea în relaţia iubirii 
nesfârşite cu Dumnezeu, Căruia ne predăm renunțând la 
noi, împărtăşindu-ne de predarea analogă a lui Hristos. 

Aducându-ne în Hristos jertfă, sau renunțând la egois- 
mul care ne mărginește, ne punem în relaţie de pace şi de 
iubire desăvârşită, sau într-o relaţie de deschidere deplină 
cu Dumnezeu Tatăl, ne deschidem prin iubire infinităţii iu- 
bitoare a Lui, asemenea Fiului Său întrupat. Prin aceasta ne 
sfinţim. lar aceasta are loc în Biserică, în ambianța comu- 
niunii credincioşilor cu Hristos cel jertfit, şi întreolaltă. În 
Biserică dobândim în Hristos starea de jertfă sau de pre- 
dare a Lui faţă de Tatăl, starea de deschidere faţă de Cel 
din care pornesc etern valurile vieţii şi iubirii nesfârşite. Ta- 
tăl ne deschide obiectiv intrarea la Sine, la relaţia cu Sine 
în iubire, dar şi noi trebuie să înlăturăm subiectiv piedicile 


38. Ibidem, col. 549-552. 
39. Ibidem, col. 553. 

40. Ibidem, col. 552 A, 
41. Ibidem, col. 553 C, 

din calea apropierii de Dumnezeu, piedici care ne închid în 
noi înşine. "Căci Dumnezeu Tatăl ne priveşte în Hristos spre 
aducere aminte şi ne-a făcut în El cunoscuţi și vrednici de 
privire şi ca scrişi în cartea lui Dumnezeu'42, "Hristos ridică 
păcatele noastre şi prin El ne-am făcut primiţi, când adu- 
cem darurile noastre în Duh lui Dumnezeu şi Tatăl'45, adică 
atunci când ne apropiem de EI cu o iubire prin care am 
uitat de noi înşine. 

întrucât toţi membrii Bisericii aduc această jertfă din 
puterea lui Hristos şi împreună cu Hristos în Biserică, sau 
în comuniunea tuturor cu Dumnezeu, sau întrucât Biserica 
însăşi face aceasta, Biserica trăiește în relaţiile infinitei iu- 
biri a Persoanelor treimice. Ea are drept cap, prin care e in- 
trodusă şi înaintează în acea viaţă, pe Hristos+4%; drept su- 
flet animator, pe Duhul Sfânt; dar Se aduce jertfă Tatălui, 
într-o transcendere spre acest ultim izvor personal al exis- 
tenţei ei, al vieţii și al iubirii fără sfârşit, întrucât e izvor al 
celorlalte două Persoane dumnezeieşti şi al vrerii creării şi 
mântuirii lumii. 

Jertfa noastră, ca renunțare la păcate - formele variate 
ale egoismului -, ia forma virtuţilor. De aceea Biserica este 
şi locul în care se cultivă virtuțile, ca deschideri iubitoare 
spre Dumnezeu după asemănarea lui [Hristos, Care este 
“fiinţa virtuţilor', după Sfântul Maxim Mărturisitorul. 

Biserica e o comuniune de iubire scăldată în relaţiile in- 
finitei iubiri treimice. Ea trăieşte în oceanul tripersonal sau 
întreit subiectiv, nesecat, al acestei iubiri şi vieţi, sau în le- 
gătură cu acest izvor infinit, adăpându-se din el. Adunați 
virtual în Fiul, în virtutea întrupării Lui din iubire, suntem 


42. Idem, Închinare în Duh şi Adevăr, cartea XI, P.G. 68, col. 736. 

43. Ibidem, Col. 748. 

44. "Cei ce se sfinţesc sunt strălucitori şi preţuiţi şi așezați ca nişte 
pietre preţioase lângă inima şi mintea lui Hristos" (Sfântul Chiril, op.cit, 
cartea XI, P.G. 68, col. 740). 

adunaţi şi mai mult prin jertfa Lui care ne dă puterea pen- 
tru jertfa noastră, pentru ieşirea din mărginirea egoismului 
nostru şi pentru intrarea în relaţia iubitoare nesfârşită cu 
Dumnezeu şi cu semenii. Cei ce se sfinţesc mai mult prin 
jertfire mai continuă şi mai deplină sunt mai aproape, în 
trupul lui Hristos, de mintea şi de inima Lui; sunt mai intim 
introduşi în infinitatea de viaţă şi de putere care se mişcă 
în trupul Lui, purtat de unul din ipostasurile infinitei vieţi şi 
iubiri treimice. Dar prin aceasta ei sunt mai iubiţi şi de Tatăl 
şi trăiesc în conştiinţa lor în mod mai simţit valurile de viaţă 
şi de iubire ale Tatălui care se revarsă spre Fiul și din Fiul, 
prin Duhul Sfânt, în inimile noastre. 

În Biserică suflă Duhul iubirii dintre Tatăl şi Fiul care 
aduce şi sădeşte în oameni iubirea filială faţă de Tatăl şi 
simţirea iubirii Tatălui faţă de Fiul şi, prin EI, faţă de cei 
uniţi cu EI în trupul Bisericii. Suflul acestei iubiri, aduse în noi 
prin Duhul, a creat lumea şi suflul ei o reface ca Biserică. 

Hristos, iubindu-ne, nu vrea să stea singur ca jertfă iu- 
bitoare în faţa Tatălui, nu vrea să obţină, ca om, iubirea Ta- 
tălui numai pentru Sine, ci şi pentru fraţii Săi întru umani- 
tate. "Hristos rămâne pururea în ochii Tatălui. Căci când 
S-a făcut Unul-Născut ca noi, atunci a şi intrat (ca om) în 
Sfânta Sfintelor (în intimitatea Tatălui) prin cortul cel mai 
mare şi desăvârşit, adică în cer, ca să Se arate, precum s-a 
scris, în faţa lui Dumnezeu pentru noi (Evr. 9, 24). Căci nu 
Se înfăţişează pe Sine în faţa Tatălui, ci pe noi în Sine, care 
am căzut de la faţa şi de la ochii Lui din pricina neascultării 
şi a păcatului care a stăpânit peste toţi. În Hristos deci am 
dobândit apropierea şi îndrăznirea spre intrarea în Sfânta 
Sfintelor, precum ne-a spus înțeleptul Pavel. Căci precum 
ne-am sculat şi am ajuns întru cele cerești în Hristos, aşa 
am ajuns în faţa Tatălui'45. În Hristos am intrat şi înaintăm 


45. Ibidem, cartea X, col. 672. 

în infinitatea vieţii şi iubirii lui Dumnezeu, care izvorăște 
din Tatăl, pentru că această infinitate de viaţă şi de iubire, 
umplând umanitatea lui Hristos prin jertfă şi inviere, ni s-a 
făcut accesibilă şi nouă prin jertfa care ne duce la înviere. 

Noi nu trebuie să murim de moarte sângeroasă ca 
Hristos. Căci nu în noi se biruieşte, ca în pârga umanităţii, 
moartea. Dar în faptele noastre de renunțare continuă la 
păcate şi de sporire în virtuţi, ca ieşiri din mărginirea egois- 
mului şi ca deschideri spre Dumnezeu cel infinit şi spre 
relaţia cu semenii în El, se activează continuu voința noas- 
tră de a nu mai trăi nouă, deci a unei vieţi care ne duce 
spre moarte, ci lui Dumnezeu cel fără de moarte şi seme- 
nilor noştri în Dumnezeu. În această intenţie activă e cu- 
prinsă virtual însăși capacitatea morţii noastre fizice pentru 
Dumnezeu şi pentru ajutorarea semenilor noştri, ca să ie- 
şim din îngustimea egoismului propriu şi conducător spre 
moarte la largul vieţii şi iubirii infinite a lui Dumnezeu. 

Astfel jertfa noastră, fiind renunțare continuă la păcate, 
ca forme ale egoismului, ia forma virtuţilor şi sporirii con- 
tinue în ele, ia forma deschiderii iubitoare spre Dumnezeu 
şi spre semeni, dat fiind că toate virtuțile sunt însufleţite de 
iubire faţă de Dumnezeu şi de oameni şi sfârșesc într-o iu- 
bire culminantă şi fără sfârşit. Ca atare, jertfa noastră sau 
virtuțile noastre au un caracter dinamic şi neîntrerupt. "Căci 
socotesc că noi trebuie să aducem lui Dumnezeu ca o bună 
mireasmă modurile (virtuțile) vieţuirii în Hristos, făcându-ne 
ca nişte miresme şi aducându-ne pe noi lui Dumnezeu 
arderi de tot bine mirositoare, potrivit, socotesc, cu ceea 
ce s-a spus cu dreptate: 'infăţişaţi, aşadar, trupurile voastre 
jertfă vie, sfântă, bine plăcută lui Dumnezeu - jertfa voas- 
tră înţelegătoare” (Rom. 12, 1). “Căci în toată vremea şi fără 
încetare, de la început şi până la sfârşit aducem în Hristos 
buna mireasmă prin toată virtutea, în cortul sfânt, adică în 
Biserică"46, 


46. Ibidem, cartea XVII, col. 1124. 

Aducând jertfa virtuţilor, sau a deschiderii noastre în Bi- 
serică, spre Dumnezeu cel infinit, sau în "locul" deschiderii 
spre infinitatea lui Dumnezeu în Hristos şi spre unitatea cu 
ceilalţi credincioşi în Dumnezeu, realizăm prin aceasta în 
concret unitatea de corp extins al lui Hristos în care se 
mişcă iubirea nesfârşită a Persoanelor Sfintei Treimi, uni- 
tate căreia Cuvântul i-a pus începutul prin întrupare. Virtu- 
ţile sunt formele și gradele deschiderii noastre fără sfârşit 
spre Tatăl şi spre semenii noştri prin iubire, în Hristos, în- 
trucât în Hristos s-a făcut și rămâne veşnic această deschi- 
dere. Ne deschidem Tatălui la început prin credinţă, apoi 
prin ascultare, prin înfrânare, prin răbdare, prin smerenie, 
tot atâtea grade ale depășirii limitelor noastre, purtate de 
iubire şi ajunse la iubirea culminantă, care nu are sfârșit. 
Dar prin toate acestea ne deschidem şi indefinitului seme- 
nilor noştri şi sporim în unitatea cu ei în infinitatea iubirii 
dumnezeiești puse la dispoziţia noastră în Hristos, Fiul lui 
Dumnezeu, Care S-a făcut ca om accesibil nouă. 


d. Biserica pnevmatizată prin Duhul lui Hristos cel în- 
viat. Dar deschiderea orizonturilor infinite ale cunoaşterii 
vieţii în Hristos, capul Bisericii, se lărgește cel mai mult prin 
învierea şi înălţarea lui Hristos ca om şi prin participarea 
noastră parţială la aceasta încă din timpul existenţei noas- 
tre pământești. "Căci murind Hristos pentru noi, înviind şi 
înălțându-Se la ceruri, a lărgit prin Duhul în chip spiritual 
inimile celor ce-L primesc'47. 

Propriu-zis de-abia invierea şi Înălţarea fac pe Cuvântul 
cel întrupat şi răstignit să Se extindă, prin Duhul Său cel 
Sfânt, cu trupul Său în cei care cred şi se deschid Lui, deve.- 
nind din capul virtual, capul actual al Bisericii. Cuvântul lui 
Dumnezeu S-a acoperit la întrupare, 'deşi e pretutindeni şi 
în toate". 'S-a acoperit din iconomie, așteptând timpul ară- 


47. ldem, Glaphyra, P.Q. 69, col. 239 A. 

tării (prin trupul însuşi, n.n.). lar timpul arătării către toţi a 
fost Învierea din morţi'48. 

Învierea şi înălţarea lui Hristos cu trupul actualizează, 
prin sălăşluirea Lui în noi, prin Duhul Sfânt, calitatea Sa de 
cap al Bisericii, care îşi ia începutul existenţei reale prin 
aceasta, în mod special prin faptul că face ca comunitatea 
bisericească să primească în Capul-Hristos începutul vieţii 
de veci şi să vadă perspectiva nesfârşită a acestei vieţi cu 
trupul, ba chiar să guste ceva din ea. Ea primeşte prin 
Înviere, pe lângă unitatea a cărei bază s-a pus obiectiv prin 
întruparea Cuvântului şi s-a întărit prin jertfa Lui, perspec- 
tiva şi arvuna învierii şi a vieţii de veci. Biserica are impri- 
mată virtualitatea învierii, dar nu numai în trupul personal 
al lui Hristos sălăşluit în ea, ci şi în fiinţa celor ce o consti- 
tuie ca trup tainic al Lui. Căci sufletele lor se umplu de pu- 
terea Duhului lui Hristos cel înviat, Care le va face capabile 
la sfârşitul lumii să-şi readucă trupurile la o viaţă incorup- 
tibilă+9. Sufletele lor se umplu de puterea Duhului lui 
Hristos, plin de puterile trupului jertfit şi înviat al lui Hristos, 
prin Tainele Bisericii, prin vieţuirea lor animată de Duhul lui 
Hristos cel jertfit şi de puterea trupului Lui înviat. lar aceas- 
ta are un efect şi asupra trupului lor încă din această viaţă, 
care îl va duce la înviere la sfârşitul lumii. 


48. Idem, Închinare în Duh şi Adevăr, cartea X, P.G. 68, col. 661 B. 

49. Sfântul loan Gură de Aur spune că pe când Hristos a avut o sin- 
gură înviere, cea a trupului, pentru că El a murit numai cu trupul, nu şi 
cu sufletul, noi, urmaşii lui Adam, trebuie să înviem de două ori, o dată 
cu sufletul la Botez, şi o dată cu trupul la începutul veacului viitor, pen- 
tru că noi eram morţi şi cu sufletul şi muritori şi cu trupul. "Adam a murit 
şi prin păcat, şi prin fire. La Hristos moartea este una. Căci Hristos nu a 
păcătuit. Dar şi această moarte unică e pentru noi... De aceea EI a avut 
numai învierea din moartea cea una. Dar noi, murind o moarte dublă, 
ne bucurăm şi de o înviere dublă. Prima înviere am avut-o din păcat. 
Căci am fost îngropaţi cu EI în Botez şi ne-am sculat cu EI prin Botez. 
Această primă înviere e izbăvirea de păcate. A doua înviere e cea a trupu- 
lui. Ţi-a dat-o pe cea mai mare, aşteapt-o şi pe cea mai mică” (Cuv. 
despre Înviere, P.G. 50, col. 438-440). 





BISERICA - TRUPUL TAINIC AL DOMNULUI 233 


Propriu-zis Duhul lui Hristos cel jertfit e una cu Duhul 
lui Hristos cel înviat şi, primindu-L pe Acesta în viaţa de acum, 
primim o dată cu puterea autojertfirii şi arvuna învierii. De 
aceea Duhul lui firistos cel jertfit şi înviat conduce pe cei 
ce și-L însuşesc la înviere. Prin viaţa de jertfă, susţinută de 
puterea Duhului lui Hristos cel jertfit, credincioșii înain- 
tează spre învierea lor. Astfel Biserica este 'locul" în care se 
înaintează spre înviere, e 'laboratorul“ învierii. Ea are ca as- 
pect principal pe cel eshatologic. Prin înaintarea pe drumul 
jertfei, sau al morţii cu Hristos, sufletul se umple de o tot 
mai mare putere asupra trupului, care se va manifesta în 
învierea trupului. Aceasta înseamnă că membrii Bisericii 
înaintează spre pnevmatizarea lor şi, prin aceasta, pe dru- 
mul spre învierea cu Hristos50. 

Învierea lui Hristos a pus în lumină semnificaţia vieţii 
Lui de ascultare până la moarte, ca eliberare a omului de 
sine însuşi şi de puterile inferioare, pentru a fi capabil de 
relaţia de iubire nesfârșită cu Dumnezeu. Prin aceasta noi 
ştim că prin viaţa noastră de ascultare iubitoare, de jertfă, 
sau de iertare şi de sporire în virtuţi înaintăm spre înviere. 
Noi ştim că, nefiind ai lumii acesteia, ai păcatului, suntem 
ai împărăției învierii. Ştim că, neavând cetate stătătoare pe 
acest pământ în care toate sunt destinate morţii, avem ce- 
tăţenie netrecătoare în ceruri (Evr. 13, 14; Filip. 3, 20). 
Aceasta pentru că Hristos cel jertfit, imprimat în noi, face 
cu noi drumul spre învierea Sa în noi şi spre învierea noas- 
tră împreună cu El. Biserica e pelerină spre cer pentru că 
Hristos e calea spre cer şi Cel ce călătoreşte cu ea şi în ea 
spre cer. Aceasta nu înseamnă că membrii Bisericii nu sunt 
activi pe pământ, dar activitatea lor nu are numai rostul să 


50. Sfântul loan Gură de Aur, pornind de la cuvântul Sfântului 
Apostol Pavel: "Şi măcar că omul nostru cel din afară se strică, dar cel 
dinăuntru se înnoieşte din zi în zi' (2 Cor. 4, 16), zice: "Trupul se face 
mai slab, dar sufletul, tot mai puternic şi mai viguros şi aproape că 
prinde aripi'. 

întreţină trupul, ca şi când totul s-ar termina cu moartea 
lor, ci prin activitatea lor pun temeliile comuniunii eterne 
cu Fiul lui Dumnezeu devenit om şi cu semenii. Ei ajută și 
material pe ceilalţi. Dar prin aceasta ei vor să pună aceleaşi 
temelii ale unei iubiri care să dureze veșnic. Adică nu văd 
numai trupul lor şi al altora. Ei nu slujesc stricăciunii. Ei nu 
se ostenesc pentru ceva ce se corupe, cum se osteneau 
danaidele turnând apa într-un butoi fără fund. 

Fiind în Biserică sau în Hristos, ei nu rămân prin moarte 
definitiv în pământ, ci Biserica îi conduce la viaţa de veci. 
Murind, ei rămân în Hristos. Căci moartea lor nu e deplină 
şi nici definitivă, ci ei rămân cu sufletul pentru viaţa vii- 
toare şi vor învia cu trupul în Hristos, având în vedere că 
sufletele lor în viaţa viitoare se află în Hristos cel înviat cu 
trupul. De aceea membrii Bisericii nu trăiesc ca unii ce n-au 
nădejde (1 Tes. 4, 13), căci Hristos, ca Ipostasul dumne- 
zeiesc al Bisericii, întrupat şi înviat, nu o poartă în Sine ca 
să lase mădularele ei în pământ la sfârşitul vieţii lor pămân- 
tești, ci ca să-i ducă mai întâi cu sufletul, apoi şi cu trupul 
în viaţa cea veşnică, ia comuniunea iubirii treimice nesfâr- 
şite în care Se află Hristos Însuşi ca om. Hristos, Fiul lui 
Dumnezeu cel întrupat, răstignit şi înviat, e ipostasul veşnic 
al celor ce parcurg în El pe pământ sau în Biserică, prin cre- 
dinţă şi prin virtuţi, drumul pe care l-a parcurs El Însuşi în 
cursul vieţii Lui pământești. Şi ei ştiu că vor învia, ba chiar 
participă anticipat în sufletul şi în trupul lor, mădular al 
trupului înviat al lui Hristos, la învierea şi la viaţa de veci a 
lui Hristos. Hristos li Se face transparent, li Se dăruiește 
parţial, ca Hristos cel înviat, încă prin Crucea pe care o 
poartă ei în viaţa aceasta, împreună cu EI. 

Arvuna aceasta constă în începutul pnevmatizării lor, 
care nu se face fără Cruce, dar nici fără Duhul; în începutul 
de realizare a unei transparenţe prin care văd viaţa infinită 
a lui Hristos şi se împărtăşesc în parte de ea. Aceasta le 
vine din trupul înviat, deci pnevmatizat şi subiectivat la 

culme al Mântuitorului, din relaţia cu Hristos ajunsă la o 
mare intensitate datorită acestei pnevmatizări şi subiecti- 
vări accentuate a trupului lor. Numai pentru că Biserica e 
un trup format din astfel de mădulare pe cale de pnevma- 
tizare, binevoiește să locuiască în ea Hristos cel înviat, sau 
numai în vederea acestei pnevmatizări a mădularelor ei, ca 
cei ce sunt preocupaţi de aceasta, fapt propriu îndeobşte 
membrilor Bisericii, vrea să locuiască Hristos ca într-un lo- 
caş adecvat sau pe cale de a se face tot mai adecvat. Căci 
numai printr-un astfel de trup se pot face transparente 
prezenţa şi slava lui Hristos. 'Nu a primit să locuiască în 
templul de pietre pe care l-a zidit Solomon... Ci locuieşte în 
noi prin Duhul... Dar eram nepărtaşi de Duhul înainte de 
pogorârea Lui, cum zice preaînţeleptul loan: 'Încă nu era 
(dat) Duhul, căci lisus încă nu era slăvit' (In 7, 39). Dar sculân- 
du-Se din morţi şi readucând la chipul dumnezeiesc firea 
omului, a suflat întâi peste Sfinţii Apostoli, zicând: "Luaţi 
Duh Sfânt' (In 20, 22). 

Pnevmatizarea aceasta înseamnă în acelaşi timp elibe- 
rarea sau puterea eliberării de patimile înrobitoare şi de 
legea unei naturi care duce la coruperea definitivă a trupu- 
lui. Dar înseamnă şi intimitatea filială cu Tatăl. "Dar zice și 
dumnezeiescul Pavel: "Căci nu aţi luat Duh de robie spre 
frică, ci Duh de înfiere, în care strigăm: "Avva, Părinte!" 
(Rom. 8, 15). Duhul robiei era în Israel, Duhul de fii, în 
noi..., adică în Biserica cea din neamuri e Duhul lui Dum- 
nezeu spre înfiere, făcându-ne casă duhovnicească'51. Iar 
pnevmatizaţi putem vedea cu ochii liberi slava lui Hristos 
cel pnevmatizat, adică Îl putem vedea transparent unii în 
alţii, sau în Biserică, noi înşine fiind transparenţi pentru 
Hristos. “lar Domnul este Duhul. Şi unde este Duhul Dom- 
nului, acolo este libertate. De aceea noi toţi, cum a spus 
iarăşi acela, cu faţa descoperită (transparentă, n.n.) oglin- 


51. Sfântul Chiril al Alexandriei, Glaphyra, P.G. 69, col. 233. 

dind faţa Domnului, ne preschimbăm din slavă în slavă, ca 
de la Duhul Domnului" (2 Cor. 3, 17-18). 

Biserica, şi în ea fiecare mădular al ei, este astfel rugul 
aprins, dar nemistuit de focul inepuizabil al iubirii, adusă 
oamenilor în umanitatea lui Hristos. Căci Hristos cel înviat 
luminează din ea şi o înflăcărează la nesfârșit, dar nu o 
consumă, așa cum a făcut şi face şi cu firea Sa. 'Flacăra a 
cruțat mărăcinele şi s-a făcut suportabilă lemnului mic şi 
slab. Căci Dumnezeirea a încăput în umanitate. Aceasta e 
taina lui Hristos. Dar a locuit și în noi Cuvântul lui Dum- 
nezeu, nu cerând pedepse, nu rostind judecăţi, ci strălu- 
cind prin raze bune şi blânde'52. Hristos strălucește cu ra- 
zele blânde ale iubirii, dându-ne curaj să ne apropiem de 
EI, să intrăm în relaţie de iubire cu El, măcar că iubirea 
aceasta este nesfârșită, sau tocmai de aceea. 

Purtată în Hristos, comunitatea celor uniţi cu EI trăieşte 
în căldura dragostei şi în lumina Lui, în lumina dragostei 
Lui faţă de credincioşii din EI şi a lor faţă de EI și întreolaltă. 
E o viaţă într-un alt plan, în planul vieţii nesfârşite şi atot- 
luminoase dumnezeieşti. 


2. Întreita slujire a lui Hristos în Biserică, 
preoţia generală personală şi preoţia slujitoare 
a Bisericii 


a. Preoţia lui Hristos în Biserică. Biserica se menţine şi 
înaintează în planul vieţii care se hrăneşte din sfinţenia, din 
indumnezeirea şi din Învierea lui Hristos. Dar aceasta, nu 
numai întrucât Îl are în ea pe EI ca ipostas divin întrupat şi 
deci ca trup ipostaziat în Dumnezeu, jertfit şi înviat o dată 
pentru toţi, iradiind din EI puterea de jertfă şi puterea de 
înaintare spre înviere, ci şi întrucât Hristos Însuşi continuă 
să fie în ea Arhiereul care Se oferă pe Sine ca jertfă în con- 
tinuare, Învățătorul care Îşi propagă învăţătura despre Sine 





52. Ibidem, Col. 413-416. 


IN 

şi despre mântuirea în Sine şi Conducătorul nostru spre 
mântuire. Hristos după ce a exercitat întreita Sa slujire, 
înainte de a fi dat fiinţă Bisericii, exercită această slujire şi 
în Biserica Sa. El nu e capul Bisericii numai întrucât e ipos- 
tasul divin, devenit ipostas al umanităţii şi întrucât Se 
menţine în oameni cu trupul Lui jertfit, înviat şi înălţat, ci şi 
întrucât continuă să exercite și să susţină în ea cele trei slu- 
jiri mântuitoare ale Lui în Biserică. De calitatea Lui de cap 
ține și faptul că ne conduce, ne luminează şi Se oferă în 
continuare ca jertfă pentru ca să ne conducă prin toate 
acestea, prin cunoştinţă şi prin viaţa de jertfă, spre înviere 
şi spre viaţa de veci în El. 

Hristos, ca ipostas divin purtător al umanităţii noastre 
jertfite şi înviate, nu rămâne pasiv în Biserică, ci în lucrarea 
Sa de Învățător, de Arhiereu şi Împărat. În această întreită 
slujire, El nu are Biserica drept obiect, ci i se adresează ca 
unei partenere libere, chemate la libertate și la relaţia iubi- 
toare cu Sine. Căci Biserica este alcătuită din persoane în- 
zestrate cu libertate şi chemate la libertate şi la iubire ne- 
trecătoare. În calitatea de parteneră, Biserica pe de o parte 
primeşte învăţătura, jertfa şi conducerea Lui, pe de alta, 
răspunde la ele în mod liber şi pozitiv ca la o chemare, în- 
văţând, jertfindu-se și conducând ea însăşi, sau participând 
la slujirile Lui de Învățător, Arhiereu şi Împărat. Prin con- 
tinuarea întreitei Sale slujiri în Biserică, Hristos întreţine cu 
Biserica şi cu fiecare mădular al ei un dialog progresiv în 
care nici E], nici Biserica, nici mădularele ei nu sunt într-o 
stare pasivă. Acesta e sensul preoţiei împărătești a credin- 
cioşilor chemaţi să vestească bunătăţile lui Hristos și să se 
ferească de poftele trupeşti (1 Pt. 1, 8-11; 1 In 2, 20). 

Corpul lui Hristos, format el însuşi din capete, se umple 
de lumina ce-i vine din capul suprem şi răspândeşte această 
lumină, întrucât o trece mădularelor lui şi altora, ce se 
înalţă prin participarea la jertfa şi la învăţătura Lui la o viaţă 
de jertfă a tuturor mădularelor, către Dumnezeu şi întreo- 

laltă. Ea se supune conducerii Lui şi şi-o însușește, condu- 
când ea însăşi în acelaşi duh de iubire mădularele sale per- 
sonale şi acestea conducându-se unul pe altul şi învăţân- 
du-se şi îndemnându-se la jertfă. Precum Hristos este activ 
în aceste slujiri, așa este activă şi Biserica Sa în împărtă- 
şirea de ele. Hristos ar putea rămâne pasiv numai când în- 
văţătura, jertfa şi conducerea s-ar putea desprinde de Per- 
soana Lui, cum se întâmplă într-o anumită măsură acolo 
unde | se dă lui Hristos un locţiitor, sau unde fiecare mem- 
bru al Bisericii socoteşte că se poate învăţa şi conduce el 
însuși într-un mod divergent de alţii, fără a avea pe Hristos 
ca învăţător și conducător unic al lor. Dar dacă Hristos este 
Fiul lui Dumnezeu cel întrupat, El este prin Sine lumina, 
învăţătura, jertfa şi conducerea. lar la acestea participă toţi 
cei în care EI este sălășluit în chip unitar. În unitatea lor de 
credinţă, de înţelegere, de participare ia jertfă, se arată că 
Hristos Însuşi rămâne neîmpărţit în toţi, activ ca învăţător, 
ca arhiereu şi ca împărat. 

Hristos învaţă Biserica Sa în continuare, luminând-o în 
înţelegerea cuvintelor Lui şi lucrării Lui mântuitoare în con- 
textul fiecărui timp. Pe de altă parte o face părtaşă acestei 
slujiri, îndemnând lăuntric mădularele ei prin Duhul Sfânt 
să se înveţe unele pe altele. Chiar în exercitarea acestui 
îndemn, El este învățătorul suprem. Căci EI a îndemnat pe 
Apostoli să ducă învăţătura de la obârşie sau cuvântul Lui 
şi cuvântul despre EI tuturor neamurilor. El a îndemnat 
apoi pe misionarii din orice timp să-L facă cunoscut ca 
Mântuitor în toată lumea. El îndeamnă pe părinţi să-L facă 
cunoscut copiilor şi pe toţi credincioşii să comunice unii 
altora credinţa lor în EI şi să-și lămurească înțelesurile Per- 
soanei şi lucrării Lui mântuitoare. Toată Biserica e învățată 
de EI şi învăţătoare prin participarea la slujirea Lui învăţă- 
torească. Cei ce culeg mai mult din mana învăţăturii Lui, 
sau sorb mai mult din apa vie a acestei învățături, dăruiesc 
mai mult altora. 

Sfântul Chiril din Alexandria spune: "Trebuie să ne um- 
plem de învăţăturile dumnezeieşti şi evanghelice. Căci 
Hristos, distribuindu-ne în aceeași măsură, nouă celor mici 
şi mari, harul Său şi hrănindu-ne pe toţi spre viaţă, vrea ca 
şi cei mai tari să adune cu ceilalţi şi să asude pentru fraţi 
şi să le dăruiască ostenelile lor acelora şi să-i facă părtaşi 
darurilor de sus. Aceasta este ceea ce s-a spus către Sfinţii 
Apostoli: "În dar aţi luat, în dar să daţi” (Mt. 10, 8). Căci cu- 
legând foarte multă mană pentru ei, s-au silit să împartă 
celor ce locuiau în acelaşi cort, adică în Biserică'55,. Sau: 
"Cei ce nu au puterea de a înţelege singuri prin ei înşişi tai- 
na desăvârşită a lui Hristos, sau nu sunt îndestulători spre 
cuprinderea Lui din pricina slăbiciunii înţelegerii lor, se vor 
împărtăşi totuşi de EI, dar primind ca împreună-lucrători şi 
ajutători pe cei de aceeaşi credinţă. Căci prin îndrumare 
reciprocă putem urca uneori şi la vederi mai înalte decât 
cele pe măsura noastră'54%, 

În exercitarea slujirii de Învățător, se pune în relief con- 
tinuu şi calitatea ei profetică. Căci ea ne duce prin propo- 
văduirea Bisericii la trepte tot mai apropiate de omul-model 
care este Hristos și de relaţiile de dreptate, de frăţietate şi 
de delicateţe umană, care vor domni în Împărăţia cerurilor, 
unde va fi umanul în forma lui deplin realizată. 

La fel Hristos ne călăuzeşte pe toţi cu putere spre o le- 
gătură mai deplină cu Sine şi spre unirea cu EI în Împărăţia 
cerurilor, dar ne dă şi nouă putere să ne călăuzim unii pe 
alţii în această direcţie. Sau biruiește împreună cu noi por- 
nirile inferioare şi demonice care tind să ne ţină departe de 
EI prin tot felul de greutăţi puse în calea străduinţei noas- 
tre de apropiere de EI, de împlinire a voii Lui. El este Împă- 
rat, dar şi noi suntem chemaţi să ne împărtăşim de puterea 
Lui împărătească, biruind aceste porniri şi piedici, pentru a 
ajunge să împărăţim împreună cu EI, nemaifiind stânjeniţi 


53. Ibidem, col. 457. 
54. Ibidem, col. 425 BC. 

de lanţurile naturii, ale păcatului și morţii. "Dacă stăruim în 
răbdare, (care e şi putere, n.n.), vom fi impăraţi împreună 
cu EI' (2 Tim. 2, 12, vezi şi 1 Tes. 2, 12; Evr. 12, 28; lac. 
2, 5). 

Prin slujirea de Arhiereu în Biserică, Hristos işi înfăţi- 
şează neincetat trupul Său jertfit Tatălui, dar o dată cu 
aceasta ne înfăţişează şi pe noi ca jertfe benevole de bună 
mireasmă, din puterea trupului Său jertfit de care noi ne 
împărtăşim. Prin aceasta, El nu aduce jertfa numai pentru 
Sine, sau numai corpul Său personal, ci şi corpul Său tainic 
în lăuntrul căruia se află trupul Său personal. 

În cazul Său este o identitate între jertfitor şi jertfă, 
ceea ce înseamnă că Însăşi Persoana Sa e jertfă benevolă, 
că jertfa e persoana care se jertfeşte, că nu se poate dis- 
tinge între pasivitatea jertfei şi spontaneitatea jertfitorului, 
că nu se poate separa între starea pasivă a jertfei şi dis- 
poziţia activă a jertfitorului. Același este activ ca jertfitor și 
pasiv ca jertfă, mai bine zis, primitor al stării de jertfă; Ace- 
lași susţine în mod activ ca jertfitor starea Sa pasivă sau 
receptivă de jertfă. El Se predă activ şi susţine activ starea 
Sa pasivă sau receptivă de dăruire. Îmbinarea paradoxală 
de activ şi pasiv sau receptiv în starea de jertfă continuă, 
identică cu jertfitorul, înseamnă că în jertfa de Sine jertfi- 
torul continuă să susţină activ dăruirea Sa, împlinirea voii 
Celui căruia 1 S-a dăruit; să fie întru totul activ în această 
dăruire de Sine în favoarea Aceluia; să fie întreg pentru 
Acela, să nu fie în nici un fel pentru Sine. 

La această stare de jertfă continuă şi de jertfitor con- 
tinuu ne atrage Hristos şi pe noi. El nu ne jertfeşte ca obiec- 
te, ci ne atrage la o autojertfire ca subiecte, la o autodă- 
ruire activă şi la o rămânere în ea, împărtășindu-ne de sta- 
rea Lui de jertfă, în care EI, de asemenea, nu este obiect 
pasiv, ci dăruitor. Împărtășindu-ne deci de jertfa Lui, nu ne 
împărtășim numai de jertfă, ci şi de jertfitor. Prin aceasta 
devenim noi înşine nu numai jertfe, ci şi jertfitori sau preoţi 

ai jertfei noastre în acest sens restrâns. Numai așa jertfa 
noastră e întru miros de bună mireasmă, pentru că e ca şi 
a Lui, însăşi persoana noastră în stare de jertfă, de auto- 
dăruire voluntară, de menţinere activă în stare 'pasivă' de 
predare lui Dumnezeu şi semenilor, de trăire potrivit exclu- 
siv voii lor. Noi asistăm nu numai în Biserică la jertfa Lui. 

Deci pe de o parte Hristos ne aduce ca jertfe în calitate 
de Arhiereu împreună cu jertfa Sa, pe de alta, ne dăm noi 
înşine Lui ca jertfă, ca să ne aducă lui Dumnezeu şi Tatăl. 
Predându-Se EI Însuşi Tatălui şi umplându-Se astfel ca om 
de iubirea infinită a Tatălui şi faţă de Tatăl, ne atrage şi pe 
noi la această stare de predare, dar şi noi înşine ne aducem 
prin aceasta, dacă nu suntem numai pasivi în ea. Noi nu ne 
putem aduce jertfă Tatălui decât în Hristos, dar totuși tre- 
buie să ne oferim şi noi Tatălui din puterea jertfei lui 
Hristos, adică să ne aducem şi noi împreună cu EI; trebuie 
să depăşim prin aceasta limitele egoismului nostru, pentru 
ca, predându-ne Tatălui celui infinit, să participăm ca par- 
teneri la iubirea-Lui. Din jertfa lui Hristos iradiază o putere 
magnetică,  atrăgându-ne şi pe noi la jertfirea noastră. 
Autojertfirea noastră e plină astfel de autojertfirea lui 
Hristos55. Jertfa noastră constă într-o vieţuire curată, în 
rugăciune şi în alte daruri pentru semenii noştri lipsiţi şi 
pentru întreţinerea lucrării Bisericii în vederea mântuirii. 
Jertfa noastră constă în esenţă în renunţarea la noi, pentru 
a intra în relaţia iubitoare cu Dumnezeu cel infinit. 

Sfântul Chirii din Alexandria zice: "Căci toată vremea şi 
fără încetare, de la început până la sfârşit, înălţăm în Hristos 
buna mireasmă prin toată virtutea în cortul sfânt, adică în 
Biserică. Pentru că fumul ce se ridică din Miel dimineaţa şi 
către seară e un chip al Celui ce din pricina noastră şi în 
favoarea noastră Se înalţă spre Tatăl întru miros de bună 


55. "Dar şi noi înşine suntem uniţi cu Tatăl, când se ridică din noi 
buna mireasmă a mirelui Hristos”. (Sfântul Chiril al Alexandriei, 
inchinare în Duh şi Adevăr, cartea X, P.G. 68, col. 664). 

mireasmă, aducând împreună cu Sine şi viaţa celor ce au 
crezut în EI, Care are întru nădejde strălucirea slavei şi a 
Împărăţiei'56. Pătrunşi de EI ca ipostas fundamental al nos- 
tru, ne umplem de dispoziţia Lui de jertfitor şi suntem 
atraşi şi noi în actul Său de autojertfire. Sau: 'Căci dacă nu 
murea Hristos pentru noi, n-am fi fost primiţi noi spre miros 
de bună mireasmă lui Dumnezeu Tatăl. Dar o dată ce S-a 
desăvârşit E] (ca om) prin pătimiri, venim după EI îndată ca 
dar sfinţit lui Dumnezeu şi Tatăl şi ne oferim pe noi înşine 
jertfă cu adevărat duhovnicească'57. 

Hristos e Arhiereul continuu, pentru că continuu mijlo- 
ceşte intrarea noastră la Dumnezeu Tatăl, prin starea Lui 
de predare faţă de EI; pentru că continuu mijloceşte intra- 
rea noastră în relaţia iubitoare cu Tatăl, primindu-ne în rela- 
ţia iubitoare a Sa cu Tatăl și făcându-ne să uităm de noi 
înşine, sau de limitarea noastră prin egoism, ca să intrăm 
în relaţia iubirii infinite ca parteneri ai Tatălui, împreună cu 
Hristos. 

Dar intrarea aceasta a noastră la Tatăl e şi un act al nos- 
tru, adică o predare a noastră, din puterea predării lui 
Hristos. Ne eliberăm de noi înşine și de patimile noastre 
prin libertatea deplină a subiectului central al nostru. "Căci 
Hristos este Arhiereul cu adevărat şi mare, Mijlocitorul rân- 
duit. Căci precum scrie dumnezeiescul Pavel: “intru El 
avem apropiere în Duh către Tatăl' (Ef. 2, 18; Rom. 5, 2). 
Deci cei ce voiesc să-şi predea (să se jertfească, sfinţească 
- xadepovv -) sufletul lui Dumnezeu Tatăl, prin mijlocirea lui 
Hristos, trebuie să fie liberaţi de orice pată'58, adică de 
orice gând sau patimă care-i limitează, care nu-i lasă să 
intre în relaţia de iubire nesfârşită cu Dumnezeu cel per- 
sonal şi, prin EI, cu semenii. 


56. Ibidem, cartea X, col. 761. 
57. Ibidem, cartea XVII, col. 1089, 
ii 58. Ibidem, cartea XV, col. 957 B. 

b. Preoţia lui Hristos în Biserică prin preoţia generală. 
În felul acesta toţi sunt preoţi şi jertfe în Biserică, toţi sunt 
învăţători şi călăuzitori spre mântuire ai lor şi ai altor cre- 
dincioşi apropiaţi, sau şi ai altor oameni, dar fără o răspun- 
dere formală pentru comunitatea bisericească. "După Sfin- 
ţii Părinţi, omul este în acelaşi timp împărat, prooroc şi 
preot ca şi Hristos: împărat, în virtutea stăpânirii lui peste 
patimi; preot, din cauza autojertfirii; prooroc, ca un iniţiat 
în tainele dumnezeieşti'59. Rugăciunile pe care le fac cre- 
dincioșii personal şi viaţa de jertfă pe care o practică pen- 
tru ei înşişi şi în relaţiile lor cu alţii îşi iau puterea din adu- 
cerea continuă a jertfei lui Hristos şi din împărtășirea de ea. 

Dar aceasta se face evident cu deosebire în faptul că, 
pe lângă rugăciunile lor individuale, pe lângă jertfele făcute 
pentru alte persoane lipsite, unele din rugăciunile şi jertfele 
lor le încredinţează celui care aduce pe Hristos ca jertfă, spre 
a le alătura, ca jertfă a lor, jertfei lui Hristos aduse prin el. 


c. Preoţia lui Hristos în Biserică prin preoţia slujitoare. 
Dar această jertfă n-o poate aduce orice credincios, căci în 
acest caz nu s-ar mai arăta că ea e adusă 'pentru toţi”, ci 
fiecare ar aduce-o pentru sine. Ea trebuie să fie adusă de 
unul pentru toţi, reprezentând pe Hristos, Care, ca unul, Se 
aduce jertfă pentru toţi. Acesta e preotul, slujitor al Bise- 
ricii, cu răspundere pentru o comunitate. Prin aceasta se 
arată în acelaşi timp conștiinței credinciosului că el are ne- 
voie de Hristos ca Mijlocitor. Preotul simbolizează pe Hristos 
ca Mijlocitor, simbolizează faptul că omul nu poate intra 
prin sine în relaţia iubitoare nesfârşită cu Dumnezeu. 

Deci slujirea preoțească, învăţătorească şi împărăteas- 
că generală, cu caracter individual, are nevoie de preoţia 
slujitoare a Bisericii sau a comunităţii ca bază a ei. 


59. Paul Evdokimov, 'Holiness in the Orthodox Tradition', în vol. 
Man's concern with holiness, Holder & Stoughton, p.131. 

Şi precum Hristos nu Şi-a luat preoţia de la Sine, aşa nu 
şi-o pot lua de la ele nici persoanele rânduite la această 
preoţie slujitoare şi nu le-o poate da nici comunitatea. 

Pe de altă parte, Hristos ca Mijlocitor mijloceşte către 
Dumnezeu Tatăl, având ca scop să obţină ca om iertarea 
pentru oameni de la Dumnezeu. Ca atare El nu-Şi ia singur 
preoţia, ci e rânduit în slujba de Mijlocitor de către Dum- 
nezeu Tatăl: "Şi nici nu-Şi ia de la Sine slujba aceasta, ci 
dacă este chemat de Dumnezeu, după cum şi Aaron; aşa şi 
Hristos nu S-a preamărit pe Sine Însuşi, ca să Se facă Ar- 
hiereu, ci Cel ce a grăit către EI: 'Tu eşti preot în veac, după 
rânduiala lui Melchisedec' (Evr. 5, 4-6). 

De aceea nici cel prin care se simbolizează Hristos, ca 
preot deosebit de credincioşi, nu-şi poate lua preoţia de la 
sine, căci în acest caz şi-ar lua-o fiecare credincios de la 
sine şi nu s-ar mai respecta adevărul că preotul e chemat 
de Dumnezeu şi nu s-ar mai recunoaşte faptul că prin preot 
este simbolizat Hristos, ca deosebit de fiecare credincios şi 
de toţi laoalaltă, ca Mijlocitor al lor. De aceea preotul nu 
poate primi preoţia lui nici de la comunitate, căci comuni- 
tatea e compusă din membrii ei care nu sunt preoţi. Comu- 
nitatea trebuie să recunoască şi ca întreg, sau ca Biserică, 
faptul că Hristos, în calitate de Cap al ei, este altceva decât 
ea ca trup al Lui, că ea însăși are nevoie de Hristos ca Mijlo- 
citor, iar faptul acesta trebuie să se facă vizibil prin preotul 
slujitor şi mijlocitor. Atât credincioşii ca persoane indivi- 
duale, cât şi comunitatea trebuie să se refere la Hristos ca 
la Mijlocitorul deosebit de ei şi de ea, prin preoţii care nu 
sunt rânduiţi preoţi de comunitate, ci sunt rânduiţi de Dum- 
nezeu asemenea lui Hristos, ca chipuri vizibile ale lui 
Hristos, sau ca organe ale Lui. 

Preoţia ca activare în planul sensibil a preoţiei nevăzute 
a lui Hristos, sau a mijlocirii Lui către Dumnezeu, e un dar 
al lui Dumnezeu. Credincioşii au mereu nevoie de preotul 
vizibil, deosebit de ei, pentru că au mereu nevoie de [ristos, 

ca Mijlocitor. Omul nu-şi răpește mântuirea de la Dum- 
nezeu, cum ar fi în cazul când s-ar face el însuşi preot. Nici 
comunitatea nu o poate răpi, ca să dea preoţia de la sine. 
Precum Hristos a fost trimis de Tatăl ca Mijlocitor, aşa preo- 
ţii şi episcopii sunt trimişi de Hristos ca cei prin care Își 
împlineşte în mod văzut lucrarea Sa mijlocitoare sau mân- 
tuitoare. De aceea ei primesc de la Hristos Duhul Său, ca 
Hristos să săvârşească prin ei lucrarea Sa de mântuire. 
"Precum M-a trimis pe Mine Tatăl şi Eu vă trimit pe voi... 
Luaţi Duh Sfânt; cărora le veţi ierta păcatele, iertate vor fi, 
iar cărora le veţi ţine, ţinute vor fi' (In 20, 23). Sau: 'Eu 
v-am ales pe voi şi v-am pus pe voi, ca să mergeţi şi roadă 
să aduceţi și roada voastră să rămână" (In 15, 16). 

Respingând preoţia slujitoare a Bisericii, concepţia pro- 
testantă a respins necesitatea împărtăşirii noastre de jert- 
fa lui Hristos şi deci necesitatea prezentării ei în continuare 
în Biserică, deci şi pe Hristos în această stare de jertfă. 
Aceasta o face însă Hristos până azi şi de aceea până azi El 
trimite pe slujitorii acestei jertfe. Hristos a chemat prin 
Apostolii Săi pe urmaşii lor, primii episcopi, apoi prin fie- 
care generaţie de episcopi alţi episcopi şi prin fiecare epis- 
cop, pe preoţii Bisericii locale păstorite de EI. 

d. Cele trei trepte ale preoţiei. Apostolii, ca martorii lui 
Hristos cel înviat şi ca pietre de temelie pe care s-a înte- 
meiat Biserica, nu au urmaşi. Dar ca deținători ai plenitu- 
dinii harului întregii slujiri mântuitoare în Biserică, au ca 
urmaşi pe episcopi într-o succesiune neîntreruptă. 'Apos- 
tolii ne-au binevestit, fiind trimişi de lisus Hristos. lar Hristos 
a fost trimis de Dumnezeu. Hristos e deci de la Dumnezeu 
şi Apostolii de la Hristos"60. Hristos a transmis Apostolilor 
“toate câte le-a auzit de la Tatăl" (In 15, 15). În continuare 
şi cei ce au urmat Apostolilor, "fiind rânduiţi episcopi în di- 


60. Clement Romanul, 1 Cor. 42, 1-4; 44, 2 urm. 

ferite părţi, sunt după hotărârea lui lisus Hristos'6l. Ei ur- 
mează, potrivit Sfântului Ignatie, Apostolilor "ca lisus Hristos, 
Tatălui", continuând lucrarea lor62. După Clement Roma- 
nul, Apostolii predicând “în ţări şi oraşe... au pus începu- 
turile Bisericilor, cercând în Duhul pe episcopi şi pe diaco- 
nii celor ce aveau să creadă... Au aşezat pe cei mai înainte 
pomeniţi şi le-au rânduit că, de vor adormi, să le urmeze în 
slujba lor sfântă (Liturghia) alţi bărbaţi probaţi'65. Astfel 
"episcopii, urmaşii Apostolilor, sunt socotiți părtaşi ai ace- 
luiaşi har arhieresc şi ai aceleiaşi învățături şi păzitori ai 
Bisericii'64. 

Fiecare episcop e urmașul tuturor Apostolilor, căci fie- 
care Apostol se afla în comuniune cu toţi ceilalți Apostoli. 
lar după aceea, fiecare episcop e hirotonit de mai mulţi 
episcopi în numele întregului episcopat, primind acelaşi 
har şi aceeaşi învăţătură pe care le-au avut toţi Apostolii şi 
toţi episcopii şi odată cu aceasta putând împărtăşi preo- 
ților, şi prin ei credincioșilor eparhiei sale, acelaşi har şi 
aceeaşi învăţătură neschimbată, care sunt în toată Biseri- 
ca65, sau punându-i în comuniune cu Acelaşi Hristos, Care, 
aducându-Se Tatălui ca jertfă în continuare, Îşi ţine umani- 
tatea Sa în legătura iubirii nesfârşite cu Tatăl. 


e. Succesiunea harului sau Hristos în continuarea lu- 
crării Sale preoţeşti prin alţi slujitori. Succesiunea neiîntre- 


61. Ignatie al Antiohiei, Ef. 3, 2. 

62. Smirn. 8, 1. 

65. 1 Cor., cap. 42-44. 

64. Idem, Refutatio omnium haeresium |, la |. Karmiris, op. cit., p. 400. 

65. |. Karmiris, op. cit., p. 466. Vezi tot la el şi citatul din G. 
Fiorovski (Le Corps du Christ vivant, p. 33): 'L'unit€ charismatique de 
VEglise est assuree par la succession apostolique... qui est un organe 
charismatique qui assure /'unit€ du corps vivant... C'est par son €veque, 
le plus exactement dans son €vâque, que chaque €glise locale ou parti- 
culiere est incluse dans la totalite de /'Eglise catholique (totale). Par son 
eveque, elle est unie aux sources premieres de la vie charismatique de 
VEglise lice â la Pentecâte'. 

ruptă a harului de la Apostoli nu înseamnă numai că râul 
harului sau al dragostei nesfârşite a lui Hristos vine numai 
din trecut, din persoanele care au mijlocit-o, în mod ori- 
zontal, printr-un lanţ de intermediari. Dacă cel ce lucrează 
prin orice săvârşitor al unei Taine este Hristos Însuşi, sau 
dacă Hristos Însuşi Îşi comunică prin el iubirea Sa faţă de 
Tată! şi faţă de cei ce primesc Tainele, în episcopii care 
hirotonesc un nou episcop lucrează Hristos Însuși, Cel ce 
Se află în cer și în Biserică, comunicându-Şi această iubire. 
Harul vine şi de sus de fiecare dată. Succesiunea înseamnă 
numai că Acelaşi Hristos, Care a lucrat începând de la 
Apostoli în toţi episcopii de până acum, lucrează prin mij- 
locirea rugăciunilor episcopilor hirotonisitori şi asupra nou- 
lui hirotonit şi va lucra şi prin Tainele ce le va săvârşi el ca 
episcop. Hristos e o prezenţă directă pentru noul episcop, 
dar e Acelaşi care a fost o prezenţă directă şi pentru epis- 
copii din tot trecutul. 

Hristos rânduieşte invizibil în mod direct şi vizibil prin 
episcop pe episcopi, pe preoţi şi pe diaconii din orice timp, 
comunicându-le pe Duhul Sfânt sau iubirea nesfârşită de 
Dumnezeu şi a lui Dumnezeu care se află în trupul Său. Dar 
le-o comunică prin rugăciunile celor dintâi Apostoli, apoi 
ale episcopilor (episcopi: Fapte 20, 28; 2 Tim. |, 6; Tit 1, 5; 
preoţi: 1 Tim. 5, 22; Fapte 14, 23; diaconi: Fapte 6, 6; 
1 Tim. 3, 10 etc.). Mijlocirea slujbei episcopale şi preoţeşti 
implică totdeauna şi o dimensiune a trecutului, căci impli- 
că continuitatea Aceluiaşi Hristos, dar şi realitatea vie a 
celor ce ne transmit harul iubirii lui Hristos prin credinţa 
lor. Credinciosul, în care lucrează acum Hristos prin mijlo- 
cirea unui preot, Îl primeşte prin mijlocirea unui preot; 
acesta a primit harul în trecut prin credinţa lui, printr-un 
episcop care credea. El primeşte prin mijlocirea unui preot 
care a primit harul de la Hristos pentru că crede în EI şi l-a 
primit de la un episcop care şi el credea în Hristos. Timpul 
cu succesiunea lui e inclus în însuşi faptul că harul se 

primeşte printr-o persoană care-l are deja şi crede şi se 
roagă. Harul vine prin mijlocirea unor persoane care ne 
transmit odată cu el şi credinţa lor prin Duhul Sfânt. Astfel, 
odată cu succesiunea harului de la Apostoli avem şi suc- 
cesiunea credinţei de la ei. Preoţia ca mijlocitoare obiec- 
tivă a lui Hristos, Care S-a făcut şi rămâne EI Însuşi un Mij- 
locitor obiectiv, include în ea actualitatea prezentă a lu- 
crării lui Hristos, dar a Aceluiaşi Hristos care a lucrat în tot 
trecutul Bisericii. 

Preoţia slujitoare, care ne face prezentă într-un anumit 
loc şi timp jertfa lui Hristos pentru a ne împărtăşi de ea, 
înseamnă că Hristos e în continuare ca Arhiereu identic cu 
jertfa Lui. Nu se poate despărţi jertfa benevolă a lui Hristos, 
de Hristos Însuşi, ca Arhiereu, sau ca Mijlocitor obiectiv. 

Protestantismul a respins realitatea obiectivă a Arhie- 
reului sau Mijlocitorului Hristos, Care face eficientă lucra- 
rea Sa mântuitoare în continuare dând posibilitate credin- 
cioşilor să se împărtăşească de ea. Concepţia protestantă 
a făcut să depindă mântuirea numai de subiectivitatea 
umană individuală. Mijlocirea lui Hristos s-a epuizat, după 
concepţia creştinismului occidental, pe Cruce, ca într-un 
act pur juridic şi deci suficient, şi nu mai e nevoie de ea în 
continuare. Depinde acum exclusiv de noi să credem că 
mijlocirea de pe Golgota a rezolvat de fapt diferendul din- 
tre noi şi Dumnezeu. 

Prin preoţia sa slujitoare, preotul nu e scos nici el, ca 
persoană individuală, din necesitatea rugăciunilor pentru 
sine, asemenea tuturor credincioşilor. Slujind jertfa lui Hristos 
pentru comunitate și legând de ea rugăciunile pentru cre- 
dincioşi, se include şi pe sine între aceştia, scoțând la pros- 
comidie o părticică şi pentru sine. Pe lângă aceea cere şi el 
altor preoţi să se roage pentru el la săvârşirea Euharistiei. 
În preoţia lui slujitoare include şi jertfa şi rugăciunea lui 
individuală şi în aceasta e arătată unitatea lui cu ceilalţi slu- 
jitori. lar dacă nu-şi împlineşte preoţia lui cu vrednicie, sau 

dacă nu se roagă și nu-și aduce şi jertfa lui pentru sine, îşi 
riscă mântuirea personală. 

La fel şi episcopii. Căci pentru menţinerea unităţii în 
Biserică s-a rânduit încă de la Apostoli, pe baza poruncii 
Mântuitorului şi a practicii Bisericii de la început - ba chiar 
pe baza exemplului Mântuitorului, Care pe lângă cei 12 
Apostoli mai avea şi un cerc mai larg de ucenici -, ca preo- 
ţia în Hristos să se exercite prin trei trepte: episcopi, preoţi 
şi diaconi. 

f. Rolul preoţiei slujitoare în menţinerea unităţii Bise- 
ricii. Dacă preotul ţine în unitate o comunitate liturgică, 
adunând pe toţi membrii ei, cu rugăciunile lor, în jurul jert- 
fei Domnului, episcopul menţine unitatea între preoţii unei 
Biserici locale reprezentând pe Hristos față de o comuni- 
tate mai largă şi menţinând prin aceasta în unitate Biserica 
dintr-un anumit teritoriu. Reprezentând pe Hristos în acea 
unitate mai largă a Bisericii, el hirotoneşte pe preoţii din 
cuprinsul ei. Apoi prin comuniunea fiecărui episcop cu toţi 
episcopii, începută prin hirotonia unui episcop de către 
mai mulţi episcopi, ca reprezentanţi ai întregii Biserici, se 
menţine unitatea întregii Biserici. 

Dar episcopii rămân şi ei, ca persoane umane, încadraţi 
în comunitate, ca mădulare ale corpului lui Hristos, mân- 
tuindu-se în cadrul corpului lui Hristos. Legea comuniunii e 
valabilă şi pentru ei. De aceea relaţia între preotul şi epis- 
copul slujitor şi comunitate nu se poate reduce la o singură 
formulă. EI este şi mijlocitor al lui Hristos, dar este şi mem- 
bru al Bisericii ca trup al lui Hristos. Nici un episcop nu se 
singularizează, nu devine substitut văzut exclusiv al unicu- 
lui cap, Hristos. De aceea Hristos a lăsat la conducerea vă- 
zută a Bisericii comuniunea Apostolilor și după ei comuniu- 
nea episcopilor, ca urmaşi ai comuniunii Apostolilor, nu pe 
Petru singur şi pe urmaşii lui. Prin aceasta episcopul este 
încadrat nu numai în comunitatea Bisericii, ci şi în comu- 
niunea episcopatului, între ele fiind o strânsă legătură. Fie- 

care membru al Bisericii, chiar episcop de-ar fi el, se mân- 
tuiește în dependenţa de Hristos şi în comunitatea Bisericii, 
pentru că Acelaşi Hristos este în toţi membrii Bisericii, 
unindu-i ca pe un corp al Său în infinitatea iubirii Sale faţă 
de Tatăl şi a Tatălui faţă de ei. De aceea un episcop e hiro- 
tonit de mai mulţi episcopi, ca reprezentanţi ai întregului 
episcopat, şi prin aceasta, de Hristos în calitatea Lui de Cap 
al întregii Biserici, căreia îi mijloceşte lucrarea Sa prin între- 
gul episcopat, prin toţi preoţii în comuniune prin episcopi. 

Dar relaţia între preot sau episcop şi Hristos nu se 
poate reduce la o formulă simplistă nici din alt punct de 
vedere. Cel ce ierurghiseşte prin el Euharistia este Hristos 
Însuşi. Hristos este şi în Liturghie nu numai jertfă, ci şi jert- 
fitor. Ca atare nu este jertfit propriu-zis de episcop sau de 
preot, ci Se jertfeşte Hristos Însuşi. El 'Se sfarmă şi nu Se 
desparte', El Se dăruieşte celor ce se împărtăşesc "prin 
mâna Lui cea atotputernică'. Prefacerea darurilor în Trupul 
şi Sângele lui Hristos se săvârşeşte prin Duhul lui Hristos, 
dar pe Duhul Îl trimite Hristos şi împreună cu Duhul este şi 
El de faţă. Deşi pentru zidirea sufletească a credincioşilor e 
de dorit ca preoţii şi episcopii să aibă o viaţă duhovniceas- 
că exemplară, adică să se aducă şi ei jertfă împreună cu 
Hristos, totuşi întrucât Hristos Însuşi aduce şi dăruieşte 
prin preot şi episcop trupul şi sângele Său întregii comuni- 
tăţi bisericești, aducerea şi dăruirea Lui în Taine nu ŞI-o 
face dependentă de vrednicia preotului şi a episcopului, 
întrucât nevrednicia lor nu e nevrednicia lui Hristos și a Bi- 
sericii ca trup al lui Hristos, Care se află în relaţia iubirii 
nesfârşite cu Dumnezeu. Sfântul loan Gură de Aur zice că 
Hristos "lucrează prin toţi (preoţii şi episcopii), pentru a 
mântui poporul, chiar dacă ei ar fi nevrednici'66. Hristos Se 
pune prin aceasta în legătură directă cu poporul credincios, 
sau Se află într-o legătură pe care o intensifică, chiar prin 





66. Omil. la 2 Tim., 2, 3, P.G. 62, col. 610. 

actele slujitorilor nevrednici. Curios e că, chiar cei ce ar 
avea mai multă independenţă de slujitorii Bisericii în relaţia 
lor cu Hristos, se smintesc mai mult de nevrednicia lor, 
deci dau mijlocirii un sens mai important decât îl are de 
fapt. Mijlocirea trebuie luată mai mult ca ocazionare, ca 
mediere străvezie, decât ca impropriere personală de către 
slujitor a darului de la Hristos şi ca transmitere în felul 
acesta, la credincioşi. 


g. Precizări ale relației episcopului și preotului cu 
Hristos. Deci mijlocirea preotului nu e identică cu o substi- 
tuire a lui [Hristos; preotul nu a devenit un alt Hristos. Pu- 
terea lui Hristos lucrează prin preot, mai bine zis prin actul 
lui, care nu e propriu-zis al lui, ci al Bisericii, fără să devină 
puterea preotului. Dar puterea lui Hristos nu vine prin preot 
nici numai ca printr-un canal pasiv, ci el trebuie să se roa- 
ge, să participe la ceea ce se petrece prin rugăciune pentru 
ceilalţi. Şi întrucât definiţia preotului e redată prin a aduce 
rugăciuni pentru popor către Dumnezeu, făcându-şi oare- 
cum rugăciunile lor rugăciunile sale şi trimiţându-le la alta- 
rul de sus, Sfântul Grigorie de Nazianz spune că el este '"im- 
preună-slujitor (ovviepevoovra) cu Hristos'67. Rugăciunea 
arată iarăşi pe preot, ca om ce se roagă pentru ceilalţi, ase- 
menea lui Hristos, dar având eficacitatea în mijlocirea lui 
din mijlocirea lui Hristos. Hristos vrea să Se folosească de 
acest om în rugăciune pentru a lucra mântuirea. 'Căci stă 
preotul, nu coborând foc, ci pe Duhul Sfânt; şi rugăciunea 
lui se întinde mult, ca vreo flacără de sus coborându-se să 
se consume cele puse înainte, ca harul coborând peste 
jertfă, prin ea să aprindă sufletele tuturor şi să le facă mai 
strălucitoare ca argintul incandescent'68, adică să le umple 
de entuziasmul iubirii de Dumnezeu, asemenea lui Hristos 
ca om. 


67. Cuv. II apologetică, P.G. 35, col. 481 A. 
68. Sfântul loan Gură de Aur, Despre preoţie, cartea Ul, P.G. 48, coi. 
642 D. 

De ce a ales Dumnezeu o anumită persoană ca, prin ru- 
găciunile ei, însoţite de rugăciunile comunităţii, să ocazio- 
neze pogorârea Duhului? Pentru că trebuia să aleagă pe 
unul, ca să facă vădită slujirea de Mijlocitor obiectiv a lui 
Hristos. Dar putea alege pe oricare, cu condiţia ca să crea- 
dă şi să se pregătească pentru această slujire. 

Astfel preotul, deşi prin rugăciunile sale ocazionează 
lucrarea lui Hristos, rămâne om, care are trebuinţă și el de 
mântuire, rămâne așa de mult om, că se roagă mai mult 
decât ceilalţi, în conştiinţa că nu a lui este lucrarea mântui- 
toare ce se efectuează prin har, ci a Duhului lui Hristos. 
Conștient că prin puţinătatea lui omenească, săvârșind 
Taine atât de mari, lucrează Însuşi Hristos, departe de a se 
mândri, el săvârşeşte rugăciunile şi actele sale sensibile, 
prin care Hristos săvârşeşte nevăzut lucrarea Sa mântui- 
toare, cu o frică mai cutremurătoare decât a oricărui credin- 
cios. "Doamne, trimite mâna Ta dintru înălţimea locaşului 
Tău şi mă întăreşte spre slujba ce-mi este pusă înainte, ca 
neosândit stând înaintea înfricoșatului Tău altar, să săvâr- 
şesc slujba cea fără de sânge" (Rugăciunea de la începutul 
Proscomidiei, din Liturghia Sfântului loan Gură de Aur). 

Aceeaşi conştiinţă îndoită, a puterii dumnezeieşti pe 
care Hristos Însuşi o exercită prin el şi a nevredniciei sale 
omeneşti, o trăieşte preotul şi în Taina Pocăinţei, în care se 
exercită prin el puterea supraomenească de iertare a păca- 
telor, dar care totuşi nu e a lui. "Cele ce le săvârşesc (preo- 
ţii) jos, acestea le face Dumnezeu sus și Stăpânul întăreşte 
judecata robilor: "Căci celor ce veţi ierta păcatele, iertate 
vor fi şi celor ce le veţi ţine, ţinute vor fi' (in 20, 23). Ce 
putere va fi mai mare ca aceasta? Toată judecata a dat-o 
Tatăl, Fiului (In 5, 22). Dar văd că toată a înmânat-o Fiul, 
acestora'69. Numai golindu-se pe sine, prin smerenie, de 
toată mândria, primeşte cu sensibilitate intrarea puterii iu- 





69. Ibidem, col. 645 C. 

bitoare a lui Dumnezeu în el şi prin el trece cu aceeaşi sen- 
sibilitate la alţii, şi așa preotul sau episcopul se face şi lăun- 
tric un mijlocitor al harului lui Hristos, trăind într-o comu- 
niune cu cei ce primesc acest har, sau iubirea nesfârșită a 
lui Hristos care vrea să-i unească pe toţi atât cu Sine cât şi 
întreolaltă. Dacă el nu trăiește cu extremă smerenie fiorul 
actului dumnezeiesc care se săvârşeşte prin el, el rămâne 
oarecum în-afara acestei comunităţi a celorlalţi credincioşi 
cu Hristos, adică a credincioşilor care-L primesc pe Hristos 
prin el. În felul acesta, mai mult se folosesc credincioşii de 
preoția preotului decât preotul însuşi. 

Dar faptul că puterea lui Hristos se exercită prin el inde- 
pendent de vrednicia lui nu înseamnă că preotul trebuie să 
folosească arbitrar puterea care se exercită prin el, chiar 
dacă este nevrednic. Ci trebuie să se silească să-şi identi- 
fice judecata şi atitudinea sa faţă de credincioşi cu a lui 
Hristos, nu să considere că o poate identifica pe a lui Hristos 
cu a sa. În sensul acesta, Hristos Însuşi rosteşte judecata 
prin preot. Subiectivitatea umană trebuie să se identifice 
cu obiectivitatea lui Hristos în Taina Pocăinţei şi cu blânde- 
ţea şi smerenia lui Hristos în toate atitudinile ei. Ea trebuie 
să se conformeze deplin cu judecata şi cu atitudinea lui 
Hristos, mai bine zis să se adâncească în iubirea de oameni 
a lui Hristos, sau să se facă organul ei corespunzător, con- 
ştientă mereu că nu ea este acest ocean de iubire. 

Preotul trebuie să caute să se conformeze cât mai de- 
plin cu realitatea iubirii lui Hristos, printr-o responsabilitate 
deosebit de accentuată a sa ca slujitor faţă de Sţăpânul iu- 
bitor al tuturor, Care ne-a arătat căile prin care vrea să ne 
mântuiască. Responsabilitatea aceasta pune din nou în re-. 
lief starea subordonată a preoţiei umane, dar şi dependen- 
ţa mântuirii noastre de Mijlocitorul Hristos. Căci Mijlocitorul 
Hristos este animat de suprema respsonsabilitate pentru 
suflete în faţa Tatălui ceresc, şi din responsabilitatea aceas- 
ta se hrăneşte și responsabilitatea preotului văzut al Bise- 

ricii, dat fiind că el e răspunzător de împlinirea respon- 
sabilităţii lui Hristos faţă de Tatăl pentru credincioşi, şi prin 
această împlinire pune şi mai mult în evidenţă calitatea de 
Mijlocitor a lui Hristos faţă de Tatăl și faţă de noi, dar şi ca- 
litatea preotului de mijlocitor al lui Hristos. 

Sfinţii Părinţi leagă strâns slujirea învăţătorească și cea 
pastoral-conducătoare de cea preoțească, săvârşitoare a 
Tainelor. Mirenii îşi pot da învățături şi îndemnuri de la per- 
soană la persoană, dar răspunderea pentru luminarea în- 
tregii comunităţi în întreaga învăţătură a lui Hristos o au 
episcopii şi preoţii. Prin învăţătură se apără trupul lui Hristos 
cel tainic de contestările străine. "De aceea e trebuinţă de 
multă străduinţă, ca Cuvântul lui Dumnezeu să locuiască în 
noi cu îmbelşugare. Căci pregătirea noastră nu ne este spre 
un singur fel de luptă, ci acest război e variat şi e purtat de 
mulţi vrăjmaşi. De aceea trebuie să apărăm cetatea din 
toate părţile'70. “Mie mi se cere în conducerea omului arta 
artelor, ştiinţa ştiinţelor”. "Medicina se ostenește pentru tru- 
puri din materia fragilă şi trecătoare, care se va desface". 
"lar osteneala preoţiei se referă la sufletul dumnezeiesc şi 
din Dumnezeu, părtaş la noblețea de sus şi tinzând spre 
aceea'7l. "Dacă ar fugi toţi de această, să-i zicem, slujire 
sau conducere, ar şchiopăta în cea mai mare măsură, n-ar 
mai rămâne frumoasă plenitudinea Bisericii'72. 

Cea mai mare parte a tratatelor despre preoţie ale Sfin- 
ţilor loan Gură de Aur şi Grigorie de Nazianz se ocupă cu 
datoria preotului de a învăţa. Pentru aceasta se cere o asi- 
duă pregătire, o mare osteneală, o continuă preocupare nu 
numai de studiu, ci şi de curățirea sa de păcate. "Preotul 
trebuie să se curățească întâi, apoi să curețe; să se înţelep- 
ţească, apoi să înţelepţească; să se facă lumină, apoi să 
lumineze; să se apropie de Dumnezeu, apoi să apropie pe 


70. Ibidem, cartea IV, col. 664. 
71. Sfântul Grigorie de Nazianz, Cuv. 1] apol., P.G. 35, col. 423. 
72. Ibidem, col. 412. 

alţii; să se sfinţească, apoi să sfinţească; să conducă cu 
mâinile, să sfătuiască cu priceperea'75. Se vede de aici ce 
fel de învăţătură trebuie să dea preotul şi episcopul: învă- 
ţătura prin care să conducă pe oameni la Dumnezeu, la 
legătura curată şi iubitoare cu El. Pentru aceasta se cere o 
mare cunoștință de om şi o mare iubire de el. Toată învă- 
ţătura pe care o dă trebuie să se refere la relația omului cu 
Dumnezeu, sau a lui Dumnezeu cu omul, căutând să inten- 
sifice această relaţie, să-l pregătească pe om pentru ea, 
ajutându-l să se purifice de patimi, de egoism, de tot ce-l 
mărgineşte şi-l închide în sine şi în lumea aceasta. Este o 
învăţătură teandrică, urmărind înfăptuirea şi adâncirea le- 
găturii omului cu Dumnezeu, până la unirea lor. Căci aceas- 
ta este învăţătura care mântuieşte, care-i asigură omului 
veşnicia în legătură cu Dumnezeu cel netrecător. 

Dacă slujirea învăţătorească şi conducătoare e strâns 
legată de săvârşirea Tainelor, întrucât apropierea omului de 
Dumnezeu nu se poate înfăptui fără venirea harului în ea 
ca putere a lui Dumnezeu, un episcop nu poate avea în Bi- 
serică primatul jurisdicţional şi infailibilitatea în domeniul 
învăţăturii, fără suportul acestui primat într-o Taină spe- 
cială, adică fără dreptul de a săvârşi unele Taine în exclu- 
sivitate, sau fără o supremație în săvârşirea unor Taine. 
Episcopul Romei neavând în exclusivitate dreptul în săvâr- 
şirea unor Taine, sau neprimind un har deosebit printr-o 
Taină specială, nu poate decide singur nici în materie de în- 
văţătură, sau de conducere bisericească. De fapt, în Noul 
Testament, nu e nici un caz în care Petru, de al cărui pre- 
tins primat se prevalează episcopii Romei ca pretinşi succe- 
sori ai lui, să poruncească Apostolilor. Dimpotrivă, îl vedem 
pe Sfântul Pavel dând sfaturi episcopilor instituiţi de el: Tit 
şi Timotei. 


73. Ibidem, col. 480, 


le | 

h. Sinodalitatea episcopatului şi condiţionarea ei de so- 
bomicitatea Bisericii. Dreptul episcopilor în săvârşirea Tai- 
nelor fiind egal, iar hirotonia fiecăruia dintre ei săvârşindu-se 
de mai mulţi episcopi în comuniune, în comuniune se exer- 
cită şi hotărârile lor în chestiuni de învăţătură. Căci învăţă- 
tura nu e un domeniu pentru sine, ci prin ea se exprimă lu- 
crarea mântuitoare a lui Hristos în Biserică, lucrare ce se 
săvârșeşte în mod principal prin Taine. Subiectul propriu-zis 
al propagării şi lămuririi învăţăturii despre lucrarea mântui- 
toare a lui Hristos este Hristos Însuși, prin Duhul Sfânt. Dar 
Hristos învaţă prin toate mădularele trupului Său tainic, 
căci în toate lucrează şi în toate se luminează înţelesul 
acestei lucrări și caracterul ei şi în mod principal prin trep- 
tele ierarhiei, pe baza săvârșirii Tainelor de către ea, iar şi 
mai special prin episcopat, în comuniune actuală cu tot 
corpul Bisericii. Căci în tot corpul lucrează Hristos ca Arhie- 
reu-Miel, ca Învățător şi Păstor prin mijlocirea vizibilă a ie- 
rarhiei. 

Ţinerea lucrării de păstor de suflete (conducător spre 
mântuire) în strânsă legătură cu aceea de săvârşitor al Tai- 
nelor, sau de jertfitor şi jertfă prin puterea arhieriei lui 
Hristos, Care e în acelaşi timp şi jertfă (împărăţia Mielului 
înjunghiat), ajută să nu se prefacă lucrarea de păstorire a 
preoţilor şi episcopilor în acte de dominare, şi ar fi fost în 
măsură să oprească ieşirea episcopului Romei din inter- 
condiţionarea comuniunii. 

Conducerea ca păstorire a sufletelor spre mântuire e 
totdeauna o slujire; ea are caracter duhovnicesc, căci e de 
la Duhul Sfânt, împreună cu harul preoţiei. Ea nu urmă- 
reşte altceva decât mântuirea credincioşilor ca și celelalte 
slujiri ale preoţiei, sau punerea lor în relaţia de iubire nes- 
fârşită cu Hristos şi întreolaltă. Ea se conduce după pilda 
Mântuitorului, Care n-a venit să 1 se slujească, ci să-Şi dea 
sufletul Său ca jertfă pentru mulţi (Mt. 20, 25-28). 

Sfântul Apostol Pavel se socotea pe sine “slujitor” (S&- 
*ovo6), "frate" şi "impreună-lucrător', nevrând 'să stăpâneas- 
că asupra credinţei" creştinilor care 'au fost chemaţi la li- 
bertate', încetând să fie "sclavii oamenilor" (1 Cor. 3, 5-16; 
Gal. 5, 13; 2 Cor. 1,24). De aceea "puterea pe care i-a dat-o 
Domnul" o folosea, 'spre zidire, şi nu spre dărâmare' (2 
Cor. 13, 10). În special episcopul nu trebuie să uite nici- 
odată că 'cel ce e chemat la episcopat nu e chemat la dom- 
nie (ad principatum), ci la slujirea (ad servitutem) întregii 
Biserici'74%. 

Astăzi teologii catolici "progresiști" (Hans Kung) interpre- 
tează primatul papal ca "primat al slujirii" şi papei îi convine 
această înfrumusețare exterioară a feţei primatului. În sen- 
sul acesta ar vrea el să interpreteze cuvântul Domnului: 
"Cine va vrea să fie între voi primul, să fie slujitorul vostru' 
(Mt. 20, 26). Deci papa 'vrea' să fie întâiul, prin faptul că 
declară că este în exclusivitate slujitorul tuturor. Dar Hristos 
dă în aceste cuvinte fiecăruia îndemnul să fie întâiul în slu- 
jire; aceasta nu e un privilegiu al unei singure persoane. lar 
această aplecare a fiecăruia în faţa celorlalţi are ca rezultat 
comuniunea, iar în cazul episcopului, sinodalitatea, în care 
fiecare vrea să fie condiţionat de ceilalţi, vrea să ţină sea- 
ma de judecata celorlalţi, chiar în slujire. 

Biserica este în totalitatea ei de corp al lui Hristos infai- 
libilă, pentru că infailibil este Hristos, iar El exercită întrei- 
ta slujire în ea ca întreg. De infailibilitatea Lui se împărtă- 
şeşte deci Biserica în întregime, întrucât întreagă se împăr- 
tăşeşte de întreita Lui slujire. Episcopatul ia în materie de 
credinţă hotărâri în mod infailibil, tocmai pentru că le ia în 
numele Bisericii şi în legătură interioară cu ea şi ţinând 
seama de gândirea Bisericii legată de viaţa ei în Hristos. Şi 
aceasta o poate face episcopatul, pentru că le ia în comu- 
niune. Şi comuniunea asigură nu numai pe fiecare episcop, 


74, Origen, Omilii la Isaia, 6, 1, G.C.S., Origenes, tom. 8, p. 269. 


17 - Dogmatica - vol. II 





258 TEOLOGIA DOGMATICĂ ORTODOXĂ 


ci şi pe toţi la un loc împotriva veleităţii dictatoriale în Bise- 
rică. Fiecare şi toţi împreună sunt limitați în exercitatea 
dreptului de hotărâre în materie de credinţă, de intercondi- 
ţionarea lor reciprocă, dar şi de faptul că ei caută împreună 
acordul între ei în acordul cu tradiţia de totdeauna a Bise- 
ricii, prin aceea că îşi pun reciproc o frână faţă de orice ve- 
leitate de stăpânire pe care ar încerca să o manifeste unul 
sau altul. Istoria Bisericii Ortodoxe dovedeşte că practica 
sinodalităţii a ferit-o atât de orice schimbări în materie de 
credinţă, pe care deciziile de unul singur le-au adus în cato- 
licism, cât şi de haosul opiniilor individualiste din protes- 
tantism. Nici în catolicism, nici în protestantism nu a fost 
normativă tradiţia vie a Bisericii, practica ei de viaţă sacra- 
mentală şi spirituală, ci, în amândouă formaţiile creştine 
din Occident, dătătoare de ton a fost o speculație raţională 
individuală ruptă de viaţa Bisericii. În sinoadele ecumenice 
episcopii totdeauna semnau o hotărâre dogmatică, bazân- 
du-se pe credinţa şi pe viaţa sacramentală a Bisericilor lor, 
moştenite prin tradiţie. Formulele dogmatice nu erau decât 
expresia concisă a acestei credinţe practicate sau trăite în 
Biserică. De aceea aceste formule s-au putut încadra în 
cântările şi rugăciunile Bisericii. 

i. Preoţia slujitoare şi caracterul văzut al Bisericii. Preo- 
ţia cu cele trei trepte ale ei este atât de necesară Bisericii, 
încât fără ea 'nu se numeşte Biserică'75. De fapt, fără întrei- 
ta slujire a lui Hristos continuată prin organe vizibile nu este 
Biserică. lar această slujire continuă hrăneşte Biserica şi o 
ţine unitară şi vie prin faptul că Însuşi Hristos rămâne în 
Biserică şi Se impune conştiinţei ei ca Mijlocitor, deci ca 
Cel ce trebuie să aibă în slujitorul Bisericii chipul Său văzut 
de Mijlocitor. Am văzut că prin membrii ierarhiei ca mijloci- 
tori obiectivi ai noștri către Dumnezeu se activează în mod 
vizibil mijlocirea obiectivă a lui Hristos. 


75. Sfântul Ignatie, Smirn. 9; Tral. 3, P.G. 5, col. 855. 

Fiul lui Dumnezeu a luat trupul nostru şi S-a făcut ca 
unul din noi, arătând că mântuirea nu ne-o putem dobândi 
noi înşine, prin stări subiective care ne pot înşela. Această 
mijlocire obiectivă neamăgitoare o activează Hristos prin 
mijlocirea obiectivă vizibilă a unor persoane, ca să nu fa- 
cem dependentă mântuirea noastră de sentimente subiec- 
tive nesigure. Preoţia e astfel o confirmare a întrupării reale 
a Cuvântului lui Dumnezeu ca Mijlocitor obiectiv al nostru 
la Dumnezeu. Dacă Hristos S-a făcut om vizibil ca să arate 
că este şi de partea noastră şi de partea lui Dumnezeu, de 
ce nu S-ar folosi de organe vizibile dintre noi, care însă mij- 
locesc de la Hristos puterea care nu este de la oameni, 
cum Hristos ca om ne-a mijlocit puterea dumnezeiască, 
care nu era de la umanitatea Sa? Dacă preoţia este confir- 
marea întrupării reale a Fiului lui Dumnezeu ca om, nega- 
rea ei pune la îndoială însemnătatea întrupării Domnului. 
Nu degeaba în unele şcoli protestante s-a ajuns foarte frec- 
vent la negarea lui Hristos ca Dumnezeu întrupat. 

În strânsă legătură cu aceasta, negarea preoţiei mai 
pune la îndoială faptul că mântuirea cuprinde în raza ei şi 
trupurile noastre, fapt care iarăşi stă în legătură cu slăbirea 
credinţei în întruparea Cuvântului lui Dumnezeu. Prin întru- 
parea Cuvântului lui Dumnezeu şi prin preoţie, Dumnezeu 
ține seama că noi suntem şi trupuri şi nu putem fi mântuiţi 
ca oameni adevăraţi dacă Fiul lui Dumnezeu nu a lucrat şi 
asupra trupului Său şi nu lucrează şi asupra trupului nostru. 
Dar lucrările pornite din trupul Său nu se pot exercita asupra 
trupului nostru decât prin mijlocirea actelor sensibile săvârşite 
de persoane văzute sau de preoţi, ca chipuri ale Mijlocitorului 
Hristos, îmbrăcaţi în trup, odată ce trupul lui Hristos prin 
pnevmatizarea lui nu se mai află în planul vizibil?6. 


76. Sfântul loan Gură de Aur: "Nimic sensibil nu ne-a dat Hristos, ci 
toate inteligibile în lucrări sensibile. Așa și în Botez, printr-un lucru sensibil 
al apei vine darul inteligibil, nașterea și înnoirea, Dacă ai fi fără trup, ţi-ar fi 
dat aceste daruri netrupești dezvăluite, dar pentru că sufletul e împletit cu 
trupul, i le-a dat inteligibile" (Cuv. 82, 4 ia Matei, PG. 58, col. 743). 

Odată cu acestea, negarea preoţiei înseamnă negarea 
Bisericii, ca ambianța obiectivă a mântuirii în care ne înca- 
drăm cu trăirea noastră subiectivă şi pe care se întemeiază 
valoarea reală a trăirilor noastre subiective. Comuniunea 
noastră în Hristos nu poate să nu se arate şi în manifestă- 
rile noastre vizibile, deci harul lui Hristos, sau nesfârșita Lui 
iubire faţă de noi, care vrea să ne adune pe toţi în această 
iubire a Lui şi întreolaltă, nu se poate să nu se manifeste şi 
în manifestările noastre vizibile, deci în Biserică, ca comu- 
niune între noi. Nu degeaba negarea preoţiei slujitoare din 
partea unor confesiuni a dus şi la slăbirea Bisericii văzute 
în favoarea unei Biserici nevăzute şi la contestarea oricărei 
eficienţe a mântuirii lui Hristos asupra trupurilor noastre, 
fapt care-și are premiza iarăşi în slăbirea credinţei în întru- 
parea Fiului lui Dumnezeu, sau în slăbirea legăturii dintre 
Fiul lui Dumnezeu şi natura omenească pe care unii mai 
pretind că a asumat-o. 

Desigur Biserica nu e numai văzută. Fără Hristos şi fără 
Duhul Său cel Sfânt nu există Biserică. Chiar sfinţii şi îngerii 
sunt într-o legătură cu ea şi Biserica văzută nu se poate în- 
chipui fără ei. Tocmai pentru că credem într-o Biserică vă- 
zută, credem într-o prezenţă reală în ea a lui Hristos cel 
întrupat şi a Duhului Său cel Sfânt. Nevăzutul în Biserică e 
numai o latură a întregului văzut. Dar văzutul în ea se pre- 
lungeşte în nevăzut, nevăzutul penetrează văzutul cu dum- 
nezeirea lui. Văzutul e un chip sensibil al nevăzutului, e 
plin de nevăzut. Propriu-zis văzutul capătă o semnificaţie 
nouă în lumina nevăzutului. El devine pentru ochii credin- 
ţei vas al nevăzutului?77. Iar nevăzutul devine văzut într-un 


77. |. Karmiris, op. cit., p. 179, şi G. Florovski, Le Corps du Christ 
vivant, p. 13: 'Comme lincarnation du Christ, elle aussi est un evene- 
ment hystorique, bien que mystârieux et accessible seulement ă la foi. 
Le mystere de l'Eglise a une structure bien antinomique, comme le mys- 
tere du Christ: l'antinomie implicite du dogme du Calcedoine. Deux rea- 
lites, divine et humaine, sans fusion, mais dans une unite indivisible et 
parfaite. On doit les distinguer avec soin, mai on n'ose jamais ă les se- 

fel prin partea văzută a Bisericii, căci multe se arată în Bi- 
serică transfigurate (trupul oamenilor duhovniceşti). Dar 
chiar cele care nu se arată transfigurate, credem că sunt 
transfigurate prin efectele ce le au asupra credincioşilor (apa 
sfinţită, pâinea şi vinul euharistic etc.). De aceea, în Bise- 
rică văzutul fiind transfigurat e mai mult decât văzut, fără 
să fie desfiinţat ca văzut. În felul acesta şi obiectivul din 
Biserică e un obiectiv pnevmatic, şi nu e ca atare numai 
pentru subiectivitatea noastră. Pnevmatizarea lui nu se 
reduce numai la cauze imanente. Tainele nu sunt acte pur 
văzute, sau acte investite numai de subiectivitatea noastră 
cu unele puteri imaginare, ci în ele sunt puteri dumneze- 
iești independente de noi, fie că sunt, fie că nu sunt trăite 
ca atare și de subiectivitatea noastră. Puterea dumneze- 
iască din Hristos se întinde şi în elementele văzute ale cos- 
mosului de care e legată viaţa credinciosului, pentru a pă- 
trunde prin ele în această viaţă. Tainele sunt în alcătuirea 
lor vizibilă şi în actele vizibile prin care se săvârşesc pline 
de lucrarea lui Dumnezeu. Dar atunci şi săvârşitorii trebuie 
să fie aleşi de Dumnezeu printr-un act vizibil rânduit de 
Dumnezeu şi umplut de puterea lui Dumnezeu. 


parer'. S. Bulgakov, Ortodoxia, Sibiu, 1932, p. 5, 6, 9: “Totul în Biserică 
este invizibil şi misterios, totul depășește limitele lumii vizibile; de ase- 
menea, tot ce nu se vede poate să devină vizibil şi faptul că se vede 
invizibil este condiţia însăși de existenţă a Bisericii”. "Invizibiliul este 
cuprins în vizibil; împreună formează un simbol. Cuvântul simbol indică 
un lucru care aparţine acestei lumi, care e în mod strâns legat de ea, dar 
care are, cu toate acestea, un conţinut a cărui existenţă este anterioară 
tuturor veacurilor”. 

A. Homiakov, “Die Einheit der Kirche', 8, în vol. Ostiiches Chris- 
tentum, hrsg. von Bubnoff und H. Ehrenberg, p.1l: "Biserica mărturi- 
seşte credinţa în ea însăşi... În această mărturisire ea arată că cunoştinţa 
despre existenţa ei este de asemenea un dar al harului, care e dat de 
sus şi e accesibil numai credinţei, nu raţiunii... Biserica văzută nu e 
numai comunitatea creştinilor, ci Duhul lui Dumnezeu şi harul Tainelor 
care locuieşte în această comunitate. De aceea şi Biserica văzută e 
văzută numai de credincioși, căci pentru necredincioşi Taina e numai un 
rit şi Biserica numai o societate'. 

Cine neagă caracterul văzut obiectiv al Bisericii și lucra- 
rea nevăzută dumnezeiască din ea neagă Biserica însăşi şi 
plasează mântuirea în nesiguranța unei pure subiectivităţi. 
“Dacă nu poate intra cineva în Împărăţia cerurilor, de nu se 
va naşte din apă şi din Duh, şi dacă cel ce nu mănâncă tru- 
pul Domnului şi nu bea sângele Lui s-a scos din viaţa veş- 
nică, iar toate acestea nu se săvârşesc de nimeni altcineva 
decât de mâinile sfinte ale preotului", se înţelege că 'nimic 
sfânt nu este şi nu se săvârşește în Biserică fără preot'78. 
Şi deci fără preot nu e nici Biserică. 'Căci dacă nimic nu lu- 
crează Dumnezeu decât prin preot, nu ai nici mântuire, nu 
te împărtășeşti nici de Taine, nu te bucuri nici de binecu- 
vântare şi nu eşti deci nici creștin'79 fără el. 

Prin slujirea de preot sau de mijlocitor al harului cu 
care este învestit un semen al nostru și prin importanţa pe 
care o capătă prin aceasta Biserica în calitatea sa de reali- 
tate obiectivă divino-umană, sau de corp al lui Hristos, care 
nu se reduce la subiectivitatea noastră, semenii noştri şi 
comuniunea cu ei primesc o mare semnificaţie în mântui- 
rea noastră. lar aceasta pe baza faptului că şi Fiul lui Dum- 
nezeu S-a făcut un semen al nostru ca să ne aducă nouă 
mântuirea sau infinitatea iubirii dumnezeieşti. Dar numai 
prin aceasta se pune în valoare şi importanța persoanei 
noastre umane. 

Redus la o pură subiectivitate schimbătoare şi caprici- 
oasă, eu însumi nu mai sunt sigur de mine, odată ce nu 
mai însemn nimic nici pentru altul. Eu ştiu că exist şi capăt 
siguranța mântuirii pentru viaţa veșnică prin faptul că Fiul 
lui Dumnezeu S-a făcut om, sau semen al meu, şi că mă 
uneşte cu Sine nu individual, nu lucrând în interiorul meu 
pur subiectiv, ci în "corpul' umanităţii credincioase, care 
constă din suflete îmbrăcate în trupuri. El mă pune prin 





78. Sfântul loan Gură de Aur, Despre preoție, cuv. 3, 5, P.Q. 48, col. 642, 
79. Patriarhul leremia II al Constantinopolului, Răspuns II către Lu- 
terani; Sfântul loan Gură de Aur, Omil. ia 1 Tes., 10, 1, P.Q. 62, col. 456. 

aceasta în lumină nouă şi pe mine însumi şi dă consistenţă 
sigură realităţii mele, constituită din suflet şi trup şi activată 
şi realizată în actele de relaţie cu ceilalţi oameni. Eu devin 
real la maximum în Hristos, pentru că toţi sunt reali în EI, 
pentru că suntem reali împreună. Şi suntem reali împreu- 
nă, pentru că unii dintre noi sunt preoţi sau mijlocitori ai 
Cuvântului întrupat, şi ca atare Mijlocitorul, pentru că unii 
dintre noi sunt aleşii lui Dumnezeu ca să ne unească prin 
ei cu Cuvântul lui Dumnezeu, Care S-a făcut El Însuşi om, 
sau 'Mijlocitorul' suprem între noi şi Dumnezeu, pentru că 
a rămas şi Dumnezeu. 


3. Însuşirile Bisericii 


Simbolul de credinţă niceo-constantinopolitan înfăţi- 
şează Biserica drept una, sfântă, sobornicească și aposto- 
lească. Aceste însuşiri decurg din constituţia teandrică a Bi- 
sericii, ca trup al lui Hristos cel unul şi sfânt. "Aceste patru 
însuşiri şi dimensiuni ale Bisericii sunt strâns unite între ele 
şi oarecum întrepătrunse. De aceea nici una dintre ele nu 
se înţelege existând fără celelalte, ci fiecare presupune pe 
celelalte şi coexistă cu ele în chip nedespărţit'80. 


a. Unitatea Bisericii 


a) Unitatea de viaţă în acelaşi Hristos. Unitatea ţine de 
constituţia Bisericii, ca trup extins al Cuvântului întrupat. 
Căci Domnul S-a întrupat, S-a răstignit și a înviat ca om ca 
să adune pe toţi cei dezbinaţi în Sine, în infinitatea iubirii 
Sale faţă de Tatăl şi a Tatălui faţă de El. Unificarea aceasta 
a tuturor în Sine constituie însăşi esenţa mântuirii. Căci 
unitatea aceasta înseamnă unitate în Dumnezeu cel preafe- 
ricit şi veşnic. De altfel în afară de Dumnezeu nu e cu pu- 
tință unitatea, deci nici mântuirea. Hristos Se extinde cu 
trupul Său jertfit şi înviat în noi, ca să ne unească şi să ne 


80. i. Karmiris, op. cit., p. 236. 

facă asemenea Lui, umplându-ne de aceeaşi iubire a Lui 
faţă de Dumnezeu Tatăl și de a lui Dumnezeu Tatăl faţă de 
EI, care este în El. Dar aceasta e Biserica. Şi Biserica fiind 
umplută de această iubire, ea înseamnă şi unitatea iubi- 
toare între membrii ei. | 
Biserica deci numai întrucât e una reprezintă locul şi 
efectul lucrării mântuitoare a lui Hristos, sau rodirea efec: 
tivă a acestei lucrări. "Căci printr-Însul (a binevoit) să le îm- 
pace pe toate cu Sine, fie cele de pe pământ, fie cele din 
ceruri, făcând pace printr-insul, prin sângele crucii Lui” 
(Col. 1, 20), adică prin iubirea Lui nelimitată prin care S-a 
dat întreg Tatălui și nouă. 'Şi toate le-a supus sub picioarele 
Lui şi mai presus de toate L-a dat pe EI cap Bisericii, care 
este trupul Lui, împlinirea Celui ce plineşte toate întru toţi" 
(Ef. 1, 22-23). Căci în Biserică se împlinește dorinţa lui 
Hristos de a ne avea uniţi cu Sine în iubire şi se împlineşte 
voinţa de a avea în El iubirea întregii umanităţi faţă de Ta- 
tăl, de a avea raţiunile întregii creaţii reîntoarse în EI, actua- 
lizată. EI Însuşi vrea ca 'toţi să fie una' (In 17, 21), una în 
iubire cu EI şi cu Tatăl şi una în iubirea dintre ei. Sfântul 
Maxim Mărturisitorul identifică Biserica cu unirea tuturor în 
Cuvântul cel întrupat, Care e și la Tatăl, dar e şi în noi 'ca 
aluatul întregii frământături'. Toţi suntem chemaţi să ne 
adunăm în EI, "ca membrele trupului cu capul", prin lucra- 
rea de arhitect a Duhului celui ce plineşte toate în toţiă!. 
Unde este Hristos este unitate, căci unde este Hristos 
este iubirea care vrea să-i îmbrăţișeze pe toţi în Sine şi să-i 
înfăţişeze Tatălui. Unitatea de aceea nu se poate dobândi 
decât prin înrădăcinarea în Hristos, Care este Cuvântul lui 
Dumnezeu devenit accesibil nouă prin Întrupare, ca să ne 
readune pe toţi în unitatea Sa. Dezbinarea e semnul ieșirii 
din această temelie neschimbată şi unitară, alipirea la vre- 
melhnicia schimbătoare şi variată, ca la singura realitate. 





81. Ambigua, P.G. 91, col. 1280-1281. 

Dezbinarea e lupta tuturor împotriva tuturor pentru lucruri 
singulare şi vremelnice, sau lupta fiecăruia împotriva mul- 
tora pentru a acapara cât mai multe din lucrurile ce li se cu- 
vin şi lor. Dar cine trăiește în Hristos ca Dumnezeu devenit 
accesibil nouă cu infinitatea iubirii care ne cuprinde pe toţi, 
se simte ca înrădăcinat în EI şi ca unit cu ceilalţi toţi, se 
simte ca în casa sa, împreună cu toţi cei ce sunt de aseme- 
nea înrădăcinaţi în E] ca în aceeași casă care este și a lor82. 
Cine se simte în Dumnezeu încă în cursul vieţii sale în lu- 
me, nu se mai simte însingurat, căci el cunoaşte lumea ca 
a lui Dumnezeu şi ea a devenit pentru el transparentă, iar 
prin transparenţa ei vede pe Dumnezeu, vede raţiunile lu- 
crurilor adunate într-o unitate nediferenţiată în Hristos, Lo- 
gosul dumnezeiesc cu care el este unit. 

Cine are pe Hristos în sine se simte el însuşi în adâncul 
şi nu la suprafaţa fiinţei sale, ci în temelia ei, dar prin 
aceasta în temelia ei comună cu a celorlalţi, adică în Logo- 
sul dumnezeiesc. El se simte în Biserică întemeiat pe 
Hristos ca pe "piatra cea din capul unghiului'. El se simte în 

| Hristos împreună zidit cu toţi cei ce cred în Hristos, ca într-un 
locaş străbătut de Hristos, locuit de El. Cine nu se simte 
unit cu ceilalţi în Hristos, nu este nici el însuşi în Hristos. 
"Aşadar nu mai sunteţi străini și locuitori vremelnici, ci sun- 
teţi împreună-cetăţeni cu sfinţii şi casnici ai lui Dumnezeu 
(în intimitate deplină cu Dumnezeu, n.n.), zidiţi fiind pe te- 

| melia Apostolilor şi a proorocilor, unde Însuși lisus Hristos 

este piatra cea din capul unghiului. Întru EI toată zidirea 

| bine alcătuită creşte ca să ajungă un locaş sfânt în Domnul. 
Întru EI şi voi sunteţi împreună zidiţi spre locaş lui Dum- 
nezeu în Duhul" (Ef. 2, 19-22), 

Cine se simte sub fluxul de putere şi de iubire a Cuvân- 
tului întrupat, sub valul de viață şi de lumină nesfârşit al 
Lui, nu se poate să nu-L simtă pe EI ca izvorul aceleiaşi 


82. 'Geworfen sein in der Welt", cum spune Heidegger. 

vieţi şi puteri a tuturor celor ce se deschid prin voinţă, şi 
deci prin credinţă, Lui. 

Creatorul şi susținătorul unităţii Bisericii este Întemeie- 
torul şi Cârmaciul ei, "Care ne-a unit cu EI şi S-a unit cu noi 
şi S-a făcut prin toate una cu noi', în aşa fel că 'Cel ce 
priveşte la această lume nouă a zidirii Bisericii, vede în ea 
pe Cel ce este şi S-a făcut în ea toate în toţi', pe Hristos, 
"Cel ce a adunat pe cele rătăcite şi împrăştiate într-o unitate 
şi le-a făcut pe toate o singură Biserică, o singură turmă'85. 

Sfinţii Părinţi văd temelia unităţii Bisericii în prezenţa 
aceluiaşi trup jertfit şi înviat, şi ca atare umplut de infinita- 
tea iubirii dumnezeieşti, în toate mădularele Bisericii. Sfân- 
tul Atanasie spune că Biserica este una, întrucât se clă- 
deşte pe temelia trupului lui Hristos, "care este pârga Bise- 
ricii', întrucât ea este extensiunea trupului lui Hristos, deci 
identică cu EI84%, sau extensiunea iubirii şi curăţiei acestui 
trup. lar întrucât trupul lui Hristos e plin de Duhul sfânt, 
Care iradiază din El ca o energie unificatoare şi dătătoare 
de viaţă şi de sfinţenie, contrare egoismului separatist, a 
doua temelie a unităţii Bisericii este, după Sfinţii Părinţi, 
Duhul Sfânt. Propriu-zis ei înfăţişează trupul lui Hristos şi 
pe Duhul Sfânt ca o dualitate nedespărţită producând şi 
susținând şi promovând unitatea Bisericii. Unitatea între Bi- 
serică şi Hristos şi în interiorul Bisericii se hrănește din uni- 
tatea între Fiul şi Tatăl: "Ca toţi să fie una, după cum Tu, 
Părinte, întru Mine şi Eu întru Tine, ca şi ei să fie întru Noi" 
(In 17, 23). Biserica trăieşte în oceanul de iubire dintre Per- 
soanele Sfintei Treimi. Aşa cum nu Se pot despărţi cele trei 
Persoane din unitatea Lor iubitoare, aşa nu se poate des- 
părţi nici Biserica de Dumnezeu şi nici membrii ei cre- 
dincioșşi întreolaltă, în profunzimea fiinţei lor. 

Trupul lui Hristos, plin de Duhul Sfânt, vine continuu în 
Biserică şi în fiecare mădular ca un val mereu nou de iu- 





85. Sfântul Qrigorie de Nyssa, La "Când se vor supune”, PO. 44, 1317. 
84. impotriva Arienilor, Cuv. 2, 74, P.G. 26, col. 304. 

bire, pe baza actului voluntar al acestora de a se împărtăşi 
de El. Unitatea lor în Biserică se menţine şi se întăreşte 
continuu prin această împărtăşire. De aceea Euharistia, ca 
împărtășanie comună, are o însemnătate deosebit de mare 
pentru menţinerea și întărirea unităţii Bisericii. Biserica se 
menţine ca una prin împărtăşania comună de Hristos, dar 
întrucât Hristos este în Biserică prin împărtăşania comună 
şi prin coborârea Duhului Sfânt încă de la Apostoli, El vine 
pe de o parte din cer, pe de alta este în Biserică. Astfel nu- 
mai unde este Biserica este Euharistia și numai unde este 
Euharistia este Biserica. Biserica de până acum are pe 
Hristos, în calitatea ei de comunitate care crede în El şi se 
împărtăşește de El continuu, aşa cum a crezut şi s-a împăr- 
tăşit comunitatea din timpul Apostolilor, păstrând continui- 
tatea aceleiași credinţe și Euharistii. Dar membrii Bisericii 
primindu-L din nou de fiecare dată, Biserica continuă prin 
aceasta să se hrănească din acelaşi Hristos. 'Am fost che- 
maţi deci la împărtăşirea de jertfa preabine mirositoare ca 
un neam sfinţit bineprimit, ca un neam sfânt, ca o preoţie 
împărătească" (1 Pt. 2, 9)... "Căci în Hristos lisus nu mai e 
bărbat şi femeie, ci ai Unuia suntem toţi, ca unii ce ne îm- 
părtăşeam dintr-o pâine' (Gal. 3, 28). Iar făcându-ne părtaşi 
de EI prin Duhul, ne unim cu Dumnezeu şi Tatăl prin Hris- 
tos'85. Sfântul Ignatie din Antiohia spune: "Unul este trupul 
Domnului lisus şi unul sângele Lui vărsat pentru noi; una 
şi pâinea îmbiată tuturor şi unul paharul împărţit tuturor'86, 
De aceea una e şi Biserica. Biserica e Hristos înfățișat cu 
trupul Său jertfit şi înviat, Tatălui, avându-ne în Sine pe toţi 


85. Sfântul Chiril al Alexandriei, Glaphyra, P.G. 69, col. 517. 

86. Către Filadelf., 4. |. Zizioulas, 'H &vorng Tfiş Exkinoioc Ev Tîi Seta 
Evxaporia roi Ev ră Emokono, p.117-118, spune că 'impărtășania a con- 
Stituit inelul de legătură cel mai înalt al unităţii comune" (Eusebie), 
întrucât fiecare Euharistie se aducea pentru Biserica cea una, sfântă, 
sobornicească şi apostolească de la o mare la alta, fiecare episcop 
putând recunoaște Euharistia episcopului altei Biserici şi fiecare credin- 
cios putând să se împărtăşească de Euharistia altei Biserici. 








268 TEOLOGIA DOGMATICĂ ORTODOXĂ 


cei ce credem în El, întrucât ne împărtăşim de EI. Sfântul 
Chiril din Alexandria zice: "Căci (Hristos) nu Se înfăţişează 
numai pe Sine în faţa Tatălui, ci şi pe noi întru Sine, care 
am căzut de la faţa Lui din pricina neascultării'87. 

Biserica e locul în care Hristos Se aduce în tot timpul 
jertfă de bună mireasmă Tatălui, şi prin EI şi noi, prin fap- 
tul că în ea ne împărtăşim de El. "Căci în toată vremea şi 
fără încetare, de la început până la sfârșit înălţăm în Hristos 
buna mireasmă prin toată virtutea în Cortul Sfânt, adică în 
Biserică. Pentru că fumul ce se ridică din Miel (Num. 28, 1-8) 
dimineaţa şi seara, e iarăşi un chip al Celui ce din pricina 
noastră şi în favoarea noastră Se înalţă spre Tatăl întru mi- 
ros de bună mireasmă, aducând împreună cu Sine şi viaţa 
celor ce au crezut în El, care au întru nădejde strălucirea 
slavei şi a împărăției sigure şi pe lângă aceasta bucuria de 
desfătările veşnice'88. 

Dar Euharistia nu e singura Taină prin care se menţine 
și se întăreşte unitatea Bisericii. Prin ea se desăvârșește 
unitatea între membrii Bisericii. Dar ei nu se pot apropia de 
la început de ea. Ci trebuie să înainteze spre ea ca pe o 
scară prin alte Taine, prin Botez şi prin Mirungere, iar dacă 
au căzut în păcate, prin taina Pocăinţei. Prin toate aceste 
Taine omul se uneşte treptat cu Hristos cel aflat în Biserică. 
Prin Botez, el este primit în Biserică, întrucât se uneşte pen- 
tru prima dată cu Hristos, Cel ce a murit pentru noi toţi şi 
Se află ca Cel ce moare Sieși și biruieşte moartea în Bise- 
rică, pentru ca şi membrii ei să-şi moară lor, adică egois- 
mului, şi să învingă prin aceasta moartea ca ultima conse- 
cinţă a slăbirii vieţii spiritului prin egoism. "S-a jertfit pentru 
noi Hristos şi a fost Acelaşi şi în moarte şi mai presus de 
moarte'. "Căci a fost omorât cu trupul, dar a fost făcut viu 
prin Duhul" (1 Pt. 5, 18)... Dar Hristos ne face şi pe noi cu- 
raţi, sfinţindu-ne prin Sfântul Botez... lar curăţiţi, ne unim 


87. Închinare în Duh şi Adevăr, cartea X, P.G. 68, col. 672 BC. 
88. Ibidem, cartea XVII, P.G. cit., 1113 B. 

cu sfinţii, ne facem împreună-locuitori cu ei ai sfântului şi 
cuviosului locaş. Intrăm astfel în casa lui Dumnezeu, dar 
încă nu la locaşurile cele mai înalte. Cel botezat ia numai 
arvuna Duhului'89. Adică prin Botez intrăm în unirea cu 
Hristos şi prin El cu Dumnezeu Tatăl, însă n-am ajuns la de- 
plinătatea acestei uniri. Totuşi ca unii ce-am intrat în loca- 
şul lui Dumnezeu prin Hristos, am intrat în Biserică, chiar 
dacă n-am înaintat la locaşurile cele mai dinlăuntru. Am în- 
trat în general în casa lui Dumnezeu, care este Biserica. 

Biserica Ortodoxă are astfel ca temelie a ei pe Însuşi 
Hristos aflat cu trupul Lui jertfit şi înviat în adâncul ei. Uni- 
tatea ei este o unitate ontologică, sau, mai bine zis,supra- 
ontologică. În catolicism acest fel de unitate interioară a 
slăbit datorită faptului că prin Taine se primeşte numai o 
graţie creată, nu harul ca energie necreată în care este 
Hristos Însuşi. 

În catolicism această slăbire a unirii cu Hristos prin 
Taine a dus la ridicarea papei ca vicar, sau ca locţiitor al lui 
Hristos. Ascultarea de papa a devenit astfel mijlocul de 
menţinere a unei unităţi mai mult juridice sau instituţionale 
a Bisericii. Protestantismul, nesatisfăcut cu o astfel de uni- 
tate neduhovnicească şi mai mult exterioară a Bisericii, a 
redus legătura cu Hristos la o simplă legătură a credincio- 
sului cu EI prin credinţă. Dar această credinţă, nemaiavând 
drept izvor prezenţa lui Hristos cu trupul în Biserică, s-a go- 
lit în mare parte de putere şi de conţinut, devenind mai 
mult un act voluntar subiectiv cu un foarte redus conţinut, 
pe care fiecare ins l-a hotărât singur. 

Credinţa nu lipseşte nici în Biserica Ortodoxă. Dar ea 
nu e credinţa în ceea ce spune episcopul Romei despre 
Hristos, neprezent în inimi şi în Biserică, nici într-un Hristos 
aflat numai în cer şi deci departe de putinţa unei expe- 
rienţe a Lui, ci credinţa în Hristos e trăită în prezenţa şi efi- 


89. Sfântul Chiril al Alexandriei, Glaphyra, P.G. 69, col. 56. 

cienţa Lui cu trupul asumat, jertfit şi înviat, în Biserică. 
Acest fel de credinţă are centrul ei în Hristos, îi ţine pe cre- 
dincioşi ataşaţi de Hristos, le dă experienţa realităţii obiec- 
tiv-pnevmatice a Lui şi credincioşii iau din Hristos cel pre- 
zent cu trupul Său sfinţit şi înviat puterea unei vieţi ce se 
străduieşte să moară faţă de păcat, să progreseze în virtuţi 
şi să guste arvuna învierii în suflet. 

Unitatea Bisericii nu e o unitate de ordin instituţional şi 
nici sfărâmată în indivizi cu credinţe deosebite, sau cu inter- 
pretări deosebite ale ei, ci o unitate de viaţă, ontologic- 
pnevmatică în Hristos şi în Duhul Lui cel sfânt. Această uni- 
tate cu Hristos şi în Hristos nu e bazată numai pe afirmarea 
unei credinţe comune, care poate avea un caracter subiec- 
tiv, ci ea se experiază în puterea identică ce le vine credin- 
cioșilor şi Bisericii de la Hristos aflător în ea. Credincioşii o 
experiază în aceeaşi putere ce li se dă spre o viaţă de cu- 
răţie. Şi pe măsură ce eforturile lor spre o astfel de viaţă 
sunt mai mari, în aceeaşi măsură experienţa puterii Duhu- 
lui lui Hristos e şi ea mai mare. Dar şi cei ce nu fac eforturi 
prea serioase pentru curăţie experiază puterea lui Hristos 
în sfinţenia altor membri ai Bisericii. O experiază însă şi în 
împlinirea atâtora din rugăciunile lor în Biserică, în rugăciu- 
nile Bisericii. 

Din acest punct de vedere, au dreptate teologii orto- 
docși Karmiris și Meyendorff, sau teologul occidental H. 
Schultz, că temelia unităţii Bisericii în Ortodoxie nu e de 
jos, din acordul credincioşilor, ci de Sus, din Hristos. Dar 
de aici nu se poate trage concluzia, cum fac aceia, că des- 
părţirile creştinilor în diferite Biserici nu sunt decât de su- 
prafaţă, nu ating unitatea de fond a ei90. 


90. 1. Karmiris, deşi afirmă cu putere în alte părţi ale operei sale 
necesitatea unităţii dogmatice pentru unitatea Bisericii, din dorinţa de a 
fi de acord cu toate părerile, se exprimă şi în privinţa aceasta în mod 
dubios: "Acestea aşa fiind, împărţirea bisericească existentă acum pro- 
vine din cele din afară şi de jos, şi nu din cele din lăuntru şi de sus, pro- 
vine de la oameni, din nedesăvârşirile şi păcatele lor, fiind mărginită şi 

b. Unitatea în păstrarea aceleiaşi credințe dogmatice ca 
expresie a experienţei lui Hristos. Credinţa Bisericii, expri- 
mând convingerea despre această prezenţă lucrătoare a lui 
Hristos în Biserică şi în mădularele ei, nu e despărțită de o 
anumită experiere a acestei lucrări a lui Hristos. În această 
experienţă îşi au dogmele caracterul lor neclintit. Şi de 
aceea unitatea Bisericii este o unitate dogmatică, întrucât 
este o unitate bazată pe aceeaşi experiere a lui Hristos lu- 
crător prin Duhul Sfânt, în toate părţile şi în toate mădu- 


aproape disparentă în faţa lui Dumnezeu, de la Care, dimpotrivă, pro- 
vine unitatea interioară, mistică, a Bisericii. Ca urmare, există o unitate 
supranaturală şi mai presus de cuvânt a Bisericii, unitate a membrilor ei 
cu Hristos în Duhul Sfânt și întreolaltă. Toţi creștinii suntem uniţi în chip 
tainic și negrăit cu Hristos și întreolaltă prin harul Tainelor, al Botezului 
şi al Euharistiei' (p.242-243). 

lar la notă spune: "De aceea, Patriarhia Ecumenică nu a ezitat să 
adreseze vestitul mesaj din anul 1920, Către Bisericile lui Hristos de pre- 
tutindeni, caracterizând confesiunile creştine ca Biserici şi accentuând că 'se 
impune să se învioreze şi întărească înainte de toate iubirea între Biserici, 
socotindu-se între ele nu străine, ci ca înrudite în Hristos și “concorporale şi 
împreună-moștenitoare ale făgăduințelor lui Dumnezeu, în Hristos”. 

Tot la notă, Karmiris dă cu aprobare părerile în acest sens ale mi- 
tropolitului Platon al Kievului și J. Meyendorff. Platon zice: "Dacă se com- 
pară Biserica universală cu un templu uriaş, împărţit în mai multe para- 
clise, în partea de jos acestea sunt despărțite între ele prin pereţi, fără 
ca aceste despărţiri să ajungă până la acoperiş. În partea de jos confe- 
siunile sunt despărțite între ele, în cea de sus, dimpotrivă, sunt într-o 
comuniune spirituală între ele şi toate au în acelaşi mod intrarea în cer, 
la acoperişul acestui templu mistic”. lar din J. Meyendorff citează: 
"L'unite chrâtienne est une unite avec le Christ dans l'Esprit Saint, et non 
une unit€ entre hommes, qui se serait perdue dans /histoire: cette unite 
est dans l'Eglise une, qui ne serait divisee par des querelles humaines. 
Les hommes ne peuvent diviser Dieu et Sa verite" (L“Eglise orthodoxe 
hier et aujourd'hui, Paris, 1960, p.189-190). H. Schultz nu trage o astfel 
de concluzie (“Der Kirchenbegriff der orthodoxen Kirche”, în: Zeitschrift 
fiir systematische Theologie, 17, 1940, p.405). 

Dar aici nu e vorba de adevărul lui Dumnezeu în sine, ci de Biserică, 
sau de legătura oamenilor cu Hristos cel integral, prin credinţă. Cine nu 
are această legătură nu este despărţit numai de ceilalţi creştini; el nu e 
unit deplin nici cu Hristos. 

larele ei. Pe drept cuvânt, Răspunsul patriarhilor orientali 
către anglicanii nonjurori declară că iconomia practicată de 
Ortodoxie nu se referă niciodată la dogme. "Căci în dog- 
mele dumnezeiești nu are loc nicidecum o iconomie sau 
un pogorământ. Căci acestea sunt neclintite şi se păzesc 
de toţi ortodocşii cu toată evlavia, ca unele ce nu pot fi ne- 
socotite'91. Din acelaşi motiv, în Ortodoxie nu se face deo- 
sebirea între dogme principale şi secundare, aşa cum nu se 
pot scoate dintr-o clădire materialele de mai mici proporţii 
fără să se surpe toată clădirea. Acelaşi Răspuns al patriar- 
hilor orientali continuă: "Cel ce calcă ceva cât de mic din 
dogme se osândeşte ca eretic şi se anatematizează şi se 
consideră de toţi ca schismatic și eretic şi e scos din comu- 
niune"92. Iar Tarasie, patriarhul Constantinopolului, a spus: 
"A păcătui în dogme, fie mari, fie mici, e acelaşi lucru, căci 
prin amândouă se desfiinţează legea lui Dumnezeu'95. 

I. Karmiris observă în acord cu aceasta şi citând din 
Sfântul Vasile cel Mare: 'Nu se îngăduie deci deosebire în 
dogme, întrucât credinţa dogmatică constituie un întreg uni- 
tar şi organic, din care dacă am încerca să rupem şi să 
aruncăm cele socotite, după judecata arbitrară a fiecăruia, 
ca "mici" şi ca "neavând o putere mare", n-am mai observa 
între ele dogmele importante, ci am vătăma credinţa, mai 
bine zis am reduce propovăduirea la un nume gol'. 

De fapt, dacă dogmele Bisericii exprimă experienţa lui 
Hristos cel prezent şi lucrător în ea şi dacă unitatea ei în 
dogme înseamnă această experiere unitară a lui Hristos, 
nesocotirea dogmelor înseamnă nu numai slăbirea Biseri- 
cii, ci şi reducerea conţinutului credinţei la o sumă de in- 
terpretări subiective a unui Hristos de care s-a auzit şi care 
rămâne la distanţă, nu identificarea lor cu experierea lui 


91. La |. Karmiris, op.cit, p. 262, nota 1. 

92. Ibidem. 

93. În procesele verbale ale Sinodului VII ecumenic, la Hardouin, Acta 
Conciliorum IV, p. 60. 

Hristos trăit în lucrarea Lui, integrală, prin Duhul Sfânt. In 
acest caz, de fapt, propovăduirea lui Hristos nu este aco- 
perită de experienţa puterii Lui, ci devine o sumă de inter- 
pretări teoretice, speculative, golite de putere94. Dacă dog- 
mele exprimă experienţa tuturor lucrărilor lui Hristos în Bi- 
serică, refuzarea unora din dogme echivalează cu refuza- 
rea sau cu necunoașterea unora din lucrările lui Hristos în 
Biserică, deci cu privarea lui Hristos de integritatea eficien- 
ței Lui în Biserică şi în mădularele ei, ceea ce înseamnă că 
- dogmele recunoscute nemaireprezentând experienţa lu- 
crărilor lui Hristos sau reprezentând numai experienţa anu- 
mitor lucrări ale Lui - Hristos nu mai are o deplină eficienţă 
mântuitoare în Biserică şi în mădularele ei. Unitatea într-o 
credinţă fermă, bazată pe experienţa lăuntrică a tuturor lu- 
crărilor lui Hristos de către întreaga Biserică, este strâns le- 
gată cu asigurarea mântuirii obținute prin Biserică. 

Dacă credinţa dogmatică a Bisericii şi unitatea ei sunt 
expresia trăirii prezenţei deplin mântuitoare a lui Hristos în 
ea, aceste dogme nu pot fi făcute obiect de tranzacţie, cum 
ar putea fi o credinţă socotită simplă interpretare a lui 
Hristos aflat la distanţă. 

Întrucât dogmele sunt expresia experienţei puterii mân- 
tuitoare integrale a lui Hristos prezent în deplinătatea lucră- 
rii Lui în Biserică, unitatea Bisericii constă și în unitatea ei 
în Taine şi în investirea ei cu o ierarhie unitară săvârșitoare 
a tuturor Tainelor, fără diferențieri, şi propovăduitoare a 
aceleiaşi credințe dogmatice. Propriu-zis de-abia prin Tai- 


94. Ideea aceasta de origine apuseană e afirmată şi într-o revistă 
teologică românească, în articolul "Unitatea Bisericii în perspectivă ecu- 
menică' (Ortodoxia, nr. 3, 1973), unde se spune că "unitatea Bisericii nu 
s-a spart”, pentru că "impărțirea şi despărţirea creştinilor se referă numai 
la înţelegerea și interpretarea Bisericii și a conţinutului credinţei" (Isidor 
Todoran). Dar atunci se pune întrebarea: care este credinţa cea adevă- 
rată? Nu e cunoscută de nici o Biserică? Şi interpretările acestea sunt toate 
de valoare egală? Nu intrăm prin aceasta într-un relativism fără ieşire? 


18 - Dogmatica - vol. [i 

nele săvârșite în mod unitar de membrii celor trei trepte ale 
preoţiei, Hristos cel prezent în Biserică e o realitate experia- 
tă în lucrarea Lui, în mod unitar şi deplin. Tainele sunt cre- 
dinţa dogmatică aplicată şi în același timp ele susţin credin- 
ţa dogmatică. Credinţa dogmatică deplină şi totalitatea 
Tainelor formează un tot. Numai împreună ţin Biserica și pe 
credincioși în ambianța lucrării mântuitoare şi a iubirii ne- 
sfârşite a lui Hristos, Unul din Treime devenit om. Biserica 
e una prin unitatea ei în toate cele trei laturi: în dogme, 
care exprimă în noţiuni şi cuvinte credinţa în prezenţa lui 
Hristos în Biserică, în cultul care prin Tainele ce le cuprinde 
comunică lucrarea lui Hristos prezent în ea, şi în lucrarea 
ierarhiei săvârşitoare a Tainelor și propovăduitoare a cre- 
dinţei în prezenţa lucrătoare a lui Hristos în Biserică. 

În chestiuni de relaţii cu diferitele Biserici, în organiza- 
rea acţiunii ei în împrejurările de viaţă variate ale diferitelor 
neamuri sau grupuri de credincioşi determinate de tradiţii- 
le lor, Biserica cea una poate lua înfăţişarea unor Biserici 
autocefale, cu statute şi regulamente şi cu forme de acţiu- 
ne proprii. Dar în dogme, în Taine, în ierarhia care propo- 
văduiește dogmele şi săvârşeşte Tainele, Biserica e una. 
Numai o Biserică-una în dogme, în Taine, în organizarea şi 
comuniunea ierarhică, este o Biserică cu adevărat unitară 
şi numai Biserica ce păstrează acestea trei fără ştirbiri este 
Biserica unică. 

Este unitară, pentru că, având pe Hristos lucrător în ea, 
este cu adevărat trupul Lui extins, adică e deplin unită cu 
capul şi deplin unită în ea însăşi. O Biserică neavând pe 
Hristos în ea în acest mod integral şi intim şi care socoteşte 
că Hristos este atât de distant de ea, încât e necesar să 
aibă un vicar, nu e deplin unită cu Hristos şi deci nici deplin 
una în ea însăşi şi în mod interior. Nu mai vorbim de lipsa 
totală de unitate a Bisericii, acolo unde Hristos e și mai ab- 
sent din ea, neexistând acolo o experienţă a lui Hristos 
întreg şi deci neexistând decât o credinţă în mare parte fără 

urmări pentru viaţă şi interpretată în tot felul de forme câţi 
indivizi sunt; acolo nu se mai mărturiseşte o Biserică vă- 
zută, iar dacă nu există o Biserică văzută, nu poate exista 
nici o Biserică reală. Căci dacă membrii Bisericii nu se cu- 
nosc între ei nu pot fi nici uniţi între ei în mod conştient şi 
nu pot dezvolta această unitate. Dar Biserica este unirea 
celor ce cred în Hristos, nu numai unirea unor indivizi luaţi 
în parte cu Hristos. 

În acelaşi timp Biserica în sensul de mai sus este Bise- 
rica unică în înţelesul deplin al cuvântului Biserică. Căci for- 
maţiile creștine, care n-au pe Hristos sălăşluit intim în ele, 
nu pot fi nici corpul lui Hristos, nici mireasa Lui. Pe lângă 
aceea, Hristos nu poate avea mai multe corpuri extinse or- 
ganic din corpul Lui personal şi mai multe mirese. Orice 
unire deplină a credincioşilor cu Hristos nu poate însemna 
decât o prezenţă intimă, integrală şi lucrătoare a Lui în sâ- 
nul lor. Şi numai această unire e Biserica în sensul deplin 
al cuvântului. 

Dar atunci se pune întrebarea: Ce sunt celelalte confe- 
siuni creștine care nu mărturisesc o astfel de unire intimă 
şi lucrătoare a lui Hristos cel integral în ele? Socotim că ele 
sunt biserici nedepline, unele mai aproape de deplinătate, 
altele mai depărtate. 

Contrar mitropolitului Platon, care socoteşte că toate 
confesiunile sunt despărţăminte egale ale aceleiaşi unice 
Biserici, spiritul învăţăturii şi tradiţiei ortodoxe ne impune 
să socotim că confesiunile neortodoxe sunt despărțăminte 
care s-au format într-o anumită legătură cu Biserica deplină 
şi există într-o anumită legătură cu ea, dar nu se împărtă- 
şesc de lumina şi de puterea deplină a soarelui Hristos. În- 
tr-un fel deci Biserica cuprinde toate confesiunile despărţi- 
te de ea, întrucât ele nu s-au putut despărţi deplin de Tra- 
diţia prezentă în ea. De altfel, Biserică în sensul deplin al 
cuvântului este numai cea Ortodoxă. 

intr-un fel creaţia întreagă se află obiectiv încadrată în 
razele aceluiaşi Logos preincarnaţional, deci în faza Bise- 
ricii dinainte de Hristos, chemată să devină Biserica lui 
Hristos. Obiectiv şi subiectiv întreaga omenire de diferite cre- 
dinţe cunoaște într-o oarecare măsură pe Logosul preincar- 
naţional. lar obiectiv şi subiectiv Îl cunosc pe Hristos, dar ne- 
deplin, celelalte confesiuni creştine. Acele confesiuni au 
dobândit prin aceasta în parte calitatea de biserici ale lui 
Hristos, fiind chemate la realizarea lor deplină ca Biserica 
lui Hristos%5, 

Sfântul Grigorie de Nyssa vorbeşte de 'biserica ajunsă 
în noroiul păcatului, împiedicată prin şarpe şi căzută la pă- 
mânt şi ajunsă în căderea neascultării'96. Sfântul loan Gură 
de Aur vorbeşte de biserica 'trasă în jos", “intinată, uscată, 
roabă, goală, murdărită de sânge'”7, 'slujnica demonilor, 
supusă rătăcirii'98. 

O anumită biserică subzistă și azi în afară de creşti- 
nism, întrucât există încă anumite legături ontologice ale 
forţelor umane între ele şi cu Logosul dumnezeiesc. Cu 
atât mai mult există această biserică în celelalte formaţiuni 
creștine, dată fiind legătura lor prin credinţă cu Hristos, Lo- 
gosul întrupat, şi dat fiind că au în parte o credinţă comună 
în Hristos cu Biserica Ortodoxă, Biserica deplină. 

Dacă Mişcarea Ecumenică tinde să restabilească uni- 
tatea Bisericii, ea trebuie să tindă spre cea mai intimă pre- 
zenţă a lui Hristos întreg în sânul credincioşilor. Dar gradul 
celei mai intime prezenţe lucrătoare a lui Hristos în sânul 
ei, îl mărturiseşte şi îl experiază Biserica Ortodoxă, care a 
păstrat tradiţia de viaţă a Bisericii primare. La unitatea Bise- 
ricii nu poate ajunge creștinătatea decât ajungând la uni- 


95. La IL. Karmiris, op.cit., sunt date o mulţime de texte patristice 
despre Biserica întinată de după cădere. 

96. Explicare la Cântarea Cântărilor, cuv. 5, P.G. 44, col. 868. 

97. La Psalm. 5, 2, PG. 55, col. 63. La Psalm. 44, 10, PG. 55, col. 199. 

98. La Psalm. 44, 11, P.G. 55, col. 200, 

tatea de corp a lui Hristos, unit la maximum cu Capul, sau 
la relaţia de supremă unire cu Hristos, proprie miresei Lui. 
Fără acceptarea unităţii intime cu Hristos, nu se poate ajun- 
ge nici la unitatea Bisericii în ea însăși, ca corp unitar şi ca 
mireasă unică a lui Hristos. 

În situaţia actuală de nedeplinătate bisericească a dife- 
ritelor confesiuni creştine, se pune întrebarea: Se mântu- 
iesc membrii lor? Sau există mântuire în afara Bisericii, 
care nu e decât una, în sensul deplin al cuvântului? 

Întrebarea nu poate primi un răspuns simplist. 

În diferitele confesiuni creştine sunt mulţi credincioşi a 
căror viaţă creştină nu s-a redus la formulele doctrinare ofi- 
ciale ale confesiunilor lor. Tradiţia veche creştină a fost mai 
puternică decât inovațiile de doctrină aduse de întemeie- 
torii lor şi susţinute în mod oficial până azi de acele forma- 
ţiuni şi de teologii lor. În catolicism de exemplu se practică 
până azi Tainele însoţite de convingerea credincioşilor că 
prin ele se unesc intim şi nemijlocit cu Hristos, deci că 
Hristos este lucrător în sînul Bisericii, deşi teoria teologică 
a dat lui Hristos un locţiitor şi concepe mântuirea adusă de 
Hristos ca înfăptuită prin simpla satisfacţie dată de EI lui 
Dumnezeu, pe Golgota, sau declară că harul primit în Taine 
este o graţie creată, nu o lucrare izvorâtoare din dumnezei- 
rea necreată a lui Hristos şi ca prelungire a ei în fiinţa cre- 
dincioşilor. 

Mai trebuie ţinut seama însă și de un al doilea factor: 
credincioşii diferitelor confesiuni creştine s-au trezit fără 
voia lor în cadrul acelor denominaţiuni cu credinţa despre 
un Hristos Care nu e prezent cu toată eficienţa Lui mântui- 
toare în sânul lor. Participarea lor nedeplină la Hristos, şi 
aceasta în mare măsură fără vina lor, poate va avea ca ur- 
mare o participare nedeplină la EI şi în viaţa viitoare, con- 
form cuvântului Mântuitorului: 'În casa Tatălui Meu multe 
locaşuri sunt..." (In 14, 2). 

O vină neindoielnică au ereziarhii, care, fără prea multă 
aprofundare a credinţei moştenite şi conducându-se mai 
mult de patima trufiei, au purces la sfâşierea creştinătăţii, 
ceea ce a produs un mare rău. 


p. Sfinţenia Bisericii. 


a) Hristos cel jertfit, sursa sfințeniei Bisericii. Sfinţenia 
Bisericii stă în strânsă legătură cu unitatea ei. Căci cu cât 
este mai unită Biserica cu Hristos şi deci în ea însăşi, deci 
cu cât e unită mai intim cu Capul ei cel sfânt, cu atât e și 
mai sfântă în calitate de trup al Lui. Păcatul, sau contrariul 
sfinţeniei, este în fond un păcat împotriva unităţii??. 
Sfinţenia Bisericii şi a membrilor ei decurge din unirea cu 
trupul sfinţit prin ascultare şi jertfă a Domnului. Sfinţenia 
Bisericii şi a membrilor ei e forma în care se arată strânsa 
lor unire cu Hristos, Care S-a sfinţit prin jertfa Lui pentru 
noi, fiind fără de păcat deja în baza uniunii ipostatice. 

Aceasta înseamnă că sfinţenia Bisericii, ca și unitatea 
ei, îşi are izvorul ei în Hristos cel sfânt, prezent în ea. Unde 
există relaţia nemijlocită şi intimă cu Hristos şi în EI cu cei- 
lalţi credincioşi, există şi sfinţenia. În protestantism, unde 
a slăbit credinţa în prezenţa intimă şi lucrătoare a lui Hris- 
tos în Biserică, a slăbit, odată cu unitatea Bisericii până la 
dispariţia ei, şi sfinţenia Bisericii tot aşa de mult. Preocupa- 
rea de sfințire a trupului prin înfrânare a slăbit foarte mult 
şi în Catolicism (lipsa postului, mâncarea înainte de Sfânta 
Împărtăşanie etc.), datorită aceluiaşi fapt al neaccentuării 
împărtășirii cu trupul sfinţit al lui Hristos în Biserică şi, în 


99. Sfântul Maxim Mărturisitorul vede sfinţenia în depăşirea oricărei 
dualităţi între trup şi spirit, între sensibilitate şi cunoaştere inteligibilă, 
între om şi Dumnezeu, între timp şi eternitate (Ambigua, P.G. 91, col. 
1194). Unitatea membrilor Bisericii este şi o unitate în Duh care-i 
sfințește, pentru că este o unitate ia care ei contribuie cu iubirea. "Toţi 
membrii ei constituie unul şi acelaşi trup în Hristos, în unitatea Duhului 
şi toţi îşi împărtăşesc unui altuia beneficiul harurilor dumnezeieşti", 
spune Sfântul Vasile cel Mare (De Spiritu Sancto, P.G. 32, col. 180). 

general, aceluiaşi accent redus pus pe importanţa trupului 
lui Hristos şi a sfinţeniei lui şi a trupului nostru în opera de 
mântuire. 

Sfinţenia Bisericii, ca şi unitatea ei provenind din strân- 
sa unire cu Hristos, sunt însuşiri în care se manifestă pu- 
terea mântuitoare a lui Hristos prin Biserică. Nu se poate 
dobândi mântuirea fără participarea la sfinţenia lui Hristos 
lucrătoare în Biserică. Dacă mântuirea este participarea 
prin transparenţa trupului la infinitatea dumnezeiească în 
Duhul Sfânt, care spiritualizează trupurile noastre, se înţe- 
lege de ce unele confesiuni apusene, eschivându-se de la 
eforturile spiritualizării trupului, concep mântuirea ca o re- 
zolvare juridică a conflictului dintre Dumnezeu şi oameni, 
rezolvare pur formală, care-şi va da roadele ei în fiinţa cre- 
dincioşilor de abia în viaţa viitoare. 

Hristos este sfânt mai întâi pentru că este Dumnezeu. 
Sfinţenia este o însuşire a lui Dumnezeu. Creatura nu are 
sfinţenia decât prin participare. De aceea unde nu se afir- 
mă participarea la El, nu se afirmă nici sfinţenia creaturii 
(protestantism). Oriunde Se manifestă Dumnezeu, se tră- 
iește sfinţenia Lui, ca ceva care e cu totul deosebit de lu- 
me, dar care şi comunică energia harului în vederea puri- 
ficării, cu un fior de sfială, de venerație, sau de frică a omu- 
lui în faţa lui Dumnezeu, din pricina păcătoșeniei proprii 
care împiedică deplina participare la sfinţenia Lui (Is. 6, 5- 
57; leş. 3, 5). În Vechiul Testament se vorbeşte continuu 
despre sfinţenia lui Dumnezeu, dar şi de comunicarea ei. 
Ea umple locul unde apare Dumnezeu, străluceşte prin per- 
soanele apropiate Lui şi lasă o urmă în aceste persoane 
după ce Dumnezeu S-a apropiat de ele. 

De această sfințenie a umplut Fiul lui Dumnezeu, prin 
Întrupare şi prin Jertfă, şi firea omenească asumată, ridi- 
când-o pe tronul dumnezeiesc, asigurându-i viaţa din infini- 
tatea dumnezeiască şi, o dată cu aceasta, eternitatea. Aflân- 
du-se cu această fire şi în Biserică şi venind şi în credin- 

cioşi, li se comunică şi lor sfințenia, mântuirea şi viaţa 
dumnezeiască, viaţa de veci. Ea se comunică din trupul 
Lui, prin Duhul Lui cel Sfânt. Prin trupul Lui pnevmatizat ni 
se comunică la nesfârşit în Biserică sfinţenia Lui şi puterea 
de a deveni tot mai sfinţi, tot mai deschişi curăţiei şi iubirii 
nesfârşite a lui Dumnezeu, liberă de orice egoism opus 
sfinţeniei. 

Despre sfinţirea aceasta a lui lisus ca om se vorbeşte 
adeseori în Sfânta Scriptură. Hristos Se numeşte El însuşi 
pe Sine: "Acela pe care Tatăl L-a sfinţit şi L-a trimis în lume" 
(In 10, 36). lar în alte locuri din Sfânta Scriptură se spune 
despre Hristos: 'L-a uns pe EI în Duhul Sfânt şi în putere" 
(Fapte 10, 38); sau: "Sfânt Fiul Tău lisus" (Fapte 4, 27). EI 
este "Sfântul lui Dumnezeu" (Mt. 1, 24) prin excelenţă. Din 
sfinţenia Lui iradiază sfinţenia Bisericii, care e trupul Lui 
extins, sau în care Se află EI Însuşi cu trupul Lui sfinţit. Căci 
pentru sfinţirea acesteia Şi-a sfinţit trupul Său prin aduce- 
rea lui ca jertfă. De fapt, jertfirea de Sine ca predare lui 
Dumnezeu, înseamnă sfințire, dat fiind că cel ce se jertfeş- 
te renunţă la tot ce-l desparte de Dumnezeu şi prin aceas- 
ta se unește cu Dumnezeu cel sfânt. În felul acesta sfinţe- 
nia poate fi echivalentă şi cu iubirea deplină de Dumnezeu, 
avându-și izvorul în sfinţenia lui Dumnezeu ca iubire neli- 
mitată a lui Dumnezeu faţă de noi. Sfinţenia este iubirea 
perfectă care constă într-o unire a persoanelor ca persoane 
fără confundarea lor într-o unitate impersonală, ci într-un 
respect deplin prin care vor să se menţină ca atare în veş- 
nicie. Sfinţenia în acest sens nu poate veni decât de la 
Dumnezeu. În acest sens S-a sfinţit şi lisus ca om, umplân- 
du-Se de iubirea desăvârşită de Dumnezeu din iubirea de- 
săvârşită a lui Dumnezeu faţă de umanitatea Sa şi, prin ea, 
faţă de noi toţi. "Pentru aceea şi lisus, ca să sfinţească 
poporul cu sângele Său, a pătimit afară de poartă' (Evr. 
15, 12). 

Sfântul Chiril din Alexandria zice: "Căci toată firea vă- 
zută şi nevăzută se impărtăşeşte de Hristos. Îngerii şi ar- 
hanghelii şi cei mai presus de ei nu sunt altfel sfinţi, decât , 
numai prin Hristos în Duh. Deci El este altarul, El tămâia şi 
EI Arhiereul. De asemenea, El este sângele curăţirii păcate- 
lor'100, Adică în Hristos se întâlneşte iubirea nesfârşită a lui 
Dumnezeu cu iubirea umanităţii care se deschide acestei 
iubiri, predându-se integral lui Dumnezeu. Şi El este Cel ce 
comunică iubirea Sa dumnezeiască nesfârşită ca Dum- 
nezeu, dar o oferă şi ca om lui Dumnezeu, predându-Se 
întreg Lui, în numele nostru, ca Arhiereul nostru, pentru ca 
umplându-Se şi ca om de iubirea dumnezeiască căreia i 
S-a deschis desăvârşit, să ne-o transmită şi nouă şi prin 
aceasta să ne sfințească. 

Starea de jertfă a lui Hristos ca om este o stare de 
iubire faţă de Tatăl şi faţă de noi, odată ce numai iubirea 
faţă de o altă persoană face o persoană să renunţe la sine. 
Aceasta este buna mireasmă a jertfei lui Hristos în faţa 
Tatălui. EI a restabilit astfel reiaţia noastră în general faţă 
de Tatăl. "Căci pe omul care s-a întors de la Dumnezeu din 
pricina neascultării şi a mulţimii păcatelor, Hristos l-a aşe- 
zat iarăşi în Sine, ca în cel dintâi, în faţa Tatălui'101. 

De aceea, sfinţenia ca stare de jertfă în faţa Tatălui e o 
stare de iubire, din iubirea Tatălui. Şi pentru că iubirea lui 
Dumnezeu este nesfârşită şi veşnică şi dă și iubirii noastre 
această calitate, Dumnezeu făcându-ne în Hristos sfinţi ne 
dă viaţa veșnică. Făcându-ne sfinţi, Dumnezeu înveşniceşte 
persoanele noastre, pune în evidenţă valoarea lor netrecă- 
toare. De această stare de sfinţenie din Hristos şi deci de 
iubire între noi şi Dumnezeu ne împărtășim în Biserică şi ea 
e forţa care ţine Biserica sau pe membrii ei în unitate. 'În- 
ţelegi deci că ne-am mântuit, Hristos murind pentru noi, 
dar ne oferim și noi lui Dumnezeu şi Tatăl, ca o bună mi- 


100. Închinare în Duh și Adevăr, cartea IX, P.G. 68, col. 625 B. 
101. Ibidem, col. 620 D. 

reasmă, supunându-ne Lui şi ducând o viaţă în sfinţenie'102. 
Despre sfinţirea Sa prin jertfa pentru noi din iubire, vor- 
beşte lisus Hristos Însuşi înainte de patima Sa, arătând că 
această sfințire vrea să o întindă asupra Bisericii: 'Şi Eu 
pentru ei Mă sfinţesc pe Mine Însumi, ca şi ei să fie sfinţiţi 
întru adevăr' (In 17, 19). lar Sfântul Apostol Pavel spune: 
"Printr-o singură aducere a desăvârşit pe veci pe cei ce se 
sfinţesc' (Evr. 10, 14). Sau: 'Hristos a iubit Biserica Sa şi S-a 
dat pe Sine pentru ea, ca s-o sfințească pe ea, curăţind-o în 
baia apei prin cuvânt, ca s-o înfăţişeze Sieşi Biserică slă- 
vită, neavând pată sau zbârcitură sau altceva din acestea, 
ci ca să fie sfântă şi fără de prihană' (Ef. 5, 25-27; comp. şi 
1 Cor. 6, 11; 1 Tes. 4, 3). Sfântul Pavel face aici o legătură 
strânsă între iubirea lui Hristos şi jertfa Lui şi sfinţirea Bi- 
sericii prin ea. lar despre extinderea sfinţeniei lui Hristos în 
noi, care credem în El şi ne unim în Biserică, se vorbește 
în mai multe locuri în Sfânta Scriptură. Prima sfințire a 
celor ce cred în Hristos are loc în Botez, prin care ei se 
unesc cu Hristos şi întreolaltă în Biserică. Căci în Botez 's-au 
spălat (de păcate, de egoism), s-au sfinţit, s-au îndreptat 
întru numele Domnului lisus Hristos şi întru Duhul Dum- 
nezeului nostru" (1 Cor. 6, 11). Apoi trăind sub puterea ha- 
rului, cei ce s-au botezat formează 'o preoţie împărătească, 
un neam sfânt, popor agonisit lui Dumnezeu' (1 Pt. 2, 9). 
Toţi cei ce sunt ai lui Hristos sunt 'chemaţi sfinţi” (Rom. 1, 
7; 1 Cor. 1, 2), “sfinţi în Hristos lisus" (Filip. 1, 1), “sfinţiţi în 
Hristos lisus" (1 Cor. 1, 2 etc.). Sălășşluindu-Se Hristos cu 
firea Sa omenească sfinţită în Biserică, aceasta este sfântă 
şi sfinţitoare, având în ea izvorul harurilor şi darurilor. Dar 
pe acestea le obţine în acelaşi timp prin rugăciune, întrucât 
acelaşi izvor e totodată mai presus de ea, în calitate de Cap 
al ei, de Cap ultim al ei, care nu mai are alt cap, fiind El 
Însuşi izvorul ultim al sfinţeniei şi al iubirii. Ea e sfântă pen- 


102. Ibidem, cartea XI, col. 760 B. 

tru că în rugăciunea ei este Duhul Sfânt, Care Se roagă cu 
putere şi de aceea ea obţine prin rugăciune pe Duhul Sfânt 
într-un grad sporit, pe Duhul Sfânt "Care sfinţeşte toate' 
cele de care se împărtăşesc oamenii care cred şi-i sfinţeşte 
şi pe ei înlăuntrul Bisericii, închegându-i şi mai mult ca Bi- 
serică. 

Sfinţenia, devenită prin participare însuşirea Bisericii şi 
a membrilor ei, constă în primul rând în curățirea de pă- 
cate şi în puterea menţinerii în ea și a înaintării într-o viaţă 
de virtuţi, care nu e decât expresia pozitivă și progresivă a 
curăţiei şi iubirii. În curăţie se includ toate aspectele desă- 
vârşirii duhovniceşti: înfrânare, cumpătare, răbdare, înţe- 
lepciune, smerenie, blândeţe, bunătate în gânduri și fapte 
şi iubirea faţă de toţi. Ea e disponibilitate de comuniune cu 
Dumnezeu prin rugăciune şi cu semenii în rugăciune pen- 
tru ei şi în ajutorare reciprocă. Toate aceste aspecte ale 
sfinţeniei le are Biserica şi le au membrii ei. 

Definind sfinţenia ca relaţie iubitoare cu Dumnezeu, 
accentuăm faptul că puritatea şi toate virtuțile legate de ea 
încă nu sunt esenţa sfinţeniei. Sfinţenia e în primul rând o 
strălucire mai presus de fire a lui Dumnezeu prin cei ce se 
străduiesc în aceste virtuţi; e o transparenţă strălucitoare a 
luminii dumnezeieşti. "Lumina Sfintei Treimi străluceşte tot 
mai mult" prin ei, scrie Sfântul Grigorie de Nazianz195. Sfin- 
ţii poartă chipul lui Hristos ca Cel ce ne comunică prin 
umanitatea Sa sfinţenia şi strălucirea Sfintei Treimi, sau iu- 
birea desăvârşită din sânul Ei. 

Biserica este laboratorul în care Duhul lui Hristos ne 
face sfinţi, sau chipuri tot mai depline ale lui Hristos, în 
Care e concentrată ca într-o persoană sfinţenia şi iubirea 
Sfintei Treimi. Duhul Sfânt o face aceasta, întreţinând în 
noi în acelaşi timp preocuparea activă de sfinţenie. Biserica 
se ocupă în mod principal cu sfinţirea membrilor ei, pentru 


103. Cuv. 31, P.G. 35, col. 267. 

că numai prin aceasta se mântuiesc. Duhul Sfânt lucrează 
la sfinţirea credincioșilor înlăuntrul Bisericii, a cărei viaţă 
intimă este imprimată de trupul sfinţit al lui Hristos, pe care 
îl poartă în sânul ei şi din care iradiază Duhul Sfânt. Bise- 
rica lucrează la această sfințire a membrilor ei, întrucât îi 
ţine pe toţi în mișcarea iubirii şi a comuniunii întreolaltă. 

Pe pragul intrării lor în Biserică oamenii sunt sfinţiţi de 
Hristos întrucât îi integrează prin Botez, sau prin Duhul Său 
lucrător în Botez, în corpul celor uniţi cu Sine, adică îi 
uneşte cu Sine. Ei au prin aceasta calitatea de 'sfinţi", fiind 
"“spălaţi' de păcatul strămoşesc și de păcatele lor până în 
acel moment, întrucât au fost ajutaţi să se decidă să iasă 
din egoismul lor, din viaţa lor în afară de infinitatea iubirii 
lui Hristos şi de iubirea din comunitatea Bisericii. Hristos S-a 
imprimat la Botez, pe baza credinţei lor, sau a celor ce ga- 
rantează pentru credinţa lor ce are să se actualizeze, deci 
pe baza credinţei lor potenţiale, cu firea Lui omenească 
jertfită şi sfinţită, liberă de păcatul strămoşesc şi de orice 
alt păcat şi de orice pornire spre păcat, în firea lor. Hristos 
cel neîngustat în iubirea Lui nesfârșită de nici un egoism al 
păcatului S-a imprimat în credinţa sau în deschiderea lor 
spre EI, ca un elan al răspunsului lor la iubirea Lui nesfâr- 
şită. Lanţurile păcatului strămoşesc, care-i îngustau şi ţi- 
neau în robia acestei îngustări voinţa lor, au fost rupte de 
iubirea covârşitoare a lui Hristos, întărind în ei mişcarea de 
răspuns la iubirea Lui, ceea ce i-a făcut curaţi de păcatul 
strămoșesc al ingustării lor şi le-a imprimat dinamismul 
spre viaţa neingustată de păcat, în ambianța iubirii lui Hristos. 
Hristos, Care a murit ca om faţă de orice posibilitate a pă- 
catului, faţă de orice posibilitate de îngustare a umanităţii 
Sale pentru infinitatea iubirii dumnezeiești, S-a imprimat cu 
puterea acestei iubiri nesfârșite în cel ce s-a botezat, fă- 
cându-l chiar în acel moment să moară păcatului, să iasă 
din îngustarea şi din robia lui. 

Dar posibilitatea de libertate a mişcării în infinitatea iu- 
birii lui Dumnezeu prin Hristos, redobândită de voinţa îm- 
potriva păcatului prin Duhul lui Hristos, trebuie actualizată 
în fapte nu numai de Hristos, sau de Duhul Lui sălăşiuit în 
cel botezat, ci şi de acela însuși. Sfinţenia este astfel nu nu- 
mai un dar, ci şi o misiune, o îndatorire pentru credincioşii 
Bisericii. Sfinţenia implică în ea tensiunea eshatologică, 
sau spre desăvârșirea vieţii viitoare, cum o implică şi uni- 
tatea Bisericii cu Dumnezeu şi intre membrii ei, spre a cărei 
desăvârşire eshatologică tinde şi ea. “Tensiunea dinamică 
în Biserică, între “noul obţinut" și "noul care încă nu e“, este 
cauzată de taina prezenţei Împărăției, care precede ca dar 
şi anticipează împlinirea lui finală'104. 

b) Cincizecimea, punctul de plecare al sfinţeniei, şi ten- 
siunea ei eshatologică. Sfântul Apostol Pavel descrie ten- 
siunea aceasta între sfinţenia ca dar şi sfinţenia ca misiune 
cu perspectivă eshatologică, astfel: "Deci ne-am îngropat cu 
EI, în moarte, prin Botez; aşa încât, după cum Hristos a în- 
viat din morţi, prin mărirea Tatălui, tot aşa şi noi să um- 
blăm întru înnoirea vieţii. Căci dacă ne-am făcut cu EI o sin- 
gură tulpină, întru asemănarea morţii Lui, vom fi părtaşi şi 
învierii Lui, dându-ne bine seama că omul nostru cel vechi 
a fost împreună răstignit cu EI, ca să nimicească trupul pă- 
catului, așa încât să nu mai fim robi ai păcatului. Fiindcă 
cine a murit este slobod de păcat' (Rom. 6, 4-7). Prin spo- 
rirea în sfinţenia dobândită, înaintăm spre înviere. Prin sfin- 
ţenie, Biserica este pelerină spre cer, ca şi credincioşii ei. 

Sfinţenia are un caracter dinamic, nu e o însușire stati- 
că. Credinciosul în Hristos este mort trecutului. El e îndrep- 
tat mereu înainte, el nu trăieşte nici trecutului, nici prezen- 
tului, ci viitorului eshatologic desăvârșit, ceea ce face din 
prezent o treaptă spre un viitor mai desăvârșit. Dar el ac- 
tivează totuşi în prezent și încă în modul cel mai bun cu 


104. Paul Evdokimov, op. cit, p. 153. 

putinţă, pentru că nu poate înainta la treptele mai înalte 
dacă nu trece prin fiecare treaptă prezentă într-un mod 
care să nu-l oprească la ea sau să-l facă să se prăbuşească 
la treptele peste care a trecut. Jertfa sau moartea cu Hristos 
este astfel o lucrare permanentă în EI; şi pentru a-l ajutora 
în aceasta, Hristos Se transpune şi EI într-o stare de jertfă 
permanentă, nu statică, ci dinamică. Imprimarea lui Hristos 
care Se jertfeşte şi învie în noi este deci şi ea o imprimare 
dinamică. 

Curăţirea de păcatul strămoșesc, deci eliberarea voin- 
ţei din robia lui şi sălășluirea în ea a libertăţii lui Hristos şi 
a puterii ei capabile de a întreţine în om o continuă mişcare 
spre bine, este un eveniment atât de misterios, atât de as- 
cuns în adâncul fiinţei noastre, că el nu se face arătat decât 
în trecerea lui în fapte ale voinţei noastre. Noi cunoaştem 
din partea noastră numai intenţia totală de a muri păcatu- 
lui şi de a trăi lui Hristos. Dar moartea noastră cu Hristos se 
arată că a fost efectivă în Botez prin întâlnirea intenţiei 
noastre de a muri cu moartea lui Hristos, prin activarea ei 
de după Botez. Sfântul Marcu Ascetul zice: "Aţi putut înţe- 
lege că e vorba de curățirea produsă în chip tainic prin Bo- 
tez, dar care e aflată efectiv (Evepyâ&ş) prin porunci. Dacă 
botezându-ne nu ne-am eliberat de păcatul strămoşesc, e 
vădit că nu putem săvârşi nici faptele libertăţii. Iar dacă le 
putem săvârși pe acestea, arătat este că în chip tainic ne-am 
eliberat de robia păcatului; "legea duhului vieţii m-a slobo- 
zit pe mine de legea păcatului şi a morţii' (Rom. 8, 2). Dar 
nesocotind poruncile Celui ce ne-a curăţit pe noi, suntem 
purtaţi de păcat'105. "Căci întâi ni se dă în Biserica univer- 
sală şi prin Botez în chip tainic harul, care locuieşte astfel 
în noi în chip ascuns. Pe urmă, pe măsura împlinirii porun- 
cilor şi a nădejdii înţelegătoare, acesta se descoperă celor 


105. Răspuns acelora ce se îndoiesc de dumnezeiescul Botez, P.G. 
65, col. 985-1028, în Filoc. rom., vol.l, p. 276. 

ce cred'196. "Drept aceea, o omule, care ai fost botezat în 
Hristos, dă numai lucrarea, pentru care ai luat puterea, şi 
te grăbeşte ca să primeşti arătarea Celui ce locuieşte în 
tine'107, 

Hristos ne rămâne pururea disponibil, în baza hotărârii 
ce am manifestat-o la Botez, de a muri păcatului şi a vieţui 
cu EI, atâta vreme cât n-o revocăm. Dar ca în orice relaţie 
personală, lucrarea, sau manifestarea de iubire, trebuie să 
se efectueze continuu, din ambele părţi. Numai afirmându-ne 
continuu prin fapte atenţia noastră față de Hristos, ajun- 
gem să ne bucurăm de tot ce ne-a dat El potenţial şi de 
ceea ce la început nu cunoşteam. 

Deci toţi credincioşii Bisericii sunt sfinţi în mod tainic 
încă din momentul Botezului. Dar sfântă este şi Biserica 
întrucât prin ea, sau prin încadrarea în ea, devin sfinţi. Dar 
dacă sfinţenia lor ar rămâne mereu ascunsă, nearătată în 
fapte, ascunsă ar rămâne şi sfinţenia ei. Însă sfinţenia lor 
se face arătată în lăuntrul ei, prin puterile ulterioare primite 
de la ea, sau în cadrul ei. În aceasta se face arătată şi sfin- 
țenia Bisericii. Sfinţenia Bisericii este astfel şi ea activă. Ea 
e o scară uriaşă în mişcare, care urcă pe toţi şi pe care urcă 
toți; pe această scară fiecare se află la altă înălţime a sfin- 
ţeniei, în altă apropiere de Dumnezeu, în alt grad străbătut 
de lumina Lui, de iubirea Lui, pe măsura silinţelor lui între- 
ţinute de puterea lui Hristos manifestată prin Biserică. Cei 
ce se află mai sus pun în lumină mai mult sfințenia Bise- 
ricii, sau a lui Hristos care sfințește Biserica. Nici treapta 
cea mai înaltă nu epuizează rezervele de sfinţenie şi de pu- 
tere sfinţitoare ale Bisericii, mai bine zis ale lui Hristos să- 
lășluit în Biserică, mediul transmiţător al focului infinitei 
sfinţenii a lui Dumnezeu. Prin toţi se slăveşte Hristos şi Bi- 
serica, pentru că prin toţi se activează sfințenia trupului 


106. Ibidem, p. 288. 
107. Ibidem, p. 290. 

Său. Ea e în acest sens "plinirea Celui ce plinește totul în 
toţi" (Ef. 1, 23). "Cel ce priveşte spre Biserică priveşte spre 
Hristos, Care Se clădește pe Sine însuşi şi Se mărește prin 
adaosul celor ce se mântuiesc', spune Sfântul Grigorie de 
Nyssa!98. Fără îndoială, această deosebire de trepte nu 
creează despărţiri între membrii Bisericii, nu creează des- 
părţiri în Hristos, aşa cum treptele şi însuşirile diferite pe 
care le au copiii şi locurile pe care le ocupă ei în inima ma- 
mei, nu creează în ea despărţiri. Dimpotrivă, ea îi ţine în 
unitate şi între ei. Hristos Se clădeşte prin gândurile, sim- 
ţirile și faptele bune ale celor uniţi cu EI în sensul că El 
poate actualiza ca chemare şi răspuns la aceste autoreali- 
zări ale lor alte şi alte rezerve din oceanul puterii şi iubirii 
Sale. Pe lângă aceea, bogăţia duhovnicească a celor mai 
ridicaţi fiind o bogăţie întru smerenie, îi foloseşte şi pe cei 
mai puţin ridicaţi. Nici un sfânt nu-şi afişează sfințenia şi nu 
face din ea o barieră în comuniunea cu ceilalţi credincioși. 
Dimpotrivă, pe măsura sfinţeniei lui creşte şi deschiderea 
lui spre ei. Smerenia sfinţilor e atât de accentuată, că ei 
nici nu vor să şi-o cunoască şi prin aceasta nu şi-o cunosc 
de fapt, ci e cunoscută numai lui Dumnezeu şi celor ce au 
ochi curaţi ca s-o vadă şi care câştigă ei înşişi din ea. Ea e 
atât de ascunsă, încât ceilalţi credincioși trebuie să facă 
mari eforturi de ridicare proprie în sfinţenie ca să o cunoas- 
că, fără a deveni invidioşi. Pe lângă aceea credincioşii mai 
ridicaţi duhovnicește sunt stăpâniţi de o iubire de oameni 
corespunzătoare ridicării lor, iar aceasta se arată în rugăciu- 
nea pentru ceilalţi şi în fapte de smerită slujire, care ţin să 
treacă neobservate, încât cei ajutaţi nu se simt umiliţi de ele. 

Întrucât Botezul e Cincizecimea fiecărui om care intră 
în Biserică şi prin el fiecare poate începe un drum nou şi a 
devenit o "făptură nouă' în mişcare de creştere continuă, 
"creștinătatea inaugurată prin Cincizecime, aşa cum e cer- 


108. Explicare la Cânt. Cânt., cuv.13, P.G. 44, col. 1048. 

tificată de mărturia impresionantă a mărturisitorilor, marti- 
rilor şi sfinţilor, este mesianică, revoluţionară, explozivă. 
Evanghelia cere un mod de violenţă care ia cu sila Împără- 
ţia lui Dumnezeu, răpeşte cerurile şi preface chipul vechi al 
lumii într-o nouă creaţie... Sarea pământului și lumina lu- 
mii, sfinţii, uneori văzuţi, alteori obscuri şi ascunşi, merg 
înainte şi conduc lumea şi luminează pentru toată umani- 
tatea'1099, 

Cu Cincizecimea a început o eră nouă în viaţa obşteas- 
că a omenirii. Membrii Bisericii în general îşi fac o preocu- 
pare din iertarea păcatelor, din înlăturarea dezbinărilor şi 
diferenţelor între oameni, din sporirea iubirii, şi urcă spre 
Împărăţia cerurilor. 

Tabloul acesta variat al străduinţelor spre sfinţenie din 
Biserică explică de ce Biserica nu poate face o separație 
strictă între sfinţi şi păcătoşi şi de ce ea nu lipseşte de co- 
muniunea ei pe păcătoși, afară de cei ce contestă învăţă- 
tura ei, care este însăşi norma eforturilor spre sfinţenie. Nu 
ştie niciodată dacă un păcătos nu va părăsi lâncezeala lui 
şi nu se va angaja la urcuşul scării, pocăindu-se de viaţa sa 
în păcate. În orice caz ea vrea să ţină mereu la dispoziţia 
lui rezerva de putere şi de iubire a lui Hristos aflătoare în 
ea; nu vrea să-l lipsească de o comuniune măcar exteri- 
oară, ca prilej al adâncirii ei într-o comuniune interioară. 
De altfel până ce un păcătos vrea să rămână în Biserică, el 
nu rămâne într-o comuniune pur exterioară cu ea, ci, prin 
voinţa lui de rămânere în ea şi deci în legătură cu Hristos 
cel din ea, rămâne şi într-o oarecare comuniune interioară. 

Apoi cei aflaţi pe diferitele trepte ale scării de sfinţenie 
au motive de nemulţumire cu treapta la care se află, întru- 
cât nu sunt desăvârșiţi. Din punctul acesta de vedere, se 
pare că nici unul n-a ajuns şi nu se socotește ajuns la sfin- 
țţenia desăvârşită înainte de moarte, de aceea nici unuia nu 


109. P. Evdokimov, op. cit., p. 151. 

i se dă cununa sfinţeniei oficial recunoscută de Biserică 
înainte de moarte. În multe de pe treptele cele mai înain- 
tate se află încă imperfecţiuni, scăderi, greşeli, mici păcate. 
E atât de greu de spus de unde începe o vieţuire lipsită 
complet de asemenea imperfecţiuni, sau dacă începe pen- 
tru vreunul din membrii Bisericii o astfel de vieţuire, câtă 
vreme el n-a depăşit mişcarea spre infinitatea iubirii şi a 
sfinţeniei lui Hristos şi n-a intrat în odihna din interiorul ei. 

Aceasta nu înseamnă, precum s-a văzut chiar din cele 
spuse, că toţi în Biserică sunt la fel; nu înseamnă mai ales 
că, dată fiind neputinţa atingerii desăvârşirii în lumea aceas- 
ta, trebuie să devenim indiferenți faţă de păcat, sau să cre- 
dem că orice efort e zadarnic, pentru că nu ne ridică în nici 
cel mai mic grad din păcate, la nici un fel de grad de sfin- 
ţenie, cum face protestantismul. Acesta este unul din sen- 
surile modului paradoxal în care vorbeşte despre starea 
creștinilor Sfântul Apostol loan, declarând pe de o parte că 
"sângele lui Hristos ne curăţește de tot păcatul”, iar pe de 
alta că "dacă zicem că păcat nu avem, ne amăgim pe noi 
înşine şi adevărul nu este în noi" (1 In 1, 7-8). 

Trebuie să ne aflăm într-o tensiune continuă de a de- 
păşi cât mai mult păcatele, ridicându-ne la greşeli cât mai 
mici şi mărturisind în acelaşi timp pe cele ce continuăm să 
le mai facem şi să le mai avem. Antinomia o rezolvăm prin 
mărturisire: "Dacă mărturisim păcatele noastre, El este cre- 
dincios şi drept ca să ierte păcatele noastre şi să ne cură- 
ţească de toată nedreptatea' (1 In 1, 9). 

Dumnezeu, spune Sfântul loan Gură de Aur, scrie me- 
reu păcatele noastre, dar mereu le şi şterge cu mila Lui! 10. 
EI ia în serios păcatele noastre întrucât le scrie sau ia cu- 
noştinţă de ele, ca reale. Dar ia în considerare şi pocăinţa 
noastră pentru ele. Căci în pocăință depăşim închiderea în 
noi înşine şi intrăm în comuniunea iubitoare cu El, deci 

păcatele dispar de fapt, desigur întrucât ne vine în întâmpi- 
nare harul sau iubirea lui Hristos. Dar nu trebuie să păcă- 
tuim intenţionat, gândind anticipat că Hristos ne va ierta 
prin pocăință. Aceasta ar însemna să ne obişnuim să nu 
mai luăm nici pocăinţa în serios. Aceasta ar însemna a nu 
fi împinşi numai de neputinţa reală a noastră la păcatul pe 
care-l săvârşim, ci şi de o lipsă de respect faţă de Dum- 
nezeu, gândind că putem profita de mila Lui. Dumnezeu 
ține seama de neputinţa noastră reală, nu de neputinţa pre- 
textată. Jertfa lui Hristos s-a adus pentru neputinţele noas- 
tre, nu pentru intenţiile noastre de a profita de ea nesincer, 
în starea de după Botez, când în mare parte neputinţele 
noastre au fost vindecate, întrucât Hristos cu puterea Lui S-a 
sălăşiuit în noi. 

Paul. Evdokimov zice: “Biserica este sfinţită cu sfinţe- 
nia lui Hristos (Ef. 5, 25-27); şi în virtutea faptului că e sur- 
sa Tainelor şi a sfințeniei ea aduce la existenţă comuniu- 
nea sfinţilor. Totdeauna, prin toată istoria ei, Biserica a de- 
finit un concept clar: ea nu e o societate de sfinţi desăvâr- 
şiți, sau numai de aleşi şi de puri. Taina este de a fi în 
acelaşi timp "Biserica celor ce se pocăiesc, a celor pieri- 
tori', cum zice Sfântul Efrem, dar şi mediul de comuniune 
între păcătoşi şi lucrurile sfinte (Taine), al participării lor în- 
dumnezeitoare la ceea ce este numai sfânt'!!|. 

E de făcut o deosebire între Biserică şi membrii ei, deşi 
pe de altă parte ea îi cuprinde pe ei: ea se constituie din 
cei ce transcend şi din ceea ce se atinge prin transcendere 
continuă. Biserica are, în acest caz, sensul a ceea ce se 
atinge prin transcendere. Ea e în fiinţa ei adâncă izvorul 
sfânt pentru membrii ei, având imprimată în ea pe Hristos 
cel sfânt. Ea e lacul Vitezda, care tămăduiește pe bolnavi, 
dar nu se molipseşte de microbii lor, ci-i dizolvă. "Biserica 
Chiar pe pământ trăieşte nu o viață pământească, ci una 

dumnezeiască şi fericită. De aceea numeşte în mod sărbă- 
toresc nu numai pe fiecare dintre membrii ei sfânt, ci şi pe 
sine însăşi în totalitatea ei, sfântă. Apariţia ei văzută e cu- 
prinsă în Taine, viaţa ei lăuntrică, în darurile Duhului Sfânt, 
în credinţă, nădejde şi dragoste. Ea nu e niciodată desfigu- 
rată și nu are lipsă de nici o îmbunătăţire”! 12. 


c. Sobomicitatea generală a Bisericii. 


a) Sobornicitatea ca unitate a persoanelor în varietate 
complementară. Traducătorii slavi al Crezului niceo-con- 
stantinopolitan au redat termenul grec 'catholiki” prin "so- 
bornuiu' din resentiment faţă de Biserica din Apus, dar pro- 
babil și pentru că sensul de "universală" dat de această Bi- 
serică cuvântului 'catholiki' nu redă fidel înţelesul acestuia. 
Traducerea românească a adoptat din aceleași motive ter- 
menul slav, numind Biserica 'sobornicească'. 

Acest termen are un sens mai apropiat de înţelesul cu- 
vântului "catolică". Prin el se exprimă modul sinodal de păs- 
trare a învăţăturii Bisericii la nivel episcopal, dar şi modul 
general comunitar al practicării învăţăturii. Toată Biserica 
este un Sinod permanent, o comuniune, o convergenţă şi 
o conlucrare permanentă a tuturor membrilor ei, căci nu- 
mai în această stare se păstrează și se valorifică bunurile ei 
spirituale. În timpul nostru această sinodalitate generală e 
redată prin ideea de comuniune, care implică pe aceea de 
complementaritate. 

Dacă prin însușirea unităţii se afirmă simplu că Biserica 
este una, prin însuşirea sobornicităţii se arată de ce natură 
este această unitate. Ea e o unitate realizată şi menţinută 
prin convergenţa, comuniunea, complementaritatea unani- 
mă a membrilor ei, nu printr-o simplă alăturare sau printr-o 
contopire a tuturor într-un tot uniform. Deci sinodalitatea 
sau sobornicitatea implică sensul Bisericii ca întreg orga- 


112. A. Homiakov, "Die Einheit der Kirche“, op. cit., Munchen, 

nic-spiritual şi prin aceasta se apropie de înţelesul adevărat 
al termenului "catolică", fără să-l exprime direct. Adică sino- 
dalitatea sau sobornicitatea exprimă poziţia şi lucrarea 
complementară a membrilor Bisericii, ca într-un corp ade- 
vărat, nu cauza ei, cum o exprimă termenul "catolică". 

O redare directă a sensului termenului "catolicitate' ne-ar 
oferi-o termenul de “intregime” (6A0v) sau de “'plenitudine”. 
Biserica este un întreg organic, un organism, sau un corp 
spiritual, o plenitudine care are totul, iar acest tot, această 

A plenitudine e prezentă şi eficientă în fiecare din mădularele 
ei, din actele ei, din părţile ei. Înţelesul acesta al Bisericii 
precizează înţelesul ei de 'corp' al lui Hristos. Acest înţeles 
al Bisericii corespunde definiţiei date ei de Sfântul Apostol 
Pavel, ca 'plinirea (plinătatea) Celui ce împlineşte toate în 
toţi” (Ef. 1, 23)115. 

Conform acestui înţeles, Biserica are pe Hristos întreg 
cu toate darurile Lui mântuitoare și îndumnezeitoare şi fie- 
care Biserică locală şi chiar fiecare credincios Îl are întreg, 
dar numai întrucât rămâne în 'întregul'corpului. Așa cum în 
orice celulă a unui corp e corpul întreg cu lucrarea lui, cu 
specificul lui, aşa este în orice mădular sau parte a ei Bise- 
rica întreagă, şi prin aceasta Hristos întreg, dar numai întru- 
cât respectivul mădular, sau respectiva parte a ei, rămâne 
în Biserică. Mădularele nu sunt uniformizate prin aceasta, 
ci sunt complementare, datorită faptului că viaţa corpului 


113. H. de Lubac (Le Catholicisme, Paris, 1938, p. 26) zice: 'Biseri- 
ca nu e catolică pentru că e răspândită actual pe toată suprafaţa pămân- 
tului şi cuprinde un mare număr de aderenţi. Ea era deja catolică în 
dimineaţa Cincizecimii, când toţi membrii ei se aflau într-o mică sală; ea 
era în timpul când valurile ariene păreau să o acopere; ea va fi și mâine, 
dacă apostaziile masive o vor face să piardă aproape toţi credincioșii ei. 
Esenţial, catolicitatea nu e problemă de geografie, nici de cifre.. Deşi tre- 
buie să se răspândească in spaţiu şi să se manifeste în faţa ochilor, ea 
nu e totuşi de natură materială, ci spirituală". Totuşi de Lubac lasă 
impresia că vede catolicitatea mai mult ca potenţialitate spaţială. 

întreg, sau Tiristos însuşi prin Duhul Sfânt e prezent în mod 
activ în toate. 

Duhul Sfânt, Care însufleţește rugăciunea Bisericii, Se 
roagă în mine şi odată cu aceasta se roagă însăşi Biserica 
cu mine și în mine și e în Biserică. Se roagă cu mine nu nu- 
mai Biserica celor de pe pământ, ci şi sfinţii şi îngerii şi Mai- 
ca Domnului. "fHeruvimi cu chipuri de foc, Serafimi cu ochi 
mulţi, Scaune şi Stăpâniri, Începătorii și Îngerii şi toţi Ar- 
hanghelii şi sfinte Domnii, împreună cu fericitul Înaintemer- 
gător, cu Proorocii și Apostolii, cu Cuvioşii ierarhi, cu toţi 
drepțţii, rugaţi-vă, să fim miluiţi!' (Canon către toţi sfinţii). 
“Noi ne rugăm în Duhul iubirii, știind că nimeni nu poate 
deveni fericit decât prin rugăciunile întregii Biserici, în care 
locuieşte Hristos, ştiind și crezând că atâta timp cât tim- 
purile nu sunt împlinite, toţi membrii Bisericii, cei vii şi cei 
morţi, sunt neîncetat desăvârșiţi prin rugăciune'!14. Fie- 
care credincios este însoţit de unanimitatea Bisericii. Nici 
unul nu e singur, ci se află în această unanimitate. E o una- 
nimitate perfectă de persoane, în care se păstrează neanu- 
lată fiecare persoană, primind putere din corpul întreg şi 
contribuind cu specificul ei la bogăţia și la viaţa corpului 
întreg. 

Sfinţii Părinţi au limpezit ideea despre prezenţa Bisericii 
în fiecare mădular, dezvoltând viziunea Sfântului Apostol 
Pavel despre diferitele daruri ale mădularelor în corpul lui 
Hristos, provenite din și susţinute de acelaşi Duh. În fiecare 
credincios însă, pe lângă darurile lui deosebite, există ace- 
lași har mântuitor, aceeaşi săiăşluire a lui Hristos prin Du- 
hul Sfânt, dar numai întrucât e în legătură cu parohia sa. lar 
în parohie toate harurile credincioşilor şi toate darurile lor 
se dezvoltă în solidaritate, dar numai în legătură cu episco- 
pul şi cu eparhia lui, iar prin aceasta în legătură cu toată 
Biserica. 








114. A. Homiakov, op. cit., p. 23. 

Sfântul Vasile cel Mare afirmă direct că Duhul Sfânt 
"este întreg (51o0v) în fiecare şi este întreg pretutindeni"! 15. 
Dar este întreg în fiecare mădular printr-un dar, sau prin 
daruri diferite, care se caută reciproc şi colaborează între 
ele la întreţinerea corpului întreg şi a fiecărui mădular în 
parte. "Dumnezeu a așezat mădularele în corp, pe fiecare 
din ele cum a voit. Dar ele se îngrijesc împreună de aceeaşi 
lucrare şi unele pentru altele şi au o comuniune spirituală" 
şi o sensibilitate comună. În virtutea acestui fapt "dacă un 
mădular suferă, toate mădularele suferă împreună şi dacă 
un mădular este cinstit, toate mădularele se bucură îm- 
preună' (1 Cor. 12, 26). "Toţi suntem ca niște părţi într-un în- 
treg (£v 61), în Duh”. "Căci noi toţi am fost botezați într-un 
Duh, pentru ca să fim un singur trup" (1 Cor. 12, 13)116. 

b) Sobornicitatea ca comuniune şi plenitudine în Duhul 
Sfânt. Deşi mădulare cu slujiri și cu daruri deosebite, întru- 
cât le avem de la același Duh și ne aflăm trăitori în același 
Duh şi în acelaşi întreg organic al Bisericii, avem o sensibi- 
litate comună, sau sensibilitatea întregului e trăită de fie- 
care. Duhul lui Hristos nu îmbracă pe fiecare mădular al Bi- 
sericii cu toate darurile Sale în izolare, aşa cum nici la crea- 
ţie nu au fost date fiecărui om toate calităţile în izolare. În 
acest caz n-ar mai fi comuniune. Ci fiecare primește totul, 
dar în cadrul întregului, deci fiecare se bucură de totul, dar 
în comuniune. Comuniunea, departe de a reduce viaţa per- 
sonală, o îmbogățește. lar prin aceasta îmbogăţeşte viaţa 
întregului. Comuniunea şi plenitudinea, acestea sunt cele 
două sensuri ale însuşirii Bisericii, exprimată prin termenul 
de 'sobornicească' sau "catolică". 

I. Karmiris, după ce stăruie asupra identităţii de sens 
între 'ortodoxie' (dreapta credinţă) şi 'catolicitate', adaugă: 
"Cu toate acestea, catolicitatea înseamnă şi întregimea şi 
unitatea şi identitatea Bisericii ca trupul lui Hristos cel unul 


115. Liber de Spiritu Sancto, P.G. 32, col. 141, 
116. 1. Karmiris, op. cit., p. 181. 

și ca plenitudinea Celui ce plineşte toate în toţi (Ef. 1, 23). 
Este întregimea Bisericii, ca o mare unitate duhovnicească 
mistică, care ca trup al lui Hristos cel unul e călăuzită de 
Duhul Sfânt cel unul. Astfel catolicitatea înseamnă în ge- 
neral întregimea şi plenitudinea Bisericii adevărate, cea 
una, şi mai special plenitudinea Revelaţiei păzite şi propo- 
văduite de ea şi a harului mântuitor procurat de ea, prin 
care se urmăreşte mântuirea lumii în întregime'117. lar mi- 
tropolitul Serafim spune că prin catolicitate se înţelege 'uni- 
tatea multiplă a Bisericii, adică unitatea organică constătă- 
toare din multe persoane, unitatea tuturor credincioşilor în- 
corporaţi în trupul lui Hristos. Noţiunea aceasta indică în- 
tregimea Bisericii ca trup al lui Hristos, plenitudinea vieţii 
divino-umane, unitatea ei organică în multiplicitatea mani- 
festărilor și funcţiilor și autoidentitatea Bisericii. Caracte- 
ristica "'catolicităţii' este deci unitatea oamenilor restabilită 
în Hristos, sau în trupul Lui; ea este unitatea metafizică a 
omenirii mântuite prin întruparea Cuvântului şi prin opera 
de mântuire a lui Hristos'118, 

Sfântul loan Gură de Aur insistă atât asupra ideii că 
mădularele întregului sunt diferite, cât şi asupra faptului că 
în ele e întregul comun. Comentând cuvântul Sfântului 
Apostol Pavel: "Dacă toate ar fi un mădular, unde ar fi cor- 
pul?" (1 Cor. 12, 19), el zice: "lată ce spun: dacă n-ar exista 
între voi mari deosebiri, n-aţi fi una; şi dacă n-aţi fi una, 
n-aţi fi de aceeaşi esenţă. Dar acum, tocmai pentru că 
n-aveţi un singur dar, sunteţi un corp; şi fiind un corp, 
sunteţi una; şi nu mai sunteţi deosebiți, odată ce sunteţi un 
corp'119. A se observa paradoxul: fiind deosebiți, alcătuiți 
un corp şi, fiind un corp, sau o unitate, nu mai sunteţi deo- 
sebiţi. Deschiderea fiecăruia spre totul şi umplerea lui de 


117. Op. cit., p. 309. 
118. La Karmiris, op. cit., p. 311, nota |. 
119. Omil. 30, la Ep. 1 Cor, P.Q. 47, col. 258. 

totul îl face să se bucure de totul, deci să nu mai trăiască 
numai prin ceea ce e deosebit. 

Dar după ce a semnalat paradoxul deosebirii şi unităţii 
mădularelor în corp, Sfântul loan Gură de Aur dă şi explica- 
rea: unitatea lor se datoreşte faptului că săvârşesc o operă 
comună. Apoi trage concluzia: "Căci fiecare din mădularele 
noastre are în acelaşi timp o lucrare proprie şi o lucrare 
comună; la fel există în noi o frumuseţe proprie (a fiecărui 
mădular al nostru) şi o frumuseţe comună'. Desigur, numai 
prin cugetare putem distinge între funcţiile proprii ale mă- 
dularelor şi lucrarea lor comună. În realitate, fiecare lu- 
crare proprie a fiecărui mădular e efectuată şi ea de or- 
ganismul întreg şi fiecare mădular împlinește prin funcţia 
lui o funcţie a întregului organism. Fiecare e deschis deci 
pentru lucrarea întregului organism şi se bucură de ea. Dar 
nici un mădular nu se confundă cu celelalte, pentru că fie- 
care mădular işi insuşeşte lucrarea întregului organism şi 
puterile întregului într-o formă proprie. Şi chiar prin aceas- 
ta, lucrarea fiecărui mădular e folositoare întregului şi îm- 
bogăţeşte întregul. 

Tot aşa acelaşi Duh întreg al lui Hristos, sau aceeaşi Bise- 
rică întreagă e eficientă în darul şi lucrarea fiecărui mădular. 

Cu cât e mai intim prezent Hristos cu Duhul Lui în Bi- 
serică, cu atât face mai reală această eficacitate a Bisericii 
întregi în toate mădularele, şi cu atât dă putinţă mai mare 
de creştere spirituală mădularelor personale, diferenţiate, 
din nesfârşita bogăţie unitară a lui Hristos, comunicată de 
Duhul în chip spiritual în corpul diferențiat şi unitar al Bi- 
sericii, deci nu le uniformizează ca în cazul unei unităţi sus- 
ţinute de o autoritate exterioară, nesinodală, lipsită de ca- 
racterul de corp. 

Întregimea Bisericii astfel înţeleasă are ca temelie şi ca 
izvor pe Dumnezeu, sau pe Hristos sălăşluit în ea şi lucră- 
tor în ea prin Duhul Sfânt, ca şi însuşirea unităţii și a sfin- 
ţeniei. Ea stă în strânsă legătură cu însuşirea unităţii, nefi- 

ind decât precizarea modului unităţii, dar şi cu însuşirea 
sfinţeniei. Căci dacă sfinţenia constă într-o renunțare la 
sine a umanităţii credincioase pentru Dumnezeu şi a fie- 
cărui credincios pentru Dumnezeu şi pentru semenii săi, ea 
e o premisă pentru complementaritatea care-i face pe aceş- 
tia un corp al lui Hristos cu multe mădulare. 

Dar întregimea sau plenitudinea lui Hristos în Biserică 
prin Duhul Sfânt are şi ea un caracter dinamic şi diferențiat, 
ca şi sfinţenia și unitatea. Unii din membrii Bisiericii trăiesc 
în grade mai înalte întregimea sau plenitudinea lui Hristos 
în ei şi integrarea lor în plenitudinea Bisericii. lar Biserica în 
totalitate înaintează spre o deplinătate eshatologică a expe- 
rienţei integrale a lui Dumnezeu în ea şi a integrării ei totale 
în Dumnezeu, spre starea când Dumnezeu “va fi totul în 
toate' (1 Cor. 15, 28). Propriu-zis aceasta este destinaţia Bi- 
sericii. Integrarea aceasta în plenitudine trebuie să devină 
proprie întregii creaţii. Sfântul Maxim Mărturisitorul, după 
ce descrie diferitele trepte ale integrării, continuă: "Apoi 
uneşte (Hristos) cele inteligibile şi cele sensibile, prin desă- 
vârşita egalizare cu îngerii în cunoştinţă. Astfel face întrea- 
ga creaţie o singură creaţie... În sfârşit, după toate acestea, 
uneşte firea creată cu cea necreată, prin iubire, arătându-se 
una şi aceeaşi prin posesiunea harului ca deprindere. Ajuns 
aici omul se află întreg şi în chip integral într-o întrepătrun- 
dere cu Dumnezeu întreg, devenit tot ce este şi Dumnezeu, 
afară de identitatea după ființă. EI are atunci pe Dumnezeu 
Însuşi întreg în locul său însuşi şi dobândeşte ca premiu 
atotunic al urcuşului pe Dumnezeu Însuşi, ca ţinta finală a 
mişcării celor ce se mişcă și ca stabilitate neclintită şi ne- 
mișcată a celor purtate spre El şi ca graniţa şi marginea ne- 
hotărnicită şi nemărginită a toată graniţa şi norma şi legea, 
raţiunea şi mintea şi firea'120. Numai în această infinitate 
nehotărnicită, în care se stabilizează şi îşi ajunge "margi- 


120. Ambigua, P.G. 91, col. 1308 B. 

nea' definitiv creaţia, își găseşte plenitudinea, sau actua- 
lizarea întregii ei raţiuni, norme şi legi interioare. 
'Întregimea, înţeleasă cantitativ şi calitativ, trebuie să 
fie scopul Bisericii, ca ea să crească în Hristos (Ef. 4, 15- 
16), 'creşterea lui Dumnezeu" (Col. 2, 19), ca să se umple 
"spre toată plinătatea lui Dumnezeu" (Ef. 3, 19), ca 'plinăta- 
tea Celui ce plineşte toate în toţi" (Ef. 1, 23), până când 'toţi 
vom ajunge la unitatea credinţei şi cunoştinţei Fiului lui Dum- 
nezeu, la bărbatul desăvârşit, la măsura vârstei plinătăţii lui 
Hristos..., ca adeverindu-ne în iubire să creştem întru toate, 
în El, Care este capul, Hristos (Ef. 4, 13-15). Atunci Bise- 
rica va ajunge la măsura plinătăţii lui Hristos”. Căci va sorbi 
din această plinătate a infinităţii şi se va bucura de ea, 'prin 
puterea şi lucrarea Duhului Sfânt, Care locuieşte în ea' şi o 
face capabilă de sorbirea din această plenitudine. "Aşa se 
va întregi plinătatea Bisericii, care este puterea ce tinde să 
cuprindă toată omenirea şi întregul cosmos în sânul Bise- 
ricii şi să recapituleze toate în Hristos'12!. Aşa se întregeşte 
plinătatea Bisericii mai ales din plinătatea nesfârşită a vieţii 
şi iubirii dumnezeieşti a lui Hristos, ca să fie întreaga 
creaţie plină de infinitatea dumnezeiască a lui Hristos. 
Biserica este întregimea, este totul, este plenitudinea 
pentru că are pe Hristos care e totul în toate. E plenitudi- 
nea deocamdată în oarecare stare virtuală, dar în mişcare 
spre actualizarea ei deplină în eshatologie. De aceea ea are 
toate harurile mântuitoare care duc toată creaţia la în- 
dumnezeire; are toată învăţătura, care include în ea virtual 
toată cunoștința necesară mântuirii. Biserica Ortodoxă este 
Biserica plenitudinii, întrucât n-a îngustat câtuşi de puţin 
prezenţa integrală a lui Hristos şi a lucrărilor Lui în sânul ei 
şi n-a îngustat nici învăţătura ca expresie a acestei prezenţe 
plenare a lui Hristos. Biserica Ortodoxă are toată putinţa ro- 
dirii celei drepte spre desăvârşirea credincioşilor, conform 


121. l. Karmiris, op. cit., p. 313. 

Sfântului Chiril din Ierusalim, după care Biserica are plină- 
tatea şi pentru faptul că vindecă în mod deplin tot felul de 
păcate 'săvârşite prin suflet şi trup, are în ea tot chipul vir- 
tuţii ce se numeşte în fapte, în cuvinte şi în toate felurile de 
haruri duhovniceşti'122. Ea are toată desăvârşirea în poten- 
ţă. În ea se poate obţine actualizarea întregii desăvârşiri, 
cum nu se poate obţine nici în catolicism, nici în protestan- 
tism, datorită nefolosirii trupului sfinţit al lui Hristos în sâ- 
nul Bisericii. Având plenitudinea învăţăturii şi a harului ca 
expresie a prezenţei integrale a lui Hristos în sânul ei, nimic 
nu se mai poate adăuga la această învăţătură. Nici o erezie 
n-a adăugat la ea ceva, ci dimpotrivă a îngustat-o şi prin 
aceasta a făcut-o în mare parte stearpă. Ereziile s-au depăr- 
tat de la acest tot, de plenitudinea prezenţei lui Hristos şi a 
darurilor Lui şi a învăţăturii ca expresie a ei, pentru că nu 
au mai crezut că Hristos este întreg în intimitatea umanităţii 
credincioase 125. 


122. Cateh. 18, 23, comp. şi 27, P.G. 33, col. 1044, 1081B. 
1. Berkmann, Die Katholizitât der Kirche, Zurich, 1944, p.15, observă 
despre înţelesul plenitudinii (catolicităţii) la Sfântul Chiril din lerusalim 
şi despre raportul ei cu înţelesul ei la Fericitul Augustin: "Chiril este con- 
ştient că cuvântul 'catolic' poate avea diferite sensuri, în funcţie de ce 
se înţelege prin cuvântul "6ov", întregime, care se aplică Bisericii: totali- 
tatea lumii în înțeles geografic, totalitatea diferitelor grupuri în lăuntrul 
neamului omenesc, totalitatea Revelaţiei, totalitatea darurilor spirituale, 
totalitatea păcatelor omeneşti şi totalitatea corespunzătoare a vindecării 
lor. Dar el a găsit înţelegere cu această concepţie a lui abia în sec. XX. 
Augustin nu mai foloseşte în disputa lui cu donatiștii această multiplici- 
tate de înţelesuri. EI se restrânge la înţelesul geografic. În acest înţeles 
îngust e folosit cuvântul şi în Evul mediu'. 

123. După Origen “Biserica cea mare este una şi plenară (catolică), 
faţă de micile Biserici şi comunităţi eretice şi ea are tot adevărul şi toate 
darurile Duhului Sfânt' (Contra Celsum, 3, 59, P.G. 11, col. 1276). 

După G. Florovski (Le corps du Christ vivant, p.24, 26), "În docu- 
mentele cele mai vechi termenul '"Ekklesia katholik€' n-a fost folosit nici- 
odată în sens cantitativ, pentru a desemna expansiunea geografică a Bi- 
sericii; el viza mai degrabă înţelegerea credinţei şi a învăţăturii, fidelita- 
tea Marii Biserici faţă de tradiţia plenară şi primară, în opoziţie cu ten- 
dinţele sectare şi eretice, care s-au separat de această plenitudine origi- 

d. Apostolicitatea Bisericii. Aşa precum prin toate cele- 
lalte trei însuşiri se vede Hristos ca ultima temelie şi izvor 
al Bisericii, aşa se vede şi prin apostolicitate. Apostolii au 
fost prima grupă de oameni care au crezut în Hristos, şi au 
dat mărturie despre Învierea şi deci despre dumnezeirea 
Lui. Dar tot ei au fost şi acea grupă prin care Hristos S-a 
făcut cunoscut tuturor generaţiilor ce au urmat şi vor urma, 
aşa cum a fost, ca Dumnezeu întrupat, răstignit şi înviat 
pentru mântuirea şi indumnezeirea noastră. Apostolii nu au 
mărturisit şi nu au vorbit despre ei, ci despre Hristos. Ei nu 
şi-au luat de la ei slujba aceasta, ci de la Hristos. Pe cre- 
dinţa lor, pe mărturia lor, pe vorbirea lor despre Hristos, pe 
totala închinare a fiinţei lor lucrării de a face cunoscut şi 
de-a comunica pe Hristos, s-a întemeiat şi se prelungeşte 
Biserica. 

Hristos nu a vorbit despre Sine în mod continuu unor 
mari mulţimi. Căci membrii se schimbau tot timpul lângă 
EI. Ele n-ar fi putut reţine în mod necesar şi sigur conţinutul 
comunicat lor, neputând sta continuu lângă EI. N-ar fi putut 
reţine întregimea înţelegerii ferme a Persoanei şi operei Lui 


nară, urmând fiecare o linie particulară şi particularistă. "Katholike' în- 
semna mai degrabă "ortodoxă" decât 'universală'. Catolicitatea adevă- 
rată este catolicitatea dinlăuntru, o calitate interioară a Bisericii, a cărei 
catolicitate din afară nu e decât o manifestare“. 

W. Beinert (Um das dritte Kirchenattribut, Essen, 1964, |, p.41) zice: 
"Biserica catolică este Biserica atotcuprinzătoare, desăvârșită, care cuprin- 
de toată plenitudinea. Plenitudinea şi desăvârşirea ei constau, potrivit 
plenitudinii şi desăvârşirii lui Hristos, în viaţa de har și în învăţătura re- 
velată”. Iar la Il, 462, adaugă: “Înţelesul vechi creștin al cuvântului "cato- 
lic“ este: integritate, plenitudine, desăvârşire; sensul răspândit azi vede 
baza lui biblică în teologia paulină a pleromei... Această expresie indică 
plenitudinea harului creştin, care, după sfatul de mântuire al lui Dum- 
nezeu, a fost dăruit Bisericii pentru a duce până la sfârșitul eshatologic 
planul de mântuire al lui Hristos. Pleroma stă prin aceasta pe același 
plan cu "trupul lui Hristos". Dar această expresie accentuează mai mult 
includerea celor credincioşi în Hristos, pe când "pleroma' indică dimen- 
siunea Bisericii îndreptată spre lume, pe baza căreia întregul cosmos tre- 
buie readus în harul mântuirii”. 





302 TEOLOGIA DOGMATICĂ ORTODOXĂ 


unice, ci ar fi rămas cu fel de fel de fâşii, care n-ar fi putut fi 
integrate într-o unitate. De aceea EI Şi-a ales un mic grup 
de oameni, cărora li S-a imprimat în întregimea autentică a 
Persoanei şi operei Sale, care să poată fi reţinută de ei şi 
transmisă nu numai în mod general şi aproximativ tuturor 
celor ce vor crede în viitor, ci şi în mod special şi exact 
unor grupuri de urmaşi ai lor, care să menţină aceeaşi înţe- 
legere integrală şi autentică a Persoanei şi operei Lui de-a 
lungul timpurilor. 

Hristos n-a ales nici o singură persoană devotată căreia 
să i se destăinuie în întregimea Sa, ci unui grup care, pri- 
mind în mod unitar aceeași imagine integrală şi autentică a 
Persoanei şi operei Sale, să o poată transmite în mod uni- 
tar urmaşilor, având şi ei şi urmaşii lor, în primirea şi trans- 
miterea unitară a imaginii lui Hristos, asigurarea primirii şi 
transmiterii ei integrale şi adevărate. 

Un singur ucenic al lui Hristos n-ar fi putut primi toată 
profunzimea şi bogăţia Persoanei lui Hristos, a învăţăturii şi 
faptelor Sale, n-ar fi fost în stare să ţină minte şi n-ar fi dat 
asigurarea obiectivă ascultătorilor despre adevărul propo- 
văduit. Şi nu o persoană dintre ucenicii lui Hristos ar fi pu- 
tut ţine sub control transmiterea integrală şi autentică a 
imaginii lui Hristos şi a operei Sale de către ceilalţi ucenici, 
ci controlul acesta îl exercita asupra fiecăruia amintirea lui 
Hristos Însuşi, care S-a imprimat într-un timp prelungit în 
fiinţa lor, control verificat de ei înşişi prin comuniunea din- 
tre ei toţi. Cei doisprezece au trebuit să fie egali, pentru ca 
unitatea propovăduirii lor să nu fie strâmbată unilateral de 
autoritatea unuia singur dintre ei. 

De aceea în Noul Testament Apostolii sunt împreună 
numiţi 'temelia' Bisericii (Ef. 2, 20), dar o temelie în funcţie 
de temelia ultimă, care este Hristos. Sfântul Apostol Pavel 
spune că ea 'este zidită pe temelia Apostolilor şi prooro- 
cilor, piatra cea din capul unghiului fiind Hristos" (Ef. 2, 20). 
Hristos ca piatra cea din capul unghiului îi uneşte pe Apos- 

toli, mai bine zis unește credinţa lor şi învăţătura despre El 
într-o temelie unitară, în temelia Persoanei Lui profund 
imprimată în fiinţa lor, pe care se poate zidi Biserica până 
la sfârşitul veacurilor, ca o clădire spirituală unitară şi me- 
reu aceeaşi. Ea e cetatea al cărei zid are "douăsprezece pie- 
tre de temelie și în ele douăsprezece nume, ale celor doi- 
sprezece Apostoli ai Mielului" (Apoc. 21, 14); ei sunt 'stâl- 
pii' Bisericii (Gal. 2, 9). Dar Domnul Însuşi este 'temelia' 
ultimă, care nu poate fi înlocuită cu alta (1 Cor. 3, 11; Ef. 
2, 20). El e "Cel ce susţine totul; căci piatra cea din capul 
unghiului susţine şi zidurile şi temeliile ei... şi acoperişul şi 
pereţii şi orice altceva; totul e purtat de EI'124, 

Apostolii ca "temelie" nu fac de prisos pe Hristos ca te- 
melie, nici Hristos ca temelie nu-i face pe Apostoli de pri- 
sos ca temelie suprapusă, ci tocmai Apostolii ca temelie 
suprapusă fac străveziu pe Hristos ca temelie ultimă, sau 
de abia prin Apostoli Hristos pune o temelie adevărată Bi- 
sericii. Apostolii trimit în mod unitar la Hristos, Îl indică pe 
EI ca piatra cea din capul unghiului; dar dacă Hristos S-ar fi 
adresat unei mulţimi schimbătoare şi nu ar fi făcut din gru- 
pul Apostolilor o temelie statornică, Biserica n-ar fi putut 
lua fiinţă şi n-ar fi putut continua. Biserica este astfel apos- 
tolică, întrucât prin Apostoli cunoaște ea pe Hristos în mod 
deplin şi autentic şi de la ei a moştenit credinţa în EI și cer- 
titudinea învierii Lui. 

lar amândouă acestea s-au menţinut în cursul existen- 
ţei ei istorice, menţinându-se ea însăşi prin succesiunea 
apostolică a episcopatului în comuniune, sau prin harul 
Duhului Sfânt primit de Apostoli la Cincizecime şi transmis 
episcopatului, şi de acesta, preoţilor şi credincioşilor. De 
aceea Biserica primeşte şi are de la Apostoli continuu în ea 
pe Hristos Însuşi cu toate darurile Lui. A trebuit ca Apostolii 
înşişi să primească în momentul iniţial al Bisericii pe Duhul 


124. Sfântul loan Gură de Aur, Omil. 6, 1 la Efes., P.G. 62, col. 43 ş.u. 

sfânt, adică pe Duhul lui Hristos, Care să rămână în Bise- 
rică, şi nu alte persoane. Aceasta, pentru ca ei să poată ve- 
dea că luminarea ce le-a adus-o Duhul cu privire la Persoa- 
na şi la opera lui Hristos şi puterea ce le-a insuflat-o, ca să 
dea mărturie despre EI, se referă de fapt la Hristos cel cu- 
noscut de ei şi deci că acest Duh e Duhul lui Hristos însuși, 
trimis de Hristos însuşi. Prin harul Duhului Sfânt primit de 
Apostoli la început, ei au putut menţine şi comunica în ge- 
neral Bisericii şi în mod special episcopilor credinţa în 
Hristos şi învăţătura despre El în mod integral, odată cu ha- 
rul legăturii cu Hristos cel prezent în Biserică prin Duhul 
Sfânt; iar ei au putut menţine și transmite, la rândul lor, aces- 
tea în mod neîntrerupt generaţiilor succesive din Biserică. 

Să luăm cele trei componente ale apostolicităţii pe rând. 

o) Apostolii sunt primul grup de oameni care au crezut 
în dumnezeirea lui Hristos, credinţă întărită decisiv în ei de 
faptul că L-au văzut personal pe Hristos cel înviat. Credinţa 
lor, mărturia lor despre Învierea Lui e prima temelie pe care 
a început să se clădească şi pe care continuă să dureze şi 
să se clădească Biserica. Dacă n-ar fi fost credinţa şi măr- 
turia Apostolilor despre Învierea Domnului, n-ar fi putut lua 
fiinţă şi n-ar fi putut dura şi crește Biserica. 

6) Prin Apostoli cunoaştem pe Hristos aşa cum a fost, 
cunoaştem învăţătura Lui, prin care El însuşi S-a tălmăcit 
pe Sine şi a indicat calea mântuirii şi desăvârşirii omului. 
Această învăţătură nu e separată de credinţa lor, ci ea e 
conţinutul sau baza credinţei lor. Pe de altă parte credinţa 
lor, care şi-a primit ultima întărire prin Înviere, le-a dat ochi 
să înţeleagă Persoana şi opera lui Hristos şi tot conţinutul 
învăţăturii Lui. De aceea după Înviere au putut vedea Per- 
soana, învăţătura şi opera lui lisus implicate în Scriptura 
dinainte de EI, deci Persoana, învăţătura și opera Lui lumi- 
nând toată Scriptura şi pe EI însuși, luminat de ea; au putut 
vedea pe Hristos şi opera Lui ca împlinitor al planului de 
mântuire al lui Dumnezeu. 

lisus însuşi, după inviere, le-a atras Apostolilor din nou 
atenţia asupra acestei prezenţe ascunse a Lui în toată Scrip- 
tura dinainte de EI, iar ei au putut înţelege acest lucru, pe 
care nu l-au înţeles clar înainte, deși lisus îl afirmase şi în 
învăţătura ce le-o dăduse înainte. Lipsea încoronarea pla- 
nului de mântuire prin învierea reală a lui Hristos, ca să se 
vadă înţelesul lui real. "Apoi a vorbit către ei: Acestea sunt 
cuvintele pe care le-am grăit către voi, pe când eram cu 
voi, că trebuie să se împlinească toate cele scrise despre 
Mine în legea lui Moise, în prooroci şi în psalmi. Atunci le-a 
deschis ochii lor, ca să priceapă Scripturile. Şi le-a zis că 
aşa este scris şi aşa se cădea să pătimească Hristos şi să 
învieze din morţi a treia zi' (Lc. 24, 44-46). 

Înainte de Înviere, Apostolii n-ar fi putut scrie Evanghe- 
liile şi propovăduirea lor n-ar fi putut avea amploarea vi- 
ziunii care încadrează toată Scriptura Vechiului Testament 
în planul mântuirii în Hristos, viziune a cărei formă scrisă o 
avem îndeosebi în Epistolele Sfântului Apostol Pavel. 

Aceasta nu înseamnă că Apostolii, scriind Evangheliile, 
au prezentat un Hristos deosebit de cel real, sau au propo- 
văduit o învăţătură care se deosebeşte în conţinutul ei de 
cea a lui Hristos, care-L exprimă pe EI însuși. 

Am văzut că lisus însuşi le aminteşte că le-a indicat 
adeseori înainte de Înviere, cum Moise şi proorocii vorbesc 
despre El. Şi de fapt, El arătase adeseori cum Vechiul Tes- 
tament se împlineşte în El (ex.: Lc. 4, 21). lisus era Acelaşi 
înainte de Înviere, dar întrucât nu se realizase de fapt pro- 
feţia Sa despre învierea Sa, adică nu apăruse în slava Sa, 
pentru Apostoli rămâneau multe lucruri privitoare la El nu 
numai ascunse, ci şi neînţelese. 

În ce priveşte vocabularul Evangheliilor, acesta nu e in- 
ventat de Apostoli, ci e cel folosit de Hristos. Totuși anu- 
mite forme de exprimare a înţelesului Persoanei și operei 
Mântuitorului, cuprinse în propovăduirea şi epistolele Apos- 
tolilor, le aparţin lor, dar nu sunt lipsite de legătură şi de o 


20 - Dogmatica - vol. II 

înrudire cu cele folosite de lisus. Astfel, predica şi scrisul 
Apostolilor despre lisus are pe de o parte o anumită origi- 
nalitate de expresie, deci e apostolică în sens propriu, dar 
pe de altă parte ea se încadrează deplin în conţinutul şi for- 
mele cuvântărilor şi învăţăturii lui lisus către ei. 

În orice caz, numai prin Apostoli cunoaştem ce a învă- 
ţat lisus şi cum a învăţat EI. De la ei avem încadrarea aces- 
tei învățături în forma și în expresiile unei înfățișări mai 
explicite, care a rămas esenţa conţinutului învăţăturii şi le- 
găturii spirituale a Bisericii cu Hristos. Această înfățișare e 
normativă pentru toate timpurile, nu numai pentru că e cea 
dintâi expunere a faptelor lui lisus şi a învăţăturii Lui şi deci 
expunerea cea mai autentică, ci şi pentru că în formele ei 
de expresie creşte organic din expresiile Mântuitorului. 

Biserica este apostolică în toate timpurile, pentru că 
are aceeaşi credinţă ca Apostolii şi stă pe temeiul conţinu- 
tului şi formei înfăţişării date de ei lui Hristos. Totuși ge- 
neraţiile succesive de credincioşi ai Bisericii n-au moştenit 
şi calitatea de apostoli, pentru că n-au moştenit şi poziţia 
lor de primii în credinţa în Hristos şi de primii tălmăcitori ai 
învăţăturii şi faptelor Lui. 

În această calitate a lor de martori şi tălmăcitori iniţiali 
ai Revelaţiei în Hristos - care implică faptul că au stat lângă 
lisus trei ani zi de zi, că L-au văzut înviat și că au primit 
nemijlocit Duhul Lui - se include și calitatea de organe ale 
finalizării Revelaţiei în Hristos şi ale completării ei. 

Înfăţişarea apostolică a Persoanei şi a operei lui Hristos, 
adică formularea apostolică a învăţăturii Lui şi a învăţăturii 
despre El, rămâne baza permanentă și neschimbată a cre- 
dinţei şi învăţăturii Bisericii, pentru că ea este redarea cea 
mai fidelă a acestei învățături, întrucât Apostolii, ca nişte 
adevărate organe ale Revelaţiei în Hristos, în înfăţişarea aceas- 
ta şi în formele ei de expresie, redau privirea lor directă în 
infinitatea dumnezeiască a Persoanei Lui şi în umanitatea 
Lui unică, datorită acestui fapt. Nici un fel de expresii din 

cursul istoriei Bisericii nu vor putea depăşi redarea apos- 
tolică a acestei infinităţi şi vederea apostolică autentică a 
ei. Toate vor rămâne mai înguste, mai lipsite de căldură, de 
perspicacitate şi de bogăţie în conţinut, neavând la bază 
privirea intimă a Apostolilor în Persoana lui Hristos. 

Y) Al treilea fapt care ridică pe Apostoli peste toate ge- 
neraţiile următoare de credincioşi, dar îi face şi temelia Bi- 
sericii, este că ei au fost cei dintâi care au primit pe Sfântul 
Duh la Cincizecime şi L-au primit fără nici o mijlocire ome- 
nească. 

Ei au primit pe Duhul Sfânt fără altă mijlocire omeneas- 
că, pentru că L-au primit direct din trupul lui Hristos deplin 
pnevmatizat prin Înălţare. lar aceasta li s-a întâmplat pen- 
tru că în cursul celor trei ani cât au stat lângă lisus au ajuns 
la o mare unire spirituală cu EI, fapt pentru care după În- 
viere, în prima Sa pnevmatizare, le comunică prima insu- 
flare a Duhului Sfânt (In 20, 22). 

Prin puterea Duhului Sfânt primit la Rusalii, care este în 
acelaşi timp deplina sălăşluire pnevmatică a lui Hristos în 
ei şi odată cu aceasta în Biserica începătoare, Apostolii se 
fac primii mijlocitori umani vizibili ai Duhului Sfânt, sau ai 
lui Hristos însuşi prin Duhul Sfânt. Prin Duhul Sfânt, primit 
de ei, pe de o parte sunt confirmaţi deplin în credinţa și în 
înţelegerea conţinutului Persoanei şi operei lui Hristos, pe 
de alta, sunt botezați, curăţindu-se de păcatul strămoșesc 
prin sălăşluirea lui Hristos şi a tuturor darurilor şi lucrărilor 
Lui actuale și potenţiale în ei. Primind cei dintâi pe Duhul 
Sfânt, şi anume fără mijlocire omenească vizibilă, ei sunt 
confirmaţi în calitatea apostolatului netransmisibil, care în- 
seamnă însă şi calitatea de primii propovăduitori şi trans- 
miţători ai harului integral al Duhului Sfânt. Astfel, întrucât 
sunt primii care primesc în ei pe Hristos, devin primii creş- 
tini, căci pe Acelaşi Hristos Îl vor primi şi creştinii de după 
ei. Totuși, primind şi misiunea de primi susţinători ai Reve- 
laţiei integrale şi ai darurilor şi lucrărilor lui Hristos, Apos- 
tolii primesc prin aceasta puterea de a transmite această 

misiune specială de propovăduitori ai lui Hristos şi ai daru- 
rilor şi lucrărilor Lui, unui grup de succesori, sau episcopi- 
lor, ca aceştia la rândul lor să le transmită urmașilor lor. La 
rândul lor toţi episcopii transmit pe Hristos și lucrările Lui 
primite prin Apostoli preoţilor şi prin aceştia, sau indepen- 
dent de aceștia, celor ce cred. 

Cincizecimea îi confirmă deci pe Apostoli într-o întreită 
calitate: a apostolatului netransmisibil; a creştinilor care 
transmit celor ce vor credinţa şi învăţătura despre Hristos 
în general; şi a celor încredinţaţi cu misiunea de a transmi- 
te responsabilitatea propovăduirii şi a comunicării Duhului 
lui Hristos unui grup de persoane speciale, sau episcopilor, 
şi prin aceştia harul mântuitor tuturor credincioşilor. 

Cele trei calităţi formează un tot în Apostoli. Numai pen- 
tru că sunt primii care au primit pe Duhul sfânt, şi anume 
în mod nemijlocit de la Hristos cel deplin pnevmatizat în 
trupul Lui, se fac punctul de plecare al succesiunii aposto- 
lice, al misiunii şi răspunderii neîntrerupte a episcopatului 
de a propovădui învăţătura integrală despre Hristos şi de a 
comunica pe Hristos însuşi cu lucrările Lui în toată Bise- 
rica. Şi numai pentru că ei sunt primii creştini care au pri- 
mit pe Hristos în ei prin Duhul Sfânt, deci au fost primele 
mădulare ale Bisericii, ei pot transmite pe Hristos genera- 
ţiilor următoare în Biserică şi pot transmite prin succesiune 
apostolică episcopatului misiunea specială sau harul de a 
propovădui pe Hristos în Biserică şi de a comunica pe 
Hristos și harul Lui viitorilor creştini 125. 

Succesiunea harului e condiţionată de continuitatea în- 
văţăturii, dar la rândul lui harul primit de episcopi prin suc- 


125. Despre transmiterea harului în Biserică prin succesiunea apos- 
tolică a episcopatului, Sfântul Grigorie de Nyssa spune: "Cei dintâi care 
au fost învăţaţi prin har şi au fost autovăzători și slujitori ai Cuvântului 
n-au mărginit acest bun, ci au dat acest har şi celor de după ei prin suc- 
cesiune" (Explic. la Cânt. Cânt., cuv. 14, P.G., 44, 785), lar despre trans- 
miterea învăţăturii, Clement de Alexandria spune că 'ea a coborât la noi, 
fiind predată nescris prin succesiune de la Petru şi lacob, loan și Pavel 
şi Sfinţii Apostoli, puţinora aleşi de Apostoli” (Strom. |, 1, 6, 7, P.Q. 8, 700). 

cesiunea apostolică asigură păstrarea învăţăturii apostoli- 
ce!26, Căci harul acesta nu se transmite fără învăţătura 
apostolică, nu se transmite în gol. Episcopul asigură, înain- 
te de primirea harului arhieresc, pe episcopii care-l hiroto- 
nesc şi, prin aceasta, tot episcopatul şi Biserica, că şi-a în- 
suşit credinţa şi învăţătura apostolică, deci e destoinic să 
împlinească misiunea ce i se încredinţează prin harul apos- 
tolic, de a menţine şi propovădui învăţătura apostolică. În 
afară de aceea, este necesar harul lui Hristos, transmis prin 
Duhul Sfânt și folosit în comuniunea sinodală, pentru inter- 
pretarea corectă a învăţăturii, pentru predicarea și păstra- 
rea solidară a învăţăturii din tradiţia apostolică, în lumina 
căreia trebuie interpretată şi învăţătura apostolică scrisă. 

Biserica este astfel apostolică prin moştenirea credin- 
ţei, învăţăturii şi harului de la Apostoli, ca cei dintâi care le-au 
primit de la Hristos prin Duhul Sfânt. Apostolicitatea Bise- 
ricii uneşte istoria cu prezentul!27. În transmiterea harului 
şi învăţăturii lui Hristos fiecare generaţie îşi dă contribuţia 
prin credinţa ei. În transmiterea lor, fiecare generaţie pnev- 
matizată prin mijlocirea celei anterioare își dă contribuţia la 
pnevmatizarea sângelui celei succesoare. 

Apostolicitatea inseamnă legarea generaţiilor în tradiția 
întreagă ce vine de la Apostoli, pentru că ea este Revelația 
întreagă, dar şi în harul şi spiritualitatea ce vin în mod ne- 
întrerupt de la Duhul lui Hristos prin ei. 

Dar aceasta nu înseamnă că Biserica priveşte numai în 
trecut, că Hristos aparţine istoriei şi Apostolii se interpun 
între El şi noi, sau că harul vine numai din trecut. 

Noi intrăm într-o legătură cu Hristos cel viu și acum. 
Duhul lui Hristos sau harul Lui coboară şi acum şi de sus, 
la fiecare Botez, într-o continuă Cincizecime. 


126. Sfântul Irineu spune: "cum succesione episcopatus charisma 
veritatis certum” (Adv. haereses, IV, 26, 2-4, P.G. 7, col. 1053, 1055). 

127. |. Karmiris, op.cit., p.316: "Apostolicitatea Bisericii nu e numai 
istorică, ci şi totdeauna prezentă”. 

Lucrarea generală mântuitoare a Duhului lui Fristos în 
Biserică se efectuează prin harul dumnezeiesc, sau ea în- 
săşi este harul dumnezeiesc. 

După învăţătura Sfintei Scripturi și a Sfinţilor Părinţi, ha- 
rul dumnezeiesc nu e un bun în sine, detaşabil de Dum- 
nezeu128. Această învăţătură şi-a atins cea mai clară expre- 
sie în formularea Sfântului Grigorie Palama că harul este o 
energie necreată, izvorâtoare din ființa dumnezeiască a 
Celor trei ipostasuri şi e nedespărţită de ea, sau de aceste 
ipostasuri. Termenul grecesc 'energeia' se traduce în româ- 
neşte prin "lucrare'. Aceasta pune în evidenţă faptul că în 
har ca lucrare e prezent însuși subiectul dumnezeiesc care 
o săvârşeşte. Căci nu există lucrare fără lucrător. De aceea, 
putem folosi şi termenul 'energie' în sensul că în lucrare se 
arată o energie a celui ce lucrează. Dar această energie se 
imprimă totdeauna şi în cei pentru care se lucrează. De 
aceea înțelegând harul ca 'energie' dumnezeiască, îl înţe- 
legem pe de o parte în sensul de energie actualizată a Du- 
hului ca lucrare, pe de alta, în sensul de energie ce se im- 

„ Primă în fiinţa celui în care Duhul Sfânt lucrează, făcându-l 
capabil şi pe acela să lucreze, sau făcându-l capabil de con- 
lucrarea lui cu Duhul Sfânt. 

Vorbind de har trebuie să accentuăm deopotrivă cali- 
tatea lui de putere inepuizabilă ce ne vine din Dumnezeirea 

+ infinită sălăşluită în umanitatea lui Hristos, şi perspectiva 
de lumină ce ne-o deschide EI în infinitatea comuniunii cu 
Persoana lui Hristos sau cu Sfânta Treime, Care ni S-a des- 
chis în Hristos, din iubire. Harul e fereastra deschisă spre 
infinitatea lui Dumnezeu ca persoană, sau ca comuniune 
treimică de persoane, o dată ce Dumnezeu ne-a pus prin 
har în relaţie cu Sine. Harul des-limitează viaţa existenţei 
noastre şi prin aceasta satisface în mod real setea ei după 
infinitul personal transcendent. Ca atare harul ne dă putin- 


128. Despre această temă am tratat mai deosebit în Teologia 
Dogmatică şi Simbolică, vol. Il, Bucureşti, 1958, p.659-699. 

ţa împlinirii noastre ca 'chip al lui Dumnezeu', sau ajută 
înaintarea noastră în asemănarea cu El, sau în infinitatea 
relaţiei iubitoare cu EI. 

Duhul Sfânt ca ipostas este activ în diferite chipuri şi în 
diferite grade în oameni, producând în ei efecte diferite. 
Dar prin toate El uneşte pe om cu Hristos şi prin aceasta îl 
face să se împărtăşească de sfinţenia şi de îndumnezeirea 
infinită care este în trupul lui Hristos, sau în firea ome- 
nească a lui Hristos. 

Prezenţa Persoanei lui Hristos însuși în harul ce ni se 
comunică prin Duhul Sfânt ne este făcută înţeleasă de ana- 
logia ce ne-o dau relaţiile dintre persoanele umane. Când o 
persoană exercită o influenţă spirituală pozitivă asupra 
alteia, influenţa celei dintâi nu rămâne o simplă lucrare 
exterioară celei de a doua, ci se imprimă în fiinţa ei ca o 
putere exercitată neintrerupt de ea însăşi, dar care poate fi 
actualizată și de cea de a doua în folosul ei când ea vo- 
jeşte. Căci această actualizare nu e decât trecerea la o îm- 
preună-lucrare a ei cu prima persoană. Astfel în lucrare o 
persoană se întâlneşte cu cealaltă persoană nu numai în 
mod trecător, ci şi în mod durabil. 

Într-un fel harul Duhului Sfânt, imprimat ca putere şi ca 
orizont infinit în ființa omului, e simţit de acesta ca pre- 
zenţă şi ca lucrare a Duhului Sfânt însuși. Dar nu totdeau- 
na. Îi trebuie pentru aceasta o mai ascuţită privire în sine 
însuşi. Pe de altă parte, această simţire de putere şi lumină 
sporită în sine nu e pusă de el totdeauna în lucrare. Când 
o pune în lucrare, simte îndată că odată cu el lucrează şi 
Duhul lui Hristos. Există oarecum două forme sau grade de 
prezenţă a harului în om: o imprimare a lui în om, ca pu- 
tere, deşi şi această prezenţă este o lucrare a Duhului; şi o 
prezenţă deplin asimilată şi simțită de om ca lucrare prin 
lucrarea sa. 

Această învăţătură despre har are calitatea că pune pe 
om în nemijlocită legătură cu Dumnezeu care lucrează în 

el, spre deosebire de teologia romano-catolică, care prin 
doctrina despre graţia creată îl lasă pe om singur cu o pu- 
tere impersonală adăugată la puterile lui naturale, sau puse 
la dispoziţia lui. 

Duhul Sfânt este activ pe lângă aceea în multe daruri pe 
care ni le dă, ca tot atâtea puteri. Dar la baza tuturor darurilor 
stau harurile Tainelor. Harurile sunt lucrările fundamentale 
săvârșite de Duhul în toţi oamenii pentru mântuirea lor, 
lucrări ce se imprimă în ei ca puteri. Prin ele uneşte Duhul 
Sfânt în mod fundamental pe om cu Hristos, înzestrându-l 
cu nişte puteri care-l ridică deasupra puterilor stricte ale 
naturii lui, sau punându-l pe om în relaţie de conlucrare cu 
Hristos însuşi prin actualizarea acestor puteri în lucrări. 

La începutul tuturor darurilor stă un har primit printr-o 
Taină. Din colaborarea omului cu harul răsar diferite daruri, 
corespunzător capacităţilor lui naturale. Harul acordat prin 
Taine presupune şi el o pregătire, dar semnificaţia pregătirii 
stă mai mult într-o asigurare a colaborării viitoare din par- 
tea omului. 

lar harul care stă la începutul începutului este cel acor- 
dat prin Taina Botezului. Însă chiar şi el presupune o pre- 
gătire din partea omului, sau cel puţin o nerefuzare, o des- 
chidere ca bază a unei colaborări viitoare a omului cu el. 
Această condiţie este împlinită și de copii. Ba în cazul lor 
condiţia colaborării cu lucrarea Duhului începută la Botez e 
asigurată chiar mai mult, dată fiind ambianța creştină a fa- 
miliei, sub a cărei influenţă copilul stă mai mult decât adul- 
tul, căreia copilul este totdeauna în mod aproape integral 
deschis. - 

Astfel harul Tainei înseamnă în general începutul lucră- 
rii Duhului într-un om, sau începutul unui nou fel de lu- 
crare, care se imprimă ca un nou fel de putere, bazată însă 
pe lucrarea începută la Botez. Iar lucrarea Duhului persis- 
tând produce în om o putere şi mai mare, sau o stare per- 
manentă, care rodește în fapte bune, în evitarea păcatelor, 

într-o stare de puritate, de credință mai fermă, mai vie. În 
toate e harul, ca lucrare a Duhului. 

De aceea se poate vorbi şi de o stare de har, sau de 
harul care îmbracă pe un om. Sfântul Simeon Noul Teolog 
cere lui Hristos un har care să fie împreună cu el, care să-l 
acopere, să-l arate întreg nesupus ruşinii, care să-l imbrace, 
să fie înlăuntrul lui, să-l lumineze!29. Omul e transformat 
cu timpul în întregime prin har, sau prin lucrarea Duhului, 
dacă colaborează cu EI; el poartă în toată fiinţa sa pecetea 
activă a harului, ca pecetea lui Hristos, ca veşmânt din ce 
în ce mai luminos, ca lumină transparentă ce se revarsă din 
interiorul lui plin de Hristos şi îi îmbracă toată înfățișarea 
exterioară. Harul ca lucrare produce şi o stare ontologică, 
duhovnicească, ce poate fi experiată şi exprimată ca atare, 
desigur atâta timp cât lucrarea Duhului Sfânt sau a lui 
Hristos durează în om şi odată cu aceasta şi colaborarea 
acestuia. 

Sfântul Simeon vorbeşte şi de o pecete a harului, dar 
roagă pe Hristos şi să nu i-l retragă: "Hristoase al meu, Care 
m-ai umplut de Duhul Tău dumnezeiesc... dăruieşte până 
la sfârşit, fără retragere, robului Tău în întregime harul Tău; 
nu îl retrage, nu Te întoarce, Ziditorule, nu mă trece cu ve- 
derea, odată ce m-ai pus în faţa Ta şi între robii Tăi și m-ai 
pecetluit cu pecetea harului Tău'150. Harul ca o stare con- 
tinuă e deci o stare de prezenţă continuă și activă a lui 
Hristos însuși în faţa omului și a omului în faţa lui Hristos, o 
stare de nemijlocită relaţie dialogică, dinamică, vie. 

Harul, împreună cu toate darurile, este deci nu numai 
al Duhului, ci şi al lui Hristos. Propriu-zis prin Hristos ni s-a 
făcut posibil şi accesibil, întrucât Hristos a ridicat natura 
noastră asumată de EI la starea de nepăcătuire, de dăruire 
totală a ei lui Dumnezeu prin jertfa de pe Cruce, la starea 


129. Imnul 41, rând 105, în Symâon le Nouveau Theologien, 
Hymnes, III, în Sources Chretiennes, nr. 196, Ed. du Cerf, p. 46. 
130. imnul 49, rând 9, 11-15, ibid., p. 147-148. 

de incoruptibilitate prin Inviere şi de pnevmatizare culmi- 
nantă prin Înălţare. Înainte de Hristos, natura noastră era 
închisă lucrării lui Dumnezeu în ea, pătrunderii infinităţii 
vieţii şi iubirii lui Dumnezeu în ea, adică harului, în sensul 
că refuza orice colaborare cu el. 

De aceea harul şi toate darurile nu sunt decât aducerea 
bunurilor cuprinse în natura noastră îndumnezeită în Hristos, 
în interiorul nostru însuşi prin Duhul Sfânt. 

Harul şi darurile nu sunt lucrări dumnezeieşti incolore, 
indeterminate. Desigur, şi în cazul acesta, aceste lucrări ar 
vindeca ceea ce e rău în natura noastră şi ar întări-o spre 
cele bune, într-un mod corespunzător predispoziţiilor şi ca- 
pacităţilor speciale ale fiecărei persoane. Dar întrucât Du- 
hul lucrător iradiază din Hristos, Care S-a umplut de Duhul 
şi ca om, lucrările Duhului ne aduc stările naturii noastre 
desăvârşite în Hristos, făcându-ne după chipul lui Hristos, 
realizat ca om desăvârşit. El ne ajută să străbatem calea pe 
care a străbătut-o Hristos ca om, pentru a îndumnezei și 
realiza deplin natura noastră. Ne ajută să ducem o viaţă 
fără de păcat, fără de îngustimea egoistă, să murim nouă 
înşine pentru Dumnezeu, să murim faţă de tot ce e contrar 
lui Dumnezeu. El pune totodată în sufletul nostru forţele 
care îl vor face capabil să-şi învie trupul, când acestea se 
vor dezvolta complet la sfârşitul timpului, prin iradierea 
desăvârşită a Duhului, în mod nemijlocit, din Hristos care 
Se va arăta întru slavă. Nu există altă cale pe care credin- 
ciosul să se desăvârşească, decât cea urmată de Hristos şi 
din puterea lui Hristos, Care a asimilat în umanitatea Lui 
energiile divine nesfârşite, făcându-le energii ale acesteia, 
dar, în acelaşi timp, accesibile nouă. 

Duhul nu are alt rol decât acela să ne facă proprii aces- 
te energii ale lui Hristos şi darurile care ne apropie de ase.- 
mănarea cu El. Căci fără însuşirea lor din partea noastră nu 
ne-am putea desăvârşi propriu-zis. Prin Duhul, noi intrăm 
într-un dialog cu Hristos, în care ni se comunică puterea şi 

lumina cunoașterii Lui, a cunoaşterii treptate a infinităţii 
dumnezeiești, care sălăşluieşte în umanitatea Lui accesi- 
bilă nouă. Noi imităm și primim prin Duhul cele ale lui 
Hristos, într-un dialog liber în nesfârșit progres. Devenim 
tot atâtea ipostase prin care vorbeşte şi lucrează Ipostasul 
Duhului, sau care devin capabile să vorbească cu Hristos 
ca partenere adaptate Lui și capabile să primească cele ale 
Lui; sau Duhul Se interiorizează în toate subiectele umane 
care-L primesc, făcându-le ipostase- partenere ale lui Hristos, 
în dialogul cu EI; făcându-le un fel de unitate de ipostase, 
întrucât acelaşi Duh ca ipostas le unifică în vorbirea şi lu- 
crarea lor, în dialogul cu Hristos. 

Începe o chenoză a Duhului, Care Se coboară la nivelul 
nostru, pentru a ne ridica la nivelul de parteneri ai lui Hristos. 
El nu e un ipostas cu natură umană deosebită, deci nu e în- 
trupat asemenea nouă, cum e întrupat Hristos, şi de aceea 
nimic nu-L împiedică pentru a Se infuza ca ipostas în ipos- 
tasele noastre, devenind un fel de ipostas al persoanelor 
noastre. lar aceasta ni-L face cu atât mai intim. Hristos e 
mereu un model deosebit de noi, modelul nostru cu care 
vorbim, distinct de noi cum suntem distincţi noi înșine 
între noi și legat de noi şi putând fi legat tot mai mult, cum 
suntem legaţi noi înşine între noi şi ne putem lega tot mai 
mult. Hristos rămâne mereu partenerul nostru cu care vor- 
bim, pe care-l imităm, căruia îi cerem puterile şi din care 
ne vin puterile în acest dialog, devenindu-ne şi EI interior, 
dar în alt mod. Duhul e Cel prin Care facem toate acestea, 
acoperindu-Se cu noi fără să ne anuleze, dar și fără să apa- 
ră în faţa noastră ca partener de dialog distinct de noi. Se 
efectuează un dialog între noi şi Hristos, în parte în planul 
istoric, în parte în planul eternității, pentru că noi înşine 
suntem acceptaţi şi ridicaţi în poziţia Duhului, sau Duhul 
acceptă poziţia noastră pe baza unei intimităţi supreme. 
Aceasta totuşi nu ne anulează ca persoane, ci ne dezvoltă 
ca persoane, așa cum lumina soarelui ce pătrunde în noi şi 

ne dă putinţa să vedem nu ne anulează ca persoane. De 
aceea s-a spus că Sfinţii sunt încorporările Duhului, desigur 
nu în sensul că natura lor umană are ca ipostas pe Duhul 
în acelaşi sens în care Hristos este ipostasul naturii Sale 
umane; ci în sensul că subiectele lor se realizează într-o su- 
premă intimitate cu Duhul, şi nu numai subiectele lor cu- 
noscătoare şi voitoare, ci şi trupurile lor, adică toată fiinţa 
lor. Intimitatea aceasta între Duh şi omul care crede, face 
pe omul duhovnicesc să nu-L simtă pe Duhul ca pe un Tu, 
ci de câte ori zice eu, aude şi pe Duhul spunând în el, Eu. 
Eu-l său a devenit Eu-l Duhului; Eu-l Duhului a devenit eu-l 
său, într-o unire desăvirşită fără confuzie. Sunt două eu-ri 
interpenetrate: Eu-l Duhului imprimat în eu-l omului ca să 
dezvolte eu-l acestuia. Puterile Duhului şi, cu aceasta, pu- 
terile lui Hristos au devenit puterile omului. Duhul nu Se 
afirmă în om prin categoria de Tu, ca Hristos, ci de Eu, pen- 
tru ca să întărească eu-l omului, dar ca un eu iubitor de 
Hristos. Coborând la nivelul eu-lui uman, El Se face smerit 
ca omul, pentru ca şi omul să se smerească, şi prin smere- 
nie să se înalțe. 

Ca Duh al comuniunii omului cu Hristos şi în Hristos cu 
toţi credincioşii, El este mai ales un Eu al Bisericii, un Eu în 
care credincioşii Bisericii se simt una, pentru că fiecare 
simte că eu-l lui e penetrat de eu-rile celorlalţi, întrucât 
acelaşi Eu al Duhului e prezent şi se smereşte în toţi în co- 
muniunea lor cu Hristos şi întreolaltă. Datorită acestui fapt, 
ca şi faptului că Duhul este totuși un Eu dumnezeiesc, eu 
simt pe acest Eu, superior mie. E un Eu în care se înalţă eu-l 
meu; e un Eu care mă înalţă; e un Eu în care toţi câştigăm 
o transparenţă şi o interpenetrare tot mai mare, în care ne 
simţim una, dar nu căzuţi în impersonal. Căci acest Eu 
comun ne luminează tot mai mult pe fiecare ca eu propriu 
în Eu-l comuniunii!51, 


131. VI. Lossky, Essai sur la theologie..., p.136: "Duhul Sfânt Se 
identifică în chip misterios cu persoanele umane rămânând incomuni- 

Desigur şi Hristos ne reprezintă în faţa Tatălui, ca un Eu 
omenesc. Dar faţă de noi El e un Tu, pentru că e dintre noi. 
Duhul însă nu ne reprezintă ca un eu omenesc deosebit de 
noi, deci ca un Tual nostru. Şi ajutaţi de Duhul, prezent 
în eu-rile noastre, ne înfăţişăm noi înșine Tatălui, aseme- 
nea Fiului, pe de o parte ca o multiplicitate de eu-ri, pe de 
altă parte ca un singur eu, sau ca un eu multiplu. 

Prin Duhul, Fiul ne face asemenea Sieşi, actualizează 
putinţa ce ne-a dat-o de a ne ridica la nivelul dialogului cu 
Sine ca Dumnezeu, ca un fel de parteneri egali cu EI prin 
har, sau prin Duhul, sau ca dumnezei şi fii ai lui Dumnezeu 
prin har. | 

De aceea harul ca lucrare a Duhului şi a lui Hristos se 
mişcă în Biserică, odată ce Duhul Se mişcă în noi ca un eu 
comun al nostru care nu ne anulează, ci ne întăreşte iubi- 
rea faţă de Hristos şi unirea cu EI și între toţi cei ce credem. 
Aici apare şi paradoxul libertăţii. Pe de o parte în om lu- 
crează, simte şi cunoaşte Duhul, pe de altă parte lucrează 
omul însuşi într-o libertate mai mare ca acolo unde lipsește 
Duhul. 

Astfel Duhul ţine de Biserică. Aceasta e o altă caracte- 
ristică a Lui. De aceea nu putem vorbi despre har, ca de 
ceva în afară de Biserică, ci ca de ceva ce ţine de Biserică. 
La fel nu se poate vorbi de Biserică fără har, sau fără Duhul 
Sfânt. Prin coborârea Duhului Sfânt a luat fiinţă Biserica. 
Rămânerea Lui ţine Biserica neîncetat în fiinţă, rămânerea 
aceasta fiind totodată o continuă coborâre a Lui şi o îm- 
prospătare a Bisericii. În Biserică se continuă lucrarea Du- 


cabil. El Se substituie, aşa zicând, nouă înşine, căci El este cel ce strigă 
în inimile noastre: "Avva, Părinte", după cuvântul Sfântului Pavel. Ar tre- 
bui să zicem chiar că Sfântul Duh Se şterge ca persoană în faţa per- 
soanelor create, cărora El le aduce harul. În EI voia lui Dumnezeu nu mai 
e exterioară nouă, ci ne conferă harul prin interior, manifestându-Se în 
persoana noastră însăşi, până ce voinţa noastră rămâne în acord cu voia 
divină şi conlucrează cu ea, dobândind harul, făcându- al nostru”. 

hului sau harul. Lucrarea Lui sau harul e constitutiv Bise- 
ricii şi harul nu se manifestă decât în Biserică. 

Dacă Biserica se naşte din sălășşluirea lui Hristos cu 
trupul Lui îndumnezeit, sau pnevmatizat, în cei ce cred şi 
dacă această sălăşluire are un caracter activ, eficient, prin 
lucrarea Duhului sau prin har, harul este constitutiv Bise- 
ricii şi el nu poate fi decât o lucrare în Biserică. Hristos nu 
poate mântui pe oameni decât imprimându-li-Se în întregi- 
mea Sa eficientă prin Duhul, chiar dacă nu toţi Îl pot asi- 
mila în toată adâncimea şi bogăţia acestei întregimi. 

Dar aceasta înseamnă că nu Se poate imprima cu o 
parte a Sa într-un om, sau într-un grup de oameni, şi cu alte 
părţi în alţi oameni, sau în alte grupuri. El Se imprimă ca 
acelaşi Hristos întreg, deci prin aceeaşi lucrare a Duhului 
Sau prin acelaşi har, în toţi. 

Dar prin aceasta se constituie, se perpetuează, se adân- 
ceşte şi se îmbogăţeşte Biserica în viața nesfârşită a lui 
Hristos. Dacă este adevărat cuvântul Sfântului Irineu, că 
“unde este Duhul, acolo este Biserica şi unde este Biserica, 
acolo este Duhul Sfânt”, tot aşa de adevărat e că unde este 
harul sau lucrarea Duhului Sfânt, acolo este Biserica şi unde 
este Biserica, acolo este harul. lar Duhul Sfânt sau lucrarea 
Lui este acolo unde Se imprimă în întregime Hristos, cu 
trupul Lui îndumnezeit, cu rezerva nesfârşită de viaţă dum- 
nezeiască, pe care o putem dobândi, chiar dacă nu Îl avem 
toţi, şi de la început, în toată adâncimea Lui actuală, chiar 
dacă un credincios se dezvoltă în credinţă, în sfinţenie și în 
cunoștință din acelaşi Hristos, prin acelaşi Duh Sfânt, mai 
mult decât alţii. Deşi fiecare se dezvoltă în măsură diferită, 
toţi se dezvoltă pe baza credinţei comune şi deci a legăturii 
comune cu Acelaşi Hristos, din aceeaşi rezervă nesfârşită 
de viaţă dumnezeiască aflătoare în Hristos şi comunicată 
prin Duhul, sau asimilată prin Duhul. Duhul Sfânt e Acelaşi 
în toţi, Acelaşi în toată Biserica; în toţi este acelaşi Duh in- 
tegral al lui Hristos, sau aceeași lucrare adevărată a Du- 

hului, sau acelaşi har al Lui, chiar dacă în unii e mai mult 
actualizat decât în alţii. 

Duhul lui Hristos cel integral prezent tinde prin lucrarea 
Lui comună în toţi să ne recapituleze pe toţi în Hristos, în 
viaţa Lui dumnezeiască nesfârşită. El nu cultivă prin aceas- 
tă lucrare dezbinările între creștini; nu e condus de voinţa 
de a închide cercul celor ce se împărtăşesc de Hristos. El 
creează prin lucrarea Lui în credincioşi dispoziţia unităţii. 
Cel stăpânit de tendinţa dezbinării nu este al Duhului lui 
Hristos. Cel ce se desparte de Biserică nu este în harul lui 
Hristos, în efluviul vieţii unitare a lui Hristos. 


a. Lucrarea aceasta a Duhului lui Hristos, sau harul, ne 
este absolut necesară pentru mântuire, dacă mântuirea în- 
seamnă împărtăşirea de viaţa dumnezeiească din trupul 
Domnului Hristos şi dacă harul e tocmai această împărtă- 
şire. Harul face începutul mântuirii noastre şi el ne este ne- 
cesar tot timpul, pentru ca să ne mântuim. 

Despre necesitatea lui la începutul mântuirii, Domnul 
lisus Hristos spune: "Nimeni nu poate veni la Mine, de nu-l 
va trage pe el Tatăl, Cel ce M-a trimis pe Mine' (In 6, 44). 
Dacă harul este iradierea energiei personale a lui Hristos în 
cei ce se deschid Lui prin credinţă, el nu poate fi răpit ca o 
entitate impersonală. Trebuie să existe o iniţiativă a lui 
Hristos cel personal, ca să se realizeze relaţia Lui mântui- 
toare cu un om credincios sau altul. Dar Hristos vrea ca toţi 
să se mântuiască. Tot despre acest început al mântuirii 
prin har spune lisus Hristos: “De nu se va naşte cineva din 
apă şi din Duh, nu va intra întru împărăţia lui Dumnezeu' 
(In 3, 5). Trebuie să intre întâi Dumnezeu în mod voluntar 
în raza de existenţă a omului, să-Şi trimită iubirea Lui spre 
acest om, ca acesta să poată lua putere de viaţă nouă. 

lar despre necesitatea în continuare a harului, Sfântul 
Apostol Pavel spune: "Dumnezeu este cel ce lucrează în noi 
şi să voim şi să lucrăm pentru bunăvoire' (Filip. 2, 13; Ef. 2, 
8). Sau: 'Căci ne-am făcut părtași ai lui Hristos, numai dacă 


21 - Dogmatica - vol. [i 

vom păstra cu tărie până la sfârşit începutul stării noastre 
în EI (Evr. 5, 14). 

leşind din legătura cu Dumnezeu cel personal, sau din 
lucrarea Lui în noi, cădem din starea de mântuire şi din 
înaintarea noastră în ea, indiferent la ce nivel am ajuns. Nu- 
mai în relaţie pozitivă cu Dumnezeu ne mântuim, mai bine 
zis numai într-o asemenea relaţie cu Hristos, în a Cărui uma- 
nitate ne este pusă la dispoziţie infinitatea vieţii dumne- 
zeieşti, făcută proprie nouă prin Duhul, sau prin harul Lui. 


b. De aici rezultă că harul ni se dă gratuit, căci pe Dum- 
nezeu ca persoană nu-L putem forţa sau obliga prin nimic 
ca să intre în relaţie cu noi. Dar Hristos nu ne refuză comu- 
nicarea vieţii Sale prin har, dat fiind că EI e ipostasul dum- 
nezeiesc de temelie al întregii umanităţi, deci ipostasul 
deschis tuturor. Dacă orice ipostas uman se caracterizează 
prin deschidere faţă de alte ipostasuri, prin punerea în co- 
municare a naturii sale cu natura altor persoane umane, cu 
atât mai mult se caracterizează prin aceasta Ipostasul Cu- 
vântului care S-a făcut ipostas al naturii noastre omeneşti. 
Fiul lui Dumnezeu, purtător al infinitei vieţi dumnezeieşti, a 
intrat prin trupul Său în comunicativitate virtuală cu toţi 
oamenii. Lucrarea Duhului sau harul Lui se îndreaptă din EI 
spre toţi. Se îndreaptă din pura Lui iubire, nu pentru vreun 
merit sau pentru fapte anterioare ale noastre. Desigur, în 
om au rămas după cădere unele porniri spre bine, spre 
spargerea zidurilor egoismului său şi, dacă el le foloseşte, 
se deschide harului ce i se oferă şi aceasta îl face pe om 
apt să primească mai uşor harul lui Dumnezeu cel mântui- 
tor. Prin calitatea de fiinţă dialogică, rămâne într-un fel de 
dialog slăbit cu Cuvântul. Așa trebuie înţelese cazuri ca al 
lui Corneliu Sutaşul (Fapte 10, 25). Această putere sădită 
de Dumnezeu, prin care fiinţa noastră poate rezista păca- 
telor şi face binele, au folosit-o unii mai mult decât alţii, 
chiar înainte de primirea harului. 

In modul cel mai deplin a pus această putere în lucrare 
Sfânta Fecioară Maria, bucurându-se din această cauză şi 
de un ajutor mai mare din partea lui Dumnezeu. Nicolae 
Cabasila spune că ea, punând această 'putere' în lucrare ca 
"nimeni altul", 'a mişcat pe Dumnezeu la iubire faţă de om' 
şi 'a atras pe Cel nepătimitor şi aşa S-a făcut om, pentru 
Fecioara, Cel ce era scârbit de om din pricina păcatului" 152, 
Dar harul mântuitor vine chiar Sfintei Fecioare numai prin 
trupul asumat de Fiul lui Dumnezeu din ea, din primul mo- 
ment în care a început să Şi-l formeze EI în ea ca în planul 
ontologic uman. A trebuit să se articuleze real Dumnezeu 
Cuvântul în comunitatea umană, ca să se extindă apoi din 
EI, ca din omul central, starea de mântuire în toţi oamenii 
care cred. 

Puteri naturale spre bine se actualizează şi în umani- 
tatea în care Se extinde Hristos cu trupul Său, prin lucrarea 
Duhului Sfânt ce iradiază din EI. În situaţia aceasta se află 
Biserica. 


c. Dar lucrarea Duhului sau harul lui Hristos îmbiindu-se 
tuturor prin Biserică, întrucât Hristos este sălășluit cu tru- 
pul Său în ea, nu forţează libertatea omului, adică nu lu- 
crează irezistibil, silindu-l să-l primească şi să-l mântuiască 
cu sila, cu sau fără conlucrarea lui. 

Faptul că nu se mântuiesc toţi nu se datoreşte deci decât 
necolaborării unora din oameni cu harul, nu unei predes- 
tinări a unora spre mântuire și a altora spre pierzanie din 
partea lui Dumnezeu. Cine nu se mântuieşte nu acceptă 
sau nu mai acceptă unirea eu-lui său cu Eu-l Duhului şi deci 
cu eu-l Bisericii, realizat în Duhul, sau n-a voit să realizeze 
unirea eu-lui său cu Eu-l Duhului în eu-l Bisericii. Prin 
aceasta s-a rupt şi de relaţia cu Hristos, cu Tu. lar dacă 
eu-l omenesc se realizează deplin în eu-l Bisericii, această 


132, P. Nellas, Nikoidov KaBastia, 'H Beounrop, Tpeîş Seounrepikăc 
Omitec, Atena, 1968, p. 124. 

despărţire înseamnă şi o slăbire a eu-lui său, a libertăţii 
sale, a realităţii sale ca subiect. 

Sfânta Scriptură afirmă clar atât oferirea harului tuturor 
din partea lui Dumnezeu, cât şi putinţa omului de a-l refu- 
za, sau faptul că harul nu este irezistibil. Primul lucru îl afir- 
mă spunând că Dumnezeu 'vrea ca toți oamenii să se mân- 
tuiască şi să vină la cunoştinţa adevărului" (1 Tim. 2, 4), că 
Hristos "S-a dat pe Sine preţ de răscumpărare pentru toţi" 
(1 Tim. 2, 6), că "mulţi sunt chemaţi, dar puţini aleşi' (Mt. 22, 
14). Al doilea lucru îl spune Scriptura în toate acele locuri 
unde arată cum unii oameni, unele cetăţi sau poporul iu- 
deu s-au împotrivit lucrării harului dumnezeiesc, sau che- 
mării lui Dumnezeu (Is. 5, 4; Mt. 11, 21; Mt. 25, 37: Fapte 
7, 51; Apoc, 3, 20 etc.). 

Sfânta Scriptură admite numai o predestinare condiţio- 
nată de preştiinţa lui Dumnezeu, privitoare la colaborarea 
sau necolaborarea unora cu harul Lui. "Pe care mai înainte 
i-a ştiut, pe aceia i-a şi rânduit să fie asemenea chipului 
Fiului Său' (Rom. 8, 29). Tot aşa trebuie să fie înţelese şi 
locurile: Ef. 1, 4-11; Filip. 2, 13; 1 Cor. 4, 7 şi cap. 9 Rom. 

O predestinare numai a unora la mântuire contrazice 
iubirea lui Dumnezeu, manifestată în întruparea şi în Cru- 
cea Domnului, şi sensul universal-ontologic al asumării firii 
umane, cum şi valoarea universală a Crucii Lui. O predesti- 
nare numai a unora sau a tuturor la mântuire coboară mân- 
tuirea la nivelul unei manipulări a fiinţelor umane asemă- 
nate unor obiecte, nemaiînţelegând-o ca o chestiune de co- 
muniune între Hristos ca persoană şi oameni ca persoane, 
comuniune pe care Hristos nu o poate oferi în mod arbitrar 
numai unora, și pe care oamenii nu pot fi forţaţi să o accep- 
te. Dacă Dumnezeu nu oferă comuniunea tuturor, înseam- 
nă că nu socoteşte pe unii vrednici şi capabili de comuniu- 
ne prin însăşi firea lor. Şi nu-i socoteşte pe oameni egali în 
valoare prin însăşi firea dată lor de El. Aceasta ar însemna 
o negare din partea lui Dumnezeu a înseși creaţiei Sale. În 

afara comuniunii cu Dumnezeu, deci a lucrării Duhului în 
el, darurile omului nu se pot dezvolta, deci ele i-ar fi date 
fără rost. 


2. Colaborarea liberă a omului cu harul 


Lucrarea Duhului ca persoană în noi cere colaborarea 
noastră liberă, arătându-se şi în aceasta importanţa ce ne-o 
acordă Dumnezeu ca persoane. Duhul cere să ne însuşim 
lucrarea Lui şi să ne-o facem proprie printr-o voinţă şi prin- 
tr-o lucrare a noastră. Duhul nu forţează, adică nu anulează 
voinţa, pe care tot EI, ca Dumnezeu, ne-a dat-o prin creaţie. 
El nu o anulează, pentru că EI însuși e liber de toate pasiu- 
nile, deci și de pasiunea de a stăpâni. Libertatea e cea mai 
proprie caracteristică a Duhului, a Spiritului autentic su- 
prem. "Unde este Duhul Domnului, acolo este libertatea" (2 
Cor. 3, 17). Duhul nu e stăpânit de nici o voinţă de stăpâ- 
nire, El nu vrea să stăpânească asupra nici unei persoane, 
ci vrea să o elibereze de tot ce o mărginește şi o stăpâneşte 
pentru ca să-şi poată activa toate puterile ei, înaintând în 
infinitatea vieţii dumnezeieşti, în dialogul liber şi iubitor cu 
Hristos. Duhul vrea acordul liber al persoanelor umane, în 
conducerea lor în infinitatea vieţii dumnezeieșşti şi în veşni- 
ca ei noutate. EI vrea să elibereze pe om de pasiunile care 
îl robesc şi îl ţin închis într-o repetiţie monotonă. EI vrea să-l! 
facă liber pentru iubirea lui Dumnezeu, izvor infinit de da- 
ruri. Duhul ne ajută să ajungem la 'libertatea măririi fiilor 
lui Dumnezeu' (Rom. 8, 21; Gal. 5, 13). El ne face liberi în 
Dumnezeu pentru iubirea veşnic nouă a altor persoane. 
"Prin libertatea Sa (de pasiuni) ne-a făcut Hristos liberi" şi ne 
trebuie un efort ca să 'nu luăm iarăşi jugul robiei" (Gal. 5, 
1). Departe de a ne face robi, numai întrucât ne face liberi, 
lucrarea Duhului ne dă putinţa să ne apropiem de Dum- 
nezeu cel liber, să ne imprimăm de chipul Lui tot mai 
adânc, să ne facem asemenea Lui (Ef. 3, 12). 


IN a a 

Dar libertatea nu e un capriciu, nu e libertate pentru pă- 
cate, care de fapt înseamnă robie, îngustare în egoism, în 
repetiţia acelorași patimi care trec peste libertatea noastră; 
ea înseamnă o eliberare de robia cu aparenţă de libertate, 
de robia care se ascunde cu viclenie sub masca libertăţii, 

Libertatea pe care ne-o dă Duhul merge mână în mână 
şi crește cu viaţa spirituală. El e Duhul libertăţii, pentru că 
e Duhul vieţii şi, chemându-ne la libertate și ajutându-ne să 
sporim în ea, ni Se face pricină de viaţă. 'Legea Duhului vie- 
ţii m-a eliberat pe mine de păcat şi de moarte' (Rom. 8, 2). 

Sfântul Chiril din Alexandria leagă puterea Duhului de a 
ne face liberi, de demnitatea Lui de stăpânitor de Sine!53. 
De fapt cine e stăpân pe sine e liber. Dar e liber numai cine 
nu e stăpânit de patimi şi poate elibera şi pe alţii de ele. 

Libertatea adevărată e robia liber acceptată a binelui, a 
iubirii altuia, a iubirii faţă de altul, a obligaţiei benevole față 
de binele aproapelui, faţă de Dumnezeu care ne cere să 
slujim binelui celonalţi şi binelui nostru adevărat. Numai în 
libertatea adevărată, e slujirea adevărată. Există robia iu- 
birii, care e în acelaşi timp adevărata libertate: nu a iubirii 
trupeşti de tine însuţi, ci a iubirii binelui tău veşnic şi al 
aproapelui, care are ca bază iubirea de Dumnezeu, singu- 
rul în Care e asigurat binele nostru şi al tuturor. Binele ade- 
vărat nu e niciodată un bine în exclusivitate, ci el stă în re- 
laţia liberă şi iubitoare cu ceilalţi. Cine nu slujeşte în acest 
sens pe ceilalţi, nu se slujeşte nici pe sine. Slujirea lui e 
numai o aparenţă de slujire. El nu slujeşte sincer pe alţii, ci 
ca să şi-i aservească. La păstrarea acestei libertăţi, care e 
una cu robia faţă de Dumnezeu, Cel ce ne face liberi cu ade- 
vărat, împotriva falsificărilor ei, Sfântul Apostol Petru ne în- 
deamnă zicând: "'Trăiţi ca nişte oameni liberi, dar nu ca şi 
când aţi avea libertatea drept acoperământ al vicleniei, ci 
ca niște robi ai lui Dumnezeu" (1 Petru 2, 16; vezi şi Gal. 5, 13). 


133. De Trinitate, P.G. 76, col. 1177. 

După legea acestei libertăţi nefalsificate vom fi jude- 
caţi, adică întrucât am păzit-o (lac. 2, 12). Căci numai legea 
acestei libertăţi ne obligă interior la iubirea de Dumnezeu 
şi de semeni; fără ea rămânem în robia egoismului, care 
poate lua doar masca libertăţii. Legea acestei libertăţi este 
"legea desăvârşită', dar ea constă în împlinirea poruncilor 
iubirii şi ea ne va face fericiţi prin faptele noastre şi prin 
întipărirea adâncă a iubirii în fiinţa noastră (lac. 1, 25). 

Această libertate se arată deci în efortul nostru de a nu 
ne lăsa robiţi de pasiuni, care totdeauna sunt egoiste, ci de 
a săvârşi faptele bune. Ea implică efortul de colaborare cu 
lucrarea Duhului Sfânt. Harul, departe de a ne robi liberta- 
tea, ne ajută să fim liberi pentru această colaborare. 

De altfel libertatea colaborării noastre cu Duhul e impli- 
cată chiar în faptul că harul e o lucrare a Duhului ca per- 
soană şi prin ea Duhul vrea să ne ducă la desăvârșirea iu- 
birii. În însăşi colaborarea aceasta cu Persoana Duhului se 
manifestă şi sporeşte iubirea dintre noi şi EI, deci desăvâr- 
şirea noastră. În Occident disputele despre cine e mai tare 
în relaţia dintre har şi libertate s-au născut din conceperea 
harului ca o forţă impersonală. În acest caz, forţa imperso- 
nală a harului nu poate fi decât sau mai slabă, sau mai tare 
ca forţa omului. Dar între Dumnezeu ca persoană şi cre- 
dincios ca persoană, nu poate fi o concurenţă în manifes- 
tarea puterii. Dacă harul este manifestare a iubirii lui Dum- 
nezeu cel personal, e firesc ca EI să caute să trezească prin 
iubirea Lui iubirea noastră liberă. O persoană iubitoare, 
chiar când e mai tare, ca în cazul acesta, îşi poate limita 
manifestarea puterii, ca să dea putinţă de manifestare libe- 
ră partenerului, întrucât voieşte iubirea lui. Ea lucrează nu 
prin putere, ci prin iubire, care e şi ea o putere de iubire 
pentru cel ce o acceptă liber. O persoană care se apropie 
cu iubire de alta trezeşte iubirea acesteia ca manifestare 
liberă. Raportul de iubire este un acord între două libertăţi. 
Este drept că precede harul ca manifestare a iubirii lui 

Dumnezeu; dar nu ca să ne tragă silnic la iubire, ci ca să 
ne solicite iubirea şi să ne dea puterea să simţim iubirea lui 
Dumnezeu şi să o manifestăm pe a noastră, dar lăsindu-ne 
totuşi liberi să răspundem pozitiv sau negativ. 

Nu poţi deveni liber pentru bine sau pentru iubire, 
decât în relaţie cu altă persoană care te încurajează la bine, 
îţi inspiră numai năzuinţe spre bine şi-ţi comunică puteri 
care sporesc puterile tale spre săvârşirea binelui. Dar aceas- 
ta înseamnă că e necesar şi efortul propriu pentru a folosi 
libertatea care-ţi este trezită, a o menţine și a o întări, pen- 
tru a folosi puterile sporite prin relaţia cu persoana cealaltă. 

Disputele teologice din Occident au pornit de la o no- 
ţiune foarte echivocă a libertăţii: de la pretinsul liber arbi- 
tru sau de la libertatea care ar fi absolut neutră și pentru 
bine şi pentru rău. Ele şi-au pus problema: în întâlnirea 
graţiei divine cu această libertate, poate învinge graţia sau 
libertatea? În cazul când învinge libertatea, aceasta se de- 
cide oarecum singură pentru bine; în cazul când învinge 
graţia, această libertate e dusă oarecum la bine cu sila (pre- 
destinaţianism). În nici unul din cazuri nu se realizează co- 
laborarea adevărată, sau nu se dobândește libertatea ade- 
vărață, atât prin har cât şi prin voinţa noastră. 

O libertate absolut neutră, sau un liber arbitru nu există 
însă. Există numai o libertate care serveşte în mare parte 
răului, o falsă libertate, şi o libertate în bine. În omul de 
sine, dată fiind slăbiciunea firii sau voinţei, libertatea e 
dusă uşor spre cele rele, sau rezistă greu ispitelor spre rău. 
Ea nu se poate decide singură spre o făptuire exclusiv bună. 
Liberul arbitru, sau libertatea absolut neutră, este o con- 
strucţie arbitrară a cugetării noastre. Dar la libertatea în 
bine, la adevărata libertate nu se poate ajunge fără ajutorul 
unei persoane superioare, deși e necesar simultan un efort 
liber din partea celui ajutat. La libertatea adevărată, sau la 
libertatea în bine, nu ajunge omul nici numai prin sine, nici 
[i silit de o persoană superioară. 





ji 4 | 

Libertatea adevărată nu e un apanaj al individului sin- 
gularizat, nici al celui închis în imanent, ci al celui care se 
află în relaţie iubitoare cu Dumnezeu prin Duhul, dar într-o 
relaţie pentru care primeşte pe de o parte ajutorul Lui, pe 
de alta, depune şi el eforturi proprii pentru a rămâne şi 
spori încă. În relaţia cu Dumnezeu şi prin ajutorul Lui, omul 
nu se înstrăinează de sine, ci de abia prin acestea se reali- 
zează cu adevărat. Sfântul Maxim Mărturisitorul spune că 
nici Dumnezeu nu vrea să altereze sau să strâmtoreze firea 
omului aşa cum a creat-o, nici firea acestuia nu se alterea- 
ză în acordul ei cu Dumnezeu care a creat-o, ci de abia prin 
acest acord ea se realizează autentic. "Căci n-a venit (Cu- 
vântul) ca să altereze firea, pe care ca Dumnezeu şi Cuvân- 
tul a făcut-o; ci a venit ca să îndumnezeiască firea'154. "Pen- 
tru că nimic din cele naturale, precum nici firea însăşi, nu 
se opune Celui ce e cauza firii'155, 

Colaborarea cu harul ajută pe om cu atât mai mult să- 
şi dobândească adevărata libertate, cu cât harul e energia 
lui Hristos, prin Care voinţa umană a fost cu adevărat resta- 
bilită. Omul colaborând cu harul se restabilește în umani- 
tatea sa adevărată, după asemănarea lui Hristos. Sfântul 
Maxim zice, completând cuvintele de mai sus: 'Şi dacă (Cu- 
| vântul) a avut voinţa naturală ca om, a voit cu siguranţă 
| acelea pe care El ca Dumnezeu le-a sădit în fire, când a în- 
ființat-o prin creaţie'136. 


3. Darurile ca lucrări ale Duhului, 
activate prin colaborarea celor ce au primit harurile 


Răspunzând la întrebarea: de ce nu se mai întâmplă 
acum minunea învăţării limbilor dintr-odată, cu cel ce se 
botează, cum s-a întâmplat la Cincizecime cu Apostolii, 


134. Opuscula theologica et polemica, P.G. 91, col. 77 C. 
135. Ibidem, col. 8l A. 
| 156. Ibidem. 

Sfântul loan Gură de Aur răspunde că sunt minuni vizibile 
pentru ochi şi minuni invizibile pentru ei, minuni simţite în 
conştiinţă sau văzute în alt chip: "Dintre darurile duhovni- 
ceşti, unele sunt nevăzute şi se sesizează numai cu credin- 
ţa, altele se arată şi prin semne sensibile, spre încredinţa- 
rea celor necredincioşi. De exemplu: iertarea păcatelor 
este un lucru spiritual, este un dar nevăzut, căci nu vedem 
cu ochii trupului cum se curăţesc păcatele'!57. Dar darurile 
nevăzute cu ochii sunt mai mari ca cele sensibile. "Multe 
bunătăţi s-au coborât adeseori din cer, pe pământ, neamu- 
lui comun al oamenilor”. Înainte de Hristos s-a coborât ma- 
na din cer şi focul care a mistuit jertfa lui Ilie şi ploaia care 
a făcut să rodească pământul după trei ani de secetă. "Mari 
sunt acestea şi minunate. Dar cele de acum sunt cu mult 
mai mari. Căci nu mană şi foc şi ploaie au coborât acum, 
ci potop de daruri duhovniceşti. S-au deschis norii de sus 
nu ca să ridice pământul la rodire, ci să înduplece firea să 
dea rodul virtuţii Cultivatorului oamenilor. S-a umplut pă- 
mântul de îngeri, "nu de îngeri cereşti, ci de puteri cereşti 
ce-şi arată virtutea în trup omenesc'158, 

Dar cum se conciliază prezenţa şi lucrarea Duhului ca 
ipostas în Biserică, cu darurile parţiale acordate diferitelor 
persoane? Această conciliere se face înţeleasă dacă ţinem 
seama de faptul că împărţirea limbilor de foc peste toţi 
Apostolii, şi mulţimea de daruri variate, mai are, pe lângă 
semnificaţia că Biserica e destinată tuturor neamurilor, şi 
semnificaţia completării reciproce dintre diferitele daruri, şi 
dintre cei care le primesc potrivit cu însuşirile lor naturale. 
lar aceasta e tot în favoarea unităţii Bisericii. Dacă unul sin- 
gur ar primi totul de la Duhul Sfânt, n-ar mai căuta unitatea 
cu ceilalţi, tot așa cum, dacă un Apostol ar fi primit darul 
tuturor limbilor, n-ar mai fi avut nevoie să se completeze în 
misiune cu ceilalţi. 


137. In S$. Pentecostem, Hom. |, P.G. 50, col. 459. 
158. Ibidem, col. 456. 

Astfel, Duhul acoperă ca ipostas, sau actualizează, Bi- 
serica în întregimea ei, aşa cum sufletul acoperă sau actua- 
lizează cu totalitatea funcţiilor sale totalitatea funcţiilor cor- 
pului, deşi pe de altă parte e prezent întreg în fiecare organ 
al corpului şi prin aceasta le ţine unite pe toate. Tot aşa Du- 
hul, ca ipostas, ţine unite toate mădularele Bisericii. Sfân- 
tul Vasile cel Mare zice: "Duhul ţine legate între ele mădu- 
larele prin darurile care se intercondiţionează. Toate mădu- 
larele înzestrate cu daruri diferite completează prin aceas- 
ta corpul lui Hristos şi, în unitatea Duhului, transmit unii 
altora bunătăţile acestor daruri care le sunt necesare tutu- 
ror, făcând pe toţi să se bucure de toate darurile'159. Dar 
mădularele Bisericii se bucură de toate darurile numai în- 
trucât rămân în Biserică sau în corpul cel unul al lui Hristos. 
Numai prin aceasta, diferenţele între ei nu-i duc la sepa- 
rare, ci îi ţin în unire, având nevoie unii de alţii. 

Duhul ca ipostas e Duhul unificării celor cu daruri dife- 
rite, e "Duhul comuniunii" (2 Cor. 13, 13), e 'Duhul unităţii" 
(Ef. 4, 3). Numai pentru că suntem toţi "în acelaşi Duh', dar 
diferiţi între noi, suntem toţi în Hristos şi avem apropierea, 
în EI, de Tatăl (Ef. 2, 18). 

Numai împreună sau în mod sinodal Apostolii şi urma- 
şii lor, luând hotărâri în chestiunile importante de credinţă, 
au putut spune: 'Părutu-s-a Duhului Sfânt şi nouă'. Ei erau 
mulţi, dar Duhul era unul şi în Duhul ei aveau o cugetare 
unică. Mai bine zis, numai în legătură cu toată Biserica, în 
care se află Duhul şi în care, după coborârea Lui de la în- 
ceput, vine totodată şi de sus, au putut spune aceasta. Nu- 
mai în corpul întreg al Bisericii se împărtăşeşte fiecare mă- 
dular, prin mijlocirea celorlalte, de totalitatea darurilor Du- 
hului Sfânt şi se îmbogățește în umanitatea sa de toată sfin- 
țţenia Duhului, care face să iradieze în Biserică întregimea 
sfinţeniei şi dumnezeirii trupului lui Hristos. Aceasta ne aju- 


139. Liber de Spiritu Sancto, P.G. 32, col. 108. 

tă să înţelegem că Duhul, ca ipostas al întregii Dumnezeiri 
împărtăşite făpturii, e dăruit Bisericii în calitatea ei de trup 
unitar. Desigur, odată prezent ca ipostas în Biserică în cali- 
tatea ei de întreg, EI este lucrător ca ipostas în fiecare, dar 
este acordat unei persoane sau alteia, întrucât acea per- 
soană rămâne în Biserică. 

De fapt numai întrucât o persoană sau alta rămâne în 
Biserică, cu darul ei deosebit în legătură cu totalitatea per- 
soanelor din Biserică şi cu darurile lor, se bucură de pleni- 
tudinea Duhului prezent şi activ ca ipostas în Biserică. 

Duhul e acelaşi ipostas neimpărţit în darul acordat unei 
persoane, prin faptul că acel dar e legat de toate celelalte 
daruri ale Sale acordate altor persoane din Biserică. O ma- 
mă vorbind fiecărui copil şi ajutându-l să-şi dezvolte daru- 
rile lui, e aceeaşi în vorbirea şi în îndemnul variat adresat 
fiecărui copil şi prin aceasta îi ţine uniţi între ei, căci nu-i va 
îndemna la fapte contrazicătoare între ei. Duhul e întreg în 
fiecare persoană din Biserică, dar numai întrucât acea per- 
soană se menţine ca mădular al Bisericii, adică întrucât se 
află în Biserică, unde sunt activate toate darurile Duhului, 
ca ipostas unitar şi infinit de bogat, Care e factorul unifica- 
tor al darurilor împărtăşite. 

Legătura aceasta înseamnă că fiecare mădular al Bise- 
ricii e avizat la celelalte şi responsabil faţă de ele, pentru 
că e avizat la Biserică ca întreg şi obligat faţă de ea, având 
prin aceasta acces la Duhul întreg şi fiind obligat să ajute 
la actualizarea Lui ca întreg în toate darurile ce le acordă. 
Fiecare are prin aceasta simţirea că se află totodată în 
Hristos întreg şi e dator să ajute la activarea lui Hristos în- 
treg, prin Biserică. 

Acest lucru e valabil şi pentru Hristos, căci lucrarea Du- 
hului e însăşi lucrarea lui Hristos, devenită, prin Duhul, pro- 
prie subiectului uman. De aceea se spune şi despre Hristos 
că 'Se sfarmă şi Se împarte Mielul lui Dumnezeu, Cel ce Se 
sfarmă şi nu Se desparte' (în Liturghia Sfântului loan Gură 

de Aur). Propriu-zis, fiecare participă la Duhul şi la Hristos 
întreg. Sfântul Grigorie Palama zice: "Aşadar Duhul după 
fiinţă este neimpărtășibil, dar după lucrare..., după care Se 
varsă şi Se dă şi Se trimite Cel ce e pretutindeni şi e înte- 
meiat statornic în identitatea nemişcată, Duhul e împărtă- 
şibil celor vrednici'140, 

Duhul nu numai că imparte diferitele daruri în Biserică, 
ci e şi prezent în fiecare, întreg, ca lucrător prin el şi ca fac- 
tor de legătură cu celelalte daruri. Fiecare dar se cere după 
celelalte daruri, pentru că în el e același Duh, Care ţine în 
acel dar tendinţa după unirea cu celelalte daruri. De aceea 
fiecare persoană ce are un dar simte că darul ei e o parte 
a celorlalte daruri, din cauza Duhului, Care e în toate. 

O însușire mai remarcabilă a unui membru al Bisericii 
se numeşte 'dar' nu numai pentru că e dăruită de Duhul 
Sfânt, ci şi pentru că e destinată să slujească altora, să se 
facă un dar altora. Altfel ce ar face omul cu ea? Ar folosi-o 
în mod egoist împotriva celorlalţi. Dar în felul acesta ea nu 
s-ar putea valorifica deplin şi nici cel care o are nu s-ar pu- 
tea dezvolta. Prin 'darul' unuia, Duhul Se adresează alto- 
ra. "Darul' nu are numai o adresă verticală, ci şi una orizon- 
tală, unificatoare. Prin 'dar', Duhul uneşte pe un om cu altul, 
ii uneşte pe mai mulţi întreoialtă, căci e Duhul tuturor, e 
Duhul comuniunii. 

Astfel, Duhul e prezent ca ipostas unitar şi unificator în 
toată Biserica, ceea ce înseamnă că şi în fiecare mădular în 
parte, întrucât respectivul rămâne mădular în Biserică. 

Din cauza aceasta, prin fiecare 'dar', o persoană săvâr- 
şeşte nu numai o lucrare pentru sine, ci şi pentru întreg, 
sau o lucrare comună cu ceilalţi prin unirea darului său cu 
al altora, după cuvântul Sfântului loan Gură de Aur, care 
zice: "Căci fiecare din mădularele noastre are în acelaşi 


140. "Despre lucrările dumnezeieşti, şi despre împărtășirea de 
ele', Tpnyoptov Ilaiauâ, Tă ovyypăunara, ed. Hristou, vol. II, Salonic, 
1966, p. 119. 

timp o lucrare proprie şi o lucrare comună; şi de asemenea 
în noi e o frumuseţe proprie (a fiecărui mădular) şi o frumu- 
seţe comună'i4!. Propriu-zis, însăși lucrarea proprie a fie- 
cărui mădular e o lucrare comună, căci n-ar putea fi înfăp- 
tuită fără contribuţia tuturor şi fără să contribuie prin ea la 
lucrarea celorlalţi şi la susținerea și dezvoltarea întregului. 
Astfel Duhul e prezent întreg cu lucrarea Sa ipostatică uni- 
tară în darurile şi lucrările deosebite ale diferitelor persoa- 
ne din Biserică. 

În virtutea prezenţei şi lucrării Duhului, ca ipostas uni- 
tar, în darurile diferitelor mădulare ale Bisericii, “ele par să 
fie separate, dar ele sunt strict întrepătrunse și prin distru- 
gerea uneia se distrug și celelalte'142. 

Duhul Sfânt este în Biserică un fel de legătură şi de iz- 
vor dinamic comun pentru toate darurile, un fel de apă de 
unde răsar şi cresc darurile adevărate ale tuturor membri- 
lor ei, ca tot atâtea forme de manifestare ale vieţii dumne- 
zeieşti unite cu viaţa lor omenească. Sfântul Vasile cel Mare 
zice: "Duhul Sfânt este numit de multe ori legătura celor ce 
se sfinţesc'145, adică a celor ce depășesc mărginirea lor 
egoistă şi contrară celorlalți oameni şi lui Dumnezeu, des- 
chizându-se cu sinceritate și cu curăţie comunicării cu viaţa 
de iubire nesfârşită şi preacurată a lui Hristos şi, prin aceas- 
ta, unor relaţii de iubire curată cu semenii lor. Duhul Sfânt 
deschide pe unul celorlalţi şi-i face să comunice. 

Duhul e “legătura' de iubire între fiecare credincios cu 
Dumnezeu şi cu semenii săi şi izvorul viu din care răsar şi 
cresc în unitate darurile tuturor mădularelor, ca tot atâtea 
forme în care-și pot manifesta iubirea lor faţă de Dum- 
nezeu şi întreolaltă, ca tot atâtea forme prin care ele se de- 
pășesc pe ele însele, depăşesc limitele lor individualiste, 
realizând un continuu progres în unitatea fără sfârşit a iu- 


141. La Epist. 1 Cor., Omil. 31, PG. 41, col. 260. 
142. Ibidem, col. 254. 
143. Liber de Spiritu Sancto, P.G. 32, col. 181. 

birii strâns legate de sfinţenie. Duhul Sfânt este astfel izvo- 
rul iubirii şi ca atare niciodată nu încetează de a ne înnoi şi 
imbogăţi. 

VI. Lossky a socotit că Duhul Sfânt are o lucrare deose- 
bită de a lui Hristos și ea constă în imprimarea unei note 
diferenţiate în fiecare persoană din Biserică, pe când Hristos 
unifică pe toţi în unitatea de natură, pe care EI o are co- 
mună cu ceilalţi oameni !44. 

Dar vedem cât de mult darurile deosebite înseși, pe 
care diferitele persoane le au, sunt canalele prin care comu- 
nică între ele, menţinând şi dezvoltând între ele o unitate a 
iubirii. Sfinţii Părinţi accentuează cu deosebită putere lucra- 
rea unificatoare a Duhului în acest sens. Desigur, precum s-a 
văzut, această lucrare unificatoare nu anulează persoanele. 
Căci în cazul acesta unitatea între ele n-ar mai fi însoţită de 
sentimentul de bucurie de a da și a primi. 

Pe de altă parte, nici Hristos nu trebuie văzut ca unul 
care realizează numai o unitate de natură între oameni şi 
EI în Biserică. Hristos, deşi e ipostasul dumnezeiesc al na- 
turii noastre, deci un ipostas cu o conştiinţă umană deschi- 
să în gradul suprem altora, împlineşte totuşi funcţia unei 
persoane umane, distincte de celelalte. După pilda și din 
puterea Lui, oricât de mult s-ar deschide persoanele uma- 
ne una alteia, ele rămân cu conştiinţa de persoane necon- 
fundate, cum sunt şi Persoanele treimice. Deci Hristos, 
aducând la unitatea cu Sine persoanele umane, în baza 
unităţii lor de natură cu EI, nu le confundă. 

Propriu-zis lucrarea lui Hristos e una cu lucrarea Sfân- 
tului Duh în Biserică. Duhul Sfânt întipăreşte în interiorul 


144. "Lucrarea lui Hristos se referă la natura umană, pe care El o 
recapitulează în Ipostasul Lui. Lucrarea Sfântului Duh se referă la per- 
soanele umane, se îndreaptă spre fiecare din ele în parte... În felul aces- 
ta lucrarea lui Hristos uneşte pe oameni, lucrarea Duhului Sfânt îi dis- 
tinge' ('Ocerk misticeskoe Bogoslovia vostocinoi ţerkvi', în: Bogoslovie 
Trudi, vol.8, ed. Patr. Moscovei, 1972, p. 88), 

subiectelor umane lucrarea dumnezeiască cea una cu alui 
Hristos şi imprimă adânc în fiecare chipul lui Hristos, fără 
să le confunde sau să le uniformizeze prin aceasta. 

Ipostasul dumnezeiesc al Fiului întrupat şi Ipostasul 
dumnezeiesc al Duhului Sfânt în lucrarea Lor în noi ţin sea- 
ma de specificul fiecăruia dintre noi, lăsându-ne ca iposta- 
suri distincte, aşa cum distincte sunt şi Ipostasurile Sfintei 
Treimi!45. 

Ipostasul Fiului ca ipostas întrupat a devenit şi Ipos- 
tasul fundamental sau Ipostasul-Cap al Bisericii!46, dar lu- 
crează din ea în fiecare mădular al ei potrivit specificului 
Lui personal. Ipostasul Duhului, deşi Se află tot ca ipostas 
în Biserică, nu devine Ipostas al acesteia în sensul în care 
e Fiul cel întrupat, pentru că nu S-a întrupat ca Fiul în pârga 
firii omeneşti, prin care Acesta Îşi poate extinde întruparea 
în ceilalţi oameni, adică în Biserică. Dar întrucât de la înăl- 
ţarea Fiului cel întrupat, interpenetrarea Duhului cu Fiul se 
înfăptuieşte şi cu Fiul ca om, Duhul realizează un fel de in- 
terpenetrare cu Hristos şi în calitatea Acestuia de ipostas 
extins cu trupul Său personal în trupul Bisericii. El extinde 
astfel legătura Fiului cu Tatăl şi la trupul tainic al Fiului. 

Prin aceasta are loc o împletire intimă a Bisericii cu 
Sfânta Treime, care va deveni desăvârşită în viaţa viitoare. 

Pnevmatizarea omului este însă, cum s-a văzut, şi o 
problemă de decizie şi de persistare a lui în cele bune şi 
capătă o notă de specific personal. Duhul dezvoltă pe fie- 
care în ceea ce are specific prin creaţie, în măsura în care 


145. Într-o ilustrație din 'Slujebnicul Mitropolitului Ştefan al Ungro- 
vlahiei' (Dr. G. Popescu-Vâlcea, Slujebnicul Mitropolitului Ştefan ai Un- 
grovilahiei — 1648, ed. Meridiane, Bucureşti, 1974, planşa XXXVIII), lisus 
atingând cu degetele capătul viței ce creşte din EI, la acest capăt apare 
Duhul Sfânt în chip de porumbel şi astfel vinul ce provine din ea se pre- 
face în raze de putere ale Duhului Sfânt, care preface vinul în sânge ce 
curge într-un vas ţinut de lisus în altă mână. Hristos e Jertfitor şi Jertfă, 
dar din Jertfă şi din actul Lui de Jertfitor iradiază Duhul care contribuie 
la actul de jertfă şi o imprimă pe aceasta în credincioşi. 

acela se pnevmatizează, dezvoltându-se el însuşi, dar îl 
dezvoltă, sau se dezvoltă ca persoană, sau ca mădular al 
totului. Îl dezvoltă şi prin efortul aceluia de a se realiza ca 
ceea ce este el însuşi. 

Desigur noi toţi formăm doar o "picătură" în raport cu 
Dumnezeu cel în Treime; o picătură de rouă. Dar în pică- 
tura aceasta se oglindeşte întreg soarele dumnezeiesc şi ea 
e ocrotită şi înfrumuseţată de acest soare şi primeşte prin 
aceasta o valoare negrăită; şi la fel fiecare dintre cei care 
facem parte din această picătură. Dacă trăim cu toată inten- 
sitatea existenţei noastre lumina soarelui oglindită în noi, 
primim această valoare în ceea ce avem specific al nostru. 
Infinitul personal dumnezeiesc, infinitul mare, a creat în 
dependenţă de EI un fel de “infinit mic" pe care-l umple de 
toată strălucirea Lui. 

Dacă Tatăl este în Fiul şi Fiul în Tatăl, Ei lucrează împre- 
ună în sălăşluirea Lor în Biserică sau în credincioşi, dar nu 
Se confundă; tot așa dacă Fiul este în Duhul şi Duhul în 
Fiul, în prezenţa şi lucrarea Lor în Biserică, sunt uniţi, dar 
nu Se confundă!47. 


146. Jean Meyendorff, Le Christ dans la theologie byzantine, Les 
Ed. du Cerf, Paris, 1969, p. 106: 'Leonţiu de lerusalim trebuie înţeles în 
cadrul gândirii Sfântului Chiril, când vorbeşte de un ipostas 'comun' al 
lui Hristos; un ipostas care, în loc de a fi un alt ipostas izolat şi indivi- 
dualizat în rândul ansamblului de ipostase care constituie “natura' uma- 
nă, este, dimpotrivă, arhetipul ipostatic al întregii umanităţi, în care e 're- 
capitulată', şi nu numai un individ, şi ca atare regăsește uniunea cu 
Dumnezeu. Aceasta nu e posibil decât dacă umanitatea lui Hristos nu e 
aceea a unui 'simplu' om (wins ăvSponoc), ci a unui ipostas nesupus li- 
mitelor create”. 

147. "Sfânta şi dumnezeiasca Scriptură, unind cu Dumnezeu pe 
Duhul Său în mod clar şi exact, învaţă limpede că nu se produce altfel 
împărtăşirea noastră de Dumnezeu decât prin Duhul Sfânt. Căci spune 
Domnul nostru lisus Hristos despre tot cel credincios şi bun: "Vom veni 
Eu şi Tatăl şi Ne vom face locaş în e!' (în 14, 23); şi “Întru aceasta 
cunoaştem că este în noi: din Duhul, din Care ne-a dat nouă' (1 In 4, 
13). Deci fiind cineva îmbogăţit cu Dumnezeu cel prin fire și adevăr, pe 
Care Îl are sălășluit în sine, nu primeşte pe Duhul ca pe cineva străin și 


22 - Dogmatica - vol. îl 

Dar Duhul Sfânt e Cel ce face lucrarea comună, a Fiului 
şi a Tatălui şi a Sa, proprie comunităţii Bisericii în totalita- 
tea formelor ei şi proprie subiectelor, în forme umane po- 
trivite specificului lor personal. 

Persoana umană se pnevmatizează în relaţia intimă și 
conştientă cu Persoana lui Hristos, ca model după care se 
orientează şi care o atrage, dar şi cu Duhul Sfânt ca o forţă 
personală de-viaţă-făcătoare, cu care pe de o parte se sim- 
te aproape unificată, pe de alta, distinctă întrucât nu-şi poate 
atribui sieşi atâta forţă câtă poate pune în lucrare. 

E adevărat că prin aceasta Duhul e Cel ce asigură per- 
soanelor umane în realitatea lor distinctă o valoare netre- 
cătoare. E o valoare care creşte şi mai mult prin colabora- 
rea noastră cu lucrarea Duhului. 

Dar lucrarea al cărei subiect devine omul e pe de altă 
parte lucrarea dumnezeirii întregi, acceptată prin renunţa- 
rea lui la sine; ea este nu numai lucrarea Duhului, ci şi lu- 
crarea Fiului, căci Fiul îi dă puterea de renunțare la sine, 
prin jertfa Lui. 

Cum se vede, în 'dar' e implicată nu numai lucrarea 
Sfântului Duh, ci şi un act de împropriere a Lui din partea 
omului, uneori chiar o predispoziţie a omului pentru acest 
dar, care implică şi un efort al lui de a dezvolta, cu ajutorul 
lucrării Duhului, predispoziția sau capacitatea lui148. Aceasta 
face ca în dar, ca efect al lucrării Duhului, să se includă şi 
ceva propriu naturii umane. Lucrarea necreată dumneze- 
iască nu rămâne singură. Când vorbim de lucrarea necrea- 
tă, înţelegem numai că darul de care creştinul se bucură nu 


rupt prin fiinţă de EI, ci pe Cel din EI și în El şi propriu Lui". "Căci Tatăl 
este în Fiul şi în Sfântul Duh; de asemenea Fiul şi Duhul în Tatăl și Unul 
în Altul' (Chirii al Alex., De Trinitate, Dialog, VII, P.G. 75, col. 1092). 
148. Sf. Maxim Mărt. spune: 'Prin urmare, harul Sfântului Duh nu 
lucrează înţelepciunea în sfinţi fără mintea care să o primească, nici 
credinţa fără convingerea minţii şi a raţiunii despre cele viitoare şi deo- 
camdată nearătate, nici darurile vindecărilor fără iubirea de oameni cea 
după fire' (Răspunsuri către Talasie, 39, în Filoc. rom. Il], p. 312). 

se poate explica fără cauzalitatea unei lucrări dumnezeiești 
necreate; că această cauzalitate nu e supranaturală, dar 
creată, cum se spune în teologia romano-catolică. Duhul 
însuși, în Persoană, îl mișcă pe credincios la colaborare și 
îl întăreşte pentru a primi şi folosi un dar, sau a-l dezvolta 
printr-o dispoziţie naturală. 

De aceea nu e greșit să se atribuie darurile Însuşi Du- 
hului Sfânt. Totuşi darul nu e numai o 'lucrare' (EvEpyea) a 
Duhului Sfânt, ci şi efectul acestei lucrări (E&vEpyea)149, în 
firea omului, care nu poate exista fără o însuşire, deci fără 
o colaborare a omului. Efectul se menţine puternic până 
când există această colaborare. De aceea Sfântul Apostol 
Pavel vorbeşte amestecat, când de daruri, când de lucrări 
ale Duhului, încât nu se poate despărţi între 'lucrare', 'con- 
lucrare" și 'efect'. În "darul" însuşi, ca efect, e un dinamism. 
Dar nu se poate despărţi nici între lucrător şi lucrare150, 
Prin urmare şi efectul este un produs al Ipostasului dum- 
nezeiesc lucrător şi al ipostasului uman împreună-lucrător. 
Totuşi ceva din efectul produs rămâne uneori chiar după 
ce a încetat conlucrarea omului şi deci şi "lucrarea" Duhu- 
lui. Rămâne ca ceva care s-a imprimat în fire, sau ca depă- 
şirea unei stări la care nu se mai poate reveni. Aceasta dă 
o oarecare explicaţie nerevenirii omului la păcatul strămo- 
şesc, după căderea din har, sau după încetarea lucrării Du- 
hului Sfânt şi a conlucrării omului. 

Când un dar sau altul a sporit considerabil, el devine 
harismă. Aceasta înseamnă o pnevmatizare foarte accen- 


149. Sfântul loan Damaschin, Dogmatica, 3, 15, P.G. 94, col. 
1048: "Altceva este lucrarea şi altceva lucrul efectuat. Lucrul efectuat 
(evepymuo) este rezultatul lucrării; lucrarea (Evepyeo) este mişcarea 
activă şi fiinţială a firii... lar lucrător este cel ce se foloseşte de lucrare, 
sau ipostasul'. 

150. "Darurile sunt felurite, dar Duhul este acelaşi... Şi lucrările sunt 
felurite, dar e Acelaşi Dumnezeu, Care lucrează toate în toţi... Unuia, 
prin Duhul, i se dă cuvânt de înţelepciune... Într-acelaşi Duh unuia i se 
dă credinţa, iar altuia, darul vindecărilor' (1 Cor. 12, 4-9). 

tuată a unui om, O covârşire accentuată a legilor naturii de 
către spiritul uman umplut de Sfântul Duh. 

În general, toți membrii Bisericii care-şi întăresc cre- 
dinţa prin virtuţi ajung la posesiunea unor daruri deosebite, 
prin care se fac de folos unii altora şi Bisericii şi se unesc 
mai strâns între ei, întărind unitatea Bisericii. lar unii dintre 
ei, înaintând mai mult în virtuţi şi cu aceasta atingând gra- 
de de sfinţenie, ajung şi la posesiunea unor harisme, prin 
care slujesc şi mai mult celorlalţi și unităţii Bisericii. Prin ei 
se face transparentă în mod mai accentuat infinitatea vieţii 
şi luminii dumnezeieşti. Din ei iradiază o putere care biru- 
ieşte adeseori puterile naturii. 


B 
Mântuirea omului în Biserică, 
înțelesurile, etapele şi condiţiile ei 


1. Înţelesurile mântuirii 


Termenul principal folosit de Sfânta Scriptură şi de Tra- 
diţia Bisericii pentru scopul şi rezultatul operei lui Hristos 
cu privire la om este acela de 'mântuire'. Cuvântul acesta 
este folosit de vreo două sute de ori în Noul Testament. În 
Crezul niceo-constantinopolitan, Biserica mărturiseşte că 
Fiul lui Dumnezeu S-a întrupat, S-a răstiginit, a înviat, S-a 
suit la ceruri şi şade de-a dreapta Tatălui "pentru noi oa- 
menii şi pentru a noastră mântuire". Ca împlinitor al aces- 
tei opere lisus Hristos poartă apelativul de "Mântuitorul", 
apelativul cel mai frecvent alături de cel de 'Domnul'. Chiar 
numele "lisus" înseamnă "Mântuitorul". 

înțelesurile cuprinse în termenul mântuire sunt redate 
în Noul Testament printr-o mulţime de alţi termeni, care in- 
dică în acelaşi timp fazele mântuirii, până la faza ei finală: 
învierea şi viaţa de veci. Iată unii din aceşti termeni: moar- 
tea cu Hristos pentru păcat şi arvuna învierii şi a vieţii veş- 

nice cu El (Rom. 6, 4-5; 8, 11, 12; Col.3, 1), 'nimicirea 
trupului păcatului" şi 'eliberarea din robia lui' (Rom. 6, 6-7), 
"viața" adevărată în Hristos pentru Dumnezeu (Rom. 6, 10; 
Gal. 2, 20; Filip. 1, 21), viaţa întru 'sfinţenie' (Rom. 6, 19, 
22; Col. 1, 22), locuirea lui Hristos şi a Duhului vieţii în cel 
mântuit (Rom. 8, 9, 10, 11; 1 Cor. 3, 17;6, 19), starea de 
fii ai lui Dumnezeu (Rom. 8, 14, 16, 17, 23; Gal. 4, 7); per- 
spectiva măririi întru Hristos (Rom. 8, 18, 21), imprimarea 
chipului lui Hristos în cei mântuiţi, asemănarea cu Fiul lui 
Dumnezeu (Rom. 8, 29; Gal. 4, 7), îmbrăcarea în Hristos 
(Gal. 3, 27), umblarea întru înnoirea vieţii (Rom. 6, 4), 
trăirea în Duhul, umblarea în Duhul (Gal. 5, 25), calitatea 
de mădulare ale lui Hristos, făcând parte din trupul Lui (1 
Cor. 12, 27), cuprinderea în vasul de lut al trupului a cu- 
noştinţei măririi lui Dumnezeu (2 Cor. 4, 7); făptură nouă 
în Hristos (2 Cor. 5, 17), vieţuirea în dreptatea opusă 
fărădelegii (2 Cor. 6, 14), comuniunea cu Tatăl şi cu Fiul (1 
In 1, 3; 1 Cor. 1, 9), comuniunea Duhului Sfânt (2 Cor. 13, 
135), participarea la firea dumnezeiască (1 Pt. 1, 4), apro- 
pierea de Tatăl prin Hristos (Ef. 2, 18), casnici ai lui Dum- 
nezeu (Ef. 2; 19), pietre în locaşul lui Hristos (Ef. 2, 21- 22; 
1 Pt. 2, 5), înrădăcinaţi şi întemeiaţi în iubirea lui Hristos 
(Ef. 2, 19), născuţi a doua oară nu din sămânță stricăcioa- 
să, ci din Dumnezeu (1 Pt. 1, 23; 1 In 3,9) etc. 

Starea de mântuire este obţinută de om prin har şi o 
dezvoltă prin fapte şi prin daruri în Biserică. 

Între numeroșii termeni care exprimă starea de mântui- 
re există o deplină solidaritate, sau o complementaritate. 
Înţelesul fiecăruia implică înțelesurile exprimate prin ceilalţi. 

În creştinismul occidental s-a scos în relief dintre toţi 
termenii prin care se caracterizează mântuirea, acela de 
“dreptate'. Dar în Răsărit, înţelesul dreptăţii e văzut în soli- 
daritate cu ceilalţi termeni. 

Creştinismul apusean a conceput starea de dreptate ca 
o relaţie de pace exterioară a omului cu Dumnezeu, în care 

Dumnezeu l-a scutit pe acesta de minia Lui, datorită satis- 
facerii de către Hristos a onoarei Lui jignite prin neasculta- 
rea omului. Starea de dreptate a omului în Hristos a de- 
venit astfel în scolastică o stare "justificată' a omului, achi- 
tat de pedeapsa din partea lui Dumnezeu şi acceptat într-o 
relaţie de pace cu EI, în urma actului juridic de satisfacţie 
împlinit de Hristos prin moartea Lui de bunăvoie pentru jig- 
nirea adusă de om onoarei lui Dumnezeu. Protestantismul 
a dus până la ultimele consecinţe această concepţie. Dacă 
în catolicism omul primit, în urma justificării, în relaţie cu 
Dumnezeu se bucură pe baza acestei relaţii de darul grației 
create, care îl ajută să ducă o viaţă mai lipsită de păcat, 
pentru protestantism justificarea nu are nici o consecinţă 
în viaţa omului. El se ştie doar justificat, adică iertat pentru 
ispăşirea suportată de Hristos în locul lui, rămânând în fiin- 
ţa sa mai departe cum a fost, adică un păcătos, cu totul 
netransformat!51. 

În voinţa de a imprima mântuirii acest înţeles redus şi 
exterior, spiritul juridic al creştinismului apusean a reţinut 
din bogăţia de termeni prin care Sfinţii Apostoli Pavel, loan, 


151. VI. Lossky observă: "Când se vrea să se trateze dogma răs- 
cumpărării izolând-o de ansamblul învăţăturii creştine, se riscă să se li- 
miteze tradiţia, interpretând-o exclusiv în funcţie de opera Răscumpără- 
torului. Cugetarea teologică evoluează atunci între trei termeni: păcatul 
originar, ispăşirea lui pe Cruce şi însuşirea efectului mântuitor al operei 
lui Hristos de către creştin. În aceste perspective prescurtate ale unei 
teologii dominate de ideea răscumpărării, sentinţa patristică: 'Dum- 
nezeu S-a făcut om, ca omul să poată deveni dumnezeu' pare stranie şi 
insolită. Se uită unirea cu Dumnezeu, în preocuparea unică de mântui- 
rea proprie, sau, mai bine zis, nu se vede unirea cu Dumnezeu decât 
sub aspectul negativ, legat de mizeria noastră prezentă” ('Redemption et 
Deification', în A /image et 4 la ressemblance de Dieu, Aubier, Mon- 
taigne, Paris, 1967, p. 96). "Dacă gândirea lui Anselm a putut să se 
oprească la opera răscumpărătoare a lui Hristos, izolând-o de restul 
învăţăturii creştine, prescurtând orizonturile tradiţiei, e tocmai pentru că 
în acea epocă se pierduse în Occident noţiunea adevărată a Persoanei 
Sfântului Duh, împingându-L pe planul al doilea, făcând din El un fel de 
auxiliar sau de vicar al Fiului" (op. cit., p. 101). 

Petru descriu starea cea nouă a omului în Hristos, singurul 
termen al dreptății, folosit în câteva rânduri de Sfântul 
Apostol Pavel, şi pe aceasta a înţeles-o într-un sens princi- 
pal (catolicismul), sau exclusiv (protestantismul) juridic. 
Mântuirea omului redusă la această semnificaţie juridică, a 
putut să o obţină omul de la Dumnezeu de unul singur. De 
aceea s-a socotit că nu mai e nevoie de Biserica-trup al lui 
Hristos (protestantismul); sau Biserica a fost coborâtă la ro- 
lul unei instituţii distribuitoare a graţiei create, prin care se 
atribuie indivizilor calitatea de justificaţi pentru satisface- 
rea adusă de Hristos, al Cărui merit în forma de graţie crea- 
tă s-a încredinţat spre distribuire, Bisericii. 

Învățătura despre "justificare" a devenit astfel capitolul 
principal al doctrinei dogmatice apusene despre însuşirea 
subiectivă a mântuirii. 

În catolicism, graţia creată aflată într-un depozit, la dis- 
poziţia Bisericii, - dar nelegată intim de fiinţa ei, ca trup 
tainic al lui Hristos, plină de trupul lui Hristos şi de Duhul 
Sfânt ce iradiază din EI în cuprinsul ei şi în jurul ei -, a putut 
fi tratată şi ea ca o realitate de sine stătătoare. 

Spiritul juridic al gândirii creştine apusene a nesocotit 
faptul că Sfântul Apostol Pavel a exprimat învăţătura de- 
spre mântuire în Hristos ca o atribuire a dreptăţii lui Hristos, 
omului, numai în polemica cu iudaizanţii care - menţinând 
tradiţia iudaică a fariseilor - socoteau că ei se mântuiesc 
prin dreptatea pe care şi-o câştigă ei înșiși prin faptele lor. 
încă Hristos opusese dreptatea pe care o socoteau fariseii 
că şi-o câştigă ei înşişi, "dreptăţii lui Dumnezeu" (Mt. 6, 33). 
Urmând acestui exemplu, sfântul Pavel opune 'indreptării 
din lege" (Filip. 5, 9) a iudaizanţilor, "dreptatea de la Dum- 
nezeu' (Filip. 3, 9). 

Întrucât iudaizanţii făceau propagandă printre creştini 
pentru înţelegerea mântuirii ca o "'dreptate' obţinută de 
omul însuşi prin împlinirea faptelor poruncite de legea ve- 
che, se punea problema: "Prin ce se obţine mântuirea: prin 

organizarea vieţii în jurul unei legi şi prin păzirea poruncilor 
ei, sau prin înălţarea omului la un nou mod de existenţă, 
pe care Apostolul îl numeşte făptură nouă, viața în Hristos, 
înfierea, moştenirea împărăției cerurilor... împreuna-răstig- 
nire, împreuna-înviere cu Hristos, imbrăcarea în Hristos?'152. 
Acest mod nou de viaţă, singurul mântuitor, îl numeşte 
Sfântul apostol Pavel 'dreptatea de la Dumnezeu'. Acesta 
vine în om odată cu credinţa în Hristos şi se dezvoltă din 
ea, mai bine zis vine din Hristos cel personal, ca izvor de 
iubire şi putere infinită, nu e o calitate pe care şi-o câştigă 
omul, în izolare trufaşă, prin faptele lui. După Sfântul Apos- 
tol Pavel: "credinţa în Hristos face pe om drept, tocmai în- 
trucât este o nouă viaţă în Hristos, Care singur îl face 
viu'155. Căci numai o persoană dă altei persoane o anu- 
mită viaţă; iar Persoana lui Hristos, ca persoană supremă şi 
cu o viaţă infinită, e singura care comunică omului o viaţă 
netrecătoare. Căci prin credinţă, ca relaţie a omului cu 
Hristos ca persoană, Hristos însuși Se sălășluieşte în om şi 
EI este cel ce îl mântuiește, întrucât îl face pe om după 
chipul Lui, capabil să ducă o viață după Duh, nu după trup 
(Rom. 8, 29), adică o viaţă în orizontul de viaţă infinită a 
Duhului. 

Sfântul Apostol Pavel dă deci 'dreptăţii de la Dum- 
nezeu' un sens bogat, plenar, un sens de viaţă nouă, care 
îşi are izvorul în Hristos, Cel ce Se află în noi şi ne dă 
această viaţă prin Duhul Lui, cerând însă şi efortul nostru. 
Aceasta se vede chiar din cercetarea contextului în care 
foloseşte de cele mai multe ori termenul de 'dreptate'. 
Dăm câteva exemple în acest sens: "lar dacă Hristos este în 
voi, trupul e mort pentru păcate, dar duhul trăieşte pentru 
dreptate. lar dacă Duhul Celui ce a sculat pe Hristos din 
morţi locuiește în voi, Cel ce a înviat pe Hristos din morţi 


152. P. Nellas, H £v XpioT& 6aiooic kară Nik6]aov Kafâoav, MS., 
Atena, 1974, p. 21. 
1535. Ibidem, p. 24. 

va face vii şi trupurile voastre moarte, prin Duhul Lui, Care 
locuiește întru voi' (Rom. 8, 10-11). Trupul nostru e mort 
în ce priveşte pornirile spre păcat, dar tocmai prin aceas- 
ta e viu pentru simţirile curate, prin puterea Duhului lui 
Hristos cel mort şi înviat, Care locuiește în noi. Pe acesta 
Duhul lui Hristos îl mişcă prin duhul său propriu care e 
înviat încă de acum în Hristos pentru a asimila dreptatea ce 
o are din Hristos. 

Dacă cel ce îşi normează viaţa printr-o lege duce o exis- 
tenţă individualistă, raportată la o normă impersonală a 
cărei împlinire depinde de el însuşi, cel ce are pe Hristos în 
el Îl are pe Acesta ca normă vie şi ca izvor de putere, şi de 
aceea poate trăi o viaţă de comuniune cu Hristos, din pu- 
terea lui Hristos. 

Protestantismul a voit să scoată în relief faptul că creş- 
tinismul se mântuieşte în funcţie de Hristos ca persoană, 
nu în funcţie de o lege împlinită de om prin eforturi proprii, 
în mod individual. Dar socotind mântuirea omului o simplă 
declarare judecătorească a lui ca un drept, pentru plata 
achitată de Hristos pe cruce, a slăbit şi el legătura perma- 
nentă a omului ce se mântuieşte cu Hristos cel pururea viu 
şi iubitor. Mântuirea omului n-a mai fost concepută ca efec- 
tuându-se printr-o continuă relaţie a lui cu Hristos, ci prin 
contravaloarea plătită printr-un act trecut pentru păcatele 
continue ale oamenilor. 

Toată mântuirea se referă la acel act trecut, valoros în 
el însuşi, nu la Persoana lui Hristos în permanentă comu- 
niune cu noi. Această coborâre a mântuirii de la înţelesul 
de transformare a omului ce se realizează în relaţia per- 
sonală cu Hristos, s-a produs și în catolicism, unde Biserica 
a valorificat "meritul" lui Hristos ca pe un tezaur impersonal 
de graţie creată câştigat de EI prin satisfacția dată lui Dum- 
nezeu pe Cruce. 

Acelaşi înţeles plenar, transformator, ontologic a au ter- 
menii: 'dreptatea lui Dumnezeu' (5kowovvn Tod 009) şi 

“transpunerea în starea de dreptate" (âiraiwo:c) şi în alte 
locuri din epistolele Sfântului Apostol Pavel. În 2 Cor. 5, 
21, el spune: 'Pe Cel ce n-a cunoscut păcat, pentru noi 
păcat L-a făcut, ca noi să ne facem dreptatea lui Dumnezeu 
întru EI". În Hristos, umanitatea e dreptatea reală, întrupa- 
rea dreptăţii; iar noi, întrucât ne aflăm în EI, suntem şi noi 
dreptate în acelaşi sens plenar, ontologic, în care este EI. 
De aceea cere Sfântul Pavel în continuare să nu primim ha- 
rul în deşert, ci să ducem o viaţă fără de sminteală în Duhul 
Sfânt (2 Cor. 6, 1, 17). Harul care ni se dă pentru Hristos ni 
se face pricină 'de ascultare spre dreptate“, nemaifiind noi 
robi păcatului, căci 'scăpaţi de robia păcatului, v-aţi făcut 
robi dreptăţii (Rom. 6, 16, 18). E evident că dreptatea este 
o stare opusă stării de păcat. Cel ce a primit harul lui 
Hristos nu mai trebuie să-şi lase “mădularele, roabe ale ne- 
curăţiei şi ale fărădelegii, ci trebuie să le facă roabe ale 
dreptăţii, spre sfinţire' (Rom. 6, 19). Dreptatea e numele 
cuprinzător pentru starea contrară stării de păcat. 

Cel ce primeşte starea de dreptate prin Hristos are pu- 
terea să nu mai săvârşească păcatul, cum nu avea cel ce 
își căuta dreptatea prin faptele legii, deci cu puterile lui. 
Dacă ar săvârși păcatul în mod necesar şi cel ce a primit 
starea de dreptate prin sălăşluirea lui Hristos în el, ar în- 
semna că Hristos sălășluit în el este şi El păcătos: "lar dacă, 
căutând să fim făcuţi drepţi în Hristos, ne-am afla și noi pă- 
cătoşi, oare Hristos e slujitorul păcatului? Să nu fie. Căci 
dacă zidesc iarăşi cele ce am dărâmat (viaţa în păcat, n.n.) 
mă adeveresc pe mine însumi păcătos. Dar eu prin lege am 
murit legii, ca să trăiesc lui Dumnezeu. M-am răstignit cu 
Hristos şi nu mai trăiesc eu, ci Hristos trăiește în mine" (Gal. 
2, 17-20). Hristos este în mine izvorul vieţii celei noi, fără 
de păcat, pentru că EI însuşi este fără de păcat și plin de 
viaţa dumnezeiască. 

Din faptele mele nu puteam dobândi dreptatea, pentru 
că n-aveam decât puterea mea. De aceea am murit din pri- 





ÎNSUŞIREA PERSONALĂ A MÂNTUIRII ÎN BISERICĂ 347 


cina călcării legii, fiind supus puterii osânditoare a legii. 
Acum însă trăiesc, pentru că Hristos însuşi trăiește în mine 
şi din puterea Lui pot împlini şi legea. 'Ci eu prin lege am 
murit faţă de lege, ca să fiu viu pentru Dumnezeu' (Gal. 2, 
19). Abia devenit viu şi puternic în Hristos, pot să împli- 
nesc cu adevărat tot ce porunceşte legea ca bun. Pentru că 
"legea e sfântă, şi porunca e sfântă şi dreaptă şi bună..., ci 
păcatul, ca să se arate păcat, mi-a adus moartea, chiar prin 
ceea ce a fost bun' (Rom. 7, 12-13). Primind harul însă, 
putem să nu mai păcătuim şi deci să nu mai călcăm legea: 
"Ce vom zice atunci? Rămâne-vom oare în păcat, ca să se 
înmulțească harul? Ferească Domnul!' (Rom. 6, 1-2). 

Dreptatea pe care o avem prin har, e modul de actua- 
lizare a harului într-o viaţă fără de păcat, prin care înaintăm 
spre viaţa veșnică, prin lisus Hristos, susținătorul şi izvorâ- 
torul dreptăţii în noi. "Aşa că, precum păcatul a stăpânit 
spre moarte, tot astfel să stăpânească harul, prin dreptate, 
spre viaţa veşnică, în lisus Hristos" (Rom. 5, 21). 

În rezumat: Hristos S-a făcut dreptatea noastră. Dar nu 
o dreptate exterioară, ci una interioară, căci suntem întru 
El (1 Cor. 1, 30). El ne dă puterea să fim drepţi, după ase- 
mănarea Lui. 

Acest sens biblic al dreptăţii a fost înfăţişat în mod te- 
meinic de Nicolae Cabasila. 

După el dreptatea lui Dumnezeu, care se împărtăşește 
firii noastre în Hristos, e plenitudinea bunătăţii şi armoniei 
vieţii dumnezeieşti, adică un mod de viaţă asemenea celei 
dumnezeiești!54%. Omul creat după chipul lui Dumnezeu 
reflecta în sine frumuseţea şi armonia acestei dreptăţi. 
Oarecare rămăşiţe din ea au rămas şi după căderea în pă- 
cat a omului. În Hristos ea se dăruiește plenar mai întâi firii 
Sale omeneşti, apoi din ea şi celor ce cred în EI, restabilin- 


154. Ea nu e o pace exterioară între om şi Dumnezeu, ci a deschis 
omului drumul îndumnezeirii nesfârşite. Icoanele sfinţilor din bisericile 
ortodoxe arată această perspectivă. 

du-se desăvârşit mai întâi în firea asumată de EI, apoi şi în 
cei ce cred "legile lui Dumnezeu'155. Înainte de Hristos le- 
gea n-a putut fi împlinită desăvârșit, pentru că oamenii nu 
vieţuiau duhovnicește. 'Legea era neputincioasă din pricina 
trupului” (Rom. 8, 3). Când însă în Hristos "legea Duhului" a 
devenit deplin “lucrătoare” (£vepyc), s-a păzit deplin şi le- 
gea156. De fapt, Hristos “a plinit toată dreptatea'157. Dar 
“dreptatea' aceasta a lui Dumnezeu, care e şi ultimul înţe- 
les al legii, este una în esenţă cu iubirea Lui158. 

Dreptatea aceasta esenţială vieţii divine a sădit-o Fiul 
lui Dumnezeu şi în firea Sa umană. lar Cel ce este Viaţa și 
Dreptatea "face sfinţi pe cei ce se alipesc Lui... şi drepţi, nu 
numai învăţându-i cele ce trebuic..., ci El însuşi făcându-se 
lor (adică în ei) dreptate'159. Hristos nu dă o lege a drep- 
tăţii, pe care au s-o împlinească oamenii ca în Vechiul Tes- 
tament, ci Se face în ei izvor de dreptate, dând celor ce 
cred în EI şi “Îl au în ei puterea să se configureze după E, 
ca model în care e concretizată şi realizată în mod viu toată 
dreptatea. (...) Firea omenească a fost îndumnezeită, fiind 
enipostaziată în Dumnezeu-Cuvântul. Ea a fost înfiată de 
Dumnezeu când a devenit trupul Fiului. A fost pusă în stare 
de dreptate (£5xoro9n), fiindcă a avut ca ipostas pe Cel 
prin excelenţă drept. Cuvântul, făcându-Se noul ipostas, 
noul subiect al omului, a luminat pe om dinăuntru prin 
dreptatea Lui "unind tot neamul cu Sine'160. Și neamul Lui, 
Biserica, este de atunci drept şi vieţuieşte drept, fiind unit 
cu Cel drept. Starea de dreptate nu este prin urmare un dar 
exterior, nici o stare de suprafață a omului... Mântuitorul ca 


155. Nicolae Cabasila, Despre viața în Hristos, P.G. 150, col. 588 C. 

156. Ibidem, col. 659 C. 

157. Ibidem, col. 589 D. 

158. ideea aceasta a lui Cabasila o rezumă P. Nellas, op. cit., p. 95-96. 

159. N. Cabasila, op. cit., col. 612 D-613 A. 

160. Ibidem, col. 681 A. Urmăm în expunerea doctrinei lui Cabasila 
excelentul studiu al lui Nellas. 

Fiu şi chip al Tatălui, ca dreptate a Lui, S-a făcut şi drep- 
tatea omului, pentru că a înălţat pe om de la rob, la fiu... 
Hristos personal este dreptatea omului, pentru că în EI S-a 
dăruit omului Ipostasul dinainte de veci și necreat'161, 

În Hristos firea noastră a fost înnoită şi dusă la înviere. 
Şi aceasta este “dimensiunea supranaturală a dreptăţii 
ej'162. 

Această "'dreptate' iradiază din trupul lui Hristos în toţi 
cei ce se alipesc Lui prin credinţă şi folosesc puterea ce le 
vine prin aceasta de a se face după chipul Lui. "Trupul În- 
dumnezeit al Domnului, aşezat în stare de dreptate şi prea- 
mărit, înviat şi înălţat la ceruri, se comunică prin Sfintele 
Taine şi rămâne pururea prezent şi viu prin Duhul în creaţie 
şi ca atare se numeşte Biserică... Biserica este în felul aces- 
ta "fericitul trup (extins) al Domnului". Concentraţi în acest 
trup aflat în stare de dreptate (Ev 1 Sroio9eton GapKI), cre- 
dincioșii dobândesc și ei starea de dreptate (B1kxoodvrav), 
În Biserică creaţia se ridică la starea de dreptate'165. 

Mântuirea înţeleasă nu ca o justificare atribuită juridic 
celor ce cred în Dumnezeu, sau distribuită de Biserică din 
tezaurul graţiei create meritate de Hristos, ci ca o viaţă 
nouă ce iradiază direct din trupul sfinţit şi înviat în mădu- 
larele corpului tainic al lui Hristos care e Biserica, adică ca 
un efect al comuniunii personale a credincioşilor cu Hristos, 
- nu mai e o poziţie juridică exterioară, statică, ci o calitate 
nouă în continuă dezvoltare a omului. 

Dar omul obţine viaţa cea nouă ca o arvună şi cao 
garanţie a vieţii de veci. Dacă moare îndată după Botez, el 
merge la viaţa de veci. Dar dacă trăieşte , el trebuie să dez- 
volte viața cea nouă sădită în el la Botez pe de o parte prin 
celelalte Taine, pe de alta prin eforturile sale. Viaţa cea 
nouă dăruită la Botez, viaţă extinsă din Hristos, prin Duhul, 


161. P. Neltas, op. cit., p. 116-117. 
162. Ibidem, p. 118. 
163. Ibidem, p. 125-126. 

are în ea virtual treptele supreme la care va ajunge omul în 
viaţa de veci. Dar omul efectuează actualizarea lor printr-o 
mişcare continuă în sus. 

Aşa cum dacă a intrat cineva în relaţie pozitivă cu o per- 
soană, are virtual în această relaţie toată căldura şi atenţia 
întăritoare a persoanei respective, dar numai într-o stăruire 
în această relaţie i se comunică în mod actual puterile trep- 
tate ale acestei călduri şi atenţii, aşa este şi cu relaţia cu 
Hristos în care intră la Botez. Sfântul Marcu Ascetul zice: 
"Dar chiar şi acela care primeşte laude de la Domnul e da- 
tor să se folosească de cuget drept şi să ştie exact că oricât 
ar fi luptat cineva împotriva necredinţei sale şi oricât ar fi 
înaintat în credinţă şi orice bun ar fi dobândit, nu numai 
prin cunoştinţa simplă, ci prin lucrare, n-a aflat sau nu va 
putea afla nimic mai mult decât ceea ce a primit în chip 
tainic prin Botez. lar aceasta este Hristos însuşi. Pentru că 
zice: "Câţi în Hristos v-aţi botezat, în Hristos v-aţi şi îmbră- 
cat' (Gal. 3, 27). lar Hristos, fiind Dumnezeu desăvârşit, a 
dăruit celor ce s-au botezat harul desăvârşit al Duhului, 
care nu primeşte nici un adaos de la noi, ci ni se descoperă 
şi ni se arată potrivit lucrării poruncilor. Astfel sporim prin 
credinţă, "până când vom fi ajuns la unirea credinţei, la 
bărbatul desăvârşit, la măsura vârstei plinirii lui Hristos" (Ef. 
4, 13). Aşadar, orice l-am aduce Lui după ce am fost năs- 
cuţi din nou, a fost ascuns de mai înainte de către EI în noi, 
potrivit cu ceea ce s-a scris: "Cine a cunoscut mintea lui 
Hristos, sau cine l-a dat Lui ceva mai înainte, ca să i se 
întoarcă după aceea ca răsplată? Pentru că de la EI şi prin 
El şi spre EI sunt toate" (Rom. 11, 34-36)154%. În Botez S-a 
sălăşluit în noi Hristos cu tot ce cuprinde "mintea' Lui cu 
privire la ţinta la care vrea să ne ducă. Numai pentru că în 
harul dat nouă prin Botez e Hristos însuşi ca persoană cu 
tot nesfârşitul pe care-l cuprinde EI ca persoană, nu ni se 


164. Despre Botez, în Filoc. rom., 1, p. 309. 

mai adaugă după aceea nimic, ci se actualizează, datorită 
şi eforturilor noastre. Desigur, în Euharistie Acelaşi Hristos 
întreg ni Se dă şi într-un alt mod, pentru a străbate în noi şi 
cu trupul şi sângele Său jertfit. 

Dar conţinutul acestui plan cu privire la noi şi puterea 
ce ne stă la dispoziţie în Hristos cel sălășluit prin Botez în 
noi se actualizează, se descoperă, se asimilează de noi într-o 
mişcare treptată, în care trebuie să folosim de fapt puterea 
ce ne este oferită, care actualizează şi sporeşte şi puterea 
noastră în mod treptat. De aceea, în concret, noi efectuăm 
o înaintare, chiar dacă aceasta o facem în ceea ce este vir- 
tual sădit în noi. 

Despre înaintarea noastră scrie Sfântul Apostol Pavel 
de multe ori. El recunoaşte despre sine însuşi, în mod ge- 
neral: "Fraţilor, eu pe mine însumi, până acum nu mă soco- 
tesc să fi ajuns. Dar una fac: cele dinapoi uitându-le şi spre 
cele dinainte întinzându-mă, alerg la ţinta, la cununa che- 
mării lui Dumnezeu, în Hristos lisus' (Filip. 3, 13-14). lar 
această ţintă este dobândirea desăvârşită a lui Hristos în 
mod actualizat, pentru Care a renunţat la toate. Numai 
avându-L pe EI, are, nu dreptatea trufaşă din lege, care nu 
e viaţă, ci dreptatea de la Dumnezeu, care e puterea de a 
muri faţă de toate şi de a cunoaşte în sine puterea Învierii 
lui Hristos, puterea alergării, prin renunțare la sine şi prin 
vieţuirea tot mai deplină din Hristos şi cu Hristos, până la 
învierea cea din morţi: "Ca pe Hristos să dobândesc şi să 
mă aflu întru EI, nu având dreptatea mea - cea din lege -, ci 
aceea care este prin credinţa lui Hristos, dreptatea cea de 
la Dumnezeu, clădită pe credinţă, ca să-L cunosc pe EI şi 
puterea Învierii Lui şi părtăşia mea la patimile Lui, întărind 
în mine moartea Lui, ca doar să ajung la învierea din morţi" 
(Filip. 3, 9-11). 

Viaţa creştinilor e văzută de Sfântul Apostol Pavel în ge- 
neral ca o alergare cu rânduială spre cununa vieţii veşnice 
şi nesfârşite în Hristos. Iar alergarea este pe de o parte o 





352 TEOLOGIA DOGMATICĂ ORTODOXĂ 


stăpânire a patimilor, pe de alta, o lucrare din iubirea lui 
Hristos, o împărtăşire de ea: 'Nu ştiţi că cei ce aleargă în 
stadion, toţi aleargă, dar nu toţi iau cununa? Alergaţi așa, 
ca să o luaţi... Eu deci aşa alerg, nu ca neştiind spre ce; aşa 
lupt, nu ca bătind aerul, ci înfrânez trupul meu şi-mi stru- 
nesc corpul, ca nu cumva altora vestind, eu însumi să mă 
fac necercat' (1 Cor. 9, 24-27), 'ci ca să mă fac împreună- 
părtaș' al lui Hristos (1 Cor. 9, 23; vezi şi 2 Tim. 4, 6-8). 

Starea de dreptate, care va culmina în stare de slavă, e 
starea cea dreaptă a omului. Ca stare culminantă de slavă 
s-a arătat în mod descoperit pentru prima dată pe faţa lui 
Hristos-Omul. lar prin relaţia directă cu EI, prin privirea la 
EI, se răsfrânge în mod treptat pe feţele tuturor celor ce 
privesc la EI cu iubire şi-şi arată iubirea împlinind poruncile 
Lui. Ea nu mai e acoperită pentru ei şi necomunicată lor, 
cum era acoperită de un zăbranic pe faţa lui Moise. Ea e 
încorporată real în Hristos-omul şi, de aceea, comunicată. 
Căci Dumnezeu însuşi a intrat prin Hristos în relaţie directă 
cu noi şi nu ne mai sperie prin distanţa Lui. Slava lui Dum- 
nezeu arătată pe faţa lui Histos e iubirea nesfârşită a lui 
Dumnezeu intrată în relaţie directă cu noi, venită între noi, 
cu pogorământul suprem al ei. Orice persoană comunică 
celor cu care intră în relaţie, dacă este cu adevărat iubitoa- 
re, o anumită slavă şi putere. Slava lui Hristos comunicată 
nouă, celor ce ne aflăm în relaţie cu EI, crezând Lui, este 
nesfârşită şi nu ne sperie, ci manifestă o mare intimitate 
faţă de noi. Cei ce privesc la Hristos şi stăruie în comuniu- 
ne cu El, devin mereu mai 'drepţi', mai întipăriţi de slava 
lui Hristos, de Hristos însuşi ca model: "lar noi toţi cu faţa 
descoperită, răsfrângând ca o oglindă mărirea Domnului, 
ne prefacem spre același chip, din slavă în slavă, ca de la 
Duhul Domnului" (2 Cor. 3, 18). 

În Epistola către Efeseni, Sfântul Apostol Pavel arată de- 
pendenţa directă a sporirii creştinilor în unirea cu Hristos, 
de lucrarea apostolilor, a proorocilor, a binevestitorilor, a 

păstorilor, a învăţătorilor, în zidirea trupului lui Hristos, în 
care se efectuează "desăvârşirea sfinţilor', "până când toţi 
vom fi ajuns la unitatea credinţei şi a cunoștinței Fiului lui 
Dumnezeu, la starea bărbatului desăvârşit, la măsura vâr- 
stei deplinătăţii lui Hristos" (Ef. 4, 11-13). 

Sfântul Grigorie de Nyssa a stăruit pe larg asupra "întin- 
derii înainte' (epectazelor) a creștinilor, de care a vorbit 
Sfântul Apostol Pavel (Filip. 3, 14), mai ales în scrierile sale, 
Viața lui Moise şi Comentariu la Cântarea Cântărilor. Înain- 
tarea în bine, sau în Hristos, este infinită: "Căci unde nu are 
loc răutatea, nu e nici o margine a binelui'165. Aceasta ţine 
de firea lui Dumnezeu. Dar de această calitate se poate îm- 
părtăşi şi cel ce se ţine în comuniune cu Dumnezeu. 'Ve- 
dem deci cum e condusă mireasa, de Cuvântul, pe urcuşul 
treptelor, prin suişurile virtuţilor spre înălţimi'166. În taina 
nesfârşirii iubirii e ascunsă taina infinităţii lui Dumnezeu 
cel personal. 

Dacă Dumnezeu este mereu în desăvârşirea absolută, 
sau în iubirea fără sfârşit din cauza neschimbabilităţii firii 
Sale, firea noastră creată poate să se mute datorită schim- 
babilităţii ei atât de la bine la rău, sau de la rău la bine, sau 
la şi mai mult rău, cât şi de la bine la și mai mult bine. Şi 
noi nu putem fi imutabili, decât în sensul că ne mişcăm 
numai în bine şi spre treptele mai înalte ale binelui. În felul 
acesta ne putem împărtăşi şi noi de această nemutabilitate 
a mişcării tot mai departe în bine şi în sensul acesta avem 
şi noi o părtăşie la infinitate. Şi propriu-zis, spre aceasta 
tinde firea noastră şi prin aceasta se realizează în mod au- 
tentic. Aceasta e mişcarea conformă firii noastre, căci ea 
ne uneşte tot mai mult cu modelul firii noastre, cu Logosul 
devenit om, omul cel mai deplin realizat în conformitatea 
cea mai deplină cu Logosul dumnezeiesc, cu Logosul ei. lar 
în aspiraţia firii noastre de a înainta la nesfârşit în bine, sau 


165. Comentariu la Cântarea Cântărilor, P.G. 44, col. 873 D. 
166. Ibidem, col. 876 B. 

în iubire, se ascunde din nou taina legăturii noastre cu 
Dumnezeu Cel care ne cheamă să înaintăm în infinitatea 
iubirii Lui. "Deoarece Cuvântul ne vrea pe noi - care suntem 
schimbători după fire - să nu lunecăm prin schimbabilitate 
spre rău, ci să înaintăm spre mai bine prin creşterea noas- 
tră ce se săvârşeşte pururea, având împreună-lucrătoare în 
urcuşul spre cele mai înalte schimbabilitatea, ca să dobân- 
dim prin schimbabilitatea firii noastre nemutarea spre rău, 
- Cuvântul ne-a adus, ca pe un pedagog şi păzitor în vede- 
rea înstrăinării de rele, amintirea fiarelor ce ne-au chinuit 
odinioară; ca prin ferirea de rele, să dobândim neclintirea 
şi neabaterea de la cele bune, neoprindu-ne din mutarea 
spre ceea ce e mai bun, nici schimbându-ne spre ceea ce 
e rău'167, 

Înaintarea spre tot mai deplina asemănare cu Hristos 
nu se poate efectua însă decât în Biserică, pentru că prin 
Biserică se vede "înţelepciunea cea de multe feluri a lui 
Dumnezeu, după hotărârea cea din veci, pe care a desco- 
perit-o în Hristos lisus, Domnul nostru' (Ef. 3, 10-11). 
Aceasta pentru că în ea se actualizează, în mulţimea învă- 
ţăturilor, rugăciunilor şi membrilor ei, mulţimea de puteri, 
de lucrări şi de forme ale iubirii lui Dumnezeu, fiecare învă- 
ţând şi luând îndemn din această multiplicitate. "Acest chip 
felurit al înţelepciunii, care constă dintr-o dualitate a con- 
trariilor, s-a arătat acum prin Biserică: cum Cuvântul Se 
face trup, cum viaţa se amestecă cu moartea, cum cu rana 
Lui vindecă rana noastră, cum prin slăbiciunea Crucii dă- 
râmă puterea vrăjmaşului, cum netrupescul se arată în 
trup, cum răscumpără pe cei ţinuţi în robie, fiind EI însuşi 
şi răscumpărător şi preţ, căci S-a dat pe Sine preţ de răs- 
cumpărare; cum se amestecă în robie şi nu iese din îm- 
părăţie. Toate acestea şi cele asemenea, fiind fapte foarte 
felurite şi nu simple ale înţelepciunii, aflându-le prietenii 


167. Ibidem, col. 945 CD. 

Mirelui prin Biserică, s-au umplut de tărie, cunoscând altă 
trăsătură a înţelepciunii dumnezeieşti în taină. lar de nu e 
prea cutezător ce spunem, poate aceia s-au minunat vă- 
zând prin mireasă frumuseţea Mirelui, cea nevăzută şi ne- 
cuprinsă de toţi cei ce există. Căci Cel pe care nimenea nu 
L-a văzut, cum zice loan (1 In 4, 12), nici nu poate să-L 
vadă, cum mărturiseşte Pavel (1 Tim. 6, 16), Acela Şi-a fă- 
cut Biserica trup şi prin adaosul celor ce se mântuiesc, o 
zideşte pe ea în iubire, până ce vom ajunge toţi la bărbatul 
desăvârşit, la măsura vârstei plinătăţii lui Hristos. Deci dacă 

Biserica e trupul lui Hristos, iar Capul trupului e Hristos, 
modelând faţa Bisericii prin trăsăturile Lui, poate prin 
aceea privind spre acestea prietenii Mirelui au luat tărie, 
căci văd mai limpede în ea pe Cel nevăzut. Căci precum cei 
ce nu pot privi la cercul soarelui, privesc la el prin limpe- 
zimea apei, aşa şi aceia, privind ca într-o oglindă curată la 
faţa Bisericii, văd Soarele dreptăţii, cunoscut prin ceea ce 
se vede'168, 

În Biserică se văd toate acestea nu static şi nu într-o 
mimare exterioară, ci Hristos însuşi le retrăiește continuu 
în ea, antrenând-o la trăirea lor, imprimându-Se în ea şi în 
credincioşii ei ca mădularele corpului Său și prin aceasta 
imprimându-le modul retrăirii stărilor prin care Şi-a ridicat 
EI firea omenească asumată, Biserica este mediul comuni- 
tar uman în care Hristos îşi retrăiește, împreună cu ei, ac- 
țiunea Sa mântuitoare, mediul în care fiecare mădular al 
Lui se află pe altă treaptă a urcuşului său, dar în Acelaşi 
Hristos, coborât la nivelul fiecăruia. Fiind Unul și Acelaşi, 
Hristos îi ţine pe toţi în unitate şi comuniune, dar fiecare Îl 
trăieşte la altă înălţime, deşi toate treptele sunt exprimate 
în aceleaşi cuvinte ale învăţăturii, în aceleași acte sfinţi- 
toare, în aceleași fapte bune, în aceleaşi rugăciuni. Fiecare 
ia putere în urcuşul său de la toţi, unii primind de la cei 


168. Ibidem, col. 948-949. 

superiori cunoştinţă şi pildă, alţii exercitându-se în comu- 
niunea cu ceilalţi în slujire şi smerenie. Căci nici unul nu se 
socotește ajuns la ţintă şi socotește diferenţa de trepte 
nesemnificativă faţă de infinita înălţime a țintei. 

Cu alte cuvinte, în relaţia cu Persoana supremă a Cu- 
vântului devenit om apropiat, nu se poate progresa decât 
înaintându-se în relaţia de iubire cu comunitatea credin- 
cioșşilor, în care Hristos Se află sălăşluit ca în corpul Său, 
întărind unitatea lui. Umanitatea plenară, sau plenar în- 
dumnezeită a lui Hristos, fiind umanitatea deschisă tuturor 
la maximum, prin ea avem acces şi putere de acces la 
umanitatea tuturor, dar şi invers, prin umanitatea tuturor 
văzută în unitate şi iubită la fel avem acces la umanitatea 
lui Hristos plină de Dumnezeire, în care ea se cuprinde. lar 
înaintarea în umanitatea Lui se face la infinit, pentru că 
prin ea se înaintează în lumina şi iubirea dumnezeiască 
infinită; şi înaintând în acestea, sporește în ele umanitatea 
noastră însăşi. 

Dumnezeu cel nemutabil în bunătate a coborât prin 
creaţie şi mai ales prin întrupare la nivelul nostru, a accep- 
tat putinţa trecerii din treaptă în treaptă cu noi, ca să urce 
ca om împreună cu noi, în infinitatea Dumnezeirii de care 
umanitatea Lui a fost asumată. Prin coborârea Lui, S-a 
făcut pe Sine scara noastră şi împreună-suitor cu noi. "Căci 
Hristos, fiind prin fire Dumnezeu şi om, ca Dumnezeu Îl 
moștenim noi după har într-un chip mai presus de fire, prin 
împărtășirea cea negrăită. Iar ca om, care ne-a asumat pe 
noi, făcându-Se pentru noi în chipul nostru, Se moşteneşte 
şi EI însuşi (ca om), pe Sine (ca Dumnezeu), împreună cu 
noi, datorită coborârii Sale neinţelese. Pe Acesta sfinţii vă- 
zându-L mai înainte în chip tainic în Duh, au înţeles că sla- 
vei celei întru Hristos, ce se va arăta în viitor pe urma 
virtuţii, trebuie să-i premeargă în timpul de faţă pătimirea 
în El pentru virtute'169. 


169. Sf. Maxim Mărturisitorul, Răsp. către Talasie, 39, Filoc. rom., 
II, p. 319. 

Cel ce iubește pe cei ce se află în greutăţi şi într-o înţe- 
legere redusă, coboară la nivelul lor, comunicându-le din 
bogăţia înţelepciunii Sale schiţe rezumative şi încordân- 
du-Se cu ei sub greutăţile lor, ca să nu-i scutească de încor- 
dări prin care se întăresc, dar nici să nu-i lase să sucombe 
sub ele. În felul acesta, urcă împreună cu ei. Căci dacă i-ar 
ridica din greutăţi fără încordarea lor, ei n-ar avea ocazia să 
crească prin ea; şi dacă nu s-ar ridica la înţelegerea supe- 
rioară ajutaţi de participarea Lui la greutăţile lor, nu şi-ar 
fortifica mintea spre înţelegerea reală a Persoanei Lui iu- 
bitoare, nu ar înţelege toate motivele şi toată adâncimea 
iubirii Ei. 

Sfinţii Părinţi au înfățișat în diferite moduri urcuşul du- 
hovnicesc al creştinilor în Hristos. Avem asemenea des- 
crieri de la Sfântul Grigorie de Nyssa, Maxim Mărturisitorul, 
loan Scărarul, Simeon Noul Teolog, Nicolae Cabasila, Calist 
şi Ignatie şi de la alţii. 


2. Etapele sau treptele mântuirii 


În general, treptele principale comune sunt următoarele: 

a. Pregătirea renaşterii omului sau a sălășluirii lui Hristos, 
sau a harului în el. Pregătirea aceasta are diferite forme. 
Pregătirea celor ce s-au botezat în ziua Pogorârii Duhului 
Sfânt a început prin cuvântul Sfântului Petru, care le-a făcut 
cunoscut pe Hristos. Acest cuvânt a provocat în ei 'străpun- 
gerea inimii' şi dorinţa de a se mântui prin alipirea la 
Hristos. La pocăinţa pentru viaţa de până atunci îi îndeam- 
nă şi Sfântul Apostol Petru (Fapte 2, 37-38). Întrebarea lor: 
“Ce să facem?", răsărea din conştiinţa trezită în ei că fără 
Hristos nu există pentru ei scăpare din perspectiva morţii 
veșnice. De abia după aceea s-au botezat. 

Pregătirea lui Saul a fost provocată de arătarea nemij- 
locită a lui Hristos şi a continuat prin rugăciune şi prin le- 
gătura ce a luat-o cu Anania, un ucenic al Apostolilor (Fap- 
te, cap.9). Famenul reginei din Etiopia a simţit trebuinţa să 

se boteze prin cuvântul diaconului Filip, care a trezit în el 
credinţa în Hristos. Atât Saul cât şi famenul s-au botezat în 
urma acestei pregătiri. 

Chiar Apostolii s-au pregătit pentru primirea Sfântului 
Duh prin petrecerea vreme de trei ani lângă lisus şi prin 
rugăciunea timp de zece zile în foişorul de sus din leru- 
salim. 

Aderenţii unor secte cred că însăşi pregătirea aceasta e 
totul și nu mai primesc Botezul sau îl reduc la o simplă ce- 
remonie, prin care fac cunoscută 'convertirea' lor interi- 
oară şi anterioară. 

Diadoh al Foticeii face deosebire între lucrarea harului 
asupra omului în faza de pregătire a renaşterii lui şi între 
cea care începe cu renașterea. Deosebirea este că înainte 
de renaştere harul lucrează din afara sufletului asupra lui, 
iar prin renaştere se sălăşluieşte în el însuși. Dimpotrivă, 
satana lucrează până la Botez în lăuntrul sufletului, iar din 
acel moment lucrează din afara lui170. Aceasta se poate în- 
ţelege aşa, că până la Botez omul simte îndemnuri să iasă 
din carapacea egoismului său, dar nu poate să realizeze 
aceste îndemnuri. Din momentul Botezului, harul lui tiristos 
întărește atât de mult hotărârea omului de a sparge închi- 
soarea egoismului său, încât el reuşeşte de fapt să facă 
aceasta. Având în vedere că pregătirea aceasta are ca scop 
deschiderea omului pentru Hristos, în cazul copiilor din fa- 
miliile creştine această deschidere e asigurată de ambianța 
familiilor lor. 

S-ar putea spune că înainte de Botez sufletul e mişcat 
de har, de ambianța ce iradiază din Biserică. În omul astfel 
pregătit, Hristos Se poate sălășlui prin Botez în însuşi sufle- 
tul lui. Înainte de Botez, asupra lui lucrează Duhul lui 
Hristos cu deosebire prin cuvântul unui credincios care-L 
are pe Duhul în sine, care face parte din Biserică. Desigur 


170. Cap.76 din Cuvânt ascetic, în Filoc. rom., |, p. 368. 

lucrarea aceasta nu e numai o lucrare prin cuvânt, ci şi prin 
convingerea celui ce vorbeşte, prin viaţa lui predată lui 
Hristos. De aceea Nichita Stithatul pune slujba cuvântului 
pe treapta a patra, cea mai înaltă a vieţii duhovniceşti, pri- 
ma fiind purificarea de patimi, a doua, contemplarea lui 
Dumnezeu prin făpturi, a treia, sălăşluirea Sfintei Treimi în 
suflet!71. Cuvântul de chemare la Hristos, ca să creeze o 
stare lăuntrică de pregătire în cei ce nu s-au alipit încă Lui, 
trebuie să pornească astfel din plinătatea Bisericii, în care 
se trăieşte moartea cu Hristos şi arvuna Învierii Lui. Ca ur- 
mare, pregătirea omului se face lângă Biserică, sub puterea 
lui Hristos care iradiază din ea şi e o pregătire în vederea 
intrării omului în Biserică. 

b. Renașterea omului în Hristos, sau sălăşluirea lui 
Hristos în el. Acest eveniment spiritual se produce prin 
Taina Botezului şi el echivalează cu intrarea omului în cor- 
pul tainic al lui Hristos sau în Biserică. El constă, pe de o 
parte, din desfiinţarea păcatului strămoşesc şi a celorlalte 
păcate săvârşite din slăbiciunea întreţinută de puterea pă- 
catului strămoșesc; pe de alta, din sălășluirea lui Hristos 
sau a harului Lui în suflet, care echivalează cu începutul 
unei vieţi noi în om. Zidurile închisorii spirituale a omului 
s-au dărâmat şi el a intrat în circuitul iubirii nesfârșite a lui 
Hristos, manifestată în comuniunea Bisericii. Acum Duhul 
lui Hristos S-a introdus intim în subiectul uman cu lucrarea 
Lui, încât acesta simte pornirea spre unirea cu Hristos în 
iubire şi spre faptele din iubire ca o pornire proprie a lui, 
deşi ea îi vine din Hristos; iar ispita contrară o simte ca stâr- 
nită în faţa sufletului lui de un duşman nevăzut. 

Dar el se simte acum ca al lui Hristos (Rom. 14, 8). 
Acum începe viaţa cea întru curăţie a omului din puterea 
lui Hristos sălăştuit în el, tot așa cum viaţa întru săvârşirea 


171. Cele trei sute capete practice, |, 1, Filoc. greacă, ed. 1893, vol. 
II, p. 174. 

păcatului, imprimat ca o puternică virtualitate în fiinţa lui, 
se datora legăturii în care trăia cu Satana, duşmanul lui 
Dumnezeu. Duşmanul lui Dumnezeu işi făcuse din firea 
omului, prin îndelungata ascultare a acestuia de el, un in- 
strument al voilor sale. Omul denunţă acum legătura cu 
acela. lar Hristos S-a folosit de această hotărire de alipire a 
voii omului la El, pentru a-l uni pe acesta cu voia Sa, pentru 
a Se face EI însuşi, sau Duhul Său, subiect al voii omului. 
Aşa începe o viaţă nouă în om, o viaţă orientată spre 
evitarea păcatelor şi spre săvârşirea binelui, sau a voii lui 
Hristos, o înaintare cu Hristos în relaţia de iubire nesfârşită. 
Aici se deosebeşte radical învăţătura ortodoxă, moşte- 
nitoare a învăţăturii creștinismului primar, de învăţătura 
protestantă; după aceasta, păcatul strămoșesc nu se desfi- 
inţează, pentru că nici Hristos nu Se sălăşluieşte în om, ci 
se produce doar o iertare declarativă a omului de acest pă- 
cat şi de toate păcatele personale, o justificare sau o achi- 
tare exterioară a lui de vina păcatelor, care rămân însă mai 
departe în el, cu toată puterea egoismului implicat în ele. 
Dar natura omului, îndelung întrebuințată de duşmanul 
lui Dumnezeu ca instrument împotriva Lui, a rămas pe de 
o parte cu nişte slăbiciuni fizice ce se repercutează şi asu- 
pra sufletului şi chiar cu nişte slăbiciuni ale sufletului însuşi 
şi ale voinţei. De slăbiciunea foamei fizice e legată slăbiciu- 
nea puţinei rezistenţe la ispita lăcomiei; de slăbiciunea 
oboselii e legată slăbiciunea nerezistenţei la ispita lenei; de 
slăbiciunea durerii şi a fricii de moarte e legată laşitatea; de 
satisfacerea lor, trufia. Cele dintâi sunt aşa-zisele afecte, 
care uşor duc sufletul la cele de al doilea, adică dincolo de 
limita satisfacerii lor, la căderea în plăcere şi la acte ego- 
iste, sau la căutarea lor!72, impotriva acestei lunecări a su- 


172. Diadoh al Foticeii spune: "Satan prin Sfântul Botez e scos afară 
din suflet. Dar i se îngăduie să lucreze în el prin trup. Căci harul lui 
Dumnezeu se sălăşluieşte în însuși adâncul sufletului, adică în minte”. Şi 
"sălăşluindu-se în noi alungă păcatul”. "Dar nu trebuie să ne mirăm că după 

fletului la satisfacerea exagerată a acestor pofte trebuie să 
lupte credinciosul după Botez. 

Voința, care la Botez s-a desprins de ispita acestei lu- 
necări, a murit cu Hristos păcatului şi a înviat cu Ella o 
viaţă nouă. Dar mortificarea aceasta faţă de păcat şi viaţa 
cea nouă trebuie să continue din puterea morţii lui Hristos 
şi a vieţii Lui, prin progresul în sfinţenie; trebuie să conti- 
nue atrăgând şi natura, sau obişnuinţele ei, în această mor- 
tificare şi viaţă nouă. "Deci, vă îndemn pe voi, fraţilor, să în- 
făţişaţi trupurile voastre ca pe o jertfă vie, sfântă, bineplă- 
cută lui Dumnezeu' (Rom. 12, 1). 

Sfântul Maxim vede rostul Sfintei Împărtășanii în impu- 
nerea asupra firii, a stăpânirii totale a voinţei hotărâte spre 
bine, în aşa măsură ca să o facă pe aceasta să renunţe mai 
degrabă chiar şi la viaţă, decât să accepte plăcerile şi com- 
promisurile cu păcatul. În felul acesta prin Sfânta Împăr- 
tăşanie se primeşte continuu putere pentru eliberarea firii 
de slăbiciunile de pe urma păcatului, prin acceptarea şi în- 
tărirea mortificării sau cumpătării. 

De fapt, chiar la Botez, prin voia care se alătură lui Hristos, 
Acesta Se sălăşluieşte în mod ascuns în fire, în care e şi 
rădăcina voinţei. Căci după Sfinţii Părinţi, voinţa e dorinţa 
firii de a se menţine şi dezvolta, iar voinţa adevărată e raţio- 
nală, adică urmăreşte adevăratul interes al firii, sau veşnica 
ei conservare şi dezvoltare în legătură cu Dumnezeu. Deci 
la Botez voinţa e prima putere a firii care a primit lumina și 
întărirea spirituală a Cuvântului sau a Logosului dumneze- 
iesc întrupat şi fără de păcat, sau pe Duhul Lui, ca împreu- 
nă-subiect al ei, după ce mai înainte acţionase asupra ei 


Botez gândim iarăşi cele rele împreună cu cele bune. Căci baia sfinţeniei 
şterge pata noastră rămasă de pe urma păcatului, dar nu preschimbă 
acum putinţa voinței noastre de a se hotări în două feluri şi nici nu 
opreşte pe draci să ne războiască'. Rămâne în sarcina noastră ca, folo- 
sind puterea sălăşluită în adâncul fiinţei noastre, să întărim voinţa noas- 
tă şi firea noastră în bine. (Cuvânt ascetic, cap. 78, Filoc. rom., |, p. 370). 

dinafară. Dar aceasta înseamnă că în intimitatea ei ultimă, 
de ordin raţional-personal, firea s-a eliberat de puterea ne- 
raţională, contrară şi subpersonală a păcatului, dar a rămas 
în ea slăbiciunea obişnuinţelor iraționale de suprafaţă. 

Lupta de slăbire a lor e egală cu acţiunea de personali- 
zare şi raţionalizare deplină a firii, după ce prima afirmare 
a persoanei s-a produs la Botez. De aceea eliberarea de pă- 
catul strămoşesc nu se efectuează pentru toţi urmașii celui 
botezat, pentru că se cere un început de afirmare a persoa- 
nei, de opțiune personală pentru ridicarea peste păcatul 
strămoșesc, ca stare subpersonală şi contra-personală. Lup- 
ta în continuare împotriva slăbiciunilor firii care o duc uşor 
la păcat e o întărire în continuare a caracterului personal al 
omului. Personal, dar nu individual, căci ultimul reprezintă 
şi el o subjugare a omului de către pasiunile plăcerilor şi 
orgoliului subpersonal şi anticomunitar. 

Dar această acţiune de personalizare înseamnă o impri- 
mare tot mai deplină a Ilpostasului lui Hristos în persoana 
omului. Prin aceasta, subiectul uman devine deplin deschis 
altor subiecte, așa cum Hristos, având firea Sa umană în 
Ipostasul Cuvântului e deplin deschis celorlalte persoane 
umane nu numai ca Dumnezeu, ci şi ca om. Astfel prin par- 
ticipare deplină la Hristos, omul devine deplin persoană, 
adică ființă deplin comunitară eliberată din închisoarea pa- 
siunilor egoiste. Aşa cum prin sălășluirea lui Hristos cu fi- 
rea Sa umană curată de păcate în om, pe baza consimţirii 
acestuia, s-a produs curățirea acestuia de egoismul păca- 
tului strămoşesc şi al celorlalte păcate şi începutul acţiunii 
de personalizare comunitară a lui, aşa unirea personală în 
continuare a omului cu Hristos cel sălăşluit în el produce o 
personalizare tot mai deplină a firii omului, imprimată de 
Persoana lui [Hristos. Aceasta face pe Hristos transparent 
prin firea umană şi, mai precis, prin persoana care o poartă. 

Dar totul se petrece în Biserică, pentru că Hristos, fiind 
Ipostasul divin al firii Sale umane, este deschis prin aceas- 





ÎNSUŞIREA PERSONALĂ A MÂNTUIRII ÎN BISERICĂ 365 


ta tuturor ipostasurilor umane, uşurând încadrarea lor în EI, 
cu firea pe care o poartă ele, ca în Ipostasul-Cap al lor şi al 
întregii umanităţi. Şi numai pentru că se produce în Bise- 
rică, acţiunea aceasta e o acţiune de personalizare, dat 
fiind că persoana e factorul care nu se poate realiza în aspi- 
raţia ei de deschidere şi de comuniune decât în comuni- 
tatea adânc fundamentată în Hristos, Biserica. 

Conform acestora, Sfântul Marcu Ascetul vede progre- 
sul omului în viaţa cea nouă tocmai în întâlnirea personală 
frecventă a celui botezat cu Hristos cel sălăşluit în el şi prin 
aceasta în unirea tot mai mare cu Hristos. 


c. Progresul omului în viaţa cea nouă în Hristos. Sfântul 
Marcu Ascetul şi Diadoh al Foticeii spun că prin Botez la 
început Hristos Se sălășluieşte în ascunsul fiinţei noastre, 
fără să avem experienţa conştientă a acestui fapt. Expe- 
rienţa acestui fapt începe să se producă şi creşte ulterior în 
sporirea în credinţă şi în fapte bune, pentru care primim 
putere de la firistos afiat în acest ascuns şi pe care le ofe- 
rim Lui. 'Fiindcă n-am crezut încă cu tărie lui Hristos şi nu 
ne-am socotit pe noi datori faţă de toate poruncile Lui, nici 
nu ne-am lepădat de noi înşine, după cuvântul Lui, nu cu- 
noaştem tainele mai sus pomenite, pe care le-am primit din 
clipa Botezului. Când însă ne vom mustra pentru puţinăta- 
tea credinţei noastre şi vom crede în EI cu sinceritate prin 
împlinirea tuturor poruncilor Lui, atunci câştigând în noi 
înşine experienţa lucrurilor mai sus pomenite, vom mărtu- 
risi că într-adevăr Sfântul Botez este desăvârşit şi prin el ni 
se dă harul, însă acesta stă ascuns în chip nearătat, aş- 
teptând ascultarea noastră şi împlinirea poruncilor pentru 
care am luat puterea'173, 

Harul e însăşi Persoana lui Hristos care stă în intimita- 
tea noastră, disponibilă cu toată iubirea Ei, dar aşteaptă ca 
să ne deschidem şi noi acestei iubiri, ca să începem dia- 


173. Sf. Marcu Ascetul, Despre Botez, în Filoc. rom., |, p. 174. 

logul iubirii şi să începem să ne umplem de bunătatea lui. 
"Harul acesta se află în noi în chip ascuns de la Botez, însă 
nu ni se face văzut decât atunci când, după ce vom fi stră- 
bătut bine drumul poruncilor, vom aduce ca jertfă Arhie- 
reului Hristos gândurile cele sănătoase ale firii noastre, nu 
pe cele muşcate de fiare'. "Templul este locaşul sfânt al su- 
fletului şi al trupului, care e zidit de Dumnezeu'174. "Dar şi 
acest templu are un loc în partea dinăuntru a catapetes- 
mei. Acolo a intrat lisus pentru noi ca înainte-mergător (Evr. 
6, 20), locuind de la Botez în noi, 'în afară numai dacă nu 
suntem  netrebnici' (2 Cor. 13, 5). Hristos a făcut totul ca 
să intre în dialogul iubirii cu noi. El sălășluieşte în altarul 
fiinţei noastre, aducându-Se jertfă ca Arhiereu Tatălui ce- 
resc pentru noi, ca să ne întărească în chip neşiut şi pe noi, 
ca să alăturăm jertfa fiinţei noastre la jertfa Lui, ca să re- 
nunţăm şi noi la noi înşine pentru a intra în dialog cu Tatăl 
prin El, precum a intrat EI prin jertfa Lui ca om în acest dialog 
cu Tatăl şi cu noi. Smereniei Lui trebuie să-i răspundă smere- 
nia noastră, pentru realizarea tainei întâlnirii cu EI în iubire. 
Locul în care Se află El ca Arhiereu este încăperea cea 
mai dinăuntru, cea mai ascunsă şi mai curată a inimii, pen- 
tru că numai aceea poate fi în modul cel mai uşor sensibi- 
lizată şi deschisă lui Dumnezeu. Numai adâncul virtual 
omenesc se poate deschide adâncului nesfârşit dumneze- 
iesc. Sfântul Marcu Ascetul continuă: "Dacă încăperea aceea 
nu se deschide prin Dumnezeu şi prin nădejdea raţională 
şi înţelegătoare, nu putem cunoaşte în chip sigur pe Cel ce 
locuieşte în ea şi nu putem şti de au fost primite jertfele de 
gânduri, sau nu... Deschizându-se inima credincioasă prin 
nădejdea mai sus pomenită, Arhiereul ceresc primeşte gân- 
durile întâi născute ale minţii şi le mistuie în focul dum- 
nezeiesc'175. Hristos face slujbă de Mlijlocitor ca Arhiereu 


174. Ibidem, p. 281. 

175. Ibidem, p. 282. În cele 153 capete despre rugăciune ale lui 
Evagrie (Filoc. rom. |, p. 91) se spune: 'Rugăciune săvârşeşte acela care 
aduce totdeauna primul său gând lui Dumnezeu". 

nu într-un loc străin de noi, ci între abisul inimii noastre și 
abisul dumnezeiesc, aflându-Se în amândouă şi fiind punte 
între ele, căci le are în Sine pe amândouă. Ca astfel de 
Arhiereu, El vrea să deschidă abisul inimii noastre abisului 
lui Dumnezeu, să trezească setea nesfârşită de iubire a 
inimii noastre pentru a se adăpa din nesfârşitul izvor al 
iubirii dumnezeieşti. Şi o poate face aceasta aflându-Se cu 
abisul inimii Sale omeneşti deschis abisului dumnezeiesc 
în abisul inimii noastre. 

De la Hristos sălășluit în noi la Botez ne vine puterea 
deschiderii spre Dumnezeu. De la Arhiereul care Se jert- 
feşte acolo în focul iubirii de Dumnezeu şi de noi, ne vine 
puterea să alăturăm, cu o căldură din căldura Lui, jertfa 
noastră la jertfa Lui, renunţarea noastră la noi înşine, pen- 
tru ca această jertfă a noastră să fie luată de EI împreună 
cu noi înșine şi mistuită de focul aceleiaşi iubiri de Dum- 
nezeu. De aici se vede că deşi puterea lucrării ne vine de la 
Hristos, trebuie să dăm şi noi o lucrare, încălzită şi întărită 
de lucrarea Lui. "Drept aceea, o, omule care ai fost botezat 
în Hristos, dă numai lucrarea pentru care ai luat puterea şi 
te pregăteşte ca să primeşti arătarea Celui ce locuieşte în 
tine. Şi astfel ţi se va arăta ţie Domnul, potrivit făgăduinţei, 
în chip duhovnicesc, precum Însuşi zice: "Iar Domnul este 
Duhul; şi unde este Duhul Domnului, acolo este libertatea' 
(2 Cor. 3, 17). Atunci vei înţelege ceea ce s-a spus: 'Împă- 
răţia cerurilor în lăuntrul vostru este" (Lc. 17, 21)176. Adică 
întâlnirea cu Dumnezeu în iubire se face în lăuntrul nostru, 
în sinergia fierbinte a iubirii. 

Lucrarea pe care o dăm, în baza puterii ce o primim, 
este rodul unei tainice întâlniri a noastre cu Hristos. Noi 
actualizăm doar ceea ce ni se dă într-un mod nedeplin 
actualizat. Dar şi această actualizare o facem cu ajutorul lui 
Hristos. Iar prin aceasta actualizăm nu numai virtualităţile 


176. Vezi nota următoare. 

ascunse în Hristos, ci şi virtualităţile noastre cu ajutorul lui 
Hristos. În orice caz, de-abia în această contribuţie a noas- 
tră experiem că nu numai noi producem rezultatul. Trebuie 
să lucrăm, ca să cunoaştem că şi Hristos lucrează în noi. Şi 
cunoaştem această lucrare a lui Hristos mai întâi în duhul 
nostru, dar o cunoaştem apoi şi în noile simţiri duhovni- 
ceşti ale trupului nostru. Îl cunoaştem pe Hristos pnevma- 
tizat, dar totuşi prezent în trupul nostru, deci ca trup, pnev- 
matizând şi trupul nostru, sfințindu-l şi pe el în toate faptele 
lui, împreună cu gândurile sufletului. 

Imboldurile spre gânduri şi fapte curate ne vin de la 
Hristos, dar odată concepute şi săvârşite, le întoarcem tot 
lui Hristos. Îi întoarcem darul Lui cu dobânda noastră. In- 
terpretând cuvântul Psalmistului: "Din templul Tău Îţi vor 
aduce Ţie împărații daruri în lerusalim' (Ps. 67, 30), Sfântul 
Marcu Ascetul zice: "Aceasta pentru că mintea, care e împă- 
ratul fiecăruia, ia întâi din templul cel ascuns al inimii în- 
demnurile bune şi frumoase de la Hristos, Care locuieşte 
acolo, şi le duce până la vieţuirea virtuoasă, pe care Proo- 
rocul a numit-o Ierusalim; şi apoi iarăși le aduce prin inten- 
ţia cea bună lui Hristos, Care i le-a dăruit mai înainte'176 bis, 

Diadoh al Foticeii spune şi el: 'La început, harul îşi as- 
cunde prezenţa sa în cei botezați, aşteptând hotărârea su- 
fletului, ca atunci când omul se va întoarce cu tărie spre 
Domnul să-şi arate printr-o negrăită simţire prezenţa sa în 
inimă... Deci dacă omul va începe să sporească în păzirea 
poruncilor şi să roage neincetat pe Domnul lisus, focul 
sfântului har se va revărsa şi peste simţurile mai dinafară 
ale inimii, arzând cu totul neghina păcatului'!77. 

Firea omenească este mereu în mişcare şi mereu 
aceeaşi fire în esenţa ei. Bipolaritatea: substanţă-energie e 
valabilă şi aici. Firea omenească e prin ea însăşi în mişcare, 
dar nu încetează să fie mereu aceeaşi fire în esenţă şi să 


176 bis. Sfântul Marcu Ascetul, op. cit., în Filoc. rom., |, p. 283. 
177. Cuvânt ascetic, în Filoc. rom., |, p. 376. 

nu se epuizeze în nici o mişcare!78. Ceea ce îi vine de la 
Hristos e puterea de a se mişca potrivit voii celei raţionale 
conforme cu voia lui Hristos, adică de a nu se mişca fără 
voia ei, în mod neliber. Şi e mai mare putere în mişcarea 
conformă cu această voie. Prin mişcarea astfel întărită și 
adusă la normalul ei nu preamărim numai pe Hristos, ci 
creştem noi înşine, sau realizăm ceea ce trebuie să fim, şi 
prin gândurile noastre cunoscute şi prin faptele noastre ma- 
nifestate ne facem, în acelaşi timp, un chip al lui Hristos cel 
aflat în noi nevăzut; sau Hristos Se face transparent în noi. 

Prin gândurile şi faptele acestea, prin care ne facem pe 
noi înşine, dar și pe Hristos, stăpini pe toată fiinţa, gându- 
rile şi faptele noastre, gânduri şi fapte concepute şi săvâr- 
şite din puterea lui Hristos, împlinim slujirea noastră preo- 
țească. Prin ea oferim lui Hristos tot ce gândim şi săvârşim, 
dar şi pe noi înşine, murind lui Hristos din puterea morţii 
Lui şi vieţuind Lui din puterea Învierii Lui. Prin aceasta dez- 
voltăm îngroparea şi învierea noastră cu Hristos de la Bo- 
tez. De bunurile ce le vor primi drepţii prin înviere, numai 
cei tari în credinţă se învrednicesc, "cei care mor în fiecare 
zi pentru dragostea lui Hristos, adică se ridică mai presus 
de toată preocuparea (egoistă) a vieţii de aici şi nu mai cu- 
getă la nimic decât la un singur lucru: să ajungă la dragos- 
tea lui Hristos, care este deschizătura cea mai dinăuntru a 
inimii, unde a intrat ca înainte-mergător lisus"179. “Căci nu 
putem face loc în noi întregii lucrări a Duhului, decât numai 
prin împlinirea poruncii desăvârşite, adică a morţii'180 faţă 
de egoismul manifestat în păcate. 


178. Sfântul Grigorie Palama: "lucrarea este o însuşire fiinţială'; 
“firea nu este întreagă, ba nici nu există fără o voinţă şi lucrare şi prin 
ele se arată că există, dar firea nu e acelea' (Antirret. [, contra lui 
Achindin, ed. cit., Hristou, tom III, Salonic, 1970, p. 50). 

179. Sf. Marcu Ascetul, op. cit., în Filoc. rom., |, p. 294. 

180. Ibidem, p. 295. 

Nu e vorba numai de moartea omului vechi al păcatu- 
lui, ci de moartea noastră ca subiect în general, pentru ca 
să vieţuiască în noi Hristos ca subiect (Gal. 2, 20). Dar eu 
însumi sunt în Hristos. El S-a făcut subiectul dinăuntru al 
subiectului meu, fără să încetez de a fi în EI ca subiect, dar 
văzându-mă împlinit în EI şi plin de bucurie pentru această 
împlinire. Mi S-a făcut subiect, rămânându-mi în acelaşi 
timp un Tu, cel mai responsabil Tu pentru mine. 

Această incadrare a mea, ca subiect, în subiectul lui 
Hristos, fiind actul iubirii supreme, e în acelaşi timp actul 
deschiderii celei mai depline a inimii, a intimităţii mele, 
prin care ridic viaţa mea, când mă adun din uitarea de 
mine, din împrăştiere. Inima e menită să fie deschisă spre 
Dumnezeu ca persoană şi spre oameni, cum e făcută să fie 
deschisă o fereastră spre cele văzute. Deschiderea aceasta 
a inimii pentru mine şi pentru Hristos a început la Botez, 
alungând alipirea la păcatul egoismului, în care credeam că 
se afirmă eu-l meu. Încadrându-se subiectul meu dialogic 
în subiectul lui Hristos, inima mea se deschide în inima 
omenească a lui Hristos, deschisă la maximum infinităţii lui 
Dumnezeu. 

Diadoh al Foticeii spune că cel ce ajunge la o dragoste 
intensă, pe de o parte "este ca şi când n-ar fi, și Dumnezeu 
se slăvește în el, pe de alta plânge că nu-L poate iubi cât 
vrea'181. În aceasta se vede atât încadrarea subiectului său 
în lisus, cât şi deosebirea sa de EI. Chiar în plânsul său că 
nu poate iubi pe lisus cât vrea, e o uitare de sine. "Datorită 
dragostei el călătoreşte afară din sine”, "Duhul va grăi în voi' 
(Mt. 10, 20); 'Duhul strigă: Avva, Părinte' (Rom. 8, 15); "iar 
noi avem gândul lui Hristos" (1 Cor. 2, 16); 'a ieşit odată 
pentru totdeauna din iubirea de sine pentru dragostea lui 
Dumnezeu'182. Hristos sau Duhul lui Hristos S-a făcut su- 
biectul simţirilor lui, al rugăciunii lui, al cuvintelor lui, al 


181. Cuv. ascetic, cap. 13, în Filoc. rom. |, p. 339. 
182. Ibidem, cap. 14, în Filoc. rom., |, p. 339. 

faptelor lui. Dar şi, invers, omul e subiectul simţirilor trupu- 
lui lui lisus. E o unire fără confuzie. Cine nu împlineşte însă 
deplin toate poruncile lui Hristos, ci numai unele și numai 
în parte, n-a murit deplin lui Hristos şi nu s-a unit cu EL, pen- 
tru că nu-L iubeşte deplin, deşi poate intra şi el în Împără- 
ţie, adică la gustarea bunurilor unei comuniuni parţiale cu 
EI, pe măsura unirii cu El. 'Şi cei ce au împlinit poruncile 
parţial, pe măsura aceasta vor intra în împărăție. Dar cei ce 
voiesc să ajungă la desăvârşire, sunt datori să împlinească 
poruncile în mod cuprinzător. lar cea care le cuprinde pe 
toate este lepădarea sufletului propriu, care este moartea'185. 

Moartea are deci și înţelesul iubirii depline faţă de 
Hristos. Dar iubirea e virtutea care încoronează toate virtu- 
ţile şi le cuprinde pe toate. Iar virtuțile nu sunt decât de- 
prinderile dobândite de firea noastră prin împlinirea stator- 
nică a poruncilor, cu ajutorul puterii lui Hristos, sau al Du- 
hului aflat în inima noastră de la Botez. Poruncile nu sunt 
decât poftirea la deschiderea deplină a inimii noastre pen- 
tru Hristos, pentru semenii noştri, efectuată şi de noi cu pu- 
terea lui Hristos, Care ni Se oferă prin ele cu puterea Lui, 
dar şi cu apelul la efortul nostru pentru a ne pune de acord 
cu EI în iubire, Dragostea fierbinte de Dumnezeu care înco- 
ronează toate virtuțile e un rod al Duhului lui Hristos aflat 
în inimă, dar şi un răspuns al omului. E o întâlnire deplină 
cu Hristos plin de infinitatea dumnezeiască în inima noas- 
tră. E o revelare deplină a lui Hristos cel aflat în inimă. Dia- 
doh al Foticeii spune: “lar când nevoitorul se va îmbrăca cu 
toate virtuțile și mai ales cu desăvârşita sărăcie (renunțând 
la toate pentru Dumnezeu, n.n.), atunci harul îi va lumina 
firea, într-o oarecare simţire mai adâncă, încălzindu-l spre 
mai multă dragoste'185 bis, 

Sfântul Marcu Ascetul zice: "Dacă vreunul dintre credin- 
cioşi, fiindcă a împlinit toate poruncile, află în sine oare- 


183. Sf. Marcu Ascetul, Despre Botez, în Filoc. rom., p. 291. 
185 bis. Fericitul Diadoh, Cuv. ascetic, cap. 85, în Filoc. rom., |, p. 376. 

care lucrare duhovnicească pe măsura vieţuirii sale, să 
creadă că a luat de mai înainte puterea pentru ea, întrucât 
a primit prin Botez harul Duhului, pricina tuturor virtuţilor, 
adică nu numai a virtuţilor ascunse duhovnicește, ci şi a 
celor arătate; şi nimeni dintre cei virtuoşi să nu-şi închipuie 
că a făcut vreun bine oarecare prin puterea lui. Căci omul 
bun, zice Cuvântul, nu de la sine, ci 'din vistieria cea bună 
a inimii scoate cele bune' (Lc. 6, 45), iar prin vistieria cea 
bună înţeleg pe Duhul cel Sfânt ascuns în inimă'184. 

Am văzut că Sfântul Marcu Ascetul socoteşte că şi cei 
ce n-au împlinit decât parţial poruncile, deci n-au dobândit 
deplinătatea virtuţilor, pot intra în Împărăţia cerurilor. Sfân- 
tul Simeon Noul Teolog pare a fi mai exigent. EI spune că 
virtuțile sunt ca nişte foi de aur sau de argint, care, sudate 
de Sfântul Duh, alcătuiesc un vas în care e vărsat harul Du- 
hului Sfânt. Lipsind o foaie, tot harul va curge prin spărtura 
produsă în vas185, 

Cele două opinii se pot concilia, în sensul că fiecare om 
trebuie să cultive toate virtuțile, căci lipsa totală a uneia (de 
exemplu smerenia, răbdarea, blândeţea) le alterează pe 
toate celelalte; dar dată fiind putinţa progresului nesfârșit 
în bine, nici un om nu poate ajunge vreodată la capătul lor. 
El trebuie să se silească totdeauna să urce mai sus. Toate 
virtuțile sunt legate de un grad de iubire care pe de o parte 
vine din Duhul iubirii sălăşluit în inimă, pe de alta e un 
răspuns al omului la ea. Dacă, după Marcu Ascetul, virtutea 
iubirii încheie progresul omului în virtuţi cu ajutorul harului 
ascuns în inimă, și deci el înţelege prin iubire treapta cult- 
minantă a virtuţilor, la care nu pot ajunge mulţi, Diadoh al 
Foticeii, vorbind mai explicit, socoteşte că dragostea de 
Dumnezeu stimulează tot urcuşul omului, susţine toate vir- 


184. Despre botez, în Filoc. rom., |, p. 291. 

185. 'Cateheza XXVII", în: Symeon le Nouveau Theologien, Cate- 
cheses, tom. III, ed. par Mgr. Basile Krivocheine, în Sources Chrâtiennes, 
no. 113, Paris, 1965, p. 105-107. 

tuţile. Pe linia aceasta Sfântul Simeon a putut spune că 
omul trebuie să aibă toate virtuțile şi această afirmare nu 
e contrazisă de Sfântul Marcu Ascetul. "Harul, spune Dia- 
doh al Foticeii, se ascunde, din însăşi clipa în care m-am 
botezat, în adâncul minţii. Dar îşi acoperă prezenţa fără de 
simţirea minţii. Din moment ce începe însă să iubească 
cineva pe Dumnezeu cu toată hotărârea, o parte din bună- 
tăţile harului intră într-un chip negrăit în comunicare cu 
sufletul prin simţirea minţii... Şi pe măsura înaintării sufle- 
tului (în renunţarea la plăcerile lumii), îşi deschide şi harul 
dumnezeiesc bunătatea lui în minte'186. 

Sfântul Marcu Ascetul cere să aducem lui Hristos ca 
jertfe toate gândurile noastre din prima clipă a apariţiei lor, 
cât timp nu sunt amestecate cu ceva rău în ele, cât timp nu 
sunt muşcate de fiare, cum zice el. Numai aşa le putem 
păstra curate, sau ne putem uni deplin cu Hristos. 

Aceasta e importanţa slujirii de preot a omului. Numai 
aşa se poate aduce omul pe sine curat lui Hristos: dacă 
aduce toate gândurile sale referitoare la lucruri de la început 
lui Hristos, ca să le aducă Arhiereul cel mare Tatălui, sfin- 
țindu-ne. Numai aşa lucrurile nu vor deveni obiecte ale lă- 
comiei noastre, ale unor tendinţe de plăcere apărute în noi. 

În aceasta se manifestă însă nu numai dragostea ade- 
vărată de Dumnezeu, care-L vede pe EI în toate, ci şi iubi- 
rea adevărată de lucruri şi de persoane, care nu le coboară 
la nivelul de simple obiecte ale plăcerilor şi intereselor ego- 
iste, ci în minunata şi adânca lor taină şi însemnătate as- 
cunsă în raţiunile eterne ale Cuvântului lui Dumnezeu; nu- 
mai aşa vede persoanele ca partenere libere ale unei iubiri 
în deplin respect reciproc şi într-o trebuinţă egală a uneia 
de alta, şi lucrurile, ca mijloace de manifestare a iubirii în- 
treoialtă. 


186. Cuv. ascetic, cap. 77, în Filoc. rom., L, p. 369. 

Privirea pătimaşă a lucrurilor, privirea duşmănoasă sau 
pătimaşă a persoanelor, pune peste ele o ceață, dându-le o 
prea mare însemnătate momentană, care peste scurtă vre- 
me trece în dispreţuirea lor, sau le dispreţuieşte din primul 
moment. Privirea nepătimașă le vede în orizontul luminii 
infinite a lui Dumnezeu şi în rosturile lor de concretizare a 
înţelepciunii şi iubirii Lui nesfârşite și mereu variate faţă de 
noi. De aceea cer Sfinţii Părinţi să privim lucrurile în înţele- 
surile lor simple, sau curate, despărțite de patimă, prin fap- 
tul că le aducem lui Dumnezeu, le punem în legătură cu EI, 
împlinind slujba noastră de preoţi ai creaţiei în faţa lui 
Dumnezeu. Sfântul Maxim Mărturisitorul spune: 'inţeles pă- 
timaş este gândul compus din patimă şi înţeles. Să despăr- 
ţim patima de înţeles şi va rămâne gândul simplu. Şi o des- 
părțim prin iubire duhovnicească şi înfrânare dacă voim'187. 
Înţelesul simplu e nu numai înţelesul curat, ci şi înţelesul 
transparent al lucrurilor, adâncit în lumina și în iubirea 
dumnezeiască nesfârşită. Virtuţile despart practic înţelesu- 
rile lucrurilor de înțelesurile pătimaşe care le întunecă şi se 
comportă ca atare faţă de ele. De aceea virtuțile sunt și o 
vedere a transparenţei lui Dumnezeu prin persoane şi prin 
lucruri. Virtuţile fac aceasta nemaivăzând lucrurile reduse 
la simpla lor grosime opacă materială, pentru că au des- 
părţit mintea de patimile trezite sau produse de această 
grosime care nu stârneşte decât trupul. 'Virtuţile despart 
mintea de patimi'188. Celui curat toate îi sunt curate. Celui 
curat toate îi sunt transparente şi el însuşi este transparent 
pentru Dumnezeu. Cel curat vede prin toate pe Dumnezeu. 
“Fericiţi cei curaţi cu inima, că aceia vor vedea pe Dum- 
nezeu'. Astfel prin curățirea de patimi şi prin dobândirea 
virtuţilor, omul se ridică la cunoştinţa raţiunilor lui Dum- 
nezeu prin contemplarea lucrurilor în Dumnezeu şi, prin 


187. Capete despre dragoste, III, 43, în Filoc. rom., II, p. 85. 
188. Ibidem, UI, 44, în Filoc. rom., vol. II, p. 85. 

aceasta, la cunoaşterea lui Dumnezeu însuşi. Cunoaşterea 
lui Dumnezeu nu are o bază pur teoretică, ci una practică. 
Ea are nevoie de un efort de curăţire de patimi şi de do- 
bândire a curăţiei prin virtuţi, de iubirea curată faţă de 
toate, pentru ca să vadă pe Dumnezeu prin toate. În omul 
curat cosmosul întreg îşi recapătă strălucirea în Dumnezeu, 
strălucire care se răspândeşte din Dumnezeu prin el. 

Astfel inima omului se deschide lui Dumnezeu printr-o 
iubire, care este nu numai vârful virtuţilor, ci şi al cunoaş- 
terii lui Dumnezeu, fiind apanajul unei minţi care s-a curăţit 
de patimi. De altfel virtuțile, curăţind trupul şi sufletul de 
patimi şi umplându-l de iubirea lui Dumnezeu, curăţă toto- 
dată şi mintea de cugetarea pătimaşă, care strâmbă lucru- 
rile şi persoanele şi le închide într-un orizont îngust, ridi- 
când-o prin orizontul larg şi luminos în care le vede, la cu- 
noaşterea lui Dumnezeu. "Când mintea s-a eliberat desăvâr- 
şit de patimi, înaintează fără să se întoarcă înapoi, în con- 
templarea lucrurilor, făcându-şi călătoria spre cunoştinţa 
Sfintei Treimi'189. 

Această cunoaştere curată a înţelesurilor simple ale 
făpturilor, simple şi totuşi nesfârşit de adânci, e rodul unei 
iubiri superioare iubirii lor din interes material trecător. 
Chiar iubirea de femeie, care depășește senzualitatea, e o 
iubire superioară, căci e durabilă, iubind și respectând fe- 
meia în taina ei eternă şi în dimensiunile ei spirituale neîn- 
gustate, cunoscute prin această iubire curată în Dum- 
nezeu. În sensul acesta pentru cei înaintați în Hristos nu 
mai e nici bărbat (pentru femeie), nici femeie (pentru băr- 
bat), ci toţi una în Hristos (Gal. 3, 28), pentru că bărbatul 
şi femeia se întâlnesc în spiritul lor care este identic în 
adâncimea şi curăţia lui. 

Aceasta nu înseamnă că creştinii nu au voie să se îm- 
părtăşească de lucruri, că nu au voie să se unească prin că- 


189. Ibidem, i, 86, p. 51. 

sătorie ca bărbat şi femeie. Lucrurile pot fi folosite, dar nu 
pentru plăceri, ci pentru menţinerea vieţii în trup şi pentru 
cunoaşterea şi lauda lui Dumnezeu. lar iubirea între bărbat 
şi femeie trebuie să ia totdeauna forma căsătoriei. Numai 
aşa femeia se actualizează pentru bărbat în plenitudinea 
fiinţei ei şi bărbatul de asemenea pentru femeie, şi între ei 
se realizează o adevărată unitate. Prin căsătorie iubirea 
bărbatului față de femeie depășește senzualitatea trecă- 
toare, îngustă şi egoistă, şi iubirea femeii faţă de bărbat la 
fel. Numai aşa îşi sunt unul altuia de ajutor în urcuşul du- 
hovnicesc spre Dumnezeu, în împlinirea lor adevărată. 
Sfântul Maxim Mărturisitorul spune: “Scriptura nu înlătură 
nimic din cele date nouă de Dumnezeu spre folosire, dar 
pedepseşte lipsa de măsură şi îndreaptă lipsa de judecată. 
De pildă nu oprește pe om să mănânce, să facă copii, să 
aibă bunuri materiale şi să le chivernisească în mod drept. 
Dar îl opreşte de la lăcomia pântecelui, de la desfrânare şi 
de la celelalte de felul acesta. Nu-l opreşte nici să cugete la 
acestea (căci pentru aceasta s-au făcut), dar îl opreşte să 
cugete pătimaș'190. 

Dar este şi o altă cale care uşurează urcuşul spre Dum- 
nezeu. E calea unei desfaceri mai radicale de cele amintite, 
din iubirea mai mare de Dumnezeu. “Unele din cele săvâr- 
şite de noi după voia lui Dumnezeu, se săvârşesc potrivit 
poruncii; altele nu din poruncă, ci, cum ar zice cineva, ca 
o jertfă de bună voie. De pildă, potrivit poruncii este a iubi 
pe Dumnezeu şi pe aproapele, a iubi pe duşman, a nu des- 
frâna, a nu ucide şi celelalte, pe care, călcându-le, vom fi 
osândiţi. lar nu din poruncă este traiul în feciorie, necăsă- 
toria, sărăcia, retragerea din lume și celelalte. Acestea au 
înţelesul de daruri, că de nu vom putea să împlinim din slă- 
biciune vreunele din porunci, să câştigăm prin daruri îndu- 
rarea bunului nostru Stăpân'!9!. 


190. Ibidem, IV, 66, în Filoc. rom., Il, p. 109-110. 
191. Ibidem, IV, 67, în Filoc. rom., Ii, p. 110. 

Motivația ce o dă Sfântul Maxim în aceste rânduri așa 
ziselor "sfaturi evanghelice”, se deosebeşte de cea catolică. 
Prin împlinirea acestor sfaturi nu se câștigă nişte merite pri- 
sositoare, ci se umplu nişte goluri în împlinirea poruncilor. 
Adeseori unii creștini, conștienți că nu sunt în măsură să 
împlinească îndatoririle generale ale creştinilor, îşi iau sar- 
cina să împlinească alte lucruri, pentru a câştiga îndurarea 
lui Dumnezeu pentru cele ce ştiu că nu le vor putea împlini. 
Pentru conştiinţa lor împlinirea acestor sfaturi pe care simt 
că le pot împlini mai uşor, decât pe cele de ordin general 
creştin, devine o obligaţie. Monahismul a fost astfel o ches- 
tiune de chemare. Şi cel ce-şi descoperă această chemare 
trebuie s-o ia în serios şi, împlinind-o, să nu se mândrească 
socotind că face mai mult decât era dator să facă şi decât 
ceilalţi. 

De altfel urcuşul în desăvârşire este nesfârșit şi nu se 
poate spune de nimeni că a trecut dincolo de desăvârşirea 
sa, încât ceea ce face pe deasupra nu se mai asimilează 
persoanei sale, ci e un prisos pe care-l poate preda Bisericii 
pentru a-l pune la dispoziţia celor ce n-au împlinit atâta cât 
erau datori. Aceasta nu înseamnă un egoism pentru cei ce 
urcă la trepte foarte înalte de desăvârşire. Dar folosul alto- 
ra de la ei se datoreşte iradierii directe de putere de la cei 
mai ridicaţi la cei mai puţin ridicaţi, neavând nevoie de un 
intermediu oficial care să ia acest surplus în administraţie 
proprie, pentru o distribuire a lui altora ca unor merite dez- 
legate de persoanele care le-au câştigat. De altfel toţi creş- 
tinii pot câştiga unii de la alţii, fiecare având ceva de comu- 
nicat şi de primit de la ceilalţi. 


3. Necesitatea credinţei 
şi a faptelor bune în însușirea mântuirii 


Încă din cele spuse până aici despre etapele vieţii noi 
în Hristos, s-a văzut importanţa faptelor bune în însuşirea 
personală a mântuirii. Mai stăruim puţin asupra lor, dată 

fiind contestarea faptelor bune în protestantism şi înţele- 
gerea lor deosebită în catolicism. 

Protestanţii contestă necesitatea faptelor bune pentru 
mântuire, pe baza câtorva locuri din epistolele Sfântului 
Apostol Pavel despre mântuirea prin credinţă fără faptele 
legii (Rom. 3, 20, 28, 30; 2, 4, 6; Gal. 2, 16; Ef. 2,8). 
Această contestare a faptelor e solidară cu învăţătura lor 
despre justificare, ca achitare juridică a celor ce cred, de 
vina pentru păcate, fără desfiinţarea păcatelor şi fără sădi- 
rea în ei a unei vieţi noi în Hristos. Am văzut însă că Sfântul 
Apostol Pavel înţelege 'dreptatea', de care se împărtăşește 
omul în Hristos, ca o viaţă nouă, manifestată în fapte bune 
care-l pot duce pe om la statura spirituală a lui lisus Hristos, 
bărbatul desăvârşit. in toate locurile din epistolele Sfân- 
tului Apostol Pavel despre viaţa cea nouă în Hristos, în con- 
tinuă creştere, e implicată aprecierea faptelor bune. Dar 
Sfântul Pavel vorbeşte şi în alte nenumărate locuri despre 
necesitatea faptelor bune. 

E clar că faptele bune, a căror importanţă o contestă pro- 
testantismul, sunt faptele pe care omul le socoteşte că-l fac 
drept fără unirea cu Hristos cel jertfit şi înviat. Faţă de 
această mentalitate, Sfântul Apostol Pavel pune ca temelie 
a mântuirii credinţa în Hristos, dar nu credinţa în impor- 
tanţa juridică a morţii lui Hristos, ca echivalent al păcatelor 
noastre, ci credinţa ca legătură personală cu Hristos, prin 
care iradiază în om puterea lui Hristos; e o credinţă care 
echivalează cu o unire treptată cu Hristos, din a Cărui jertfă 
şi Înviere primim şi noi putere de a muri păcatelor, adică 
de a muri egoismului şi izolării noastre, şi de a învia la o 
viaţă nouă, care stă în comunicarea intimă cu Hristos şi 
care ne va duce şi pe noi la înviere din puterea Învierii Lui. 
Nu faptele în afara lui Hristos ne mântuiesc, deci nu faptele 
noastre, săvârşite pe baza vreunei legi normative imper- 
sonale, ci faptele ce izvorăsc din puterea lui Hristos cel să- 
lăşluit în noi sunt necesare pentru însuşirea personală a 

mântuirii, pentru că ele sporesc în noi unirea cu Hristos şi 
asemănarea cu El. În ele se arată că ne-am însuşit mântui- 
rea în Hristos. Nu numai în protestantism e evitată mândria 
pentru fapte, ci şi în Ortodoxie; dar pe când în protestan- 
tism se renunţă la orice fel de fapte, deci chiar la faptele 
din puterea comuniunii cu Hristos, pentru că nu se crede 
în această comuniune, în Ortodoxie se văd aceste fapte ca 
rodire în noi a prezenţei lui Hristos şi a puterii Lui. 

Între aceste fapte şi credinţa în Hristos există o legătură 
organică, în amândouă manifestându-se comuniunea cu 
Hristos. În fapte comuniunea cu Hristos se manifestă ca o 
dezvoltare a comuniunii începătoare prin credinţă. Credin- 
ţa în Hristos e credinţa în Hristos cel din noi, credinţa din 
puterea Lui, aflător în noi; e iradierea în noi a prezenţei şi 
puterii lui Hristos, sălăşluit în noi în chip nevăzut. Credinţa 
aceasta include în ea iubirea faţă de Cel ce S-a jertfit, a 
înviat pentru noi şi S-a sălăşluit în noi, ca din starea Lui de 
jertfă şi înviere să luăm putere să murim şi noi faţă de 
păcat şi să ducem şi noi o viaţă nouă din EI şi cu EI. Hristos 
însuşi ne umple de iubire faţă de EI, prin iubirea Lui faţă de 
noi. lar iubirea ne dă puterea să ne facem asemenea Lui: 
să murim faţă de păcat, să ne manifestăm cu iubire faţă de 
oricine şi faţă de orice. Creștinismul este marea taină a co- 
muniunii personale, pe care Occidentul n-a înţeles-o. E ma- 
rea taină a creşterii persoanei din viaţa altei persoane şi în 
ultimă analiză din viaţa Persoanei lui Hristos plină de infini- 
tatea dumnezeiască. 

Deci credinţa de care vorbeşte Sfântul Apostol Pavel 
este credinţa prin care ne însușim starea de dreptate a lui 
lisus, de pe urma jertfei şi Învierii Lui, care, aşa cum este 
dinamică în EI, este dinamică şi în noi; este "credinţa lucră- 
toare prin iubire'. Ea este opusă faptelor legate de legea 
tăierii împrejur sau a netăierii împrejur (Gal. 5, 6); este 
opusă faptelor oricărei legi, care sunt fapte săvârşite din 
puterea omului, totdeauna slabă când nu e susţinută de co- 


25 - Dogmatica - vol. II 

muniunea cu Persoana lui Hristos, infinită în puterea şi iu- 
birea Ei. 

Iubirea e cea mai mare forţă. Dar ea e tare numai atunci 
când e susţinută de comuniunea cu Persoana infinită în pu- 
tere şi iubire a lui Hristos care e una cu credinţa adevărată. 
Ea va rămâne şi după ce va înceta credinţa, adică atunci 
când Hristos ni Se va arăta în chip descoperit. Şi pentru că 
e mare, e lucrătoare, sau îşi arată mărimea în capacitatea 
ei de a se dovedi prin toate manifestările. De aceea, cel ce are 
credinţă dar n-are iubire, chiar dacă ar putea muta şi mun- 
ţii, sau chiar dacă şi-ar da trupul să-l ardă, nimica nu este 
pentru că nu e în comuniune. Şi cum lucrează iubirea? 
"Dragostea îndelung rabdă, dragostea este plină de bunăta- 
te, dragostea nu pizmuieşte, nu se laudă, nu se trufeşte, 
dragostea nu se poartă cu necuviinţă, nu caută ale sale, nu 
se aprinde de mânie, nu pune la socoteală răul, nu se 
bucură de nedreptate, ci se bucură de adevăr; toate le su- 
feră, toate le crede, toate le nădăjduieşte, toate le rabdă' 
(1 Cor. 13, 4-7). 

Credinţa fără iubire e încruntată, pentru că e efort indi- 
vidual, nu comuniune; ea poate fi trufaşă, poate ascunde 
în ea un individualism. Dragostea e opusul individualismu- 
lui rigid, e smerită. Conceptul apusean de credință se ex- 
plică din doctrina despre un Hristos la distanţă, neprezent 
în inimi. Dragostea e deschiderea inimii în mod nelimitat 
pentru ceilalţi în Hristos, dragostea e uitare de sine pentru 
ceilalţi, după pilda şi din puterea lui Hristos. A trăi în dra- 
goste înseamnă a trăi în nelimitarea generoasă, iradiată în 
noi din infinitatea Persoanei lui Dumnezeu, aflătoare și în 
celelalte persoane. Nu poţi iubi decât o altă persoană. lar 
putinţa şi setea ei de infinit arată că în comuniunea dintre 
persoane se manifestă infinitatea Persoanei infinite a lui 
Dumnezeu. 


Credinţa în Hristos e iubirea faţă de Hristos şi însuşirea 
iubirii lui Hristos faţă de oameni. Altfel nu e adevărată cre- 

dința. Căci credinţa adevărată este ea însăşi inceputul aces- 
tei deschideri şi încrederi în infinitatea iubirii lui Hristos. 
Luther a contestat importanţa iubirii, pentru că ea ar fi a 
omului şi deci omul s-ar mândri cu ea. Dar omul, zicea el, 
nu trebuie să dea nimic ca să-și păstreze credinţa că numai 
prin Hristos se mântuiește. Dar cel ce iubește cu adevărat 
nu se mândrește, căci el a uitat de sine. Cel ce iubeşte pe 
Hristos, şi în Hristos pe oameni, nu se trufeşte, pentru că 
el ştie că iubirea lui se hrănește din iubirea lui Hristos faţă 
de noi, că în infinitatea iubirii de care se simte cucerit tră- 
ieşte infinitatea iubirii lui Hristos. lubirea noastră e numai 
răspunsul nostru la iubirea Lui, dat din puterea iubirii Lui. 
E un val al ființei noastre spre EI, stârnit de valul iubirii Lui 
care ne trage spre EI. Dacă n-ar fi iubirea Lui care să pătrun- 
dă în noi şi să ne atragă spre El, ne-am comporta ca nişte 
nesimţiţi. N-am putea nici crede măcar. "Cine ne va despărţi 
pe noi de iubirea lui Hristos? Oare necazul? Oare strâmto- 
rarea, ori prigoana, ori foametea?... Nici moartea, nici via- 
ţa, nici îngerii...' (Rom. 8, 35, urm.). Nici doctrine spectacu- 
loase ca acelea ale şcolilor teologice protestante. Căci spu- 
ne Sfântul Marcu Ascetul: "Cel ce a lăsat fapta şi se reaze- 
mă pe cunoştinţa simplă, ţine, în loc de sabie cu două tăi- 
şuri, băț de trestie, care în vremea de război, cum zice Scrip- 
tura (Is. 36, 6), găureşte inima şi strecoară în ea otrava firii 
înainte de cea a vrăjmaşilor'!91bis. Sau: "Cuvintele dumne- 
zeieştilor Scripturi citește-le prin fapte şi nu te întinde în vorbe 
multe, îngâmfându-te în deșert cu simpla lor înţelegere'192. 
Sfântul Apostol Pavel respinge într-adevăr faptele, dar 
numai pe cele ce nu izvorăsc din credinţa în Hristos și din 
iubirea faţă de El. Deci credinţa e baza faptelor. Dar aşa 
cum faptele care nu sunt din credinţa în Hristos nu au va- 
loare pentru mântuire, tot aşa nici credinţa care nu e lucră- 
toare prin iubire nu e o credinţă adevărată. De aceea fap- 


191 bis. Despre legea duhovnicească, cap. 86, în Filoc. rom., |, p. 238. 
192. Ibidem, cap. 85, p. 238. 








380 TEOLOGIA DOGMATICĂ ORTODOXĂ 


tele nu se socotesc mântuitoare în ele însele, nu se soco- 
tesc ca atare cele ce au numai chip exterior şi nu constituie 
ca atare un drept al omului la mântuire; de aceea nu pot fi 
nici o prestație care poate întrece echivalentul mântuirii 
proprii, putând fi detaşate de cel ce le-a făcut şi depozitate 
într-un tezaur de merite prisositoare din care se pot com- 
pleta lipsurile altora. Pot fi fapte săvârşite la exterior şi 
totuşi sufletul să rămână lipsit de iubire, rigid în mândria lui 
pentru faptele săvârşite. Pot fi fapte săvârşite din diferite 
interese, cu diferite planuri. Numai revărsarea inimii în ele 
din credinţa ca relaţie nemijlocită cu Hristos le dă valoare 
mântuitoare; numai când sporesc credinţa şi iubirea omu- 
lui, care-l fac din ce în ce mai bun; numai când ele trans- 
feră bunătatea celui ce le săvârşeşte şi în fiinţa celor ce se 
bucură de beneficiul lor. Altfel, dacă beneficiarul unor 
fapte bune simte în cel care le săvârşeşte în favoarea lui 
vreo mândrie, aceasta îl poate face şi mai rău. 

Concepţia apuseană despre obţinerea mântuirii pe sea- 
ma noastră într-un mod juridic face de prisos faptele noas- 
tre (protestantism), sau le consideră şi pe ele ca un adaos 
la echivalentul juridic achitat de Hristos pentru păcatele noas- 
tre (catolicism). Nici într-un caz, nici într-altul nu se înmoaie 
şi nu se deschide inima pentru Hristos din Hristos şi pentru 
oameni din Hristos. Şi aceasta este mântuirea noastră pe 
care o urmăreşte Hristos prin faptul că S-a făcut om: ca să 
ne comunice iubirea Sa şi să devenim purtătorii iubirii Lui; 
să ne scoată din rigiditatea egoismului păcătos. Nici unul, 
nici altul nu vede mântuirea adusă de Hristos ca bază a 
unei refaceri reale a omului în comuniunea cu Dumnezeu. 
Numai faptele izvorâte din iubire, al cărui izvor în noi este 
iubirea lui Hristos, au un rost în mântuirea noastră. 

lar iubirea din care izvorăsc faptele şi pe care ele o spo- 
resc, nu poate atinge niciodată un nivel de la care să nu 
mai poată creşte, pentru că iubirea lui Hristos din care ea 
se alimentează, nu are o limită şi pentru că persoana noas- 

tră pe care [Hristos o vrea să sporească în iubire nu atinge 
niciodată o limită a creşterii ei. Considerarea ca mântui- 
toare a unor fapte ataşate cuiva din afară şi neizvorâte din 
iubirea lui - cum e cu faptele atribuite unor persoane de 
către autoritatea bisericească din prisosul faptelor altora, 
cum se face în catolicism - implică o punere a faptelor mai 
presus de persoană, o necunoaştere a legăturii organice 
dintre fapte şi persoane. Căci nu se consideră faptele ca o 
manifestare şi ca o creştere a deschiderii inimii spre Dum- 
nezeu şi spre semeni. Persoanele cresc însă numai prin 
iubirea manifestată în fapte proprii, iar iubirea se arată în 
comuniunea persoanei care face unele fapte, cu cea pen- 
tru care le face. Faptele sunt manifestările relaţiei iubitoare 
directe între persoană şi persoană. Propriu-zis numai în re- 
laţia cu Dumnezeu ca persoană supremă se realizează cu 
adevărat mântuirea omului, pentru că numai din iubirea lui 
Dumnezeu, manifestată în fapte, căreia omul i se deschide 
prin credinţa şi faptele sale, el se poate umple cu adevărat 
de o iubire netrecătoare, manifestată în fapte interminabile. 

Iubirea este şi pentru Diadoh al Foticeii izvorul şi crite- 
riul faptelor. lubirea e în sânul credinţei adevărate sau vice- 
versa. Şi faptele bune se cuprind virtual în amândouă. În 
iubire se arată caracterul creator de comuniune al credin- 
ţei; în iubirea manifestată prin fapte. În iubire şi în fapte se 
vede din nou că mântuirea omului se realizează în Biserică. 
Dar în ea are loc şi refacerea şi creşterea noastră personală 
şi repercutarea ei asupra lumii. Căci creşterea noastră per- 
sonală e o creștere comună cu ceilalţi în Dumnezeu, ma- 
nifestată în fapte de iubire care se arată prin lucruri. 

Diadoh al Foticeii spune: "Credinţa fără faptă şi fapta 
fără de credinţă vor fi la fel de lepădate'195. 


193. Şi Sfântul Grigorie de Nazianz, In Sanctum Baptismum, P.O. 36, 
col. 424: "Credinţa fără fapte este moartă, ca şi faptele fără credinţă”, 

Căci credinciosul 'trebuie să-şi arate credinţa aducând 
Domnului fapte. Pentru că nici părintelui nostru Avraam nu 
i s-ar fi socotit credinţa spre dreptate, dacă n-ar fi adus pe 
fiul său jertfă, ca rod al ei'19%. "Cel ce iubește pe Dum- 
nezeu, acela crede totodată cu adevărat şi săvârşeşte fap- 
tele credinţei cu evlavie. lar cel ce crede şi nu este în iubi- 
re, nu are nici credinţa însăşi, pe care socoteşte că o are. 
Căci crede cu o minte uşuratică ce nu lucrează sub greu- 
tatea plină de slavă a dragostei. Drept aceea credinţa lucră- 
toare prin iubire este marele izvor al virtuţilor'!95. Iar iubi- 
rea aceasta izvorăşte, la rândul ei, din Dumnezeu aflător în 
noi. "De aceea din adâncul inimii simţim izvorând dragos- 
tea dumnezeiască'196. Şi virtuțile în care se arată iubirea 
de Dumnezeu, hrănite de dragostea lui Dumnezeu şi întă- 
rind dragostea de Dumnezeu, pe măsură ce sporesc, ne 
conduc spre "comuniunea nedespărţită cu Dumnezeu”. 

Avem prin urmare paradoxul: iubirea şi faptele bune iz- 
vorâtoare din ea sunt un dar; însă, pe de altă parte, ele sunt 


o datorie. Sfântul Marcu Ascetul spune: "Domnul vrând să 
arate că orice poruncă e o datorie, iar pe de altă parte că 
înfierea se dă oamenilor în dar pentru sângele Său, zice: 
“Când veţi fi făcut toate cele poruncite vouă, ziceţi: slugi 
netrebnice suntem şi ceea ce am fost datori să facem, 
aceea am făcut' (Lc. 17, 10). Deci Împărăţia cerurilor nu 
este plata faptelor, ci harul Stăpânului gătit slugilor credin- 
cioase'197, 

Pe de o parte iubirea este un dar, pe de alta trebuie pri- 
mită şi însuşită activ de noi şi arătată prin fapte. Nu putem 


194. Aici Diadoh dă adevărata explicare a afirmării că Avraam s-a 
făcut drept din credinţă. Avraam şi-a arătat credinţa prin fapta celei mai 
nemărginite iubiri faţă de Dumnezeu, prin renunţarea nu numai la sine, 
ci şi la viitorul său. 

195. Diadoh, Cuv. ascetic, cap.20-21, în Filoc. rom., |, p. 342, 

196. Ibidem, cap. 79, p. 370 şi cap. 67, în Filoc. rom,, |, p. 363. 

197. Despre cei ce-și închipuie că se îndreptează din fapte, cap. 2, 
Filoc. rom., |, p. 248. 

rămâne pasivi, nesimţitori la ea. Nu putem fi mântuiţi fără 
răspunsul nostru activ la iubirea lui Dumnezeu faţă de noi, 
ca nişte “buşteni' cum spunea Luther. Dumnezeu nu ne dis- 
preţuiește atât de mult, ca să ne mute ca pe nişte obiecte 
insensibile în Împărăţia cerurilor. Dacă ne-ar fi disprețuit 
aşa de mult, nici nu S-ar mai fi făcut om pentru noi. Şi apoi 
insensibilitatea aceasta nu s-ar prelungi şi într-o insensibi- 
litate Ia fericirea vieţii veşnice? Căci cum ar produce atunci 
Dumnezeu dintr-odată o sensibilitate în noi, dacă n-a înce- 
put să se producă în noi încă de acum un efort de a ne-o 
însuşi? 

Sfântul Simeon Noul Teolog zice: 'Alergaţi, cereţi, ba- 
teţi, ca să vi se deschidă poarta Împărăției cerurilor, ca să 
intraţi înăuntru şi s-o aveţi voi înşivă în lăuntrul vostru" (Lc. 
17, 21). Căci aceia care ies din viaţa prezentă înainte de a 
avea această Împărăţie în inimi, cum o vor afla odată ce au 
plecat de aici fără s-o caute? Deci trebuie să o căutăm, să 
batem... Dacă lucrăm aici şi ascultăm de Hristos, Stăpânul 
nostru, grăbindu-ne, cât suntem în viaţă, să primim Împă- 
răţia în noi înşine, nu-L vom auzi zicându-ne odată: Plecaţi 
de aici. Pentru ce căutaţi acum Împărăţia, pe care v-am îm- 
biat-o şi pe care aţi refuzat să o primiţi?"198. 

Mântuitorul însuşi a spus că iubirea faţă de EI se arată 
şi se întăreşte prin împlinirea poruncilor Lui şi această îm- 
plinire ne conduce la comuniunea mai deplină cu EI: "Cine 
are poruncile Mele şi le păzeşte, acela este care Mă iubeş- 
te; iar cine Mă iubeşte pe Mine, iubit va fi de Mine şi-l voi 
iubi şi Eu şi Mă voi arăta lui' (In 14, 21). Sau: "Dacă Mă iu- 
bește cineva, păzi-va cuvântul Meu şi Tatăl Meu îl va iubi pe 
el, şi vom veni la el şi Ne vom face locaș la el' (In 14, 23). 

Prin faptele izvorâte din iubire, care la rândul ei creşte 
din iubirea lui Hristos ca om faţă de Tatăl Său şi din iubirea 
Lui faţă de noi, firea noastră înaintează de la calitatea de 


198. Catecheses..., vol. Il, "Cat. XV”, p. 223. 

chip pe treptele interminabile ale asemănării cu Dum- 
nezeu, împreună cu Hristos ca om şi asemenea Lui, Care 
pentru aceasta a luat firea noastră şi prin aceasta a pus 
bază mântuirii noastre. 

Timpul însuşi ne e dat în vederea acestei creşteri. Sfân- 
tul Maxim Mărturisitorul a apărat pe larg în scrierea Ambi- 
gua sensul acesta al timpului, împotriva lui Origen, care 
considera viaţa în timp un rezultat al unei căderi a sufle- 
telor dintr-o existenţă necorporală. Noi creştem în timp, 
însă, sporind în apropierea de Dumnezeu prin faptele să- 
vârşite din iubirea faţă de Dumnezeu, ca răspuns la iubirea 
Lui şi din puterea iubirii Lui. Noi nu putem răspunde de la 
început în mod nelimitat iubirii nelimitate a lui Dumnezeu, 
pentru că, fiind creaţi, suntem limitați prin fiinţă, neputând 
primi prin har dintr-odată întreaga putere de iubire a lui 
Dumnezeu. Dar în acelaşi timp, ca chipuri ale lui Dum- 
nezeu, aspirăm spre infinitate şi suntem capabili de ea, dar 
nu printr-o actualizare exclusivă a ceea ce avem în noi, ci 
prin întărirea a ceea ce avem în noi din participarea la 
Dumnezeu cel infinit. Dar la participarea deplină nu putem 
ajunge fără o pregătire printr-o participare treptată, prin 
care dobândim în acelaşi timp conştiinţa că fără participa- 
rea deplină la Dumnezeu prin harul Lui, depăşirea noastră 
continuă se mişcă totuși într-un cadru limitat, adică rămâ- 
nem mereu închişi în timp, sau supuşi morţii. 

Ţinând seama de creşterea noastră treptată spre răs- 
punsul nelimitat la iubirea Lui nelimitată, Dumnezeu însuşi 
nu ne arată această iubire de la început în întregime, ci ne- 
o împărtăşește în etape, coborând EI însuşi la nivelul nos- 
tru temporal şi făcând cu noi drumul spre arătarea nelimi- 
tată a iubirii Lui şi spre răspunsul nostru nelimitat la ea; 
adică spre ridicarea noastră în eternitatea Lui, care însă nu 
se produce prin această creştere treptată, ci printr-un act al 
lui Dumnezeu de mutare a noastră în ea. Atâta timp cât nu 
putem răspunde în mod nelimitat iubirii nelimitate a lui 

Dumnezeu, avem un viitor, depăşim clipa de viaţă cu spe- 
ranţa să fim mai mult şi să ne dăruim mai mult în viitor. 
Faţă de ceea ce dăruim acum, darurile noastre trecute ne 
apar mereu insuficiente, depăşite. Dar totodată simţim că 
nici acum nu putem să ne dăruim cum am vrea. Aşa se 
constituie timpul, cu trecutul depăşit, cu prezentul simţit 
ca insuficient, cu viitorul spre care tindem prin nădejde, 
dintr-o continuă nevoie şi posibilitate de depăşire a limitării 
noastre, căutând în fond eternitatea, având în noi setea de 
ea, atrăgându-ne ea însăşi spre ea, dar conştienţi că nu o 
vom avea decât din darul deplin al lui Dumnezeu. 

De aici vine nevoia faptelor continue, ca răspunsuri me- 
reu mai sporite la iubirea lui Dumnezeu, ca expresii ale ne- 
voii noastre de a răspunde mai deplin iubirii nelimitate a lui 
Dumnezeu, pe care într-un anumit fel o simţim în insufi- 
cienţa continuă a răspunsului nostru; din nevoia continuă 
de a răspunde mai deplin apelului celorlalţi, pe care îl sim- 
ţim nelimitat în potenţă, întrucât rămân mereu nesatisfă- 
cuţi cu răspunsurile noastre limitate, simțind şi ei că le-am 
putea răspunde în mod nelimitat, dar nu din noi înşine, ci 
din darul iubirii nelimitate a lui Dumnezeu, care ni se va îm- 
părtăşi odată. Mai ales după ce am dat un nou răspuns, 
simţim că şi el a fost nedeplin, pentru că a apărut în noi o 
nouă posibilitate pentru un răspuns mai deplin. Dar încă în 
momentul în care dăm acest nou răspuns, îl simţim ca ne- 
deplin, ca depăşit, ca aparţinând trecutului, căci în noi ră- 
sare în acelaşi moment posibilitatea unui nou răspuns pe 
care îl sperăm perfect, sau mai perfect. E o nouă posibili- 
tate de care a devenit aptă firea noastră însăşi în baza vir- 
tualităţii ei de a fi în dialog nesfârşit cu Dumnezeu cel in- 
finit, virtualitate care însă se actualizează treptat numai în 
acest dialog efectiv. Acestea sunt 'epectazele'" sau "întinde- 
rile înainte”, de care vorbeşte Sfântul Grigorie de Nyssa, 
după exemplul Sfântului Apostol Pavel, ca întinderi spre o 
ţintă care nu e decât Dumnezeu însuşi cu infinitatea arătată 


maneaua 











386 TEOLOGIA DOGMATICĂ ORTODOXĂ 


a iubirii Sale, spre "cununa dumnezeieştii chemări de sus, 


întru lristos lisus" (Filip. 3, 14). 

Despre această cursă de la mai puţin deplin la mai de- 
plin spune şi Sfântul Marcu Ascetul: "Orice prisos de virtute 
am adăuga astăzi, el e o dovadă a negrijii trecute, nu un 


“drept la răsplată'199. Sau: "Cu cât sporeşti virtutea astăzi, 


cu atât te-ai dovedit dator pentru ziua de ieri, făcând ară- 
tată puterea firii'200; ai făcut arătată virtualitatea nesfârşită 
a firii, dar şi disponibilitatea nelimitată a lui Dumnezeu de 
a o întări şi actualiza tot mai mult. Dar în aceasta se mai 
arată poate şi faptul că, deşi ceea ce am făcut în trecut ni 
se pare că am făcut cu maximum de efort, a fost lipsit de 
tot efortul de care eram capabili. 

Necesitatea faptelor neîncetate vine şi din trebuinţa de 
a răspunde altor şi altor situaţii, altor şi altor nevoi aie 
semenilor noştri în faţa cărora ne pune Dumnezeu, cerân- 
du-ne să ne manifestăm continuu şi noi iubirea noastră, 
care în alt fel este iubirea neîncetată a lui Dumnezeu faţă 
de oameni prin noi, şi faţă de noi înşine; căci EI voieşte ca 
noi să creştem neincetat şi multiplu, dezvoltându-ne toate 
posibilităţile noastre de cunoaştere şi de făptuire, dezvol- 
tând comuniunea de iubire cu cât mai mulţi oameni și îm- 
prospătând-o neincetat. Prin aceasta realizăm făptura noas- 
tră însăşi din alte şi alte puncte de vedere, sau actualizăm 
şi adâncim și facem mai luminoase alte trăsături ale chi- 
pului lui Hristos imprimate în noi, făcându-L pe EI însuşi să 
apară tot mai luminos în bogăţia trăsăturilor Lui şi în intere- 
sul Lui iubitor faţă de toţi oamenii. 

Chipul uman al lui Hristos e alcătuit din armonia a ne- 
numărate virtuţi, a nenumărate aspecte ale binelui, care re- 
flectă în chip uman însuşirile lui Dumnezeu. Cel ce prin 
faptele statornice de diferite feluri imprimă în sine diferi- 
tele virtuţi, imprimă prin aceasta înseşi trăsăturile chipului 


199. Despre cei ce-și închipuie..., cap. 44, în Filoc. rom,, |, p. 253, 
200. ldem, Despre Botez, în Filoc. rom., Î, p. 297. 

lui Hristos, sau dă formă umană, în persoana sa, însuşirilor 
lui Dumnezeu, asemenea lui Hristos201. Şi aceasta e o ade- 
vărată participare la Dumnezeu şi o reflectare a lui Dum- 
nezeu prin fiinţa noastră personală. El duce chipul dumne- 
zeiesc din sine la asemănare şi la iubirea îndumnezeie- 
toare202. Pe faţa lui s-a făcut străvezie în mod vădit lumina 
feţei lui Hristos. 

Aşa cum Hristos a lucrat continuu, manifestându-Şi iu- 
birea faţă de alte şi alte nevoi ale oamenilor din jurul Său, 
aşa trebuie să facem şi noi. Dar faptele cerute nu constau 
numai din manifestări ale iubirii faţă de oameni, ci şi din 
fapte de înfrânare a egoismului care ne mărgineşte în ge- 
neral, nedându-ne posibilitatea să ne împărtăşim de iubi- 
rea nelimitată a lui Hristos şi să răspundem ei; constau şi 
din fapte de întărire a purității sau a transparenţei noastre 
şi a întăririi legăturii noastre cu Dumnezeu, ale intensificării 
apropierii de EI şi a relaţiei iubitoare cu EI. 

Sfântul Apostol Pavel a vorbit şi el de o continuă 'intin- 
dere înainte', dar şi de faptul că această întindere tempo- 
rală nu ne duce prin ea însăşi la desăvârşirea vieţii veşnice. 
“Fraţilor, eu nu mă socotesc să fi ajuns, ci una fac: cele 
dinapoi uitându-le şi spre cele dinainte tinzând, la ţintă 
alerg, la cununa dumnezeieștii chemări de sus, întru Hristos 
lisus" (Filip. 3, 13-14). Ţinta alergării e sus, e dincolo de pla- 
nul nostru temporal. Dar acolo sus, noi suntem "chemaţi", 
ceea ce înseamnă că simţim și în firea noastră o năzuinţă 


201. Sf. Maxim Mărturisitorul, Ambigua, P.G. 91, col. 1081 D: 'Dacă 
fiinţa virtuţii din fiecare este Domnul nostru lisus Hristos, cum s-a scris: 
"Care S-a făcut nouă înţelepciune, dreptate, sfinţenie și răscumpărare" 
(1 Cor. 1, 30), avându-le pe cele spuse în mod absolut în Sine, fiind 
atotinţelepciunea şi dreptatea şi sfinţenia nu în mod limitat ca noi..., tot 
omul care se împărtăşeşte prin deprindere de o virtute, se împărtășește 
neîndoielnic de Dumnezeu, fiinţa virtuţilor”. 

202. Ibidem, col. 1084 AB: "Devine dumnezeu din Dumnezeu, pri- 
mind a fi dumnezeu, adăugând cu voinţa prin virtute la binele firii celei 
după chip, asemănarea. 

spre acea ţintă. Ea este o 'cunună' pentru străduinţele ce 
le-am făcut aici. Dacă n-ar fi această străduinţă, n-am putea 
aştepta nici cununa. Acolo s-a terminat alergarea tempo- 
rală. Acolo e răspunsul nelimitat la iubirea nelimitată a lui 
„ Dumnezeu, răspuns care nu mai trebuie depăşit; acolo e 
odihna veşnică. Dar alergarea în timp e necesară pentru 
dobândirea cununii acestei odihne în bucuria fără de sfâr- 
şit. Aici se face omul vrednic de cununa acelei odihne prin 
alergare, prin folosirea timpului. 

Teologia dialectică protestantă privează timpul de orice 
valoare. Dispreţuind faptele, disprețuiește putinţa de creş- 
tere a persoanei însăşi sau valoarea ei în ochii lui Dum- 
nezeu ca focar al năzuinţei spre tot mai marea iubire a Lui, 
dispreţuieşte importanţa răspunsului ei activ la iubirea lui 
Dumnezeu. lubirea lui Dumnezeu, în concepţia protestan- 
tă, se izbeşte de un zid care niciodată nu se deschide. Sfân- 
ta Scriptură şi Sfinţii Părinţi, subliniind importanţa mani- 
festării iubirii personale, şi deci a timpului, ne învaţă că nu- 
mai aici pe pământ se câştigă Împărăţia veșnică. Am dat 
mai înainte un citat semnificativ al Sfântului Simeon Noul 
Teolog în acest sens. 

Într-un pasivism asemănător celui protestant se com- 
plac şi teozofia şi antropozofia, care nu dau existenţei ac- 
tuale a omului toată importanţa, socotind că vor exista şi 
alte vieţi în care omul va face mai mult, oarecum silit de 
treptele mai înalte pe care se va afla. Persoana umană e şi 
mai nesocotită de ele, căci ele merg până la anularea per- 
soanei în seria încarnărilor, care sfârșesc într-o contopire a 
tuturor în esenţa impersonală. Ce importanţă pot avea 
faptele într-o asemenea concepţie? Dacă ele totuşi se pro- 
duc, se produc în baza unei necesităţi naturale, aşa cum se 
produc fenomenele naturii. 

